
Pasakojimas 
apie Ganimą ibn Ajubą 


- Bet pasakojimas apie du vizirius ir Anisą al Džalisą nė kiek 
ne paprastesnis už pasakojimą apie pirklį ir jo vaikus, - tęsė 
Šachrazada. 

- O kaip ten buvo? - paklausė Šachrijaras. 

Ir Šachrazada pradėjo: 

Pasakojama, o laimingasai karaliau, jog senais senais laikais 
gyveno vienas pirklys, turėjęs nemažai pinigų. Dar jis turėjo 
sūnų, vardu Ganimas ibn Ajubas, gražų kaip mėnulio pilnatis 
ir nepaprastai iškalbų, pavergtą meilės. O Ganimas turėjo se- 
serį Fitną, gražiausią ir Žaviausią iš visų merginų. Ir jų tėvas 
mirė, ir paliko jiems pinigų... 

Tuo tarpu išaušo rytas, ir ji nutraukė pasakojimą. 


Trisdešimt devintoji naktis 


Kai atėjo trisdešimt devintoji naktis, Šachrazada tęsė: 

Pasakojama, o laimingasai karaliau, kad tas pirklys paliko 
jiems didelius turtus ir, be visa ko, dar šimtą ryšulių šilko, bro- 
kato ir muskuso! maišelių, o ant ryšulių buvo užrašyta: “Čia 
dalis to, kas paruošta Bagdadui", - mat pirklys buvo susiruošęs 
vežti prekes. Bet kai visagalis Alachas pasišaukė jį pas save, 
neilgai trukus sūnus paėmė tuos ryšulius ir iškeliavo į Bagdadą 


! Muskusas - aštriai, savotiškai kvepianti medžiaga, 
kurią išskiria viena iš kabargos (elnių rūšis) liaukų. 
Ji ir laikoma tame išdžiovintame 
liaukos maišelyje. 

vietoj tėvo. Tai buvo kalifo Harūno ar Rašido laikais. Prieš 
išvykdamas sūnus atsisveikino su savo motina, artimaisiais ir 
pažįstamais ir išvyko, pasikliaudamas didžiuoju Alachu, ir Ala- 
chas leido jam sėkmingai pasiekti Bagdadą, ir lydėjo jį daugybė 
pirklių. Jis apsigyveno puikiame name, nuklojo grindis kilimais 
ir pagalvėlėmis, pakabino gražias užuolaidas, susidėjo visus 
ryšulius, sustatė mulus ir kupranugarius ir sėdėjo, kol atgavo 
jėgas po kelionės, o Bagdado pirkliai ir didikai sveikino jį. Paskui 
jis paėmė ryšulį, kuriame buvo dešimt brangių audinių atraižų, 
ant kurių buvo užrašyta jų kaina, ir nuėjo į prekyvietę. Pirkliai 
pasitiko jį žodžiais: “Sveikas atvykęs!" —- ir pagarbiai sveikino 
ji, padėjo nulipti nuo žirgo ir pasodino šalia pirklių seniūno. 
Paskui Ganimas padavė seniūnui ryšulį, tas jį atrišo, išėmė 
atraižas ir pardavė tuos audinius. Ganimas už kiekvieną dinarą 
gavo du dinarus. Jis apsidžiaugė, pradėjo prekiauti atraižomis 
ir prekiavo ištisus metus. 

O antrų metų pradžioje priėjo jis prie galerijos? ir pamatė, 
kad jos vartai užrakinti, o kai jis paklausė kodėl, jam buvo 
atsakyta: “Mirė vienas pirklys, ir visi nuėjo į jo laidotuves. Gal 
nori gauti dangaus palaiminimą kartu su visais?" Ganimas at- 
sakė: “Gerai!" - ir patraukė kartu su kitais pirkliais, priėjo 
maldos vietą ir pasimeldė už mirusįjį, o paskui visi pirkliai ėjo 
pirma karsto į kapines, ir sumišęs Ganimas sekė jiems iš pas- 
kos. 

O jie su neštuvais išėjo už miesto vartų, priėjo kapines ir 
pamatė, kad velionio giminės jau pastatę virš kapo palapinę, 
atnešę Žvakių ir žibintų. Paskui mirusįjį užkasė, o skaitovai susėdo 
prie jo kapo skaityti Korano, pirkliai irgi susėdo, ir Ganimas ibn 
Ajubas kartu, bet jo sumišimas vis didėjo, ir jis kartojo sau: “ Aš 
negaliu jų palikti ir būsiu drauge su jais". 

Klausydamiesi Korano, jie prasėdėjo iki vakarienės, ir jiems 
buvo atnešta valgyti, visokių saldumynų irgi. Ganimui rūpėjo jo 
namai ir prekės, jis bijojo vagių. Ir pats sau tarė: “Aš čia sveti- 
mas žmogus, visi mano, kad aš turtingas; jei šią naktį būsiu toli 
nuo namų, vagys pavogs pinigus ir ryšulius". 

Ir, nerimaudamas dėl savo turto, jis atsistojo, paprašė leidimo 


* Kalbama apie dengtą prekyvietę, kur prekystaliai 
išdėstyti dviem eilėm. 

ir paliko susirinkusiuosius pasakęs, kad turi svarbų reikalą. Ir 
jis ėjo paliktais pėdsakais, kol priėjo miesto vartus, o buvo jau 
vidurnaktis, miesto vartai uždaryti, ir jis nematė aplinkui nė gyvos 
dvasios ir negirdėjo jokio garso, tik lojant šunis ir staugiant 
vilkus. Ganimas kiek pasitraukė nuo vartų ir sušuko: “Nėra jėgos 
ir galybės, didesnės už visagalį Alachą! Aš bijojau dėl savo 
pinigų ir išėjau tik dėl jų, bet radau vartus uždarytus, ir dabar 
bijau dėl savo sielos!" 

Tad jis pasuko atgal, norėdamas susirasti vietą, kur galėtų 
sulaukti ryto, ir pamatė kriptą, supamą keturių sienų, kur augo 
palmė, ir ten buvo atvertos akmens durys. Jis įėjo į kriptą ir 
norėjo užmigti, bet miegas neėmė. Jį apėmė baimė ir gėla, nes 
buvo vienas kapinėse. Atsistojęs pravėrė kriptos duris - ir staiga 
pamatė tolumoje, prie miesto vartų, šviesą. Geriau įsižiūrėjęs 
suprato, kad toji šviesa keliu juda link tos kriptos, kur jis yra. 
Čia Ganimas išsigando, greitai uždarė duris, puolė lipti į palmę 
ir pasislėpė jos viršūnėje. 

O švieselė iš lėto vis artėjo ir artėjo. Ganimas gerai įsižiūrėjo 
ir pamatė tris negrus: du nešė skrynią, o trečiasis rankose laikė 
žibintą ir kirvį. 

Kai jie priartėjo, vienas iš negrų, tas, kuris nešė skrynią, 
sušuko: 

- Kas gi čia, Sauabai?! 

O kitas negras atsakė: 

- Kas tau, o Kafurai? 

Ir pirmasis tarė: 

- Juk mes buvome čia vakare ir palikome atviras duris. 

- Taip, teisybę sakai, — atsakė kitas, o pirmasis tęsė: 

- O štai dabar jos uždarytos ir užšautos! 

Ir tuomet trečiasis, tas, kuris nešė žibintą ir kirvį (vardu 
Bucheitas), tarė jiems: 

- Kiek jūs teturite proto! Argi nežinote, kad sodų savinin- 
kai išeina pro Bagdado vartus pasivaikščioti ir, kai juos užklumpa 
vakaras, pasislepia čia ir užsišauna duris bijodami, kad juoda- 
odžiai, kaip kad mes, jų nesučiuptų, neiškeptų ir nesuvalgytų? 

Ir tiedu atsakė: 

- Tu teisus, prisiekiam Alachu, tarp mūsų nėra protingesnio 
už tave. 

- Jūs manim nepatikėsit, - tarė Bucheitas, - kol neįeisim 
į kriptą ir nesurasim ko nors. Aš manau, kad jis, pamatęs šviesą 
ir mus ateinant, iš baimės bus pasislėpęs šios palmės viršūnėje. 

Ganimas, išgirdęs vergo žodžius, tarė sau: “O prakeikčiausias 
iš visų vergų! Tenelaimina tavęs Alachas už tavo protą ir visas 
žinias! Kas dabar išgelbės mane nuo tų negrų?" 

O tiedu, kurie nešė skrynią, tarė tam, kuris turėjo kirvį: 

— Užlipk ant sienos ir atidaryk duris, o Bucheitai, ta skrynia 
mums nuspaudė sprandus. Už tai galėsi pasiimti vieną iš tų, 
kuriuos ten sučiupsim. Mes jį tau vikriai savo rankomis iškepsim, 
nenueis niekais nė vienas riebalų lašelis! 

— Aš bijau vieno dalyko, apie kurį per menką savo protą 
tik dabar pagalvojau, - atsakė Bucheitas. - Pirma permeskim 
per sieną skrynią - juk joje mūsų lobiai. 

— Metant skrynia gali sulūžti, - paprieštaravo anie, bet 
Bucheitas tarė: 

— Aš bijau, kad kriptoje gali slėptis plėšikai, kurie žudo 
žmones ir plėšia turtą, mat atėjus vakarui jie slepiasi tokiose 
vietose ir dalijasi grobį. 

- O menkaproti, argi jie galėtų ateiti čia? — pasakė tie, kurie 
nešė skrynią. Tada jie su skrynia perlipo per sieną ir atidarė 
duris, o trečiasis negras, Bucheitas, stovėjo priešais su žibintų, 
kirviu ir krepšiu, kuriame buvo truputis cemento. 

Atsidūrę kriptoje, jie užšovė duris ir susėdo, ir vienas iš jų 
tarė: 

— O broliai, pavargome beeidami ir benešdami, atidari- 
nėdami ir uždarinėdami; dabar vidurnaktis, ir nebėr jėgų kilnoti 
akmenis ir užkasinėti skrynią. Pailsėkime kelias valandas, o darbą 
padarysim paskui, ir tegu kiekvienas papasakoja, kodėl jį iškast- 
ravo ir visa, kas jam nutiko, nuo pradžios iki galo, kad greičiau 
praeitų ši naktis ir pailsėtume. 

Ir tada tas, kuris nešė žibintą (vardu Bucheitas), tarė: 

- Aš papasakosiu jums savo istoriją. 


Pirmojo eunucho pasakojimas 


O broliai, - pradėjo jis, - žinokite, kad mane dar visai mažą, 
vos penkerių metų, vergų pirklys atvežė iš mano šalies. Jis 

pardavė mane vienam kariškiui, kuris turėjo trejų metų dukterį. 
Mane auklėjo kartu su ja, ir jos giminaičiai juokdavosi iš manęs, 
kai aš Žaisdavau su ja, dainuodavau ir šokdavau jai. Man suėjo 
dvylika metų, o jai dešimt, bet mums niekas nedrausdavo būti 
kartu. 

Ir vieną dieną aš užėjau pas ją, o ji sėdėjo kampe gaivi ir 
kvepianti, tarytum ką tik išėjusi iš pirties. Ir mes ėmėme žaisti 
(tuo metu aš jau buvau beveik subrendęs), ir ji pargriovė mane 
ant Žemės, ir aš nuvirtau ant nugaros, o mergaitė apžergusi 
atsisėdo man ant krūtinės ir ėmė glaustis prie manęs. Ir ji palietė 
mane ranka, ir manyje užsidegė liepsna, ir aš apkabinau ją, o 
mergaitė apsipynė rankomis mano kaklą ir iš visų jėgų prisis- 
paudė prie manęs. Nespėjęs nė susivokti, aš nuplėšiau jai rūbus 
ir atėmiau nekaltybę. Suvokęs, ką padariau, pabėgau pas vieną 
savo draugą: O pas mergaitę užėjo motina ir pamačiusi, kas 
atsitiko, nualpo. Paskui ji ėmėsi atsargumo ir nuslėpė nuo tėvo, 
kas įvyko, ir laukė jodvi du mėnesius, ir visą tą laiką kvietė 
mane sugrįžti ir visaip meilikavo, kol pagaliau surado mane ten, 
kur buvau pabėgęs, bet nieko nesakė mergaitės tėvui iš meilės 
man. O paskui jos motina išpiršo mergaitę vienam jaunam 
barzdaskučiui, kuris skuto jos vyrą, ir išpuošė ją, o mergaitės 
tėvas nieko nežinojo apie tai, kas įvyko, ir jie stengėsi suruošti 
jai kuo geresnį kraitį. Tada jos netikėtai sučiupo mane ir 
iškastravo, o kai ją nuvedė pas vyrą, mane padarė jos eunuchu, 
ir aš lydėjau ją visur, kur tik ji ėjo, - ar į pirtį, ar į tėvo na- 
mus. O jos gėdą nuslėpė, ir vestuvių naktį virš jos marškinių 
papjovė mažą balandį, ir aš ilgai gyvenau pas ją, mėgavausi jos 
grožiu ir žavumu, bučiavau ir glamonėjau ją gulėdamas šalia, 
kol numirė ir ji, ir jos vyras, ir jos motina, ir jos tėvas, o paskui 
mane priėmė į iždą, ir aš atsidūriau čia, ir tapau jūsų draugu. 
Štai kodėl, o broliai, man nupjautas įnagis. 


Antrojo eunucho pasakojimas 


Tada antrasis negras pradėjo pasakoti. 
Žinokite, o broliai, kad aš gyvenimo pradžioje, kai buvau 
aštuonerių metų, vieną kartą per metus taip sumeluodavau vergų 

pirkliams, kad jie susipykdavo. Ir vienas vergų pirklys pagaliau 
sunerimo dėl to, ir perdavė mane tarpininkui, ir liepė jam šaukti: 

— Kas nupirks šį negrą drauge su jo yda? 

— O kokią gi ydą jis turi? —- paklausė jį, ir tas atsakė: 

— Jis vieną sykį per metus sumeluoja. 

Ir tuomet vienas pirklys priėjo prie tarpininko ir paklausė: 

— O kiek pinigų mokėjo už jį su yda? 

Ir tarpininkas atsakė: 

- Mokėjo šešis šimtus dirhemų. 

- Tada tau priklauso dvidešimt dirhemų, - pasakė pirklys 
ir nupirko mane. | 

Pirklys aprengė mane gerais drabužiais, ir aš tarnavau jam, 
kol baigėsi metai ir laimingai prasidėjo kiti. O tie metai buvo 
palaiminti, gausiai užderėjo javai, ir pirkliai kas dieną keldavo 
puotas, rinkdavosi pas kiekvieną iš eilės, ir atėjo eilė puotauti 
pas mano šeimininką, giraitėje už miesto. 

Jis išsiruošė su kitais pirkliais į giraitę, pasiėmęs valgyti ir 
visa kita, ko galėjo prireikti, ir sėdėjo jie valgydami, gerdami 
ir šnekėdami iki vidurdienio. Ir tada mano šeimininkui prireikė 
vieno daikto, kuris buvo namuose, ir jis tarė man: 

— Ei, verge, sėsk ant mulo, jok namo, paimk iš šeimininkės 
tokį ir tokį daiktą ir atvežk jį kuo greičiau čia! 

Aš paklusau jo įsakymui ir nujojau. Priartėjęs prie namų, 
pradėjau šaukti ir lieti ašaras, ir gyvenantys toje gatvėje, dideli 
ir maži, susispietė aplink mane. Mano pono žmona ir dukterys 
išgirdo mano riksmą, atkėlė vartus ir paklausė, kas gi atsitiko. 
Ir aš tariau joms: 

- Mano ponas su savo draugais sėdėjo prie senos sienos, 
ir ta siena užgriuvo ant jų, ir kai aš pamačiau, kas atsitiko, sėdau 
ant mulo ir kuo greičiau atjojau jums papasakoti. 

Jo žmona ir dukterys, išgirdusios tai, pradėjo šaukti ir dras- 
kyti savo rūbus, mušti sau per veidus. Sugužėjo pas jas visi 
kaimynai, o mano pono žmona išvartė namuose visus daiktus, 
sulaužė lentynas, išdaužė langus ir grotas, ištepliojo sienas purvu 
ir indigu ir tarė man: 

- Vargas tau, Kafurai, eikš čia, padėk man. Sulaužyk šias 
spintas, sukulk indus, porcelianą ir visa kita! 

Aš nuėjau ir kartu su ja puoliau laužyti lentynas ir daužyti 

visa, kas jose buvo, ir apėjau pastoges ir visas patalpas, vers- 
damas jas aukštyn kojom, kol viskas tapo suniokota, ir šaukiau: 
“ Aiman, mano pone!" 

O paskui mano ponia išėjo atviru veidu, tik su galvos ap- 
dangalu, daugiau be nieko, ir kartu su ja išėjo jos sūnūs ir 
dukterys, ir jie man tarė: 

- Kafurai, eik pirmas ir nuvesk mus į tą vietą, kur guli 
negyvas tavo ponas, kad galėtume ištraukti jį iš po griuvėsių, 
parsinešti namo ir garbingai išlydėti. 

Ir aš ėjau pirmas šaukdamas: “Aiman, mano pone!" - o jie 
ėjo man iš paskos neuždengtais veidais ir galvomis ir šaukė: 
“Ach! Ach!" 

Gatvėje neliko nieko - nei vyro, nei moters, nei vaiko, nei 
senės, - kurie neitų aimanuodami drauge su mumis. Ir aš 
vedžiau juos per visą miestą, o žmonės klausinėjo, kas atsitiko, 
ir jie pasakojo, ką išgirdę iš manęs, ir žmonės sakė: “Nėra jėgos 
ir galybės, didesnės už visagalį Alachą!" Ir kažkas tarė: “Tai 
greičiausiai didelis žmogus! Eime pas valį, papasakosim jam". 
O kai jie nuėjo pas valį ir papasakojo jam... 

Tuo tarpu išaušo rytas, ir Šachrazada nutraukė pasakojimą. 


Keturiasdešimtoji naktis 


Kai atėjo keturiasdešimtoji naktis, Šachrazada -tęsė: 

Pasakojama, o laimingasai. karaliau, kad jie nuėjo pas valį 
ir viską jam papasakojo, o tas atsikėlė ir sėdo ant mulo, pasiėmęs 
darbininkų su kastuvais ir krepšiais. Ir jie sekė man iš paskos, 
- pasakojo antrasis eunuchas, - o su jais - daugybė žmonių. 
Aš ėjau pirmas, mušdamas sau per veidą ir šaukdamas, o mano 
ponia ir jos dukterys raudodamos sekė man iš paskos. Ir aš 
nubėgau į priekį, į tą giraitę, ir mano ponas pamatė mane, kai 
aš mušiau sau per veidą ir šaukiau: “Aiman, mano ponia! Ach! 
Ach! Ach! Dabar jau nebėra kas manęs pagaili! O, kad aš 
būčiau galėjęs mirti vietoj jos! 

Pamatęs mane, mano ponas apstulbo, jo veidas pagelto, ir 
jis sušuko: 


* Valis - miesto policijos viršininkas. 


11 


40 naktis 


— Kas tau, Kafurai, kas gi atsitiko? 

Ir aš atsakiau jam: 

— Kai tu pasiuntei mane, aš nuėjau ir pamačiau, kaip 
kambario siena užgriuvo mano ponią ir jos vaikus. 

— Ir tavo ponia žuvo? - paklausė jis. 

- "Taip, prisiekiu Alachu, mano pone, jie visi žuvo, ir pir- 
moji mirė mano vyresnioji ponia. 

- O mano mažoji dukrelė? 

- Ir jos nebėr. 

— O mulas, kuriuo aš mėgstu jodinėti? 

- Prisiekiu Alachu, mano pone,- atsakiau aš, - namo ir 
tvarto sienos užgriuvo ant visų, kurie ten buvo, sutraiškė netgi 
avis, žąsis ir vištas. Iš jų liko tik mėsos krūva, ir ją suėdė šunys, 
ir nieko iš jų nebeliko. 

— O tavo vyresniojo pono irgi nebėr? - paklausė mano 
šeimininkas. 

- Nebėr, prisiekiu Alachu, - atsakiau aš, - nebėr nei namų, 
nei jų gyventojų. Nė pėdsako neliko. O avis, žąsis ir vištas suėdė 
šunys ir katės. 

Ir kai šeimininkas išgirdo mano žodžius, akyse jam aptemo, 
jis neteko ir sielos, ir proto, negalėjo net ant kojų pastovėti — 
toks silpnumas jį apėmė. Jo nugara sulinko, jis persiplėšė drabu- 
žius ir nusirovė barzdą, nusimetė nuo galvos turbaną ir 
nepaliaudamas mušė sau per veidą, kol ištryško kraujas, ir šaukė: 
“A! O, mano vaikai! Ach! O, mano žmona! Ach! Vargas tam, 
ką ištiko tokia nelaimė kaip kad mane!" 

Ir pirkliai, jo bičiuliai, suaimanavo ir ėmė verkti kartu su juo 
iš gailesčio, ir susiplėšė rūbus. Ir mano ponas išėjo iš giraitės, 
mušdamas sau per veidą dėl jį ištikusios nelaimės, ir nuo  stip- 
rių smūgių jis tapo tarytum girtas. Ir kai jis su pirkliais žengė 
pro vartus, staiga pamatė didelį dulkių debesį, išgirdo šauksmus 
ir verksmus ir, pažvelgę į ateinančius, jie pažino, jog tai valis, 
sargybiniai ir minia žmonių, o pirklio giminaičiai ėjo jiems iš 
paskos rypuodami ir verkdami. 

Pirma, ką sutiko mano ponas, buvo jo žmona ir vaikai. 
Pamatęs juos, jis apstulbo ir ėmė juoktis, ir atsigavo, ir tarė jiems: 

— Kaip jūs jaučiatės? Kas atsitiko namuose, kas atsitiko jums? 

O šie, pamatę jį, suriko: 

— Garbė Alachui, kad apsaugojo tave, - ir metėsi prie jo, 
o jo vaikai įsikibo jam į rūbus ir šaukė: 

— O mūsų tėve! Garbė Alachui, kad apsaugojo tave, tėveli! 

Ir žmona jį paklausė: 

— Tu sveikas? Garbė Alachui, kutis leido mums išvysti šviesų 
tavo veidą! - Ji buvo priblokšta, protas jai aptemo pamačius jį. 
— O pone, kaip atsitiko, kad likai sveikas ir tu, ir tavo bičiuliai 
pirkliai? — paklausė ji. 

O pirklys paklausė: 

- Kas atsitiko jums namuose? 

Ir žmona atsakė: 

- Mums nieko neatsitiko, mes visi sveiki, mūsų namų neiš- 
tiko jokia nelaimė, tiktai tavo vergas Kafuras parjojo namo 
neuždengta galva, suplėšytais drabužiais, šaukdamas: “Aiman, 
mano pone! Aiman, mano pone!“ Ir kai mes paklausėm, kas 
atsitiko, jis tarė: “Ant mano pono ir jo bičiulių pirklių užgriuvo 
sodo siena, ir jie visi mirė". 

- Prisiekiu Alachu, - sušuko mano šeimininkas, - jis dabar 
atėjo pas mane šaukdamas: “O, mano ponia! O, mano ponios 
vaikai!" — ir pridūrė: “Mano ponia ir jos vaikai — visi jie mirė". 

Ir jis apsidairė, ir pamatė mane suplėšytu turbanu ant galvos, 
o aš rypavau ir graudžiai verkiau, ir barsčiausi galvą žemėmis, 
ir tuomet jis pasišaukė mane, o kai aš priėjau, sušuko: 

- Vargas tau, bjaurus verge, paleistuvės sūnau! Ką tu pri- 
dirbai! Prisiekiu Alachu, aš būtinai tau nulupsiu odą ir 
nupjaustysiu mėsą nuo tavo kaulų! 

- Bet tu nieko negali man padaryti, - atsakiau aš, - nes tu 
nupirkai mane su mano yda. Liudininkai liudys prieš tave. "Tu 
mane pirkai žinodamas mano ydą - kad vieną kartą per me- 
tus aš sumeluoju. Dabar pasakiau tik pusę melo, kai metai 
pasibaigs, pasakysiu kitą pusę, ir tada jau bus visas melas. 

- O šunie, kalės vaike, o prakeikčiausias iš visų vergų, - 
suriko mano šeimininkas, - argi čia tik pusė melo? Tai baisi 
nelaimė! Nešdinkis šalin, tu laisvas, vardan Alacho veido?! 

- Prisiekiu Alachu, - tariau aš, - nors tu mane išlaisvinai, 
bet aš tavęs — ne. Kol metai nesibaigs, aš nepasakysiu tau ki- 


* T.y. - be išpirkos. 

tos melo pusės, o kai pasakysiu, vesk tada mane į turgų ir 
parduok už tiek, už kiek pirkai, ir parduok su mano yda, tik 
nepaleisk manęs, nes nemoku aš jokio amato, kuriuo galėčiau 
pelnytis duoną. Aš tau dabar pasakiau, kaip yra pagal įstatymą, 
kaip įstatymų žinovai aiškina skyrių apie vergų paleidimą. 

Ir kol mes kalbėjomės, suėjo Žmonės, visi gatvės gyvento- 
jai, moterys ir vyrai, pareikšti užuojautos, atėjo ir valis su savo 
žmonėmis, o Mano ponas ir pirkliai priėjo prie valio ir papasa- 
kojo jam, kas atsitiko ir kad tai dar tik pusė melo. 

Išgirdę visa tai, jie pripažino, kad tai didis melas, ir labai 
nustebo, ir ėmė keikti ir barti mane, o aš stovėjau ir juokiausi, 
ir kartojau: “Negi mano ponas užmuš mane, jei jis nupirko mane 
su mano yda?“ 

Grįžęs į namus, mano ponas rado juos suniokotus, ir tai 
buvo mano rankų darbas, nes aš buvau sudaužęs visus daiktus, 
kurie kainavo krūvas pinigų. Jo žmona irgi daužė juos, bet savo 
vyrui pasakė: “Tai Kafuras sukūlė indus ir porcelianą". 

Mano šeimininko rūstybė vis augo, jis pliaukštelėjo rankomis 
ir tarė: “Prisiekiu Alachu, nėra kito tokio svetimavimo vaisiaus 
kaip šitas negras! Jis tvirtina, kad tai tik pusė melo, o kas bus, 
kai nuskambės visas melas? Jis sugriaus visą miestą ar netgi du". 

Ir paskui didžiai užsirūstinęs jis priėjo prie valio, ir tas liepė 
gerai išperti mane, aš net praradau sąmonę, o mano šeimininkas 
paliko mane gulintį ir nuėjo barzdaskučio, tas iškastravo mane 
ir pridegino žaizdą, ir atsipeikėjęs aš pasijutau esąs eunuchas. 
O mano ponas tarė man: “Tu sudeginai mano širdį, sunaikinęs 
brangius man daiktus, o aš sudeginau tavo širdį, sunaikinęs 
brangų tau įnagį". Paskui jis pardavė mane už pačią didžiausią 
kainą, nes dabar buvau eunuchas“, ir aš sėjau vaidus visur, kur 
tik gyvenau, ir ėjau iš emyro pas emyrą, iš didžiūno pas didžiū- 
ną. Buvau pardavinėjamas ir perkamas, kol galų gale patekau 
į tikratikių valdovo rūmus, tačiau mano siela sugniuždyta, ir 
mano gudrybės atsisako man padėti, nes esu netekęs savo bran- 
duolių. 


Išgirdę tokį pasakojimą, abu negrai susijuokė ir tarė: 


3 Vergai eunuchai kainavo brangiau už paprastus vergus. 

- "Tu mėšlas, mėšlo sūnus, ir šlykščiausiai meluoji. 

Paskui jie kreipėsi į trečią negrą: 

- Papasakok mums savo istoriją. 

Ir tas pradėjo. 

Visa, ką jūs pasakojot, - niekai. O aš papasakosiu jums, 
kodėl man nupjautas įnagis, nors esu nusipelnęs dar didesnės 
bausmės, nes paleistuvavau su savo ponia ir su savo pono 
sūnum. Bet mano istorija ilga, ir dabar ne laikas ją pasakoti“, 
nes rytas jau netoli; jei išauš diena, o šalia mūsų tebestovės ši 
skrynia, užsitrauksim gėdą, ir mūsų sielos pražuvusios. Dabar 
kibkim į darbą, o kai grįšim į rūmus, papasakosiu jums, kodėl 
man nupjovė branduolius. 

Ir jis ėmė kasti duobę tokio ilgio ir pločio, kad tilptų skrynia, 
ir Kafuras kasė, o Sauabas krepšiais nešiojo žemes, ir iškasė jie 
duobę žmogui iki pusės, o paskui į tą duobę nuleido skrynią, 
užbėrė ją žemėmis ir išėję iš kriptos uždarė duris, ir dingo 
Ganimui ibn Ajubui iš akių. 

Kai viskas nutilo ir Ganimas įsitikino, kad liko vienas, jam 
labai parūpo, kas toje skrynioje, ir jis tarė sau: “Reikia pažiūrėti, 
kas gi ten!“ Bet jis palaukė, kol patekės aušra, tada nusileido 
iš palmės ir ėmė rankomis kasti žemę. Atkasęs skrynią, iškėlė 
ją iš duobės, o paskui paėmė didelį akmenį ir numušė skrynios 
užraktą. Atvožęs dangtį, pažiūrėjo vidun ir staiga mato - guli 
ten jauna moteris, apsvaigusi nuo bandžo?, o nuo lygaus kvė- 
pavimo kilojasi jos krūtinė. 

Ji buvo nepaprastai graži, pasidabinusi auksiniais papuošalais 
ir brangiųjų akmenų vėriniais, kainuojančiais visą karalystę, nes 
pinigais įkainoti jų buvo neįmanoma. Išvydęs ją, Ganimas ibn 
Ajubas suprato, kad kokie nors sąmokslininkai apsvaigino ją 
bandžu, ir kai jis įsitikino tuo, iškėlė merginą iš skrynios ir 
paguldė ant žemės. 

Įkvėpusi tyro oro, ji nusičiaudėjo ir užspringo, ir užsikosėjo, 
ir iš burnos jai iškrito gabalas kretiško bandžo - toks didelis, 
kad ir dramblys, jo pauostęs, miegotų nuo nakties lig nakties. 


* Trečiojo eunucho pasakojimo nėra jokiame žinomame 
pasakų “Tūkstantis ir viena naktis" rinkinyje. ' Bandžas 
- narkotikas, Europoje žinomas hašišo vardu. 


15 


40 naktis 


Ji atvėrė akis, apsidairė ir skaidriu, švelniu balsu tarė: “Vargas 
tau, vėjau, negali tu numalšinti troškulio ir pralinksminti troškulį 
numalšinusiojo! Kur Zechrė al Bustana? - Bet niekas jai neat- 
sakė, ir ji pasisuko atgal, ir šūktelėjo: — Sabicha, Nure al Chuda, 
Nadžamate as Subche! Vargas tau! Šachva, Nuzcha, Chulva, 
Zarifa, kalbėkite! - Bet niekas neatsakė, tada ji apsidairė ir 
sušuko: - Aiman! Tu laidoji mane kapuose! O tu, kuris matai 
kiekvieną širdį, kuris atlygini prisikėlimo ir atgimimo dieną! Kas 
atnešė mane čionai, kur nėra užuolaidų ir uždangalų, ir paguldė 
tarp keturių kapaviečių?" 

O Ganimas stovėjo netoli jos ir pasakė: 

- O ponia, nėra nei uždangalų, nei rūmų, nei kapų, čia yra 
tik tavo vergas, pavergtas meilės, Ganimas ibn Ajubas, kurį 
atvedė čionai tas, kuris žino visas pasaulio paslaptis, kad išgelbėtų 
tave iš bėdos ir duotų visa, ko geidi. 

Ir jis nutilo, o mergina, suvokusi, kaip čia yra, sušuko: 

— Liudiju, kad nėra kito dievo, tik Alachas, ir liudiju, kad 
Mahometas - Alacho pasiuntinys! - O paskui, pasisukusi į 
Ganimą ir užsidengusi veidą rankomis, švelniu balsu paklausė: 
- O jaunikaiti, kas atnešė mane čionai? Štai aš ir atsipeikėjau. 

— O ponia, - atsakė Ganimas, - atėjo trys negrai eunuchai 
ir atnešė šią skrynią. 

Ir jis apsakė visa, kas jam nutikę, kaip jį užklupusi tamsa, 
ir jis tapęs jos išgelbėtoju, nes antraip būtų mirusi — uždususi. 
O paskui jis paklausė, kas jai atsitiko, o ji atsakė: 

— O jaunikaiti, garbė Alachui, kuris man tave atsiuntė! Dabar 
stok, paguldyk mane į skrynią, eik į kelią ir pasamdyk mulų ar 
asilų varovą, kad nuvežtų šią skrynią į tavo namus, ir kai aš 
atsidursiu tenai, papasakosiu savo istoriją, ir per mane ateis tau 
gerovė. 

Apsidžiaugė Ganimas ir išėjo iš kriptos (o diena jau buvo 
nušvitusi, ir visur vaikštinėjo Žmonės), nusamdė žmogų su mulu, 
atvedė jį prie kriptos, užkėlė skrynią su mergina (o jo širdyje 
užsiliepsnojo meilė jai), ir nuėjo greta džiaugdamasis, nes mer- 
gina buvo verta dešimties tūkstančių dinarų, buvo apsirengusi 
brangiais drabužiais ir pasidabinusi papuošalais, kurie kaštavo 
daugybę pinigų. Ganimas netikėjo, kad pasieks savo namus, ir 
įnešė skrynią, ir atidarė ją... 

Tuo tarpu išaušo rytas, ir Šachrazada nutraukė pasakojimą. 
Keturiasdešimt pirmoji naktis 


Kai atėjo keturiasdešimt pirmoji naktis, Šachrazada tęsė: 

Pasakojama, o laimingasai karaliau, kad Ganimas ibn Aju- 
bas pasiekė su skrynia savo namus, atidarė ją ir iškėlė merginą, 
o ši apsidairė ir pamatė atsidūrusi puikiame kambaryje, išklotame 
linkšmaspalviais kilimais, pamatė ir audinius, surištus į ryšulius, 
ir visa kita. Ir ji suprato, kad Ganimas - didelis ir lobingas 
pirklys, ir atsidengė veidą, ir pažvelgė į jį, ir staiga mato - tai 
gražus jaunikaitis. Išvydusi tai, mergina pamilo jį ir paprašė, kad 
duotų ką nors valgyti. Ganimas nuėjo į prekyvietę ir nupirko 
keptą ėriuką ir dubenį saldumynų, ir užkandai paėmė džiovintų 
vaisių, nupirko žvakių, vyno ir visokių indų, kad būtų iš ko gerti, 
ir gėlių, ir parėjo namo su visais pirkiniais. 

Mergina, jį pamačiusi, nusijuokė ir pabučiavo jį, ir apkabino, 
ir ėmė jį glamonėti, ir jo meilė vis augo, ir užvaldė jo širdį. O 
paskui jie valgė ir gėrė, kol atėjo naktis. 

Ir jie pamilo vienas kitą, nes buvo vienodo amžiaus ir vie- 
nodai gražūs. O kai sutemo, Ganimas ibn Ajubas pakilęs uždegė 
žvakes ir žibintus, ir kambarys nušvito. Jis atnešė indus su vynu 
ir išdėliojo žalumynus, ir atsisėdo šalia jos, ir ėmė pilstyti ir 
girdyti ją, o ji pilstė ir girdė jį. Ir jie abu žaidė ir juokėsi, ir 
deklamavo eiles, ir džiaugsmas vis augo, ir meilė vienas kitam 
nepaliko jų —- tebūnie išaukštintas tasai, kuris sujungia širdis! Ir 
jie taip darė, kol ėmė artintis rytas ir juos nugalėjo miegas, ir 
katras miegojo savo vietoje, kol patekėjo saulė. Tuomet Ganimas 
ibn Ajubas nuėjo į turgų ir nupirko visa, ko reikia: maisto, 
gėrimų, žalumynų, mėsos, vyno ir visa kita - ir parnešė namo, 
ir sėdo su ja valgyti. 

Ir jie valgė, kol pasisotino, po to jis atnešė vyno, ir jie gėrė 
ir žaidė vienas su kitu, kol jų skruostai paraudo, o akys patam- 
sėjo. lr tuomet Ganimo ibn Ajubo sieloje kilo noras pabučiuoti 
merginą ir pamiegoti su ja, ir jis tarė: 

- O ponia, padovanok man vieną bučinį, gal jis atvėsins 
mano širdies karštį. 

- O Ganimai, - atsakė ji, - pakentėk, kol aš išgersiu vyno 

ir protas mano aptems, o tada pabučiuok mane paslapčiom, kad 
aš nežinočiau, jog tu mane bučiavai. 

Ir ji atsistojo, ir nusivilko kai kuriuos drabužius, liko tik su 
plonais marškiniais ir šilkine skarele, ir tada sujudo sukruto 
Ganimo aistra, ir jis paklausė: 

— O ponia, ar neleistum man to, ko tavęs prašiau? 

— Prisiekiu Alachu, - atsakė ji, - tau tas nedera, nes ant 
mano rūbų diržo užrašyti sunkūs žodžiai. 

Ir Ganimo ibn Ajubo širdis sudužo, o jo aistra dar labiau 
išaugo, kai noras tapo sunkiai patenkinamas, ir jis tarė: 


Aš savo mylimą prašiau: 
“Paguosk mane, bučiuok karštai!“ 


Atsakė ji: “Ne! Niekada!" 
0 aš jai tvirtinau: “Taip! Taip!" 


Ji tarė: “Tai įveik mane, 
Jei prieš Alachą tu teisus". 


“Ar prievarta?" — paklausiau. “Ne! 
Tai mano dovana bus tau“. 


Kuo baigės tai? Neklausk verčiau! 
Alachas viską mums atleis. 


Gali ką nori sau manyt, - 
Po pykčio meilė atsiskleis. 


Ir bus visai nebesvarbu, 
Ar priešai mus už lai nuteis *. 


Po tų žodžių jo meilė dar labiau sustiprėjo, o širdis įsilieps- 
nojo. Bet ji gynėsi ir vis kartojo: “Nėra tau kelio į mane!" Taip 
jie leido laiką kalbėdami apie meilę, ir Ganimas ibn Ajubas 
nuskendo meilės beprotybės jūroje, o ji vis stipriau priešinosi 
ir drovėjosi, kol atėjo juoda naktis ir atsiuntė jiems gilų miegą. 

Ganimas atsikėlė, užžiebė žibintus ir žvakes, atnešė valgymų 
ir žalumynų ir ėmė bučiuoti merginos kojas, kurių skonis pa- 
nėšėjo jam į šviežią sviestą. Jis patrynė į jas veidą ir tarė: 


* Čia ir toliau eiles vertė poetas Jonas Strielkūnas. 

— O ponia, pagailėk savo vergo, kurį užmušė tavo žvilgsnis! 
Jei ne tu, mano širdis būtų sveika! 

Jis apsiverkė, o ji tarė: 

— O mano pone ir mano akių šviesa, prisiekiu Alachu, aš 
myliu tave ir pasitikiu tavimi, bet žinau, kad tu manęs nepasieksi. 

— O kokia gi kliūtis? - paklausė jis, o ji atsakė: 

- Šią naktį aš tau papasakosiu savo istoriją, ir tu suprasi 
mane. 

Paskui ji metėsi prie jo ir apkabino jo kaklą, ir pabučiavo, 
ir ėmė jį įkalbinėti, ir pažadėjo susilieti su juo. Ir jie tol žaidė 
ir juokėsi, kol meilė užpildė jų širdis iki pat viršaus. Taip jie 
ir gyveno, ir kiekvieną naktį miegojo viename patale, bet 
kiekvieną kartą, kai Ganimas reikalaudavo susilieti, ji prie- 
šindavosi, ir truko tai visą mėnesį. 

Jų širdys degė meile vienas kitam, ir nebeliko kantrybės būti 
vienam be kito. Ir kai užstojo kažkuri naktis, Ganimas miegojo 
šalia jos, ir abu buvo apsvaigę. Jis ištiesė ranką ir paglostė jos 
kūną, paskui jo ranka nuslydo jos pilvu iki bambos, ir tuomet 
ji pabudo ir atsisėdo, apžiūrėjo savo rūbus ir pamačiusi, kad jie 
užraišioti, vėl užmigo. Ir Ganimas glostė ją, ir jo ranka nusileido 
iki jos plačkelnių ir diržo, ir truktelėjo jį, ir tada mergina nubudo 
ir atsisėdo, Ganimas atsisėdo šalia jos, ir ji paklausė: 

— Ko gi tu nori? 

- Aš noriu permiegoti su tavim ir kad mes abu patirtumėm 
malonumą, - atsakė Ganimas, ir ji tarė: 

- Dabar aš papasakosiu tau savo istoriją, kad tu žinotum 
mano padėtį ir mano paslaptį, ir tada tu suprasi, kodėl aš 
priešinuosi. 

— Gerai, - atsakė Ganimas. 

Ir tada ji perplėšė savo marškinių padurką ir ištiesusi ranką 
į diržą, juosiantį jos rūbus, tarė: 

— O pone, perskaityk, kas parašyta ant šito diržo. 

Ganimas paėmė diržą į rankas ir pamatė, kad ant jo aukso 
raidėm išsiuvinėta: “Aš tavo, tu - mano, o pranašo dėdės aini!"* 

* Pranašo dėdė - al Abasas ibn Abd al Mutalibas - 
pranašo Mahometo dėdė, Abasidų dinastijos pradininkas, 
dinastijos, kuri valdė Rytų kalifatą nuo 750 iki 1258 m., 


kai Bagdadą nukariavo mongolai. Harūnas ar Rašidas - 
penktasis šios dinastijos kalifas. 

Perskaitęs jis nuleido ranką ir tarė merginai: 

— Papasakok man savo istoriją! 

Ir ji atsakė: 

- Gerai! Žinok, kad aš esu tikratikių valdovo sugulovė, o 
mano vardas Kut al Kulubė. Tikratikių valdovas išaugino mane 
savo rūmuose, ir kalifas pamatė mano grožį ir žavumą, o tai 
man dovanojo aukštybių viešpats, ir stipriai mane pamilo. 

Ir jis paėmė mane, ir apgyvendino atskirame kambaryje, ir 
paskyrė man dešimt vergių, ir padovanojo šiuos papuošalus, 
kuriuos tu dabar regi. Vieną dieną kalifas išvyko į kažkokią šalį, 
ir Sit Zubeida? nuėjo pas vieną iš mano vergių ir tarė: “Turiu 
į tave reikalą. Kai tavo ponia Kut al Kulubė užmigs, šitą bandžo 
gabalą įkišk jai į šnerves ar įmesk į jos gėrimą, ir tau bus gerai 
sumokėta". Ir vergė jai atsakė: “Su mielu noru!" - ir paėmė 
iš jos bandžą, džiaugdamasi geru užmokesčiu. Iš pradžių ji buvo 
Sit Zubeidos vergė, o paskui atėjo pas mane ir įmetė bandžą 
į mano gėrimą. Kai užstojo naktis, aš jį išgėriau ir vos tik nurijau 
bandžą, susmukau ant žemės. O Sit Zubeida, kai jos gudrybė 
pavyko, paguldė mane į skrynią, slapta pakvietė negrus, papirko 
juos ir vartų sargus ir išsiuntė negrus su skrynia tą naktį, kai 
tu nakvojai palmės viršūnėje. Jie buvo padarę su manim tai, ką 
tu matei, ir tu išgelbėjai mane. Tu atgabenai mane čionai ir 
buvai man maloningas. Štai visa mano istorija, ir aš nežinau, 
kas atsitiko kalifui paskui. Tad žinok mano padėtį ir niekam 
mano istorijos nepasakok. 

Kai Ganimas ibn Ajubas išgirdo Kut al Kulubės pasakojimą 
ir sužinojo, kad ji yra tikratikių valdovo sugulovė, atsitraukė nuo 
jos iš pagarbos kalifui ir sėdėjo vienas, priekaištaudamas sau ir 
galvodamas apie savo gyvenimą, kviesdamas savo širdį būti 
kantrią. Jis buvo labai sumišęs, nes mylėjo tą, kurios negalėjo 
pasiekti, ir apsiverkė iš didelės aistros, skųsdamasis savo likimu. 
Ir ėmė jis kalbėti eilėmis: 


Žinoki: už meilę pamilusį bara, 
Jis kraustos iš proto, gyvent jam negera. 


* Sit Zubeida - mylimiausioji Harūno ar Rašido 
žmona. 

“Koks skonis tos meilės?" - paklausė. Tariau as: 
“Ji primena saldų nuodingą nektarą“. 


Ir tuomet Kut al Kulubė atsikėlė ir apkabino jį, ir pabučiavo, 
ir meilė jam užpildė jos širdį, ir ji atvėrė savo paslaptį, kokia 
didelė jos meilė jam, ir apkabino Ganimo kaklą, ir bučiavo jį, 
bet jis gynėsi, nes bijojo kalifo. Kurį laiką jie kalbėjosi skęsdami 
meilės jūroje, o kai atėjo diena, Ganimas atsikėlęs apsirengė ir 
kaip paprastai nuėjo į turgų. Jis nupirko visko, ko reikia, ir grįžo 
namo, ir rado Kut al Kulubę verkiančią, bet, pamačiusi jį, ji 
nusišluostė ašaras, nusišypsojo ir tarė: 

- Tu privertei mane ilgėtis, o mylimasai! Prisiekiu Alachu, 
ta valanda, kai tavęs nebuvo, man prailgo kaip metai! Tad eikš 
pas mane, pamiršk, kas buvo, ir patenkink su manim savo 
geismą. 

- Vardan Alacho, - sušuko Ganimas, - šito nebus! Šuva 
negali būti liūto vietoje! Tai, kas priklauso ponui, draudžiama 
vergui! 

Jis išsiveržė iš jos rankų ir atsisėdo nuošaliai ant demblio, 
o ji dar labiau jį pamilo už tą priešinimąsi. O paskui ji atsisėdo 
šalia jo ir ėmė gerti ir Žaisti su juo, ir jis apsvaigo, ir mergina 
prarado protą iš noro priklausyti jam. Ji uždainavo: 


Kas bamilo, tam sielvartas juodas širdy. 
Ar ilgai, ar ilgai manęs vengti žadi? 


Ko vis nukreipi žvilgsnį, jeigu aš nekalta? 
Juk bažvelgia atgal net gazelė baikšti. 


Ta vienatvė, tos tolumos, skiriančios mus, — 
Kaip man tai iškentėt nelaimingoj būty? 


Ir Ganimas ibn Ajubas ėmė lieti ašaras, o ji pravirko dėl 
jo ašarų, ir jie gėrė iki nakties, o paskui Ganimas paklojo du 
patalus, kiekvieną skyrium. 

Kut al Kulubė jį paklausė: 

- Kam gi tas antrasis patalas? 

Ir jis atsakė: 

- Šitas - man, o anas - tau. Nuo šios nakties mes miego- 

sime tik šitaip, nes kas priklauso ponui, draudžiama vergui. 

- O pone, - tarė ji, - išgelbėk mus nuo šito; viskas yra 
nulemta iš aukščiau. 

Bet Ganimas atsisakė, ir Kut al Kulubės širdyje suliepsnojo 
ugnis, jos aistra vis augo, ji apsikabino jį ir sušuko: 

- Prisiekiu Alachu, mudu miegosime tik drauge! 

Bet jis atsakė: 

- Apsaugok Viešpatie! 

Ganimas nenusileido ir pramiegojo vienas iki ryto, o Kut 
al Kulubę degino meilės ugnis, ir jos aistra, geidulys ir meilė 
vis stiprėjo. 

Taip jie praleido tris ilgus mėnesius, ir kiekvieną kartą, kai 
ji prieidavo prie jo, jis priešindavosi ir sakydavo: “Kas priklauso 
ponui, draudžiama vergui!“ Kut al Kulubė, išsikankinusi siela 
ir kūnu, pasakė tokias eiles: 


O stebukle manasis, ko tu man toks žiaurus, 
Ko tu veidą suki nuo manęs atšiaurus ? 


Juk tavy įsikūniję žemės džiaugsmai, 
Prieš tave grožio gėlės nulinksta žemai. 


Ir kiekvienai, ką palietė tavo aistra, 
Šiam pasauly nuo nemigos vaisto nėra. 


Aš žinau, skina vaisių kasmet nuo šakos, 
Tu mūs širdis skini savo meilės miškuos. 


Gazeles aš kadaise vaikiausi laukais, 
“O dabar tu medžiotojas jaunas vaikais. 


Bet keisčiausia, - aš tau pasakyti galiu, - 
Kad nepastebi tu mano žvilgsnių meilių. 


Ir te mūsų jau niekad lemtis nesuves, 
Bet ir tau, bet ir sau aš pavydžiu tavęs. 


Bet iš lūpų manų, kol gyva, neišsprūs: 
“O stebukle manasis, ko tu man toks Žiaurus?" 

Taip jie ir gyveno. Baimė vis sulaikydavo Ganimą ir neleis- 
davo jam prisiliesti prie merginos. 

O Sit Zubeida, šitaip bjauriai pasielgusi su Kut al Kulube, 
kai kalifas buvo išvykęs, tarė sau: “Ką pasakysiu kalifui, kai jis 
sugrįš ir ims teirautis apie ją? Ką gi jam pasakysiu?" Ir pasikvietė 
ji vieną senę, gyvenančią rūmuose, atvėrė jai savo paslaptį ir 
paklausė: 

- Ką man dabar daryti, kai Kut al Kulubės jau nebėra? 

Senė, supratusi padėtį, atsakė jai: 

— Žinok, o ponia, kad kalifas netrukus parsiras namo, tad 
skubėk pakviesti dailidę, tegu jis išdrožia iš medžio mirusiosios 
atvaizdą, ir mes vidury kiemo iškasim kapą ir palaidosim tą 
atvaizdą. O tu ant kapo pastatyk koplyčią, joje mes uždegsim 
žibintus ir žvakes, liepsim visiems rūmuose apsirengti juodai. Ir 
įsakyk savo vergams ir eunuchams, kad jie, sužinoję apie kalifo 
sugrįžimą, pakreiktų visur šiaudų, o kai kalifas įeis ir paklaus, 
kas atsitiko, jam bus atsakyta: “Kut al Kulubė mirė, - teatly- 
gina tau Alachas, kad jos netekai, - o ponia ją labai mylėjo, 
tad palaidojo rūmuose". Tai išgirdęs, kalifas pravirks, ir bus jam 
sunku ant širdies, jis per naktis prie jos kapo skaitys maldas, o 
jeigu jis pagalvos: “Zubeida iš pavydo išsiuntė Kut al Kulubę 
iš šio pasaulio", — arba jį apims aistra, ir jis lieps iškasti ją, tai 
tu nebijok: kai kapą iškas, kalifas pamatys medinį atvaizdą, 
suvyniotą į prabangias skraistes ir panašų į Žmogų, o jeigu jis 
užsimanys nuimti tas skraistes, kad pamatytų jos veidą, sulaikyk 
jį, kiti irgi bandys jį suturėti ir sakys: “Nevalia žiūrėti į jos gėdą!" 
Ir tada kalifas patikės, kad ji mirusi, ir vėl užkas ją, ir atsidėkos 
tau už tavo sumanymą, ir tu išsivaduosi, jei to panorės visagalis 
Alachas, iš šių pinklių. 

Išgirdusi senės žodžius, Sit Zubeida nusprendė, kad jie tei- 
singi, ir padovanojo senei naujus drabužius, ir liepė jai taip ir 
padaryti, davusi daug pinigų. Senė tuojau pat ėmėsi darbo ir 
liepė dailidei išdrožti tokį atvaizdą. Ir kai viskas buvo gatava, 
ji atgabeno drožinį Sit Zubeidai, o ta įvyniojo jį į įkapes, užžiebė 
žibintus ir žvakes, patiesė aplink kapą kilimus, pati apsirengė 
juodai, savo vergėms įsakė irgi apsirengti juodais drabužiais, ir 
rūmuose pasklido žinia, kad mirė Kut al Kulubė. 

Netrukus grįžo kalifas. Jis galvojo tik apie Kut al Kulubę, 

bet pamatęs, kad tarnai, eunuchai ir vergai apsirengę juodai, 
paklausė, kas atsitiko, ir jam buvo papasakota apie Kut al 
Kulubės mirtį, ir jis krito be sąmonės. Atsipeikėjęs paklausė, kur 
jos kapas, ir Sit Zubeida tarė jam: 

- Žinok, o tikratikių valdove, kad ji man buvo labai brangi, 
ir aš ją palaidojau rūmuose. 

Tada kalifas, nė nenusivilkęs kelionės rūbų, nuėjo prie Kut 
al Kulubės kapo ir pamatė patiestus kilimus, degančias žvakes 
ir žibintus. Jis padėkojo Sit Zubeidai už rūpestį, tačiau nežinojo, 
ką ir galvoti apie tai, čia jis tikėjo, čia netikėjo Kut al Kulubės 
mirtim. O kai nerimas jį galutinai įveikė, liepė iškasti kapą ir 
iškėlė palaidotąją. Pamatęs ją, kalifas norėjo nuimti įkapes, kad 
išvystų jos veidą, bet pabijojo visagalio Alacho, o senė tarė: 

— Paguldyk ją atgal! 

Ir kalifas liepė atvesti įstatymų žinovus ir psalmininkus, kad 
sukalbėtų prie jos kapo maldas, o pats klausėsi ašarodamas, kol 
nualpo. Ir keletą mėnesių jis sėdėjo prie jos kapo... 

Tuo tarpu išaušo rytas, ir Šachrazada nutraukė pasakojimą. 


Keturiasdešimt antroji naktis 


Kai atėjo keturiasdešimt antroji naktis, Šachrazada tęsė: 

Pasakojama, o laimingasai karaliau, kad kalifas dešimt mė- 
nesių lankė tą kapą. Ir atsitiko taip, kad kalifas nuėjo į haremą, 
galvos sėdėjo vergė ir vėduliavo didžiule vėduokle, o kita vergė 
trynė jam kojas. Kalifas nubudo ir atsimerkė, ir vėl užsimerkė 
išgirdęs, kad vergė, sėdinti galvūgaly, tarė kitai: 

— Klausyk, Chaizurane! Mūsų ponas nežino, kas atsitiko, jis 
kiauras naktis budi prie kapo, kuriame nieko nėra, tik apdrožtas 
medgalis, dailidės rankų darbas. 

— O Kut al Kulubė? Kas atsitiko jai? 

- Žinok, kad Sit Zubeida pasiuntė per vergę gabalą bandžo 
ir apsvaigino Kut al Kulubę, tada paguldė ją į skrynią ir paliepė 
Sauabui ir Kafurui išnešti ją iš rūmų. 

Ir antroji vergė paklausė: 

— Klausyk, Kadyb al Bane, argi ponia Kut al Kulubė nemirė? 

— Ne, prisiekiu Alachu, - atsakė vergė. - Aš girdėjau, kaip 

Sit Zubeida sakė, kad Kut al Kulubė gyvena pas vieną jauni- 
kaitį, Damasko pirklį, vardu Ganimas ibn Ajubas, ir sulig šia 
diena bus jau keturi mėnesiai, kai ji ten. O mūsų ponas rauda 
per naktis prie kapo, kuriame nieko nėra. 

Išgirdęs tai, kalifas baisiai užsirūstino ir nuėjo pas savo 
emyrus, ir Džafaras Barmakidas prisiartino ir pabučiavo Žemę 
prie jo kojų, o kalifas paliepė jam: 

— Džafarai, eik su žmonėmis ir sužinok, kur gyvena Gani- 
mas ibn Ajubas. Apieškok jo namą ir parvesk čionai mano vergę 
Kut al Kulubę. O jį patį aš atiduosiu budeliui! 

Džafaras įdėmiai išklausė kalifo žodžius ir išėjo vykdyti 
įsakymo, pasikvietęs valį su žmonėmis, o jiems iš paskos sekė 
didelė minia. 

O Ganimas tuo metu buvo ką tik grįžęs namo ir parnešęs 
dubenėlį mėsos, ir vos tik jis ištiesė ranką, jau valgys kartu su 
Kut al Kulube, bet toji žvilgt pro langą ir mato, kad nelaimė 
iš visų pusių supa jų namus. Viziris, valis, sargybiniai ir vergai 
išsitraukę kardus supo namą, kaip akių baltymas kad supa vyzdį. 
Ir ji suprato, kad kalifas, jos ponas, sužinojo apie ją, ir susivokė 
esanti pražuvusi, jos veidas pagelto, grožybė nuvyto, ir ji pažvelgė 
į Ganimą ir tarė jam: 

- O mylimasai, gelbėk savo sielą! 

- Ką gi man daryti ir kurgi man eiti, jei mano manta ir 
ištekliai šituose namuose? - paklausė Ganimas, o ji atsakė: 

- Nedelsk, kad nepražūtum ir kad tavo turtas nenueitų 
vėjais. 

- O mylimoji, o mano akių šviesa, - tarė Ganimas, - kaip 
man iš čia išeiti, jei namas apsuptas? 

Kut al Kulubė tarė jam: 

— Nebijok! - ir nurengė jį, ir padavė jam padėvėtą rūbą, 
ir atnešė dubenėlį su mėsa, įdėjo ten duonos gabalą, ir visa tai 
sukrovė į krepšį, kurį užkėlė Ganimui ant galvos, ir tarė jam: 
- Dėka šitos gudrybės tu praeisi pro sargybą, o dėl manęs 
nebijok. Aš žinau, kaip tvirtai laikau kalifą savo rankose. 

Ganimas paklausė Kut al Kulubės patarimo ir su krepšiu ant 
galvos praėjo pro žmones. Ir aukščiausiasis pridengė jį, ir jis 
išsigelbėjo nuo nelaimės, saugomas savo tyrų ketinimų. 

O viziris Džafaras įėjo vidun ir pažvelgė į Kut al Kulubę, 

jau pasipuošusią ir pasidabinusią, ir buvo ji jau paruošusi skrynią 
su auksu, papuošalais, brangiaisiais akmenimis ir retenybėmis 
- visu tuo, kas nedaug sveria, bet brangiai kainuoja. Pamačiusi 
Džafarą, ji atsikėlė, pabučiavo žemę prie jo kojų ir tarė: 

- O mano pone, ką senų senovėje lėmė Alachas, išsipildo 
dabar. 

Tai pamatęs, Džafaras tarė: 

— Prisiekiu Alachu, ponia, jis liepė man tik suimti Ganimą 
ibn Ajubą. 

— O pone, - atsakė ji, - jis pasiėmė savo prekes ir išvyko 
į Damaską, aš neturiu apie jį jokios žinios. Norėčiau, kad tu 
išsaugotum man šitą skrynią, atiduosi man ją kalifo rūmuose. 

Ir Džafaras atsakė: 

— Klausau ir vykdau. 

Taigi Kut al Kulubė išvyko su juo į rūmus, ir jai buvo 
rodoma derama pagarba, ir tai vyko po to, kai apiplėšė Ganimo 
namus. 

Džafaras viską papasakojo kalifui, o tas įkišo Kut al Kulubę 
į kažkokį užkampį ir už tarnaitę pristatė prie jos senutę, nes 
manė, kad juodu su Ganimu paleistuvavo. O paskui kalifas 
nusiuntė emyrui Muchamedui ibn Suleimanui az Zeiniui (Da- 
masko valdytojui) tokį įsakymą: “Tą valandą, kai gausi šį 
paliepimą, sučiupk Ganimą ibn Ajubą ir atsiųsk jį man". Emyras, 
gavęs popierių, pabučiavo jį, o paskui liepė pranešti šaukliams 
visose prekyvietėse: “Kas nori prisiplėšti turto, teateina prie 
Ganimo ibn Ajubo namų!" Ir žmonės suplūdo tenai ir pamatė, 
kad Ganimo motina ir sesuo vidury namo padariusios jam kapą 
ir sėdi verkdamos prie jo. Jas sučiupo, apiplėšė namus, o pačios 
moterys nežinojo, dėl ko taip darosi. Ir kai jos buvo nuvestos 
pas sultoną, tas pasiteiravo jas apie Ganimą, ir šios atsakė: 

- Jau daugiau nei metai mes nieko negalime sužinoti apie 
JL 

Ir sultonas nusiuntė jas atgal. Štai kaip joms buvo. 

O Ganimas, meilės pavergtasis, kai jo namai buvo apiplėšti, 
apžiūrėjo, kas dar likę, ir ėmė raudoti taip, kad vos neplyšo 
širdis. Jis išėjo iš miesto ir patraukė, kur akys veda. Vakare (o 
jis pasijuto alkanas ir nuvargęs) jis priėjo kažkokį kaimą, nuėjo 
prie mečetės, atsisėdo ten ant demblio ir atsirėmė į sieną visiškai 

išsekęs. Taip jis prasėdėjo iki ryto, o jo širdis vos ne vos 
betuksėjo iš bado, ir utėlės rėplinėjo jo prakaituotu kūnu. Nuo 
jo pasklido smarvė, jam pablogėjo. 

Rytą kaimiečiai susirinko melstis ir pamatė Ganimą, nusil- 
pusį ir sulysusį iš bado, bet aiškiai matėsi, jog anksčiau jis buvęs 
turtingas. Kai žmonės pasimeldę priėjo prie jo, suprato, kad jis 
sušalęs ir alkanas, tad davė jam padėvėtų rūbų ir paklausė: “O 
svetimšali, iš kur tu kilęs ir nuo ko susirgai?" Ganimas atsimerkė 
ir pravirko, bet nieko jiems neatsakė. Ir vienas iš jų nuėjo (jis 
suvokė, kad Ganimas alkanas) ir atnešė jam puodelį medaus ir 
porą paplotėlių, ir Ganimas užvalgė, o žmonės pasėdėjo šalia, 
kol pakilo saulė, ir nuėjo savo keliais. Šitaip jis išgyveno mėnesį, 
jo silpnumas ir liga vis stiprėjo, ir žmonės verkė gailėdamiesi 
jo, ir pasitarę nusprendė nugabenti jį į Bagdado ligoninę. Bet 
tuo metu netikėtai prie Ganimo priėjo dvi vargetos (o tai buvo 
jo motina ir sesuo), ir jis atidavė joms duoną, gulinčią galvūgaly, 
ir jos tą naktį permiegojo greta jo, bet jie taip ir nepažino vie- 
nas kito. 

Kitą dieną kaimiečiai atėjo pas jį ir atsivedė kupranugarį, o 
kupranugarių varovui tarė: 

— Nuvežk šitą ligonį ir paguldyk prie Bagdado ligoninės 
vartų: gal jis pasveiks, o tau dangus pasiųs atpildą. 

Ir kupranugarių varovas atsakė: 

— Klausau ir vykdau. 

"Tuomet iš mečetės išnešė ant demblio paguldytą Ganimą ibn 
Ajubą ir užkėlė ant kupranugario. Motina ir sesuo, neatpažinusios 
jo, atėjo, kaip ir kiti žmonės, pasižiūrėti, bet paskui pažvelgė į 
ji įdėmiau ir tarė: “Jis panašus į mūsų Ganimą. Reikėtų įsitikinti, 
čia jis ar ne". 

O Ganimas atsipeikėjo tik kelionėje, jo motina ir sesuo ėjo 
greta, kol pasiekė Bagdadą. Varovas, kaip buvo liepta, nugabe- 
nęs paguldė jį prie ligoninės vartų, o paskui nuėjo sau. Ir 
Ganimas pragulėjo ten iki ryto. O kai žmonės sukilo ir pamatė 
ji, liesą lyg šakalys, pakvietė prekyvietės seniūną. Šis nustūmė 
žmones į šalį ir tarė: “Per šitą vargšelį aš pelnysiu dangaus 
karalystę, nes jei jį nuneš į ligoninę, galas jam". 

Ir seniūnas liepė savo tarnams nunešti Ganimą į savo na- 
mus, ir paklojo jam naują patalą, padėjo naują pagalvę ir liepė 

savo žmonai gerai jį slaugyti. Ši sutiko, pašildė vandens ir 
išprausė Ganimą, aprengė vergės marškiniais ir davė jam atsi- 
gerti, apšlakstė jį rožių vandeniu, ir tada Ganimas atsipeikėjo 
ir gailiai sudejavo - jis prisiminė savo mylimąją Kut al Kulubę, 
ir jam suspaudė širdį. Štai kaip jam atsitiko. O Kut al Kulubė, 
kai kalifas užsirūstino ant jos... 

Tuo tarpu išaušo rytas, ir Šachrazada nutraukė pasakojimą. 


Keturiasdešimt trečioji naktis 


Kai atėjo keturiasdešimt trečioji naktis, Šachrazada tęsė: 

Pasakojama, o laimingasai karaliau, kad Kut al Kulubė, kai 
kalifas užsirūstino ant jos ir apgyvendino nuošalioje vietoje, 
išbuvo ten aštuoniasdešimt dienų. Ir atsitiko taip, kad vieną dieną 
kalifas ėjo pro šalį ir išgirdo, kaip Kut al Kulubė deklamuoja 
eiles, o paskui sako: “O mylimasai, o Ganimai, koks tu nuosta- 
bus ir kokia santūri tavo siela. Tu gražiai pasielgei su tuo, kuris 
yra piktadarys, ir saugojai garbę to, kuris pražudė tavo garbę. 
Tu saugojai jo haremą, o jis pagrobė tave ir tavo artimuosius, 
bet ir tu, ir tikratikių valdovas stosit prieš Dievo teismą, ir 
teisingumas laimės tą dieną, kai teisėjas bus pats Viešpats, o 
liudytojai - angelai". 

Kai kalifas išgirdo jos žodžius ir suvokė, dėl ko ji dejuoja, 
suprato, kad Kut al Kulubė jaučiasi įžeista, ir grįžo į savo rūmus, 
ir pasiuntė eunuchą Masrūrą, kad ją atvestų. Kai ji atėjo, nu- 
liūdusi ir apsiverkusi, kalifas tarė: 

— O Kut al Kulube, aš žinau, tu skundiesi manim ir tvirtini, 
kad aš blogai pasielgiau su tuo, kuris dorai elgėsi su manim. 
Kas gi tasai, kuris saugojo mano garbę, o aš jo garbę panieki- 
nau, ir kuris saugojo mano haremą, o aš jo haremą pagrobiau?! 

- Tai Ganimas ibn Ajubas, jis ėjo prie manęs su tyromis 
mintimis, prisiekiu tau, o tikratikių valdove! - atsakė ji. 

Ir kalifas sušuko: 

- Nėra jėgos ir galybės, didesnės už visagalį Alachą! Sakyk, 
ko nori iš manęs, Kut al Kulube, ir tu gausi! 

- Aš noriu iš tavęs savo mylimojo Ganimo ibn Ajubo, - 
atsakė Kut al Kulubė. 

Kalifas neprieštaravo jos norui, ir ji pridūrė: 

— Kai jis ateis čionai, o tikratikių valdove, padovanok jam 
mane. 

— Jeigu jis ateis čionai, aš padovanosiu jam tave kilnaus 
žmogaus, neimančio dovanų atgal, vardu, - atsakė kalifas, ir 
mergina tarė: 

— O tikratikių valdove, leisk man eiti ieškoti jo, gal Alachas 
mudu suves. 

Ir kalifas tarė: 

— Daryk, kaip nori! 

Kut al Kulubė apsidžiaugė ir išėjo, pasiėmusi tūkstantį di- 
narų auksu, ir aplankė šeichus, ir išdalijo už Ganimą išmaldą, 
o kitą dieną patraukė į turgavietę pas pirklius, aplankė jų seniūną 
ir davė jam pinigų tardama: “Išdalink juos svetimšaliams!" 

O kitą penktadienį, pasiėmusi tūkstantį dinarų, ji nuėjo į 
prekyvietę pas auksakalius, pasišaukė jų seniūną ir davė jam 
pinigų tardama: “Išdalink juos svetimšaliams!" 

Seniūnas pažvelgė į ją ir paklausė, ar ponia nesutiksianti 
nueiti į jo namus ir pasižiūrėti jauno, tobulo grožio svetimšalio 
(o tai ir buvo Ganimas ibn Ajubas, meilės pavergtasis, bet 
seniūnas šito nežinojo, jis manė, jog tai vargšas įsiskolinęs 
žmogus, kurio turtas išgrobstytas, arba įsimylėjėlis, atskirtas nuo 
mylimosios). 

Ir kai Kut al Kulubė išgirdo tuos žodžius, jos širdis suspur- 
dėjo, viduj viskas subangavo, ir ji paprašė pasiųsti su ja ką nors, 
kas galėtų parodyti kelią į tuos namus. Seniūnas pasiuntė su ja 
mažą berniuką, ir Kut al Kulubė įėjusi pasisveikino su seniūno 
žmona, o toji atsistojo ir pabučiavo žemę prie jos kojų, nes 
atpažino Kut al Kulubę. 

Ir Kut al Kulubė paklausė: 

- Kur ligonis? 

Seniūno žmona apsiverkė ir tarė: 

- Štai jis, ponia! Prisiekiu Alachu, jis kilmingų tėvų sūnus; 
štai jis patale. | 

Kut al Kulubė pažvelgė ir pamatė, lyg ir Ganimas ten guli, 
bet visiškai pasikeitęs, sulysęs tarytum dantų krapštukas. 

Ją apniko abejonės, ir ji nebuvo tikra, kad čia jis, bet jai taip 
jo pagailo, kad net pravirko, ir tarė: 

— Iš tikro svetimšaliai nelaimingi, net jei savo gimtinėje jie 
buvo emyrai! - Širdį jai užgulė sunkumas, nors ji nežinojo, ar 
čia tikrai Ganimas. Ji paruošė ligoniui gėrimo ir vaistų, pasėdėjo 
truputį jo galvūgaly, o paskui grįžo į rūmus. 

Ir ji ėmė važinėti po visas prekyvietes ieškodama Ganimo, 
o paskui seniūnas atvedė pas ją Ganimo motiną, jo seserį Fitną 
ir tarė: 

— O geradare ponia, šiandien į mūsų miestą atėjo motina 
su dukra; jų veidai gražūs, žymu pėdsakai buvusios gerovės ir 
laimės, tik dabar jos apsirengusios ašutiniais drabužiais, ant kaklo 
pasikabinusios maišus, jų akys ašaroja, o širdys liūdi. Štai aš 
atvedžiau jas pas tave, priglausk jas ir išgelbėk nuo skurdo, nes 
jos nusipelnė geresnės dalios. Ir. mes, jei Alachas panorės, per 
jas pateksime į rojų. 

— Prisiekiu Alachu, pone, tu sukėlei man norą jas pamatyti. 
Kurgi jos? - paklausė Kut al Kulubė. - Vesk jas čionai! - tarė 
ji seniūnui, ir tas paliepė eunuchui atvesti moteris. Ir tada Fitna 
ir jos motina įėjo pas Kut al Kulubę. 

Pamačiusi jas (o jos buvo gražios), ji pravirko ir sušuko: 

- Prisiekiu Alachu, tai gerovės vaikai, aš aiškiai matau 
buvusios gerovės pėdsakus! 

Čia seniūno žmona tarė: 

- O ponia, mes globojam vargšus ir nelaimingus, kad nu- 
sipelnytume rojų, o šitas moteris galbūt nuskriaudė sargybiniai, 
atėmė jų turtą ir sugriovė namus. 

Ir nelaimingosios ėmė raudoti prisiminusios, kokios jos buvo 
turtingos ir kokios dabar vargetos, ir prisiminė Ganimą ibn 
Ajubą, meilės pavergtąjį, o kartu apsiverkė ir Kut al Kulubė. 
Ir motina tarė: 

- Mes prašome Alachą, kad suvestų mus su tuo, kurio 
ieškome, o tai mano sūnus, ir jo vardas Ganimas ibn Ajubas. 

Išgirdusi tai, Kut al Kulubė suprato, kad ši moteris - jos 
mylimojo motina, o ta antroji - jo sesuo. Ir ji ėmė raudoti taip, 
kad jai aptemo protas, o kai atsipeikėjo, kreipėsi į moteris: 

— Jūsų nelaimės pasibaigė! Ši diena - jūsų laimės pradžia, 
tad neliūdėkit... 

Tuo tarpu išaušo rytas, ir Šachrazada nutraukė pasakojimą. 

Keturiasdešimt ketvirtoji naktis 


Kai atėjo keturiasdešimt ketvirtoji naktis, Šachrazada tęsė: 

Pasakojama, o laimingasai karaliau, kad Kut al Kulubė tarė 
joms: “Neliūdėkit!" - o paskui liepė seniūnui, kad vestųsi jas 
į savo namus ir prisakytų Žmonai pasirūpinti jomis - nuvesti į 
pirtį, gražiai aprengti, rodyti visokeriopą pagarbą. Ir davė jam 
pinigų. O kitą dieną Kut al Kulubė nuvyko pas seniūną ir nuėjo 
pas jo žmoną, o ta atsistojo, pabučiavo jai rankas ir padėkojo 
už malonę. Kut al Kulubė pamatė, kad seniūno žmona tikrai 
pasirūpino moterimis, ir jos pasikeitusios į gera. 

Ir kurį laiką ji sėdėjo šnekučiuodama su jomis, o paskui 
paklausė seniūno žmoną apie ligonį, ir kai ta atsakė, jog nie- 
kas nepasikeitė, Kut al Kulubė tarė: 

- Eime, aplankysime jį. 

Visos jos nuėjo pas Ganimą ir susėdo šalia. Ir kai Ganimas 
ibn Ajubas išgirdo minint Kut al Kulubės vardą (o jo kūnas 
buvo liesas, kaulai suminkštėję), atgavo žadą, pakėlė galvą nuo 
pagalvės ir pašaukė: 

- O Kut al Kulube! 

Ji gerai įsižiūrėjo į jį, ir atpažino, ir sušuko: 

- Aš čia, mylimasai! 

Ir Ganimas tarė jai: 

- Prieik arčiau. 

O ji paklausė: 

- Gal tu Ganimas ibn Ajubas, meilės pavergtasis? 

Ir jis atsakė: 

- Taip, tai aš. 

Čia ji nualpo, o jo motina ir sesuo Fitna, išgirdusios visa tai, 
sušuko: “O džiaugsme!" - ir nualpo. 

O paskui jos atsipeikėjo, ir Kut al Kulubė tarė: “Garbė 
Alachui, kuris suvedė mus su tavo motina ir seseria!“ - ir priėjo 
prie jo, ir papasakojo visa, kaip buvo jai. 

— Aš viską apsakiau tikratikių valdovui, ir jis patikėjo manim, 
ir atleido tau, ir dabar nori tave matyti, - tarė ji ir pridūrė: — 
Jis padovanojo tau mane. 

Ganimas be galo apsidžiaugė, ir Kut al Kulubė prisakė 
jiems: 

— Niekur iš čia neišeikit, kol negrįšiu, — ir tą pačią akimirką 
ji pakilo ir nuvyko į rūmus, ir atgabeno skrynią, kurią buvo 
atsivežusi iš Ganimo namų, ir išėmusi keletą dinarų, padavė 
juos seniūnui tardama: 

- Imk šiuos pinigus ir nupirk kiekvienam iš jų po ketverius 
geriausius drabužius, dvidešimt skarų ir visa, ko tik reikia. 

Paskui ji nuvedė jas ir Ganimą į pirtį ir paliepė išprausti, 
paruošė arbatos, sidabražolės sulčių ir obuolių vandens, kai jie 
išėjo iš pirties. Ir ji prabuvo su jais tris dienas, maitino juos 
vištiena ir sultiniu, girdė saldytu vandeniu, ir per tą laiką jie 
atsigavo, ir ji antrąkart nuvedė juos į pirtį, ir vėl aprengė naujais 
drabužiais, ir paliko juos seniūno namuose, o pati nuvyko į 
rūmus. 

Nuėjusi pas kalifą, ji pabučiavo Žemę prie jo kojų ir papasa- 
kojo visa, kas atsitiko, — kad atsirado jos ponas, meilės 
pavergtasis Ganimas ibn Ajubas, taip pat jo motina ir sesuo. 

Išgirdęs Kut al Kulubės žodžius, kalifas eunuchams paliepė 
atvesti Ganimą pas jį. Ir Džafaras leidosi į kelią, bet Kut al 
Kulubė jį aplenkė ir, įėjusi pas Ganimą, tarė: 

— Kalifas pasiuntė tavęs. — Ir ji pamokė jį kalbėti maloniai 
ir iškilmingai, aprengė prabangiais drabužiais, davė jam daug 
dinarų ir perspėjo: - Būk labai dosnus kalifo artimiesiems, kai 
eisi pas jį. 

Ir staiga atjojo Džafaras ant nubietiško mulo, Ganimas 
atsikėlė ir pasitiko jį, ir pasveikino, ir pabučiavo žemę prie jo 
kojų, ir jo laimės žvaigždė užtekėjo ir suspindo. Džafaras paėmė 
ji, ir jie ilgai jojo, ir atkako pas tikratikių valdovą. Ganimas 
pažvelgė į vizirius, emyrus, dvariškius, vietininkus ir didikus ir 
prakalbo maloniai ir iškilmingai, o paskui pažvelgė į kalifą ir 
nuleidęs galvą iki žemės pasakė tokias eiles: 


Buk pasveikintas, mano valdove kilmingas, 
Kas nežino čionai tavo sielos dosningos! 


Apie kitą valdovą niekas nė nesvajoja, 
Neiškeistų tavęs į garsiausią Chosrovą. 


Ir karaliai, prie tavojo slenksčio atvykę, 
Tau palieka ne vieną auksinį vainiką. 


33 


44 naktis 


0) išdrįsę į tavo akis bažiurėt čia, 
Jie su virpuliu klaupias ir barzdom žemę liečia. 


Ir laimingas kiekvienas, kuris šičia balenka, 
Gavęs geidžiamą titulą, tinkamą rangą. 


Kas kariuomenei tavo žemės kalvos ir kloniai? 
Tarb žvaigždynų ją žengiant jau regiu aš svajonėj! 


Tegu sergsti tave nuo bėdų Visagalis, 
Tu ryžtingas karys ir protingas karalius. 


Teisingumas tavojoj šaly viešpatauja, 
Ir visi valdiniai tau su meile tarnauja. 


Kai jis baigė, kalifas pralinksmėjo, jam patiko Ganimo 
gražbylystė ir malonus balsas... 
Tuo tarpu išaušo rytas, ir Šachrazada nutraukė pasakojimą. 


Keturiasdešimt penktoji naktis 


Kai atėjo keturiasdešimt penktoji naktis, Šachrazada tęsė: 

Pasakojama, o laimingasai karaliau, kad kalifui patiko Ga- 
nimo gražbylystė, ir jis tarė: 

— Prieik arčiau! - Kai Ganimas priėjo, kalifas liepė: - Pa- 
pasakok man savo istoriją. 

Ganimas atsisėdo ir papasakojo, kas jam atsitiko Bagdade: 
kaip jis nakvojo kriptoje ir išsikasė negrų atneštą skrynią, kai tie 
nuėjo, ir kas buvo toliau - viską nuo pradžios iki galo (o mums 
kartoti nėra reikalo). 

Kalifas, įsitikinęs, kad Ganimas sako tiesą, apdovanojo jį ir 
pasiliko prie savęs, ir tarė: 

- Išvaduok mane nuo atsakomybės! 

Ir Ganimas nuėmė jam atsakomybės naštą tardamas: 

— O sultonų valdove, iš tikrųjų tu esi tik vergas, ir tai, ką 
valdo tavo rankos, priklauso tavo ponui. 

Kalifas apsidžiaugė ir liepė duoti Ganimui rūmus, išmokėti 
atlyginimą ir gausiai apdovanoti. O nugirdęs, kad jo sesuo Fima 
yra nepaprasto grožio, kalifas pasipiršo jai, ir Ganimas tarė: 

— Ji — tavo tarnaitė, o aš - tavo vergas. 

Kalifas padėkojo ir davė jam šimtą tūkstančių dinarų. Pa- 
šaukė jis liudininkus ir teisėją, ir abi vestuvių sutartys buvo 
surašytos tą pačią dieną - kalifo su Fitna ir Ganimo su Kut al 
Kulube. Kalifas ir Ganimas įėjo pas savo žmonas tą pačią naktį. 
O rytą kalifas liepė šią istoriją surašyti į metraščius, padėti į iždą 
ir amžinai saugoti, kad galėtų ją perskaityti tas, kuris ateis po 
jo, ir kad stebėtųsi likimo permainingumu ir patikėtų visus savo 
reikalus dienos ir nakties kūrėjui. 

Tačiau ši istorija nėra nuostabesnė už pasaką apie karalių 
Omarą ibn an Numaną ir jo sūnų Šar Kaną, taip pat apie kitą 
jo sūnų Dau al Makaną ir apie stebuklingus jų nutikimus. 


Pasakojimas apie karalių 
Omarą ibn an Numaną ir jo sūnų Šar 
Kaną, taip pat apie kitą jo sūnų Dau al 
Makaną ir apie stebuklingus jų nutikimus 


— O kokia jų istorija? - paklausė karalius. 

Ir Šachrazada pradėjo: 

Pasakojama, o laimingasai karaliau, kad Pasaulio mieste!“, 
šlovingai valdant kalifui Abdaliui Melikui ibn Mervanui, gyveno 
karalius, vardu Omaras ibn an Numanas. Jis buvo didis valdovas 
ir pavergė kitus karalius - chosrovus ir cezarius!!, ir nevalia buvo 
šildytis prie jo ugnies!*. Niekas nedrįso varžytis su juo jėga, o 
kai jis įniršdavo, iš šnervių lėkdavo kibirkštys. Jis užvaldė visas 
žemes, ir Alachas padėjo pavergti jam daugybę tautų, jo paliepi- 
mai buvo vykdomi visuose miestuose, jo kariai pasiekė 
nuošaliausius kraštus. Jis valdė ir rytus, ir vakarus, ir tai, kas 
tarp jų — ir Chindą, ir Sindą, ir Kiniją, ir šiaurines žemes, 
Dijarbakyrą ir Juodųjų Žemę, ir jūrų salas, ir visas didžiausias 
upes - Seichuną ir Džeichuną'*, Nilą ir Eufratą. Ir jis pasiuntė 
Žygūnus į tolimiausius miestus, kad atneštų jam tikrų Žinių, ir 
grįžę jie papasakojo, kad tai klusnūs, teisingi ir nepavojingi 
kraštai, ir Žmonės ten meldžiasi už sultoną Omarą ibn an 
Numaną. Omaras ibn an Numanas buvo labai garsus Žmogus, 


0 Pasaulio miestas - Bagdadas. Tai anachronizmas, 
kurių knygoje “1001 naktis" yra nemaža: Bagdadas 
buvo įkurtas 762 m., t.y. praėjus 58 metams po minimo 
čia kalifo mirties. '' Chosrovai ir cezariai - persų 
ir bizantiečių valdovai. * T.y. niekas negalėjo atsilaikyti 
jo rūstybei. " Chindas - Indija, Sindas - sritis 
Indo žemupyje, Dijarbakyras — sritis ir miestas 
dešiniajame Tigro krante, Juodųjų Žemė - 
Sudanas, Seichunas ir Džeichunas — 
Syrdarja ir Amudarja. 

ir iš visur jam veždavo dovanas, retenybes ir duoklę. 

Turėjo jis sūnų, vardu Šar Kanas, ir tas buvo labai panašus 
į tėvą, ir užaugo jis gyva nelaimė iš visų likimo nelaimių, ir 
nugalėdavo pačius šauniausius karius, ir sunaikindavo varžovus. 
Tėvas pamilo jį didžia meile, didesnės nė nebūna, ir paskyrė 
ji sosto įpėdiniu. Šar Kanas suaugo į vyrą, sulaukė dvidešim- 
ties metų ir su Alacho pagalba palenkė visus vergus - tokia 
didelė buvo jo įniršio ir rūstybės jėga. O jo tėvas Omaras ibn 
an Numanas turėjo keturias žmonas — tiek, kiek leidžia Kora- 
nas ir Įstatymas, bet, išskyrus Šar Kaną, jos nepagimdė jam 
daugiau sūnų; trys iš jų buvo bevaisės. 

Ir turėjo jis dar tris šimtus šešiasdešimt sugulovių - tiek, 
kiek koptai!* suskaičiuoja metuose dienų, ir tos sugulovės buvo 
iš įvairiausių kraštų, ir jis kiekvienai įrengė po kambarį ir pastatė 
dvylika rūmų (tiek, kiek metai turi mėnesių), ir kiekvienuose 
rūmuose po trisdešimt kambarių. Kiekvienai sugulovei jis skir- 
davo po vieną naktį per metus ir taip kurį laiką gyveno. 

Jo sūnus Šar Kanas garsėjo visuose kraštuose, ir tėvas labai 
juo didžiavosi, jo galia augo, ir jis užkariaudavo vis naujas žemes 
ir tvirtoves. Likimas lėmė, kad viena Omaro ibn an Numano 
sugulovė pastojo. Kai išaiškėjo, jog ji nebe viena, karalius ne- 
paprastai apsidžiaugė ir tarė: “Galbūt visi mano palikuonys bus 
vyriškos giminės!" Jis pasižymėjo laiką, kada ji pastojo, ir ėmė 
labai ja rūpintis. 

Šar Kanas, sužinojęs apie tai, susirūpino ir nusprendė: 
“Atsiras tas, kuris gali užginčyti mano teisę į sostą! Jei ši sugu- 
lovė pagimdys berniuką, aš užmušiu jį". Štai koks buvo Šar 
Kanas. 

Nėščioji sugulovė buvo rumietė!*, ją dovanų buvo atsiuntęs 
rumų karalius, Kaisarijos!* valdovas, ir kartu su ja dar daug 
retenybių. Ji buvo vardu Sufija, gražiausia iš visų sugulovių, 
rūpestingiausiai sauganti savo garbę, labai protinga ir žavi. Ir 
tą naktį, kai karalius buvo pas ją, Sufija tarė: “O karaliau, aš 


4 Koptais arabai vadino egiptiečius. " Rumais 
Artimųjų Rytų šalyse buvo vadinami bizantiečiai. 
!“ Kaisarija arabai vadino du miestus — 
Palestinoje ir Mažojoje Azijoje (1265 m. 
ji musulmonai sugriove). 

norėčiau iš aukštybių Viešpaties, kad jis apdovanotų tave mano 
pagimdytu sūnum ir kad aš galėčiau gerai jį išauklėti, rūpestingai 
išmokslinti ir išsaugoti". 

Karaliui patiko jos žodžiai. Ir visą nėštumo laiką ji elgėsi 
protingai ir rimtai, melsdama Alachą, kad duotų jai sveiką kūdikį 
ir palengvintų gimdymo kančias, ir Alachas išklausė jos maldų. 
Kai prasidėjo gimdymas, karalius paliepė eunuchui tučtuojau jam 
pranešti, kas gims - berniukas ar mergaitė. Šar Kanas irgi 
pasiuntė tarną sužinoti, kas gims. 

Kai Sufija pagimdė, pribuvėjos apžiūrėjo kūdikį ir pamatė, 
kad tai mergaitė, skaistaus lyg mėnulis veido. Jos pranešė apie 
tai visiems laukiantiems, karaliaus pasiuntinys nubėgo pranešti, 
ir Šar Kano taip pat, ir tas labai nudžiugo. O kai eunuchai išėjo, 
Sufija tarė pribuvėjoms: “Pabūkit prie manęs, jaučiu viduje dar 
kažką krutant!" Ir ji sudejavo, gimdymas pasikartojo dar kartą, 
bet Alachas padėjo jai, ir ji pagimdė antrą kūdikį, berniuką, 
panašų į mėnulį, švytinčia kakta ir rausvais skruostais. 

Ir Sufija, ir tarnai, ir šeimynykščiai labai apsidžiaugė, rū- 
muose pasigirdo džiaugsmo šūksniai, o kitos vergės išgirdo juos 
ir ėmė pavydėti. 

Kai karalius sužinojo naujieną, neapsakomai nudžiugo, nuėjo 
pas Sufiją, pabučiavo ją į kaktą, tada pasilenkė prie kūdikio ir 
pabučiavo jį. Vergės ėmė mušti būgnelius, groti visokiais instru- 
mentais, ir karalius paliepė sūnų pavadinti Dau al Makanu, o 
jo seserį - Nuzchat az Zamane; paskyrė jiems žindyves, tarnus 
ir aukles, įsakė duoti jiems cukraus, gėrimų, aliejaus - visko ir 
neišpasakosi. 

Bagdado gyventojai sužinojo, kokiais puikiais vaikais Alachas 
apdovanojo karalių, ir išpuošė miestą, ir ėmė mušti litaurus, o 
su sūnum Dau al Makanu ir dukteria Nuzchat az Zamane. 
Karalius padėkojo ir apdovanojo kiekvieną, ir apipylė malonėmis. 
Taip jis gyveno ketverius metus, ir kas trečią dieną būtinai 
pasiteiraudavo apie Sufiją ir jos vaikus, o po ketverių metų liepė 
nunešti jai daugybę brangenybių, drabužių, papuošalų ir pinigų 
ir patikėjo jai auklėti ir mokslinti vaikus. 

O karalaitis Šar Kanas nežinojo, kad jo tėvui Omarui ibn 
an Numanui gimė sūnus, jam brolis, jis manė, kad Sufija pa- 

gimdė tik mergaitę Nuzchat az Zamanę, mat žinia apie Dau al 
Makaną buvo nuo jo slepiama. Taip ėjo dienos ir metai, o 
karalaitis vis grūmėsi mūšiuose su drąsuoliais ir kovėsi dviko- 
vose su karžygiais. Bet vieną dieną įeina pas karalių Omarą ibn 
an Numaną dvariškiai ir sako: 

— O karaliau, atvyko rumų karaliaus, didžiojo al Kustantyni- 
jos!' valdovo pasiuntiniai, jie nori pamatyti tave. Jei nori su jais 
kalbėtis, mes juos įleisim, jei ne - tavo valia. 

Karalius paliepė atvesti pasiuntinius, maloniai juos pasitiko 
ir paklausė, kokiu reikalu jie atvykę, o tie pabučiavo žemę prie 
karaliaus kojų ir prabilo: 

— O didysis, dosnusis karaliau, žinok, kad mus pas tave 
siuntė karalius Afridūnas, graikų kraštų ir al Kustantynijos 
krikščioniškos armijos valdovas. Jis praneša tau, kad kariauja su 
užsispyrusiu išpuikėliu - Kaisarijos valdovu. Karo priežastis štai 
kokia: atsitiko, jog kažkada seniai vienas arabų karalius rado al 
Iskandero!* laikų lobį ir susikrovė į savo iždą nesuskaičiuojamą 
daugybę turto, be kita ko, buvo ten trys apvalūs brangakme- 
niai, didumo sulig stručio kiaušiniu, sudaryti iš baltų skaisčių 
akmenėlių, kuriems prilygti niekas negali. Ir ant kiekvieno bran- 
gakmenio graikiškais rašmenimis išrašytos visokios paslaptys, jie 
turi visokių gerų ir naudingų savybių, ir viena iš jų yra ta, kad 
jei vaikui ant kaklo pakabinsi tokį akmenį, tai jis niekad nesu- 
sirgs, kol tas akmuo kabės, niekad nesudejuos iš skausmo, 
neužpuls jo karštinė. 

Kai jis surado tuos akmenis ir palaikė juos rankose ir tokiu 
būdu sužinojo jų slaptas savybes, pasiuntė karaliui Afridūnui kai 
kurias retenybes ir pinigų, tuos tris akmenis irgi. Jis išruošė du 
laivus, viename buvo dovanos, kitame - žmonės, kad saugotų 
ir gintų brangenybes per netikėtus susidūrimus jūroje. Bet jis 
žinojo, kad niekas nedrįs jo laivams pastoti kelio, o visa pa- 
krantė, kur plaukia laivai, priklauso karaliui Afridūnui. 

Bet kai tie laivai artėjo prie mūsų krantų, užpuolė juos 
plėšikai, ir tarp jų buvo Kaisarijos valdovo karių. Jie pasigrobė 
laivo turtus ir tuos tris brangakmenius, išmušė žmones. Kai mūsų 


" Al Kustantynija - Konstantinopolis. * T.y. 
Aleksandro Makedoniečio. 

karalius sužinojo apie tai, pasiuntė prieš juos kariuomenę, bet 
ji buvo sumušta, tada jis pasiuntė dar vieną kariuomenę, sti- 
presnę už pirmąją, bet ir ta išsilakstė, tada karalius įniršo ir 
prisiekė, kad pats ves visą savo kariuomenę ir nepasitrauks tol, 
kol visos Kaisarijos nepavers griuvėsiais. 

Ir prašome mes amžių ir laiko karalių Omarą ibn an Nu- 
maną, Bagdado ir Chorasano valdovą, kad jis prisidėtų su savo 
kariais, ir mūsų karalius siunčia tau visokių dovanų ir meldžia 
jas priimti ir padėti jam kare. 

Ir pasiuntiniai... 

Tuo tarpu išaušo rytas, ir Šachrazada nutraukė pasakojimą. 


Keturiasdešimt šeštoji naktis 


Kai atėjo keturiasdešimt šeštoji naktis, Šachrazada tęsė: 

Pasakojama, o laimingasai karaliau, kad al Kustantynijos 
valdovo pasiuntiniai, viską papasakoję, įteikė dovanas: penkias- 
dešimt vergių iš geriausių rumų žemių ir penkiasdešimt vergų, 
apsirengusių brokato kaftanais, sujuostais aukso ir sidabro diržais. 
Kiekvienas vergas mūvėjo aukso žiedą su perlu, kurio vertė tūks- 
tantis miskalių!? aukso, kiekviena vergė irgi, ir jų drabužiai buvo 
prabangūs. Karalius nudžiugo ir mielai priėmė tokias dovanas, 
liepęs pagerbti pasiuntinius. 

Jis kreipėsi į savo vizirius, prašydamas patarimo šituo reikalu, 
ir atsistojo vienas senas viziris, vardu Dandanas, ir tarė: 

— O karaliau, geriausia, ką tu gali padaryti, tai išruošti didelę 
kariauną, kurią vestų tavo sūnus Šar Kanas, o mes jam tar- 
nausime. Šitaip pasielgti turėtumei dėl dviejų priežasčių: pirma, 
rumų karalius paprašė tavo pagalbos ir atsiuntė dovanų, kurias 
tu priėmei. O antra, priešas nedrįs įsiveržti į mūsų žemes, ir jei 
tavo kariai padės sumušti rumų karaliaus priešus, visi nuopel- 
nai teks tau, garsas apie tai plačiai pasklis, ir kai sužinos apie 
tai jūros salų ir Magribo? gyventojai, atgabens tau dovanų, re- 
tenybių ir pinigų. 

Patiko karaliui vizirio žodžiai, teisingi pasirodė, tad apdo- 
vanojo jį ir tarė: 


9 Miskalis - apie 4,5 g. " Magribas (vakarai) - taip 
arabai vadina šiaurės vakarų Afriką. 

— Su tokiais kaip tu tariasi karaliai, ir tu turėtum eiti pirma 
karių, o mano sūnus Šar Kanas tegu velkasi paskutinis! 

Paskui jis liepė pakviesti Šar Kaną ir išdėstė jam visą reikalą 
— ką sakė pasiuntiniai ir ką patarė viziris Dandanas. Liepė Šar 
Kanui susiruošti į kelią ir neprieštarauti Dandanui, kad ir ką tas 
darytų, ir išsirinkti iš savo karių dešimt tūkstančių gerai apsi- 
ginklavusių raitelių, narsių mūšyje ir nebijančių sunkumų. Šar 
Kanas taip ir padarė: išsirinko dešimt tūkstančių, išdalino jiems 
pinigus, liepė susiruošti per tris dienas, ir tie ėmė šveisti gin- 
klus ir ruoštis į žygį. 

Dar Šar Kanas nuėjo į ginklų sandėlius ir pasiėmė visa, ko 
jam reikėjo, ir nuėjo į arklides, ir išsirinko žirgus, kokių tik 
norėjo. O po trijų dienų kariuomenė susirinko netoli Bagdado, 
Omaras ibn an Numanas išėjo atsisveikinti su savo sūnum Šar 
Kanu ir kreipėsi į vizirį Dandaną, pavedė jam savo sūnaus 
karius, o Šar Kanui liepė dėl visko tartis su viziriu, ir Šar Kanas 
sutiko, 0 jo tėvas grįžo į miestą. 

O paskui Šar Kanas liepė karo vadams išrikiuoti kariuome- 
nę ir rūpestingai apžiūrėti, ar viskas gerai, o karių buvo dešimt 
tūkstančių raitelių, be jų palydovų. Po apžiūros kariuomenė 
išžygiavo, sutratėjo būgnai, sugaudė trimitai, suplevėsavo vėliavos. 
Jie žygiavo nesustodami dvidešimt dienų, o pasiuntiniai rodė 
kelią. Dvidešimt pirmą dieną jie priėjo slėnį, nusidriekusį į visas 
puses, kuriame augo daug medžių ir visokiausių augalų. Tai 
atsitiko naktį. Šar Kanas paliepė visiems nulipti nuo žirgų ir ilsė- 
tis tris dienas; kariai pasistatė palapines, išsiskirstė po visą slėnį. 
Viziris Dandanas ir pasiuntiniai įsikūrė slėnio viduryje. Šar Ka- 
nas palaukė, kol visi jo kariai įsikurs, o paskui nusprendė 
apžiūrėti visą slėnį, apjoti jį ir per naktį saugoti jį pats, kaip liepė 
tėvas, — juk jie buvo priartėję prie rumų šalies priešo žemių. 
Ir jis liepė savo vergams ir šeimynykščiams įsikurti šalia vizirio 
Dandano, o pats nujojo slėnio pakraščiu. Taip praėjo ketvirtis 
nakties. 

Šar Kanas nuvargo, miegas priveikė jį, jam net neužteko jėgų 
raginti žirgą, o jis buvo įpratęs miegoti balne. Jis užmigo, o 
žirgas nešė jį nesustodamas iki vidurnakčio, ir atsidūrė kažkokioje 
tankioje giraitėje. Šar Kanas miegojo, kol žirgas stuktelėjo kanopa 
i Žemę. Tik tada Šar Kanas pramerkė akis ir pamatė aplink save 

medžius ir mėnulio apšviestą dangų. Jis suglumo atsidūręs 
nepažįstamoje vietovėje ir tarė: “Nėra jėgos ir galybės, didesnės 
už visagalį Alachą!" Taip jis ir stovėjo bijodamas laukinių žvėrių 
ir nežinodamas, ką daryti, tik staiga mėnulis apšvietė laukymėlę, 
panašią į rojaus lankas, ir jis išgirdo balsus, triukšmą ir juoką, 
galinčius pavergti kiekvieną vyrą. 

Karalaitis nulipo nuo žirgo, pririšo jį prie medžio ir nuėjo 
tekančio vandens srovės link. Čia jis išgirdo, kaip moteris 
arabiškai tarė: “Prisiekiu mesiju, šitaip negerai. Kiekvieną, kuri 
ištars nors vieną žodį, parversiu ant žemės ir surišiu diržu!" Šar 
Kanas ėjo balso link ir staiga mato: teka upė, skraido paukščiai, 
bėginėja danieliai ir žaidžia žvėrys. O paukščiai visomis pasaulio 
kalbomis aiškina, kas yra laimė. Ta vieta buvo apraizgyta viso- 
kiais augalais, kaip yra kažkas pasakęs tokiomis eilėmis: 


Tik tada gražus pasaulis, kai aplinkui žemė žydi, 
Kai vandens galingi srautai čia pavasarį atlydi. 


Nuostabus pasaulis, kurtas visagalio Sutvėrėjo, 
Kurs malonėm savo teikias mus kas dieną apdalyti. 


Žvilgtelėjo ten Šar Kanas ir mato: ant kalno stūkso vienuo- 
lynas, jame - tvirtovė, ir mėnulio šviesoje atrodo, tarytum ji 
kabo ore, o tvirtovės vidury — upė, iš kurios vanduo teka į šituos 
sodus, ir čia pat stovi moteris, o prieš ją dešimt vergių, panašių 
į mėnulį, apsirengusių akis žilpinančiais drabužiais ir pasidabi- 
nusių papuošalais. Tai apie jas pasakyta eilėmis: 


Spindi vejos - ten gražuolės, 
Apkerėtos mėnesienos. 


Nuo jų grožio neregėto 
Dar skaisčiau nušvinta kiemas. 


Jos nekaltos ir klastingos, 
Jos - ir meilė, ir pavojus. 


Savo garbanas paleidžia 
Lyg vešlius vynuogienojus. 


Ir visus jų akys keri — 
Tartum strėlės žvilgsniai sminga. 

Mirtinai sužeisti gali 


Jos net karžygį galingą. 


Ir Šar Kanas žiūrėjo į tas dešimt merginų, ir išvydo tarp jų 
gražuolę, lyg skaisčią pilnatį, juodaplaukę, šviečiančia kakta, 
didelėmis akimis, garbanotais plaukais, tobulą visais atžvilgiais, 


kaip yra pasakęs poetas: 


Kai žvelgia ji, sieloj šviesiau pasidaro, 
Grakštesnė jinai ir už ietį Samcharo. 


Jos veidas švelnus ir skaistus tartum rožė, 
Ir žodžiais sunku išsakyti jos grožį. 


Ir garbana virš jos kaktos stebuklingos 
Tarytiėm naktis bo dienos, bo aistringos. 


Šar Kanas išgirdo, kaip ji tarė vergėms: 

- Eikit šen, aš imsiuos su jumis, kol nenusileido mėnuo ir 
neišaušo rytas. 

Ir kiekviena ėjo prie merginos, o toji iškart parmesdavo ją 
ant žemės ir surišdavo rankas diržu. Taip ji nugalėjo jas visas. 

Ir tada šalia stovėjusi senė, tarytum būtų supykusi, kreipėsi 
į merginą: | 

- O begėde, tu džiaugiesi nugalėjusi merginas, o štai aš, 
senė, parmečiau jas keturiasdešimt kartų. Rado kuo didžiuotis! 
Jei manai turinti jėgų, stok į kovą su manim, o aš tavo galvą 
prilenksiu prie tavo kojų. 

Mergina nusišypsojo, nors širdyje užsirūstino ant senės, ir tarė: 

- O ponia Zat ad Davache, užkeikiu tave mesijo vardu: ar 
tu iš tikrųjų su manim imsies, ar tik juokais? 

Ir toji atsakė, jog iš tikrųjų... 

Tuo tarpu išaušo rytas, ir Šachrazada nutraukė pasakojimą.. 


Keturiasdešimt septintoji naktis 


Kai atėjo keturiasdešimt septintoji naktis, Šachrazada tęsė: 
Pasakojama, o laimingasai karaliau, kad merginai paklausus 
Žat ad Davachę: “Užkeikiu tave mesijo vardu: ar tu iš tikrųjų 

su manim imsies, ar tik juokais?" — toji atsakė: “Kovosiu su 
tavim iš tikrųjų". O Šar Kanas matė visa tai. 

— Stok į kovą, jei turi jėgų, - tarė mergina. 

Senė, tai išgirdusi, įširdo, net plaukai pasistojo tarytum ežio 
adatos, ji pašoko ir suriko: 

- Prisiekiu mesiju, aš tik plika su tavim kovosiu, o pasilei- 
dėle! 

Ir senė išsirengė nuoga, paėmusi šilkinę skarelę, susuko ją 
ir susijuosė liemenį, ir tapo panaši į nusišėrusią ifritę?! ar 
dėmėtąją gyvatę. Ji liepė ir merginai padaryti tą patį, o Šar 
Kanas viską matė, apžiūrinėjo atgrasią senę ir juokėsi. 

Kai senė išsirengė, mergina neskubėdama pakilo, paėmė 
skarelę, dukart apsuko ją aplink liemenį ir pasiraitojo savo 
plačkelnes, ir pasimatė kojos, tarytum nulietos iš marmuro, ir 
virš jų krištolinė kalva, minkšta ir blizganti, ir pilvas, tarytum 
nusėtas plukėmis, iš kurio raukšlių sklido muskuso kvapas, ir 
krūtys su speneliais, panašios į du prinokusius granatus. 

Senė priėjo arčiau, ir jos pradėjo imtis. Šar Kanas pakėlė 
akis į dangų ir ėmė prašyti Alachą, kad pergalę siųstų merginai. 
O mergina kaire ranka suėmė už senės diržo, dešine apglėbė 
kaklą ir pakėlė ją į orą. Senė ėmė blaškytis norėdama ištrūkti 
ir nudribo ant nugaros, net kojos užsirietė į viršų taip, kad 
mėnulio šviesoje pasimatė plaukai. Ji išleido du vėjus: vienas 
įsirausė į žemę, kitas dūmais pakilo į dangų. Ir Šar Kanas ėmė 
taip kvatoti, kad net parvirto ant žemės, o paskui atsistojo, 
išsitraukė kardą ir apsidairė į visas puses, bet nepamatė nieko, 
tik senę, gulinčią ant nugaros. 

Šar Kanas pagalvojo: “Nesumelavo tas, kuris pavadino tave 
Žat ad Davache! Tu žinojai jos jėgą ir miklumą, bet vis tiek 
norėjai imtis". Ir tada jis priėjo arčiau, kad geriau matytų, kas 
dėsis toliau. 

Mergina prisiartino prie senės ir užmetė ant jos ploną šil- 
kinį apsiaustą, paskui padėjo jai apsivilkti ir atsiprašė tokiais 
žodžiais: “O mano ponia Žat ad Davache, aš norėjau tik par- 
versti tave ir visai nenorėjau to, kas tau atsitiko, bet tu išslydai 
man iš rankų. Tebus pagarbintas Alachas, kad išsaugojo tave 


*! Ifritai arba džinai - arabų mitologijoje piktosios 
arba gerosios dvasios. 

sveiką!" Bet senė iš gėdos nieko jai neatsakė, atsikėlė ir nuėjo 
sau; vergės gulėjo surištos, o mergina stovėjo viena. 

Šar Kanas pamanė: “Nieko šiaip sau nebūna. Kai aš užmi- 
gau, žirgas atnešė mane čionai, nes turiu laimę. Galbūt ši 
mergina ir jos palydovės bus mano grobis?" Jis grįžo prie žirgo, 
užšoko ant jo ir kaip strėlė nulėkė pas jas šaukdamas: “Alachas 
didis!" —- ir mojuodamas apnuogintu kardu. 

Kai tik mergina pamatė jį, tuoj nubėgo prie upės (o upė 
buvo šešių uolekčių? pločio) ir peršoko ją, ir kitame krante 
sušuko: 

— Kas tu, o žmogau? Tu nutraukei mūsų pasilinksminimą, 
puoli išsitraukęs kardą tarytum priešo kariuomenę! Iš kur tu ir 
kur keliauji? Sakyk tiesą, nes tiesą sakyti yra verčiau: melavi- 
mas - blogų žmonių savybė. Be abejonės, tu šią naktį išklydai 
iš kelio ir atsidūrei čia, tad išsigelbėti tau būtų didžiausia sėkmė. 
Dabar tu esi pievoje, bet jei mes nors kartelį šūktelėtume, pas 
mus atbėgtų keturi tūkstančiai patricijų??. Sakyk, ko tu nori: gal 
išvesti tave į kelią, o gal duoti dovanų? 

Šar Kanas atsakė: 

- Aš svetimšalis, musulmonas; šią naktį išvykau pamedžioti, 
o geresnio grobio nei šitos dešimt merginų mėnesėtą naktį ir 
norėti negalima. Aš paimsiu jas ir nusivesiu pas savo draugus. 

- Žinok, - atsakė jam mergina, - kad šitas grobis ne tau! 
Argi aš nesakiau, kad melas - bjaurus dalykas? 

- Protingas tas, kuris mokosi iš kito klaidų, - atsakė Šar 
Kanas. 

Mergina šūktelėjo: 

- Prisiekiu mesiju, jei nebijočiau, jog tai atneš tau mirtį, 
sušukčiau dabar iš visų jėgų, kad subėgtų čia pilna pieva pės- 
čiųjų ir raitųjų, bet man gaila svetimšalio. Ir jei tu nori grobio, 
tai aš štai ko reikalauju: nulipk nuo žirgo ir prisiek savo tikėjimu, 
kad su ginklu neprieisi prie manęs. Mes su tavim susiimsim, ir 
jei tu mane pargriausi, aš ir mano palydovės - tavo grobis. Jei 
aš tave pargriausiu, tu atsidursi mano valioje. Prisiek, kad sutinki, 
nes aš bijau apgaulės; juk sakmėse sakoma: žodžio laužymas yra 


2 Uolektis - apie 0,5 m. * Patricijai - taip arabai 
vadino krikščionių riterius, stovinčius dešimties tūkstančių 
vyrų būrio priešakyje. 

įgimtas, o tikėjimas kiekvienu - silpnumas. Jei tu prisieksi, aš 
ateisiu pas tave. 

O Šar Kanas, kuris labai norėjo ją pagrobti, pamanė: “Ji gi 
nežino, kad aš narsiausias karžygis iš visų". Ir sušuko jai: 

- Galiu prisiekti kuo tik nori, kad neprieisiu prie tavęs su 
piktais kėslais, kol tu nepasiruoši ir nepasakysi: “Eikš, dabar 
mudu imsimės". Jei tu pargriausi mane, aš turiu pakankamai 
pinigų, kad galėčiau išsipirkti, o jei aš tave pargriausiu, tu būsi 
pats didžiausias mano grobis. 

Mergina atsakė: 

— Aš sutinku. 

Šar Kanas sumišęs šūktelėjo jai: 

- Prisiekiu pranašu, - telaimina jį Alachas, - aš irgi sutinku. 

Tada mergina tarė: 

— Prisiek vardu to, kuris įdėjo sielą į kūną ir davė žmonėms 
įstatymus, kad nedarysi man nieko pikta ir tik kovosi, antraip 
tu mirsi ne kaip musulmonas. 

— Prisiekiu Alachu, - sušuko Šar Kanas, - jei man tektų 
prisiekti kadžiui, netgi kadžių kadžiui““, jis nepareikalautų iš 
manęs tokios priesaikos! - Ir jis prisiekė taip, kaip ji norėjo. 
Paskui Šar Kanas susikaupė, pasiruošė imtynėms ir tarė merginai: 
— Persikelk per upę į mano pusę! 

Bet ji atsakė: 

— Nėra man kelio pas tave! Jei nori, tu persikelk į mano 
pusę. 

- Aš negaliu to padaryti, - atsakė Šar Kanas, ir ji nusi- 
leido: 

- Tai aš ateisiu pas tave, jaunikaiti. 

Tada mergina pasikaišė skvernus ir peršoko upę. Šar Kanas 
priėjo prie jos ir apstulbo, iš arti pamatęs jos grožį, tarytum 
visagalės rankos sukurtą, aukščiausiojo rūpesčiu išpuoselėtą, 
laimės vėju nudvelktą, kurį tik gimusį pasitiko laimingas Žvaigž- 
džių išsidėstymas. 

Mergina priėjo prie jo ir šūktelėjo: 

- Ei, musulmone, pradėkim imtynes, kol nepatekėjo aušra! 


* Kadis - teisėjas, kadžių kadis — sostinės 
vyriausiasis teisėjas. 

Ir ji apnuogino savo ranką, panašią į šviežią sūrį, ir įsikibo 
į ji, ir jis įsikibo į ją. Jie apsikabino, imtynės prasidėjo. Šar Kanas 
uždėjo ranką ant jos liemens, jo pirštai pajuto jos pilvo raukšles, 
ir jo raumenys atsileido, jis suvirpėjo kaip persiška nendrė. Ji 
suprato, kad Šar Kanas nusilpo, ir tada pakėlė jį, parmetė ant 
žemės ir atsisėdo jam ant krūtinės lyg smėlio kalva, ir Šar Kanas 
visai pametė galvą. O mergina tarė: 

- O musulmone, jums leidžiama žudyti krikščionis, o jei tu 
pats neteksi gyvybės? 

Ir Šar Kanas atsakė: 

- O mano ponia, jei tu kalbi apie gyvybės atėmimą, tai šitai 
turbūt draudžiama, nes mūsų pranašas Mahometas - telaimina 
jį Alachas! - uždraudė žudyti moteris, vaikus, senius ir vienuo- 
lius. 

- Jeigu jūsų pranašas šitaip apreiškė, tai mes turime apdo- 
vanoti jį už tai. Stok, aš dovanoju tau tavo sielą, nes jokia 
malonė veltui neprapuola. 

Kai ji atsistojo, atsikėlė ir Šar Kanas, purtydamasis dulkes, 
ir tarė: 

- Aš pralaimėjau ne todėl, kad man pritrūko jėgų, o ir tu 
ne savo jėga mane pargriovei. Tai tavo grožis nugalėjo mane. 
Jei tu sutiksi dar kartą susiimti, padarysi man tikrą malonę. 

Mergina nusijuokė ir tarė: 

- Aš sutinku, bet vergėms jau nusibodo gulėti surištoms, 
joms nuskaudo rankas ir šonus. Bus geriau, jei aš atrišiu jas. 
Galbūt kitos imtynės bus ilgesnės. 

Ji priėjo prie vergių, atrišo jas ir tarė joms rumų kalba, kad 
pasitrauktų iš čia į nepavojingą vietą, kol tam musulmonui praeis 
noras turėti jas už grobį. Ir vergės nuėjo. Šar Kanas žiūrėjo į 
jas, o vergės žiūrėjo į pasiliekančius. O paskui jie priėjo vienas 
prie kito, ir Šar Kanas priglaudė savo pilvą prie jos pilvo, ir kai 
mergina tai pajuto, greičiau už žaibą pakėlė jį ir trenkė žemėn; 
jis krito ant nugaros, o mergina tarė: 

- Kelkis, aš antrą kartą dovanoju tau gyvybę. Pirmą kartą 
- dėl tavo pranašo, nes jis uždraudė žudyti moteris, o antrą — 
dėl tavo silpnumo ir jauno amžiaus, ir dar todėl, kad tu svetim- 
šalis. Bet aš duosiu tau patarimą: jei musulmonų kariuomenėje, 
pasiųstoje Omaro ibn an Numano į pagalbą al Kustantynijos 

karaliui, yra stipresnis už tave vyras, atsiųsk jį pas mane, nes 
varžytis galima įvairiais būdais, pavyzdžiui, apsimetant, bėgant, 
nusodinant nuo žirgo, čiumpant už kojų, kandžiojant šonus, 
kumščiuojantis, supinant kojas. 

- Prisiekiu Alachu, o mano ponia, - atsakė Šar Kanas (o 
jo rūstybė vis augo), - net jei aš būčiau meistras as Safadis arba 
meistras Muchamedas Kimalis, arba ibn as Sadis, vis tiek nejsi- 
minčiau visų tų kovos būdų, kuriuos tu išvardijai! Prisiekiu 
Alachu, tu pargriovei mane ne savo jėga, o sugundžiusi savo 
užpakaliu (o mums, Irako gyventojams, patinka apvalios šlau- 
nys), aš praradau ir protą, ir akylumą. Jei tu nori kovoti su 
manim, turinčiu visą protą, tai imkimės trečią, paskutinį kartą, 
nes jaučiu, kad jėgos man grįžo. 

Išgirdusi tai, mergina tarė: 

- O nugalėtasis, ką tu manai laimėti trečiomis imtynėmis? 
Ką gi, eikš, susiimsime paskutinį kartą. 

Ji pasiruošė imtis kviesdama jį, ir Šar Kanas stojo į kovą 
sukaupęs visas jėgas. Jie grūmėsi, ir mergina pajuto jo jėgą, 
kurios anksčiau nepastebėjo, ir tarė jam: 

— O musulmone, tu nusprendei būti atsargus? 

- Taip, - atsakė Šar Kanas, - tu juk žinai, kad mums liko 
tik šitos imtynės, po kurių eisime katras savo keliu. 

Ji nusijuokė, ir Šar Kanas nusijuokė jai į veidą, ir staiga ji 
čiupo jį už šono ir metė ant žemės. Tada ji ėmė kvatotis iš jo: 

— Tu valgai sėlenas? O gal, tarytum beduinų kepurė *, virsti 
nuo menko stumtelėjimo, arba, nelyginant oro balionas, bijai 
vėjo? Vargas tau, nelaimingasai! 

Ir pridūrė: | 

— Eik pas musulmonų karius ir atsiųsk man kitą, stipresnį 
imtynininką, ir pranešk apie mus arabams ir persams, turkams 
ir deilemitams: tegu kiekvienas, kas turi jėgos, ateina čionai. — 
Ir, peršokusi per upę, nusijuokė: - Man sunku skirtis su tavim, 
o mano valdove! Bėk pas savo draugus, kol neatėjo karžygiai 
ir nenusmeigė tavęs ietimis. O tu - tu neturi jėgų apsiginti nuo 
moters, tad nė kalbos negali būti, kad apsigintum nuo didvyrių! 

Šar Kanas sutrikęs šūktelėjo jai, einančiai į vienuolyną: 


2 Taip vadinti silpni, išlepinti jaunuoliai. 

- O ponia, nejaugi tu nueisi ir paliksi čia įsimylėjusį sve- 
timšalį — nelaimingą, sudužusia širdim? 

Ji atsisuko ir nusišypsojo: 

— Ko gi tu nori? Aš įvykdysiu tavo prašymą. 

- Kaipgi aš, įžengęs į tavo žemę ir patyręs tavo malonę, 
galiu grįžti atgal, neparagavęs tavo valgių? Juk aš tapau vienu 
iš tavo tarnų, - tarė Šar Kanas, o mergina atsakė: 

— Malonės tik kvailys nesuteikia! Prašau, vardan Dievo! Sėsk 
ant savo žirgo ir jok upės pakrante, tu - mano svečias. 

Šar Kanas leidosi pakrante ir pamatė tiltą iš tuopų rąstų. 
Aname krante, prie tilto, stovėjo ir laukė vergės, kurios pirma 
grūmėsi su mergina ir buvo nugalėtos. Toji priėjusi rumų kalba 
tarė vienai iš jų: 

— Nueik pas jį, paimk žirgą už apynasrio ir vesk prie vie- 
nuolyno. 

Šar Kanas ant žirgo sekė paskui vergę, baisiausiai stebė- 
damasis tuo, ką matė, ir galvojo: “O, jei viziris Dandanas būtų 
čia su manim ir visa tai matytų, jei galėtų jis pažvelgti į šiuos 
nuostabius veidus!" Ir jis tarė merginai: 

— O neregėta gražuole, dabar aš turiu į tave dvigubą teisę: 
draugystės teisę ir teisę to, kuris atėjo į tavo namus ir patyrė 
tavo vaišingumą. Aš tavo valdžioje. O kas, jei tu sutiktum vykti 
su manim į islamo kraštą, kad pamatytum narsius musulmonus 
ir sužinotum, kas aš? 

Mergina supyko ir tarė: 

— Prisiekiu mesiju, aš laikiau tave sveiko proto žmogumi, o 
dabar pamačiau, kokia pagedusi tavo siela! Kaip tu gali mane 
kviesti norėdamas apgauti ir kaip aš galiu vykti žinodama, kad 
nebeištrūksiu, jei pateksiu į Omaro ibn an Numano rankas? juk 
jo rūmuose nėra ir nebus lygios man, nors jis yra Bagdado ir 
Chorasano?“ valdovas, turintis dvylika rūmų, o juose yra tiek 
vergių, kiek metuose dienų, o rūmų tiek, kiek metuose mėnesių. 
Jei aš nuvyksiu pas jį, jis manęs neišsigąs, nes jūsų tikėjimas 
leidžia jums mus turėti, jūsų knygose pasakyta: ką užvaldė jūsų 
rankos... Tai kaip tu gali man šitai siūlyti?! O tavo žodžiai: “Tu 
pamatysi narsius musulmonus", prisiekiu mesiju, yra neteisingi! 


2 Chorasanas - sritis Irano rytuose. 

Aš mačiau jūsų kariauną, kai prieš porą dienų žygiavot į mūsų 
žemę. Kai jūs priartėjot, aš pamačiau, kad jūs išsirikiavę ne taip 
kaip karaliaus kariuomenė, aš pamačiau, kad jūs tiesiog sam- 
dyta gauja. “...ir sužinotum, kas aš!" Žinok, kad aš darau tau 
malonę ne dėl tavo aukšto titulo, o dėl garbės. Toks kaip tu 
neturi sakyti šito tokiai kaip aš, nors tu būtum ir pats Šar Kanas, 
Omaro ibn an Numano sūnus, kuris dabar yra mūsų žemėje. 

— O tu žinai ką nors apie Šar Kaną? 

- Taip, aš žinau, kad atvyko su kariuomene, kurią sudaro 
dešimt tūkstančių raitelių, ir atvyko todėl, kad jo tėvas Oma- 
ras ibn an Numanas pasiuntė jį al Kustantynijos karaliui į 
pagalbą. 

— O mano ponia, - tarė Šar Kanas, - užkeikiu tave visu tuo, 
kas yra švenčiausia tavo tikėjime, papasakok man viską. 

Ir mergina atsakė: 

- Prisiekiu tavo tikėjimu, jei aš nebijočiau, jog pasklis Žinia, 
kad esu rumų duktė, pavojaus neišsigąsčiau ir stočiau imtis su 
visais dešimčia tūkstančių raitelių iš eilės, ir nužudyčiau jų vadą, 
vizirį Dandaną, ir paimčiau į nelaisvę Šar Kaną, ir jokios gėdos 
man dėl to nebūtų, tačiau aš skaičiau knygų ir žinau, ką ara- 
bai laiko mandagumu; aš nesigirsiu savo narsa, nors tu patyrei 
mano jėgą, manąjį imtynių meną, mano viršenybę kovoje. Ir jei 
vietoj tavęs šią naktį čia būtų atėjęs Šar Kanas ir jam būtų 
pasakyta: “Peršok šitą upę!" - jis nebūtų galėjęs to padaryti, 
ir aš būčiau norėjusi, kad mesijas įmestų jį į mano vienuolyną, 
ir aš būčiau atėjusi pas jį persirengusi vyru, ir sukausčiusi jį gran- 
dinėmis... 

Tuo tarpu išaušo rytas, ir Šachrazada nutraukė pasakojimą. 


Keturiasdešimt aštuntoji naktis 


Kai atėjo keturiasdešimt aštuntoji naktis, Šachrazada tęsė: 

Pasakojama, o laimingasai karaliau, kad kai Šar Kanas išgirdo 
krikščionės merginos žodžius: “Jei Šar Kanas būtų pakliuvęs į 
mano rankas, aš būčiau atėjusi pas jį persirengusi vyru ir 
sukausčiusi jį grandinėmis", pasijuto įžeistas ir supyko, jam kilo 
noras pasakyti, kas jis toks, ir pulti ją, tačiau jos grožis sutramdė 
Ji, ir jis tepasakė: 

Jeigu mielas jaunuolis vienąsyk nusidėjo, 
Atsiras tarb gražuolių tūkstantis užtarėjų. 


Mergina ėjo, o Šar Kanas sekė jai iš paskos, žvelgdamas jai 
į nugarą, ir matė jos sėdmenis, kurie juduliavo tarytum bangos 
krūpčiojančioje jūroje, ir jis pasakė tokias eiles: 


Jos grožis priverčia pamiršti biktybę, - 
Mūs širdys beginklės prieš grožio galybę. 


Pažvelgęs į ją, sušukau neištvėręs: 
“Taip pilnatis tamsų vidurnaktį žėri. 


Jei grumtųs su ja karalienės ifritas, 
Tai būtų ant menčių kaipmat paguldytas". 


Jie ėjo nesustodami, kol priėjo skliautuotus marmuro vartus, 
mergina juos atidarė, ir jie nuėjo ilgu koridorium su skliautuoto- 
mis dešimties arkų lubomis, o po kiekviena arka stovėjo krištolo 
žibintas, tviskantis lyg liepsnos spindulys. Koridoriaus gale jų 
laukė vergės su kvepiančiomis žvakėmis rankose, jų galvos buvo 
aprištos juostomis, nusagstytomis visokiais brangiaisiais akmeni- 
mis. Ir jie nusekė paskui verges, ir atsidūrė vienuolyne. Šar 
Kanas pamatė, kad šiame vienuolyne stovi lovos, viena priešais 
kitą, atskirtos auksu siuvinėtomis užuolaidomis, grindys išklotos 
įvairių spalvų marmuru, o viduryje — baseinas, kuriame stovi 
dvidešimt keturi aukso fontanai, švirkščiantys krištolinio tyrumo 
vandenį. 

O ant pakylėjimo Šar Kanas pamatė guolį, užklotą karališku 
šilku, ir mergina tarė jam: 

- Eik ten, o mano valdove! 

Šar Kanas palypėjo iki guolio, o mergina nuėjo sau. Jis 
paklausė vieną iš tarnų apie ją, ir tas atsakė: 

- Ji nuėjo į savo kambarius, o mums liepė patarnauti tau. 

Paskui jie padavė Šar Kanui nematytų neregėtų valgių, tada 
atnešė aukso dubenį ir sidabro ąsotį, ir jis nusimazgojo rankas, 
bet mintys sukosi tik apie savo kariuomenę, nes nežinojo, kas 
ten atsitiko, jam nujojus, ir dar jis prisiminė tėvo pamokymus, 
kurių nepaklausė. Jis labai apgailestavo dėl savo neapgalvotų 

poelgių, kol atėjo diena. Ir jis susimąstė, ir sunkiai atsiduso, ir 
ištarė: 


Buvau aš protingas - dabar lyg apkvaišęs. 
Ką veikti, kur dėtis, kai protas man maišos? 


Jei meilė manojoj širdy nebedegtų, 
Į protą sugrįžti jėgų gal pakaktų. 


Bet aistros kamuoja bejėgį, bevalį, - 
Aš myliu! Padėt man Alachas begali. 


Vos tik jis baigė sakyti, staiga pasirodė didelė procesija. Jis 
pamatė daugiau nei dvidešimt vergių, panašių į mėnulius, jos 
ėjo apsupusios tą merginą, o ši atrodė nelyg mėnuo tarp žvaigž- 
džių. Jos drabužis buvo iš karališkojo brokato, liemuo perrištas 
gėlėtu diržu, nusagstytu brangiaisiais akmenimis, ir tas diržas, 
suveržęs liemenį, išryškino jos sėdmenis, panašius į krištolinę 
kalvą po sidabrine šaka, o jos krūtys panėšėjo į du prinokusius 
granatus. Pamačius ją, jam vos nepasimaišė protas iš džiaugsmo, 
pamiršo jis ir savo kariuomenę, ir vizirį. Ant merginos galvos 
Šar Kanas pamatė tinklelį iš perlų pakaitom su kitokiais bran- 
giaisiais akmenimis. Ir čia Šar Kanas pašoko, pritrenktas jos 
grožio, ir sušuko: “Saugokis šito diržo!" O paskui jis pasakė 
tokias eiles: 


0 lanksčiausioji! Švelnios jos krūtys, 
Sunkios šlaunys, o kunas lieknutis. 


Slepia ji savo aistrą lyg liepsną, 
Aš savųjų troškimų neslėpsiu. 


Lenkias bulkas tarnaičių gražuolei. 
Visos jos - tartum perlų karoliai. 


O mergina ilgai žiūrėjo į jį, kol pagaliau pažino, tada priėjo 
ir tarė: 

- Tu nušvietei ir palaiminai šitą vietą, o Šar Kanai! Kaip 
praleidai naktį, didvyri, kai mes išėjom ir palikom tave? Kara- 
liams meluoti nedera, ypač didiems karaliams, - tęsė ji. - Tu 
esi Šar Kanas, karaliaus Omaro ibn an Numano sūnus, tad 


53 


48 naktis 


neslėpk nuo manęs savo padėties ir neversk manęs klausytis 
melo, nes jis gimdo neapykantą ir priešiškumą. Likimo strėlė 
pervėrė tave, ir tau dera paklusti jo valiai. 

Kai ji šitaip pasakė, Šar Kanas negalėjo meluoti ir prisi- 
pažino: 

— Aš esu Šar Kanas, Omaro ibn an Numano sūnus, kuriam 
likimas pasiuntė išbandymą atvesdamas čionai; daryk gi dabar, 
ką nori. 

Mergina nuleido galvą ir ilgai mąstė, o paskui tarė Šar 
Kanui: 

— Tegu nurimsta tavo širdis! Tu esi mano svečias, mus sieja 
duona ir druska. Tu mano globoje, nurimk! Prisiekiu mesiju, jei 
kas nors užsimanytų padaryti tau ką pikta, nepasiektų tavęs, kol 
mano krūtinėje plazda gyvybės kibirkštėlė! Tave saugo mesijas 
ir aš. 

Ji atsisėdo šalia ir ėmė jį linksminti, ir jo baimė išnyko, bet 
jis nesuprato, kad jei ji būtų norėjusi nužudyti jį, tikriausiai tai 
būtų padariusi praėjusią nakų. Paskui mergina vienai savo vergei 
kažką pasakė rumų kalba, ta išėjo ir netrukus grįžo, nešina taure 
ir staleliu su valgymais. Tačiau Šar Kanas neskubėjo vaišintis 
manydamas, kad ji gal bus įdėjusi į maistą nuodų. Mergina 
suprato jo baimę ir tarė: 

- Prisiekiu mesiju, gali ramiai valgyti! Jei būčiau norėjusi tave 
nužudyti, seniai jau būtumei nebegyvas. 

Ji priėjo prie stalelio ir paragavo po kąsnį iš kiekvienos 
lėkštės, tada ir Šar Kanas ėmė valgyti. Paskui jie nusimazgojo 
rankas, ir mergina liepė vergei atnešti gėlių ir taures gėrimams 
— auksines, sidabrines ir krištolines, ir kad gėrimų būtų visokiau- 
sių rūšių ir spalvų, ir vergė atnešė visa, ko buvo prašyta. Mergina 
pripylė taurę ir išgėrė pirmoji, paskui vėl pripylė ir padavė Šar 
Kanui, o kai tas išgėrė, paklausė: 

- O musulmone, na kaip, ar tau patinka saldus gyvenimas? 

Ir ji gėrė kartu su juo, ir girdė jį, kol jo protas aptemo... 

Tuo tarpu išaušo rytas, ir Šachrazada nutraukė pasakojimą... 


Keturiasdešimt devintoji naktis 


Kai atėjo keturiasdešimt devintoji naktis, Šachrazada tęsė: 

Pasakojama, o laimingasai karaliau, kad mergina tol girdė 
Šar Kaną, kol jo protas aptemo nuo vyno ir meilės, o paskui 
paliepė vergei Mardžanai atnešti kokių nors muzikos instrumentų. 
Ir vergė akimirksniu atnešė damaskišką liutnią, persišką arfą, 
totorišką fleitą ir egiptietišką kanūną?'. Mergina paėmė liutnią, 
sustygavo ją ir uždainavo iš širdies gelmių einančiu balsu, švel- 
nesniu už vėjelį ir saldesniu už Tasnymo?* vandenis: 


Teatleidžia Alachas akims tavo! Kiek iš jų skriejo 
Pražūtingų strėlių, kiek jos mylinčių kraujo braliejo! 


Aš gerbiu mylimuosius, kurie mylimąsias kankina, 
Argi reikia užjausti ir guost nelaimingą merginą? 


Te laimingos bus akys, kurios dėl tavęs nemiegojo, 
Te laiminga širdis bus, kurią tau ne sykį aukojo! 


Tu mane pražudyti geidi — aš klausau tavo valios, 
Ir gyvybe atpirksiu aš nuodėmes savo karaliaus. 


O paskui kiekviena vergė rumų kalba ėmė deklamuoti eilės, 
pritardama savo instrumentu. Šar Kanui tatai nepaprastai patiko. 
O paskui mergina, jų ponia, vėl uždainavo ir paklausė jį: 

- O musulmone, ar tu supranti mano kalbą? 

— Ne, bet aš žaviuosi, vien tik žvelgdamas į tavo dailius 
pirštus. 

Mergina nusijuokė ir tarė: 

— O kaip tu jausies, jei aš tau padainuosiu arabišką dainą? 

- Aš visai prarasiu protą! - sušuko Šar Kanas, o ji paėmė 
liutnią ir, pakeitusi gaidą, pradėjo: 


Išsiskyrimas gelia mano širdį, 
Iš kur joje kantrybės šitiek imas? 


Mane užklupo trys nelaimės didžios: 
Išsiskyrimas, tolis, netekimas. 


*“ Kanūnas - daugiastygis instrumentas, panašus į 


kankles. * Tasnymas - pasak musulmonų legendų, 
rojaus šaltinis. 

Grožiu mane šaunuolis pakerėjo, 
Užliejo sielvartu išsiskyrimas. 


Baigusi eiles, ji pažvelgė į Šar Kaną ir pamatė, kad jo 
sąmonė aptemusi, guli jis išsitiesęs kiek ilgas, o paskui atsipeikėjo 
ir prisiminė dainavimą, ir žemai nusilenkė iš susižavėjimo. Ir jie 
ėmė gerti, groti ir linksmintis, kol dieną užbaigė saulėlydis ir 
naktis išskleidė savo sparnus. 

Kai atėjo rytas, viena vergė tarė Šar Kanui: 

— Mano ponia tave kviečia. 

Jis nusekė paskui vergę ir priėjo prie dramblio kaulo durų, 
išpuoštų perlais ir brangiaisiais akmenimis, o kitos vergės mušė 
būgnelius ir grojo dūdele. Ir Šar Kanas su jomis įėjo į didelę 
patalpą, kur ant pakylos buvo portikas, nuklotas visokiais šilkais, 
o aplink portiką ėjo praviri langai, pro kuriuos matėsi medžiai 
ir kanalai, o patalpoje stovėjo statulos, į kurias srūvant orui, 
viduje judėjo kažkokie instrumentai, tad žiūrinčiajam rodėsi, kad 
jos kalba. Mergina sėdėjo ir žvelgė į jas, o pamačiusi Šar Kaną, 
pakilo jo pasitikti ir paėmusi už rankos pasisodino šalia ir pa- 
klausė, kaip jis praleidęs naktį. 

Ir jie sėdėjo kalbėdamiesi, ir mergina paklausė jį: 

- Ar gali ką nors pasakyti apie įsimylėjėlius, pavergtus 
meilės? 

— Taip, aš moku eilėraščių apie tai. 

- Tai pasakyk. 


Ir Šar Kanas padeklamavo: 


Duok, Viešpatie, Azai sveikatos, tegu neprireikia jai vaisto! 
Nepaiso ji mano orumo - jai viskas basaulyje leista! 


Prisiekti galiu: kai artėju, ji bėga tarytum sparnuota, 
Kai daug aš iš jos bageidauju, jinai tik truputį man duoda. 


Aš myliu, ilgiuosi aš Azos — nejaugi negali pavykti 
Man, kliūtis visas nugalėjus, vienam su mieliausiąja likti ? 


Nejau panašus aš į tuos, kur bo debesiu prieglobstį randa ? 
Vos bradeda vargšai miegoti, o jis — jau į tolumą skrenda. 


Ir mergina išklausiusi tarė: 

— Kusejiras buvo didis gražbylys ir labai tyras. Kaip puikiai 
jis nusakė Azos grožį: 


Jei dėl grožio Aza saulei bylą iškeltų, 
Tai kiekvienas teisėjas ją laimėtoja skelbtų. 


O kaimynės ją šmeižia, tartum kalės apuosto, - 
Tegu Viešpats jos šliurėm nepaverčia jų skruostų. 


Pasakojama, kad Aza iš tikro buvo nepaprastai graži. O 
karalaiti, jei tu moki kokių nors eilių, kurias Džamilis skyrė 
Buseinai??, tai pasakyk mums. 

Šar Kanas atsakė: 


- Taip, aš labiausiai jas mėgstu, - ir padeklamavo tokias 
Džamilio eiles: 


Jie sako: “Kovok už tikėjimą mūsų, Džamili!" 
O as su gražuolėm kovoju, tik jas žemėj myliu. 


Jos šneka taib meiliai, kad džiaugsmas man širdį užplūsta, 
Bet, jų nugalėtas, ne vienas kentėdamas žūsta. 


Ir jeigu paklausiu: “Buseina, žudikė manoji, 
Kur meilė?“ — ji tars man: “Lapoja gėlė amžinoji!" 


O jei paprašysiu: “Grąžinki man proto nors dalį, 
Kol gyvas“, - atšaus fi: - "Sugrįžti atgal jis negali!" 


“Tik vieno tu trokšti, tu trokšti mane pražudyti, 
Ir mano tik vienas troškimas - tave pamatyti". 


Išgirdusi jas, mergina sušuko: 
- Tu puikiai jas perskaitei, o karalaiti, ir Džamilio eilės 
puikios! Ką Buseina norėjo padaryti Džamiliui, kai šis pasakė: 


“Tik vieno tu trokšti, 
Tu trokšti mane pražudyti“? 


* Džamilis - žymus poetas, Kusejiro amžininkas. 
Buseina - jo mylimoji. Džamilis su Buseina ir Kusejiras 
su Aza - klasikinės mylimųjų poros, apie kurias arabų 
literatūroje išliko daug jaudinančių pasakojimų. 

- O ponia, - atsakė Šar Kanas, - ji norėjo padaryti jam tą 
patį, ką tu nori padaryti man, nors ir šito tau per maža. 

Ir ji nusijuokė, ir jie vėl linksminosi, kol saulė pakrypo prie 
laidos ir užstojo juoda naktis. Tada mergina nuėjo miegoti, o 
Šar Kanas miegojo savo guolyje, kol patekėjo aušra. Kai jis 
nubudo, kaip paprastai, atėjo vergės su muzikos instrumentais 
ir tarė: 

- Alacho vardu! Eime, mūsų ponia kviečia tave! 

Ir Šar Kanas, apsuptas grojančių vergių, nuėjo į kitą patalpą, 
dar didesnę už pirmąją, o joje buvo paukščių ir žvėrių piešiniai 
ir atvaizdai, kurių ir aprašyti neįmanoma. 

Šar Kanas nustebo, pamatęs tokią menišką kambario apdailą, 
ir pasakė: 


Mano priešininkas siekia ties karoliais vaisių tų — 
Grynu auksu badabintų deimantinių jos krūtų. 


0, tie vandenys, kur liejas ant sidabro lydinių, 
0, tas skruostų raudonumas, grožis bruožų prakilnių! 


Man atrodo, kad žibuoklės žiedas primena puikus 
Mėlynas akis ir juodus josios antakių lankus. 


Pamačiusi Šar Kaną, mergina atsistojo jo pasitikti, paėmė už 
rankų, pasisodino šalia ir tarė: 

- Ar tu gerai žaidi šachmatais, o Omaro ibn an Numano 
sūnau? 

- Taip, bet nebūk tokia, kaip pasakė poetas: 


Mano meilė bragaištinga - tai sužeis, tai vėl priglaus. 
Meilės troškulį malšinsiu lašeliu saldaus midaus. 


Aš žaidžiu su ja šachmatais ant langelių nebylių 
Tai baltaisiais, tai juodaisiais, bet laimėti negaliu. 


Man atrodo, kad karalius vietoj bokšto stovi čia, 
Kad valdovę mielą geidžia jis pagrobti paslapčia. 


O kai pradedu jos žvilgsnio prasmę slaptąją sugaut, 
Suprantu, kad, jam paklusęs, aš netruksiu galą gaut. 

Tada ji pristūmė jam šachmatus, ir jie ėmė žaisti. Bet 
Šar Kanas, užuot žiūrėjęs į lentą, neatitraukė akių nuo jos veido, 
ir žirgą statė vietoj bokšto, o bokštą - vietoj žirgo. Ir ji nusi- 
juokė: 

— Jei tu visuomet taip žaidi, tai nieko nemoki. 

O Šar Kanas atsakė: 

— Pirmas sykis nesiskaito! 

Kai ji laimėjo, jis vėl išdėliojo figūras, ir jie žaidė toliau, ir 
ji laimėjo antrą kartą, ir trečią, ir ketvirtą, ir penktą, o tada 
pasisuko į jį ir tarė: 

— "Tu visiškai nugalėtas! 

— O ponia, - atsakė Šar Kanas, - kaip nebus nugalėtas tas, 
kuris žaidžia su tavim? 

O paskui ji liepė atnešti valgius, ir jie pavalgė, ir nusimazgojo 
rankas, ir jiems padavė vyno, ir jie išgėrė, o tada ji paėmė 
kanūną (o ji gerai mokėjo juo groti) ir uždainavo: 


Likimas tai glaudžia, tai žvėriškai smaugia, 
Tai gena į šalį, tai vėl švelniai traukia. 


Tad gerkim, kol jis palankus mums už stalo, 
Kol galime dviese puotauti be galo. 


Ir jie linksminosi, kol užstojo naktis, ir tą dieną jiems buvo 
smagiau nei pirmąją. Mergina nuėjo miegoti, su Šar Kanu liko 
tik vergės, jis krito 'ant žemės ir užmigo. 

Rytą vergės, kaip įprasta, atėjo pas jį su muzika, ir pamatęs 
jas Šar Kanas atsisėdo, ir vergės nuvedė jį pas merginą. Jį 
Pamačiusi, ji atsistojo, paėmė už rankų, pasisodino šalia ir 
paklausė, kaip jis miegojęs, ir Šar Kanas palinkėjo jai ilgų metų, 
0 mergina paėmė liutnią ir užtraukė: 


Tiktai negeisk išsiskyrimo, 
Juk išsiskirt visad sunku. 


Ir sbindulys liudnai pagelsta 
Graudžiu saulėlydžio laiku. 


Ir kai jie šitaip sėdėjo, staiga išgirdo triukšmą ir pamatė vyrus, 

susibūrusius į krūvą, ir patricijus, kurių rankose mėtė žaibus 
apnuoginti kardai, ir visi rumų kalba sakė: 

— Pakliuvai, o Šar Kanai, gali būti tikras, kad netrukus mirsi! 

Išgirdęs šiuos žodžius, Šar Kanas pagalvojo: “Prisiekiu Ala- 
chu, šita mergina labai gudri, ji laikė mane, kol atėjo jos žmonės, 
tie karžygiai, kuriais ji mane gąsdino. Dėl visko kaltas aš pats! 

Jis norėjo papriekaištauti merginai, bet pamatė, kad jos veidas 
pasikeitė ir išbalo, ji pašoko ir sušuko jiems: 

- Kas jūs tokie? 

Ir patricijus, stovėjęs priekyje, atsakė: 

2 O kilnioji karaliene, vienintelis perle, argi tu nežinai, kas 
sėdi šalia tavęs? 

Mergina atsakė: 

— Nežinau. Kas gi jis, šitas Žmogus? 

- Tai miestų griovėjas ir karžygių ponas, tai Šar Kanas, 
karaliaus Omaro ibn an Numano sūnus. Čia tas, kuris nukariavo 
tvirtoves ir užėmė visas nuošaliausias vietas, - atsakė vadas. — 
Žinią apie jį tavo tėvui, karaliui Chardubui, atnešė senė, ponia 
Zat ad Davachė. Iš jos pasakojimo karalius, tavo tėvas, įsitikino, 
kad čia tikrai jis. Ir štai tu padėjai rumų kariams, sučiupusi šitą 
piktąjį liūtą! 

Išklausiusi patricijaus žodžius, mergina pažvelgė į jį ir pak- 
lausė: 

— Kuo tu vardu? 

— Aš esu Masūras, sūnus tavo vergo Mausūro ibn Kašardo, 
patricijų patricijaus. 

— Kaipgi tu patekai pas mane be leidimo? - paklausė ji. 

— O ponia, - atsakė vadas, - kai aš priėjau prie durų, 
manęs nesulaikė nei vartų sargas, nei dvariškis, atvirkščiai — jie 
rodė kelią, kaip visuomet daroma; jei ateina kas nors ne iš 
mūsiškių, tą jie palieka stovėti prie durų, kol negauna leidimo 
įleisti. Tačiau dabar ne laikas ilgai aiškintis. Karalius laukia mūsų 
atvedant šitą karalaitį, musulmonų kariaunos jėgą, kad užmuštų 
ji, ir tada jo kariai grįš, iš kur atėję, ir mums nereikės vargti 
kovojant. 

Išgirdusi šiuos žodžius, mergina sušuko: 

— Iš tikrųjų tai negeri žodžiai, bet ponia Zat ad Davachė 
sumelavo. Ji nežino, kas jis toks! Prisiekiu mesiju, kad mano 

svečias - ne Šar Kanas ir ne belaisvis, o žmogus, kuris atėjo 
ir paprašė mus parodyti vaišingumą, ir mes priėmėme jį kaip 
svečią. Jei mes būtume tikri, kad tai Šar Kanas, jei mes tvirtai 
žinotume, kad tai be jokių abejonių jis, tai jam dėl jo kilmin- 
gumo netiktų mano globa. Neverskite gi manęs apgaudinėti savo 
svečio, man bus gėda pažvelgti žmonėms į akis. Tu geriau nueik 
pas karalių, mano tėvą, pabučiuok žemę prie jo kojų ir pasakyk 
jam, kad ponia Zat ad Davachė apsiriko. 

- O Abriza, aš negaliu grįžti pas karalių be jo priešininko, 
- atsakė patricijus Masūras, o mergina rūsčiai jam tarė: 

- Vargas tau, nunešk tėvui mano atsakymą, jis nesupyks ant 
tavęs! 

Bet Masūras atsakė: 

— Aš grįšiu tik su juo. 

Abrizos veido spalva pasikeitė, ir ji tarė jam: 

- Nebūk plepys! Šitas žmogus užėjo pas mus, pasikliaudamas 
tik savimi — kad jis vienas gali užpulti šimtą raitelių, ir jei aš 
paklausčiau jį: “Ar tu Šar Kanas, karaliaus Omaro ibn an Nu- 
mano sūnus?" - jis atsakytų: “ Taip!" Bet aš neleisiu jums 
užpulti jo; o jeigu vis dėlto užpultumėt, jis nepasitrauktų, kol 
neišmuštų jūsų visų. Štai jis pas mane, ir aš atvesiu jį pas jus 
su kalaviju ir skydu. 

Patricijus Masūras atsakė jai: 

- Aš nebijau tavo rūstybės, aš bijau tavo tėvo įniršio. Ir kai 
tik pamatysiu Šar Kaną, duosiu ženklą savo karžygiams, jie paims 
ji į nelaisvę, ir mes jį pažemintą nuvesime pas karalių! 

— Šito nebus, - sušuko Abriza, - tai kvailybė! Šitas žmo- 
gus vienas, o jūsų - šimtas. Jei norite susiimti su juo, stokite 
kovon po vieną, kad karaliui būtų aišku, kuris čia iš jūsų nar- 
siausias... 

Tuo tarpu išaušo rytas, ir Šachrazada nutraukė pasakojimą. 


Penkiasdešimtoji naktis 


Kai atėjo penkiasdešimtoji naktis, Šachrazada tęsė:“ 

Pasakojama, o laimingasai karaliau, kad karalaitė Abriza tarė 
patricijui: 

- Šitas žmogus vienas, o jūsų - šimtas, ir jei norite susiimti, 

tai eikite visi iš eilės, kad karaliui būtų aišku, kuris čia narsiau- 
sias. 

— Prisiekiu mesiju, — sušuko patricijus Masūras, — tu sakai 
tiesą! Pirmas su juo kausiuos aš! 

- Palūkėk, - tarė Abriza, - kol aš nueisiu pas jį ir papasa- 
kosiu, ką mes čia kalbėjom, ir pažiūrėsiu, koks bus jo atsakymas. 
Jeigu jis sutiks, tai gerai, o jei atsisakys — nėra jums kelio pas 
jį. Ir aš, ir mano merginos, ir visi, kas yra šiame vienuolyne, 
būsim jo užstatas. | 

Ji nuėjo pas Šar Kaną ir viską jam papasakojo, o jis nusi- 
šypsojo supratęs, kad ji jo neišdavė, kad žinia apie jį pasiekė 
karalių jai nieko nežinant. Jis vėl ėmė priekaištauti sau ir gal- 
vojo: “Kaipgi čia atsitiko, kad aš patekau į rumų žemę?!" 

Jis pasakė merginai: 

- Kautis su manim po vieną ne jų jėgoms. Kodėl gi jiems 
nestojus prieš mane po dešimtį? 

- Toks tavo vikrumas įžeistų juos, - atsakė mergina, - 
kaukitės geriau vienas su vienu. 

Išgirdęs tai, Šar Kanas pašoko ir, pasiėmęs kardą ir šarvus, 
nuėjo pas juos. 

Patricijus tučtuojau puolė jį, o Šar Kanas pasitiko jį kaip 
liūtas ir smogė jam į petį, ir kardas blykstelėjęs išlindo per 
nugarą. Kai mergina tai pamatė, Šar Kanas pakilo jos akyse, ir 
ji suprato nugalėjusi jį ne savo jėga, o grožiu. Ir mergina 
šūktelėjo patricijams, kad šie atkeršytų už savo draugą. 

Tada į kovą stojo nukautojo brolis, galingas milžinas, ir Šar 
Kanas, nė neleidęs jam užsimoti, smogė kardu į petį, ir kardas 
blykstelėjęs išlindo per nugarą. Mergina vėl sušuko: 

- O mesijo vergai, atkeršykite už savo draugą! 

Ir jie stojo kovon vienas po kito, ir Šar Kanas švaistėsi savo 
kardu, kol užmušė penkiasdešimt patricijų, o mergina stovėjo 
ir žiūrėjo į juos. Ir Alachas pasėjo baimę širdyse tų, kurie liko, 
ir jie atsitraukė, nebedrįsdami stoti į kovą su Šar Kanu po vieną, 
ir puolė visi sykiu, jis irgi puolė, o širdis buvo pavirtusi į ak- 
menį, it sumalė juos nelyg malūnas. Tada mergina sušuko savo 
vergėms: 

— Kas dar liko vienuolyne? 

Jos atsakė: 

— Nieko, tik vartų sargai. 

Ir karalaitė nuėjo pasitikti Šar Kano, apkabino jį ir nusivedė 
į rūmus. Bet kai kurie patricijai liko gyvi, pasislėpę vienuolyno 
celėse. Ir kai mergina pamatė juos, apsivilko šarvinius marškinius, 
pasiėmė aštrų indišką kalaviją ir tarė: “Prisiekiu mesiju, dėl savo 
svečio aš nepagailėsiu savęs pačios ir nepaliksiu jo, net jei 
užsitraukčiau gėdą prieš visus, gyvenančius rumų žemėse“. 

Įdėmiau pažvelgusi į patricijus, ji pamatė, kad užmuštų guli 
aštuoniasdešimt, o dvidešimt pabėgo. Ir ji sušuko: “Tokiais kaip 
tu galėtų didžiuotis bet kuri šalis! Tu vertas Alacho, o Šar 
Kanai!" O jis, šluostydamas nuo kardo kraują, ištarė tokias eiles: 


Kiek priešų mūšių mūšiuos išžudžiau 
Ir kiek jų kūnų liūtams aš sviedžiau! 


Paklauskite, kaib dar anais laikais 
Aš koviausi žutbūtinai su jais, 


Kaip krito liūtai jų garsių pulkų 
Dulkėtose platybėse laukų. 


Tada mergina priėjo prie jo šypsodamasi, pabučiavo jam 
ranką ir nusivilko šarvinius marškinius, o Šar Kanas paklausė: 

- O mano ponia, kodėl tu juos apsivilkai, kodėl išsitraukei 
kalaviją? 

— Kad apginčiau tave nuo tų piktadarių, - atsakė mergina. 
Ji sukvietė vartų sargus ir paklausė: 

- Kodėl jūs įleidote karaliaus patricijus, neatsiklausę manęs? 

— O karalaite, - atsakė tie, - mes paprastai neklausiame tavo 
leidimo, kai eina karaliaus pasiuntiniai, o ypač didysis patrici- 
jus. 

Tada ji atsakė: 

- O man atrodo, jūs norėjot tik nuplėšti man garbę ir 
užmušti mano svečią! 

Ir ji paliepė Šar Kanui, kad nukirstų jiems galvas, šis tą ir 
padarė, o ji likusiems savo tarnams pasakė, kad jie nusipelnę 
dar baisesnio galo. 

Paskui ji kreipėsi į Šar Kaną: 

— Dabar tau atsiskleidė paslaptis. Aš papasakosiu tau apie 
save. Žinok, kad esu rumų karaliaus Chardubo duktė, vardu 
Abriza. O senė, vardu Zat ad Davachė, - mano bobutė, mano 
tėvo motina. Tai ji pranešė karaliui apie tave ir ji žūtbūt sugal- 
vos kokią gudrybę, kad pražudytų mane, tuo labiau kad tu 
nukovei mano tėvo karius, o apie mane tapo žinoma, kad prisi- 
jungiau prie musulmonų. Geriausia bus kuo greičiau iškeliauti 
iš čia, kol dar Zat ad Davachė nesučiupo manęs. Bet aš noriu, 
kad tu man padarytum tokią pat malonę, kokią aš tau padariau: 
mudu su tėvu priešiški tapome tik per tave; niekad nepamiršk 
šių mano žodžių - visa tai atsitiko tik per tave. 

Kai Šar Kanas tai išgirdo, vos neprarado proto iš džiaugsmo, 
širdis pradėjo tankiau plakti, jis pralinksmėjo ir sušuko: 

— Prisiekiu Alachu, niekas tavęs nenuskriaus, kol aš gyvas! 
Bet ar galėsi tu išsiskirti su tėvu ir artimaisiais? 

— Taip, - atsakė ji. 

Ir Šar Kanas prisiekė jai, jie pasižadėjo vienas kitam, ir tada 
ji tarė: 

— Dabar mano širdis nurimo, bet pasakysiu tau dar vieną 
sąlygą. 

— Kokią gi? 

- Tu su savo kariuomene grįši namo. 

Šar Kanas sušuko: : 

— O ponia, mano tėvas Omaras ibn an Numanas pasiuntė 
mane kautis su tavo tėvu dėl turtų, kuriuos jis susigrobė, o tarp 
jų yra trys dideli akmenys, turintys nepaprastų savybių. 

— Tegu tavo širdis nurimsta, - pasakė mergina. - Aš pa- 
pasakosiu tau šitą istoriją ir paaiškinsiu, kodėl kilo nesantaika 
tarp mūsų ir al Kustantynijos. Kiekvienais metais mes švenčiam 
šventę, vadinamą vienuolyno švente. Tada iš visų šalių čia 
susirenka karaliai, didikų ir pirklių žmonos ir dukterys ir gyvena 
čia septynias dienas. Atvažiuoju ir aš. O kai tarp mūsų kilo 
vaidas, mano tėvas uždraudė man septynerius metus dalyvauti 
toje šventėje. Ir taip atsitiko, kad vienais metais visų šalių di- 
dikų dukterys suvažiavo į šitą vienuolyną. Tarp atvykusių į šventę 
buvo ir al Kustantynijos karaliaus duktė, gražuolė Sufija. Jos 
išbuvo vienuolyne septynias dienas, ir Sufija pasakė grįšianti į 
al Kustantyniją tik laivu. Jai buvo suruoštas laivas, ji sėdo į jį 

su savo palyda ir išplaukė, tik staiga pakilo smarkus vėjas, ir 
laivas nukrypo nuo kurso. Likimas lėmė, kad šalia atsirado Kam- 
paro salos krikščionių laivas, o jame - penki šimtai ginkluotų 
frankų“. Ir kai krikščionys pamatė šmėstelint laivo bures, kuriuo 
plaukė Sufija ir merginos, lydinčios ją, puolė jį vytis. Nepraėjo 
nė valanda, ir jie laivą pavijo, užmetė kablius ir ėmė temptis 
paskui save salos link, iškėlę visas bures. Bet jie netoli tenu- 
plaukė, nes staiga pakilo vėjas, ėmė pūsti priešais, nunešė juos 
link seklumos ir suplėšė bures. Pagaliau bangos atplukdė juos 
prie mūsų krantų. Mes palaikėme juos savo grobiu, užpuolėme 
ir išmušėme, pasiėmėme visas brangenybes ir retenybes, buvusias 
laive, ir keturiasdešimt merginų, tarp kurių buvo ir Sutfija. 
Merginos atiteko mano tėvui, bet mes nežinojome, kad viena 
iš jų — al Kustantynijos karaliaus Afridūno duktė. Mano tėvas 
išsirinko dešimt merginų, tarp jų ir karalaitę, o kitas atidavė savo 
artimiesiems. Paskui iš tų dešimties jis atrinko penkias, tarp jų 
ir karalaitę, ir padovanojo jas tavo tėvui, Omarui ibn an Nu- 
manui, ir dar pridėjo gelumbės, vilnonių rūbų ir šilkinių 
rumietiškų audinių. Tavo tėvas priėmė dovanas ir iš penkių 
merginų išsirinko Sufiją, karaliaus Afridūno dukterį. Šių metų 
pradžioje Sufijos tėvas prirašė laiške mano tėvui tokių žodžių, 
kokių nedera minėti, grasino jam ir keikė jį: 

“Prieš - dvejus metus jūs užgrobėte mano laivą, kuris buvo 
vieno frankų miesto plėšikų ir vagių rankose, laive Buvo mano 
duktė Sulija, o su ja — apie šešiasdešimt vergių. Ir jūs nepranešėt 
man apie tai. O aš negaliu šito garsiai skelbti, nes bijau, kad 
apie mano gėdą sužinos visi karaliai, juk mano dukteriai nuplėšta 
garbė, ir aš iki šiol slėpiau šitai. Parašiau kai kuriems frankų 
plėšikams ir paklausiau, kokio karaliaus saloje ji yra. O jie man 
atsakė: “Prisiekiam Dievu, ne mes išvežėm ją iš tavo Žemių, bet 
girdėjome, kad iš kažkokių plėšikų rankų ją išplėšė karalius 
Chardubas". Ir jie viską papasakojo. Afridūnas laiške mano tėvui 
parašė: “Jei jūs nenorite su manimi kariauti, netrokštate užtraukti 
man gėdą ir nuplėšti garbę mano dukteriai, tai, tik gavę mano 
laišką, grąžinkite ją man! Jei neįvykdysite mano prašymo, aš 
atkeršysiu jums už jūsų negražius poelgius ir piktus darbus". 


*? Frankais arabai vadino europiečius. 

Kai mano tėvas perskaitė tą laišką, jam pasidarė sunku ant 
širdies. Jis labai apgailestavo, kad nieko nežinodamas laikė Sufiją 
pas save ir negrąžino tėvui. Jis nežinojo, kaip pasielgti, nes buvo 
praėję daug laiko, ir jis negalėjo prašyti Omarą ibn an Numaną, 
kad tas grąžintų merginą, tuo labiau kad mes girdėjome, jog 
karaliaus sugulovė Sufija, karaliaus Afridūno duktė, pagimdė 
vaikų. 

Pamąstę mes supratome, kad šitas laiškas lemia didelę ne- 
laimę, ir tėvas nieko kito negalėjo sugalvoti, kaip tik parašyti 
laišką, atsiprašyti karalių Afridūną ir prisiekti, kad jis nežinojo, 
jog tarp užgrobtųjų merginų buvo jo duktė, ir paaiškinti, kad 
ji pasiųsta karaliui Omarui ibn an Numanui ir pagimdė jam 
vaikų. 

Afridūnas, gavęs mano tėvo laišką, baisiausiai perpyko, putojo 
ir šaukė: “Kaip jis drįso pagrobti mano dukterį, ir ji tapo lyg 
vergė, ėjo iš rankų į rankas ir pateko pas karalių, kuris palietė 
ją be vestuvių parašo! Prisiekių mesiju ir tikruoju tikėjimu, aš 
nenurimsiu, kol neatkeršysiu jam ir nenuplausiu gėdos nuo savo 
žilos galvos! Aš padarysiu darbą, apie kurį bus pasakojama ir 
po mano mirties!" 

Karalius Afridūnas sugalvojo gudrybę ir paspendė spąstus: 
jis pasiuntė pasiuntinius pas tavo tėvą Omarą ibn an Numaną 
ir paprašė pagalbos žinodamas, kad tavo tėvas su kariuomene 
pasiųs tave, 0 jis sučiups tave ir tavo vyrus. O tuos tris akmenis, 
apie kuriuos jis pasakojo tavo tėvui, turėjo Sufija, jo duktė, ir 
juos mano tėvas paėmė iš jos, kai ji su kitomis merginomis 
pateko į jo rankas, ir padovanojo juos man, tad dabar juos turiu 
aš. Eik gi pas savo karius ir vesk juos namo, kol jie dar toli 
nenužengė į frankų ir rumų žemes! Antraip jūs nerasit išsigel- 
bėjimo, ir užstos keršto diena! Aš žinau, kad tavo kariai tebestovi 
toje vietoje, kur tu liepei stovėti, nors jie neteko tavęs ir nežino, 
ką dabar daryti. 

Išgirdęs šiuos žodžius, Šar Kanas giliai susimąstė, o paskui 
"pabučiavo karalaitei Abrizai ranką ir sušuko: 

— Garbė Alachui, kuris pasiuntė tave, kad išgelbėtum gyvybę 
man ir mano žmonėms! Bet man sunku skirtis su tavim. Aš 
nežinau, kas gali tau atsitikti, jei paliksiu tave čia. 

— Jok dabar pas savo karius ir vesk juos namo, - atsakė 

Abriza, - o jeigu pasiuntiniai dar ten, sulaikyk juos, kol viskas 
išaiškės. Jūsų žemės netoli, o po trijų dienų aš pasivysiu jus, ir 
jūs įžengsite į Bagdadą, ir tada mes būsime drauge. - O kai 
Šar Kanas pasisuko eiti, ji pridūrė: - Nepamiršk, ką mes pri- 
siekėm vienas kitam, - ir atsistojo, kad atsisveikindama apkabintų 
jį ir numaldytų ilgesio liepsną. Ir ji apsiverkė, ir ištarė: 


Skiriantis aš dešiniąja ašaras jai šluosčiau 
Ir glaudžiau kairiąja švelniai, kad nors kiek baguosčiau. 


Ji paklausė: “Ar ne gėda, nebaisu tau skirtis?" 
Atsakiau: “Visai ne gėda, kada myli širdys". 


Šar Kanas atsisveikino su karalaite Abriza ir išėjo iš vie- 
nuolyno. Jam buvo atvestas žirgas, ir jis nujojo paupiu, paskui 
per tiltą, prajojo giraitę, paskui laukymę ir tada netikėtai pamatė 
tris raitelius. Jis įsitempė, išsitraukė kardą ir atsargiai pasuko link 
jų, bet kai raiteliai priartėjo, jis pažino, jog tai viziris Dandanas, 
o su juo du emyrai, ir tie atpažino jį, ir nulipę nuo žirgų pas- 
veikino. Viziris paklausė, kur jis buvo pradingęs. Tada Šar Kanas 
nuo pradžios iki galo papasakojo viską apie save ir karalaitę 
Abrizą, šlovindamas Alachą. 

Šar Kanas tarė: 

— Traukimės iš šitų Žemių. Pasiuntiniai, atvykę su mumis, 
pabėgo, kad praneštų savo karaliui, jog mes jau čia. Galbūt mus 
jau vejasi ir nori sučiupti. 

Šar Kanas liepė paskelbti kariams apie išvykimą, ir visi 
pajudėjo, ir jojo skubindami žingsnį, kol slėnis liko jiems už 
nugarų. O pasiuntiniai nuskubėjo pas savo karalių ir papasakojo, 
jog Šar Kanas atvykęs, ir karalius išsiuntė kariuomenę, kad 
sučiuptų jį ir jo vyrus. 

O Šar Kano kariai jojo vieną dieną, antrą, trečią, jojo be 
poilsio penkias dienas, tada stabtelėjo pailsėti slėnyje, apaugu- 
siame retu mišku, paskui vėl jojo dvidešimt penkias dienas ir 
priartėjo prie savo žemių. Tada jie jau buvo ramūs dėl savo 
gyvybės ir sustojo pailsėti. Atėjo pas juos vietiniai gyventojai su 
vaišėmis ir pašaru gyvuliams. Kariuomenė prastovėjo dvi dienas, 
o paskui pajudėjo toliau. Bet Šar Kanas su šimtu raitelių pasiliko. 

Vizirį Dandaną jis paskyrė emyru, ir kariai patraukė su juo. Kai 
po jų išvykimo praėjo viena diena, Šar Kanas irgi nusprendė 
leistis į kelią ir užšoko ant žirgo, ir šimtas raitelių taip pat, ir 
jie nujojo du farsachus*!, ir pamatė siaurą tarpeklį, ir staiga 
pastebėjo dulkių debesis. Jie sulaikė žirgus ir laukė valandą, kol 
dulkės nusėdo ir pasirodė šimtas raitelių - paniurę liūtai, 
apsišarvavę geležiniais šarvais. Priartėję prie Šar Kano ir jo vyrų, 
jie sušuko: 

- Prisiekiam Juchana ir Mariama“*, pagaliau mes pasiekėme 
savo tikslą! Mes vijomės jus dieną ir naktį ir atkakome čion 
anksčiau už jus! Lipkite nuo žirgų, atiduokite savo ginklus ir 
sielas, o gyvybę mes jums dovanosim! 

Kai Šar Kanas išgirdo šiuos žodžius, akys jam iššoko ant 
kaktos, veidas paraudo, ir jis sušuko: 

— O krikščionių šunys, jūs išdrįsote ateiti į mūsų žemę ir ją 
trempti? Bet jums to maža, jūs dar kreipiatės į mus tokiais 
žodžiais?! Negi jūs manote, kad ištrūksite iš mūsų rankų ir grįšite 
į savo žemę? - Tada jis sušuko šimtui savo vyrų: - Štai prieš 
jūsų akis šunys, ir jų tiek pat kiek ir mūsų! - Ir išsittaukęs kardą 
puolė juos. 

Ir šimtas raitelių puolė kartu su juo, o frankai juos pasitiko 
akmeninėmis širdimis, ir žmonės puolė žmones, ir narsuoliai 
puolė narsuolius, ir užvirė žiauri kova, ir nutilo visos kalbos. 

Ir jie mušėsi, ir kovėsi, ir kapojosi kardais, kol užgeso diena 
ir užstojo juoda naktis, tik tada kova baigėsi. Šar Kanas susi- 
tiko su savo vyrais ir pamatė, kad tik keturi sužeisti, ir tie 
nesunkiai. Šar Kanas tarė jiems: 

- Prisiekiu Alachu, aš visą gyvenimą plaukioju kriokiančia 
kovų jūra ir kaunuosi su didvyriais, bet dar nemačiau tvirtesnių 
ir narsesnių vyrų nei šitie karžygiai! 

Jam kariai atsakė: 

- Žinok, karaliau, kad tarp šitų frankų yra vyras, jų vadas, 
nepaprastai narsus ir puikiai valdąs ietį, tačiau jis, prisiekiam 
Alachu, nieko nedarė mums, jis tarytum nepastebėdavo, kai kuris 


*! Farsachas - atstumas, kurį nueina karavanas per 
vieną dieną - nuo 4,5 iki 6 km. * Juchana ir 
Mariama - krikščionių vardų Jonas ir Marija 

arabiška forma. 

nors iš mūsiškių atsidurdavo prieš jį, ir nestodavo į kovą. Bet 
jei jis būtų norėjęs mus užmušti, tai būtų užmušęs visus! 

Šar Kanas sutriko, tai sužinojęs. 

— Rytoj, — tarė jis, - mes išsirikiuosim ir kausimės vienas 
prieš vieną: juk mūsų šimtas, ir jų šimtas, ir paprašysim dan- 
gaus valdovą pagalbos. 

Visi sutiko su tuo. 

O frankai apstojo savo vadą ir tarė: 

- Šiandien mes nepasiekėm, ko norėjom. 

- Rytoj, - atsakė vadas, - mes išsirikiuosim ir kausimės 
vienas prieš vieną. 

Ir visi sutiko su tuo. 

Ir jie visi ilsėjosi, kol Alachas atsiuntė rytą. Tada Šar Ka- 
nas šoko ant žirgo, ir jo šimtas karių taip pat, o nuvykę į kovos 
lauką pamatė, kad frankai jau išsirikiavę ir pasiruošę kovai. Šar 
Kanas tarė savo žmonėms: 

- Mūsų priešai vėl nori kautis, pulkite juos! 

O frankų šauklys sušuko: 

- Šiandieninė mūsų kova bus tokia: tegu jūsų narsiausias 
vyras stoja prieš mūsų narsiausią! 

Tada vienas iš Šar Kano karžygių suragino žirgą ir nujojo 
tarp eilių šaukdamas: 

- Kurgi tas karys, kur priešininkas? Tenestoja prieš mane 
tingus ir silpnas! 

Dar nebaigė jis kalbėti, o iš frankų gretų išjojo didvyris, visas 
apsišarvavęs, aukso rūbais, jojo jis ant pelenų spalvos žirgo ir 
buvo dar visai jaunas, net barzda nežėlė. Ir jis suragino savo 
žirgą, ir stojo į dvikovą, nusitvėręs kalaviją ir ietį. Nepraėjo nė 
valanda, o frankas smogė priešininkui ietim, numetė nuo žirgo 
ir paėmė į nelaisvę. Frankai labai nudžiugo, ir dabar jau kitas 
karys išjojo į kovos lauką. Prieš jį stojo kitas musulmonų karžy- 
gis, suimtojo brolis, ir kurį laiką jie grūmėsi, frankas puolė 
musulmoną ir, apgaulingu judesiu smogęs jam ietimi, numetė 
nuo žirgo ir paėmė į nelaisvę. 

Taigi musulmonai stojo į kovą vienas po kito, o frankai ėmė 
juos į nelaisvę, kol saulė nusileido ir užstojo juoda naktis. 
Dvidešimt musulmonų buvo paimta į nelaisvę. Šar Kanui pa- 
sidarė sunku ant širdies, jis sušaukė savo draugus ir tarė: 

— Kas per nelaimė užgriuvo mus?! Rytoj aš josiu į kovos 
lauką ir iškviesiu į dvikovą frankų vadą. Aš sužinosiu, dėl ko 
jis įsiveržė į mūsų žemes, ir perspėsiu, kad nekariautų su mumis. 
Jei jis paklausys manęs, sudarysim taiką, jei ne - kausimės. 

Taip jie praleido naktį, o kai Alachas atsiuntė rytą, abi 
kariaunos vėl išsirikiavo. Šar Kanas jau norėjo joti į kovos lauką, 
tik staiga mato - daugiau nei pusė frankų nušoko nuo žirgų ir 
eina prieky vieno karžygio, ir atlydėjo jį į lauko vidurį. Šar 
Kanas įdėmiai pažvelgė į jį ir pamatė, kad tai frankų vadas, 
apsirengęs atlasiniu žydru kaftanu, o ant viršaus - šarviniai 
marškiniai; jo veidas tarytum pilnatis, joja jis ant juodo it naktis 
žirgo su balta dirhemo dydžio žvaigžde kaktoje, ir tas frankas 
dar visai jaunas, net barzda neželia. Karžygis mostelėjo musul- 
monams ranka ir gryna arabų kalba tarė: 

— O Šar Kanai, karaliaus Omaro ibn an Numano sūnau! O 
tu, kuris užkariavai tvirtoves ir sugriovei miestus, stok į dvikovą 
su tuo, kuris lygus tau mūšio lauke. Tu savo genties ponas, ir 
aš ponas savo genties. Ir tam, katras iš mudviejų nugalės, pa- 
klus pralaimėjusiojo žmonės. 

Dar jis nebaigė kalbėti, o Šar Kanas, kupinas rūstybės, puolė 
jį tarytum įniršęs liūtas. Frankas, toks pat patyręs ir miklus, tik 
to ir laukė, ir užvirė kova. Jie puolė ir atsitraukinėjo, svaidė ietis 
ir atmušinėjo smūgius - atrodė tarytum du susidūrę kalnai ar 
dvi riaumojančios jūros. Dvikova tęsėsi, kol diena pakrypo 
vakarop ir užstojo juoda naktis. Tada katras grįžo pas savo 
draugus. Ir Šar Kanas tarė: 

- Aš nežinau lygių šiam raiteliui, tik pastebėjau vieną jo 
savybę, kurios niekas kitas neturi: kai jis mato vietą mirtinam 
smūgiui, pasuka ietį ir smogia priešininkui bukuoju galu. Aš 
nežinau, kuo rytoj baigsis mūsų kova, bet norėčiau, kad mūsų 
kariuomenėje būtų tokių kaip jis ir jo draugai. 

Kai išaušo rytas, frankas atjojo į kovos lauką ir nulipo nuo 
žirgo, Šar Kanas priėjo prie jo, ir dvikova vėl prasidėjo. Jie puolė 
ir atsitraukinėjo, smūgiavo ir atmušinėjo smūgius, ir taip tęsėsi, 
kol diena pasuko vakarop ir užstojo juoda naktis. Tada jie 
išsiskyrė ir grįžo pas savo draugus, ir katras papasakojo, ką 
patyręs mūšio lauke. Frankas pranešė savo kariams, jog rytoj 
viskas išsispręs. 


70 


50 naktis 


Kitą rytą karžygiai sėdo ant žirgų ir puolė vienas kitą, ir 
kovėsi ligi vidurdienio, tada frankas smarkiai suragino žirgą ir 
patraukė už pavadžio, o žirgas suklupo ir numetė jį ant žemės. 
Šar Kanas palinko virš savo priešininko ir norėjo smogti kardu 
bijodamas, kad mūšis be galo užsitęs. Tačiau frankas sušuko: 

- O Šar Kanai, karžygiui šitai nedera! Taip elgiasi tik tas, 
kurį įstengė nugalėti moteris! 

Šar Kanas, išgirdęs šiuos žodžius, įdėmiai pažvelgė į franką 
ir pažino, jog tai - karalaitė Abriza. Ir jis paleido iš rankų kardą, 
pabučiavo žemę prie jos kojų ir paklausė: 

- Kodėl tu taip pasielgei? 

Abriza atsakė: 

— Aš norėjau išbandyti tave mūšio lauke ir įsitikinti, kad esi 
tvirtas ir narsus, 0 visi mano kariai - merginos, visos jos dar 
skaisčios, bet nugalėjo tavo karžygius. Jei mano žirgas nebūtų 
suklupęs, būtum patyręs mano jėgą ir stiprybę. 

Šar Kanas nusišypsojo, išgirdęs jos žodžius, ir tarė: 

- Garbė Alachui, kad išgelbėjo mudu ir kad mudu susi- 
tikome, o laiko valdove! 

Paskui karalaitė Abriza šūktelėjo savo merginoms, kad pa- 
leistų tuos paimtus į nelaisvę dvidešimt Šar Kano vyrų. Merginos 
įvykdė jos įsakymą, priėjo artyn ir pabučiavo žemę prie jų kojų. 
ar Kanas tarė: 

- Tokius karius kaip jūs karaliai laiko nelaimės atvejui. 

Paskui jis davė ženklą savo žmonėms, kad pasveikintų ka- 
ralaitę, ir jie visi nulipo nuo žirgų ir pabučiavo Žemę prie 
Abrizos kojų (o jie jau suprato, koks čia reikalas). Paskui du 
šimtai raitelių jojo dieną ir naktį šešias paras, kol prijojo savo 
šalį. Ir Šar Kanas įsakė karalaitei Abrizai ir jos merginoms 
nusirengti frankų rūbus... 

Tuo tarpu išaušo rytas, ir Šachrazada nutraukė pasakojimą. 


Penkiasdešimt pirmoji naktis 


Kai atėjo penkiasdešimt pirmoji naktis, Šachrazada tęsė: 

Pasakojama, o laimingasai karaliau, kad Šar Kanas įsakė 
karalaitei Abrizai ir jos merginoms persirengti rumų moterų 
drabužiais. Jos taip ir padarė, ir tada Šar Kanas pasiuntė būrį 

savo žmonių į Bagdadą pranešti jo tėvui, karaliui Omarui ibn 
an Numanui, kad jis atvyksta ir kad su juo yra karalaitė Abriza, 
rumų karaliaus Chardubo duktė, kurią reikia deramai sutikti. 

Tada jie visi nulipo nuo žirgų ir apsinakvojo ten, kur stovėjo. 
O kai Alachas atsiuntė rytą, Šar Kanas su Abriza ir visa palyda 
sėdo ant žirgų ir patraukė miesto link. Ir jie pamatė vizirį 
Dandaną tūkstančio raitelių priešakyje, karaliaus Omaro ibn an 
Numano įsakymu atjojantį jų pasitikti. 

Jie visi įžengė į miestą ir pasuko rūmų link. Šar Kanas nuėjo 
pas savo tėvą, tas atsistojo, apkabino jį ir paklausė, kaip sekėsi. 

Ir Šar Kanas papasakojo, ką jam buvo sakiusi karalaitė 
Abriza ir kas tarp jų buvo, ir kaip ji paliko savo karalystę ir 
išsiskyrė su tėvu. 

— Ji labiau norėjo vykti su mumis ir gyventi čia, - pasakojo 
jis, - o al Kustantynijos karalius norėjo apgauti mus dėl duk- 
ters Sufijos, nes rumų karalius papasakojo jos istoriją ir kodėl 
ji buvo padovanota tau, o rumų karalius nežinojo, kad ji kara- 
liaus Afridūno duktė. Jei būtų žinojęs, tikrai būtų ją ne tau 
dovanojęs, o grąžinęs tėvui. Bet mes išsigelbėjom tik tos mergi- 
nos, Abrizos, dėka, ir aš niekada nebuvau sutikęs narsesnio 
Žmogaus. 

Ir jis papasakojo tėvui viską, kas tarp jų buvo, nuo pradžios 
iki galo, ir apie imtynes, ir apie dvikovą. Kai Omaras ibn an 
Numanas išgirdo sūnaus pasakojimą, Abriza labai iškilo jo akyse, 
ir jis panoro ją pamatyti. Jis liepė ją pakviesti, nes norėjo 
išklausinėti, ir Šar Kanas atvedė ją, o karalius sėdėjo savo soste. 
Jis liepė išeiti visiems didikams, kurie tuo metu buvo pas jį, liko 
tik eunuchai, ir tada mergina Abriza įėjo, pabučiavo žemę prie 
jo kojų ir pasveikino puikiais žodžiais. Karalių nustebino jos 
iškalbingumas, jis padėkojo už tai, kad išgelbėjo jo sūnų. Jis liepė 
jai sėstis, ji atsisėdo ir atsidengė veidą. Kai karalius pamatė ją, 
tiesiog neteko proto; tada jis paskyrė jai ir jos merginoms puikius 
rūmus ir išlaikymą. 

Karalius ėmė klausinėti ją apie tris brangiuosius akmenis, 
apie kuriuos buvo pasakota anksčiau. Abriza atsakė: 

" - Aš juos turiu, o laiko karaliau! 

Ir ji nuėjo į savo kambarius, atrišo ryšulius, atsigabentus iš 

namų, ir išėmė skrynelę, iš jos ištraukė aukso dėžutę, o joje 

gulėjo trys brangieji akmenys, kuriuos ji pabučiavo, padavė 
karaliui ir išėjo, išsinešdama jo širdį. 

Tada karalius pasikvietė savo sūnų Šar Kaną, ir kai tas atėjo, 
padavė jam vieną iš tų trijų akmenų, o kai Šar Kanas paklausė, 
kur kiti du, karalius atsakė: 

— Mano vaike, vieną akmenį aš daviau tavo broliui Dau al 
Makanui, antrą —- tavo seseriai Nuzchat az Žamanei. 

Šar Kanas labai nustebo sužinojęs, kad turi brolį, ir paklausė: 

— O karaliau, negi, be manęs, tu turi dar vieną sūnų? 

- Taip, dabar jam šešeri metai, - atsakė karalius ir papasa- 
kojo, kad jo brolis vardu Dau al Makanas, o sesuo vardu 
Nuzchat az Žamanė, kad jie gimę tą pačią dieną, ir Šar Kanui 
suspaudė širdį, bet jis neparodė šito ir pasakė: 

- Telaimina visagalis Alachas! - Jis išmetė akmenį iš rankų 
ir nusipurtė rūbus. Tėvas paklausė: 

— Aš matau, tu susikrimtai sužinojęs apie brolį? Bet juk tu 
po manęs valdysi karalystę, aš priverčiau kariuomenę prisiekti 
tau, ir mano emyrai tau jau davė priesaiką. O vienas iš tų trijų 
akmenų priklauso tau. 

Šar Kanas nuleido galvą ir pasidrovėjo ginčytis su savo tėvu, 
tad paėmė akmenį ir atsistojo nežinodamas, kaip suvaldyti savo 
rūstybę. 

Jis ėjo ir ėjo, nieko aplink nematydamas, ir atėjo į karalaitės 
Abrizos rūmus, o ši meiliai pasitiko Šar Kaną ir padėkojo už 
suteiktas malones. Ji pasisodino jį šalia ir tada pamatė pyktį jo 
veide, tad paklausė, ko jis piktas, ir jis papasakojo, kad tėvui 
Sufija yra pagimdžiusi berniuką ir mergaitę, berniukas vardu Dau 
al Makanas, o mergaitė - Nuzchat az Zamanė. 

- Jis davė jiems po akmenį, o man atidavė trečiąjį, - pasa- 
kojo Šar Kanas, - ir aš pasilikau jį sau. Tik dabar sužinojau apie 
savo brolį ir seserį, o jiems, pasirodo, jau šešeri metai. Štai kodėl 
mane apėmė pyktis, ir aš tau viską papasakojau, nieko nenu- 
slėpdamas. Dabar bijau, kad jis gali paimti tave per žmoną, nes 
pamilo tave, ir aš pastebėjau ženklus, kad ketina taip padaryti. 
Kokį atsakymą duosi, kai jis šitai tau pasakys? 

- Žinok, o Šar Kanai, kad tavo tėvo valdžia manęs nesiekia, 
ir jis negali paimti manęs be mano sutikimo, o jeigu tai padarys 
prieš mano valią, aš nusižudysiu. O kai dėl tų akmenų, tai man 

neatėjo į galvą, kad jis nors vieną padovanotų savo vaikams, aš 
maniau, kad padės juos į iždą greta kitų brangenybių. Bet aš 
noriu paprašyti tavęs vienos malonės: padovanok man tą akme- 
nėlį, kurį gavai iš savo tėvo. 

Šar Kanas dėmesingai išklausė jos prašymą ir atidavė akmenį. 
Karalaitė liepė jam nesijaudinti, ir kurį laiką jiedu šnekučiavosi. 

— Aš bijau, - tarė ji, - kad mano tėvas sužinos, jog aš čia, 
pas jus, ir stengsis kuo greičiau susigrąžinti mane. Jis susivienys 
su karalium Afridūnu, kuris pyksta dėl dukters Sufijos, ir atkaks 
su didele kariauna, ir tada bus blogai. 

- O ponia! - kreipėsi Šar Kanas. - Jei sutinki pasilikti pas 
mus, negalvok daugiau apie tai, net jeigu jie suvienytų prieš mus 
visas jėgas, esančias sausumoje ir jūroje. 

— Jeigu jūs būsite man maloningi, aš liksiu pas jus, jei ne 
— išvyksiu. 

Tada Abriza liepė savo vergėms atnešti ko nors užkąsti, ir 
jos pastatė stalelį, nukrautą valgiais, ir jie abu vaišinosi, o paskui 
jis susirūpinęs ir nuliūdęs išėjo namo. 

O karalius Omaras ibn an Numanas, kai tik išėjo sūnus, 
nuskubėjo pas Sufiją, pasiėmęs tuos du akmenėlius. Prie jo 
pribėgo vaikai, Dau al Makanas ir Nuzchat az Zamanė, jis 
pabučiavo juos ir katram ant kaklo užkabino po brangųjį ak- 
menį, vaikai apsidžiaugė, pabučiavo jam ranką ir parodė tuos 
akmenis motinai; toji irgi nudžiugo ir palinkėjo karaliui ilgo 
gyvenimo. Ir karalius paklausė ją: 

- Kodėl tu niekada man nesakei, kad esi al Kustantynijos 
karaliaus Afridūno duktė? Aš maloniau būčiau su tavim elgęsis, 
davęs tau daugiau turtų ir išaukštinęs tave. 

Sufija atsakė: 

- O karaliau, ar galiu aš norėti ko geriau, nei būti pas tave? 
"Tu apipylei mane savo malonėmis ir turtais, Alachas leido man 
pagimdyti tavo sūnų ir dukterį. 

Patiko karaliui jos atsakymas, vos tik išėjęs iš jos, paskyrė 
jai ir vaikams nepaprastus rūmus, tarnus, įstatymų žinovus, 
išminčius, astrologus, gydytojus ir liepė ištikimai jai tarnauti. O 
paskui jis nuėjo į valdžios rūmus, kur buvo teisiami žmonės. Štai 
kaip buvo Sufijai ir jos vaikams. 

Omaras ibn an Numanas įsimylėjo karalaitę Abrizą, jis 

galvodavo apie ją dieną naktį. Kas vakarą lankydavo ją, jiedu. 
šnekučiuodavosi, ir karalius vis užsimindavo apie savo meilę, bet 
karalaitė vis atsakydavo, jog vyrai jai dar nerūpi. Kai jis pajuto 
pasipriešinimą, jo aistra įsiliepsnojo, meilė ir ilgesys sustiprėjo. 
Ir jis pasikvietė vizirį Dandaną ir pasakė jam, kokia meilė su- 
liepsnojusi jo širdyje, bet Abriza priešinasi, ir toji meilė jai 
žudanti jį, bet nieko iš jos negalįs gauti. 

Išgirdęs tai, viziris Dandanas tarė: 

- Sutemus nakčiai, pasiimk miskalio dydžio bandžo gabalėlį, 
nueik pas ją, išgerkit vyno, o kai ateis laikas atsisveikinti, pripilk 
jai paskutinę taurę, įmesk ten bandžo ir priversk išgerti. Ji nespės 
nė nueiti iki savo lovos, o bandžas apsvaigins ją, ir tu susiliesi 
su ja, ir tavo troškimas išsipildys. Štai ką aš manau. 

- Puikiai tu man patarei,- atsakė karalius. 

Tada karalius nuėjo į savo podėlius ir paėmė bandžo ga- 
balą, tokį didelį, kad net dramblys, jo pauostęs, miegotų ištisus 
metus. Jis įsikišo bandžą užantin ir vakare nuėjo pas karalaitę 
Abrizą. Pamačiusi jį, mergina atsistojo, bet karalius paliepė jai 
sėstis, pats atsisėdo šalia ir ėmė kalbėti apie vyną. Ji patiesė 
staltiesę, pastatė ąsočius su vynu, uždegė žvakes ir paliepė atnešti 
užkandžių, saldumynų, vaisių ir visko, ko tik reikėjo. Jiedu ėmė 
gerti ir šnekučiuotis, ir vynas mušė jai į galvą, o karalius, tai 
pastebėjęs, išsitraukė bandžą iš užančio, pripylė taurę vyno ir 
išgėrė pats, paskui antrą kartą pripylė vyno, įmetė bandžą ir 
padavė karalaitei Abrizai sakydamas: 

- Išgerk už mūsų draugystę! 

Ir karalaitė išgėrė taurę nežinodama, kad ten įmestas gabalas 
bandžo. Nepraėjo nė valanda, ir karalius suprato, kad bandžas 
apsvaigino ją. Jis nuėjo prie jos lovos ir pamatė, kad ji guli ant 
nugaros (plačkelnes ji buvo nusimovusi), o marškiniai užsiraitę. 
Lovos galvūgaly ir kojūgaly degė po žvakę ir apšvietė ją, ir kai 
karalius ją tokią pamatė, protas jam aptemo, o kipšas vis gundė 
šnibždėdamas į ausį, ir jis nebegalėjo susivaldyti, krito ant 
merginos ir atėmė jai nekaltybę. Paskui jis atsikėlė ir išeidamas 
paliepė vienai vergei, vardu Mardžana, kad nueitų pas savo 
ponią ir pakalbėtų su ja. 

Vergė nuėjo ir pamatė, jog karalaitei per kojas teka krau- 
jas, ji guli ant nugaros, tada vergė paėmė skepetaitę, nušluostė 

kraują ir tą naktį praleido šalia jos. O kai Alachas uždegė aušrą, 
vergė Mardžana numazgojo savo poniai rankas ir kojas, atsinešusi 
rožių vandens, nuprausė veidą, tada karalaitė Abriza nusičiau- 
dėjo, nusižiovavo ir išspjovė bandžą. Atsipeikėjusi ji paklausė 
Mardžaną: 

— Kas man buvo atsitikę? 

Vergė papasakojo viską, kaip buvo. Ir Abriza suprato, kad 
Omaras ibn an Numanas per apgaulę išgulėjo su ja naktį. Ji 
labai susikrimto ir užsidarė nuo visų, pasakiusi savo vergėms, 
jog neleistų nieko, kad ir kas norėtų ją pamatyti, kad sakytų, 
jog serganti, o pati pažiūrėsianti, ką dar jai lems Alachas. 

Karalius Omaras ibn an Numanas sužinojęs, kad Abriza 
serga, pasiuntė jai skanėstų ir vyno, ir karalaitė daug mėnesių 
praleido atsiskyrusi. O paskui liepsna karaliaus širdyje užgeso, 
ilgesys pranyko, ir jis ėmė vengti jos rūmų, o karalaitė Abriza 
laukėsi nuo jo. Slinko nėštumo mėnesiai, jos pilvas vis augo, ir 
sykį ji tarė savo vergei Mardžanai: 

— Ne žmonės mane nuskriaudė, o aš pati užsitraukiau ne- 
laimę, kad palikau savo tėvus ir tėvynę. Gyvenimas man pasidarė 
bjaurus, mano širdis palaužta, nebeturiu daugiau jėgos ir Žva- 
lumo. Anksčiau, sėdusi ant žirgo, lengvai suvaldydavau jį, o 
dabar negaliu joti, ir jei aš pagimdysiu čia, visi, kas tik yra 
rūmuose, sužinos, kad jis nuplėšė man garbę. Kaip pažvelgsiu 
tėvui į akis, grįžusi namo? Kaip puikiai yra pasakęs poetas: 


Kas padės, kai nėr šalimais tėvo nei tėvynės, 
Nei namų, nei gero draugo, nei saugios nakvynės ? 


Mardžana atsakė: 

— Įsakyk ką nori, ir aš įvykdysiu! 

Tada Abriza tarė: 

- Aš noriu tuoj pat išvykti, tik paslapčia, kad niekas, be 
tavęs, nežinotų, ir grįžti pas tėvą ir motiną. Kai mirusiojo kūnas 
pradeda dvokti, prie jo lieka tik artimieji, ir Alachas tegu daro 
su manim, ką panorės. 

- Puikiai tu sugalvojai, karalaite! —- atsakė Mardžana. 

Abriza slapta susiruošė, palaukė keletą dienų, kol karalius 
išvyko medžioklėn, o Šar Kanas leidosi aplankyti tvirtovių. Tada 

ji kreipėsi į Mardžaną: 

— Aš noriu išvykti šią naktį, bet ar įmanoma pasipriešinti 
likimui? Jaučiu, kad artėja laikas gimdyti, ir jei pasiliksiu čia dar 
keturias ar penkias dienas, tai pagimdysiu ir negalėsiu keliauti 
namo. Štai kas buvo parašyta man ant kaktos. - Ir kiek pagal- 
vojusi pridūrė: - Pasidairyk žmogaus, kuris galėtų mus lydėti 
ir tarnauti mums. Aš neturiu jėgų nešioti ginklą. 

- Prisiekiu Alachu, ponia,- atsakė Mardžana, - aš pažįstu 
vienintelį juodą vergą, vardu al Gadbanas. Jis yra Omaro ibn 
an Numano vergas, saugo mūsų rūmų vartus, karalius liepė, kad 
jis tarnautų mums, o mes apipylėme jį malonėmis. Štai aš ei- 
siu ir pakalbėsiu su juo, pažadėsiu jam pinigų ir pasakysiu: “Jei 
sumanysi likti pas mus, apvesdinsim tave, su kuo panorėsi". Jis 
yra sakęs, kad buvo plėšikas, ir jei jis sutiks, mes turėsime tarną 
ir nukeliausime namo. 

- Pašauk jį, aš pati pakalbėsiu su juo, - tarė karalaitė, ir 
Mardžana išėjusi pašaukė: 

- O Gadbanai, Alachas atsiųs tau laimę, jei sutiksi su mano 
ponios pasiūlymu. - Ir atvedė jį pas Abrizą. 

Al Gadbanas, pamatęs ją, pabučiavo jai ranką, o Abrizai jis 
labai nepatiko, bet ji tarė sau: “Būtinybė turi savus įstatymus!" 
Ji kreipėsi į Al Gadbaną, nors širdis ir priešinosi: 

- O Gadbanai, ar pagelbėsi mums įveikti likimo klastas? Jei 
aš atskleisiu savo paslaptį, ar neišduosi mūsų? 

O vergas, tik pažvelgęs į Abrizą, įsimylėjo ją ir tegalėjo 
atsakyti: 

- O ponia, jei tik tu įsakysi, aš neprieštaraudamas viską 
įvykdysiu. 

- Aš noriu, - tarė Abriza, - kad tučtuojau pabalnotum porą 
žirgų iš karaliaus arklidžių man ir štai šitai mano vergei, ant 
poros kupranugarių užkrautum po maišą pinigų ir truputį maisto. 
Tu keliausi su mumis į mūsų kraštą, ir jei liksi su mumis, aš 
apvesdinsiu tave su ta, kurią tu išsirinksi iš mano vergių, o jei 
panorėsi grįžti namo, mes apvesdinsim tave ir išleisim, kur tik 
panorėsi, be to, tu gausi daug pinigų. 

Išgirdęs tai, al Gadbanas baisiausiai apsidžiaugė ir sušuko: 

— O ponia, aš tarnausiu jums visa širdimi ir vyksiu su ju- 
mis, ir pabalnosiu jums žirgus! 

Jis išėjo džiūgaudamas ir tarė sau: “Aš pasiekiau, ko norėjau 
iš jų, o jei jos nepaklus, užmušiu abi ir pasiimsiu jų pinigus". 
Šitą sumanymą jis paslėpė giliai širdyje, o netrukus atėjo su 
dviem kupranugariais ir trim žirgais ir pats sėdo ant vieno iš 
jų. Karalaitė Abriza sėdo ant vieno žirgo, Mardžana - ant kito, 
ir jie keletą dienų nesustodami jojo kalnų tarpekliais, kol iki 
karalaitės žemių liko viena diena kelio. Ir tada ji pajuto sąrėmius, 
ir tarė al Gadbanui: 

— Sustok ir nusodink mane nuo žirgo: prasideda gimdymas! 
— Ir šūktelėjo Mardžanai: — Lipk žemėn, sėsk šalia manęs ir 
padėk man! 

Jie visi nulipo nuo žirgų, ir Abriza labai kankinosi, nes 
gimdymas buvo sunkus. Ir kai al Gadbanas pamatė ją šitokią, 
velnias ėmė gundyti jį, ir jis išsitraukė kardą, atsistojo prieš 
Abrizą ir tarė: 

— O ponia, pasigailėk manęs ir leisk man paimti tave! 

Abriza, išgirdusi šiuos Žodžius, pasisuko į jį ir sušuko: 

— Man beliko tik juodi vergai po to, kai nepasiduodavau 
karaliams ir vadams... 

Tuo tarpu išaušo rytas, ir Šachrazada nutraukė pasakojimą. 


Penkiasdešimt antroji naktis 


Kai atėjo penkiasdešimt antroji naktis, Šachrazada tęsė: 

Pasakojama, o laimingasai karaliau, kad karalaitė Abriza 
pasakė vergui al Gadbanui: 

- Man beliko tik juodi vergai po to, kai nepasiduodavau 
karaliams ir vadams, — ir labai supykusi pridūrė: — Vargas tau, 
ką tu kalbi! Vargas tau, niekad daugiau neištark tokių žodžių 
man girdint! Žinok, aš niekad su tuo nesutiksiu, net jeigu tai 
atneštų man pražūtį. Bet palūkėk, kol aš suvystysiu naujagimį 
ir susitvarkysiu pati, o paskui, jei įstengsi, daryk su manim, ką 
nori. O jei nenustosi taip bjauriai kalbėjęs, aš atimsiu sau gyvybę 
ir galų gale pailsėsiu nuo viso šito. 

Ir ji ištarė: 


Atstok, Gadbanai, man gėlos pakanka, 
Kasdien jaučiu likimo sunkią ranką. 

Manasis Viešpats nusidėti draudžia, 
Už tai ugnim negailestinga baudžia. 


Pamirški amžiams savo piktą norą, 
Atstok, nukreibki žvilgsnį tą nedorą. 


O jei mane tu nors pirštu baliesi, 
Manos skaistybės nepasigailėsi, - 


Pagauksiu savo giminę plačiausią, 
Visus - nuo artimiausių lig toliausių. 


Te Jemeno kardais mane kapos jie, 
Tačiau ištvirkėliui nepasiduosiu, 


Nors būtų jis ir laisvas, ir galingas, 
Ne menkas vergas, išbera niekingas. 


Kai al Gadbanas išgirdo šias eiles, baisiausiai įniršo, jo akys 
paraudo, veidas papilkėjo, šnervės išsipūtė, o lūpos atkaro — jis 
tapo dar bjauresnis. Ir jis ištarė tokias eiles: 


Abriza, neaistumk manęs dar sykį, 
Tuo Jemeno žvilgsniu nenužudyki. 


Kamuoja sielą tavasai rustumas, 
Šešėliu tapo mano liesas kūnas. 


Žvilgsniu mane be gailesčio užbūrei — 
Iš proto krausiaus, skausmas širdį duria. 


Tegu čionai kariuomenę pakviesi, 
Vis tiek tavęs aš sieksiu ir mylėsiu. 


Abriza, tai išgirdusi, ėmė gailiai raudoti ir sušuko: 

— Vargas tau, o Gadbanai! Negi tavo noras toks stiprus? O 
svetimavimo vaisiau, o paleistuvystės augintini! Ar tu manai, kad 
visi žmonės lygūs? 

Netikėlis vergas baisiai įniršo, jo akys pasruvo krauju, ir jis 
kirto kardu jai per kaklą, ir užmušė ją, pasiėmė jos žirgą, vi- 

sus pinigus ir pabėgo į kalnus. Štai ką padarė al Gadbanas. 

O karalaitė Abriza buvo pagimdžiusi berniuką, gražų tarsi 
mėnulis, tad Mardžana suvystė jį ir paguldė prie motinos, ir 
kūdikis ėmė čiulpti jos krūtį, bet ji jau buvo mirusi. Ir Mardžana 
suriko baisiu balsu, persiplėšė rūbus ir pasibarstė galvą dulkėmis, 
mušė per veidą, kol pasirodė kraujas, ir šaukė: “Aiman, mano 
ponia! O, vargas man! Tu kritai nuo niekam verto juodojo vergo 
rankos, tu, būdama tokia narsi!" 

Ji raudojo, niekaip negalėdama nusiraminti, ir staiga tolumoje 
pamatė dulkių debesį, dengiantį pusę dangaus, ir iš to debesies 
išniro didelė kariauna. O tai buvo karaliaus Chardubo, Abrizos 
tėvo, kariai. Kai jis sužinojo, kad jo duktė su savo merginomis 
pabėgo į Bagdadą ir yra pas karalių Omarą ibn an Numaną, 
leidosi su savo žmonėmis į kelią, kad keliauninkus išklausinėtų, 
ar matė ją ten. Ir keliaudamas jis tolumoje išvydo tris raitelius, 
ir pasuko jų link, kad sužinotų, iš kur jie joja, kad paklaustų, 
ar negirdėję ko nors apie jo dukterį (o tolumoje jis pamatė savo 
dukterį, vergę Mardžaną ir vergą al Gadbaną). Ir kai jis prisi- 
artino, pamatė, kad jo dukra negyva, o vergė rauda prie jos. 
Jis nušoko nuo žirgo ir nualpęs krito ant žemės; lydėję jį kar- 
žygiai, emyrai ir viziriai tučtuojau pastatė palapines, o vieną, 
didžiausią ir gražiausią, karaliui Chardubui, ir didikai sustojo 
aplinkui ją. Kai Mardžana pamatė savo poną ir pažino jį, ėmė 
dar smarkiau raudoti, o karalius atsipeikėjęs paklausė, kaip čia 
viskas buvo. Ir ji papasakojo jam visą istoriją. 

- Tavo dukterį užmušė juodas Omaro ibn an Numano 
vergas, — pradėjo ji ir papasakojo, ką karalius Omaras ibn an 
Numanas padarė jo dukteriai. 

Kai karalius Chardubas tai išgirdo, akyse jam aptemo, jis 
graudžiai pravirko, o paskui liepė paruošti neštuvus, paguldė ant 
jų dukterį ir patraukė į Kaisariją, ir nunešė ją į rūmus. 

O paskui karalius Chardubas nuėjo pas savo motiną Zat ad 
Davachę ir tarė: 

- Štai kaip pasielgė musulmonai su mano dukteria! Kara- 
lius Omaras ibn an Numanas nuplėšia jai nekaltybę jėga, o 
paskui juodas jo vergas užmuša ją! Prisiekiu mesiju, mes turime 
jam atkeršyti, aš privalau nuplauti gėdos dėmę nuo savo vardo, 
antraip pakelsiu prieš save ranką. 

Ir jis gailiai pravirko, o jo motina Zat ad Davachė tarė jam: 

— Niekas kitas, tik Mardžana užmušė tavo dukterį. Ji slapta 
jos nekentė. Nesirūpink, kaip atkeršyti už ją. Aš nė per žingsnį 
neatsitrauksiu nuo Omaro ibn an Numano, kol neužmušiu jo 
ir jo vaikų. Dievaži, aš padarysiu tokį dalyką, kokio padaryti 
neįstengtų jokie gudruoliai ir stipruoliai. Apie tai sklis kalbos 
visose šalyse ir visuose kraštuose! Bet tu turi daryti tai, ką aš 
tau pasakysiu, nes tas, kuris tvirtai yra pasiryžęs, savo tikslą 
pasieks. 

Karalius atsakė: 

- Prisiekiu mesiju, aš niekad neprieštarausiu tau! 

Ir ji tarė: 

- Atvesk man aukštakrūtes nekaltas verges ir didžiausius 
mūsų laiko išminčius! Ir tegu jie moko tas verges išminties, 
elgesio su karaliais ir kalbėti eilėmis. O išminčiai turi būti 
musulmonai, kad perpasakotų joms pasakojimus apie senovės 
arabus ir istorijas apie kalifus ir apie senuosius musulmonų 
valdovus. Jeigu mes mokysime jas ketverius metus, tikrai pasiek- 
sim tikslą. Būk kantrus ir lauk, juk kažkas iš arabų yra pasakęs: 
“Ir po keturiasdešimties metų atkeršyti nėra per vėlu". O kai 
mes išmokysim tas merginas, galėsim daryti su savo priešu ką 
tik panorėję, nes jis myli moteris ir sugulovių turi tris šimtus 
šešiasdešimt šešias, o prie jų prisidėjo dar šimtas tavo geriausių 
vergių, buvusių su velione Abriza. O kai vergės išmoks viso to, 
ką aš tau sakiau, pasiimsiu jas ir išvyksiu. 

Karalius Chardubas, išgirdęs tuos žodžius, labai apsidžiaugė 
ir pabučiavo ją, o paskui tučtuojau pasiuntė žygūnus į tolimas 
šalis, kad atvestų jam musulmonų išminčių. Jie taip ir padarė. 
Ir kai išminčiai atkeliavo, Chardubas pasitiko juos labai pagar- 
biai, apdovanojo prabangiais rūbais, paskyrė jiems gerą 
atlyginimą ir pažadėjo daug pinigų, kai jie apmokys merginas. 
Paskui jis atvedė merginas... 

Tuo tarpu išaušo rytas, ir Šachrazada nutraukė pasakojimą. 


Penkiasdešimt trečioji naktis 


Kai atėjo penkiasdešimt trečioji naktis, Šachrazada tęsė: 
Pasakojama, o laimingasai karaliau, kad kai išminčiai ir 

mokslininkai atvyko pas Chardubą, šis labai pagarbiai juos 
priėmė ir atvedęs merginas liepė išmokyti jas išminties ir ma- 
lonaus elgesio, ir jie sutiko. 

Štai kaip buvo karaliui Chardubui. O Omaras ibn an Nu- 
manas grįžęs iš medžioklės pasiteiravo apie karalaitę Abrizą, bet 
niekas nieko nežinojo. Jam suspaudė širdį, ir jis sušuko: 

— Kaipgi gali būti, kad mergina išėjo iš rūmų, o niekas nieko 
nežino! Jei karalystėje dedasi tokie dalykai, tai menka toji kara- 
lystė ir menkas jos valdovas. Aš neisiu daugiau medžioti 
nepastatęs prie vartų sargybos! - Jo graudulys sustiprėjo, krūtinę 
lyg replėmis suspaudė praradus karalaitę Abrizą. 

Kai jo sūnus grįžo iš kelionės, tėvas papasakojo, kad Abriza 
pabėgusi, kol jis medžiojęs. Ir Šar Kanas baisiausiai susikrimto. 
O paskui karalius kas dieną ėmė lankyti savo vaikus ir labai 
rūpintis jais, ir Šar Kaną apėmė rūstybė, jis ėmė pavydėti broliui 
ir seseriai, net susirgo dėl to. Ir vieną dieną tėvas paklausė: 

- Kas tau? Matau, tavo kūnas kasdien vis silpsta, o veidas 
gelsta. 

Ir Šar Kanas atsakė: 

— O tėve, kai tik aš pamatau, kokiomis malonėmis tu apipili 
mano brolį ir seserį, mane apima pavydas, ir aš bijau, kad vieną 
sykį neišlaikysiu ir užmušiu juos, o tada tu užmuši mane. Dėl 
to ir mano kūnas silpsta, ir veidas gelsta. Aš prašau tavęs vienos 
malonės: duok man kokią nuošaliausią tvirtovę, kur galėčiau 
nugyventi savo gyvenimą. Juk patarlė sako: “Gyventi toli nuo 
mylimojo yra geriau"; kai nemato akys, ir širdis neliūdi. — Ir 
jis Žemai nuleido galvą. 

Kai karalius Omaras ibn an Numanas išgirdo tuos žodžius 
ir suprato, ko graužiasi sūnus, tarė: 

- Mano sūnau, aš sutinku. Nėra mano karalystėje didesnės 
tvirtovės:už Damaską, nuo šios akimirkos ji tavo. 

Jis pašaukė raštininkus ir liepė parašyti įsakymą, kad jo sūnus 
skiriamas Sirijos Damasko valdytoju, ir jie parašė. Šar Kanas 
susiruošė, pasiėmė vizirį Dandaną, ir jam buvo liepta valdyti Šar 
Kano žemes, tvarkyti visus reikalus ir būti prie Šar Kano. Ir 
tėvas atsisveikino su juo, atsisveikino ir emyrai, ir didikai, ir Šar 
Kanas su savo kariuomene patraukė į Damaską. Kai jis atsidūrė 
prie miesto, gyventojai ėmė pūsti trimitus ir groti litaurais, 

miestas buvo papuoštas, ir Šar Kaną pasitiko didelė eisena, kur 
dešiniosios pusės didikai ėjo iš dešinės, o kairiosios — iš kairės. 

Štai kaip buvo Šar Kanui. O kai jis išvyko, pas Omarą ibn 
an Numaną atėjo išminčiai ir pranešė, kad jo vaikai išėję visus 
mokslus, pasisėmę išminties ir išmokę gražaus elgesio. Karalius 
labai apsidžiaugė ir gausiai juos apdovanojo. Jis pamatė, kad Dau 
al Makanas išaugęs į jaunuolį ir jau sėda ant žirgo - suėjo jam 
tada keturiolika metų. Jis augo dievobaimingas, mylėjo vargšus 
mokslininkus ir Korano žinovus. Ir visi Bagdado gyventojai, 
moterys ir vyrai, pamilo jį. Ir štai kartą per Bagdadą į šventąsias 
vietas traukė iraniečių karavanas su neštuvais**. Ir kai Dau al 
Makanas pamatė maldininkus, lydinčius neštuvus, labai užsimanė 
keliauti kartu. Jis nuėjo pas tėvą ir tarė: 

- Aš atėjau prašyti leidimo aplankyti šventąsias vietas. 

Bet tėvas neleido jam: 

- Palūkėk metus, tada keliausime abu. 

Pamatęs, kad jo reikalas nejuda iš vietos, Dau al Makanas 
nuėjo pas savo seserį Nuzchat az ZŽamanę ir rado ją besimel- 
džiančią. Kai ji baigė kalbėti maldas, jis tarė: 

- Mane kankina noras kartu su maldininkais aplankyti, 
pranašo kapą - telaimina jį Alachas! Aš prašiau tėvo leidimo, 
bet negavau, todėl man atėjo į galvą pasiimti truputį pinigų ir 
išvykti paslapčia. 

- Prašau tave Alacho vardu, - sušuko sesuo, - paimk ir 
mane drauge! Leisk ir man pamatyti pranašo kapą - telaimina 
jį Alachas! 

Ir Dau al Makanas atsakė jai: 

— Kai sutems, išeik iš savo kambarių, ir niekam neprasitark 
nė žodžio! 

Kai patekėjo pilnatis, Nuzchat az Zamanė atsikėlė, pasiėmė 
truputį pinigų, persirengė vyriškais rūbais ir nuėjo prie rūmų 
vartų, o ten Dau al Makanas jau buvo atvedęs kupranugarius, 
jis atsisėdo pats ir pasodino ją, ir jie nujojo, ir prisijungė prie 
iraniečių karavano. Ir jie jojo (o Alachas lėmė jiems sėkmę), ir 


3 Maldininkų karavaną į Meką lydėdavo gausiai išpuošti 
neštuvai, panašūs į dėžę, kur gulėdavo viso ar dalies 
Korano ritinėlis. 

įžengė į Garbinamąją Meką, ir apsistojo ant Arafato kalno“, ir 
atliko apeigas, o paskui nuėjo aplankyti pranašo kapo“? - te- 
laimina jį Alachas. 

Po to jie ruošėsi kartu su maldininkais grįžti į savo kraštą, 
ir Dau al Makanas tarė seseriai: 

— Sesute, aš norėčiau dar aplankyti Jeruzalę ir Ibrahimą““, 
Alacho draugą, taika ir ramybė jam! 

— Aš irgi, - atsakė ji, ir jie sutarė ten nukeliauti drauge. 

Dau al Makanas nusamdė kupranugarius, jie susiruošė ir 
išvyko su karavanu. Tą pačią naktį seserį ėmė krėsti karštligė, 
ji susirgo, o kai pasveiko, susirgo brolis. Nuzchat az Zamanė 
rūpestingai slaugė jį. Ir jie įžengė į Jeruzalę, ir Dau al Makano 
liga sustiprėjo, jis baisiai nusilpo. Jie apsistojo chane ir išsinuo- 
mojo kambarius, o Dau al Makanui pasidarė visai blogai, jis net 
nualpo. jo sesuo labai susikrimto ir sušuko: “Nėra jėgos ir 
galybės, didesnės už visagalį Alachą! Tokia Alacho valia!“ 

Taip jie ir gyveno - brolis sirgo vis sunkiau, sesuo slaugė 
jį, leisdama paskutinius pinigus. Ir pinigai baigėsi, jie nuskurdo, 
nebeliko nė vieno dirhemo, tada ji pasiuntė chano berniuką į 
prekyvietę, davusi jam kelias atraižas, ir šis pardavė jas, o ji tuos 
pinigus išleido vaistams. Paskui ji vėl šį tą pardavė, taip daik- 
tai ir keliavo vienas po kito, kol nebeliko nė suplyšusio demblio. 
Tada ji pravirko ir sušuko: 

- Tik Alachas valdo mus, iki šiol ir visados! 

O brolis tarė jai: 

- Sesute, aš jaučiuosi geriau ir užsimaniau keptos mėsos. 

Ji atsakė: 

- Prisiekiu Alachu, o broli, man drovu prašyti išmaldos. 
Rytoj nueisiu į kokio nors didiko rūmus, pasisamdysiu už tar- 
naitę ir uždirbsiu pinigų valgiui. — Ji dar pagalvojo ir pridūrė: 
- Man bus nelengva skirtis su tavim, kai tu taip sunkiai sergi, 
bet eisiu prieš savo valią. 


* Arafato kalnas - kalnas ir slėnis į rytus nuo 
Mekos. Čia maldininkai sustoja, kaip to reikalauja 
apeigos, garsiai meldžiasi ir skaito Koraną. ** Mahometo 
kapas yra Medinoje. Čia suplaukia minios maldininkų, 
nors jo aplankymas nelaikomas būtinu. * Ibrahimas — 
pagal Bibliją Abraomas. Korane jis vadinamas 
“Alacho draugu". 

O brolis sušuko: 

— Tu buvai tokia iškilni, negi dabar nusižeminsi? Nėra jėgos 
ir galybės, didesnės už visagalį Alachą. 

Ir jis pravirko, ji irgi pravirko ir tarė: 

— O broli, mes čia svetimšaliai, pragyvenom čia ištisus metus, 
bet niekas nepasibeldė į mūsų duris. Negi mums dabar reikės 
mirti iš bado? Aš taip manau: eisiu tarnauti, uždirbsiu pinigų 
ir šiaip taip versimės, kol tu pasveiksi, o paskui grįšime į savo 
šalį. 

Jie paverkė, o paskui Nuzchat az Žamanė atsistojo, apsigobė 
apsiausto gabalu (tai buvo kupranugarių varovo rūbas, pamirštas 
pas juos) ir, pabučiavusi brolį į kaktą, išėjo verkdama, tačiau 
nežinojo, kurlink eiti. Ji vaikštinėjo po miestą, o brolis laukė jos, 
jau ir vakaras atėjo, o Nuzchat az Zamanė vis negrįžo. Brolis 
per naktį nesudėjo akių, bet ji negrįžo, ir jis taip laukė dvi 
dienas, ir jo širdis labai sunerimo dėl sesers, o ir alkis kamavo. 
Jis išėjo iš kambario ir, pasišaukęs chano berniuką, tarė jam: 

— Aš noriu, kad tu nuneštum mane į prekyvietę. 

Berniukas nunešė ir numetė jį ten. Susirinkę Jeruzalės gyven- 
tojai net pravirko iš gailesčio, žiūrėdami į jį. Ir jis parodė Ženklą, 
jog yra alkanas, ir vienas pirklys davė jam keletą dirhemų, kad 
nusipirktų valgyti. Paskui žmonės jį paguldė prie vienos krau- 
tuvėlės, patiesę demblio galą, o prie galvos pastatė ąsotį vandens. 

Kai atėjo naktis, visi žmonės išsiskirstė. Vidurnaktį jis pri- 
siminė savo seserį ir labai blogai pasijuto, nustojo valgyti ir gerti 
ir prarado sąmonę. Rytą į prekyvietę sugužėjo žmonės, jie 
surinko iš pirklių trisdešimt dirhemų, nusamdė kupranugarį ir 
pasakė kupranugarių varovui: 

- Užkelk šį žmogų ant kupranugario, nuvežk į Damaską ir 
paguldyk prie ligoninės; galbūt jis ir pasveiks. 

Kupranugarių varovas sutiko, o paskui pamanė sau: “Kaipgi 
aš vešiu, jeigu jis vos bekvėpuoja!" Jis nuvežė jį nežinia kur ir 
palaukęs, kol sutemo, numetė ant mėšlo krūvos prie kažkokios 
pirties kūryklos ir nuėjo sau. 

Kai išaušo rytas, pirties kūrikas ėmėsi darbo ir pamatė Dau 
al Makaną, gulintį ant nugaros, ir pamanė: “Ir kodėl tą numirėlį 
numetė kaip tik čia?" Jis spyrė koja, Dau al Makanas sujudėjo, 
ir tada kūrikas sušuko: “Prisiryja hašišo ir voliojasi visur!" Bet 

pažvelgęs jaunuoliui į veidą pamatė, kad šis visai jaunas ir 
gražus, ir gailestis suspaudė jam širdį, ir jis susigaudė, kad čia 
sergantis svetimšalis. “Nėra jėgos ir galybės, didesnės už visa- 
galį Alachą, - sušuko jis, - aš nusidėjau šitam jaunuoliui, o 
pranašas — telaimina jį Alachas! - mokė globoti svetimšalius, 
ypač ligonius!" Ir jis parsinešė jaunuolį namo ir liepė žmonai 
slaugyti jį ir pakloti jam kilimą. Žmona taip ir padarė, pakišo 
pagalvę jam po galva, paskui atnešė vandens ir numazgojo jam 
rankas, kojas, nuprausė veidą. O kūrikas nuėjo į prekyvietę ir 
parnešė rožių vandens ir cukraus, apšlakstė vandeniu Dau al 
Makanui veidą ir davė jam atsigerti vandens su cukrumi, o 
paskui ištraukė švarius marškinius ir aprengė jį. Jaunuolis pa- 
juto sveikatos dvelksmą ir atsirėmė į pagalvę, o kūrikas 
nudžiugęs sušuko: “Tebūnie pagarbintas Alachas už šio jaunuo- 
lio išgelbėjimą! Dieve, prašau tave, padaryk taip, kad sveikata 
jam grįžtų per mano rankas..." 

Tuo tarpu išaušo rytas, ir Šachrazada nutraukė pasakojimą. 


Penkiasdešimt ketvirtoji naktis 


Kai atėjo penkiasdešimt ketvirtoji naktis, Šachrazada tęsė: 

Pasakojama, o laimingasai karaliau, kad kūrikas sušuko: “O 
Dieve, prašau tave, padaryk taip, kad jaunuoliui sveikata grįžtų 
per mano rankas!" 

Ir kūrikas jį slaugė tris dienas, girdė cukrumi, gluosnio 
sultimis ir rožių vandeniu, elgėsi su juo švelniai ir ramiai, kol 
sveikata išsiliejo po Dau al Makano kūną. Ir jis atmerkė akis, 
kūrikas įėjęs pamatė, kad tas jau sėdi, ir paklausė: 

- Kaip jautiesi, mano vaike? 

Ir Dau al Makanas atsakė: 

- Garbė Alachui, per jo malonę aš jaučiuosi esąs sveikas! 

Kūrikas pašlovino dangaus valdovą ir nuėjęs į prekyvietę 
nupirko dešimt viščiukų, parnešė juos žmonai ir tarė: 

- Kas dieną papjauk jam po du paukščius - vieną anksti 
rytą, o kitą pavakare. 

Ir ji pakilo, papjovė viščiuką ir išvirusi atnešė jaunuoliui, 
pamaitino jį ir davė atsigerti nuoviro. Kai jis pavalgė, ji atnešė 
karšto vandens, ir Dau al Makanas nusimazgojo rankas ir prigulė, 

o ji apklojo jį apsiaustu, taip jis ir pramiegojo iki saulėlydžio. 
O tada kūriko žmona išvirė antrą viščiuką ir liepė valgyti. Kai 
jis valgė, staiga įėjo kūrikas ir pamatęs, kad ji maitina jaunuolį, 
atsisėdo jo galvūgaly ir paklausė: 

- Kaip dabar jautiesi, mano vaike? 

- Garbė Alachui, kad pasveikau, teatlygina tau Alachas už 
mano sveikatą, - atsakė Dau al Makanas. 

Kūrikas nudžiugo ir atnešė jam žibuoklių gėrimo ir rožių 
vandens. O tas kūrikas už darbą gaudavo penkis dirhemus 
kasdien, ir kasdien jis pirkdavo jaunuoliui cukraus, rožių van- 
dens, žibuoklių gėrimo ir gluosnių sulčių už vieną dirhemą, 
viščiukų už antrą dirhemą ir rūpinosi juo visą mėnesį, kol liga 
pasitraukė ir sugrįžo jam sveikata. 

Kūrikas su žmona labai džiaugėsi, kad Dau al Makanas 
pasveiko, ir tarė jam: 

- O mano vaike, ar nenorėtum nueiti su manim į pirtį? 

Jaunuolis su džiaugsmu sutiko, ir kūrikas atvedė asilų varovą, 
pasodino Dau al Makaną ant asilo ir, vis prilaikydamas jį, nuvežė 
į pirtį. Paskui jis nuėjo į prekyvietę ir nupirko lotoso lapų ir 
sojos miltų“ ir tarė Dau al Makanui: 

— O pone, eikš, aš tave išprausiu. 

Jie įėjo į pirtį, ir kūrikas ėmė trinti Dau al Makano kojas 
ir mazgoti jo kūną lotosu ir miltais, bet atėjo pirtininkas, kurį 
šeimininkas pasiuntė pas Dau al Makaną, ir pamatė, kad kūrikas 
trina jam kojas. Pirtininkas priėjo ir tarė: 

- Tai nuostolis šeimininkui *. 

O kūrikas atsakė: 

- Prisiekiu Alachu, šeimininkas apipylė mus savo malonėmis! 

Ir pirtininkas ėmė skusti Dau al Makanui galvą, o paskui 
jaunuolis su kūriku išsimaudė, ir kai jis grįžo namo, kūrikas 
aprengė jį plonais marškiniais, davė savo rūbus, gražų turbaną 
ir siaurą diržą, ant kaklo užrišo skarelę. 

Kūriko žmona papjovė jam du viščiukus ir išvirė. Kūrikas 
ištirpdė cukrų gluosnių sultyse ir davė jam atsigerti, o kai pa- 


*7 Sojos miltai buvo vartojami vietoj muilo, o lotoso 
lapai — vietoj kempinės. * Nuostolis toks, kad kūrikas 
pats išprausė Dau al Makaną, 
nesumokėjęs pirtininkui. 

dengė stalą, kūrikas ėmė pjaustyti viščiukus ir maitino Dau al 
Makaną, ir girdė jį nuoviru, kol tas pasisotino. Jaunuolis nusi- 
mazgojo rankas ir, dėkodamas Alachui už pasveikimą, tarė 
kūrikui: 

- Tu esi tas, kurį visagalis Alachas pasiuntė man, ir mano 
išgelbėjimas atėjo per tavo rankas. 

Kūrikas atsakė: 

— Geriau pasakyk mums, iš kur tu ir ko atvykai į mūsų 
miestą? Tavo veidas rodo, kad tu ne iš vargšų. 

— Pasakyk man, kaip tu suradai mane, ir aš papasakosiu tau 
savo istoriją. 

Ir kūrikas tarė: 

— Aš eidamas į darbą radau tave gulintį ant mėšlo krūvos 
prie pirties. Nežinau, kas numetė tave. Aš pasiėmiau tave, štai 
ir visa istorija. 

— Garbė tam, kuris atgaivina sudūlėjusius kaulus! - sušuko 
Dau al Makanas. - O broli mano, tu padarei malonę tam, kuris 
vertas tavęs, ir tau užderės geras derlius. O kokiame aš dabar 
mieste? | 

— "Tu esi Jeruzalėje. 

Ir tada Dau al Makanas prisiminė, kad jis svetimame krašte, 
prisiminė savo seserį ir pravirko, ir viską papasakojo kūrikui, 
pabaigoje tarė: 


Jus dingot, o meilė visai nukamavo mane, 
Gyvenimas — lyg paskutiniojo teismo diena. 


O tie, kur negrįžot, nedidinkit skausmo širdy, 
Juk pagailą savo man rodė net priešai pikti. 


Nebūkite šykštūs, bpaguoskit mane bent žvilgsniu, 
Gal sielvartą mano jisai padarys lengvesniu. 


Ir sielą prašiau: “Kentėki, kol galios turi!“ 
Bet siela atsakė: “Nemoku aš būti kantri!" 


Ir dar graudžiau pravirko, o kūrikas tarė: 
— Neverk ir padėkok Alachui už išgelbėjimą. 
Dau al Makanas paklausė: 

— Kiek dienų kelio iš čia į Damaską? 

- Šešios. 

— Ar nesutiktum išsiųsti ten manęs? 

— O pone, - sušuko kūrikas, - aš negaliu išleisti tavęs vieno, 
juk tu jaunas ir svetimšalis! Jei nori keliauti į Damaską, aš tave 
lydėsiu. O jei mano žmona paklus man, liksiu ten su tavim, nes 
man sunku skirtis. 

Paskui kūrikas tarė savo žmonai: 

— Ar nenorėtumei keliauti su manim į Sirijos Damaską, o 
gal liksi čia ir lauksi, kol sugrįšiu? Jis veržiasi į Damaską, o man, 
prisiekiu Alachu, sunku skirtis su juo ir baisu, kad jam neatsitiktų 
kelyje kas bloga. 

— Aš keliausiu su jumis, - atsakė žmona. 

Ir kūrikas sušuko: 

- Garbė Alachui, kad tu sutinki! Viskas nuspręsta! - Ir jis 
pardavė visą savo menką turtą... 

Tuo tarpu išaušo rytas, ir Šachrazada nutraukė pasakojimą. 


Penkiasdešimt penktoji naktis 


Kai atėjo penkiasdešimt penktoji naktis, Šachrazada tęsė: 

Pasakojama, o laimingasai karaliau, kad kūrikas ir jo žmona 
nutarė keliauti su Dau al Makanu į Damaską, ir tada kūrikas 
pardavė visą savo menką turtą, nusipirko kupranugarį ir pasi- 
skolino asilą, ant kurio pasodino Dau al Makaną, ir jie išvyko, 
ir keliavo šešias dienas, o vakare įžengė į Damaską. Kūrikas 
nupirko valgyti ir gerti, taip jie gyveno penkias dienas, o tada 
kūriko Žmona susirgo ir netrukus mirė, ir Dau al Makanas 
liūdėjo, nes buvo prisirišęs prie jos. 

Dėl jos mirties kūrikas labai sielojosi, ir Dau al Makanas tarė 
jam: 

— Neliūdėk taip, visi mes išeisime pro tas duris. 

Kūrikas pasisuko į jį ir sušuko: 

— Teatlygina tau Alachas, vaike mano! Alachas suteiks mums 
savo malonių ir išblaškys liūdesį! Gal eikim, pavaikštinėsim po 
Damaską, kad tavo širdis pralinksmėtų. 

- Tebūnie, kaip tu sakai, - sutiko Dau al Makanas. 

Ir jie išėjo, ir nuėjo prie valio namų, ir pamatė kupranu- 

garius, apkrautus skryniomis, kilimais ir brokato audiniais, ir 
pabalnotus žirgus, ir vergus, negrus ir baltuosius, kurie bėgiojo 
ir tvarkė visa tai. Ir Dau al Makanas sušuko: 

- Jūs tik pažvelkit! Kieno šitie vergai, kupranugariai ir au- 
diniai? - Ir paklausė jis vieną tarną: - Kam skirtos šios dovanos? 

Paklaustasis atsakė: 

- Tai Damasko emyro dovanos karaliui Omarui ibn an 
Numanui, jis ruošiasi pasiųsti jas kartu su duokle. 

Kai Dau al. Makanas išgirdo šiuos žodžius, jo akys pasruvo 
ašaromis, ir jis tarė: 


O mielieji, bradingę iš mano akių, 
Aš lig šiolei jus myliu, aš jumis dar tikiu. 


Nematau jūs veidų, ir gyvent man sunku, 
Ilgesys mane lydi erškėčiuotu taku. 


Ir jei lems dar Alachas jus išvyst kada nors, 
Savo meilę išliet nebakaks man dienos. 


Baigęs eiles, jis pravirko, o kūrikas tarė jam: 

— O vaike mano, mes vos ne vos sulaukėm, kol tu pasveiksi! 
Nusiramink gi, neverk, aš bijau, kad gali atsinaujinti liga! 

Jis įkalbinėjo ir juokavo, o Dau al Makanas liūdėjo ir dūsavo 
prisiminęs, kad jis svetimoje žemėje, kad išsiskyrė su seseria, ir 
liejo ašaras. O paskui jis pasakė tokias eįles: 


Gyvenimu džiaukis — juk teks jį palikti, 
Atmink: brivalėsi ir mirtį sutikti. 


Tavoji gerovė — beprasmė vilionė, 
Tuštybių tuštybė mūs žemės kelionė. 


Gyvenimas šis — tik pbašiurė prie kelio: 
Prieš naktį pakviečia, o rytą vėl kelia. 


Dau al Makanas verkė dėl to, kad jis svetimoje žemėje, o 
kūrikas raudojo, kad neteko žmonos, ir abu jie verkė ir ramino 
vienas kitą iki ryto. O kai patekėjo saulė, kūrikas paklausė: 

- Gal tu prisiminei savo kraštą? 

Dau al Makanas atsakė: 

— Taip, ir aš negaliu ilgiau čia likti. Patikiu tave Alachui, 
o pats keliausiu su šitais žmonėmis į savo žemes. 

— Ir aš su tavim, - sušuko kūrikas, - aš negaliu su tavim 
skirtis! 

— Teatlygina tau Alachas! - atsakė Dau al Makanas nudžiu- 
gęs, kad kūrikas keliaus drauge su juo. 

Paskui kūrikas pardavė kupranugarį ir nupirko antrą asilą, 
paruošė maisto kelionei ir tarė Dau al Makanui: 

— Jok ant šito asilo, o kai pavargsi, nulipk ir eik pėsčias. 

Ir Dau al Makanas sušuko: 

- Telaimina tave Alachas ir teatlygina tau vietoj manęs! Tu 
padarei man tiek daug gero, kad nė savo broliui kitas tiek 
nepadarytų. 

Jie palaukė, kol sutemo, o tada sukrovė ant asilo savo at- 
sargas ir iškeliavo. 

Štai kaip buvo Dau al Makanui ir kūrikui. O jo sesuo 
Nuzchat az Zamanė, kai išėjo iš chano, palikusi jį sergantį, 
patraukė ieškoti, kam čia patarnavus, kad galėtų nupirkti bro- 
liui keptos mėsos. Ji ėjo verkdama ir nežinojo, kur sukti, jos 
širdis nerimo dėl palikto brolio. Ji prisiminė tėvynę ir artimuosius 
ir ėmė maldauti Alachą, kad nesiųstų jai sunkių išbandymų, ir 
pasakė tokias eiles: 


Naktis gaubia žemę, ir aistros vėl gundo, 
Ir mano krūtinėje skausmas atbunda. 


Po išsiskyrimo man liudna be galo, 
Į nebutį meilė išeiti privalo. 


Nuo ilgesio manosios dienos bajuodo, 
Ir ašaros tai, ką slepiu aš, parodo. 


Kokiom gi klastom sugrąžinti jį vėlei, 
Kad amžiams bamirščiau, kaib širdį man gėlė? 


Baisus ilgesys sielą degina, žeidžia, 
Lyg pragaro liepsnos praryt mane geidžia. 

Nesmerkit! Pakanka man nuosprendžio šito, 
Nelyg kalamu amžinai įrašyto. 


Prisiekiu as meile kentėti, ištverti, 
Nieks priesaikų mūsų negali nuvertint. 


Naktie, Liems, kas meilės šioj žemėj nesmerkia, 
Paliudyk, kad šiąnakt akių nesumerkiau. 


Staiga ji pamatė senį, keliaujantį iš dykumos, o su juo buvo 
penki arabai klajokliai. Tas senis atsigrįžo į Nuzchat az Zamanę 
ir pamatė, kad ji graži, o apsigobusi suplyšusiu apsiaustu, ir, 
nustebintas jos grožio, tarė sau: “Štai kur tikra gražuolė, galinti 
išvesti iš proto, bet ji gyvena urve! Ar būtų ji iš šio miesto, ar 
svetimšalė - aš be jos gyventi negaliu!" 

Ir senis patyliukais ėmė sekti paskui ją, kol jie tarytum 
netyčia susitiko vienoje siauroje gatvelėje. Ir jis pašaukė ją, kad 
paklaustų, ko jai reikia, ir tarė: 

— O dukrele, tu laisva ar vergė? 

Mergina pažvelgė į jį ir sušuko: 

— Užkeikiu tave gyvenimu, nenuskriausk manęs dar labiau, 
nei esu nuskriausta! 

O senis atsakė: 

— Aš turėjau šešias dukteris, penkios iš jų mirė, liko tik viena, 
pati jauniausia. Sakyk, ar tu iš šios šalies, ar svetimšalė, nes aš 
noriu, kad tu gyventum su mano dukteria ir linksmintum ją, tada 
gal ji nustos liūdėti dėl seserų. Ir jei tu neturi artimųjų; tapsi 
man tikra dukterimi. 

Išgirdusi šitai, Nuzchat az Zamanė tarė sau: “Gal būčiau 
saugi pas šitą senį?" — o paskui ji droviai nuleido galvą ir tarė: 

— O dėde, esu arabų dukra, svetimšalė, turiu sergantį brolį. 
Aš eisiu pas tavo dukterį su sąlyga, jei būsiu pas ją per dieną, 
o vakare galėsiu grįžti pas brolį. Jei sutinki — einu pas tave, nes 
esu svetimšalė, aš buvau didi savo tautoje, o dabar esu paže- 
minta. Aš atėjau su broliu iš al Chidžazo žemių ir bijau, kad 
mano brolis nežino, kur aš dabar. 

Išgirdęs šiuos žodžius, klajoklis tarė sau: “Prisiekiu Alachu, 
aš radau tai, ko ieškojau!" — o paskui kreipėsi į ją: 

— Neturiu nieko brangesnio už tave ir noriu, kad tu per 
dienas linksmintum mano dukterį, o vakarais galėsi grįžti pas 
brolį. O jei norėsi, galėsi perkraustyti jį pas mus. 

Ir beduinas*? švelniai kalbėjo su ja ir įtikinėjo, kol toji pa- 
galiau sutiko pas jį tarnauti. Ir jis nuėjo, o ji sekė jam iš paskos, 
ir senis mirktelėjo tiems, kurie buvo su juo, ir jie nuskubėjo į 
priekį, ir paruošė kupranugarius, apkrovė juos ryšuliais, pasi- 
rūpino maistu ir vandeniu, ir kai senis su mergina atėjo, viskas 
jau buvo paruošta, ir jie, sėdę ant kupranugarių, iškeliavo. 

O šitas beduinas buvo paleistuvystės sūnus, klajojantis ke- 
liais ir išdavinėjantis draugus, klastingas ir gudrus, neturėjo jis 
nei dukters, nei sūnaus, jis taip sau jojo savo reikalais ir, Alachui 
lėmus, sutiko šitą vargšelę. Kai ji priėjo prie kupranugarių, 
beduinas pasisodino ją už savęs, ir jie keliavo kiaurą naktį. 
Nuzchat az Zamanė suprato, kad senis ją apgavo, ji verkė ir 
šaukė visą naktį, o jis jojo į kalnus, nes bijojo, kad kas nors gali 
juos pamatyti. 

Kai pradėjo aušti, jie nulipo nuo kupranugarių, beduinas 
priėjo prie Nuzchat az Zamanės ir tarė: 

- O miestelėne, ko tu dabar verki? Prisiekiu Alachu, jei 
nenutilsi, aš tave mušiu ir užmušiu mirtinai, o miesto mergše! 

Išgirdusi šiuos žodžius, Nuzchat az Zamanė pasibjaurėjo 
gyvenimu ir panoro mirti. Ir ji sušuko: 

- O šlykštus seni, atėjęs iš pragaro! Aš pasitikėjau tavim, o 
tu mane apgavai ir nori nukankinti! 

Beduinas kad pradės šaukti: 

- O mergše, tu dar drįsti man priešgyniauti?! — Ir jis ėmė 
pliekti ją botagu šūkaudamas: - Jei nenutilsi, užmušiu tave! 

Nuzchat az Žamanė tuosyk nutilo, prisiminė brolį, laimin- 
gas dienas ir patyliukais pravirko. 

O kitą dieną ji kreipėsi į beduiną: 

- Kaipgi tu gudrumu atviliojai mane į šią nuošalią vietą? Ko 
tu iš manęs nori? 

Išgirdęs tokius žodžius, jis įniršo ir suriko: 

- O bjauri mergše, kaip drįsti šitaip kalbėti? — ir, paėmęs 
botagą, mušė ją, kol ši neteko sąmonės. Tada mergina puolė 


* Beduinas - dykumų gyventojas, klajoklis. 

prie jo kojų ir ėmė jas bučiuoti, o jis, numetęs botagą, barė ją: 

— Prisiekiu savo gobtuvu, jei aš pamatysiu ar išgirsiu, kad 
verki, nupjausiu tau liežuvį, taip ir žinok, miesto mergše! 

Nuzchat az Zamanė nieko jam neatsakė, nes nuo mušimo 
skaudėjo visą kūną; ji pritūpė, paslėpė galvą po skvernu ir ėmė 
galvoti apie savo padėtį - kokia ji dabar nužeminta po buvu- 
sios didybės ir kiek iškentėjo smūgių. Prisiminusi brolį, vienišą 
ir sergantį, ir kad jie abu atsidūrė svetimame krašte, ji paslapčia 
pravirko ir ištarė: 


Lemtis juk tokia: tai mus myli, tai skriaudžia. 
Ne vienas laimingas ilgai nesijaučia. 


Juk viskas šioj žemėje greitai prabėga, 
Ir mus mūsų mylimi žmonės palieka. 


Kiek reiks man kentėti tą vargą, tą baimę? 
Jau nebeskaičiuoju aš savo nelaimių. 


O kaip aš džiaugiausi, kad gimus kilminga, 
Tačiau ten bradžia šių dienų nelaimingų. 


Kur šiandien tas džiaugsmas, tos šviesios svajonės ? 
Toli nuo manęs mano mylimi žmonės. 


O tu, kurs eini pro namus, kur mylėjau, 
Pranešk jiems, kad šiandien vien ašaras lieju. 


Kai ji baigė sakyti eiles, beduinas priėjo, paglostė galvą, 
pagailėjo jos. Jis nušluostė jai ašaras, davė miežinį paplotėlį ir 
tarė: 

- Aš nemėgstu tų, kurie piktai kalba su manim. Tu daugiau 
nesakyk man tokių bjaurių žodžių, ir aš parduosiu tave geram 
žmogui, tokiam kaip ir aš, kuris maloniai su tavim elgsis, kaip 
ir aš elgiausi. 

Ir Nuzchat az Žamanė atsakė jam: 

— Gerai padarysi. 

O paskui, naktį negalėdama užmigti ir kamuojama alkio, ji 
atsikando paplotėlio, o atėjus vidurnakčiui, beduinas liepė ruoštis 
į kelią... 

Tuo tarpu išaušo rytas, ir Šachrazada nutraukė pasakojimą. 
Penkiasdešimt šeštoji naktis 


Kai atėjo penkiasdešimt šeštoji naktis, Šachrazada tęsė: 

Pasakojama, o laimingasai karaliau, kad beduinas davė 
Nuzchat az Zamanei miežinį paplotėlį ir pažadėjo parduoti ją 
tokiam pat geram žmogui kaip ir jis, ir mergina atsakė: “Ge- 
rai padarysi", o vidurnaktį ji pasijuto alkana ir atsikando 
paplotėlio. Ir tada beduinas liepė savo žmonėms ruoštis į kelią, 
ir jie apkrovė kupranugarius, beduinas sėdo ant kupranugario, 
pasisodino Nuzchat az ZŽamanę sau už nugaros, ir jie keliavo 
nesustodami tris dienas, o tada įžengė į Damaską ir apsistojo 
sultono chane, prie vietininko vartų. Iš nuovargio ir graužaties 
buvo pasikeitusi Nuzchat az“Zamanės veido spalva, ir ji pravirko. 
Tada beduinas jai tarė: 

— O miestelėne, jei tu nenustosi verkti, aš niekam kitam tavęs 
neparduosiu, tik žydui! 

Paskui jis paėmė ją už rankos ir nuvedė į kažkokį kambarį, 
o pats patraukė į turgų ir apėjo visus vergų pirklius sakydamas: 

- Turiu atsivedęs merginą. Jos brolis serga, ir aš išsiunčiau 
ji i Jeruzalę pas savo gimines, kad išgydytų. Noriu ją parduoti, 
o ji vis verkia dėl brolio ligos, jai sunku be jo. Noriu, kad tas, 
kuris pirks ją, švelniai jai pasakytų: “Tavo sergantis brolis mano 
namuose, Jeruzalėje!“ Aš už tai nuleisiu kainą. 

Vienas pirklys paklausė: 

— Kiek jai metų? 

Ir beduinas atsakė: 

— Ji nekalta mergelė ir subrendusi, protinga, išsilavinusi, graži, 
nuovoki ir žavi, bet nuo to laiko, kai jos brolį išsiunčiau į 
Jeruzalę, ji labai kremtasi, jos grožis apniuko, išvaizda pasikeitė. 

Išgirdęs tai, pirklys nuėjo su beduinu, pasakęs: 

- Žinok, arabų šeiche, aš pirksiu iš tavęs vergę, kurią tu giri 
už protą, išsilavinimą, grožį ir žavumą. Aš duosiu už ją tiek, kiek 
prašai, bet tik su viena sąlyga, ir jei tu įvykdysi ją, aš sumokėsiu 
grynais, 0 jei ne, grąžinsiu tau vergę. 

— Jei nori, —- atsakė beduinas, —- nuvesk ją sultonui. Kelk man 
kokias nori sąlygas, tik pasakyk, kad nuvesi ją karaliui Šar Kanui, 

karaliaus Omaro ibn an Numano, Bagdado ir Chorasano val- 
dovo, sūnui. Gal ji kris jam į akį, ir jis ne tik grąžins tau jos 
kainą, bet ir uždės viršaus. 

— O aš, - tarė pirklys, - turiu karaliui prašymą: tegu man 
parašo leidimą, kad neimtų iš manęs muito, ir savo tėvui Omarui 
ibn an Numanui rekomendacinį laišką. Jei jis priims iš manęs 
merginą, aš tučtuojau atsversiu jos kainą“. 

— Sutinku su tavo sąlyga, - atsakė beduinas. 

Jie priėjo prie durų to kambario, kur buvo Nuzchat az 
Zamanė, ir beduinas šūktelėjo: “Ei, Nadžija!" (jis vadino ją tokiu 
vardu), ir išgirdusi tą balsą, ji apsiverkė ir nieko neatsakė. 
Beduinas tarė pirkliui: 

— Ji sėdi ana ten, daryk su ja, ką išmanai! Nueik ir pasi- 
žiūrėk į ją, bet elkis švelniai, kaip aš tave mokiau. 

Pirklys, nutaisęs malonų veidą, įėjo kambarin ir pamatė, kad 
mergina neregėto grožio ir žavumo, be to, moka arabiškai. Tada 
pirklys tarė sau: “Jei ji tokia, kaip tu apsakei, per ją aš iš sultono 
gausiu tai, ko noriu". 

- Ramybė tau, mano dukra, kaip jautiesi? - paklausė jis 
Nuzchat az Zamanę, kai ši atsisuko, ir ji atsakė: 

- Taip man lėmė Alachas! 

Ir ji pažvelgė į jį ir pamatė, kad tai žmogus rimtas ir gražaus 
veido, ir pamanė: “Jis atėjo manęs pirkti. Jei nesileisiu, liksiu 
pas šitą piktadarį ir galą gausiu nuo mušimo. Kad ir kaip ten 
būtų, šitas žmogus malonaus veido, iš jo greičiau sulauksiu 
gerumo nei iš to bjauraus beduino. O gal jis atėjo pasiklausyti 
manęs? Tad atsakysiu jam mandagiais žodžiais". Iki šiol ji buvo 
nuleidusi akis, o dabar pakėlė jas į pirklį ir švelniai tarė: 

— Ir tau tebūnie ramybė, o pone, ir Alacho malonė ir 
palaiminimas - taip liepė atsakyti pranašas, telaimina jį Alachas! 
O į tavo klausimą tegaliu atsakyti taip: jei nori sužinoti, kaip 
jaučiuosi, tai palinkėk tokios savijautos savo pikčiausiems prie- 
šams. 

Ir ji nutilo, o pirklys, išgirdęs šiuos žodžius, pametė protą 
iš džiaugsmo ir kreipėsi į beduiną: 

“ Musulmonų kraštuose viduramžiais pinigus ne 


skaičiuodavo, o sverdavo, nes monetos buvo kalamos iš 
labai minkšto lydinio, ir auksas greit nusitrindavo. 

— Kiek ji kainuoja? Iš tikro ji kilminga! 

Beduinas įširdęs sušuko: 

- Šiais žodžiais sugadinai man merginą! Kodėl tu sakai, kad 
ji kilminga, jei ji - vergių atmata ir kilusi iš pačių niekingiausių 
žmonių? Aš neparduosiu jos tau! 

Pirklys suprato, kad beduinas menko proto, ir tarė: 

— Tvardykis! Aš perku ją, nepaisant trūkumų, apie kuriuos 
tu kalbi! 

— O kiek tu man duosi už ją? - paklausė beduinas. 

— Sūnui tik tėvas duoda vardą; prašyk, kiek nori! 

Tačiau beduinas sušuko: 

- Kainą pasakysi tu! 

Ir pirklys pamanė: “Šitas beduinas - tuščiagalvis rėkalotojas! 
Prisiekiu Alachu, ji neįkainojama, savo iškalba ir puikia išvaizda 
ji pavergė mano širdį, o jeigu ji moka skaityti ir rašyti, tai būtų 
nepaprasta laimė ir jai, ir tam, kas ją nupirks. Bet šitas beduinas 
nežino, ko ji verta". 

Ir jis tarė beduinui: 

— O arabų šeiche, aš tau duosiu už ją du šimtus dinarų 
tiesiai į rankas, neskaitant mokesčių ir sultono dalies. 

Išgirdęs šitai, beduinas įniršo ir užriko ant pirklio: 

- Kilk ir eik savo keliu! Prisiekiu Alachu, net jei tu duotum 
man du šimtus dinarų už tą seno apsiausto gabalą, į kurį ji 
susisupusi, vis tiek neparduočiau. Aš apsigalvojau, neparduosiu 
jos, o pasiliksiu sau, kad būtų kam ganyti kupranugarius ir malti 
grūdus! - Ir jis šūktelėjo merginai: — Eikš čia, smirdale, aš 
neparduodu tavęs! - O paskui tarė pirkliui: - Maniau, kad tu 
išmanantis žmogus! Prisiekiu savo gobtuvu, jei tu neišeisi, būsi 
priverstas klausytis nemalonių žodžių. 

“Iš tikro šis beduinas apsėstas piktųjų dvasių ir nežino jos 
vertės, - pamanė pirklys. - Dabar aš nekalbėsiu apie kainą; jei 
jis turėtų proto, neprisiekinėtų gobtuvu! Prisiekiu Alachu, ji verta 
visos Chosrovų karalystės, aš neturiu tiek pinigų, kad įstengčiau 
nupirkti ją, bet net jei jis pareikalautų dar daugiau, aš sutiksiu, 
atiduosiu viską, ką turiu, iki paskutinio pinigėlio". Ir jis tarė 
beduinui: 

— O arabų šeiche, turėk kantrybės ir sutramdyk savo pyktį. 
Sakyk, ką turi iš jos rūbų? 

— O kokie gi rūbai tinka šitai mergšei?! —- sušuko beduinas. 
— Prisiekiu Alachu, ir tas apsiaustas, į kurį ji įsisupusi, jai per 
geras. 

— Jei leisi, aš atidengsiu jos veidą ir pasukinėsiu ją į visas 
puses, kaip kad daro pirkliai, pirkdami vergę, - tarė pirklys, o 
beduinas atsakė: 

— Daryk, ką nori, tesaugo Alachas tavo jaunystę! Apžiūrėk 
ją iš išorės ir iš vidaus, jei nori, nurenk ją ir apžiūrėk nuogą. 

— Apsaugok Viešpatie, aš tik veidą atidengsiu, - tarė pirklys 
ir priėjo prie merginos, sumišęs nuo jos grožio... 

Tuo tarpu išaušo rytas, ir Šachrazada nutraukė pasakojimą. 


Penkiasdešimt septintoji naktis 


Kai atėjo penkiasdešimt septintoji naktis, Šachrazada tęsė: 

Pasakojama, o laimingasai karaliau, kad pirklys priėjo prie 
Nuzchat az Zamanės ir atsisėdęs šalia paklausė: 

- O ponia, kuo tu vardu? 

- Tu nori sužinoti mano ankstesnį vardą ar dabartinį? - 
paklausė mergina. 

— Tu turi du vardus? - nustebo pirklys, ir mergina atsakė: 

- Taip, iki šiol mane vadino Nuzchat az Zamane“!, o nuo 
šios dienos aš vardu Gusat az Zamanė**. 

Kai pirklys išgirdo šiuos žodžius, jo akys pasruvo ašaromis, 
ir jis paklausė: 

- Ar turi sergantį brolį? 

- Taip, prisiekiu Alachu, mano pone, - atsakė ji, - bet 
likimas išskyrė mudu, kai buvome Jeruzalėje. 

Pirklys sutriko, pamatęs jos protą ir mokėjimą elgtis, ir tarė 
sau: “Beduinas teisybę sakė!" O Nuzchat az Zamanė prisiminė 
savo sergantį brolį, paliktą svetimame krašte, prisiminė, kaip 
išsiskyrė su juo, ir nežinojo, kas jam atsitiko. Prisiminė, kaip 
beduinas ją apgavo, prisiminė, kad ji toli nuo tėvo ir motinos, 
toli nuo savo šalies, ir ašaros ėmė tekėti skruostais, ir ji nesi- 
stengė jų sulaikyti, ir ištarė tokias eiles: 


*! Laiko palaima. ** Laiko nelaimė. 

Kur tu būtum, Alachas tegu tave saugo, 
Išėjai, o širdis vis dar ilgisi draugo. 


Tegu lydi Alachas tavo žingsnį kiekvieną, 
Nuo vargų ir nelaimių lave gina kas dieną. 


Pradingai, ir jau manosios akys nešvinta, 
Vien tik ašaros karčios be perstojo krinta. 


Kad žinočiau, kokioj šalyje tu klajoji, 
Kokiuose namuose pailsėti sustoji! 


Jei gyvybės vandens nepaliovei tu gerti, 
Tai žinok: aš geriu savo ašarų kartį. 


Jei užmigti gali, kai širdis įsigeidžia, 
Tai naktis kaib anglis man miegoti neleidžia. 


Tik vienatvė baisi mano širdį kankina, 
Jokios kitos nelaimės jau seniai nebaugina. 


Išklausęs šias eiles, pirklys pravirko ir ištiesė ranką, norė- 
damas nubraukti ašaras jai nuo veido, bet ji užsidengė veidą ir 
tarė: 

- Saugokis šito, pone! 

O klajoklis, pamatęs, kad ji užsidengė veidą, pamanė, jog 
mergina neleidžia pirkliui apžiūrėti save kaip prekę, ir prišokęs 
smogė jai kupranugario vadžiomis per nugarą, ir smūgis buvo 
toks stiprus, kad ji parkrito ant žemės kniūbsčia. Akmenėlis 
pataikė jai į antakį ir prakirto jį, net kraujas srovele nutekėjo 
per veidą, o ji garsiai riktelėjo, beveik praradusi sąmonę, ir 
pravirko, o pirklys pravirko kartu. “Aš būtinai pirksiu tą mer- 
giną, nors reikėtų sumokėti tiek aukso, kiek ji sveria. Aš 
išgelbėsiu ją nuo šito piktadario!"“ — sušuko jis. Ir jis ėmė keikti 
beduiną, o mergina, atsipeikėjusi iš alpulio, nusišluostė nuo veido 
ašaras ir kraują, apsirišo galvą ir pakėlusi akis į dangų, kreipėsi 
į Alachą: 


Pasigailėkite kilmingos, 
Kurią bažemino skriauda. 

Jinai raudodama kartoja: 
“Lemtis žiauri mums visada!“ 


Pasakiusi eiles, ji tyliai tarė pirkliui: 

— Vardan Alacho, nepalik manęs pas šitą niekšą, kuris 
neklauso dangaus valdovo! Jei turėsiu praleisti pas jį dar nors 
vieną naktį, pakelsiu prieš save ranką. Išgelbėk mane nuo šito, 
ir Alachas išgelbės tave nuo pragaro ugnies. 

Ir pirklys tarė beduinui: 

— O arabų šeiche, ši mergina visai ne tai, ko tau reikia; 
parduok man ją už kiek nori. 

— Pasiimk ją, - atsakė beduinas, - ir duok pinigus, antraip 
aš ją pasiųsiu ganyti kupranugarių ir rinkti mėšlo. 

— Aš tau duosiu penkiasdešimt tūkstančių dinarų, - pasiūlė 
pirklys, tačiau beduinas atsakė: 

— Tepadeda man didis Alachas! 

— Septyniasdešimt tūkstančių dinarų, - pakėlė kainą pirklys. 

— Tepadeda man Alachas! - atsakė beduinas, - tai mažiau, 
nei ji pravalgė. Vien tik už miežinius paplotėlius aš sumokėjau 
devyniasdešimt tūkstančių dinarų. 

- Nei tu, nei tavo šeima, nei tavo gentis per visą savo 
gyvenimą nesuvalgė ir už tūkstantį dinarų! - sušuko pirklys. — 
Štai mano paskutinis žodis, o jei tu nesutiksi, pranešiu apie tave 
Damasko vietininkui, ir jis atims iš tavęs merginą jėga. 

- Sakyk tą paskutinį žodį, - sutiko beduinas, ir pirklys tarė: 

- Šimtas tūkstančių dinarų. 

- Parduodu ją už šitą kainą ir manau už tuos pinigus nu- 
sipirkti druskos, - atsakė beduinas. 

Pirklys nusijuokė ir nuėjęs namo atnešė jam pinigus. Beduinas 
tarė sau: “Būtinai nuvažiuosiu į Jeruzalę, gal rasiu jos brolį, tai 
parduočiau ir jį". Ir jis nukeliavo į Jeruzalę, užėjo į chaną ir 
pasiteiravo apie jos brolį, bet jo nerado. Štai kaip buvo beduinui. 
O pirklys, nusipirkęs merginą, davė jai šį tą iš savo rūbų ir 
parsivedė į namus... 

Tuo tarpu išaušo rytas, ir Šachrazada nutraukė pasakojimą. 


Penkiasdešimt aštuntoji naktis 


Kai atėjo penkiasdešimt aštuntoji naktis, Šachrazada tęsė: 

Pasakojama, o laimingasai karaliau, kad pirklys parsive- 
dė Nuzchat az Žamanę namo ir aprengė ją prabangiais rūbais. 
Paskui nusivedė ją į turgų ir pripirko ten brangenybių, ku- 
rios jai patiko, surišęs jas į atlasinę skarelę, padavė merginai ir 
tarė: 

— Visa šitai tau. Aš tik noriu, kad tu, kai nuvesiu tave pas 
sultoną, Damasko vietininką, pasakytum, už kiek aš tave pirkau 
(nors tavo vienas pirštelis daugiau vertas). O kai jis nupirks tave 
iš manęs, papasakok jam, ką aš dėl tavęs padariau, ir papra- 
šyk, kad duotų man sultonišką raštą su rekomendacijomis. Aš 
su juo nukeliausiu į Bagdadą, pas karalių Omarą ibn an Nu- 
maną, ir jis neims iš manęs mokesčio už audinius ir už visa kita, 
kuo aš prekiausiu. 

Išgirdusi šiuos žodžius, Nuzchat az Žamanė graudžiai pra- 
virko, ir pirklys tarė: 

— O ponia, matau, kad kiekvienąsyk, kai tik užsimenu apie 
Bagdadą, tau pasipila ašaros. Ar ten gyvena tas, kurį tu myli? 
Jei tai pirklys arba kas kitas, pasakyk man, aš ten daug ką 
pažįstu. O jei nori, parašyk laišką, aš nunešiu. 

- Prisiekiu Alachu, aš nepažįstu Bagdado pirklių, aš pažįstu 
tik karalių Omarą ibn an Numaną, Bagdado valdovą, - atsakė 
mergina. 

Pirklys nusijuokė labai nudžiugęs ir pamanė: “Vardan Ala- 
cho, aš pasiekiau, ko norėjau!" 

— O tave anksčiau siūlė jam? - paklausė jis. 

— Ne, bet aš augau su jo dukterim, - atsakė mergina. - Aš 
buvau jam brangi, jis gerbė mane. Ir jei tu nori, kad karalius 
Omaras ibn an Numanas parašytų tai, ko tau reikia, atnešk man 
plunksną ir rašalo, ir aš parašysiu laišką, kurį tu, nukeliavęs į 
Bagdadą, perduosi jam tiesiai į rankas ir pasakysi: “Tavo vergę 
Nuzchat az Zamanę blaškė ir skriaudė likimas, ji buvo parduo- 
dama iš vietos į vietą. Ji siunčia tau linkėjimų". Ir jei jis paklaus 
apie mane, pasakyk, kad aš pas Damasko vietininką. 

Pirklį nustebino jos iškalka, ir jis dar labiau ją pamilo. 

— Manau, - tarė jis, - kad žmonės apgaule pardavė tave 
už pinigus. Ar išmanai Koraną? 

- Taip, - atsakė mergina, - aš išmanau filosofiją ir gydymo 

AVas*i 
A“, 


meną, išmanau visus mokslus ir gydytojo Galeno** Hipokrato 
“Aforizmų" išaiškinimus, aš jį irgi aiškinau. Aš skaičiau “Tez- 
kire", aiškinau “Burchaną", skaičiau ibn al Baitaro ** “ Traktatą 
apie paprastus vaistus", samprotavau apie ibn Sinos “Mekos 
kanoną", spėdavau mįsles, braižiau figūras, mokiausi geometrijos 
ir gerai įsisąmoninau anatomiją. Aš skaičiau šafiitų“? knygas, 
sakmes ir gramatiką, diskutuodavau su mokslininkais apie vi- 
sokius mokslus, aš gerai išmanau logiką, retoriką, skaitvedybą, 
galiu sudarinėti kalendorius, žinau dvasios mokslus ir maldos 
laiką, ir supratau visus šiuos mokslus. 

O paskui ji tarė: 

- Atnešk man rašalinę ir popieriaus! Aš parašysiu laišką, 
kuris pagelbės tau kelionėje ir atstos keliaraštį. 

Pirklys sušuko: 

- Tai nuostabu! O, laimė tam, kieno rūmuose tu gyvensi! 
- Ir atnešė rašalinę, plunksną ir popieriaus, ir padavė jai, iš 
didelės pagarbos pabučiavęs žemę prie jos kojų. Ir Nuzchat az 
Žamanė parašė tokias eiles: 


Jei manų akių nenori miegas palytėti, 
Ar ne tu išmokei jas nemigą kentėti? 


Ko, vos atmenu tave, siela dega skaudžiai? 
Ar visus bpamilusius meilė šitaib baudžia ? 


Laimink, Viešpatie, dienas, kur mums saldžios buvo! 
Bet seniai saldumas tas ėmė ir pražuvo. 


Vėją aš padėt prašau, - mylinčiai jis vienas 
Iš tėvynės tolimos atneša naujienas. 


Kam daugiau ji basiguos? Kur tas užtarėjas? 
Nuo vienatvės ir akmuo būtų subyrėjęs. 


* Galenas - įžymus graikų gydytojas, gyvenęs II a. 
Daugelį darbų jis paskyrė savo dar įžymesnio pirmtako 
Hipokrato (mirė IV a. pr. Kr.) veikalams komentuoti. 
“Ibn al Baitaras - arabų ir ispanų botanikas, 
gyvenęs XII-XIII a. * Šafiitai - išpažinėjai vieno iš 
keturių musulmoniškųjų tikėjimų, kurio įkūrėjas buvo 
Muchamedas ibn Idris aš Šafii 
(mirė 820 m.). 

O po eilėmis prirašė tokius žodžius: 

“Kalba ta, kurią sunaikino godos ir nemiga, o jų tamsoje 
ugnies nematyti, ir neatskiria ji dienos nuo nakties, vartydamasi 
išsiskyrimo patale. Ji stebi žvaigždes ir žvilgsniu įveikia tamsą, 
ji ištirpo nuo godų ir išsekimo, ir ilgas yra pasakojimas apie jos 
padėtį, ir nėra jai kito pagalbininko, tik ašaros". 

Ir parašė tokias eiles: 


Vos užburkuoja ryto balandis, - bunda širdis, 
Žadina širdį iš miego sielvartingas galvažudys. 


Vos atsidūsta meilę praradęs ir šaukiantis ją, 
Kylančią liūdesio bangą vėl bajuntu širdyje. 


Gėlą aistros aš išlieju tik svetimiesiems čionai. 
Išskiria sielą ir kiną meilė beširdė dažnai. 


Tada jos akys pasruvo ašaromis, ir ji prirašė dar tokias eiles: 


Kai mes skyrėmės, meilė iš ilgesio verkė, 
Išsiskyrėm — ir miegas man akių neužmerkia. 


Kūnas tapo šešėliu, ir vargu ar regėtum 
Tu mane, jei manosios šnekos negirdėtum. 


O laiško gale prirašė tokias eilutes: “Tai laiškas nuo tos, kuri 
yra toli nuo artimųjų, laiškas nuo nuliūdusios širdimi ir dvasia 
Nuzchat az Zamanės". 

Ji suvyniojo laišką ir padavė pirkliui, o tas pabučiavo jį ir 
perskaitęs, kas ten parašyta, nudžiugo ir šūktelėjo: 

- "Tebūnie išaukštintas tas, kuris davė tau gyvybę!.. 

Tuo tarpu išaušo rytas, ir Šachrazada nutraukė pasakojimą. 


Penkiasdešimt devintoji naktis 


Kai atėjo penkiasdešimt devintoji naktis, Šachrazada tęsė: 

Pasakojama, o laimingasai karaliau, kad pirklys, perskaitęs 
Nuzchat az Zamanės laišką, šūktelėjo: “Tebūnie išaukštintas tas, 
kuris davė tau gyvybę!" 

Jis ėmė reikšti jai didelę pagarbą ir švelniai elgtis; kai atėjo 
vakaras, nuėjo į turgų ir nupirko vakarienę, o paskui nuvedė 
ją į pirtį ir paliepė pirtininkei nuprausti ją, aprengti naujais rūbais 
ir pranešti jam. Toji sutiko. Pirklys atnešė merginai maisto, vaisių 
ir žvakių ir sudėjo viską pirtyje ant stalelio, o kai Nuzchat az 
Žamanė nusipraususi ir apsirengusi išėjo, tai pamatė, kad vaišės 
jau paruoštos, ir jos su pirtininke sėdo ir pavalgė, o likučius 
atidavė sargui. Paskui mergina nuėjo miegoti, o pirklys pasik- 
lojo kitoje vietoje. Rytą jis pažadino merginą ir padavė jai plonus 
marškinius, skarelę ryšėti ant galvos už tūkstantį dinarų, turkišką 
siuvinėtą suknią, kurpes, siuvinėtas raudonuoju auksu ir papuoštas 
perlais ir brangiaisiais akmenimis, o į ausis merginai įvėrė 
auksinius auskarus už tūkstantį dinarų, puoštus perlais. Ant kaklo 
jai užsegė aukso vėrinį ir ilgą ambros grandinę, o ant tos 
grandinės buvo dešimt rutulėlių ir devyni pusmėnuliai, ir kiekvie- 
no pusmėnulio viduryje buvo rubinas su apsodu. Šita grandinė 
kainavo tzis tūkstančius dinarų, o kiekvienas rutulėlis - dvidešimt 
tūkstančių dirhemų, ir visi rūbai, kuriuos pirklys atnešė merginai, 
kainavo labai brangiai. 

Pirklys liepė jai pasipuošti, ir ji pasidabino geriausiais papuo- 
šalais, užsitraukė ant akių gobtuvą ir nuėjo paskui pirklį, ir kai 
žmonės pamatė ją, buvo priblokšti jos grožio ir sakė: “Tebūnie 
pagarbintas Alachas, geriausias iš kūrėjų! Laimingas tas, kam 
priklauso ši mergina!" Taigi jie nuėjo pas sultoną Šar Kaną, ir 
pirklys, pabučiavęs žemę prie jo kojų, tarė: 

- O laimingasai karaliau, aš atvedžiau tau merginą, kuriai 
lygios nėra visame pasaulyje; ji ir žavi, ir maloninga! | 

- Leisk man į ją pažiūrėti savo akimis, - pasakė karalius. 
Pirklys atvedė merginą ir pastatė ją prieš Šar Kaną. 

Ir kai tik sultonas ją pamatė, išgirdo kraujo balsą, nors 
niekuomet nebuvo jos matęs; jis žinojo, kad turi seserį Nuzchat 
az Žamanę, o gerokai vėliau jam pasakė, kad turi ir brolį Dau 
a] Makaną, ir jis ėmė neapkęsti jų abiejų, bijodamas, kad neatim- 
tų iš jo karalystės. Štai kodėl jis tiek mažai apie juos žinojo. O 
pirklys privedė prie jo merginą ir tarė: 

- O valdove, ji yra gyvas stebuklas, grožiu ir protu jai nėra 
lygių visame pasaulyje. Ji išmano visus mokslus — ir pasaulieti- 
nius, ir bažnytinius, ir tiksliuosius. 

- Paimk už ją tiek, už kiek pirkai, ir palik ją čia, - tarė 
karalius pirkliui. 

Ir pirklys atsakė: 

— Klausau ir vykdau, bet pirma pasirašyk įsakymą, kad man 
niekad nereikėtų mokėti dešimtinės už savo prekes. 

— Tą aš būtinai padarysiu, - pažadėjo karalius, - bet pa- 
sakyk, kiek tu už ją sumokėjai? 

— Sumokėjau šimtą tūkstančių dinarų ir aprengiau rūbais, 
kurie kainuoja dar vieną šimtą tūkstančių dinarų, - atsakė 
pirklys. 

Ir karalius tarė: 

— Aš tau grąžinsiu daugiau. 

Paskui jis pasišaukė savo iždininką ir paliepė: 

- Duok šitam pirkliui tris šimtus dvidešimt tūkstančių dinarų, 
tegu šis sandėris jam būna pelningas. - O paskui Šar Kanas 
pasikvietė keturis teisėjus ir, jiems matant, įteikė pirkliui pini- 
gus ir tarė teisėjams: - Būsit liudininkai, kad aš suteikiu laisvę 
šitai vergei ir imu ją į žmonas. 

Ir teisėjai surašė liudijimą, kad jai dovanojama laisvė, o 
paskui įrašė jų santuoką, ir karalius saujomis mėtė auksinius 
pinigus, o tarnai ir eunuchai rinko juos. Paskui karalius liepė 
teisėjams parašyti įsakymą, kuriuo pirklys buvo per amžių amžius 
atleistas nuo visokių mokesčių, ir davė pirkliui puikius dra- 
bužius... 

Tuo tarpu išaušo rytas, ir Šachrazada nutraukė pasakojimą. 


Sešiasdešimtoji naktis 


Kai atėjo šešiasdešimtoji naktis, Šachrazada tęsė: 

Pasakojama, o laimingasai karaliau, kad Šar Kanas liepė 
parašyti įsakymą, kuriuo pirklys per amžių amžius buvo atleistas 
nuo visokių mokesčių, ir davė jam puikius drabužius. Ir visi 
išėjo, liko tik teisėjai ir pirklys. Tada Šar Kanas tarė teisėjams: 

— Aš noriu, kad jūs paklausytumėt šitos merginos ir įsiti- 
kintumėt, kad ji išsilavinusi, išmano visus tuos dalykus, apie 
kuriuos kalbėjo pirklys, ir patikrintumėt jo žodžių teisingumą. 

— Gerai sumanyta, — atsakė teisėjai. 

Tada karalius liepė nuleisti užuolaidą, kad atskirtų merginą 

nuo visų, kurie norėjo jos pasiklausyti, o moterys, buvusios su 
mergina už užuolaidos, ėmė ją sveikinti ir bučiuoti, kai tik 
sužinojo, kad ji tapo karaliaus žmona, o paskui nurengė ją, kad 
sunkūs rūbai nespaustų pečių, ir gėrėjosi jos grožiu. O emyrų 
ir vizirių žmonos nugirdo, kad karalius Šar Kanas pirko vergę, 
nepaprasto grožio ir išsilavinusią, išmanančią visus mokslus, ir 
sumokėjo už ją tris šimtus dvidešimt tūkstančių dinarų, vedė ją 
ir pakvietė keturis teisėjus išbandyti merginą, kad ji atsakytų į 
jų klausimus. 

Moterys išsiprašė, kad vyrai leistų joms eiti į rūmus, kur 
buvo Nuzchat az Zamanė, ir įėjusios pamatė, kad prieš ją stovi 
eunuchai. Nuzchat az Zamanė, pamačiusi emyrų, vizirių ir di- 
dikų žmonas, atsistojo ir nuėjo jų pasitikti, o vergės sekė paskui 
ją, ir ji pasitiko moteris tokiais žodžiais: “Sveikos atvykusios!" 
— ir nusišypsojo joms, pavergdama jų širdis, paskui pažadėjo 
joms visokių malonių ir susodino jas į vietas, tarytum būtų 
augusi kartu su jomis. Ir tos nustebo pamačiusios, kokia ji graži, 
išmintinga ir išsilavinusi, ir sakė viena kitai: “Tai ne vergė! Ne, 
tai karalaitė, karaliaus duktė!" 

Ir moterys aukštindamos ją tarė: 

- O ponia, visas miestas apšviestas tavo skleidžiamų spin- 
dulių, tu savo apsilankymu pagerbei mūsų šalį, mūsų tėvynę, 
mūsų karalystę. Ir šita karalystė priklauso tau, ir rūmai priklauso 
tau, ir mes - tavo vergės. Vardan Alacho, neatimk iš mūsų 
laimės matyti tave ir gėrėtis tavo grožiu! 

Mergina padėkojo joms už tuos malonius žodžius. 

Ir tada karalius Šar Kanas, sėdėdamas su teisėjais ir pirkliais 
kitoje užuolaidos pusėje, pašaukė ją ir tarė: 

- O valdove, šitas pirklys tvirtina, kad tu išmintinga ir 
išsilavinusi, išmanai visus mokslus, netgi apie žvaigždes. Leisk 
mums išgirsti ką nors iš tavo žinių, išdėstyk keletą skyrių. 

Išgirdusi šiuos žodžius, mergina atsakė: 

- Klausau ir vykdau, o karaliau! Pirmas skyrius - apie 
valdymo reikalus ir karalių privalumus ir apie tai, kas dera 
tvarkančiam įstatymus ir kokias savybes jis privalo turėti. Žinok, 
o karaliau, kad gerosios būdo savybės vienodai pasireiškia ir 
tikėjime, ir pasaulietiniame gyvenime. Niekas negali pasiekti 
rojaus kitaip nei per žemiškąjį gyvenimą, nes jis - tikriausias 

kelias į būsimąjį gyvenimą, o žemiškasis būna toks, kokio žmogus 
nusipelnė savo poelgiais; o žmogaus veikla skirstoma į keturias 
rūšis: valdymą, prekybą, žemdirbystę ir amatus. 

Valdantysis privalo mokėti puikiai tvarkytis, būti neklystamai 
principingas, nes valdžia - šio gyvenimo gerovės pagrindas, 
kelias į būsimąjį gyvenimą. Didis Alachas lėmė kiekvienam savo 
vergui gyvenimą, tarytum keliauninkui maisto atsargas, kurios 
padeda pasiekti tikslą. Ir kiekvienas Žmogus turi semti iš tų 
atsargų tik tiek, kad artėtų prie Alacho, užgniauždamas savo 
aistras ir troškimus. Ir jei jie imtų iš Dievo podėlių tik tiek, kiek 
jiems reikia, baigtųsi turbūt visi vaidai ir kivirčai; bet žmonės 
daug ką ima jėga, genami aistrų - taip gimsta ginčai. Todėl 
reikalingas valdovas, kuris tuos ginčus spręstų ir atkurtų teisin- 
gumą. Jei karalius nedarytų tvarkos, stiprusis visada nugalėtų 
silpnesnįjį. 

Ardašyras*“ sakė: “Tikėjimas ir valdžia - dvyniai, tikėjimas. 
- lobis, o valdžia - jo sargas". Tikėjimo ir proto įstatymai rodo, 
jog valdžia yra būtina, kad nuskriaustąjį apgintų nuo skriaudėjo, 
sulaikytų piktadarių ir prievartautojų įniršį. 

Ir žinok, o karaliau: kokie sultono privalumai, tokie ir lai- 
kai. 

Alacho pasiuntinys — telaimina jį Alachas! - pasakė: “Jei du 
luomai elgiasi teisingai, ir žmonės elgsis teisingai, o jei ne - tai 
ir žmonės bus neteisingi; o tie luomai - mokslininkai ir emy- 
rai". 

Vienas išminčius yra pasakęs: “Karaliai būna trejopi: die- 
vobaimingi, gerbiantys šventenybes ir pasiduodantys aistroms. 
Dievobaimingas karalius stengiasi, kad visi jo Žmonės tikėtų, o 
pats jis turi tikėti tvirčiausiai, nes visi seka jo pavyzdžiu. Ir 
žmonės turi paklusti jo įsakymams, nesikertantiems su įstatymu". 

Karalius, gerbiantis šventenybes, rūpinasi ir pasaulietiniais, 
ir tikėjimo dalykais, verčia Žmones gyventi pagal įstatymą ir 
žmoniškumą. Jis turi rankoje laikyti ir kardą, ir plunksną, nes 
kas nusisuks nuo rašyto žodžio, tas suklups, o karalius ištaisys 
tai kardu, skleisdamas aplink teisingumą. 


“ Ardašyras - trijų persų karalių iš Sasanidų dinastijos 


vardas. Čia turimas galvoje Ardašyras I, 
valdęs 226241 m. 

O pasiduodantis aistroms karalius neturi tikėjimo palaimos, 
jam rūpi tik patenkinti savo aistrą, ir jis nebijo aukščiausiojo 
valdovo, suteikusio jam gyvybę, rūstybės. Jo karalystė bus su- 
naikinta, pražus ir jis pats. 

Išminčiai pasakė: “Karaliui reikia daug žmonių, o žmonėms 
- tik vieno. Todėl jis privalo žinoti jų savybes, kad galėtų 
sutaikyti ginčininkus, būti teisingas ir maloningas". Ir žinok, o 
karaliau, kad Ardašyras, vadinamas Džamr Šedidu*? (o tai 
trečiasis persų karalius), nugalėjęs visas sritis, padalijo jas į 
keturias dalis ir todėl padarė sau keturis žiedus - po žiedą 
kiekvienai savo šalies daliai. Pirmasis buvo jūros ir sargybos 
žiedas, ir ant jo buvo užrašyta: “Valdžia"; antrasis buvo pinigų 
rinkimo ir mokesčių žiedas, ir ant jo buvo užrašyta: “Kles- 
tėjimas"; trečiasis buvo maisto žiedas, ir ant jo buvo užrašyta: 
“Perteklius"; o ketvirtasis buvo skundų žiedas, ir ant jo buvo 
užrašyta: “Teisingumas". Šitą paprotį persai išlaikė tol, kol atėjo 
į jų kraštą islamas. 

Chosrovas parašė savo sūnui, vadovaujančiam kariaunai: 
“Nebūk pernelyg dosnus savo kariams, nes tapsi jiems nereikalin- 


gas... 


Tuo tarpu išaušo rytas, ir Šachrazada nutraukė pasakojimą. 


w 


Sešiasdešimt pirmoji naktis 


Kai atėjo šešiasdešimt pirmoji naktis, Šachrazada tęsė: 

Pasakojama, o laimingasai karaliau, kad Chosrovas parašė 
savo sūnui: “Nebūk pernelyg dosnus savo kariams, nes tapsi 
jiems nereikalingas. Ir labai nevaržyk jų, kad nesijaustų prislėgti. 
Apdovanok juos nuosaikiai, bet maloningai; pertekliuje būk 
dosnus, padėk bėdoje". 

Pasakojama, kad vienas arabų klajoklis atėjo pas al Mansūrą“ 
ir tarė: 

- Marink savo šunį badu, ir jis seks paskui tave. 

Al Mansūras įširdo ant arabo už tokius žodžius, bet Abu I 
Abasas at Tusis tarė: 


* Karšta anglis. * Al Mansūras (754-775) - antrasis 
kalifas iš Abasidų dinastijos, garsėjęs nepaprastu 
šykštumu. 

— Aš bijau, kad kas nors kitas kyštelės jam paplotėlį, ir tada 
jis paliks tave. 

Al Mansūro pyktis atvėso, jis suprato, kad tai neklaidingi 
žodžiai, ir liepė apdovanoti arabą. 

Žinok, o karaliau, kad kalifas Abd al Melikas ibn Mervanas 
parašė savo broliui Abd al Azizui į Egiptą: “Stebėk savo rašt- 
vedžius ir dvariškius. Raštvedžiai tau pasakys apie esamą padėtį, 
dvariškiai - apie rūmų papročius, o paliekantis tave supažindins 
su tavo kariuomene“. 

Kai Omaras ibn al Chatabas*? - tebūnie Alachas juo paten- 
kintas! - samdė tarną, iškėlė jam keturias sąlygas: nejodinėti 
nešuliniais arkliais, nedėvėti plonų rūbų, nepravalgyti karo grobio 
ir neatidėti maldos vėlesniam laikui. Pasakyta juk: nėra didesnio 
turto už protą; nėra didesnio proto už įžvalgumą ir nuovokumą; 
nėra naudos, didesnės už dangaus paramą; nėra prekybos, 
lygiavertės geriems darbams; nėra pelno, lygaus Alacho apdo- 
vanojimui; nėra dievobaimingumo, aukštesnio už įstatymo 
laikymąsi; nėra žinių, lygių mąstymui; nėra asketizmo, aukštesnio 
už kuklumą; nėra apskaičiavimo, aukštesnio už nusižeminimą, 
ir nėra garbės, didesnės už žinias. Saugok galvą su visu jos 
turiniu, saugok kūną su visu tuo, kas jame, ir atmink apie mirtį 
ir išbandymus. 

Alis*? - telaimina jį Alachas - pasakė: “Saugokitės blogų 
moterų ir būkit budrūs su jomis. Neklausykit jų patarimo, bet 
būkit joms maloningi, kad jos neužsimanytų regzti jums pinklių". 
Ir dar jis pasakė: “Kas nėra nuosaikus, tam pasimaišys protas“. 
Iš jo lūpų išėjo posakiai, kuriuos mes dabar pakartosim, jei tik 
leis Alachas. 

Omaras - tebūnie Alachas juo patenkintas! - sakė: “Moterų 
būna trejopų: žmona, atsidavusi Alachui, dievobaiminga, mylinti 
ir vaisinga, padedanti vyrui prieš likimo pinkles ir nepadedanti 
likimui spęsti pinklių vyrui; ir kita, besirūpinanti tik vaikais ir 
niekuo daugiau; ir trečia - grandinė, kurią Alachas gali užkabinti 


* Omaras ibn al Chatabas (634-644) - antrasis 
kalifas iš “tikratikių". Pasak legendos, jis pasakė šią 
įžymią frazę: “Jei nežinai, kaip pasielgti, klausk 
patarimo moterį ir padaryk priešingai". * Alis 
(Alis ibn Abu Talis) (?-661) - ketvirtasis 
kalifas iš “tikratikių". 

bet kam ant kaklo. O vyrų irgi yra trejopų: protingas vyras, kuris 
gyvena savo galva; ir kitas, dar protingesnis -— jis, atsitikus 
kokiam dalykui, kurio pasekmių nežino, eina klausti patarimo 
pas teisingai mąstančius žmones; ir trečias — neryžtingas, neži- 
nantis tiesaus kelio ir neklausantis niekieno patarimų. 
Teisingumas būtinas visuose dalykuose, netgi vergėms jo 
reikia; pavyzdžiu dažnai nurodomi plėšikai, kurie paprastai 
nuskriaudžia keliauninkus; bet jei jie nebūtų teisingi vienas kitam 
ir nesilaikytų tam tikrų taisyklių dalydamiesi grobį, jų tvarka 
greitai suirtų. Trumpai kalbant, garbingos valdovo savybės - 
kilniaširdystė ir padorumas, ir kaip puikiai pasakė poetas: 


Dosnumu, romumu jaunikaitis gražus 
Valdo gentį, ir tu būk į jį panašus. 


O kitas pasakė: 


Tas tvirtas, kas romus, tas didis, kas atleidžia, 
Ir išsigelbės, kas teisingas būti geidžia. 


O kas per pinigus į savo šlovę žengia, 
Tegu tas dosnumu visur visus pralenkia. 


Paskui Nuzchat az Žamanė kalbėjo apie karališką valdymą, 
kol visi susirinkusieji pasakė: 

— Mes dar nesam girdėję, kad kas nors taip puikiai būtų 
kalbėjęs apie viešpatavimą kaip ši mergina. Gal ji dabar papasa- 
kotų mums apie ką nors kita? 

Nuzchat az Zamanė išgirdo tai ir tarė: 

— O jeigu norite išgirsti apie gražų elgesį, tai bus labai plati 
tema, nes visos tobulybės susilieja į mandagumą. 

Atsitiko, kad pas Muavijų?! atėjo vienas jo bičiulis ir užsiminė 
apie Irano gyventojus ir jų teisingus samprotavimus. O Muavijaus 
žmona Meisunė, Jazido motina, klausėsi jų pokalbio. Kai tas 
išėjo, ji tarė: 

— O tikratikių valdove, aš norėčiau, kad tu įsileistum žmones 


*1 Muavijus ibn Abu Sufjanas (661-680) - pirmasis 
Omejadų dinastijos kalifas. 

iš Irano ir pasikalbėtum su jais, 0 aš galėčiau kiausyus jusų 
pokalbio. 

— Pažvelkit, kas stovi prie durų, - liepė Muavijus, ir jam 
atsakė: 

— Benu Temimas. 

- Tegu įeina, - tarė kalifas. 

Ir jie įėjo, o su jais buvo al Achnafas ibn Kaisas??. 

- Prieik arčiau, Abu Bachrai, - tarė Muavijus (ir liepė 
nuleisti užuolaidą, kad ir Meisunė galėtų klausytis). - O Abu 
Bachrai, ką tu man patarsi? - paklausė jis. 

Al Achnafas atsakė: 

- Skirk plaukus sklastymu, pasikirpk ūsus ir nagus, išsipešiok 
pažastyse plaukus, skusk gaktą ir visada vartok dantų krapštuką 
- tai septyniasdešimt dvi dorybės. Ir te penktadienio apsiplo- 
vimas būna apsivalymas nuo to, kas buvo tarp dviejų 
penktadienių... 

Tuo tarpu išaušo rytas, ir Šachrazada nutraukė pasakojimą. 


Šešiasdešimt antroji naktis 


Kai atėjo šešiasdešimt antroji naktis, Šachrazada tęsė: 

Pasakojama, o laimingasai karaliau, kad Muavijaus paprašytas 
patarimo, al Achnafas ibn Kaisas tarė: 

- Ir visada vartok dantų krapštuką, nes tai septyniasdešimt 
dvi dorybės, o penktadienio apsiplovimas - apsivalymas nuo to, 
kas buvo tarp dviejų penktadienių. 

— O ką tu patartum pats sau? - paklausė Muavijus. 

- Žengiant kojomis per žemę, neskubiai kilnoti jas ir stebėti 
žvilgsniu, — atsakė al Achnafas. 

Muavijus tęsė: 

- Kaip tu elgiesi, kai užeini pas savo gentainius, žemesnius 
už emyrą? 

- Aš kukliai nuleidžiu galvą, sveikinuosi pirmas, nutyliu tai, 
kas man neturi rūpėti, ir mažai kalbu, - atsakė al Achnafas. 


2 Al Achnafas ibn Kaisas - Benu Temimo genties 
vadas kalifo Muavijaus laikais. Jo vardas Abu Bachras 
reiškia “jūros tėvas" 

— O kaip tu elgiesi, kai įeini pas sau lygius? — paklausė 
kalifas. 

Al Achnafas atsakė: 

— Aš klausausi, ką jie kalba, ir nepuolu jų, kol jie nepuola 
manęs. 

— O kaip tu elgiesi, kai įeini pas savo valdovus? 

— Aš pasveikinu juos ir, nerodydamas jokio ženklo, laukiu 
atsako; jei mane kviečia, prieinu, jei liepia pasitraukti — pasi- 
traukiu, - atsakė al Achnafas. 

Ir Muavijus paklausė: 

— O kaip tu elgiesi su savo žmona? 

- Leisk man neatsakyti, tikratikių valdove, — atsakė al Ach- 
nafas. 

Bet Muavijus sušuko: 

— Vardan Alacho, pasakyk man! 

Ir al Achnafas atsakė: 

- Aš gražiai su ja elgiuosi, draugiškai, gausiai dovanoju 
dovanas - juk moteris sukurta iš kreivo šonkaulio. 

- O ką tu darai, kai nori paimti ją? - paklausė kalifas. 

Ir al Achnafas atsakė: 

- Aš kalbuosi su ja, kol ir ji užsinori, ir bučiuoju ją, kol ji 
susijaudina, o kai atsitinka tai, ką pats žinai, parverčiu ją ant 
nugaros. Ir kai lašas įsitvirtina jos įsčiose, aš sakau: “O Dieve, 
palaimink ją, apsaugok nuo nelaimių ir apdovanok grožiu". 
Paskui aš pakylu nuo jos nusiplauti ir lieju vandenį ant rankų, 
paskui ant kūno, ir dėkoju Alachui už suteiktą man malonę. 

— Tu puikiai atsakei! — sušuko Muavijus. - O dabar pasakyk 
man, ko tu nori. 

- Aš noriu, kad tu būtum dievobaimingas ir teisingas visiems 
savo valdiniams, - atsakė al Achnafas, atsistojo ir išėjo iš 
Muavijaus kambarių. 

Tada Meisunė pasakė: 

— Jei Irake gyventų tik jis vienas, Irakui to visiškai pakaktų. 

O štai, - tęsė Nuzchat az Zamanė, - maža dalelė to, kas 
žinoma apie gražų elgesį. Žinok, o karaliau, kad Muaikibas, 
valdantis kalifo Omaro ibn al Chatabo iždą... 

Tuo tarpu išaušo rytas, ir Šachrazada nutraukė pasakojimą. 

Šešiasdešimt trečioji naktis 


Kai atėjo šešiasdešimt trečioji naktis, Šachrazada tęsė: 

Pasakojama, o laimingasai karaliau, kad Nuzchat az Žamanė 
tarė: 

- Žinok, o karaliau, kad Muaikibas, valdantis kalifo Omaro 
ibn al Chatabo iždą, vieną sykį sutiko Omaro sūnų ir davė jam 
dirhemą iš valstybės iždo. 

- Aš padaviau jam tą dirhemą, - pasakojo jis, - ir parėjau 
namo. Štai sėdžiu ir matau - ateina kalifo pasiuntinys. Aš 
išsigandęs nuėjau pas Omarą ir staiga matau jo saujoje tą 
dirhemą. 

— Vargas tau, o Muaikibai, — tarė jis man, - aš radau šį tą, 
kas svarbu tavo sielai. 

— O kas gi tai būtų, tikratikių valdove? - paklausiau aš, o 
jis atsakė: 

— Prisikėlimo dieną tu varžysies dėl šito dirhemo su Ma- 
hometo tauta - telaimina ją Alachas! 

Omaras parašė Abu Musai al Ašariui?? tokį laišką: “Kai gausi 
šį mano laišką, atiduok žmonėms tai, kas jiems priklauso, o kas 
liks, atsiųsk man". Jis taip ir padarė. O kai kalifu tapo Osma- 
nas?*, atvyko su duokle pas jį Zijadas. Kai tą duoklę sudėjo 
priešais Osmaną, atbėgo jo sūnus ir paėmė vieną dirhemą. 
Žijadas pravirko, o Osmanas paklausė: 

— Ko gi tu verki? 

Ir -Žijadas tarė: 

— Aš buvau atnešęs tą patį ir Omarui, ir kai jo sūnus paėmė 
dirhemą, Omaras liepė atimti pinigą iš jo, o tavo sūnus paėmė, 
ir aš nemačiau, kad kas jį būtų sudraudęs ar atėmęs tą dirhemą. 

Ir Osmanas atsakė: 

— Argi rasi kitą, lygų Omarui?! 

Pasakojo Zeidas ibn Aslamas, kad jo tėvas sakė: 

- Sykį naktį vaikštinėjau su Omaru, ir pamatėm degančią 


3 Abu Musa al Ašaris - Basros ir Kufos valdovas 
pirmųjų “tikratikių" kalifų laikais. ?* Osmanas (644-656) 
- paskutinis “tikratikių" kalifas. Jo valdymas baigėsi 
liaudies sukilimu. 

ugnį. Ir Omaras tarė man: “Aslamai, aš manau, kad tai keliau- 
ninkai, besišildantys prie laužo. Prieikim". 

Mes nuėjom ugnies link ir pamatėm moterį, kuri kurstė laužą 
po katiliuku, o aplink ją spietėsi verkiantys vaikai. Ir Omaras 
tarė: 

— Ramybė jums, šviesos žmonės (jis nenorėjo pasakyti “ug- 
nies žmonės" **), kas jums atsitiko? 

— Mus kamuoja alkis ir nakties tamsa, - atsakė moteris. 

Omaras paklausė: 

Kodėl verkia šitie vaikai? 
Iš bado, - atsakė moteris. 

— O koks čia katilėlis? - tęsė Omaras. 

— Aš juos šitaip raminu, - paaiškino ji, — iš tikro Alachas 
paklaus apie juos Omarą ibn al Chatabą prisikėlimo dieną. 

— O iš kurgi Omaras apie juos gali žinoti? - sušuko kali- 
fas. 

Moteris atsakė: 

— Kaipgi jis gali nežinoti, jei valdo mus! 

(Omaras pasisuko į mane, - tęsė Aslamas, - ir tarė: 

— Eime! - ir mes skubiai nuėjome į prekybos namus. Oma- 
ras paėmė maišą miltų, ąsotį riebalų ir tarė: 

- Užversk man šitai ant pečių. 

— Aš nunešiu už tave, o tikratikių valdove, - pasisiūliau aš. 

Bet Omaras paklausė: 

— Negi ir prisikėlimo dieną tu imsies nešti mano naštą? 

Ir aš tą naštą užverčiau jam ant pečių, ir jis nunešė visa tai 
moteriai, ir padėjo jai virti viralą ir kurstyti ugnį, ir įmetė į 
katilėlį gerą šaukštą riebalų, ir tarė moteriai: 

- Maitink juos, o aš vėsinsiu viralą. 

Ir jie valgė tol, kol pasisotino, ir Omaras paliko jai likusius 
miltus ir riebalus, ir kreipėsi į mane: 

— Aslamai, aš pamačiau, kaip jie verkia iš bado, ir nenorėjau 
praeiti pro šalį nesužinojęs, kodėl ten dega ugnis... 

Tuo tarpu išaušo rytas, ir Šachrazada nutraukė pasakojimą. 


3 Prietaringi arabai vengė vartoti žodį “ugnis", nes jis 
asocijuojasi su pragaro kančiomis. 

Šešiasdešimt ketvirtoji naktis 


Kai atėjo šešiasdešimt ketvirtoji naktis, Šachrazada tęsė: 

Pasakojama, o laimingasai karaliau, kad Nuzchat az Zamanė 
pasakojo: 

Kalbama, kad Omaras ėjo pro piemenį vergą ir ėmė derėti 
avį, bet piemuo atsakė: 

— Jos ne mano. 
 - Tu tas, kurio man reikia! - sušuko Omaras ir nupirko tą 
piemenį, ir suteikė jam laisvę, ir sušuko: 

— O Dieve, jei suteikei tą mažą išlaisvinimą, tai padovanok 
man ir didįjį išlaisvinimą. 

Kalbama, kad Omaras ibn al Chatabas maitino tarnus pienu, 
o pats valgė prastesnį maistą, rengė juos švelniais rūbais, o pats 
dėvėjo šiurkščius. Jis duodavo žmonėms, kas jiems priklauso, ir 
dar pridėdavo viršaus visokių dovanų. Vienam žmogui jis davė 
keturis tūkstančius dirhemų ir pridėjo dar tūkstantį, o Omarui 
buvo pasakyta: 

- Ar nepridėsi ir savo sūnui, kaip pridėjai šitam žmogui? 

— Jo tėvas buvo tvirtas Ochodo“* dieną, - atsakė Omaras. 

Al Hasanas sakė: 

- Omarui atnešė daug pinigų, ir pas jį atėjo Chafsa??, ir tarė: 
“O tikratikių valdove, o kur tavo giminaičių dalis?" - “Chafsa, 
— atsakė Omaras, - Alachas liepia nepamiršti giminaičių dalies, 
bet duoti ją iš musulmonų pinigų - šito tai jau ne! O Chafsa, 
tu tarnauji tėvynei, bet pykdai savo tėvą!“ - Ir ji išėjo vilkdama 
kojas. 

Omaro sūnus tarė: 

— Vienais metais aš meldžiau Viešpatį, kad parodytų man 
mano tėvą, ir pagaliau aš išvydau jį, besišluostantį nuo kaktos 
prakaitą. Ir aš paklausiau jį: “Kaip laikaisi, tėve?? — ir jis at- 
sakė: “Jei ne Viešpaties malonė, tavo tėvas tikriausiai būtų 
žuvęs". 


* Ochodas - kalnas prie Mekos. 625 m. ten įvyko 
mūšis tarp Mahometo sekėjų ir Mekos gyventojų, kurie 
išvijo Mahometą iš “šventojo" miesto. Pergalę laimėjo 

Mahometas. * Chafsa - kalifo Omaro duktė, 
viena iš Mahometo žmonų. 

O paskui Nuzchat az Žamanė tarė: 

— Paklausyk, o laimingasai karaliau, štai pirmosios dalies 
antrasis skyrius: padavimas apie pranašo sekėjus ir kitus teisuo- 
lius. Al Hasanas iš Basros sakė: “Kiekviena siela, paliekanti šią 
ašarų pakalnę, gailisi trijų dalykų: kad nesinaudojo tuo, ką 
surinko, kad nesulaukė to, ko tikėjosi, kad nepasiruošė atsargų 
tai kelionei, į kurią dabar leidžiasi". 

Sufjanas*? buvo paklaustas: “Ar gali žmogus, turintis turto, 
būti asketu?" Jis atsakė: “Taip, jei jis atsparus išbandymams ir 
dėkoja Alachui už suteiktas malones". 

Kalbama, jog pas Abd Alachą ibn Šedadą atėjo mirtis, ir 
jis pasišaukė savo sūnų Muchamedą, ir ėmė mokyti jį: “O mano 
sūnau, aš jaučiu, kad mirties pasiuntinys jau šaukia mane. Tau 
derėtų būti dievobaimingam, slaptai ir atvirai dėkoti Alachui ir 
niekad nemeluoti: padėka reiškia, kad gerovė auga, o dievo- 
baimingumas - geriausios atsargos, kaip kažkas pasakė: 


Palaimai pinigų ber amžius nepakako, 
Palaimintas, kas tiki ir bijosi Alacho. 


Alacho baimė - štai palaimos tikras takas, 
Kas dievobaimingas, atlygins tam Alachas. 


Paskui Nuzchat az Zamanė tarė: 

— Tepasiklauso karalius pasakojimų iš pirmosios dalies 
antrojo skyriaus. 

- O kokie tai pasakojimai? - paklausė jis. 

Ir ji tarė: 

— Kai Omaras ibn Abd al Azizas“? tapo kalifu, nuėjo pas 
savo giminaičius ir surinkęs viską, ką jie turėjo, sudėjo į iždą. 
Tada Omejadai nuskubėjo pas jo tetą Fatimą, Mervano dukterį, 
ir ta pasiuntė pasakyti jam: “Man reikia pasimatyti su tavim". 
Ir naktį ji atvyko pas jį, Omaras padėjo nulipti jai ant žemės 
ir, kai ši atsisėdo, jis tarė: 

— O tetule. pradėk kalbą pirmoji, nes turi reikalą. Pasakyk 


* Sufjanas - teologas ir asketas, gyveno VIII a. 
* Omaras ibn Abd al Azizas - Omejadų 
dinastijos kalifas, garsėjęs nepaprastu 
dievobaimingumu. 

man, ko tu nori. 

- O tikratikių valdove, - atsakė ji, - tau labiau pritinka 
kalbėti, tavo žodžiai išreiškia paslėptas mintis. 

Ir tada Omaras ibn Abd al Azizas tarė: 

- Didis Alachas siuntė Mahometą kaip malonę vieniems ir 
kaip bausmę kitiems; paskui jis užsimanė turėti jį šalia savęs ir 
pasiėmė jį... 

Tuo tarpu išaušo rytas, ir Šachrazada nutraukė pasakojimą. 


Šešiasdešimt penktoji naktis 


Kai atėjo šešiasdešimt penktoji naktis, Šachrazada tęsė: 

Pasakojama, o laimingasai karaliau, kad Nuzchat az Zamanė 
sakė, jog taręs tada Omaras ibn Abd al Azizas: 

- Alachas siuntė Mahometą - telaimina jį Alachas! - kaip 
malonę vieniems ir kaip bausmę kitiems, o paskui pasišaukė jį 
pas save ir paliko žmonėms upę, kad gertų iš jos. O po jo kalifu 
tapo Abu Bekras Teisingasis“? ir paliko upę tokią, kokia ji buvo, 
ir davė tai, kas tinka Alachui. Po jo valdė Omaras, kuris buvo 
stropiausias iš stropiųjų, ir jam nebuvo lygių. Tačiau kai kalifu 
tapo Osmanas, atskyrė nuo upės vieną srautą; o paskui valdė 
Muavijus, ir jis daug upelių atskyrė nuo tos upės, ir po jo 
atskyrinėjo srautus Jazidas ir Mervano sūnūs Abd al Melikas, 
al Validas ir Suleimanas, ir didelė upė išdžiūvo. Ir štai valdžią 
paėmiau aš, ir noriu padaryti upę tokią, kokia ji buvo. 

Ir Fatima tarė: 

- Aš norėjau tik pasišnekučiuoti su tavim, bet jei tu sakai 
tokius žodžius, aš nieko nebepridursiu. - Ir ji grįžo pas Ome- 
jadus, ir pasakė jiems: - Skinkite savo poelgių vaisius, kad jau 
susigiminiavot su Omaru. 

Pasakoja žmonės, kad kai pas Omarą ibn Abd al Azizą atėjo 
mirtis, jis susikvietė visus savo vaikus, ir Maslamas ibn Abd al 
Malikas tarė jam: 

— O tikratikių valdove, kaipgi tu palieki savo vaikus vargti, 
Jei esi jų ganytojas? Niekas netrukdo, kol tu gyvas, duoti jiems 


*“ Abu Bekras Teisingasis (632-634) - pirmasis 
“tikratikių" kalifas. 

iš iždo tiek, kiek reikia, ir taip būtų geriau, nei palikti tą da- 
lyką valdovui, kuris ateis po tavęs. 

Omaras rūsčiai pasižiūrėjo į Maslamą ir nustebęs tarė: 

— O Maslamai, aš nedaviau jiems būdamas gyvas, tai kaipgi 
galiu būti nelaimingas dėl jų po mirties? Vieni iš mano sūnų 
— vyrai, paklusnūs didžiajam Alachui, ir Alachas sutvarkys jų 
reikalus, kiti - neklaužados, o aš ne toks, kad padėčiau jiems 
būti nepaklusniems. O Maslamai, mes kartu dalyvavom vieno 
iš Mervano sūnų laidotuvėse, ir, būnant prie jo, miegas užmerkė 
mano akis, ir aš sapne pamačiau, kad galingasai ir garbingasai 
Alachas nubaudė jį viena iš savo bausmių. Aš pasibaisėjau ir 
daviau Alachui pažadą, kad nepasielgsiu taip kaip jis, jei atei- 
siu į valdžią. Per visą savo gyvenimą aš tvirtai laikiausi duoto 
žodžio ir tikiuosi, kad mano Viešpats man atleis. 

Maslamas pasakojo: 

- Mirė vienas žmogus, ir aš buvau jo laidotuvėse. Kai jos 
baigėsi, miegas sumerkė man akis, ir sapne aš išvydau velionį, 
baltais rūbais vaikštinėjantį po sodą, kur teka upės. Ir jis priėjo 
prie manęs, ir tarė: “O Maslamai, dėl šitokio dalyko tegu veikia 
veikiantieji!" Ir šituo buvo daug kas pasakyta. 

Vienas iš patikimų žmonių pasakė: 

- Omaro ibn Abd al Azizo kalifate aš melžiau avis ir su- 
tikau piemenį, o tarp jo avių pamačiau vilką ar net keletą vilkų. 
Pamaniau, kad tai šunys (aš vilkų nebuvau matęs), ir paklau- 
siau: “Kam tau šitie šunys?" “Tai ne šunys, o vilkai", - atsakė 
jis. “Argi vilkai nėra pavojingi gyvuliams?" - nustebau aš. Ir 
piemuo atsakė: “Jei su galva viskas gerai, tai ir su kūnu tvarka". 

Omaras ibn Abd al Azizas sakė pamokslą iš molinės sakyklos 
ir, pagarbinęs didį Alachą, ištarė tokius žodžius: 

“O žmonės, būkit dievoti širdyje, kad galėtumėt būti die- 
voti visiems matant, būkit nuosaikūs žemiškuose reikaluose ir 
žinokite, kad nėra tarp žmogaus ir Adomo gyvo tarp mirusiųjų. 
Mirė. Abd al Malikas ir tie, kur gyveno iki jo. Mirs Omaras ir 
tie, kur gyvens po jo". —- “O tikratikių valdove, ar nepadėti tau 
pagalvės, kad atsiremtum į ją?" - paklausė jį Maslamas. Omaras 
atsakė: “Bijau, kad ji bus nuodėmė ant mano kaklo prisikėlimo 
dieną". 

Ir jis suklikęs krito be sąmonės, ir Fatima sušuko: 

— Ei, Mariama, ei, Myzachimai, ei, kas nors, pažvelkit į šį 
žmogų! 

Ir priėjusi ji ėmė lieti ant jo vandenį ir raudoti, kol jis 
atsipeikėjo iš alpulio. Pamatęs raudančią moterį, jis paklausė: 

— Fatima, ko gi tu verki? 

— O tikratikių valdove, - atsakė ji, - aš pamačiau tave 
parblokštą prie mūsų kojų ir prisiminiau, kad po mirties tu būsi 
parblokštas prie Alacho kojų ir paliksi šį pasaulį, paliksi mus. 
Štai kodėl aš raudu. 

— Liaukis, Fatima, tu praradai saiką! - tarė Omaras ir: 
atsikėlė, bet vėl pargriuvo, o Fatima priglaudė jį prie savęs ir 
sušuko: 

— Tu man atstoji motiną ir tėvą, o tikratikių valdove! Nie- 
kas iš mūsų nedrįsta kalbėtis su tavim. 

Paskui Nuzchat az Zamanė tarė savo broliui Šar Kanui ir 
keturiems teisėjams: “Pirmosios dalies antrojo skyriaus pa- 
baiga..." 

Tuo tarpu išaušo rytas, ir Šachrazada nutraukė pasakojimą. 


Šešiasdešimt šeštoji naktis 


Kai atėjo šešiasdešimt šeštoji naktis, Šachrazada tęsė: 

Pasakojama, o laimingasai karaliau, kad Nuzchat az Žamanė 
tarė savo broliui Šar Kanui, nepažindama jo, ir besiklausantiems 
keturiems teisėjams ir pirkliui: 

- Pirmosios dalies antrojo skyriaus pabaiga. Atsitiko taip, kad 
Omaras ibn Abd al Azizas parašė susirinkusiems į šventę: “O 
po pagarbinimo: imu į liudytojus Alachą šventą mėnesį šven- 
tame mieste didžiosios kelionės į šventąsias vietas?! dieną, kad 
nekaltas aš dėl jūsų skriaudų ir dėl priešiškumo to, kas jums 
priešiškas, jei ką padariau aš ar tik norėjau padaryti, ar žino- 
Jau ką apie tai, ir aš tikiuosi, kad man bus atleista. Bet aš 
neduosiu leidimo skriausti kitus, nes būsiu paklaustas apie 
kiekvieną nuskriaustąjį. Ir jei kuris iš mano valdytojų nusižengs 
tiesai ir pasielgs ne pagal įstatymą, jūs neprivalote paklusti, kol 
Jis negrįš į tiesos kelią". Sakė jis - tebūnie Alachas juo paten- 


“| Šventųjų vietų aplankymas laikomas didžiuoju, kai prie 
Arafato kalno sustojama penktadienį. 

kintas: “Aš nenorėčiau būti atleistas nuo mirties, nes tai pasku- 
tinis dalykas, kuriuo apdovanojamas tikratikis". 

Sakė kažkas iš patikimų žmonių: 

— Aš atvykau pas tikratikių valdovą Omarą ibn Abd al Azizą, 
kai jis buvo kalifas, ir pamačiau priešais jį dvylika dirhemų. Jis 
liepė padėti juos į iždą, ir aš pasakiau: 

— O tikratikių valdove, tu pasmerkei savo šeimą skurdui ir 
pavertei juos žmonėmis, kurie nieko neturi. Kodėl gi tu neįsakai 
duoti ką nors jiems, taip pat ir neturtėliams iš tavo namų? 

— Prieik prie manęs, - tarė Omaras. - Kai aš priėjau, jis 
tarė: — Tavo žodžiai neteisingi, nes Alachas perėmė mano vaikus 
ir neturtėlius iš mano namų, jis laiduoja už juos. O jie - vy- 
rai, arba bijantys Alacho, ir jais Alachas pasirūpins, arba 
nuodėmingi, ir aš nenoriu savo rankomis didinti jų nuodė- 
mingumo. 

O paskui jis pasiuntė pakviesti vaikus (jų buvo dvylika vyrų). 
Pamačius juos, jo akys paplūdo ašaromis, ir jis tarė: 

— Iš tikro jūsų tėvas turi pasirinkti: arba jūs būsite turtingi, 
ir tėvas pateks į ugnį, arba jūs būsite neturtėliai, ir tėvas pateks 
į rojų. Eikite, ir tesaugo jus Alachas; aš jus pavedu jo globai. 

Chalidas ibn Safanas sakė: 

- Irako ir Jemeno valdovas Jusufas ibn Omaras lydėjo mane 
pas kalifą Chišamą ibn Abd al Maliką. Aš atvykau, kai jis su 
savo artimaisiais ir tarnais buvo iškeliavęs ir apsistojęs vienoje 
vietoje. Jam buvo pastatyta palapinė, ir kai žmonės susėdo į savo 
vietas, aš priėjau iš kilimo pusės prie kalifo ir žiūrėjau į jį, o 
kai mūsų žvilgsniai susitiko, tariau: 

- T'esuteikia Alachas tau malonių, o tikratikių valdove, ir 
tenukreipia tavo darbus teisinga linkme, ir teneprimaišo skriaudų 
į tavo džiaugsmus. Aš nerandu tau, o tikratikių valdove, geresnio 
pamokymo nei sakmė apie karalių, valdžiusį prieš tave. 

Kalifas atsisėdo tiesiai (jis buvo pasirėmęs) ir tarė: 

- Papasakok ką žinai, ibn Safanai! 

Ir tas pradėjo: 

- O tikratikių valdove, vienas karalius, gyvenęs prieš tave, 
atvyko į šitą Žemę ir paklausė savo pašnekovų: 

— Ar matėte jūs ką nors panašaus į tai, ką turiu aš, ar yra 
duota kam nors tai, kas duota man? 

Šalia jo buvo labai senas žmogus iš “nešiojančių įrodymus"“?, 
einantis tiesos keliu, jis tarė: 

- O karaliau, tu paklausei didelio dalyko. Ar galiu aš at- 
sakyti? 

- Taip, — atsakė karalius. 

Ir žmogus paklausė: 

- Ar tai, ką turi, laikai amžinu, ar laikinu dalyku? 

— Laikinu, - atsakė karalius. 

- Tai kodėl gi tu, kaip matau, gėriesi tuo, kuo naudosies 
neilgai, o atsakovu už šitai būsi ilgai, ir dabar esi tarytum 
užstatas? — paklausė tas žmogus. 

- "Tad kurgi man bėgti ir ko siekti? - sušuko karalius. Ir 
žmogus atsakė: 

— Gyvenk savo karalystėje ir veik, kaip reikalauja Alachas, 
arba apsivilk skarmalais ir lenkis savo Viešpačiui, kol tavo 
žemiškasis kelias pasibaigs. O kai patekės aušra, aš ateisiu pas 
tave. 

Ir šitas žmogus, - tęsė Chalidas ibn Safanas, - pasibeldė rytą 
į karaliaus duris ir pamatė, kad tas nusiėmė karūną ir ruošiasi 
į kelią, - taip jį paveikė teisuolio pamokymai. Ir Chišamas ibn 
Abd al Malikas graudžiai pravirko, net jo barzda sušlapo, ir 
licpė nurengti nuo jo visus prabangius rūbus. O tarnai ir arti- 
mieji nuėjo pas Chalidą ibn Safaną ir tarė: 

- Tai šitaip tu pasielgei su tikratikių valdovu! "Tu sugadinai 
jam malonumą ir sujaukei gyvenimą. 

O paskui Nuzchat az Zamanė tarė Šar Kanui: 

- Štai kiek pamokymų šiame skyriuje! Iš tikro aš bejėgė per 
vieną kartą atpasakoti juos visus... 

Tuo tarpu išaušo rytas, ir Šachrazada nutraukė pasakojimą. 


Šešiasdešimt septintoji naktis 


Kai atėjo šešiasdešimt septintoji naktis, Šachrazada tęsė: 
Pasakojama, o laimingasai karaliau, kad Nuzchat az Zamanė 
Pasakė Šar Kanui: 


2 “Nešiojančiais įrodymus" vadinti itin dievo- 
baimingi žmonės, kuriuos Alachas paskutiniojo teismo 
dieną neva pasiims pas save, ir jie bus 


pavyzdys nusidėjėliams. 

— O karaliau, kiek dar daug pamokymų šiame skyriuje! Iš 
tikro aš bejėgė per vieną kartą atpasakoti juos visus. Bet laikui 
bėgant, o valdove, aš viską išdėstysiu. 

Ir teisėjai tarė: 

— O karaliau, ši mergina - tikras perlas, kokio nėra buvę 
per amžius. Mes nesame girdėję nieko panašaus per visą savo 
gyvenimą. 

Jie atsisveikino su karaliumi ir išėjo, o tada Šar Kanas liepė 
savo tarnams ruošti vestuves, taisyti įvairiausius valgymus. "Uarnai 
tučtuojau nuėjo vykdyti paliepimo, o Šar Kanas liepė emyrų, 
vizirių ir didikų žmonoms neišeiti ir dalyvauti vestuvėse. Pavakare 
tarnai patiesė staltiesę ir nukrovė visokiausiais valgiais, kokių tik 
širdis geidžia, kurie džiugino akį - kepsniais, žąsimis ir vištomis, 
ir visi valgė, kol pasisotino. Ir buvo įsakyta ateiti visoms Da- 
masko dainininkėms, mokančioms dainuoti karaliaus vergėms irgi, 
ir visos jos atvyko į rūmus. Kai atėjo vakaras ir nusileido sute- 
mos, nuo tvirtovės iki rūmų vartų buvo uždegtos žvakės, iš 
o dainininkės ir tarnaitės paėmė merginą, kad aprengtų ir 
papuoštų ją, bet pamatė, kad ji graži ir nepasipuošusi. 

Karalius Šar Kanas nuėjo į pirtį, o išėjęs atsisėdo ant guolio, 
ir nuotaka buvo rodoma jam septynis kartus, ir kaskart ji dėvėjo 
vis kitą suknią, o paskui ją nurengė ir ėmė mokyti to, ko moko 
merginas tą naktį, kai jos eina pas vyrą. Ir Šar Kanas atėjo į 
jos kambarį, ir atėmė jos nekaltybę, ir ji tą pat valandą pastojo 
ir pranešė jam. Šar Kanas baisiai nudžiugo ir įsakė išminčiams 
užrašyti tą dieną į metraščius, o rytą, kai jis sėdo į sostą, atėjo 
jo karalystės didikai ir pasveikino jį. Šar Kanas pasikvietė 
raštininką ir liepė jam parašyti laišką tėvui Omarui ibn an 
Numanui, kad jis pirko vergę, protingą ir išsilavinusią, kuri 
parodė visas savo žinias ir išmintį, ir kad jis nusiųs ją į Bagdadą 
aplankyti jo brolio Dau al Makano ir sesers Nuzchat az Za- 
manės. Jis parašė, kad suteikė tai vergei laisvę ir vedė ją, ir ji 
pastojo nuo jo. 4r jis gyrė jos protą, ir perdavė sveikinimus 
broliui ir seseriai nuo vizirio Dandano ir kitiems emyrams. Jis 
užantspaudavo laišką ir išsiuntė jį tėvui per žygūną. Žygūnas 
išbuvo kelyje visą mėnesį, o paskui grįžo su atsakymu ir padavė 
jį Šar Kanui. 

Šar Kanas atplėšė laišką ir pamatė, kad ten po Alacho 
vardo“? parašyta: “Tai laiškas nuo pasimetusio ir sutrikusio, kuris 
neteko vaikų ir paliko tėvynę, nuo karaliaus Omaro ibn an 
Numano sūnui Šar Kanui. Žinok, kad tau išvykus, man tapo 
ankšta Žemėje, aš negaliu ilgiau kentėti ir saugoti paslaptį. Ir taip 
atsitiko todėl, kad aš išvykau medžioklėn, o Dau al Makanas 
prašėsi išleidžiamas į al Chidžazą, bet aš išsigandau likimo 
permainingumo ir atidėjau jo kelionę metams. O kai aš išvykau 
medžioklėn ir išbuvau ten visą mėnesį..." 

Tuo tarpu išaušo rytas, ir Šachrazada nutraukė pasakojimą. 


Šešiasdešimt aštuntoji naktis 


Kai atėjo šešiasdešimt aštuntoji naktis, Šachrazada tęsė: 

Pasakojama, o laimingasai karaliau, kad karalius Omaras ibn 
an Numanas rašė savo laiške: “Ir aš išbuvau medžioklėje visą 
mėnesį, o grįžęs patyriau, kad tavo brolis ir sesuo, paėmę truputį 
pinigų, iškeliavo su karavanu į šventąsias vietas. Kai aš tai 
sužinojau, pasaulis tapo man ankštas, ir aš ėmiau laukti grįžtant 
karavano, tikėdamasis, kad tavo brolis ir sesuo grįš kartu su tais, 
su kuriais iškeliavo. Ir karavanas grįžo, bet žmonės nieko ne- 
galėjo man papasakoti. Ir aš apsirengiau liūdesio rūbais, užstačiau 
savo sielą ir praradau miegą, ir skęstu ašarose". Ir jis parašė 
tokias eiles: 


Atvaizdus jūsų dabar aš regiu visada, 
Mano širdy paskirta jiems švenčiausia vieta. 


Vis dar viliuos, kad sugrįšit. Jei žusite, tai 
Nebegyvensiu ir aš, - guodžia tiktai atvaizdai. 


Ir dar jis parašė savo laiške: “Ir įspėju tave, kad teiraudama- 
sis apie juos tu turi būti atsargus, nes tai negarbė mums". 

Perskaitęs laišką, Šar Kanas susikrimto dėl savo tėvo ir 
apsidžiaugė, kad brolis ir sesuo dingo, ir nuėjo pas savo žmoną 
Nuzchat az Zamanę. Jis nežinojo, kad tai jo sesuo, o ji nežinojo, 


* Pagal tradiciją kiekvienas musulmonų dokumentas, 
laiškas ar knyga prasidėdavo žodžiais: “Vardan 
mielaširdingojo Alacho". 

kad tai jos brolis, nors jis visą laiką, dieną ir naktį, lankė ją, 
kol praėjo jos mėnesiai. 

Ir atėjo jai laikas gimdyti, ir Alachas palengvino jai kančias, 
ir ji pagimdė dukterį. Nuzchat az Zamanė pasiuntė pakviesti Šar 
Kaną ir tarė jam: 

— Štai tavo duktė, pavadink ją kaip nori. 

- Žmonės turi paprotį duoti savo vaikams vardą praėjus 
septynioms dienoms po jų gimimo, - atsakė Šar Kanas ir pa- 
silenkė prie dukters pabučiuoti, ir pamatė, kad jai ant kaklo kabo 
vienas iš trijų brangiųjų akmenų, kuriuos karalaitė Abriza atsivežė 
iš rumų žemių. Šar Kanas, pamatęs tą akmenį ant dukters kaklo, 
užsirūstino. Jis įsmeigė akis į akmenį ir gerai jį apžiūrėjo, o 
paskui pažvelgė į Nuzchat az Zamanę ir paklausė: 

— O verge, kaip pas tave atsirado šitas perlas? 

Išgirdusi klausimą, Nuzchat az Žamanė sušuko: 

— Aš tavo ponia ir ponia visų šiuose rūmuose esančiųjų! Aš 
karalaitė, karaliaus duktė, daugiau man nereikia slėptis, tegu visi 
žino, aš - Nuzchat az Zamanė, karaliaus Omaro ibn an Numano 
duktė. 

Išgirdęs šiuos žodžius, Šar Kanas sudrebėjo, jo galva nu- 
linko... 

Tuo tarpu išaušo rytas, ir Šachrazada nutraukė pasakojimą. 


Šešiasdešimt devintoji naktis 


Kai atėjo šešiasdešimt devintoji naktis, Šachrazada tęsė: 

Pasakojama, o laimingasai karaliau, kad Šar Kanas, išgirdęs 
tuos žodžius, sudrebėjo, jo veidas pagelto, galva žemai nulinko. 
Supratęs, kad Nuzchat az Zamanė yra jo sesuo, kad jie vieno 
tėvo vaikai, jis nualpo, o atsipeikėjęs ėmė labai stebėtis, bet jai 
nepasakė nė žodžio, tik paklausė: 

— O ponia, tu karaliaus Omaro ibn an Numano duktė? 

— Taip, - atsakė ji. 

Ir Šar Kanas tarė: 

- Papasakok man, kodėl tu palikai savo tėvą ir kodėl tave 
pardavė. 

Ir ji papasakojo, kas jai buvo atsitikę, nuo pradžios iki galo: 
ir kaip ji paliko Jeruzalėje sergantį brolį, ir kaip beduinas pa- 

grobė ją, ir kaip pardavė pirkliui. Išgirdęs pasakojimą, jis įsitikino, 
kad Nuzchat az Zamanė iš tikro yra jo sesuo. 

“Kaipgi aš galėjau vesti savo seserį! - pagalvojo jis. — 
Vardan Alacho, būtinai reikia ištekinti ją už ko nors iš mano 
dvariškių. O jei paslaptis išaiškės, pasakysiu, kad išsiskyriau su 
ja anksčiau, nei tapau jos vyru, ir ištekinsiu ją už vyriausio 
amžiumi dvariškio". Pakėlęs galvą jis atsiduso ir tarė: 

— O Nuzchat az Zamane, tu esi mano sesuo. Ir aš sakau: 
“Prašau Alacho, kad atleistų mums mūsų nuodėmę". Aš esu 
Šar Kanas, karaliaus Omaro ibn an Numano sūnus. 

Nuzchat az Zamanė įdėmiai pažvelgė į jį ir atpažinusi mažne 
neteko proto ir raudodama ėmė mušti sau per veidą, šaukti: 

- Nėra jėgos ir galybės, didesnės už visagalį Alachą! Mes 
padarėme baisią nuodėmę! Ką dabar daryti ir ką aš pasakysiu 
tėvui ir motinai, kai jie manęs paklaus, iš kur atsirado tavo 
duktė? 

— Bus geriausia, - tarė Šar Kanas, - ištekinti tave už didžiū- 
no, kad tu augintum mano dukterį jo namuose, kad niekas 
nesužinotų, jog tu mano sesuo. Šitaip lėmė mums visagalis 
Alachas, ir tik jis vienas žino, kodėl taip padarė. O mūsų paslap- 
tis neiškils aikštėn, jei tu ištekėsi už didžiūno anksčiau, nei viskas 
išaiškės. 

Ir jis ėmė ją įkalbinėti ir bučiuoti į kaktą, ir ji paklausė: 

- O kaipgi mes pavadinsime dukterį? | 

Šar Kanas atsakė: 

- Pavadink ją Kudy Fakane. 

Ir jis ištekino Nuzchat az Zamanę už vyresniojo dvariškio, 
ir mergaitę auklėjo ir maitino vergės. 

O) Nuzchat az Zamanės brolis Dau al Makanas visą tą laiką 
su kūriku buvo Damaske. Ir štai vieną dieną pas karalių Šar 
Kaną atvyko karaliaus Omaro ibn an Numano pasiuntinys ir 
atvežė laišką. O jame po Alacho vardo buvo parašyta: “Žinok, 
o garbingasai karaliau, kad aš labai liūdžiu praradęs vaikus, 
mane kankina nemiga. Siunčiu tau šį laišką. Gavęs jį, tuojau pat 
paruošk man pinigus ir duoklę, išsiųsk kartu ir tą vergę, kurią 
tu pirkai ir vedei. Aš noriu ją pamatyti ir pasiklausyti jos pasa- 
kojimų, nes iš rumų žemių atvyko pas mus senė su penkiomis 
vergėmis, aukštakrūtėmis gražuolėmis. Jos labai išmintingos, 

išmano visus mokslus, kuriuos tik gali išmanyti žmogus, - mano 
liežuvis bejėgis apsakyti visas jų dorybes, išmintį ir žinias. 
Pamatęs merginas, labai pamilau jas, nes lygių joms kiti kara- 
liai neturi. Ir aš paklausiau senę, kiek jos kainuoja, ir ji atsakė: 
“Aš parduosiu jas tik už Damasko duoklę". Prisiekiu Alachu, 
nemanau, kad tai per didelė kaina (kiekviena mergina verta tų 
pinigų). Aš sutikau ir atsivedžiau jas į savo rūmus. Tad paskubėk 
su duokle, kad senė galėtų grįžti namo, ir atsiųsk man savo 
vergę, tegu ji varžosi su merginomis, klausantis išminčiams. Ir 
jei ji nugalės, aš kartu su ja atsiųsiu tau Bagdado duoklę..." 
Tuo tarpu išaušo rytas, ir Šachrazada nutraukė pasakojimą. 


Septyniasdešimtoji naktis 


Kai atėjo septyniasdešimtoji naktis, Šachrazada tęsė: 

Pasakojama, o laimingasai karaliau, kad karalius Omaras ibn 
an Numanas rašė savo laiške: “Ir atsiųsk man savo vergę, tegu 
ji varžosi su merginomis, klausantis išminčiams. Ir jei ji nugalės, 
aš kartu su ja atsiųsiu tau Bagdado duoklę". 

Ir Šar Kanas liepė savo svainiui atvesti vergę, kurią jis davęs 
jam į žmonas! Kai Nuzchat az Zamanė atėjo, Šar Kanas papasa- 
kojo jai apie laišką ir paklausė: 

— O sese, ką tu apie tai manai? 

- Teisinga nuomonė - tavo nuomonė,- atsakė Nuzchat az 
Zamanė. O paskui ji pajuto tėvų ir tėvynės ilgesį ir tarė: — 
Pasiųsk mane kartu su mano vyru dvariškių, kad galėčiau pa- 
pasakoti tėvui savo istoriją ir pasakyti, kad beduinas pardavė 
mane pirkliui, pirklys — tau, o tu ištekinai mane už dvariškio, 
prieš tai suteikęs man laisvę. 

Šar Kanas atsakė: 

— Tebūnie kaip tu nori! 

Jis paėmė savo dukterį Kudy Fakanę ir atidavė ją auklėms 
ir tarnams, o pats ėmėsi ruošti duoklę, kurią įteikė dvariškiui, 
įsakęs jam vykti su žmona ir duokle į Bagdadą. 

Dvariškis pakluso. Šar Kanas suruošė kupranugarius ir mulus, 
parašė laišką ir įteikė jį dvariškiui. Jis atsisveikino su savo se- 
serim Nuzchat az Žamane (o brangųjį akmenį jis buvo paėmęs 

iš jos ir užkabinęs ant gryno aukso grandinėlės savo dukrai), ir 
dvariškis iškeliavo tą pačią naktį. 

Ir atsitiko taip, kad Dau al Makanas su kūriku buvo išėję 
pasivaikščioti. Jie pamatė kupranugarius ir mulus su nešuliais, 
apšviestus fakelų ir žibintų. Ir Dau al Makanas paklausė, kieno 
jie, ir jam atsakė keliauninkai: 

- Tai Damasko duoklė Bagdado valdovui, karaliui Omarui 
ibn an Numanui. 

- O kas veda šį karavaną? - paklausė Dau al Makanas. 

— Vyresnysis dvariškis, kuris yra vedęs merginą, labai mokytą 
ir išmintingą. 

Dau al Makanas graudžiai pravirko, prisiminęs savo motiną, 
tėvą, seserį ir tėvynę. 

- Nebėra čia man daugiau vietos, - tarė jis kūrikui. - Aš 
iškeliauju su šituo karavanu ir eisiu, kol pasieksiu tėvynę. 

— Man buvo baisu leisti tave vieną iš Jeruzalės į Damaską, 
tai kaipgi leisiu tave vieną į Bagdadą? - sušuko kūrikas. - Aš 
eisiu kartu su tavim! 

— Su mielu noru paimsiu tave kartu, - atsakė Dau al Ma- 
kanas. 

Kūrikas ėmė ruoštis kelionei, pabalnojo asilą ir užkrovė maišą 
su šiokiom tokiom atsargom. Ir jie laukė, kol karavanas pajudėjo 
iš vietos. Tada Dau al Makanas sėdo ant asilo ir tarė kūrikui: 

- Sėskis su manim. 

Tačiau tas atsakė: 

— Ne, aš eisiu pėsčias ir patarnausiu tau. 

- Tu būtinai turi nors kiek pajojėti! - sušuko Dau al Ma- 
kanas. 

Kūrikas atsakė: 

- Gerai, kai pavargsiu. 

- Tu pamatysi, broli mano, kaip aš apdovanosiu tave, kai 
grįšiu pas artimuosius, - tarė Dau al Makanas. 

Ir jie jojo paskui karavaną iki aušros, o vidurdienį dvariškis 
liepė sustoti. Keleiviai nulipo nuo arklių pailsėti, pagirdė gyvulius, 
Oo paskui keliavo toliau. 

Po penkių dienų kelio jie pasiekė Chamo miestą ir pabuvo 
ten tris dienas... 

Tuo tarpu išaušo rytas, ir Šachrazada nutraukė pasakojimą. 

Septyniasdešimt pirmoji naktis 


Kai atėjo septyniasdešimt pirmoji naktis, Šachrazada tęsė: 

Pasakojama, o laimingasai karaliau, kad jie tris dienas ilsėjosi 
Chamo mieste, o paskui keliavo toliau, kol priėjo kitą miestą, 
ten irgi ilsėjosi tris dienas, paskui vėl keliavo toliau ir įžengė 
į Dijarbakyrą, ir padvelkė į juos Bagdado vėjas. O Dau al 
Makanas prisiminė savo seserį Nuzchat az Žamanę, savo tėvą 
ir motiną ir pagalvojo, kaipgi jis grįš namo be sesers, ir sudejavo, 
ir pravirko. Paskui jis pasakė tokias eiles: 


Bičiuliai, tai kiekgi reikės man kentėti ir laukti? 
Aš jūsų žygino žinios negaliu prisišaukti. 


Juk trumpos be galo tos dienos laimingos draugystės. 
O, kad sutrumpėtų tas laikas juodos vientulystės! 


Palieskite ranką, pbraskleiskite mano drabužį, - 
Išvysit, koksai aš sumenkęs, mielieji draugužiai. 


Bet jei kas ištars man: “Nurimk!", - atsakysiu jam balsiai: 
“Nurimt negalėsiu aš, kol iš numirusių kelsiuos ". 


Ir kūrikas tarė jam: 

- Sulaikyk savo dejones ir ašaras, nes mes esame šalia 
dvariškio palapinės. 

Bet Dau al Makanas sušuko: 

— Aš būtinai turiu deklamuoti kokias nors eiles, galbūt užges 
liepsna mano širdyje. 

— Vardan Alacho, - tarė kūrikas, - liaukis liūdėti, kol atvyksi 
į savo šalį, o paskui elkis kaip nori. Aš visada šalia tavęs, kad 
ir kur tu būtum. 

- Prisiekiu Alachu, negaliu liautis! - sušuko Dau al Makanas 
ir atsuko veidą į Bagdadą. 

Mėnulio pilnatis liejo ant žemės savo šviesą, ir Nuzchat az 
Žamanė nemiegojo tą nakt; ji sielvartavo, prisiminusi savo brolį 
Dau al Makaną, ir liejo ašaras. Ir staiga išgirdo, kaip jos bro- 
lis verkdamas sako tokias eiles: 

Jemeno žvaigždė sušvilo, 
Hlgesys užblido širdį. 


Aš ilgiuosi mylimosios, 
Kur mane palaima girdė. 


Aš prisimenu ir priešą, 
Kur strėlėm suaižė sienas. 


Pasakyk, skaisčioji žvaigžde, 
Ar begrįš mūs šviesios dienos ? 


0, nekeik manęs, beširdi! 
Viešpats nepasigailėjo, 


Ir lemtis nuožmi man buvo: 
Nebėra tų, kur mylėjau, 


Nebėra širdy palaimos, 
Kai sužiuro laikas žiauriai, 


Man pasiūlęs gert kas dieną 
Neatskiesto skausmo taurę. 


Ir atrodo, kad aš miręs, 
Kad širdis nebeatlaikė. 


$u šviesia vaikystės meile 
Grįžk, laimingas mūsų laike, 


Su būltim nerūpestinga. 
Kas išgelbės svetimšalį, 


Kurs kaip aš strėlės vien laukia, 
Per naktis užmigt negali? 


Jis prarado Amžių Gėrį 
Ir dabar vienatvėj liūdi. 


Nedorybės nuožmis sūnūs 
Mus be gailesčio bražudė. 

Baigęs eiles, jis sukliko ir krito nualpęs. 

O Nuzchat az Zamanė, išgirdusi jo balsą vidury nakties, 
nudžiugusi pašoko ir pasišaukė eunuchą. 

— Ko tau reikia? —- paklausė jis. 

Nuzchat az Zamanė atsakė: 

— Atvesk man tą, kuris sako šitas eiles. 

— Aš nieko negirdėjau, - tarė eunuchas... 

Tuo tarpu išaušo rytas, ir Šachrazada nutraukė pasakojimą. 


Septyniasdešimt antroji naktis 


Kai atėjo septyniasdešimt antroji naktis, Šachrazada tęsė: 

Pasakojama, o laimingasai karaliau, kad Nuzchat az Žamanė, 
išgirdusi brolio balsą, pasišaukė eunuchą ir paliepė jam atvesti 
žmogų, skaitantį eiles. 

— Aš nieko negirdėjau ir nežinau, kas jis, - atsakė eunuchas. 

Tačiau Nuzchat az Zamanė tarė: 

- Tas, kuris nemiega, ir sakė eiles. 

Eunuchas išėjo ieškoti ir pamatė, kad nemiega tik kūrikas 
ir Dau al Makanas (o jis gulėjo nualpęs). Ir kai kūrikas pamatė 
eunuchą, stovintį šalia, labai išsigando, o eunuchas paklausė: 

— Tai tu sakei eiles? Mano ponia išgirdo tave. 

O kūrikas pamanė, kad toji ponia supyko, ir atsakė: 

— Prisiekiu Alachu, tai ne aš! 

— O kas jas sakė? - paklausė eunuchas. - Pasakyk man, kur 
jis, juk Žinai, nes nemiegojai. 

Kūrikas labai išsigando dėl Dau al Makano ir pamanė: “T'as 
eunuchas gali padaryti jam ką bloga". 

— Prisiekiu Alachu, aš nežinau, kas jis, - pasakė kūrikas. 

O eunuchas sušuko: 

— Tu meluoji! Visi kiti aplink miega. Tu pažįsti jį! 

— Prisiekiu Alachu, kad sakau teisybę. Keliu praėjo žmogus 
sakydamas eiles. Jis mane ir pažadino. 

— Jei tu žinai, kas jis, - tarė eunuchas, - palydėk mane pas 
ji, aš jį sučiupsiu ir nuvesiu prie neštuvų, kur yra mano ponia, 
arba tu pats sučiupk jį. 

— Eik iš čia, ir aš atvesiu jį pas tave, - tarė kūrikas. 

Eunuchas nuėjo. Savo poniai jis pasakė: 

— Niekas jo nepažįsta, tai buvo žmogus, ėjęs keliu. 

Ir Nuzchat az Zamanė nutilo. O Dau al Makanas atsipeikėjęs 
iš alpulio pamatė, kad mėnulis jau nuėjęs pusę dangaus kelio, 
jam į veidą padvelkė priešaušrio vėjelis ir sužadino liūdesį ir 
ilgesį. 

Dau al Makanas atsikosėjo ir norėjo vėl sakyti eiles, bet 
kūrikas paklausė: 

— Ką gi tu nori daryti? 

— Aš noriu pasakyti kokias nors eiles, kad užgesinčiau ugnį 
savo širdyje, - atsakė Dau al Makanas. 

O kūrikas tarė: 

— Tu nežinai, kas man atsitiko! Aš išsigelbėjau nuo mirties, 
tik apgavęs eunuchą. 

- Papasakok, kaip čia buvo, - paprašė Dau al Makanas. 

Kūrikas tarė: 

- O pone, kai tu gulėjai nualpęs, atėjo eunuchas su ilga 
migdolo medžio lazda rankoje. Jis įdėmiai žvelgė į miegančių 
žmonių veidus ir klausinėjo, kas sakė eiles, bet tik mane vieną 
rado nemiegantį. O aš pasakiau: “Tai buvo žmogus, nuėjęs 
keliu". Eunuchas pasišalino, ir aš tik Alacho dėka likau gyvas. 
O nueidamas pasakė: “Jei tu jį dar kartą pamatysi, atvesk pas 
mane". 

Išgirdęs tai, Dau al Makanas pravirko ir sušuko: 

- Kas gali sukliudyti man sakyti eiles! Aš sakysiu, ir tebūnie 
kas bus. Mano tėvynė jau arti, ir nenoriu daugiau apie nieką 
galvoti. 

- Tu nori pražudyti savo sielą! - sušuko kūrikas. 

Tačiau Dau al Makanas atsakė: 

— Vis tiek aš sakysiu! 

Tada kūrikas sušuko: 

- Ką gi, aš tave paliksiu! Norėjau būti šalia tavęs, kai įžengsi 
į savo miestą ir susitiksi su artimaisiais! Tu išgyvenai pas mane 
pusantrų metų, ir visą tą laiką aš rūpinausi tavim. Kas tau šovė 
i galvą sakyti eiles, kai mes vos gyvi iš nuovargio? Visi ramiai 
ilsisi, netrukdyk jiems miego. 

- Aš niekad neatsisakau savo ketinimų! - sušuko Dau al 
Makanas ir pasakė tokias eiles: 

Sustoki prie būsto, kuris neatgys, 
Pašauk savo meilę - gal ji atsakys? 


O jei vien naktis ilgesingai dainuos, 
Įkurki tu laužą nuo meilės liepsnos. 


Tarytum gyvatės liebsnelėm šiušės, 
Ir jusi ne lubas - vien skonį tulžies. 


O rojau! Nenorom tave palikau! 
Palaimos dar laukiu, sudie nesakau. 


O paskui dar pridūrė tokius dvieilius: 


Mis gyvenimas mylėjo mus ištikimai, 
Ir gražiausi žemėj buvo mums gimti namai. 


Ar kada dar būsiu savas namuose tuose, 
Kur gyveno “Amžių gėris" ir “Namų šviesa“? 


Baigęs eiles, jis sukliko ir vėl nualpo, o kūrikas atsikėlęs 
užklojo jį. O Nuzchat az Zamanė, išgirdusi pirmąsias eiles, 
prisiminė savo brolį, tėvą ir motiną, o išgirdusi antrąsias, minin- 
čias jos ir brolio vardus, taip pat jų bendrą gyvenimą, pravirko, 
pasišaukė eunuchą ir tarė: 

— Vargas tau! Tas, kuris anksčiau sakė eiles, pasakė jas dar 
kartą, ir aš girdėjau jį visai šalia. Prisiekiu Alachu, jei tu neatvesi 
jo man, aš pažadinsiu dvariškį, o jis primuš ir išvarys tave! Štai 
imk šimtą dinarų, duok juos tam žmogui ir atvesk jį pas mane, 
tik maloniai, nedarydamas jam nieko bloga. Jeigu jis nesutiks, 
duok jam štai šį maišelį su tūkstančiu dinarų, o jei vis tiek 
atsisakys — palik jį ramybėje ir paklausk, iš kur jis, kuo vardu 
ir kuo verčiasi. Ir grįžk greičiau pas mane, niekur neužtruk... 

Tuo tarpu išaušo rytas, ir Šachrazada nutraukė pasakojimą. 


Septyniasdešimt trečioji naktis 


Kai atėjo septyniasdešimt trečioji naktis, Šachrazada tęsė: 
Pasakojama, o laimingasai karaliau, kad Nuzchat az Žamanė 
pasiuntė eunuchą atvesti jo ir pridūrė: 

- Nemėgink grįžti vienas ir pasakyti: “Aš neradau jo!" 

Eunuchas išėjęs ėmė žirglioti per gulinčius ir landžioti į 
kiekvieną palapinę, bet visi iš nuovargio miegojo kaip užmušti. 
Ir jis pamatė, kad tik vienas kūrikas nemiega ir sėdi ant Žemės, 
tad priėjęs čiupo jį už rankos ir paklausė: 

- Ar tai tu sakei eiles? 

Kūrikas išsigando dėl savo kailio ir tarė: 

- Ne, prisiekiu Alachu, o žmonių viršininke, tai ne aš! 

— Aš nepaliksiu tavęs ramybėje, - tarė eunuchas, - kol 
neparodysi man to žmogaus, kuris sakė eiles. Aš gausiu pylos 
iš savo ponios, jei nesurasiu jo. 

Išgirdęs šiuos žodžius, kūrikas išsigando dėl Dau al Makano 
ir graudžiai verkdamas pasakė eunuchui: 

— Prisiekiu Alachu, tai ne aš, o to žmogaus aš nepažįstu, tik 
girdėjau, kaip jis eidamas keliu sakė eiles. Nepadaryk per mane 
nuodėmės, aš esu svetimšalis, einu drauge su jumis iš Jeruzalės, 
Alacho draugo miesto. 

— Eime su manim, papasakosi visa šitai mano poniai. Dau- 
giau čia nėra nė vieno nemiegančio, - tarė eunuchas. 

Ir kūrikas sušuko: 

- Argi tu nematai, kad aš visą laiką sėdžiu toje pačioje 
vietoje? Argi nežinai, kad aš negaliu pabėgti - sulaikys sargai? 
Eik sau, ir jei dar kartą išgirsi sakant eiles, tai būsiu arba aš, 
arba tas, kurį aš pažįstu. Ir aš tau būtinai pasakysiu. 

Paskui jis pabučiavo eunuchą į galvą ir ėmė jį įkalbinėti eiti 
sau. Ir eunuchas nuėjo, bet, dar sykį apėjęs stovyklą, pasislėpė 
netoli kūriko, bijodamas grįžti pas savo ponią tuščiomis. 

O kūrikas nuėjo pas Dau al Makaną ir tarė: 

— Sėsk ir paklausyk, kas man atsitiko. 

Ir papasakojo apie eunuchą, o jaunuolis sušuko: 

— Palik mane ramybėje, daugiau aš nesvarstysiu ir nepaisysiu 
nieko: mano tėvynė netoli. 

— Kodėl tu klausai šėtono ir savo sielos? Tu nieko nebijai, 
tačiau aš bijau dėl savęs ir dėl tavęs, - tarė kūrikas. - Vardan 
Alacho, nesakyk daugiau jokių eilių, kol neįžengsi į savo žemę. 
Aš nemaniau, kad tu toks. Argi nesupranti, kad šita ponia, 
dvariškio žmona, nori tave pavaryti, nes tu sutrukdei jai miegą? 
Ji berods serga arba negali iš nuovargio užmigti. Jau antrą kartą 

ji siunčia eunuchą atvesti tave. 
Tačiau Dau al Makanas nekreipė dėmesio į kūriko žodžius 
ir vėl ėmė sakyti eiles: 


Niekšeliams, viską dergiantiems, 
Buvau nepakantus. 


Tik veikti jie baakina, 
Kai žemina kitus. 


Šnipelis tarė: Svetimas!" 
Tariau: "Aš savas čia!" 


Pasakė: “Koks gražuolis jis!“ 
Tariau: “Man vien kančia!" 


Ne! Nieko nebamiršęs aš. 
Tegu mane užmuš, 


Bet tam, kurs meilę niekina, 
Nebūsiu paklusnus. 


O pasislėpęs eunuchas viską girdėjo, ir vos tik jaunuolis ištarė 
paskutinį žodį, prišoko ir atsistojo šalia jo. O kūrikas, tai pama- 
tęs, pabėgo ir atsistojo nuošaliau - žiūri, kas čia bus. 

Ir eunuchas tarė: 

- Ramybė tau, o pone! 

Dau al Makanas atsakė: 

- Ir tau ramybė ir Alacho palaiminimas! 

- O pone, - tarė eunuchas... 

Tuo tarpu išaušo rytas, ir Šachrazada nutraukė pasakojimą. 


Septyniasdešimt ketvirtoji naktis 


Kai atėjo septyniasdešimt ketvirtoji naktis, Šachrazada tęsė: 

Pasakojama, o laimingasai karaliau, kad eunuchas tarė Dau 
al Makanui: 

- O pone, šią naktų aš tris kartus buvau atėjęs pas tave, nes 
mano ponia nori su tavim pakalbėti. 

— O kas ta kalė, kuriai manęs reikia, teprakeikia Alachas ją 
ir jos vyrą?! — sušuko Dau al Makanas ir prapliupo keikti eunu- 
chą, o tas nieko negalėjo jam atsakyti, nes ponia buvo 
uždraudusi skausti jaunuolį ir atvesti jį tik jam pačiam sutikus, 
o jei neis, duoti jam šimtą dinarų. 

Ir eunuchas maloniai prabilo: 

— O pone, paimk štai šitai ir eime! O vaike mano, mes juk 
nenuskriaudėm tavęs. Reikia, kad tu garbingai nueitum pas mano 
ponią. Ji pasikalbės su tavim, ir tu grįši čion gyvas ir sveikas. 
Tavęs laukia ten didelis džiaugsmas. 

Jaunuolis atsikėlė ir nuėjo su eunuchu, o kūrikas sekė iš 
paskos murmėdamas: “Galas jo jaunystei! Rytoj jį pakars!" Ir 
kai jie atėjo, kūrikas stabtelėjo ir pagalvojo: “Kaip bus žema, 
jei jis parodys į mane ir pasakys: “Tai jis man liepė sakyti eiles!" 

O tuo metu eunuchas nuėjo pas Nuzchat az Žamanę ir tarė: 

- O ponia, aš atvedžiau tą, kurio tu ieškojai. Tai gražaus 
veido įaunuolis su buvusios gerovės žymėmis. 

Kai Nuzchat az Zamanė išgirdo šitai, jos širdis suvirpėjo ir 
ji sušuko: 

- Tegu jis pasako kokias nors eiles, kad išgirsčiau jį iš arti, 
o paskui paklausk jo vardo ir iš kur jis. 

Eunuchas nuėjo pas Dau al Makaną ir tarė: 

— Sakyk kokias nors eiles, mano ponia čia netoliese ir klau- 
sosi tavęs. O paskui aš paklausiu tavo vardo ir iš kokios tu 
šalies. 

— Su mielu noru, - atsakė tas, - bet jei tu klausi mano 
vardo, tai žinok - jis išsitrynė, ir mano paveikslas išnyko, kūnas 
sulyso. Mano pasakojimo pradžia nežinoma, o pabaigos negalima 
sakyti. Ir štai, tarytum apsvaigęs nuo vyno, klajoju praradęs pats 
save ir nežinau, ką daryti, ir paskendau apmąstymų jūr6je. 

Išgirdusi šitai, Nuzchat az Zamanė pravirko. 

— Paklausk jį, ar nepaliko jis ko nors iš mylimų Žmonių, 
pavyzdžiui, tėvo ar motinos? — liepė ji eunuchui. Ir tas perdavė 
Nuzchat az Zamanės klausimą. 

Dau al Makanas atsakė: 

— Taip, aš palikau visus, o labiausiai liūdžiu dėl sesers, su 
kuria mane išskyrė likimas. 

Nuzchat az Zamanė truputį patylėjo, o paskui sušuko: 


138 


74 naktis 


— Te visagalis Alachas suveda jį su tais, kuriuos jis myli!.. 
Tuo tarpu išaušo rytas, ir Šachrazada nutraukė pasakojimą. 


Septyniasdešimt penktoji naktis 


Kai atėjo septyniasdešimt penktoji naktis, Šachrazada tęsė: 

Pasakojama, o laimingasai karaliau, kad Nuzchat az Zamanė, 
išgirdusi jo žodžius, sušuko: 

— Te didysis Alachas suveda jį su tais, kuriuos jis myli! — 
O paskui eunuchui tarė: - Pasakyk jam, kad aš noriu išgirsti 
jo pasakojimą apie išsiskyrimą su artimaisiais ir tėvyne. 

Eunuchas persakė jaunuoliui savo ponios žodžius, o Dau al 
Makanas giliai atsidusęs pasakė tokias eiles: 


Meilė - mylinčiųjų draugė - te dažniau aplanko mus. 
Aplankysiu savo Hindės numylėtuosius namus. 


Myliu ją gražiausia meile mūsų žemėj prakeiktoj. 
Niekad ji nesako "vakar" ir nesako ji "rytoj". 


Tarsi muskusas ir ambra kvepia smėlio lyguma, 
Kai gražuolės Hindės koja liečia ją brabėgdama. 


Buk sveika, o mylimoji, saule taboro šviesi, 
Tu genty pali garsiausia — ir vergai lau čia visi. 


0) bičiuliai, vakarėjant įsikurkime greta, 
Štai šaka žalioji gluosnio, štai ir gairė pamiršta. 


Jūs paklauskit mano širdį: visada pilna aistros, 
Iš tiesų mylėt ji moka, nevalia atstumti jos. 


O Alache, amžių gėrį tu balaistyk lietumi, 
Te griaustinio skambus ratai amžiais rieda dangumi. 


Nuzchat az Zamanė, išgirdusi jo balsą, pakėlė užuolaidos 
kraštą ir pažvelgė į jaunuolį. Įdėmiai įsižiūrėjusi, atpažino jį ir 
sušuko: 

— O broli mano, Dau al Makanai! 

"Tada ir jis pažvelgė į ją, atpažino ir sušuko: 

— O sese, o Nuzchat az Zamane! 

Jie puolė vienas kitam į glėbį, apsikabino ir abu nualpo. Kai 
eunuchas pamatė juos parkritusius, užklojo kažkuo ir palaukė, 
kol atsipeikės. Kai sąmonė prašviesėjo, Nuzchat az Zamanės 
liūdesį išstūmė nepaprastas džiaugsmas, ir ji pasakė tokias eiles: 


Buvo priesaiką davęs mane bausti likimas, 
Betgi jos neįvykdė: štai tasai atpirkimas! 


Grįžo laimė, mielasis vėl mane šiandien remia! 
Sutinku savo džiaugsmą, pamirštu vargo žemę! 


Rojaus vartų jo sruogos tik lig tol neatvėrė, 
Kol Kausaro vandens iš jo lūpų negėriau. 


Dau al Makanas priglaudė seserį prie krūtinės, iš to dide- 
lio džiaugsmo jam iš akių pasipylė ašaros, ir jis pasakė tokias 
eiles: 


Mūs meilė vienoda, tik skausmas patirtas 
Ją daro tvirtesnę, o aš ne toks tvirtas. 


Grasinimai jai tik baugoki atrodo, 
O as, kilus grėsmei, jau kraustaus iš proto. 


Jie truputį pasėdėjo prie neštuvų, o paskui Nuzchat az Za- 
manė tarė: 

— Eime vidun. Papasakok man, kas atsitiko tau, o aš papasa- 
kosiuų, kas atsitiko man. 

Kai jie įėjo, Dau al Makanas liepė pirma pasakoti jai. Ir 
Nuzchat az Zamanė apsakė, kas įvyko po to, kai ji išėjo iš chano, 
palikusi jį sergantį: kaip beduinas ją apgavo ir pardavė pirkliui, 
o tas nuvedė ją pas brolį Šar Kaną ir pardavė jam, kaip Šar 
Kanas suteikė jai laisvę ir vedė ją, kaip jos tėvas sužinojęs 
pareikalavo ją atsiųsti jam, kaip Šar Kanas ištekino ją už dva- 
riškio, kad tas nulydėtų pas tėvą. O paskui sušuko: 

- Garbė Alachui, atsiuntusiam man tave! Mes išėjome iš 
namų kartu ir grįšime kartu! O dabar tu pasakok. 

Ir Dau al Makanas apsakė, kas jam atsitiko, kaip Alachas 
pasiuntė kūriką jo gelbėti, kaip tas leido dėl jo savo pinigus, 
tarnavo jam dieną ir naktį. 

— O sese, - pasakė po to Dau al Makanas, - šitas kūrikas 
padarė man tiek daug gero, kiek nė vienas nėra padaręs savo 
mylimajam ar tėvas sūnui. Jis pats alko, bet valgydino mane, 
pats ėjo pėsčias, o aš jojau. Ir tai, kad aš gyvas, - jo nuopel- 
nas. 

- Jei panorės Alachas, mes gausiai atlyginsim jam už tai, - 
atsakė Nuzchat az Zamanė. 

Paskui ji pašaukė eunuchą, ir tas atėjęs pabučiavo Dau al 
Makanui ranką, ir Nuzchat az Zamanė tarė jam: 

— Duosiu tau dovaną už gerą žinią, nes atradau brolį, tau 
padedant. Kapšelis, kurį turi, ir visa, kas jame yra, - tavo. Eik 
ir greičiau atvesk čionai savo poną! 

Eunuchas pradžiugęs nuėjo žadinti dvariškio. Kai tas atėjo, 
Nuzchat az Zamanė apsakė viską nuo pradžios iki galo, kas jiems 
buvo atsitikę, o paskui pridūrė: 

- Žinok, o dvariški, kad tu vedei ne vergę, o karaliaus 
Omaro ibn an Numano dukterį. Aš Nuzchat az Zamanė, o čia 
mano brolis Dau al Makanas. 

Ir kai dvariškis įsitikino jos žodžių teisingumu, labai nudžiugo 
esąs karaliaus Omaro ibn an Numano žentas ir pamanė: “Man 
lemta tapti kokios nors šalies vietininku!" 

Paskui jis priėjo prie Dau al Makano ir pasveikino jį, kad 
viskas taip laimingai susiklostė, ir liepė savo tarnams, kad 
paruoštų Dau al Makanui palapinę ir geriausią žirgą. Sesuo tarė 
jam: 

- Mes priartėjome prie savo Žemių, ir mano brolis pasiliks 
su manim, mes norim pasidžiaugti vienas kitu po tokio ilgo 
išsiskyrimo. 

- Tebūnie, kaip jūs norite, - atsakė dvariškis ir pasiuntė 
jiems žvakių ir visokių saldumynų. Dau al Makanui jis atsiuntė 
trejus puikiausius drabužius, o Nuzchat az Zamanė tarė: 

- Liepk eunuchui atvesti kūriką. Ir tegu jam paruošia jojamąjį 
arklį, valgydina rytą ir vakarą, ir tenepalieka mūsų jis. 

Dvariškis persakė ponios žodžius eunuchui, o tas atsakė: 

- Klausau ir vykdau! 

Pasišaukė eunuchas sargybinius ir nuėjo ieškoti kūriko, o 
surado jį gale stovyklos (kūrikas balnojo asilą, norėdamas pa- 
bėgti), ašaros riedėjo jo skruostais dėl išsiskyrimo su Dau al 
Makanu, ir jis kalbėjo sau: “Aš keletą kartų įspėjau, bet jis 
neklausė. O varge! Prasti popieriai!" Ir nespėjo jis ištarti pasku- 
tinio Žodžio, staiga mato — eunuchas jau stovi prie jo, o aplinkui 
sargybiniai, ir jo veidas iš baimės pagelto... 

Tuo tarpu išaušo rytas, ir Šachrazada nutraukė pasakojimą. 


Septyniasdešimt šeštoji naktis 


Kai atėjo septyniasdešimt šeštoji naktis, Šachrazada tęsė: 

Pasakojama, o laimingasai karaliau, kad kūrikas balnojo asilą, 
norėdamas pabėgti, ir kai pamatė, kad šalia jo stovi eunuchas 
su sargybiniais, iš baimės jam net pakinklius pakirto, ir jis garsiai 
tarė: 

— Nesupranta jis, kiek daug gero jam padariau! Manau, tai 
jis nurodė mane eunuchui ir šitiems tarnams ir apšaukė nuo- 
dėmės bendrininku! 

Bet eunuchas staiga kad suriks ant jo: 

— Kas čia sakė eiles? O melagi, kodėl tu man sakei nežinąs, 
kai jas deklamavo tavo draugas? Aš iki pat Bagdado lydėsiu 
tave, ir tau bus taip pat kaip ir tavo draugui! 

Ir pasakė tokias eiles: 


Įvyko tai, ko aš nuo seno bijojau! 
Visi pas Alachą sugrįžtam į rojų! 


Ir kūrikas sušuko: 

— Atsitiko tai, ko aš ir bijojau! 

Paskui eunuchas šūktelėjo tarnams: 

— Nukelkite jį nuo asilo! 

"Tarnai nukėlė jį ir užsodino ant žirgo, ir jis nujojo kartu su 
karavanu, o tarnai, apsupę jį iš visų pusių, jojo kartu, ir eunu- 
chas tarė jiems: 

— Jūs atsakote savo gyvybe už kiekvieną plaukelį, nukritusį 
nuo jo galvos! - Ir tyliai pridūrė: — Elkitės pagarbiai, ne- 
skriauskite jo! 

O kūrikas, pamatęs aplink save tiek sargybinių, prarado viltį 
likti gyvas ir tarė eunuchui: 

— O viršininke, aš jam ne brolis ir net ne giminė! Aš esu 
paprastas kūrikas ir radau jį leisgyvį ant mėšlo krūvos prie pirties! 

Karavanas ėjo, o kūrikas raudodamas spėliojo, kas jo laukia; 
šalia ėjo eunuchas ir nieko jam nepasakojo, tik retkarčiais pa- 
kartodavo: 

- "Tu sutrikdei mano ponios ramybę savo eilėmis, o tas 
jaunuolis irgi, bet nebijok dėl savęs! 

O pats patyliukais juokėsi iš kūriko. Kai karavanas sustodavo 
pailsėti, jiems atnešdavo valgyti, ir jis valgė kartu su kūriku iš 
vieno dubens. Po to tarnai atnešdavo ąsotį pasaldyto vandens, 
ir jie gėrė iš vieno ąsočio. Bet kūriko ašaros nedžiūvo, taip jis 
bijojo dėl savęs ir liūdėjo išsiskyręs su Dau al Makanu. 

Taip jie keliavo. O dvariškis čia būdavo prie neštuvų, kad 
patarnautų Dau al Makanui, karaliaus Omaro ibn an Numano 
sūnui, ir. jo seseriai Nuzchat az Zamanei, čia žvilgčiodavo į 
kūriką, kol brolis su seseria kalbėdavosi. Ir kai iki jų šalies beliko 
trys dienos kelio, vakare jie sustojo pailsėti ir miegojo, kol 
nušvito aušra, o tada ėmė ruoštis į kelią ir staiga pamatė dulkių 
debesį, nuo kurio netrukus tapo tamsu lyg naktį. Ir dvariškis 
sušuko: “Sustokit, palikit ryšulius!" Jis sėdo ant žirgo kartu su 
tarnais ir nujojo dulkių debesies link. Prijojęs arčiau, pamatė 
Žygiuojančią kariuomenę, tarytum audringą jūrą, su vėliavomis 
ir būgnais, raiteliais ir karžygiais. Dvariškis nustebo. O kai 
kariuomenė pastebėjo juos, iš gretų išjojo penki šimtai raitelių, 
prijojo prie dvariškio su tarnais ir apsupo. Ir jų buvo penkis 
kartus daugiau. 

- Kas atsitiko? Kieno šita kariuomenė, kuri šitaip elgiasi su 
mumis? — paklausė dvariškis. 

Jam atsakė: 

— Kas tu toks, iš kur ir kur keliauji? 

— Aš esu Damasko emyro, karaliaus Šar Kano, Omaro ibn 
an Numano sūnaus, dvariškis, vežu duoklę į Bagdadą, - atsakė 
dvariškis. 

Išgirdę jo žodžius, kariai užsidengė veidus skarelėmis, pra- 
virko ir tarė: 

— Karalius Omaras ibn an Numanas mirė, jis buvo nunuody- 

tas, ne kitaip. Eime, bėdon tu nepakliūsi, susitiksi su vyriau- 
siuoju viziriu Dandanu! 

Išgirdęs tai, dvariškis graudžiai pravirko ir sušuko: “Ši ke- 
lionė suteikė tik nusivylimą!" Ir jie visi ėmė verkti, abu būriai 
susimaišė, ir viziris Dandanas leido dvariškiui užeiti pas save, 
pasisodino šalia ir paklausė, kas jis toks. Dvariškis papasakojo 
jam, kad veža duoklę ir dovanas iš Damasko. Viziris pravirko, 
paminėjus karalių Omarą ibn an Numaną, o paskui tarė: 

- Karalius nunuodytas. Po jo mirties žmonės negalėjo nu- 
spręsti, kam atiduoti valdžią, net prasidėjo žudynės. Sulaikė juos 
didikai, kilmingieji ir keturi teisėjai. Žmonės nutarė, kad niekas 
neprieštaraus teisėjų sprendimui, ir mes einame į Damaską pas 
karaliaus Omaro ibn an Numano sūnų Šar Kaną, pasikviesim 
jį ir paskelbsim sultonu. Bet yra daug žmonių, kurie nori val- 
dovu antrojo sūnaus. Sako, jis vardu Dau al Makanas ir turi 
seserį Nuzchat az Zamanę. Jie iškeliavo į al Chidžazo žemę. Jau 
praėjo penkeri metai, bet mes neturime apie juos jokios žinutės. 

Išgirdęs tai, dvariškis suprato, kad jo žmona sakė tiesą. Jis 
labai nusiminė dėl sultono mirties, bet ir labai apsidžiaugė, kad 
atsirado Dau al Makanas, kuris vietoj tėvo bus Bagdado sulto- 
nas... 

Tuo tarpu išaušo rytas, ir Šachrazada nutraukė pasakojimą. 


Septyniasdešimt septintoji naktis 


Kai atėjo septyniasdešimt septintoji naktis, Šachrazada tęsė: 

Pasakojama, o laimingasai karaliau, kad dvariškis nuliūdo dėl 
sultono mirties, bet nudžiugo dėl savo žmonos ir jos brolio Dau 
al Makano, kad tas bus vietoj tėvo Bagdado sultonu. 

Ir dvariškis kreipėsi į vizirį Dandaną: 

- Iš tikro tai, kas atsitiko jums,- stebuklų stebuklas. Žinok, 
didysis viziri, kad susitikimas su manim - tokia buvo Alacho 
valia! - išgelbėjo tave nuo rūpesčių, ir viskas susiklostė kuo 
palankiausiai. Alachas grąžino jums Dau al Makaną ir jo seserį 
Nuzchat az Zamanę. 

Viziris baisiausiai apsidžiaugė ir tarė: 

- O dvariški, papasakok man jų istoriją! Kas jiems buvo 
atsitikę, kad jie taip ilgai negrįžo? 

Ir dvariškis apsakė Nuzchat az Zamanės, savo žmonos, is- 
toriją, papasakojo nuo pradžios iki galo Dau al Makano 
nuotykius. Tada viziris Dandanas sušaukė karalystės emyrus, 
vizirius ir didikus ir pranešė jiems naujieną. Visi labai nudžiugo 
ir nusistebėjo dėl tokio sutapimo. Paskui dvariškis ir viziris sėdo 
į sostą, priešais juos sustojo visi emyrai, didikai ir pareigūnai 
pagal rangą, ir visi išgėrė rožių vandens su cukrumi, o tada ėmė 
tartis. Emyrai liepė kariams iš lėto joti pirmyn, kol taryba pa- 
sibaigs ir juos pavys. Kariai pabučiavo Žemę prieš sostą ir sėdo 
ant žirgų, o priekyje nešė karo vėliavas; didikai, baigę tartis, 
pasivijo karius. 

Dvariškis prisiartino prie vizirio Dandano ir tarė: 

- Man reikėtų joti pirmam, paruošti sultonui tinkamą vietą 
ir pranešti jam, kad jūs atvykot ir išrinkot sultonu jį, o ne jo 
brolį Šar Kaną. 

— Gerai sumanei! - atsakė viziris. 

Ir dvariškis pakilo, o viziris Dandanas pajuto jam dar didesnę 
pagarbą ir pasiūlė dovaną, maldaudamas ją priimti. "Tada emyrai 
ir pareigūnai irgi įteikė jam dovanas, linkėdami sėkmės ir 
gerovės, ir tarė: 

- Gal tu užtartum už mus žodelį sultonui Dau al Makanui? 

Dvariškis sutiko įvykdyti jų prašymą. Paskui jis liepė savo 
tarnams keliauti, o viziris Dandanas kartu su dvariškiu pasiuntė 
palapines ir visa, ko reikia, kad pastatytų jas per vienos dienos 
kelią nuo miesto. Ir dvariškis šoko ant žirgo nepaprastai nu- 
džiugęs, pats sau kartodamas: “Kokia maloninga ši kelionė!" jo 
žmona tapo didi jo akyse, Dau al Makanas irgi. Jis skubinosi 
pirmyn ir surado tinkamą vietą, esančią per vienos dienos kelią 
nuo miesto, liepė sustoti ir pailsėti, o po to paruošti vietą, kur 
galėtų sėdėti sultonas Dau al Makanas, karaliaus Omaro ibn an 
Numano sūnus. 

O jis pats su vergais įsikūrė nuošaliau ir, gavęs Nuzchat az 
Žamanės sutikimą, užėjo pas ją ir jos brolį. Dvariškis papasa- 
kojo jiems apie tėvo mirtį, apie tai, kad valstybės galvos išsirinko 
Dau al Makaną valdovu į Omaro ibn an Numano vietą, ir 
pasveikino jį gavus karališką valdžią. Brolis ir sesuo pravirko 
sužinoję apie tėvo mirtį ir paklausė, kodėl jis buvo nužudytas. 

— Viską papasakos viziris Dandanas, - atsakė dvariškis, — 


145 


77 naktis 


rytoj su visa kariuomene jis bus čia. O tau, karaliau, belieka 
elgtis taip, kaip nurodyta, nes jie išrinko tave, ir jei tu atsisakysi, 
sultonu bus išrinktas kitas, ir tada tau iškils pavojus. Gali būti, 
kad jis tave nužudys, gal tarp jūsų kils vaidas, ir tu prarasi 
valdžią. 

Dau al Makanas nuleido galvą ir susimąstė, 0 po to tarė: 

— Aš sutinku, nes čia negalima likti nuošaly. - Jis suvokė, 
kad dvariškis teisybę sako, ir paklausė: - O dėde, ką man daryti 
su broliu Šar Kanu? 

— Vaike mano, - atsakė dvariškis, - tavo brolis yra Damasko 
sultonas, o tu - Bagdado sultonas. Būk ryžtingesnis ir pasiruošk. 
- Ir Dau al Makanas paklausė jo patarimo. 

Paskui dvariškis atnešė jam karališkus rūbus, kuriuos atvežė 
viziris Dandanas, ir durklą. Tarnams jis liepė išrinkti aukštesnę 
vietą ir pastatyti ten didelę, erdvią palapinę sultonui, kad jis ten 
galėtų sėdėti, kai atvyks emyrai. Virėjams įsakė paruošti visokių 
prašmatnių valgių ir patiekti juos sultonui, o vandennešiams - 
sustatyti vandens ąsočius. 

Po valandos pakilo dulkių debesis ir užtemdė pusę dangaus, 
o dulkėms nusėdus, pasimatė žygiuojanti kariuomenė, lyg au- 
dringa jūra... 

Tuo tarpu išaušo rytas, ir Šachrazada nutraukė pasakojimą. 


Septyniasdešimt aštuntoji naktis 


Kai atėjo septyniasdešimt aštuntoji naktis, Šachrazada tęsė: 

Pasakojama, o laimingasai karaliau, kad dulkėms nusėdus, 
pasimatė žygiuojanti kariuomenė. Tai buvo Bagdado ir Cho- 
rasano kariai, kuriuos vedė viziris Dandanas, ir jie visi džiaugėsi, 
kad Dau al Makanas tapo sultonu. Jis jau buvo aprengtas 
karališkais rūbais ir apjuostas iškilmių kardu, dvariškis atvedė 
jam žirgą, ir jis nujojo su savo vergais, o visi, buvusieji pala- 
pinėse, patraukė pirm jo. 

Dau al Makanas įėjo į didžiąją palapinę ir atsisėdęs priglaudė 
„durklą prie šlaunies, o dvariškis pagarbiai stovėjo priešais jį, ir 
vergai su apnuogintais kardais išsirikiavo prie įėjimo. Tada 
priartėjo kariai, paprašė leidimo įeiti, ir Dau al Makanas leido 
įžengti dešimčiai po dešimties. Dvariškis perdavė jiems, kad 

sultonas sutinkąs, kariai išsirikiavo, ir pirmoji dešimtis suėjo į 
palapinę. Pamačius sultoną, juos apėmė baiminga pagarba, bet 
Dau al Makanas maloniai juos priėmė ir pažadėjo visokių 
gėrybių. O tie pasveikino jį su gerove, linkėjo jam Alacho 
malonės ir prisiekė, kad ištikimai jam tarnausią. Po to jie 
pabučiavo žemę prie jo kojų ir išėjo, įžengė kita dešimtis karių, 
ir sultonas elgėsi su jais lygiai taip pat maloniai. 

Ir kariai ėjo dešimtis po dešimties, kol beliko viziris Dan- 
danas. Įėjęs jis pabučiavo žemę prie Dau al Makano kojų, o tas 
pakilo ir tarė: 

— Būk pasveikintas, viziri, senasis tėve! Iš tikro tavo darbai 
- darbai garbingo patarėjo, o galutinai viską sudėlioja aukš- 
čiausiojo Alacho ranka. - Paskui jis dvariškiui tarė: - Liepk 
dengti stalus. - Ir prisakė pakviesti visus karius, kad tie pavalgytų 
ir atsigertų, o paskui viziriui Dandanui pasakė: - Liepk kariams 
stovėti čia dešimt dienų, kol tu man papasakosi, už ką ir kaip 
buvo nužudytas mano tėvas. 

Viziris taip ir padarė - uždraudė tarnams tris dienas įeiti į 
sultono palapinę. Ir visi žmonės ėmė melstis ir linkėti Dau al 
Makanui amžinos šlovės. 

O tada atėjo pas jį viziris ir apsakė viską, kaip buvo. Dau 
al Makanas palaukė nakties, nuėjo pas Nuzchat az Zamanę ir 
paklausė: 

— Ar žinai, už ką ir kaip buvo nužudytas mūsų tėvas? 

— Ne, nežinau,- atsakė ji. 

Ir liepė Nuzchat az Zamanė pakabinti šilko užuolaidą, o Dau 
al Makanas su viziriu atsisėdo kitoje jos pusėje, ir sultonas tarė: 

— Aš noriu, kad tu smulkiai papasakotum, už ką buvo 
nužudytas mano tėvas, karalius Omaras ibn an Numanas. 

- Žinok, o karaliau, - tarė viziris Dandanas, - kai karalius 
Omaras ibn an Numanas grįžo iš medžioklės į miestą, nerado 
jūsų ir suprato, kad išvykote lankyti šventųjų vietų, ir jis labai 
susikrimto, ir pusę metų teiravosi apie jus visus atvykstančius 
ir išvykstančius, bet nieko nesužinojo. Ir štai vieną dieną, kai 
mes buvome prie jo (o jau buvo praėję metai po jūsų išvykimo), 
atėjo maloni senutė, o su ja penkios merginos - aukštakrūtės, 
nepaprasto grožio, liežuvis bejėgis apsakyti jų žavumą ir grakš- 
tumą. Jos buvo ne tik tobulo grožio, bet ir mokėjo skaityti 

Koraną, išmanė filosofiją ir sakmes apie senovę. Šita senutė 
pasiprašė leidimo įeiti pas karalių, o karalius, pamatęs, kad ji 
dorybinga ir dievobaiminga, pakvietė ją sėstis, ir ji tarė: 

- Žinok, o karaliau, kad aš atsivedžiau penkias merginas, 
kurioms lygių neturi nė vienas karalius, nes jos protingos, 
gražios, žavios ir tobulos. Jos skaito Koraną ir visus jo variantus, 
išmano visus mokslus ir sakmes apie senovės tautas. Štai jos stovi 
priešais tave, laiko valdove, o patyręs išbandymą, žmogus arba 
aukštai iškyla, arba Žemai krenta. 

Tavo velionis tėvas pažvelgė į jas, ir jo širdis nudžiugo. 

- Tegu kiekviena iš jūsų, - tarė jis, - papasakoja man, ką 
žino iš sakmių apie seniau gyvenusius Žmones ir senąsias tau- 
tas... 

Tuo tarpu išaušo rytas, ir Šachrazada nutraukė pasakojimą. 


Septyniasdešimt devintoji naktis 


Kai atėjo septyniasdešimt devintoji naktis, Šachrazada tęsė: 

Pasakojama, o laimingasai karaliau, jog viziris Dandanas 
pasakojo Dau al Makanui: 

Pažvelgus į merginas, tavo velionio tėvo širdis nudžiugo ir 
jis liepė kiekvienai iš jų papasakoti, ką žino iš sakmių apie seniau 
gyvenusius Žmones ir senąsias tautas. 

Viena mergina žengtelėjo į priekį, pabučiavo žemę prie jo 
kojų ir tarė: 

- Žinok, o karaliau, kad išsilavinusiam žmogui nepritinka 
ilgos kalbos, jis nesigiria savo dorybėmis. Jis turi laikytis įsta- 
tymų ir taisyklių, saugotis didžiųjų nuodėmių ir būti pavyzdžiu 
kitiems. Mandagumo pagrindas - kilnios savybės. Žinok, kad 
žemiškojo gyvenimo pagrindas - amžinojo gyvenimo siekimas, 
o gyvenimo tikslas - garbinti Alachą. Tu turi būti geras žmo- 
nėms ir laikytis šito papročio, nes aukščiausio rango žmonės 
privalo turėti sveiką protą ir gerą nuovoką. Karaliui ji reikalin- 
gesnė nei paprastam žmogui, nes paprastas žmogus veikia 
nenumatydamas pasekmių. Tu privalai aukoti, Alachui lėmus, 
ir savo sielą, ir savo turtą. Ir žinok, kad priešas - tai varžovas, 
kurį tu gali įtikinti savo įrodymais ir kurio tu bijaisi. O kalbant 

apie draugą, tai tarp tavęs ir jo nėra teisėjo (išskyrus gerą valią), 
kuris pasakytų, katras esate teisus. Rinkis draugą tik išbandęs 
ji, o jei jis priklauso būsimojo gyvenimo broliams, tegu laikosi 
įstatymo raidės, suvokdamas, kiek tai įmanoma, jo dvasią. Jei 
jis yra iš žemiškojo gyvenimo brolių, tebūnie jis laisvas ir tei- 
singas, išsimokslinęs ir nepiktas, nes nemokša nusipelno, kad jį 
paliktų tėvai. O melagis nebus draugas, nes žodis “sadik" 
(draugas) kilęs iš žodžio “sadyk" (tiesa), o tiesa atsiranda širdies 
gilumoje. Tai kaipgi jis gali kalbėti netiesą? Žinok, kad įstatymų 
laikymasis naudingas tam, kuris šitaip elgiasi; mylėk savo draugą, 
jei jis yra kaip tik toks, ir nesiskirk su juo. O jei koks nors jo 
poelgis tau nelabai patiks, tai jis juk ne žmona, su kuria gali 
išsiskirti, o paskui vėl ją parsivesti, - ne, jo širdis lyg stiklas: jei 
sutrūks, nebesuklijuosi. Vertas Alacho tas, kuris pasakė: 


Saugoki nuo įžeidimų tu bičiulių širdis: 
Bus sunku juos sugrąžinti, nors ir lengva skirtis. 


Juk širdis, staiga praradus savo mylimuosius, 
Lyg stiklelis: kai sudūžta, jau nesuklijuosi. 


Ir pabaigoje mergina tarė rodydama į mus: 

- Protingi žmonės sakė: “Geriausi draugai yra tie, kurie 
duoda geriausius patarimus; geriausi veiksmai yra tie, kurių 
pasekmės puikiausios; ir geriausias pagyrimas tas, kurį ištaria 
tikro vyro lūpos". Sakoma: nepritinka, kad vergas vengtų dėkoti 
Alachui, o ypač už du dalykus - sveikatą ir protą. Taip pat 
sakoma: kas saugo savo sielą, tas niekina savo aistras, o kas 
iškelia menkas savo nesėkmes, tą Alachas išbando didelėmis 
nelaimėmis. Kas pasiduoda aistroms - praranda Alacho suteiktas 
teises, o kas klauso liežuvautojo - praranda draugą. Jei kas gerai 
apie tave mano - pateisink tą nuomonę. Kas giliai lenda į ginčą 
— daro nuodėmę, o kas nevengia neteisybės, tam gresia kardas. 
Štai aš tau papasakosiu šį tą apie teisėjų privalumus. Žinok, o 
karaliau, kad teisingai nuteisti galima tik nustačius, kokio didumo 
kaltės. Teisėjas turi pastatyti žmones į vietą, kad kilmingasis 
nebandytų skriausti kitų, o silpnasis nenusiviltų teisingumu. Iš 
kaltinančiojo jis turi reikalauti įrodymų, o iš neigiančiojo — 

priesaikos. Tarp musulmonų vyrauja taikingas susitarimas, išsky- 
rus tokį, kuris leidžia tai, kas uždrausta, ir uždraudžia tai, kas 
leidžiama. Jei tu šiandien kuo nors abejoji — kreipkis į savo protą 
ir surask tą takelį, kuris veda prie tiesos. Tiesa - pareiga, kurią 
mes turime vykdyti, ir grįžti prie tiesos yra geriau, nei atkak- 
liai laikytis melo. Be to, reikia žinoti pavyzdžius iš praeities, 
suvokti dabartį ir pastatyti besiteisiančius lygia greta, ir tegu tavo 
žvilgsnis pamato tiesą. Pavesk savo reikalus Alachui, didžiam ir 
garbingam, ir pareikalauk iš kaltinančiojo įkalčių. Jei įkalčių bus, 
atseikėk, kiek priklauso, jei ne - pareikalauk iš kaltinamojo 
priesaikos: toks Alacho teismas. Pripažink teisėtu dalyku, jei 
vienas musulmonas liudija prieš kitą, nes visagalis Alachas liepė 
teisėjams teisti pagal išorinius požymius, o pats jis rūpinasi 
slaptais. Netinka teisėjauti, kai sergi ar esi alkanas, reikia klausyti 
Alacho balso, nes tam, kurio ketinimai tyri ir kuris sutaria su 
savo siela, pakanka Alacho sprendžiant žmonių reikalus. 

Az Zuchris pasakė: “Jeigu teisėjas turi tris savybes - ger- 
bia blogus žmones, mėgsta pagyrimus ir nenori pasitraukti iš 
pareigų, - jį reikia pašalinti". 

Omaras ibn Abd al Azizas pašalino vieną teisėją, ir tas 
paklausė: “Už ką tu mane atleidai?" - “Aš sužinojau, - atsakė 
Omaras, - kad tavo žodžiai aukštesni už tavo rangą." 

Pasakojama, kad garbingasai al Iskanderas tarė savo teisėjui: 
“Paskirdamas tave į šias pareigas, aš patikėjau tau savo sielą, 
savo garbę ir savo narsą. Saugok šias pareigas siela ir protu". 
O savo virėjui jis tarė: “Tau aš patikėjau savo kūną, tad rūpinkis 
juo kaip savo siela". O savo raštininkui jis taip tarė: “Tau aš 
patikėjau savo protą, saugok mane tuo, ką rašai". 

Tada pirmoji mergina pasitraukė, o į priekį Žengė antroji... 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimtoji naktis 


Kai atėjo aštuoniasdešimtoji naktis, Šachrazada tęsė: 

Pasakojama, o laimingasai karaliau, kad viziris Dandanas sakė 
Dau al Makanui, jog tada pirmoji mergina pasitraukė, o į priekį 
žengė antroji, septynis kartus pabučiavo žemę prie karaliaus kojų 
ir pradėjo: 

- Lukmanas“* sakė savo sūnui: “Tris žmonių rūšis galima 
pažinti tik esant trims sąlygoms: romų pažinsi tik rūstybėje, narsų 
pažinsi tik kare, o draugą pažinsi tik tada, kai paprašysi jo 
pagalbos". 

Sakoma: “Skriaudėjas atgailauja ir žmonių giriamas, o nu- 
skriaustasis ramiai gyvena ir peikiamas". 

Alachas pasakė: “Nemanyk, kad tie, kurie džiaugiasi tuo, kas 
jiems dovanota“, ir mėgsta būti giriami už tai, ko nepadarė, - 
nemanyk, kad jie apsaugoti nuo kankinimų: jų kančios bus 
skausmingos". 

Pranašas - tebūnie jis pašlovintas! - sakė: “Apie veiksmus 
sprendžiama iš ketinimų, ir kiekvieno laukia tai, ką pats buvo 
sumanęs". Ir dar jis — ramybė jam! — sakė: “Iš tikrųjų kūne 
yra vienas gabalėlis, ir jei jis sveikas, sveikas ir kūnas, o jei 
sugenda, sugenda ir kūnas. Taip! O tas gabalėlis - tai širdis. 
Ir pats keisčiausias dalykas žmoguje - širdis, nes ji vadovauja 
viskam. Ir jei širdyje kyla godumas - jis pražudys žmogų. Jei 
ją užvaldys liūdesys — jis padarys galą žmogui. O jei kils didelis 
įniršis — žmogus taps ūmesnis. O jei širdis patenkinta ir laiminga 
— rūstybė žmogui nebaisi. O jei širdis išsigąs - Žmogų užgrauš 
kartėlis. O jei ją prislėgs nelaimė - žmogų užpuls liūdesys. 
Užgyventas turtas dažnai atitraukia žmogaus mintis nuo Dievo. 
O jei jis prislėgtas neturto - jį užgula rūpesčiai. O kai jį kankina 
liūdesys - jis nusilpsta, niekur nemato nieko gero, tik mini 
Alacho vardą ir galvoja, kur gauti lėšų šitam gyvenimui ir kaip 
sutvarkyti būsimąjį". 

Vienas išminčius buvo paklaustas: “Kokiam Žmogui yra 
blogiausia?" Ir jis atsakė: “Tam, kurio aistra nugalėjo vyriškumą 
ir kurio ketinimams pakilus aukštyn, žinios prasiplėtė, o pa- 
siteisinimai susiaurėjo". 

Kaip teisingai pasakė Kaisas: 


Man visai nereikalingas draugas įkyruolis, 
Kurs visus gyventi moko, pats ne sykį puolęs. 


“ Lukmanas - legendinis išminčius, neva pateikęs 
arabišką Ezopo pasakėčių variantą. Jo vardu pavadintas 
vienas Korano skyrius. “ Citata iš Korano, 

III skyrius, 185 eilutė. 

Pasiskolintom gėrybėm veltui gyvenai tu. 
Visa tai, ką bandom slėpti, išaiškėja greitai. 


Ne į tas duris pataikęs, tuojau pat baklysi, 
O įžengęs ten, kur reikia, laimę pamatysi. 


Paskui mergina tarė: 

- Jei kalbėsime apie pasišventėlius, tai Chišamas ibn Bišras 
sakė: “Aš paklausiau Omarą ibn Ubeidą: “Kas yra tikrasis 
pasišventėlis?" Ir jis atsakė: “Tai paaiškino Dievo pasiuntinys 
- telaimina jį Alachas ! - tokiais žodžiais: “Pasišventėlis yra tas, 
kuris nepamiršta kapo ir išbandymų ir atiduoda pirmenybę 
amžinybei, o ne laikinybei, kuris nemano, kad tarp jam skirtų 
dienų bus “rytoj", ir laiko save mirusiu". 

Yra žinoma, kad Abu Zaras“? sakė: “Neturtas man mielesnis 
už turtą, o liga man mielesnė už sveikatą". 

Kažkas iš klausančiųjų tarė: “Tepasigaili Abu Zaro Alachas!" 
O aš štai ką pasakysiu: “Kas pasikliauja visagalio Alacho gera 
valia, tas bus patenkintas ta padėtimi, kurią jam skyrė Alachas". 
Kažkas iš ištikimų žmonių sakė: “Ibn Abu Aufas kartu su mumis 
rytą kalbėjo maldas ir ėmė skaityti: “O susupęs į apsiaustą..." * 
ir priėjęs prie jo — didis jis! - žodžių “ir kai bus sutrimituota 
trimitais" “, krito negyvas". 

Pasakojama, kad Sabitas al Bunanis taip verkė, kad vos 
neapako, ir buvo atvestas žmogus, kad gydytų jį. “Aš gydysiu 
su sąlyga, jei jis manęs klausys", - tarė žmogus. Ir Sabitas 
paklausė: “O kokia ta sąlyga?" “Tokia, kad tu daugiau nebe- 
verktum", — atsakė gydytojas. Ir Sabitas tarė: “O kam gi man 
akys, jei jos nebeverks?" 

Vienas žmogus Muchamedui ibn Abd Alachui tarė: “Patark 
man..." 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimt pirmoji naktis 


Kai atėjo aštuoniasdešimt pirmoji naktis, Šachrazada tęsė: 
“ Abu Zaras - vienas iš Mahometo sekėjų. *7 Šiais 


žodžiais prasideda XCIV Korano skyrius (sura). 
68 Šio skyriaus aštunta eilutė. 

Pasakojama, o laimingasai karaliau, kad viziris Dandanas 
pasakojo Dau al Makanui: į 

Antroji mergina sakė tavo velioniui tėvui Omarui ibn an 
Numanui: 

- Vienas žmogus Muchamedą ibn Abd Alachą paprašė: 
“Patark man". Ir tas atsakė: “Štai mano patarimas: šiame gyve- 
nime būk nuosaikus valdovas, o būsimajame - godus vergas". 
“Kaipgi čia yra?" - nesuprato žmogus. Ir Muchamedas pa- 
aiškino: “Tas, kuris nuosaikus šiame gyvenime, ir būsimajame 
turės žemiškąjį gyvenimą". 

Hausas ibn Abd Alachas sakė: “Tarp Izraelio sūnų buvo du 
broliai, ir vienas paklausė kitą: “Kokį baisiausią dalyką tu esi 
padaręs?" —- “Aš ėjau pro lizdą, kuriame buvo maži paukštyčiai, 
- atsakė tas, — ir, paėmęs vieną iš jų, įdėjau atgal į lizdą, bet 
ne į tą, iš kurio paėmiau; tai pats baisiausias dalykas, kokį esu 
padaręs. O koks tavo baisiausias darbas?" - “O aš, - atsakė 
brolis, - ruošdamasis maldai bijau, kad darau tai tik dėl atly- 
gio". Jų pokalbio klausęsis tėvas sušuko: “O Viešpatie, jeigu jie 
sako tiesą, pasiimk juos pas save!" Kažkas iš protingųjų pasakė: 
“Iš tikro šitie du yra iš vaikų, labiausiai vertų pagarbos". 

Saidas ibn Džubeiras sakė: “Aš buvau greta Fudalo ibn 
Ubeido ir tariau jam: “Patark man", o jis atsakė: “ Atmink du 
dalykus: Alachui nieko nesiūlyk į draugus ir neskriausk jokio 
Alacho kūrinio". Ir jis pasakė tokias eiles: 


Tu būk toksai, koksai esi, - Alachas tau atleis. 
Pamiršęs rūpesčius visus, keliauk savais keliais. 


Tik du dalykai smerktini, tad venk jų, buk budrus: 
Dievų negarbink svetimų, žmonėms nebūk žiaurus. 


O kokie puikūs poeto žodžiai: 


Jei tu kilnumo atsargų širdin neįsidėjai 
Ir susitiksi bo mirties tokių, kur jų turėjo, 


Tai graušies, kad nepanašus į juos, gailausi baisiai, 
Kad tų kilnumo atsargų nesukaupei kadaise. 


Tada žengė į priekį trečioji mergina ir tarė: 

— Iš tikro skyrius apie pasišventėlius labai platus, ir aš pa- 
pasakosiu iš jo šį tą, ką pamenu iš dievobaimingų prosenelių 
išminties. 

Išmanantis žmogus pasakė: “Aš džiaugiuosi mirtimi, nors 
nesu įsitikinęs, kad rasiu joje ramybę. Tačiau aš žinau, kad mirtis 
stovi tarp vyro ir jo darbų, ir tikiuosi, kad geri darbai bus 
padvigubinti, o blogų darbų daugiau nebebus". 

Kai mokslininkas Ata as Sulamis sakydavo pamokymo pa- 
baigą, imdavo drebėti ir graudžiai raudoti. Jį paklausė: “Kodėl 
taip yra?" Ir jis atsakė: “Aš ruošiuosi padaryti didį darbą, o 
būtent - stoti prieš visagalį Alachą, kad pasielgčiau taip, kaip 
mokau kitus. Kaip tik todėl Alis Zein al Abidinas“?, al Chuseino 
sūnus, drebėdavo ruošdamasis maldai, ir kai jį paklausė kodėl, 
jis atsakė: “Argi jūs žinote, prieš ką aš stoju ir į ką kreipiuosi?" 

Pasakojama, kad greta Sufjano as Saurio gyveno vienas aklas 
žmogus, ir kai ateidavo ramadano“? mėnuo, jis išeidavo mels- 
tis su kitais žmonėmis, bet tylėdavo ir likdavo ilgiau už kitus. 
Sufjanas sakė: “Kai ateis prisikėlimo diena, atves Korano žmo- 
nes, ir jie skirsis nuo kitų tuo, kad jiems bus rodoma didelė 
pagarba". 

Sufjanas sakė: “Jei siela kaip reikiant įsitvirtintų širdyje, toji 
tikriausiai iš džiaugsmo pašoktų, norėdama pasiekti rojų, taip pat 
iš liūdesio ir baimės dėl ugnies". 

Sako žmonės, kad Sufjanas tarė: “Žiūrėti į neteisingo žmo- 
gaus veidą - nuodėmė". 


Tada trečioji mergina pasitraukė, į priekį žengė ketvirtoji ir 
tarė: 

- O aš papasakosiu, ką prisimenu iš teisuolių gyvenimo. 

Sako, Bišras Basakojis'! mėgdavęs kartoti: “Girdėjau, kad 
Chalidas'* sakė: “Saugokis slapto daugiadieviškumo". “O kas 
yra slaptas daugiadieviškumas?" - paklausė jo. Ir jis atsakė: “Jei 


“ Alis Zein al Abidinas - kalifo Alijaus anūkas, 
pasižymėjęs nepaprastu dievobaimingumu. 

“ Ramadanas - pasninko mėnuo, devintas musulmonų 
metų mėnuo. '! Bišras Basakojis - pasišventėlis ir 
legendų žinovas, gyveno 767814 m. " Chalidas ibn al 
Validas — islamo pradžios karvedys, dėl narsumo 
pramintas “Alacho kardu". 

kuris nors iš jūsų meldžiasi ir ilgai lankstosi iki žemės, tas vėl 
tampa nešvarus". 

Sakė kažkas iš išmanančių: “Geri darbai išperka bloguosius", 
o Ibrahimas sakydavo: “ Aš prašiau Bišrą Basakojį atskleisti man 
ką nors iš tikrojo gyvenimo paslapčių, ir jis tarė: “O sūnau, mes 
negalime bet ką šito mokyti: iš kiekvieno šimto - penkis, tarytum 
duoklę už pelną". Protingi man pasirodė jo žodžiai, aš pritariau 
jam, sakė Ibrahimas ibn Adchamas, o kartą aš meldžiuosi ir 
žiūriu —- Bišras irgi meldžiasi. Aš atsistojau užpakaly jo, žemai 
lankstydamasis, kol sušuko muedzinas?*. Ir čia atsitiesė Žmogus 
apnešiotais drabužiais ir tarė: “O žmonės, saugokitės žalą 
nešančios tiesos, naudinga tiesa nėra pikta; būtinybė nežino 
pasirinkimo, ir nepadės žodžiai, jei nėra gerovės, kaip ir nepa- 
kenks tylėjimas, jei žmogus tyli". Kartą aš pamačiau, - sakė 
Ibrahimas, - kaip Bišrui iškrito danikas'*, o aš vietoj jo daviau 
jam dirhemą, bet jis tarė: “Aš neimsiu jo". “Tai leidžiama", 
— tariau aš. Ir Bišras atsakė: “ Aš nekeisiu būsimojo gyvenimo 
malonių į šito gyvenimo malones". Pasakojama, kad Bišro 
Basakojo sesuo nukeliavo pas Achmedą ibn Chanbalį“...? 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimt antroji naktis 


Kai atėjo aštuoniasdešimt antroji naktis, Šachrazada tęsė: 

Pasakojama, o laimingasai karaliau, kad viziris Dandanas 
pasakojo Dau al Makanui: 

Mergina kalbėjo tavo velioniui tėvui, kad Bišro Basakojo 
sesuo nukeliavo pas Achmedą ibn Chanbalį ir tarė: “O tikėjimo 
imamai, mes naktį verpiame, dieną irgi dirbame gyvenimui. Pro 
mus retai praeina Bagdado sargybiniai su fakelais, o mes sėdime 
ant stogo ir verpiame jų šviesoje. Ar mums tai draudžiama?" 
“Kas tu?" — paklausė ją Achmedas ibn Chanbalis. “Bišro 
Basakojo sesuo", — atsakė ji. Ir ibn Chanbalis sušuko: “O Bišro 
šeimyna, jūsų širdys visada kupinos dievobaimingumo!" 

** Muedzinas - šventikas mečetėje, ypatingu šauksmu 
kviečiantis tikratikius maldai. “* Danikas - smulki 
moneta, 1/16 dirhemo. " Achmedas ibn Chanbalis 


- konservatyviausio musulmoniško mokymo - 
chanbalitų mokymo - įkūrėjas. 

Kažkas iš išmanančių sakė: “Kai Alachas nori padaryti gera 
savo vergui, atveria jam vartus į darbą". 

Kai Malikas ibn Dinaras pamatydavo prekyvietėje ką nors 
ir užsimanydavo, tai sakydavo: “O siela, kentėk, aš pricštarauju 
tam, ko tu nori!" Jis sakydavo: “Tebūnie Alachas patenkintas, 
siela bus išganyta, jei prieštarausi jai, ir vargas sielai, jei jos 
visada klausysi". 

Mansūras ibn Amaras sakė: “Kartą aš susiruošiau aplankyti 
šventąsias vietas ir keliavau per Kufą į Meką, o naktis buvo 
tamsi. Staiga girdžiu - kažkas šaukia nakties gūdumoj: “O 
Dieve, prisiekiu tavo garbe ir didybe, kad nusidėdamas aš 
nenorėjau neklausyti tavęs, ir aš neneigiu tavo esybės. Tu lėmei 
man šitą nuodėmę iš begalinio amžinumo. Tad atleisk man, kad 
suklydau, nes padariau tai iš nežinojimo!" Ir, baigęs melstis, jis 
pasakė tokią eilutę iš Korano: “O tie, kurie patikėjote, saugokite 
save ir savo artimuosius nuo ugnies, o jos pakuros - Žmonės 
ir akmenys..." - ir aš išgirdau kritimo garsą, kurio priežasties 
nesupratau, ir nukeliavau tolyn. O kitą dieną mes ėjome keliu 
ir pamatėme laidotuvių procesiją, kurią lydėjo suvargusi senutė. 
Aš paklausiau ją apie velionį, ir ji tarė: “Čia laidoja vieną 
žmogų, kuris vakar ėjo pro mus, kai mano sūnus meldėsi ir 
perskaitė vieną eilutę iš didžiojo Alacho knygos, tam žmogui 
sprogo tulžis, ir jis mirė". 


Ketvirtoji mergina pasitraukė į šalį, į priekį žengė penktoji 
ir tarė: 

- O aš papasakosiu tai, ką prisimenu iš pasakojimų apie 
seniai seniai gyvenusius teisuolius. 

Maslamas ibn Dinaras sakė: “Jei išvengsi tamsių minčių, tau 
bus atleisti ir maži, ir dideli nusižengimai. Ir jei vergas išsižadės 
nuodėmių - ateis jam Alacho malonė“. Ir dar jis sakė: “Bet 
kokia gerovė, kuri nepriartina prie Alacho, yra nelaimė, ir mažas 
dalykas šiame gyvenime atitraukia nuo didelio būsimajame, o 
daug kas šiame gyvenime verčia pamiršti būsimąjį". 

Pasakojama, kad Musa?“ - ramybė jam! - nuėjo prie mad- 


* Musa - biblinis Mozė. 

janiečių“/ vandens ir tarė: “Dieve, man reikia to gėrimo, kurį 
man skyrei!" Ir Musa prašė savo Viešpaties, bet neprašė žmonių. 
Atėjo dvi merginos, ir jis pagirdė jų gyvulius, o piemenims 
vandens nedavė. Merginos grįžo namo ir viską papasakojo savo 
tėvui Šuaibui - ramybė jam! O tas tarė: “Gal jis alkanas? - ir 
liepė vienai iš jų: - Nueik ir pakviesk jį!“ Mergina nuėjo ir 
užsidengusi veidą tarė: “Mano tėvas kviečia tave, norėdamas 
apdovanoti už tai, kad atnešei mums vandens". Bet Musa 
nenorėjo eiti su ja. O ji buvo moteris su plačiu užpakaliu, ir 
vėjas taip plaikstė jos rūbus, net užpakalis matėsi, ir Musa vis 
užmerkdavo akis. O paskui jis tarė jai: “Eik iš paskos, o aš eisiu 
pirmas". Ir jie nuėjo pas Šuaibą - ramybė jam! O kai vakarienė 
buvo paruošta... 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimt trečioji naktis 


Kai atėjo aštuoniasdešimt trečioji naktis, Šachrazada tęsė: 

Pasakojama, o laimingasai karaliau, kad viziris Dandanas 
pasakojo Dau al Makanui: 

Penktoji vergė sakė tavo velioniui tėvui: 

- Ir Musa - ramybė jam! - nuėjo pas Šuaibą, o kai vaka- 
rienė buvo paruošta, Šuaibas tarė: “O Musa, aš noriu 
apdovanoti tave už tai, kad atnešei joms vandens". Musa atsakė: 
“Aš iš tokių namų, kur nė už visą žemės auksą ir sidabrą nepar- 
duodamas būsimasis gyvenimas". - “O jaunuoli, - atsakė 
Suaibas, - juk tu esi mano svečias, ir aš noriu pavalgydinti tave, 
kaip darydavo ir mano protėviai". Musa pavalgė, o paskui Šu- 
aibas nusamdė jį aštuonių kelionių į šventąsias vietas laikui, tai 
yra metams, ir kaip užmokestį paskyrė jam vieną iš savo dukterų. 
Ir Musos tarnystė Šuaibui buvo kaip išpirka už žmoną: “Aš 
noriu išleisti už tavęs vieną iš dviejų savo dukterų, o tu atitar- 
nausi man už tai aštuonias keliones". 

Vienas žmogus tarė savo draugui, kurio seniai nebuvo matęs: 
“Tu privertei mane ilgėtis, nes aš labai seniai tave bemačiau". 


"7 Madjaniečiai - Madjano miesto gyventojai (Šiaurės 
Arabija), kurie, pasak Korano, buvo žiauriai nubausti už 
tai, kad nepakluso pranašui Šuaibui. 

- “Mane nuo tavęs atitraukė ibn Šichabas, - atsakė draugas. 
- Ar tu jį pažįsti?" — “Taip, — atsakė paklaustasis, — jau tris- 
dešimt metų jis gyvena mano kaimynystėje, bet aš su juo 
nesikalbu". - “Tu užmiršai Alachą ir todėl užmiršai savo 
kaimyną, o jeigu tu mylėtum Alachą, tai mylėtum ir kaimyną, 
- atsakė draugas. - Argi tu nežinai, kad kaimynas turi tokią pat 
teisę į kaimyną kaip ir giminaitis?" 

Chuzeifas sakė: “Mes įžengsim į Meką kartu su Ibrahimu 
ibn Adchamu, ir šakikas al Balchas keliavo tais metais į šven- 
tąsias vietas. Mes susitikome, ir Ibrahimas paklausė šakiką: “Kaip 
jūs elgiatės savo žemėse?" “Kai turime - valgome, o kai alkstam 
- kenčiame", - atsakė šakikas. Ir Ibrahimas sušuko: “Taip 
elgiasi Balcho šunys! O mes, kai turim, garbinam Alachą, o kai 
alkstam — šlovinam Alachą". Šakikas atsisėdo prieš Ibrahimą ir 
tarė: “Tu mano mokytojas". 

Muchamedas ibn Imranas sakė: “Vienas žmogus paklausė 
Chasimą Kurčiąjį: “Kas verčia tave kliautis Alachu?" Ir tas 
atsakė: “Dvi aplinkybės: aš žinau, kad mano dalies niekas, be 
manęs, nesuvalgys, ir mano siela dėl to rami. Ir dar aš žinau, 
kad esu sukurtas ne be Alacho pagalbos, todėl lenkiu prieš jį 
galvą". 


Tada penktoji mergina pasitraukė, ir senė, devynis kartus 
pabučiavusi žemę prie tavo tėvo kojų, tarė: 

— Tu girdėjai, o karaliau, kad visos jos kalbėjo apie pasi- 
šventėlius. Aš seksiu jų pavyzdžiu ir papasakosiu tai, ką girdėjau 
apie mūsų didžiuosius protėvius. 

Pasakoja žmonės, kad imamas aš Šafijas dalino naktį į tris 
dalis: pirmasis trečdalis skirtas mokslui, antrasis - miegui, 
trečiasis — naktinei maldai. 

O imamas Abu Chanifas“* nemiegodavo pusę nakties, ir 
vienas žmogus parodė jį kitam tardamas: “Štai šitas nemiega visą 
naktį". Išgirdęs tai, imamas tarė: “Man gėda prieš Alachą, kad 
man priskiriama tai, ko aš neturiu". Ir po to jis nemiegodavo 
ištisą naktį. 

“Imamas Abu Chanifas (699767) - religinės 


chanifiečių krypties, labiausiai paplitusios musulmonų 
žemėse, įkūrėjas. 

Ar Rabis sakė: “Aš Šafijas ramadano mėnesį deklamuodavo 
visą Koraną septyniasdešimt kartų, ir visa tai maldos metu". 

Aš Šafijas - telaimina jį Alachas! - sakė: “Aš dešimt metų 
neprivalgydavau iki soties miežinės duonos, nes sotaus žmogaus 
širdis surambėja, nuovokumas atbunka, apima snaudulys, jis 
tampa pernelyg silpnas, kad stotųsi melstis". 

Pasakojama, kad Abd Alachas ibn Muchamedas as Sukaris 
sakydavęs: “Aš kalbėjausi su Omaru, ir jis sakė: “Nesu sutikęs 
dievobaimingesnio ir iškalbesnio žmogaus nei Muchamedas ibn 
Idrisa aš Šafijas. Atsitiko taip, kad aš išėjau kartu su al Charisu 
ibn Labibu as Safaru, - o jis buvo al Muzaijos mokinys ir turėjo 
puikų balsą. Jis perskaitė Alacho žodžius: “Štai diena, kai jie 
neprabils, ir jiems nebus leista pasiteisinti". Ir aš pamačiau, kad 
imamo aš Šafijo veido spalva pasikeitė, jis visas pašiurpo, 
smarkiai sudrebėjo ir krito be sąmonės. Atsipeikėjęs jis sušuko: 
“Prašau Alachą apsaugoti mane, kad neatsidurčiau melagio 
vietoje ir nieko nepaisančių minioje. O Dieve, tau lenkiasi 
išmanančiųjų širdys! O Dieve, atleisk man mano nuodėmes ir 
mano nežinojimą, priglobk mane, idant nėra nieko, galingesnio 
ir gailestingesnio už tave!" O tada aš pakilau ir nuėjau. 

Kažkas iš patikimų žmonių sakė: “Kai aš atėjau į Bagdadą, 
aš Šafijas jau buvo ten. Aš atsisėdau ant kranto, norėdamas 
apsiplauti prieš maldą, ir staiga kažkoks praeivis tarė: “O šau- 
nuoli, gerai apsiplauk, ir Alachas suteiks tau gerovę šiame ir 
aname gyvenime". Aš atsisukau ir žiūriu — eina žmogus, o jam 
iš paskos seka minia. Aš pasiskubinau apsiplauti ir nuėjau jiems 
iš paskos, ir jis paklausė: “Ar tau ko nors reikia?" - “Taip, - 
atsakiau aš, — išmokyk mane to, ko mokė tave visagalis Ala- 
chas". - “Žinok, - tarė žmogus, - kad tas, kuris klauso Alacho 
— išliks, kas myli tikėjimą — išsigelbės nuo pražūties. Kas nuo- 
saikus šiame gyvenime, to akys gėrėsis gražumynais aname". — 
“Gal dar ką nors pridursi?" - paklausiau aš. Ir jis pridūrė: 
“Būk nuosaikus žemiškajame gyvenime ir godus dangiškajame. 
Elkis teisingai - ir išsigelbėsi su išsigelbėsiančiais". Ir jis nuėjo, 
o aš paklausiau, kas jis toks, ir man atsakė: “Tai imamas aš 
Šafijas". 


Imamas aš Šalijas sakė: “Norėčiau, kad žmonės iš mano 

išmanymo turėtų naudos, o norėčiau todėl, kad nieko man 
paskui nebūtų primetama..." 
Tuo tarpu išaušo rytas, ir Šachrazada nutraukė pasakojimą. 


Aštuoniasdešimt ketvirtoji naktis 


Kai atėjo aštuoniasdešimt ketvirtoji naktis, Šachrazada tęsė: 

Pasakojama, o laimingasai karaliau, kad viziris Dandanas 
pasakojo Dau al Makanui: 

Ir senė kalbėjo tavo velioniui tėvui: 

- Imamas aš Šafijas sakė: “Aš norėčiau, kad žmonės turėtų 
naudos iš mano išmanymo todėl, kad nieko man vėliau nebūtų 
primetama. Ginčydamasis su kuo, - kalbėjo jis,- aš visada 
norėdavau, kad Alachas padėtų jam išdėstyti tiesą. Aš visada 
ginčydavausi tik dėl to, kad būtų išsakyta tiesa, ir visai nesvarbu, 
ar su Alacho pagalba ta tiesa išeis iš mano, ar iš mano pašne- 
kovo lūpų". 

Ir sakė jis — tebūnie Alachas juo patenkintas: “Jei tu bijai 
didžiuotis savo žiniomis, prisimink, kieno malonės tu nori su- 
laukti ir kokios bausmės nori išvengti". 

Abu Chanifui buvo pranešta: “ Tikratikių valdovas Abu 
Džafaras al Mansūras paskyrė tave teisėju ir davė tau dešimt 
tūkstančių dirhemų". Ir Abu Chanifas atsisakė. O atėjus dienai, 
kai turėjo atnešti jam pinigus, jis rytą pasimeldė, po to užsigobė 
apsiaustu ir nieko nebekalbėjo. Ir pas jį atėjo tikratikių valdovo 
pasiuntinys su pinigais, ir kreipėsi į jį, tačiau tas nieko neatsakė. 
Kalifo pasiuntinys tarė: “Šitie pinigai tau teisėtai priklauso". Bet 
Abu Chanifas atsakė: “Aš tai žinau, bet nenoriu, kad mano širdy 
įsidegtų meilė engėjams?. “Tu pirma nueik pas juos, o jau 
paskui saugokis, kad meilė jiems neįsidegtų", - atsakė pasiun- 
tinys. Ir Abu Chanifas tarė: “Nesu tikras, kad, įbridus į jūrą, 
mano drabužiai nesušlaps". O štai aš Šafijo - tebūnie Alachas 
juo patenkintas! - žodžiai: | 


Priimki, siela, žodį išmintingą, 
Tai busi ir šlovinga, ir turtinga. 


Užmiršk geismus, kurie tau daugel žada: 
Dažniausiai tik į pražūtį jie veda! 

O štai kaip Suljanas as Sauris mokė Aliją ibn al Chasaną 
as Sulamį: “Būk teisingas ir venk melo, apgavysčių, veidmainys- 
tės ir pasipūtėliškumo, nes Alachas sunaikina teisingumą viena 
iš šitų savybių. Neimk pavyzdžio tikėjimo dalykuose iš nieko, 
tik iš tų, kurie saugo savo tikėjimą, ir tegu tavo pašnekovais būna 
tik nuosaikūs žmonės. Dažniau prisimink mirtį ir dažniau prašyk 
atleidimo. Prašyk Alachą gerovės likusiam savo gyvenimui ir būk 
nuoširdus patarėjas kiekvienam tikratikiui, kai šis paklaus tavęs 
apie tikėjimo dalykus, nes tas, kuris apgavo tikratikį, apgavo 
Alachą ir jo pranašą. Pamiršk barnius ir ginčus; atmesk tai, kas 
tau kelia abejones, kad turėtum tai, kuo neabejoji, ir gerovė ateis 
pas tave. Kviesk geriems darbams ir atkalbėk nuo blogų - ir 
tave Alachas mylės; papuošk savo slaptas mintis - ir Alachas 
papuoš tavo atvirus veiksmus; priimk besiteisinančiųjų pasiteisini- 
mus ir nugalėk neapykantą musulmonams; suartėk su tais, kurie 
nusisuka nuo tavęs, ir atleisk skriaudžiantiems tave - ir tu būsi 
pranašų draugas, tegu Alachas žino ir slaptus, ir viešus tavo 
darbus. Bijok Alacho, kaip bijosi tas, kuris žino, jog numirs ir 
prisikels, ir stovės prieš šviesiausiojo sostą. Ir žinok, kad eini į 
vieną jiš būstų: arba į aukštybių rojų, arba į pragaro ugnį". 

Paskui senė atsisėdo šalia merginų, o tavo velionis tėvas, 
išklausęs jų kalbų, suprato, kad tos merginos vertos didžios 
pagarbos. Jis pamatė jų grožį, žavumą ir nepaprastą išsilavinimą 
ir apgyvendino jas kartu su sene tuose rūmuose, kur gyveno 
karalaitė Abriza, rumų karaliaus duktė, ir nusiuntė joms visa, 
ko tik galėjo prireikti. 

Taip jos išgyveno ten dešimt dienų. Ir kiekvieną dieną, kai 
karalius. užeidavo pas senę, rasdavo ją paskendusią maldose, ir 
melsdavosi ji kiaurą naktį, o dieną pasninkaudavo. Ir karalius 
pamėgo ją, ir tarė man: 

— O viziri, šita senė yra šventuolių šventuolė, ir mano širdyje 
kilo didelė pagarba jai! 

Kai atėjo vienuoliktoji diena, karalius susitiko su ja, kad 
atiduotų pinigus už merginas, ir ji tarė: 

— O karaliau, žinok, šitų merginų kaina aukštesnė už tą, dėl 
kurios žmonės paprastai tariasi, bet aš neprašysiu už jas nei 
aukso, nei sidabro, nei brangakmenių, daug'jų būtų ar maža. 

Išgirdęs tai, tavo tėvas labai nustebo ir paklausė: 

- O ponia, kokia gi jų kaina? 

Ir senė atsakė: 

- Aš jas parduosiu tik už viso mėnesio pasninką - kad tu 
dienomis pasninkautum, o naktimis melstumeis visagaliui Ala- 
chui. Ir jei tu įvykdysi šitai, jos — tavo nuosavybė, ir gali daryti 
su jomis, ką nori. 

Karalius nusistebėjo jos nepaprastu šventuoliškumu, nuosai- 
kumu ir dievobaimingumu ir sušuko: 

- Tepadaro Alachas šią moterį naudingą mums! 

O paskui jis sutiko pasninkauti visą mėnesį, kaip norėjo senė, 
ir ji pridūrė: 

- O aš padėsiu tau savo maldomis. Atnešk man ąsotį van- 
dens. 

Karalius paliepė atnešti ąsotį vandens, o ji pasilenkė virš jo 
ir ėmė kažką kalbėti, murmėti patylomis, ir mes nesupratome 
nė vieno žodžio. O tada ji uždengė ąsotį medžiagos a8eŽo 
užantspaudavo jį ir padavė tavo tėvui sakydama: 

— Kai tu išpasninkausi pirmąsias dešimt dienų, vienuoliktąją 
naktį išgerk tai, kas yra ąsotyje: gėrimas išstums iš tavo širdies 
meilę žemiškajam pasauliui ir pripildys ją šviesos ir Uk jimo: 
Rytoj aš išeisiu pas savo draugus, nematomojo pasaulio žmones"? 
(aš pasiilgau jų) ir grįšiu, kai praeis pirmosios dešimt dienų. 

Tavo tėvas pastatė ąsotį tuščiame rūmų kambaryje, užrakino 
duris, o raktą įsikišo užantin. 

Kitą dieną karalius ėmė pasninkauti, o senė išėjo savo ke- 
liais... 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimt penktoji naktis 


Kai atėjo aštuoniasdešimt penktoji naktis, Šachrazada tęsė: 

Pasakojama, o laimingasai karaliau, kad viziris Dandanas 
kalbėjo Dau al Makanui: 

Kitą dieną karalius ėmė pasninkauti, o senė išėjo savais 
keliais. Ir karalius pasninkavo dešimt dienų, o vienuoliktąją jis 
atidengė ąsotį, išgėrė vandenį ir nusprendė, kad gėrimas ma- 
loniai veikia jo sielą. Kai praėjo antra dešimtis dienų, grįžo senė, 


* Nematomojo pasaulio žmonės - šventieji. 

ji parsinešė kažkokį saldų dalyką, suvyniotą į žalią lapą, bet 
nepanašų į jokio medžio lapus. Ji nuėjo pas karalių ir pasveikino 
jį. Karalius, pamatęs ją, pakilo ir tarė: 

- Sveika sugrįžusi, garbioji ponia! 

— O karaliau, - atsakė ji, - nematomojo pasaulio žmonės 
sveikina tave. Aš jiems apie tave papasakojau, ir jie siunčia tau 
šitų saldumynų - tai būsimojo gyvenimo saldumynai. Paragauk 
jų, kai ateis vakaras. 

Tavo tėvas baisiai nudžiugo ir sušuko: “Garbė Alachui, kuris 
nematomojo pasaulio žmones padarė mano draugais!“ O paskui 
jis padėkojo senei ir iš didelės pagarbos pabučiavo jai ranką. 

Praėjo dvidešimt pasninko dienų, ir senė tarė jam: 

- Žinok, o karaliau, kad aš nematomojo pasaulio žmonėms 
papasakojau apie mūsų draugystę ir pranešiau, jog esu palikusi 
merginas pas tave. Jie nudžiugo, kad merginos yra pas tokį 
karalių kaip tu. Aš norėčiau nusivesti merginas pas nematomus 
žmones, kad jos pakvėpuotų šventu oru, ir galbūt jos grįš pas 
tave su žemės lobiu. Baigęs pasninkauti, tu parūpinsi joms tinka- 
mus rūbus. Ir tie pinigai, kuriuos jos tau atneš, duos didelę 
naudą. 

Išgirdęs senės žodžius, tavo tėvas padėkojo jai ir tarė: 

— Jei aš nebijočiau prieštarauti tau, nesutikčiau nei su lobiu, 
nei su kuo nors kitkuo. Ir kada gi tu išeini su jomis? 

— Dvidešimt septintąją naktį, - atsakė senė, - o grįšiu pas 
tave ateinančio mėnesio pradžioje, kai jau būsi baigęs pasninkauti 
ir bus praėjęs merginų apsivalymo laikas“, ir jos bus tavo, kur 
kas vertingesnės už visą tavo karalystę. 

- Aš tuo neabejoju, o teisingoji moterie, - atsakė karalius. 

O senė pridūrė: 

— Tu būtinai turi pasiųsti su manim kokį nors labai mylimą 
savo žmogų, kad jis gautų nematomųjų žmonių palaiminimą. 

— Aš turiu rumietę vergę, vardu Sufija, ji apdovanojo mane 
dviem vaikais - berniuku ir mergaite, bet prieš keletą metų jie 
dingo, - atsakė karalius. - Pasiimk ją kartu, kad ji gautų palai- 
minimą... 

Tuo tarpu išaušo rytas, ir Šachrazada nutraukė pasakojimą. 


* Apsivalymo laikas - laikotarpis, kai našlė arba 
išsiskyrusi moteris neturi teisės vėl ištekėti. 

ĄAštuoniasdešimt šeštoji naktis 


Kai atėjo aštuoniasdešimt šeštoji naktis, Šachrazada tęsė: 

Pasakojama, o laimingasai karaliau, kad viziris Dandanas 
kalbėjo Dau al Makanui: 

Tavo tėvas tarė senei, kai ji pareikalavo merginų: 

— Pasiimk ir mano rumietę vergę, vardu Sufija, kuri man 
padovanojo du vaikus - berniuką ir mergaitę, bet prieš keletą 
metų jie dingo. Pasiimk ją, kad ji gautų palaiminimą. Galbūt 
nematomieji žmonės paprašys Alachą, kad jis grąžintų jai vaikus, 
ir aukščiausiasis išklausys jų. 

Senė sušuko: 

- "Tu puikiai sumanei! 

Toks ir buvo jos tikslas. 

O kai tavo tėvo pasninkavimas jau ėjo į pabaigą, senė jam 
tarė: 

- Vaike mano, aš jau eisiu pas nematomuosius žmones, tad 
atvesk man Sufiją. - Kai toji atėjo, senė iš savo kambario atnešė 
užantspauduotą taurę ir padavė karaliui sakydama: - Kai ateis 
trisdešimtoji diena, nueik į pirtį, o paskui išgerk šitą taurę ir eik 
miegoti. Tada tu gausi tai, ko trokšti. - Karalius nudžiugo, 
padėkojo senei ir pabučiavo jai ranką, o ji tarė: - Patikiu tave 
Alachui. 

- Kada gi aš pamatysiu tave, maloningoji ponia? Nenorėčiau 
skirtis su tavim, - tarė karalius. 

Senė palaimino jį ir iškeliavo su: savo vergėmis ir karaliene 
Sufija. 

Kai baigėsi trys paskutinės pasninko dienos, karalius nuėjo 
į pirtį, o paskui - tiesiai į savo kambarį, liepė niekam ten kojos 
nekelti ir užsirakino duris. Jis išgėrė senės paliktą taurę ir užmigo, 
o mes sėdėjome ir laukėme jo iki vakaro, bet jis nesirodė. “Gal 
jis nuvargo po pirties, bemiegių naktų ir ilgo pasninkavimo, todėl 
taip ilgai miega", - spėliojome mes ir laukėme iki ryto, bet jis 
nepasirodė. Tada mes prie jo durų ėmėme garsiai kalbėtis 
tikėdamiesi, kad jis nubus ir paklaus, kas atsitiko. Bet nieko nesu- 
laukėme. Tada išlaužėme duris ir įėję pamatėme, kad jis miręs. 
Širdį mums užgulė sunkumas, ir mes paėmėme taurę, ir radome 

ant dangtelio lapą popieriaus, o jame buvo štai kas parašyta: 
“Kas padarė pikta, to niekas nepasigailės. Toks atpildas laukia 
tų, kurie rezga pinkles karalių dukterims. Mes pranešam kiek- 
vienam, kas perskaitys šį popierių, kad Šar Kanas, atvykęs į mūsų 
miestą, nuteikė prieš mus karalaitę Abrizą, bet ir to negana - 
jis parsivežė ją į savo miestą, o paskui išsiuntė ją namo su juodu 
vergu, o tas nužudė ją. Mes radome ją negyvą numestą ant 
žemės. Karaliai taip nesielgia. Atpildas tam, kuris taip padarė, 
tebus tai, kas atsitiko. Dėl jo mirties nieko neįtarinėkite: nužudė 
jį mitri nedorėlė, vardu Zat ad Davachė. Ir štai aš pasiėmiau 
karaliaus žmoną Sufiją ir keliauju pas jos tėvą Afridūną, al 
Kustantynijos karalių. Mes būtinai užpulsime jus ir išmušim visus, 
ir nebeliks jūsų Žemėse nė vieno gyvo Žmogaus, išskyrus tuos, 
kurie garbina kryžių ir diržą?!". 

Perskaitę raštelį, mes suvokėme, kad senė apgavo mus, jos 
gudrybė pavyko. Pakilome verkti, šaukti, mušti sau per veidus, 
bet kokia nauda iš ašarų. 

Ir kariuomenėje kilo nesutarimai - ką gi rinkti sultonu. Vieni 
norėjo tavęs, kiti - tavo brolio Šar Kano. Ginčijomės mes visą 
mėnesį. O paskui nutarėme keliauti pas Šar Kaną ir sutikome 
tave. Štai kodėl mirė sultonas Omaras ibn an Numanas. 

Kai viziris Dandanas baigė pasakoti, Dau al Makanas ir jo 
sesuo Nuzchat az Zamanė pravirko, o viziris, irgi verkdamas, 
tarė Dau al Makanui: 

— O karaliau, iš ašarų nėra jokios naudos, verčiau suimk save 
į rankas, būk ryžtingas ir sustiprink savo karalystę.. Juk tas, kuris 
paliko po savęs tokį kaip tu, yra nemirtingas. 

Tada Dau al Makanas nusibraukė ašaras, liepė pastatyti sostą 
priešais palapinę ir išrikiuoti karius, o dvariškis atsistojo šalia jo, 
ginklanešiai išsirikiavo užpakalyje, o viziris Dandanas - priekyje. 
Kiekvienas viziris ir didikas žinojo savo vietą. 

Paskui Dau al Makanas tarė viziriui Dandanui: 

- Pasakyk man, ar pilnas mano tėvo iždas? 

Ir viziris papasakojo apie visus iždo sandėlius, apie ten 
sudėtus turtus ir brangenybes. Ir Dau al Makanas davė kariams 


*! Kitatikiai musulmonų žemėse privalėjo kaip atpažinimo 
ženklą nešioti platų diržą. Musulmonai tą diržą, kaip ir 
kryžių, laikė kulto įrankiu. 

pinigų??, padovanojo viziriui Dandanui prabangų drabužį ir 
pasakė, jog šis liekąs savo vietoje. 

Paskui Dau al Makanas apdovanojo emyrus ir tarė dvariškiui: 

- Parodyk man Damasko duoklę, kurią tu veži. 

Ir dvariškis parodė jam skrynią su pinigais, retenybėmis ir 
brangiaisiais akmenimis, o Dau al Makanas paliepė visa tai 
išdalinti kariams... 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimt septintoji naktis 


Kai atėjo aštuoniasdešimt septintoji naktis, Šachrazada tęsė: 

Pasakojama, o laimingasai karaliau, kad karalius Dau al 
Makanas liepė išdalinti Damasko duoklę kariams, o sau nieko 
nepasiliko. Ir emyrai pabučiavo žemę prie jo kojų sakydami: 
“Mes dar nematėm karaliaus, kuris taip dosniai dalintų dova- 
nas". Paskui jie išsiskirstė po palapines, o rytą iškeliavo, ir jojo 
tol, kol įžengė į Bagdadą. Ir jie pamatė, kad miestas išpuoštas. 
Sultonas Dau al Makanas įžengė į savo tėvo rūmus ir sėdo į 
sostą. Aplink jį susirinko visa palyda, ir tada Dau al Makanas 
liepė raštininkui parašyti laišką Šar Kanui ir apsakyti viską, kas 
atsitiko, o gale pridurti: “Kai tik perskaitysi mano laišką, susi- 
ruošk ir atvyk čionai su visa savo kariuomene: mes užpulsime 
kitatikius, kad atkeršytume už tėvą ir nusiplautume gėdą". Dau 
al Makanas suvyniojo laišką, užantspaudavo jį ir padavė viziriui 
Dandanui: 

— Niekas kitas, tik tu nugabensi jam šitą laišką, bet turėsi 
švelniai kalbėti su Šar Kanu ir pasakyti jam: “Jei nori valdyti 
savo tėvo karalystę - ji tavo, o tavo brolis bus Damasko vieti- 
ninkas". 

Viziris Dandanas iškeliavo, o paskui Dau al Makanas pa- 
sirūpino kūriku — paskyrė jam puikius kambarius ir liepė juos 
rūpestingai įruošti. 

Kartą Dau al Makanas išvyko medžioklėn ir paskui grįžo į 
Bagdadą. Ir vienas emyras pasiūlė jam grynakraujų žirgų ir 


* Naujas sultonas pirmiausia išdalindavo pinigus savo 
asmens sargybiniams, kad nors iš pradžių kariuomenė 
būtų jam ištikima. 

puikių vergių, kurių grožio neįmanoma aprašyti. Viena vergė 
patiko sultonui, jis praleido su ja naktį, ir ji pastojo. 

Po kurio laiko grįžo viziris Dandanas ir papasakojo Dau al 
Makanui, kad jo brolis Šar Kanas keliaująs į Bagdadą. Ir pa- 
tarė jis sultonui pasitikti jį. Dau al Makanas taip ir padarė - su 
savo svita nujojo nuo Bagdado vienos dienos kelią, pastatė 
palapines ir laukia brolio, o Šar Kanas su savo drąsiausiais ir 
narsiausiais kariais pasirodė rytą. 

Kai priartėjo raitelių būriai ir pakilo dulkių debesys, kai 
atžygiavo pulkai ir suplevėsavo vėliavos, Šar Kanas su savo svita 
nujojo pas Dau al Makaną, o tas, juos pamatęs, norėjo šokti nuo 
žirgo, bet Šar Kanas ėmė maldauti, kad nedarytų šito. Jis pirmas 
nušoko nuo žirgo ir paėjėjo keletą žingsnių, ir Dau al Makanas 
puolė prie jo. Broliai apsikabino ir pravirko, ir ėmė guosti vie- 
nas kitą, o paskui abu sėdo ant žirgų ir su visa kariuomene 
patraukė į Bagdadą. Abu broliai įėjo į rūmus ir pailsėjo po 
kelionės, o rytą Dau al Makanas liepė iš visur rinkti kariuomenę 
ir paskelbė pradedąs šventąjį karą“?. 

Ir jie ėmė laukti, kol iš visų Žemių susirinks kariai, ir kiek- 
vieną atėjusįjį priimdavo pagarbiai. Taip praėjo visas mėnuo, o 
žmonės vis plaukė ir plaukė nenutrūkstamu srautu. 

Paskui Šar Kanas tarė savo broliui: 

— O broli, papasakok man savo nutikimus. 

Ir Dau al Makanas viską jam smulkiai apsakė, apie kūriką 
irgi. 

- Ar tu jau atsilyginai jam už suteiktą malonę? - paklausė 
Šar Kanas. 

Dau al Makanas atsakė: 

- Dar ne, bet jei bus tokia Alacho valia, apdovanosiu jį 
grįžęs iš karo... 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimt aštuntoji naktis 


Kai atėjo aštuoniasdešimt aštuntoji naktis, Šachrazada tęsė: 


* Dalyvavimas kare prieš kitatikius, norint su ginklu 
skleisti islamą, yra kiekvieno musulmono pareiga. Vėliau 
musulmonų valdovai savo valdinių religinį fanatizmą 
panaudodavo užgrobiant naujas žemes. 

Pasakojama, o laimingasai karaliau, kad Šar Kanas paklausė 
savo brolį, ar šis jau atsilyginęs kūrikui už suteiktą malonę, o 
tas atsakė, jog dar ne, bet jei būsianti tokia Alacho valia, 
apdovanosiąs jį grįžęs iš karo. 

ar Kanas patyrė, kad jo sesuo, karalaitė Nuzchat az Za- 
manė, nemelavo pasakodama savo nutikimus. Ir jis nuslėpė, kad 
turėjo su ja reikalų, per dvariškį perdavė jai linkėjimus, ji taip 
pat perdavė jam sveikinimus ir pasiteiravo apie savo dukterį 
Kudy Fakanę. Šar Kanas pranešė, kad mergaitė gerai auga ir 
puikiai jaučiasi, ir Nuzchat az Zamanė padėkojo už tai Alachui. 
O Šar Kanas kreipėsi į savo brolį patarimo, ar ne laikas išžy- 
giuoti, bet Dau al Makanas atsakė: 

- O mano broli, palaukim, kol susirinks visi kariai ir iš 
tolimesnių žemių ateis klajokliai. - Ir jis liepė suruošti maisto 
atsargas ir parūpinti ginklų. 

Paskui Dau al Makanas nuėjo pas savo žmoną, kuri jau 
penkis mėnesius nešiojo po širdimi kūdikį, ir pavedė moksli- 
ninkams rūpintis ja, paskyrė jiems algą ir aprūpinimą. O po trijų 
mėnesių, kai atėjo siriečių pulkai ir klajokliai arabai, kariuomenė 
išsirikiavo ir pajudėjo. Būrių būriai žygiavo nesustodami, dei- 
lemiečių“* kariams vadovavo Rustumas, o turkų pulkus vedė 
Bachramas. 

Dau al Makanas jojo kartu su savo kariais, iš dešinės jam 
buvo brolis Šar Kanas, iš kairės - dvariškis, jo svainis. Jie keliavo 
ištisą mėnesį, kas savaitę kelioms dienoms sustodami poilsio, nes 
žmonių buvo labai daug. Taip jie pasiekė rumų žemę. Kaimiečiai 
ir elgetos išsibėgiojo ir patraukė į al Kustantyniją. 

Karalius Afridūnas, sužinojęs apie tai, susiruošė pas Zat ad 
Davachę, nes juk jinai sugalvojo šitą gudrybę ir, nuvykusi į 
Bagdadą, nužudė karalių Omarą ibn an Numaną, o paskui, 
paėmusi savo merginas ir karalaitę Sufiją, grįžo namo. O grįžusi 
ir pasijutusi saugi, savo sūnui, rumų karaliui, ji tarė: 

— Nusišluostyk ašaras! Aš atkeršijau už tavo dukterį, karalaitę 
Abrizą, nužudžiau Omarą ibn an Numaną ir parsivedžiau Sufiją. 
Tad keliauk dabar pas al Kustantynijos karalių ir atiduok jam 
dukterį. Papasakok, kas atsitiko, tegu būna budrus ir ruošiasi 


*“* Deilemiečiai - Deilemo srities, esančios Vakarų 
Irane, gyventojai. 


169 


88 naktis 


karui. Ir aš keliausiu kartu su tavim. Mano galva, musulmonai 
pralaimės, nes mes narsesni. 

- Pažiūrėsim, kai jie ateis, —- atsakė rumų karalius ir ėmė 
ruoštis pasitikti priešą. O kai musulmonų kariuomenė priartėjo, 
jie buvo jau pasiruošę, kariai surinkti, o pirmuosiuose pulkuose 
buvo ir Zat ad Davachė. 

Kai jie atkeliavo į al Kustantyniją, karalius Afridūnas išėjo 
jų pasitikti ir paklausė, kokie reikalai atvedę. Chardubas, rumų 
karalius, papasakojo, kokios gudrybės ėmėsi jo motina Zat ad 
Davachė, kaip ji nužudė musulmonų karalių ir pagrobė karalaitę 
Sufiją, ir pridūrė: 

— Musulmonai surinko didelę kariauną ir ateina čionai, tad 
mes turime būti vieningi ir šauniai juos pasitikti. 

Karalius Afridūnas labai nudžiugo, kad atgavo dukrą ir kad 
Omaras ibn an Numanas nužudytas, ir pasiuntė šauklius po visą 
šalį rinkti karių ir papasakoti, kodėl buvo užmuštas Omaras ibn 
an Numanas. Krikščionių kariai upėmis plūdo pas jį, ir nepraėjo 
nė trys mėnesiai, o jau visa rumiečių kariuomenė buvo surinkta, 
paskui dar atvyko frankai iš visų šalių: prancūzai, vokiečiai, 
dubrovnikiečiai, Zaros, Venecijos, Genujos gyventojai ir kiti 
geltonveidžiai“?. 

Kai visi kariai susirinko, mieste nebuvo net kur kojos pasta- 
tyti, ir karalius Afridūnas įsakė eiti jiems pasitikti priešo, ir 
kariuomenė išžygiavo, ir sustojo pailsėti tik plačiame an Numano 
slėnyje (prie sūriosios jūros), toli už miesto. Jie ilsėjosi tris dienas, 
o ketvirtąją jau taisėsi keliauti toliau, bet žvalgai pranešė, kad 
artinasi islamo kariai, geriausiojo žmogaus tautos gynėjai““. Ir jie 
slėnyje prabuvo dar tris dienas, o ketvirtąją pamatė dulkių 
debesį, kuris dengė pusę dangaus, ir iš debesies išniro islamo 
vėliavos, žygiuojantys didvyriai, apsivilkę šarviniais marškiniais, 
kuriuos galėtum palaikyti debesėliais, dengiančiais mėnulį. 

Ir tada kariuomenės išsirikiavo viena priešais kitą, ir abi jūros 
susidūrė, žvilgsniai susirėmė, ir pirmasis, pradėjęs kovą, buvo 


“ Dubrovnikiečiai - Dubrovniko miesto (prie Adrijos 
jūros), kurį buvo apgulę musulmonai, gyventojai. Zara 
(Zadaras) - viduramžiais Dalmatijos karalystės sostinė 
Balkanų pusiasalio šiaurės vakaruose. Geltonveidžiai - 
taip pravardžiavo europiečius. “ T.y. arabų - 
pranašo Mahometo tautos gynėjai. 

viziris Dandanas su siriečių pulkais (o jų buvo trisdešimt tūks- 
tančių raitelių), paskui tą patį padarė deilemiečių vadas Rustumas 
ir turkų vadas Bachramas su dvidešimčia tūkstančių karių. 
Krikščionys, sušukę: “O Isa, o Mariama, o kryžiau!“ (tebūnie 
jis prakeiktas) - puolė vizirį Dandaną ir jo kariauną. 

O visa tai sugalvojo Zat ad Davachė, nes, prieš kariuome- 
nei išžygiuojant, karalius jos paklausė: 

— Kaip mums elgtis ir ką sugalvoti? Juk tai tu užvirei šitą 
košę. | 

Ir toji atsakė: 

- Žinok, didysis karaliau ir rūstusis žyny, kad aš patarsiu tau 
tokį dalyką, kurio nė pats Iblis*“" negalėtų sugalvoti, net ir 
sušaukęs visus savo pavaldinius... 

Tuo tarpu išaušo rytas, ir Šachrazada nutraukė pasakojimą. 


Aštuoniasdešimt devintoji naktis 


Kai atėjo aštuoniasdešimt devintoji naktis, Šachrazada tęsė: 

Pasakojama, o laimingasai karaliau, kad Zat ad Davachė, 
paklausta patarimo, štai ką pasakė: 

- Surink penkiasdešimt tūkstančių žmonių ir susodink juos 
į laivus, tegu jie plaukia iki Dūmų kalno ir laukia ten islamo 
kariuomenės pasirodant. Tavo kariai bus musulmonams iš 
užnugario, o mes juos pasitiksim iš priekio, ir niekas iš jų 
neišsigelbės, ir mes padarysim tvarką. 

Karaliui Afridūnui patiko senės patarimas, ir jis sušuko: 

- O klastingiausioji iš visų senių, tavo planas iš tiesų puikus! 

Ir kai islamo kariai užpuolė juos tame slėnyje, krikščionys 
nespėjo nė apsidairyti, o palapinės jau liepsnojo ir kardai raikė 
dūmus; o iš paskos ėjo Bagdado ir Chorasano pulkai, - šim- 
tas dvidešimt tūkstančių raitelių - vedami Dau al Makano. 

Pamačiusi juos, klaidatikių kariuomenė išlipo iš laivų ir 
patraukė paskui, o Dau al Makanas, tai pastebėjęs, sušuko: 
“Pasisuk į klaidatikius, o išrinktojo pranašo gentie, ir pulk juos, 
pasikliaudama Aukščiausiuoju!" 

Čia priėjo Šar Kanas su kitais musulmonų kariais, ir jų buvo 


* Iblis — velnias. 

apie šimtą dvidešimt tūkstančių, o kitatikių buvo apie tūkstantis 
tūkstančių ir dar šeši šimtai tūkstančių. Kai musulmonai susi- 
jungė, jų širdys sutvirtėjo, ir jie sušuko: “Iš tikro Alachas 
pažadėjo padėti mums ir nusigręžti nuo kitatikių!" Ir tada 
sužvango kardai, o Šar Kanas prasimušė pro eiles, įsiveržė į 
pačią priešų tirštumą ir ėmė kautis tarsi liūtas. Jis mūdravo tarp 
priešų ir kapojo juos švitriuoju kardu, vis sušukdamas: “Alachas 
didis!“, kol nuvijo juos atgal prie jūros. 

Ir Alachas lėmė pergalę islamo tikėjimui. Kovoje buvo 
užmušta keturiasdešimt penki tūkstančiai klaidatikių, o musul- 
monų žuvo trys tūkstančiai penki šimtai. Ir tikėjimo liūtas Šar 
Kanas nemiegojo tą naktį, jo brolis Dau al Makanas irgi - jie 
vaikščiojo po stovyklą, drąsino žmones, lankė sužeistuosius, 
sveikindami su pergale ir primindami atpildą, laukiantį jų 
prisikėlimo dieną. Štai kaip buvo musulmonams. 

O karalius Afridūnas ir rumų karalius su savo motina Zat 
ad Davache sušaukė visus emyrus ir taip kalbėjo: 

— Mes būtume pasiekę savo tikslą ir išgydę sužeistą širdį, 
bet per daug pasitikėjome savo gausumu. 

Ir Zat ad Davachė tarė: 

- Naudingiau bus, jei prašysime mesijo palaiminimo ir 
laikysimės savo tikėjimo. Prisiekiu mesiju, musulmonų kariuome- 
nei jėgos suteikė tik tas šėtonas, karalius Šar Kanas! 

- Aš manau, - tarė karalius Afridūnas, - rytoj išrikiuoti 
prieš juos savo kariuomenę ir išleisti žymųjį karžygį Luką ibn 
Šamlutą, nes jeigu jis susirems su karalium Šar Kanu, būtinai 
jį nugalės, kitus kariūnus irgi, ir nė vieno jų nebeliks. 

O kai išaušo skaistus rytas... 

Tuo tarpu išaušo rytas, ir Šachrazada nutraukė pasakojimą. 


Devyniasdešimtoji naktis 


Kai atėjo devyniasdešimtoji naktis, Šachrazada tęsė: 

Pasakojama, o laimingasai karaliau, kad išaušus skaisčiam 
rytui, karalius pasikvietė Luką ibn Šamlutą, vadinamą “mesijo 
kardu". O rumų žemėje nebuvo žymesnio žmogaus už šitą 
prakeiktą Luką, nebuvo geresnio šaulio ir narsesnio kovoje su 
kardu ir ietimi. Jis buvo bjaurus: veidas - tartum asilo snukis, 

o šiaip panašus į beždžionę. Būti arti jo — sunkiau nei skirtis 
su mylimuoju; jis turėjo nakties niūrumo, liūto smarvės, tigro 
įžūlumo, ir netikėjimas buvo palikęs žymę jo veide. Jis priėjo 
prie karaliaus Afridūno, pabučiavo jam kojas ir atsistojo, ir 
karalius tarė: 

- Aš noriu, kad tu stotum į kovą su Damasko karalium Šar 
Kanu, Omaro ibn an Numano sūnumi, ir nugalėtum jį. 

Lukas atsakė: 

- Klausau ir vykdau! - O karalius nubrėžė jam ant veido 
kryžių ir pareiškė, kad netrukus jis laimės pergalę. 

Paskui šitas prakeiktasis Lukas sėdo ant bėro žirgo, o apsi- 
rengęs jis buvo raudonais drabužiais ir šarviniais aukso 
marškiniais, papuoštais brangiaisiais akmenimis, rankoje laikė 
tridantę ietį, tarytum prakeiktasis Iblis genčių sunaikinimo dieną““. 
Ir jis su visa palyda leidosi į kelią, o prieky jojo šauklys, kuris 
skelbė arabiškai: “O Mahometo tauta, tegu išeina vienas jūsų 
karžygis, islamo kardas Šar Kanas, Sirijos Damasko valdovas!" 
Dar nespėjo jis ištarti šių žodžių, ir pasigirdo kanopų dundėjimas, 
privertęs visus pasitraukti iš kelio tarytum Choneino dieną““. 
Piktadariai išsigando ir pasisuko pažiūrėti, kas čia per triukšmas, 
tik mato - atjoja Šar Kanas, karaliaus Omaro ibn an Numano 
sūnus. Kai.Dau al Makanas pamatė šitą netikėlį ir išgirdo šauklio 
žodžius; pasisuko į savo brolį Šar Kaną ir tarė: 

— Jiems reikia tavęs. 

Ir tas atsakė: 

— Jeigu šitaip, tai man tik geriau. 

„Pamatę tą netikėlį, musulmonai suprato, kad tai rumų kar- 
žygis, davęs priesaiką apvalyti žemę nuo musulmonų, ir jo įniršio 
išsigando turkų, deilemiečių ir kurdų kariai. 

Čia į priekį išjojo Šar Kanas, tarytum riaumojantis liūtas, o 
jo grynakraujis žirgas buvo panašus į išgąsdintą stirniuką. Jis 
prišuoliavo prie Luko, pakratė aukštai iškeltą ietį, geliančią lyg 
gyvatė, ir pasakė tokias eiles: 


8 Užuomina į Koraną, kurio X skyriuje sakoma, jog Ado 
ir Samudo gentys buvo sunaikintos dėl to, kad nepakluso 
pasiųstiems pranašams. “ Choneinas - slėnis prie 
Mekos, kur įvyko mūšis tarp Mahameto kariuomenės 
ir nepaklusnių jam beduinų genčių. Apie 
tai pasakojama Korane. 

Aš bėrį turiu, jisai paklusnus ir nartus, 
Jei tik banorėsi, vien tau atsidavęs jis bus. 


Štai ietis tiesi, aštrus ir lankstus smaigalys, 
Ir kotas, ne vieno likimą pakreipti galįs. 


Ir indiškas kardas, - apnuoginęs jį nelauktai, 
Lyg švytintį žaibą badangėj aukštoj pamatai. 


Lukas nesuprato šitų eilių reikšmės ir ištartų žodžių galios; 
ne, jis sudavė sau ranka per veidą iš pagarbos kryžiui, nubrėž- 
tam ant kaktos, paskui pabučiavo tą ranką ir, atstatęs drotiką, 
tokią trumpakotę ietį, puolė Šar Kaną. Jis pamėtėjo drotiką viena 
ranka į viršų taip, kad tas pasislėpė debesyse, pagavo jį kita 
ranka, kaip daro burtininkai, o paskui sviedė jį į Šar Kaną. 
Drotikas išlėkė iš jo rankos tarytum kibirkščiuojanti ugninė strėlė. 
Žmonės, išsigandę dėl Šar Kano, neramiai suūžė. Bet kai dro- 
tikas prilėkė prie jo, Šar Kanas sugriebė jį ore viena ranka, o 
žmonėms iš nustebimo net sąmonė aptemo. 

Tada Šar Kanas pakratė drotiką, atimtą iš krikščionio, kad 
tas vos nesulūžo, ir sviedė jį į viršų, paskui žaibiškai pagavo kita 
ranka ir sušuko: “Prisiekiu tuo, kuris sukūrė septynis dangaus 
skliautus, aš jam, prakeiktam visose šalyse, užtrauksiu gėdą!" 

Ir sviedė į jį drotiką, ir Lukas norėjo sugauti jį, kaip darė 
Šar Kanas, ir jau tiesė ranką, tačiau Šar Kanas sviedė į jį antrą 
drotiką, kuris pataikė tiesiai į kryžių ant jo kaktos, ir Alachas 
nutrenkė jo sielą į ugnį, į tą bjaurią buveinę““! 

Klaidatikiai, pamatę, kad Lukas ibn Šamlutas krito negyvas, 
ėmė mušti sau per veidus, šaukti: “O varge! Dabar jau pra- 
puolėm!" ir kviestis į pagalbą visus šventuosius.. 

"Tuo tarpu išaušo rytas, ir Šachrazada nutraukė pasakojimą. 


Devyniasdešimt pirmoji naktis 
Kai atėjo devyniasdešimt pirmoji naktis, Šachrazada tęsė: 
Pasakojama, o laimingasai karaliau, jog kritus Lukui ibn 
* Citata iš Korano, kurio XIV skyriaus 34 eilutėje 


sakoma: “Pragaras — ir ten jie (netikėliai) keps, ir 
bjauri tai buveinė". 

Šamlutui, visi ėmė aimanuoti ir melstis, o paskui sutartinai puolė 
Šar Kaną. 

Ir kariuomenė stojo prieš kariuomenę, aštrūs kardai ir ietys 
kapojo ir durstė, žirgai trypė sužeistuosius, kol atslinko niūri 
naktis. Kariai, apsvaigę nuo kovos, nuėjo ilsėtis. Žemė buvo 
nuklota žuvusiųjų, ir sužeistuosius sunku buvo atskirti nuo 
mirusiųjų. 

Šar Kanas susitiko su savo broliu Dau al Makanu, dvariškiu 
ir viziriu Dandanu ir tarė: 

— Iš tikro Alachas netikėliams atvėrė pralaimėjimo vartus. 
Garbė Alachui, pasaulio valdovui! 

— Mes nenustojam garbinti Alacho už tai, kad jis išvijo liūdesį 
iš arabų ir persų širdžių, - atsakė Dau al Makanas, - ir žmonės, 
karta po kartos, pasakos apie tai, ką tu padarei tam prakeiktajam 
Lukui, iškreipusiam Evangeliją, ir apie tai, kaip tu ore pagavai 
ietį ir nukovei Alacho priešą. Ir tavo šlovė bus amžina. 

- O didysis dvariški ir grėsmingasis narsuoli, - pašaukė 
paskui Šar Kanas. 

— Aš čia! - atsiliepė tas. 

- Pasiimk vizirį Dandaną ir dvidešimt tūkstančių raitelių ir 
eikit septynis farsachus jūros link. Skubėkite, kad prie jūros 
atsidurtumėt laiku ir kad tarp jūsų ir priešų būtų kokių dviejų 
farsachų atstumas. Slėpkitės daubose, kol išgirsite gerklojant 
netikėlius, lipančius iš laivų, ir kautynių triukšmą. Kai pamatysite, 
kad mūsų gretos traukiasi atgal, tarytum bėgdamos nuo priešo, 
o netikėliai puola jus iš visų pusių, netgi nuo jūros ir palapinių, 
vis tiek tūnokite pasaloje; bet vos tik išvysi vėliavą su užrašu: 
"Nėra kito Dievo, tik Alachas, o Mahometas - jo pranašas, 
telaimina jį Alachas!" — iškelk žalią vėliavą, sušuk: “Alachas 
didis!" - ir pulk priešus iš pasalos, tik pasistenk, kad netikėliai 
neatsidurtų tarp bėgančiųjų ir jūros, - pasakė Šar Kanas. Taip 
Jie ir sutarė, o kariai tučtuojau susiruošė ir iškeliavo. 

Kai atėjo rytas, priešai šoko ant žirgų, išsitraukė kardus, 
persvėrė per ranką ietis ir išsibarstė po lygumą, ir šventikai ėmė 
garsiai melstis, ir ant laivų stiebų suplevėsavo vėliavos su kryžiais, 
ir kariai iš visų pusių patraukė kranto link. Vėl užvirė mūšis, 
sSublyksėjo kardai, sužaibavo svaidomos ietys, ir ėmė suktis 
Mirties girnos, ir lėkė galvos, akyse temo ir liežuviai stingo. 

Kardai kapojo, lėkė nukirstos rankos, žirgą užliedavo kraujas, 
kariai čiupdavo vienas kitą už barzdų, ir islamo kariūnai šaukėsi 
Alacho palaiminimo ir pagalbos ir dėkojo už suteiktą malonę. 
O netikėlių kariūnai šlovino kryžių ir diržą, šventikus ir vie- 
nuolius, verbų sekmadienį ir metropolitą. 

Ir Dau al Makanas su Šar Kanu atsitraukė atgal, kariai 
apsisuko, ir atrodė, kad jie bėga, o netikėlių pulkai, manydami 
nugalėję priešą, puolė juos bėgančius persekioti. Rumų šauklys 
pakėlė balsą: “O mesijo vergai, išpažįstantys tikrąjį tikėjimą, o 
pirmakrikšto tarnai, Aukščiausiasis mums padėjo! Islamo kariai 
bėga. Neatsukite gi jiems nugarų, tegu kardai suskaldo jiems 
pakaušius! Persekiokite juos, antraip atsimesite nuo mesijo, 
Mariamos sūnaus, kuris jau lopšy ėmė kalbėti!" 

Ir Afridūnas, al Kustantynijos karalius, pamanė, kad jo kariai 
laimėjo, nes nežinojo, kad toks buvo musulmonų sumanymas. 
Jis rumų karaliui pasiuntė žinią apie pergalę ir prirašė: “Prisiekiu 
stebuklais, tavo dukra Abriza, nazariete Mariamos tarnaite ir 
krikšto vandeniu, kad nepaliksiu gyvo nė vieno netikėlio - tai 
mano tvirtas pasiryžimas". | 

Pasiuntinys išjojo su šituo laišku, o netikėliai sušuko: “ At- 
keršysim už Luką!.." " 

Tuo tarpu išaušo rytas, ir Šachrazada nutraukė pasakojimą. 


Devyniasdešimt antroji naktis 


Kai atėjo devyniasdešimt antroji naktis, Šachrazada tęsė: 

Pasakojama, o laimingasai karaliau, kad netikėliai sušuko: 

— Atkeršysim už Abrizą! | 

Ir tada Dau al Makanas sušuko: 

— O vergai to, kuris atlygina už gerus ir blogus darbus, 
muškite netikėlius ir atskalūnus baltais kardais ir pilkomis ietimis! 

Ir musulmonai apsisukę vėl puolė priešus, laikydami rankose 
visa, kas pjauna ir kerta. Musulmonų šauklys kvietė: 

- Pulk tikėjimo priešus, o tu, kursai myli pranašą! Štai laikas 
padaryti paslaugą visa atleidžiančiajam! Tam, kas tikisi išsigelbėti 
baisingąją dieną, šiandien tiesiog rojus kardų paunksnėje! 

Ir štai Šar Kanas su savo vyrais metėsi ant netikėlių ir užkirto 
jiems kelią atsitraukti, ir jodinėjo, ir sukinėjosi tarp karių eilių. 

Tik staiga vienas raitelis grakščiu judesiu netikėlių pulke praskynė 
aikštelę ir ėmė jodinėti kapodamas kardu ir smaigstydamas 
ietimi, ir greit nusėjo žemę priešų galvomis ir kūnais. O tie 
išsigando ir net galvas nulenkė negalėdami pasipriešinti, o raitelis 
susijuosė dviem kardais - skvarbiu žvilgsniu ir aštria geležte, 
persisvėrė per ranką dvi ietis —- ietį su mediniu kotu ir savo 
liekną liemenį, ir tankios jo garbanos atstojo tankias karių gretas, 
kaip yra pasakęs poetas: 


Garbanom vešliosiom galima gėrėtis, 
Kai jų sruogos krinta bo didžiulių mūšių 


Ant pečių jaunuoliams, kurie laiko ietis, 
Gėrusias ber dieną kraują ilgausių. 


O kitas pasakė: 


Kai segės prie šono jis kardą, tariau jam, menu: 
“Kam reikia to kardo? Užtenka akių ašmenų“. 


Atsakė jis: “Žvilgsniai lyg ašmenys meilei skirti, 
O kardas šis tiems, kurie mylimų apvilti“. 


Pamatęs jį, Šar Kanas sušuko: 

- Vardan Korano ir mielaširdingiausiojo vėliavų, kas tu, o 
visų karžygių karžygi? Savo darbu tu įtikai pasaulio valdovui, 
privertęs bėgti netikėjimo ir neteisėtumo tarnus! 

Ir karžygis atsiliepė: 

- Vakar tu sudarei su manim sąjungą, o šiandien jau pa- 
miršai! — Ir jis atsidengė veidą, ir pasimatė jo grožis, ir staiga 
paaiškėjo, kad tai Dau al Makanas. 

Šar Kanas labai apsidžiaugė ji pamatęs, tik išsigando, kad 
drąsuoliai gali susitarę užpulti jį, o išsigando dėl dviejų dalykų: 
pirma, jis labai jaunas ir iki šiol apsaugotas nuo blogos akies; 
antra, jo gyvybė - svarbiausias karalystės ramstis. 

- O karaliau, - tarė jis,- tu stumi savo gyvybę į pavojų. 
Prijok arčiau manęs. Priešai tau dar per daug pavojingi, ir būtų 
geriau, kad tu stovėtum po savo vėliavomis ir laidytum į priešus 
taiklias strėles. 

— Aš noriu būti lygus tau kovoje ir negailiu savęs, kai kau- 
nuosi tavo akivaizdoje! - sušuko Dau al Makanas. 

O paskui islamo kariai puolė netikėlius ir apsupo juos iš visų 
pusių, ir kovėsi taip, kaip ir privalėjo kautis, ir palaužė netikė- 
jimo, nepaklusnumo ir nedorybės galią. Ir karalius Afridūnas 
susikrimto pamatęs, kas ištiko rumus. O jie pasileido bėgti link 
laivų. Ir staiga ant jūros kranto pasirodė karių būriai, pasiruošę 
kovai, juos vedė viziris Dandanas, nugalintis drąsuolius, ir emyras 
Bachramas, Sirijos dvidešimties tūkstančių liūtų vadas. 

Islamo kariuomenė iš visų pusių apsupo netikėlius ir taip 
smarkiai puolė, kad tie, negalėdami atsispirti, šoko į jūrą, o 
daugiau nei šimtą tūkstančių patricijų išmušė ir užgrobė jų laivus 
su visais turtais, suspėjo pabėgti tik dvidešimt laivų - tą dieną 
musulmonai užgrobė tokį didelį grobį, kokio neturėjo niekas per 
visus praėjusius amžius, ir niekieno ausis nėra girdėjusi apie tokį 
mūšį. Grobį sudarė penkiasdešimt tūkstančių žirgų, be pinigų 
ir lobių, kurių nė suskaičiuoti nesuskaičiuosi. Visi džiūgavo, kad 
iškovojo pergalę, kurią jiems siuntė Alachas. 

Netikėliai bėgo į al Kustantyniją, o jos gyventojai buvo gavę 
žinią, kad karalius Afridūnas sumušė musulmonus. Ir senė Zat 
ad Davachė tarė: “Aš žinau, kad mano sūnus, rumų karalius, 
nebėgs iš mūšio lauko, nes nebijo islamo karių ir atverčia juos 
į krikščionių tikėjimą". Ir senė liepė karaliui Afridūnui papuošti 
miestą, o gyventojai linksminosi ir gėrė vyną, nes nežinojo, kas 
jiems skirta. 

Pačiame linksmybių įkarštyje staiga virš jų sukrankė skausmo 
ir liūdesio varnas, ir priplaukė dvidešimt pabėgusių laivų, o 
viename iš jų buvo rumų karalius. Al Kustantynijos karalius 
pasitiko juos ir sužinojo, kokia nelaimė juos ištiko, ir pasigirdo 
garsios raudos ir aimanos, ir džiaugsmą išstūmė skausmas ir 
liūdesys. 

Afridūnas išklausė, kaip Luką ibn Šamlutą nudėjo permai- 
ningas likimas, pervėręs jį mirties strėle, kuri niekad nepralekia 
pro šalį. Karaliui aptemo akys, tarytum būtų atėjusi paskuti- 
niojo teismo diena, o kai rumų karalius papasakojo jam visas 
mūšio smulkmenas 'ir pridūrė: “Nelauk, kad be tų, kurie at- 
plaukė, dar kas nors atvyks", — jis krito nualpęs, o paskui tarė: 

- Turbūt mesijas užsirūstino ant mūsų ir todėl atvedė čionai 

musulmonus. 

Susirūpinęs didysis patriarchas atėjo pas karalių, ir tas tarė: 

— O tėve, mesijas nusisuko nuo mūsų, ir armija žūsta. 

- Nesielvartaukit ir neliūdėkit, - atsakė patriarchas, - turbūt 
kuris nors iš jūsų nusižengė mesijui, ir už tą nuodėmę buvo 
nubausti visi. Bet dabar mes melsimės bažnyčiose už jus, kol 
islamo kariai bus atblokšti. 

Paskui atėjo senė Zat ad Davachė ir tarė: 

- O karaliau, išties musulmonų kariuomenė gausi, ir mes 
nebent gudrumu įstengsime juos nugalėti. Aš sugalvojau klastą 
ir vykstu pas islamo karius. Galbūt man pasiseks, ir aš nužudysiu 
jų karžygį, kaip nužudžiau jo tėvą. Ir jei mano gudrybė pavyks, 
niekas iš jo karių negrįš namo, - juk tik dėka to karžygio jie 
stiprūs. Bet aš noriu, kad Sirijoje gyvenantys krikščionys, kurie 
kiekvienų metų kiekvieną mėnesį išeina pardavinėti savo prekių, 
padėtų man. Be jų pagalbos man nieko neišeis. 

Karalius liepė atvesti šimtą žmonių iš Sirijos Nedžrano“! ir 
paklausė juos: 

- Ar žinote, ką krikščionys iškentėjo nuo musulmonų? 

- Taip, žinom, - atsakė jie. 

Karalius tęsė: 

- Žinokite, kad štai šita moteris pasiaukojo mesijui, ir da- 
bar ji susiruošė vykti su jumis kartu, kad padarytų sumanytą 
gudrybę, kuri atneš mums didelę naudą ir sutrukdys musulmo- 
nams ateiti net čia. O jūs ar pasiaukosite mesijui? Aš jums 
duosiu kantarą"?? aukso. Kas liks gyvas, tas gaus pinigus, o kas 
mirs — tam mesijas atlygins. 

- O karaliau, mes pasiaukosim mesijui, - atsakė jie. 

Tada senė pasiėmė visokių žolelių, sumetė jas į katilėlį ir 
virė, kol atsirado juodos nuosėdos, o paskui palaukė, kol tas 
antpilas atvėso, ir uždengė jį didelės skaros kampu. Tada ji 
užsimetė ilgą apsiaustą, apsiūtą juostele, pasiėmė rožančių ir 
nuėjo pas karalių, ir nepažino jos nei jis, nei niekas kitas. Tad 
ji atsidengė veidą, ir visi pagyrė ją už gudrumą. Ir senė su Sirijos 
Nedžrano krikščionimis iškeliavo pas Bagdado karius... 

Tuo tarpu išaušo rytas, ir Šachrazada nutraukė pasakojimą. 


*! Nedžranas - gyvenvietė į pietus nuo Damasko. 
*? Kantaras —- svorio matas, apie 44 kg. 

Devyniasdešimt trečioji naktis 


Kai atėjo devyniasdešimt trečioji naktis, Šachrazada tęsė: 

Pasakojama, o laimingasai karaliau, kad prakeiktoji senė Zat 
ad Davachė buvo žynė, kerėtoja, piktadarė, apsukruolė, paleis- 
tuvė ir apgavikė. Jai dvokė iš burnos, jos vokai buvo raudoni, 
skruostai geltoni, išvaizda niūri, akys pūliuojančios, kūnas šašuo- 
tas, plaukai pražilę, su kupra, veidas išblyškęs, nosis varvanti. 
Tačiau ji skaitė Koraną, Šventąjį raštą, ir buvo nuvykusi prie 
Alacho šventyklos - kad suvoktų islamo tikėjimą. Ir dvejus 
metus Jeruzalėje ji išpažino žydų tikėjimą, kad išmoktų žmonių 
ir džinų klastos. Ji buvo didžiausias pavojus ir didžiausia blo- 
gybė, nepaklūstanti jokiai religijai. Dažniausiai ji gyvendavo pas 
savo sūnų, karalių Chardubą, nes mėgo glamonėti nekaltas 
mergeles. Ir kiekvieną merginą, kuri jai patikdavo, pratindavo 
prie šito, trindavo jos kūną šafranu, ir merginai iš nepaprasto 
malonumo trumpam aptemdavo sąmonė. Tas, kurios klausydavo, 
senė globojo, girdavo jas savo sūnui; o jei kuri nepaklusdavo, 
lengvai pražudydavo. To ji išmokė Abrizos verges Mardžaną, 
Reichaną ir Utrudžą. O karalaitė Abriza negalėjo senės pakęsti, 
nemiegodavo su ja, nes senė bjauriai dvokė, o jos kūnas buvo 
šiurkštesnis už palmės plaušus. Merginas senė suviliodavo bran- 
genybėmis, o Abriza vengė jos, kviesdamasi į pagalbą 
Aukščiausiąjį. Vertas Alacho tas, kuris pasakė: 


0, tu, kurs bučiuoji turtingųjų kojas, 
Kuris prieš bedalį varguolį puikuojies! 


O, geidžiantis turtais bridengt veidą paiką, 
Kvailė kvepalais neužtrenks savo tvaiko! 


Bet grįžkime prie jos klastų ir gudrybių. 

Ir štai ji išvyko su krikščionimis pas islamo karius. O karalius 
Chardubas tarė karaliui Afridūnui: 

- Nereikia mums nei didžiojo patriarcho, nei jo maldų! 
Geriau padarykim taip, kaip sumanė mano motina Zat ad 
Davachė, ir pažiūrėkim, ką ji iškrės islamo kariams. Jie netrukus 
bus čia ir apsups mus. 

Išgirdęs tai, karalius Afridūnas labai išsigando ir tučtuojau 
išsiuntinėjo laiškus į visas krikščionių gyvenamas vietas su 
prašymu: “Te nė vienas krikščionis nelieka nuošaly! Ateikite visi 
— pėstieji, raiteliai, moterys ir vaikai. Musulmonų kariuomenė 
trempia mūsų šalį; tad skubėkite, skubėkite greičiau, kol neuž- 
griuvo nelaimė!" 

O senė Zat ad Davachė su savo žmonėmis įžengė į miestą 
ir aprengė juos musulmonų pirklių drabužiais. Ji buvo pasiėmusi 
šimtą mulų, apkrautų Antiochijos audiniais, Madinijos atlasų, 
karališkuoju brokatu ir kitomis prekėmis, ir karaliaus Afridūno 
laišką, kuriame buvo parašyta: “Šitie pirkliai eina iš Sirijos žemių, 
buvo jie ir pas mus. Nedarykit jiems nieko pikto ir neimkit 
dešimtinės, kol jie nepasieks savo žemių ir nepasijus saugūs, nes 
tik pirklių dėka klesti šalys, ir jie nėra nei plėšikai, nei priešai". 

Paskui prakeiktoji Zat ad Davachė pasakė savo žmonėms: 

- Aš sumaniau klastą, kaip pražudyti musulmonus. 

Ir tie atsakė: 

— O karaliene, tik įsakyk mums, paklusniems savo tarnams, 
ir tepadeda tau mesijas! 

Senė apsivilko baltos švelnios vilnos drabužius ir ėmė trintis 
kaktą, kol atsirado didelis ženklas, kurį ji ištepė taukais ir pa- 
darė taip, kad tas ženklas skleistų stiprią šviesą. Ta prakeiktoji, 
liesa, įdubusiomis akimis, surakino sau kojas ties kulkšnimis ir 
taip keliavo tol, kol pamatė musulmonų karius. Tada ji nusiėmė 
grandines (o jos paliko žymes ant kojų) ir išsitepliojo drakono 
krauju?*, tada liepė savo Žmonėms primušti ją ir paguldyti į 
skrynią, o paskui pamokė: 

- Šaukite šventuosius žodžius“*, nuo to jums nebus blogiau. 

- Kaipgi mes galim mušti tave, savo karalienę, garbingojo 
karaliaus motiną? - paklausė tie. 

— Niekas nesmerkia to, kuris nueina į išvietę, kai reikalas 
prispiria, - atsakė ji. - O kai aš gulėsiu skrynioje, užverskite 
ją ant mulo kaip ir kitas prekes ir nieko nebijodami keliaukit 


3 Drakono kraujas - dervinga medžiaga, dengianti 
vienos iš palmių vaisius, augančius Sumatros ir Borneo 
salose. * T.y. musulmonų tikėjimo išpažinimas: “Nėra 
kito dievo, tik Alachas, ir Mahometas - 
jo pranašas". 


181 


93 naktis 


pro karius. Jei kas iš musulmonų pastos jums kelią, atiduokit 
mulus su prekėmis ir pasakykite: “Mes buvome netikėlių šalyje, 
ir jie nenuskriaudė mūsų, priešingai, jie liepė, kad niekas mums 
netrukdytų, - tai kaipgi jūs atimat mūsų prekes? Štai rumų 
karaliaus laiškas, kuriame prašoma, kad mums nedarytumėt nieko 
pikta". O jei kas paklaustų: “O ką jūs už savo prekes įsigijote 
rumų žemėje?" — atsakykit: “Mes išpirkome vieną pasišventėlį, 
kuris kokius penkiolika metų buvo uždarytas požemyje ir šaukėsi 
pagalbos, bet nesulaukė jos; atvirkščiai, netikėliai kankino jį dieną 
ir naktį, kalbėdamiesi apie kelionę. O paryčiais išvydome ant 
sienos kažkieno atvaizdą ir įsižiūrėję pamatėme, kad tas atvaizdas 
sujudėjo ir tarė: “O musulmonai, ar yra tarp jūsų tas, kuris 
sudarys sandėrį su Aukščiausiuoju?" - “O ką tai reiškia?" - 
paklausėme mes. Ir atvaizdas atsakė: “Alachas leido man prabilti, 
idant sustiprinčiau jūsų tikėjimą. Eikite iš netikėlių šalies ir 
keliaukite pas musulmonų karius, nes ten yra Alacho kardas ir 
narsiausias pasaulio karžygis karalius Šar Kanas, jis užkariaus al 
Kustantyniją ir pražudys krikščionis. Jūs keliausit tris dienas, kol 
prieisit Matruchano dykumą. O toje dykumoje yra vienuolynas. 
Eikite su gerais ketinimais ir pasistenkite ten patekti savo ryžto 
jėga, toje dykumoje yra vienas žmogus - maldininkas iš Jeru- 
zalės, vardu Abd Alachas. Jis nepaprastai dievobaimingas, daro 
stebuklus, išblaškančius abejones ir neaiškumus. Vienas vienuolis 
jį apgavo ir uždarė į požemį, kur jis sėdi jau ilgą laiką, ir vergų 
viešpats trokšta jį išgelbėti, nes jo išlaisvinimas - didžiausias 
žygdarbis kovoje dėl tikėjimo". 

Šitaip pamokiusi savo žmones, senė pridūrė: 

— O kai karalius susidomės jūsų pasakojimu, taip pasakykite: 
“Išgirdę atvaizdą taip sakant, mes supratome, kad tas maldinin- 
kas..." 


Tuo tarpu išaušo rytas, ir Šachrazada nutraukė pasakojimą. 
Devyniasdešimt ketvirtoji naktis 


Kai atėjo devyniasdešimt ketvirtoji naktis, Šachrazada tęsė: 

Pasakojama, o laimingasai karaliau, kad Zat ad Davachė, 
pamokiusi savo žmones, kaip elgtis, pridūrė: 

— O kai karalius susidomės jūsų pasakojimu, taip pasakykite: 

“Išgirdę atvaizdą taip sakant, mes supratome, kad tas maldinin- 
kas yra didžiausias teisuolis ir nuoširdžiausias Alacho vergas. Ir 
mes keliavome tris dienas, kol prijojome dykumą, ten visą dieną 
pardavinėjome ir pirkome, nes esame pirkliai, o kai sutemo, 
patraukėme į tą vienuolyną, kur buvo požemis, ir išgirdome, kaip 
maldininkas, baigęs skaityti Koraną, pasakė tokias eiles: 


Savo širdį dar kiek bakentėti prašau, 
Neviltis engia sielą kas kartą aršiau. 


Jeigu laimės nėra, tai geriau jau mirtis: 
Ji mielesnė dabar negu ta neviltis. 


Žaibe, jei aplankysi tėvynės laukus, 
Jei sutiksi tenai artimuosius brangius, 


Nuo manęs tu paklausk: “Ar matysimės mes? 
Ar išpbirksit, kai nusiaubė karas žemes?" 


Tu pasveikink mieluosius, pasakyk nuo manęs: 
“Aš toli rumų celėj velku grandines". 


— O kai musulmonai suras mane skrynioje, pamatysite, kokią 
gudrybę aš iškrėsiu — išmušiu visus iki vieno, - tęsė senė. 

Ir krikščionys paklausė - skaudžiai primušė ją, nes privalėjo 
jos klausyti, įkišo į skrynią ir nukeliavo pas musulmonus. 

O musulmonų kariai, laimėję mūšį ir užgrobę turtus, buvu- 
sius laivuose, ilsėjosi, šnekučiavosi, ir Dau al Makanas tarė savo 
broliui: 

— Alachas siuntė mums pergalę už mūsų teisingumą ir drau- 
gystę. Tad įvykdyk, Šar Kanai, mano įsakymą: aš esu pasiryžęs 
nužudyti dešimt karalių už savo tėvą, papjauti penkiasdešimt 
tūkstančių klaidatikių ir įžengti į al Kustantyniją. 

Šar Kanas atsakė: 

— Mano siela išpirks tave nuo mirties, o karo su klaidatikiais 
man nelemta išvengti, net jeigu ilgus metus pasilikčiau gyventi 
jų žemėse. Bet aš, broli, turiu Damaske dukterį, vardu Kudy 
Fakanė, ir mano širdis kupina meilės jai. Ji nuostabi mergaitė. 

— Ir mano vergė netrukus gimdys nuo manęs, - atsakė Dau 

al Makanas, - bet aš nežinau, kuo mane apdovanos Alachas. 
Pažadėk man, broli, kad jei man gims berniukas, tu ištekinsi savo 
dukterį už jo. Prisiek man. 

— Su mielu noru, - sutiko Šar Kanas ir ištiesė broliui ranką 
tardamas: — Jei tau gims berniukas, aš išleisiu už jo savo dukterį 
Kudy Fakanę. 

Ir jie abu pralinksmėjo, ir ėmė sveikinti vienas kitą su per- 
gale, o viziris Dandanas tarė: 

- Žinokite, o karaliai, kad Alachas siuntė jums pergalę todėl, 
kad patikėjote jam savo sielas. O dabar, mano manymu, būtų 
geriausia sekti paskui priešą ir būti pasiruošusiems kautis. Galbūt, 
Alachui padedant, jūsų troškimai išsipildys, ir jūs sunaikinsit savo 
priešus. O jeigu norite, sėskit į šiuos laivus ir plaukit, o mes 
eisim sausuma, ir jei prireiks, narsiai stosime į kautynes. 

Ir viziris Dandanas įkalbinėjo juos, ir pakartojo poeto žodžius: 


Geriausia pasauly, kai priešus vanoju 
Arba kai ant žirgo į mūšį šuoliuoju, 


Ar kai mylimosios žygūnas už lango, 
Ar kai mylimoji pati apsilanko. 


Ir dar kito poeto: 


Jeigu liksiu aš gyvas, kovą kviesiu būt motina, 
Savo ietį but seseria, tėvu - kardą bebaimį, 


O šalia sužeistasis juoksis, mirtį sutikdamas, 
Tartum būtų mirtis jam didžiausioji laimė. 


O paskui sušuko: 

— Garbė tam, kuris pagelbėjo jums kovoje ir atidavė į jūsų 
rankas šitiek aukso ir sidabro! 

Ir Dau al Makanas įsakė kariuomenei žygiuoti į al Kustan- 
tyniją, ir kelyje užėjo jie nuostabų slėnį, knibždantį žvėrių ir 
paukščių, kur tekėjo upeliai, noko vaisiai, žydėjo gėlės, ir tas 
slėnis buvo panašus į rojaus sodą, pasipuošusį visokiomis gro- 
žybėmis, jo šakos buvo atsigėrusios rasos vyno ir lingavo, 
sujungdamos rojaus upės saldumą su vėjelio švelnumu ir tem- 
dydamos protą ir žvilgsnį, kaip pasakė poetas: 

Tik bažvelk į sodą su rasų lašeliais, - 
Rodosi, ant žemės koks apsiaustas žalias. 


Jei nukreipsi žvilgsnį, lai išvysi seną 
Tvenkinį didžiulį, kur vanduo pliuškena. 


O dvasia regės, rods, kaip didybė gimsta: 
Šakos tartum žalios vėliavos nerimsta. 


Ir dar kitas: 


Upė - skruostas, nuo rytmečio saulės baraudęs, 
Lyg pūkelis gluosnelis prie jo prisiglaudęs. 


O šakas lyg apyrankės apkabino skaidrumas 
Sūkurių sidabrinių, ir žiedai — it karūnos. 


Dau al Makanas pasisuko į Šar Kaną ir tarė: 

— O broli, Damaske nėra tokios gražios vietovės! Mes ap- 
sistosime čia trims dienoms, pailsėsime ir sukaupsime jėgas 
mūšiui su netikėliais. 

Ir ten jie išgirdo iš tolo ataidint žmonių balsus. Kai Dau al 
Makanas paklausė, kas tai, išgirdo atsakymą: 

— Tai karavanas, einantis iš Sirijos, jis apsistojo šiame slėnyje. 
Galbūt mūsų kariai, juos sutikę, atėmė ką nors iš jų prekių, nes 
jie eina iš netikėlių Žemių. 

O po kurio laiko atėjo pirkliai šaukdamiesi pagalbos. Dau 
al Makanas liepė juos atvesti, ir jie tarė: 

— O karaliau, mes buvome netikėlių žemėse, bet jie nieko 
iš mūsų neatėmė. Tai kodėl mūsų broliai musulmonai plėšia 
mūsų turtą? Pamatę juos, mes priėjome arčiau, ir jie atėmė 
mūsų prekes. Štai ir viskas. 

Paskui pirkliai ištraukė al Kustantynijos karaliaus laišką, Šar 
Kanas perskaitė jį ir tarė pirkliams: 

— Mes grąžinsime turtą, bet jums nederėjo prekiauti klaida- 
tikių šalyje. 

— O valdove, - atsakė pirkliai, - Alachas pasiuntė mus į 
tuos kraštus, kad mums atitektų tai, ko negavo joks užkariautojas, 
netgi jūs. 

- O kas gi jums atiteko? - paklausė Šar Kanas. 

Pirkliai atsakė: 

- Mes pasakysime tik jums, niekam kitam, antraip tai gali 
tapti mūsų, o ir visų karių žuvimo priežastimi. 

Ir pirkliai atnešė skrynią, kurioje gulėjo prakeiktoji Zat ad 
Davachė, ir Dau al Makanui ir Šar Kanui papasakojo apie 
pasišventėlį taip raudodami, kad ir abu broliai pravirko... 

Tuo tarpu išaušo rytas, ir Šachrazada nutraukė pasakojimą. 


Devyniasdešimt penktoji naktis 


Kai atėjo devyniasdešimt penktoji naktis, Šachrazada tęsė: 
Pasakojama, o laimingasai karaliau, kad pirkliai apsakė bro- 
liams apie pasišventėlį, kaip juos buvo mokiusi Zat ad Davachė. 
Šar Kano širdis suminkštėjo, jam pagailo to pasišventėlio. 

— Jūs išlaisvinot jį ar jis vis dar kankinasi dykumoje? - 
paklausė jis pirklius. 

Ir tie atsakė: 

- Ne, mes išlaisvinom jį, o paskui pabėgom gelbėdami savo 
kailį. Ir patikimi žmonės sakė mums, kad tame vienuolyne 
sukrauta gausybė aukso, sidabro ir brangiųjų akmenų. - Tada 
jie atidarė skrynią ir iškėlė iš ten senę, panašią į sudžiūvusią 
pupų ankštį - taip ji buvo sulysusi ir pajuodusi, surakinta 
grandinėmis. 

Pamatę ją, visi pamanė, jog tai šventuolių šventuolis ir tik- 
riausias asketas, nes jos kakta švietė nuo įtrintų taukų. Dau al 
Makanas ir jo brolis graudžiai pravirko ir pabučiavo jai ranką, 
o senė tarė: 

— Sulaikykit ašaras ir išklausykit, ką jums pasakysiu. 

Broliai taip ir padarė, ir ji prabilo: 

- Žinokite, kad aš esu laimingas, jog Aukščiausiasis skyrė 
man tokią dalią, nes savo nelaimę laikau jo siųstu išbandymu, 
o kas nebus ištvermingas, nėra tam kelio į palaimos sodus. 
Dabar aš norėčiau grįžti į savo šalį, kad mirčiau po žirgų ir 
kovotojų už tikėjimą kojomis, kurie žuvę yra gyvi, o ne mirę. 

Ir ji pasakė tokias eiles: 


Tvirtovė - lyg kalnas Sinajaus, kur mūšio liebsna sušvito. 
Tu - Mozė, su Viešpačiu savo prieš aušrą šneki tu. 


186 


95 naktis 


Tad sviesk savo lazdą - tegu priešų turtą praryja. 
Jų virvė netaps gyvate — tegu tavo siela nebijo. 


Skaityk lyg suras tu gretas nesuskaitomų priešų, 
Te kardas tavasis eiles ant jų kūnų išrėžia. 


Kai senė baigė kalbėti, ašaros pasipylė jos skruostais, o 
taukuota kakta skaisčiai švietė. Šar Kanas atsistojo, pabučiavo 
jai ranką ir atnešė valgyti, bet ji atsisakė: 

— Penkiolika metų pasninkauju, tai kaipgi galiu valgyti da- 
bar, kai dangaus valdovas dovanojo man laisvę ir apsaugojo nuo 
to, kas baisiau ir už kankinimus ugnimi? Aš palauksiu vakaro. 

Kai saulė nusileido, broliai nunešė jai valgyti ir tarė: 

- Valgyk, pasišventėli, - o ji atsakė: 

— Dabar ne laikas, dabar aš meldžiuosi. 

Ir ji iki nakties išstovėjo mihrabe“* melsdamasi. Taip ji darė 
tris dienas ir tris naktis ir prisėsdavo tik sakydama baigiamąjį 
pasveikinimą““. Dau al Makanas tai matydamas tarė Šar Kanui: 

— Pastatyk šitam maldininkui odos palapinę ir paskirk jam 
tarną. 

O ketvirtą dieną ji pareikalavo maisto, ir jai buvo atnešta 
visokiausių valgymų, kokių tik širdis galėjo geisti, tačiau senė 
suvalgė tik vieną paplotį su druska. O užėjus nakčiai, vėl ėmė 
melstis. | 

Šar Kanas tarė broliui: 

- Šitas žmogus atsisakė gyvenimo, ir jei ne karas, aš nepa- 
likčiau jo ir tarnaučiau jam garbindamas Alachą iki savo dienų 
galo. Aš norėčiau nueiti į jo palapinę ir pasikalbėti. 

— Ir aš, - atsakė Dau al Makanas, - o kadangi rytoj mes 
išžygiuojam į al Kustantyniją, tad nebus tinkamesnio laiko nei 
dabar. 

— Aš irgi norėčiau pamatyti tą šventuolį, - įsiterpė viziris 
Dandanas, - galbūt jis pasimels už tai, kad aš baigčiau savo 


3 Mihrabas — niša mečetės sienoje, rodanti, kur yra 
Meka.“ Baigiamasis pasveikinimas - žodžius 
“Ramybė jums ir Alacho malonė" besimeldžiantis 

ištaria užbaigęs paskutinį maldos rakatą. Rakatas - 

judesiai ir šventuoliški šūksniai, kurie sudaro 
musulmonišką maldą. 

dienas kovodamas už tikėjimą ir nueičiau pas Dievą. Iš tikro aš 
atsisakau Žemiškojo gyvenimo. 

Kai užslinko naktis, jie nuėjo į Zat ad Davachės palapinę ir 
surado ją besimeldžiančią. Iš gailesčio jie pravirko, bet ta iki 
vidurnakčio nekreipė į juos jokio dėmesio. O kai užbaigė maldą 
baigiamuoju pasveikinimu, paklausė juos: 

— Ko jums reikia? 

Ir jie atsakė: 

- O maldininke, argi tu negirdėjai, kaip mes verkėme? 

— Tas, kuris regi Alacho veidą, yra nebūtyje, nieko negirdi 
ir nemato aplinkui, - atsakė senė. 

Ir jie paprašė: 

— Mes norėtume, kad tu papasakotum, už ką buvai nelaisvėje 
ir kodėl šią naktį meldiesi už mus - tai būtų geriau, nei užimti 
al Kustantyniją. 

Ir senė sušuko: 

- Prisiekiu Alachu, jei jūs nebūtumėt musulmonų emyrai, 
aš nieko nepasakočiau, nes skundžiuosi tik Alachui! Na, bet 
klausykit. 

Žinokit, kad aš buvau Jeruzalėje su kai kuriais šventais 
žmonėmis, Dievo pateptaisiais, bet nesinešiau didžiu, nes Ala- 
chas - tebūnie jis pagarbintas! - apdovanojo mane nuosaikumu 
ir nusižeminimu. Atsitiko taip, kad naktį nuėjau prie jūros ir 
ėmiau žengti vandens paviršiumi, ir nežinia iš kur įsiskverbė man 
į širdį puikybė, ir aš tariau sau: “Niekas daugiau negali eiti 
vandeniu!" Ir nuo to laiko mano širdis sukietėjo. Ir Alachas 
įkvėpė man troškimą keliauti. Aš išvykau į rumų žemę, vaikš- 
tinėjau po tą šalį ištisus metus ir visur, kur tik ėjau, meldžiausi 
Alachui. Taip nukeliavau į dykumą, kurioje gyveno vienuolis 
Matruchanas. Pamatęs mane, jis priėjo, pabučiavo man rankas 
ir kojas ir tarė: “Aš pamačiau tave, kai tu įžengei į rumų Žemę; 
tu sužadinai man norą aplankyti islamo kraštą". Ir paėmęs už 
rankos nusivedė į savo celę, o čia, pasinaudodamas mano 
pasitikėjimu, įstūmė mane į vidų ir užrakino. Keturiasdešimt 
dienų išbuvau celėje be maisto ir vandens, bet likau gyvas. Ir 
atsitiko taip, kad vieną dieną į tą dykumą atėjo patricijus, vardu 
Dikjanas, su dešimčia tarnų ir dukteria Tamasile, neregėta 

gražuole. Matruchanas papasakojo jam apie mane, ir patricijus 
tarė: “Išleiskite jį. Ant jo kaulų mėsos teliko tiek, kad nepasiso- 
tintų nė trys paukščiai". Jie atidarė tos tamsios celės duris ir 
pamatė, kad aš stoviu mihrabe ir meldžiuosi skaitydamas Ko- 
raną ir garbindamas Alachą. Matruchanas sušuko: “Iš tikro tai 
didžiausias burtininkas!" 

Rumai, išgirdę tuos žodžius, priėjo arčiau pažiūrėti, o Dik- 
janas liepė savo žmonėms primušti mane. Ir tada aš ėmiau 
šauktis mirties ir priekaištauti sau: “Štai atpildas tiems, kurie 
keliasi į puikybę, jei Alachas suteikia jiems tai, ko neturi kiti! 
O siela, argi tu nežinai, kad išdidumas piktina Viešpatį ir veda 
žmogų į ugnį?" O paskui mane sukaustė grandinėmis ir įmetė 
į požemį. Kas trečią dieną man duodavo miežinį paplotėlį ir 
gurkšnį vandens. Patricijus atkeliaudavo kas mėnesį ar du. Ir jo 
duktė Tamasilė užaugo, - kai pirmą kartą ją pamačiau, jai buvo 
devyneri, nelaisvėje praleidau penkiolika metų, tad dabar jai 
dvidešimt ketveri, - ir aplinkinėse šalyse nėra nuostabesnės 
merginos. Jos tėvas bijojo, kad karalius neatimtų iš jo dukters, 
nes ji paaukojo save mesijui, todėl visur keliaudavo kartu su tėvu 
— raita, apsivilkusi vyriškais drabužiais, ir nė viena moteris 
pasaulyje negali prilygti jai grožiu, o tie, kurie yra ją matę, 
nežino, jog tai mergina. 

O jos tėvas sudėjo tam vienuolyne visus jos turtus, nes kiek- 
vienas, turintis ką nors vertinga, slepia lobius toje dykumoje. Aš 
mačiau ten aukso, sidabro, brangiųjų akmenų, įvairiausių indų 
ir retenybių - kiek jų ten, tegali suskaičiuoti visagalis Alachas. 
Jūs vertesni už tuos netikėlius, tad imkite tuos turtus ir naudo- 
kitės jais, išdalinkite juos musulmonams, ypač kovotojams už 
tikėjimą. 

O kai šitie pirkliai atkeliavo į al Kustantyniją ir pardavė savo 
prekes, į juos prakalbo tas atvaizdas ant sienos, kurį siuntė 
maloningasai Alachas. Ir jie atėjo į vienuolyną, kankino vienuolį 
Matruchaną tol, kol tas parodė, kur aš esu. 

Tada jie išlaisvino mane, ir jiems nebeliko nieko kito, tik 
bėgti, kad išsaugotų savo gyvybes. O rytoj Tamasilė, kaip pa- 
prastai, kartu su tėvu ir tarnais atvyks į dykumą; ir jei jūs norite 
pamatyti juos, aš nuvesiu jus ir parodysiu, kur suslėpti Dikjano 
lobiai. Jei norit, pasislėpkite tame vienuolyne, palaukite, kol jie 

ateis, ir paimkite merginą - ji tinka nebent karaliui Šar Kanui 
ar karaliui Dau al Makanui. 

Vien tik viziris Dandanas nenudžiugo išgirdęs tokią kalbą, 
nes nepatikėjo, tačiau neišdrįso pasakyti nė žodžio prieš. Jo veide 
atsispindėjo nepasitikėjimas, o senė Zat ad Davachė tarė: 

— Bijau, jog atkeliavęs patricijus pamatys slėnyje šitiek karių 
ir neišdrįs Žengti į vienuolyną. 

Ir sultonas liepė kariuomenei žygiuoti į al Kustantyniją, o 
Dau al Makanas tarė: 

— Aš noriu pasiimti šimtą karių ir daugybę mulų, ant kurių 
sukrausiu surastus lobius. 

O paskui jis pasikvietė dvariškį, turkų ir deilemiečių kariuo- 
menės vadus ir tarė jiems: 

— Kai išauš rytas, žygiuokite į al Kustantyniją. Tu, dvariški, 
vadovausi mano vardu, o tu, Rustumai, pakeisi kovoje mano 
brolį. Tegu niekas nežino, kad mes atsiskyrėme, o po trijų dienų 
pavysime jus. 

Jis išsirinko šimtą drąsių raitelių, pasiėmė daugybę mulų ir 
skrynių turtams sukrauti ir iškeliavo su Šar Kanu ir viziriu 
Dandanu... 

Tuo tarpu išaušo rytas, ir Šachrazada nutraukė pasakojimą. 


Devyniasdešimt šeštoji naktis 


Kai atėjo devyniasdešimt šeštoji naktis, Šachrazada tęsė: 

Pasakojama, o laimingasai karaliau, kad Šar Kanas, Dau al 
Makanas, viziris Dandanas ir šimtas raitelių susiruošė į vie- 
nuolyną, apie kurį papasakojo prakeiktoji Zat ad Davachė. O 
ankstų rytą dvariškis pakėlė kariuomenę ir išžygiavo, ir visi 
manė, kad Šar Kanas, Dau al Makanas ir viziris keliauja drauge 
su jais. | 

O tie pasiliko slėnyje iki vakaro. Zat ad Davachė leido 
iškeliauti savo žmonėms, tiems pirkliams apsimetėliams, pamo- 
kiusi juos, kokias gudrybes jie dar turi padaryti. Kai sutemo, 
senė tarė Dau al Makanui ir jo žmonėms: 

— Eime ant. kalno, pasiimkite keletą karių! 

Jie taip ir padarė —- paliko kalno papėdėje penketą raitelių, 

o kiti nusekė paskui senę, kuri iš to džiaugsmo tiesiog sparnus 
įgavo. 

Ir Dau al Makanas tarė: “Tebūnie pagarbintas tas, kuris 
suteikė jėgų šitam pasišventėliui!“ 

O burtininkė al Kustantynijos karaliui ant paukščio sparnų 
pasiuntė laišką, kuriame apsakė viską, kas atsitiko, o pabaigoje 
taip parašė: “Aš noriu, kad tu atsiųstum man dešimt tūkstančių 
narsiausių rumų karių; tegu jie atsargiai slenka kalno šlaitu, kad 
nepamatytų islamo kariai. Ir tegu jie pasislepia vienuolyne ir 
laukia, kol aš pasirodysiu, o su manim bus musulmonų kara- 
lius ir jo brolis. Aš apgavau juos ir atsivedžiau čionai, o su jais 
yra viziris Dandanas ir koks šimtas karių. Aš perduosiu jiems 
vienuolyne esančius kryžius ir dar nusprendžiau nužudyti vienuolį 
Matruchaną, nes mano gudrybė pavyks tik tuomet, jei jis bus 
negyvas. Ir jei taip bus, niekas iš jų negrįš namo, o Matruchanas 
bus išpirka už krikščionis. Tebūnie pagarbintas mesijas!" 

Kai šitas laiškas pasiekė al Kustantyniją, pašto karvelių 
prižiūrėtojas nunešė jį karaliui Afridūnui, ir tas nedelsdamas 
pasiuntė karius į tą vienuolyną, liepęs ten pasislėpti. 

O musulmonams atvykus į tą vienuolyną, vienuolis Matrucha- 
nas išėjo pažiūrėti, kas gi čia tokie, ir pasišventėlis sušuko: 

- Užmuškite jį greičiau! | 

Kai tie nusmeigė jį kardu, senė nuvedė juos į aukojimo vietą 
ir parodė tiek turto ir retenybių, kiek Žmogaus akys nėra re- 
gėjusios. 

Tamasilė su tėvu nepasirodė nei vieną, nei kitą, nei trečią 
dieną, nes bijojo musulmonų. Ir tada Šar Kanas sušuko: 

— Prisiekiu Alachu, mano širdis nerimsta dėl islamo karių, 
aš nežinau, kas su jais! 

Jo brolis atsakė: 

- Mes užgrobėme šitokius turtus, ir nepanašu, kad Tama- 
silė ar kas kitas atkeliautų čia rumų kariuomenei pralaimėjus. 
Pasitenkinkime tuo, ką skyrė mums Alachas, ir keliaukime iš čia! 
Galbūt mums skirta užkariauti Kustantyniją! - Ir jie nusileido 
nuo kalno, o senė negalėjo prieštarauti, kad neiškiltų aikštėn jos 
klasta. | 

Taip jie keliavo iki tarpeklio, ir tada paaiškėjo, kad senės 
nurodymu dešimt tūkstančių karių ten surengę pasalą. Jie ap- 

supo musulmonus, išsitraukė kardus, atstatė į juos ietis. Dau al 
Makanas pažvelgė į tą didžiulę kariuomenę ir sušuko: 

— Kas gi jiems pranešė apie mus? 

- O broli, - atsakė Šar Kanas, - dabar ne kalbėti reikia, 
o narsiai kautis! Sukaupkime visą ryžtą ir narsą, nes tas tarpeklis 
panašus į gatvę su dvejais vartais. Prisiekiu arabų valdovu, jei 
nebūtų taip siaura, aš vienas nukaučiau net šimtą tūkstančių 
karių! 

— Jei: būtume žinoję, būtume pasiėmę bent penkis tūkstančius 
karių,- pasakė Dau al Makanas. 

O viziris Dandanas tarė: 

- Jei šitam ankštume būtų ir dešimt tūkstančių raitelių, 
nedaug jie tepadėtų. Aš pažįstu šitą tarpeklį, esame keliavę su 
Omaru ibn an Numanu, čia yra daug slėptuvių, teka šaltinis, 
kurio vanduo šaltesnis už sniegą. O dabar reikia skubėti! "Turime 
išeiti iš čia anksčiau, nei klaidatikiai užkops į viršūnę ir ims 
ridenti ant mūsų akmenis. 

Ir jie suragino arklius, o pasišventėlis pažvelgė į juos ir tarė: 

- Ko gi bijote, jei einate keliu, kurį nurodė Alachas? Aš 
penkiolika metų praleidau požemyje, bet nė sykio nepaprie- 
kaištavau Aukščiausiajam dėl kančių. Kaukitės gi vardan Alacho, 
ir žuvusieji pateks į dangų, o likę gyvi pelnys šlovę! 

Išgirdus tuos žodžius, musulmonų širdys prisipildė ryžto, jie 
narsiai atrėmė klaidatikių puolimą kapodami kardais ir badydami 
ietimis. Dau al Makanas kovėsi kaip liūtas, vieną po kito galabijo 
netikėlius ir išmušė jų devynias galybes. Ir staiga jis pamatė, jog 
prakeiktoji senė duoda ženklus priešams, kad tie užmuštų Šar 
Kaną, ir klaidatikiai būrys po būrio puolė jį, bet kiekvieną būrį 
Šar Kanas išblaškydavo ir išmušdavo. Ir Šar Kanas pagalvojo, 
kad sėkmę jam neša maldininko palaiminimas, ir tarė sau: “Iš 
tikro Alachas pažvelgė į jį rūpestinga akim ir sustiprino mano 
ranką tik dėl jo tyrų ketinimų! Matau, kad priešai bijo manęs 
ir negali prisiartinti; priešingai, kiekvieną sykį, kai tik ima pulti, 
čia pat apsisuka ir bėga šalin". 

Kariai kovėsi iki tamsos, o nakčiai jie įsitaisė vienoje iš 
tarpeklio olų; tą dieną jų žuvo keturiasdešimt penki. O pasi- 
šventėlio nebuvo tarp jų. Visi susikrimto ir labai jo gailėjo 
sakydami: “Jis mirė kankinio mirtimi". Ir staiga atėjo prakeiktoji 

Žat ad Davachė, nešina nukirsta patricijaus, dvidešimties tūks- 
tančių vado, galva. Tą patricijų nukovė vienas musulmonas, bet 
ir jį patį paskui nužudė priešai. O senė nupjovė jam galvą ir 
atnešusi numetė Šar Kanui po kojų. Tas pašoko ir sušuko: 

- Garbė Alachui, kad likai gyvas, o maldininke, pasišventėli 
ir kovotojau už tikėjimą! 

Senė atsakė: 

— Vaike mano, aš visą dieną ieškojau kankinio mirties ir 
puldinėjau netikėlių karius, bet jie manęs bijojo. O kai mūšis 
pasibaigė, man pašoko pavydas, ir aš puoliau patricijų, kuris 
vienas vertas tūkstančio karių, ir smogiau jam, ir jo galva nusirito 
nuo pečių, bet nė vienas klaidatikis negalėjo nė prisiartinti prie 
manęs. Ir štai aš atnešiau jo galvą... 

Tuo tarpu išaušo rytas, ir Šachrazada nutraukė pasakojimą. 


Devyniasdešimt septintoji naktis 


Kai atėjo devyniasdešimt septintoji naktis, Šachrazada tęsė: 

Pasakojama, o laimingasai karaliau, kad prakeiktoji Zat ad 
Davachė nukirto užmuštam patricijui galvą ir atnešusi numetė 
musulmonams po kojų tardama: 

- Štai aš nukoviau patricijų ir atnešiau jo galvą, kad jūsų 
ryžtas sustiprėtų. Jūs toliau kaukitės, o aš pasivysiu jūsų ka- 
riuomenę ir atvesiu dvidešimt tūkstančių raitelių, kurie pražudys 
šituos klaidatikius. 

— O kaipgi tu išeisi iš tarpeklio, jei abu išėjimai saugomi? 
- paklausė Šar Kanas. 

Senė atsakė: 

- Alachas paslėps mane nuo jų akių, o jei kas ir pamatys, 
nedrįs prieiti. 

- Tu teisus, maldininke, - tarė Dau al Makanas, - ir jeigu 
eisi, tai būtų geriausia, kad eitum vos stojus nakčiai. 

— Aš einu dabar pat, - atsakė senė, — o jeigu ir tu nori išeiti 
niekieno nematomas, tai ruoškis. Jei norės ir tavo brolis — 
paimsime ir jį, bet nieko kito: šventumo priedangos užteks tik 
dviem. 

— Aš nepaliksiu savo draugų, - nusprendė Šar Kanas, - bet 

jei mano brolis nori, tegu eina su tavim, o gal ir viziris Dan- 
danas arba dar kas nors kartu, ir atveskit mums į pagalbą dešimt 
tūkstančių raitelių. 

Taip jie nusprendė, o tada senė tarė: 

- Dabar jūs luktelėkit, aš pirma nueisiu ir pažiūrėsiu, ar tie 
netikėliai miega, ar budi. 

Tačiau ji išgirdo atsakymą: 

— Mes eisime kartu, patikėję savo sielas Alachui. 

— Jeigu taip, kaltinkite tik save bėdai nutikus, nes aš jus 
perspėjau,- tarė senė, — ir manau, kad pirmiausia turiu aš vienas 
pažiūrėti, ką jie daro. 

Ir Šar Kanas tarė: 

— Tada eik, mes palauksim čia. 

Zat ad Davachė nuėjo, o Šar Kanas tarė broliui: 

— Iš tikro šitas maldininkas —- stebukladarys, antraip jis 
nebūtų nukovęs patricijaus engėjo. Šitai įrodo pasišventėlio jėgą, 
o priešų dvasia dabar palūžusi. 

Jiems taip besikalbant, grįžo senė, išpranašavo jiems pergalę 
ir tarė: 

- Kurgi karalius Dau al Makanas? Imk savo vizirį ir eime 
į al Kustantyniją. 

O Zat ad Davachė buvo papasakojusi netikėliams, kokią ji 
sumanė klastą, ir tie baisiai nudžiugo, kad paims į nelaisvę 
musulmonų karalių ir atkeršys už patricijaus, paties narsiausio 
vyro, mirtį. 

Taigi Dau al Makanas ir viziris Dandanas nuėjo paskui senę 
iki upės ir atsidūrė tarp klaidatikių, bet tie tik žiūrėjo į juos ir 
nieko nedarė, kaip buvo liepusi Žat ad Davachė. 

- Prisiekiu Alachu, - sušuko Dau al Makanas, - šitie neti- 
kėliai apako! Iš tikro maldininkas yra Alacho išrinktasis! 

Tik staiga priešai puolė juos, sučiupo ir paklausė: 

- Ar yra čia dar kas nors, kad galėtume suimti ir juos? 

- Argi jūs nematote štai to žmogaus, paskui kurį mes ei- 
name? - paklausė viziris Dandanas. 

O tie atsakė: 

- Prisiekiam mesiju, vienuoliais, patriarchu ir metropolitu, 
mes matome tik judu! 

Tada Dau al Makanas sušuko: 

- Tai, kas mums atsitiko - Alacho siųsta bausmė... 
Tuo tarpu išaušo rytas, ir Šachrazada nutraukė pasakojimą. 


Devyniasdešimt aštuntoji naktis 


Kai atėjo devyniasdešimt aštuntoji naktis, Šachrazada tęsė: 

Pasakojama, o laimingasai karaliau, kad Zat ad Davachės 
klasta pavyko - netikėliai sučiupo Dau al Makaną ir vizirį 
Dandaną, sukaustė grandinėmis ir pastatė prie jų sargybinius. 
O senė ramiai sau nuėjo. 

Šar Kanas ramiai išmiegojo per naktį, rytą pasimeldė ir 
pasiruošė kovai su priešu. Tačiau netikėliai tučtuojau sušuko: 

- O musulmonai, mes paėmėme į nelaisvę jūsų sultoną ir 
vizirį. Jei dabar jūs stosite į kovą, išmušime visus iki vieno, o 
jei pasiduosite, nuvesime pas savo karalių, ten jūs susitaikysite 
su juo ir pasižadėsite nedaryti mums nieko pikto, tada su savo 
kariuomene galėsite grįžti namo. Antraip - žūsite. Tai mūsų 
paskutinis žodis! 

Kai Šar Kanas išgirdo tuos žodžius ir įsitikino, kad jo brolis 
ir viziris iš tikro nelaisvėje, laikanti kardą ranka nusileido, jis 
suprato, kad neišvengs mirties, ir tarė sau: “Ir kaipgi juos paėmė 
į nelaisvę? Ar mes nepagarbiai elgėmės su pasišventėliu? Ar 
prieštaravom jam?" 

Ir musulmonai puolė į mūšį, ir nukovė galybę netikėlių, visas 
tarpeklis prisipildė lavonų ir kraujo. 

O kai atėjo naktis, kai mūšis nurimo ir musulmonai grįžo 
į savo olą, suprato pralaimėję: jų labai mažai beliko. Jie galėjo 
tikėtis nebent Alacho pagalbos. Tą dieną jų krito dar trisdešimt 
penki kariai, nors netikėlių Žuvo tūkstančiai. 

Šar Kanas suvokė, kad reikalai klostosi labai nepalankiai, ir 
paklausė savo žmones: 

- Ką dabar daryti? 

Ir tie atsakė: 

- Bus taip, kaip panorės Alachas. 

Rytą Šar Kanas tarė: 

— Jei stosime į atvirą kovą, nė vieno iš mūsų neliks gyvo. 
Bet aš sugalvojau štai ką - užmušime kiekvieną, kas sugalvos 

lįsti į olą ir paimti mus nelaisvėn. Galbūt maldininkas jau pa- 
sivijo musulmonų kariuomenę ir ateis pagalba, galbūt netikėliai 
jo nepamatė. 

Kariai taip ir padarė - stojo ginti olos, kad niekas negalėtų 
įeiti, ir kova vyko iki sutemų... 

Tuo tarpu išaušo rytas, ir Šachrazada nutraukė pasakojimą. 


Devyniasdešimt devintoji naktis 


Kai atėjo devyniasdešimt devintoji naktis, Šachrazada tęsė: 

Pasakojama, o laimingasai karaliau, kad musulmonai narsiai 
gynė olos angą iki sutemų, ir tada Šar Kanas pamatė, kad gyvų 
beliko dvidešimt penki vyrai. 

O netikėliai sakė vieni kitiems: 

— Kada visa tai baigsis? Nusibodo kautis su saujele musul- 
monų! 

Ir vienas iš jų sugalvojo: 

- Pulkime juos visi išvien - beliko jų dvidešimt penki kariai. 
O jei nenugalėsime ginklu, tada sudeginsime ugnimi. Jeigu jie 
pasiduos, paimsime į nelaisvę, o jeigu nepasiduos - taps mal- 
komis laužui. 

Ir netikėliai prinešė malkų prie olos angos ir padegė jas. Šar 
Kanas pamatė, kad jie visi gali žūti, ir pasidavė. 

Tada patricijus, netikėlių vadas, tarė tam, kuris norėjo 
nužudyti musulmonus: 

- Jie mirs tik karaliaus Afridūno akivaizdoje, kad jis galėtų 
patenkinti keršto troškimą. Rytoj mes su belaisviais iškeliaujame 
į al Kustantyniją ir atiduosime juos karaliui. Tegu jis daro su 
jais, ką tik nori. 

Belaisvius tvirtai surišo ir pastatė prie jų sargybinius. Sute- 
mus netikėlių stovykloje prasidėjo linksmybė - visi gėrė, valgė 
ir dainavo, kol prisigėrę sumigo. Šar Kanas pažvelgė į savo ir 
savo brolio grandines ir tarė: 

- Kaipgi mums išsivaduoti? 

Dau al Makanas atsakė: 

- Prisiekiu Alachu, nežinau; mes dabar tarytum paukščiai 
narve. | 

Šar Kanas iš to įniršio giliai atsiduso ir pasirąžė. Ir jo pančiai 

sutrūko ir nukrito, tada jis patyliukais priėjo prie nusigėrusio 
sargybinių viršininko ir ištraukė jam iš ančio raktus nuo gran- 
dinių, išvadavo Dau al Makaną, vizirį Dandaną ir kitus karius. 
Tada jis tarė: 

— Aš noriu užmušti tris sargybinius. Mes apsirengsime jų 
drabužiais, nepastebėti išeisime iš stovyklos ir nuskubėsime pas 
savo karius. 

- Tavo sumanymas netikęs, - atsakė Dau al Makanas. — 
Bijau, kad nuo žudomųjų kriokimo gali kas nors atsibusti, ir 
viskas nueis perniek. Pirmiausia reikia tyliai išeiti iš tarpeklio. 

Taip jie ir nutarė. O palikę tarpeklį tolokai užpakalyje, jie 
pamatė nedidelį būrį miegančių karių, kurių žirgai buvo pririšti 
netoliese. Šar Kanas tarė: 

— Kiekvienas iš mūsų turi pasiimti po žirgą. 

Alachas pasiuntė netikėliams tokį gilų miegą, kad visi dvi- 
dešimt penki bėgliai pasiėmė žirgus, susirinko miegančiųjų 
ginklus ir nujojo. O niekam nė į galvą neatėjo, kad jie galėtų 
nusiimti grandines ir pabėgti. 

Bėgliai sėkmingai surado savo karius, kurie laukė jų labai 
sunerimę. Šar Kanas juos nuramino: 

— Mes pabėgome, nes Alachas mums padėjo, o priešams 
aptemdė protą. Dabar aš turiu štai kokį sumanymą: užlipkite visi 
ant kalno ir vienu balsu sušukite: “ Alachas didis! Jus puola 
musulmonų kariai!“ Ir jie, apspangę nuo vyno ir miego, pama- 
nys, kad musulmonai juos apsupo iš visų pusių, ir ims švaistytis 
kardais ir ietimis, žudydami vienas kitą. 

— Tavo sumanymas netikęs, - atsakė Dau al Makanas, - 
reikėtų dabar pasivyti savo kariuomenę. O jei mes sušuksim 
“Alachas didis!“ — priešai nubus, puls mus vytis, ir nė vienas 
gyvas neliksim. 

- Prisiekiu Alachu, nieko blogo neatsitiks, jeigu jie nubus. 
Sutikit su mano pasiūlymu - mes tik laimėsime, - sušuko Šar 
Kanas. 

Visi sutiko ir užsilipę ant kalno vienu balsu sušuko: “ Ala- 
chas didis!“ Kalnai, medžiai ir akmenys atkartojo tą šauksmą, 
bijodami Alacho. O netikėliai nubudo ir suriko baisiu balsu... 

Tuo tarpu išaušo rytas, ir Šachrazada nutraukė pasakojimą. 

Šimtoji naktis 


Kai atėjo šimtoji naktis, Šachrazada tęsė: 

Pasakojama, o laimingasai karaliau, kad musulmonų kariai, 
pritarę Šar Kano sumanymui, užlipo ant kalno ir vienu balsu 
sušuko: “Alachas didis!“ Netikėliai nubudo ir iš baimės suriko 
baisiu balsu: “Prisiekiam mesiju, mus puola priešas!" 

Ir jie ėmė tamsoje švaistytis kardais, ir išgalabijo vienas kitą, 
žuvo daugybė karių, jų skaičių žino nebent visagalis Alachas. 
O rytą jie ėmė ieškoti belaisvių, bet nerado nė pėdsakų. Va- 
dai tarė kariams: 

- Tai, kas atsitiko šiąnakt, - pabėgusių belaisvių darbas. Tad 
vykitės juos ir nukaukite, te jie išgeria kartybės taurę. 

Netikėliai šoko ant žirgų ir nujojo, ir tučtuojau paviję apsupo 
musulmonus. Tai pamatęs, Dau al Makanas tarė: 

- Atsitiko tai, ko bijojau, ir mums belieka kautis. 

O Šar Kanas visą laiką tylėjo. Ir musulmonai, šaukdami 
“Alachas didis!“ - pasileido nuo kalno, pasiruošę pulti netikėlius, 
tik staiga išgirdo šaukiant: “Nėra kito dievo, tik Alachas! Alachas 
didis!" Ir, pažvelgę link šaukiančiųjų, pamatė, kad atžygiuoja 
musulmonų kariuomenė ir viendievių?? būriai. 

Pamatę juos, musulmonai įgavo daugiau ryžto, ir Šar Kanas 
taip puolė netikėlius, net žemė drebėjo, ir netikėliai išsibarstė 
po kalno šlaitus. Ir musulmonai mušė ir kirto priešus, kol atėjo 
tamsi naktis. Tada visi susirinko į vieną vietą ir džiūgavo visą 
naktį. 

O kai nušvito ryto žara, jie pamatė turkų vadą Bachramą 
tr deilemiečių vadą Rustumą, besiartinančius prie jų su dvide- 
šimčia tūkstančių raitelių. Kariai, pamatę Dau al Makaną, nušoko 
nuo žirgų, pasveikino jį ir pabučiavo žemę prie jo kojų. Ir Dau 
al Makanas tarė jiems: 

- Džiaukitės musulmonų pergale ir netikėlių genties žūtimi! 

O) jie atvyko štai kodėl. Kai kartuomenė, vedama Bachramo, 
Rustumo ir dvariškio, pasiekė al Kustantyniją, tai pamatė, kad 


37 Musulmonai tik save laiko viendieviais. Krikščionybė, 
jų manymu, yra politeistinis tikėjimas, nes viena iš 
pagrindinių dogmų - šventos trejybės dogma, 
prieštaraujanti islamo viendievystei. 

netikėliai kiekvienoje tvirtovėje yra pasiruošę gintis, nes iš tolo 
išvydo plevėsuojant Mahometo vėliavas. Kiekviename bokšte, 
visuose įtvirtinimuose stovėjo netikėlių karių pulkai, pasiryžę ginti 
savo miestą. Ir turkų emyras tarė deilemiečių emyrui: 

- Šitie priešai pavojingi. Pažvelk į tuos bokštus, kur būriuo- 
jasi minios žmonių, tarytum jūra banguoja! Iš tikro šitų 
klaidatikių šimtąkart daugiau nei mūsų, ir gali būti, kad koks 
nors jų žvalgas iššniukštinės, jog su mumis nėra nei sultono Dau 
al Makano, nei jo narsuolio brolio, nei garbiojo vizirio Dandano. 
O tada jie išeis pro vartus ir puls mus, ir iškapos kardais vi- 
sus iki vieno, ir niekas neišsigelbės. Mano galva, tau reikėtų 
paimti dešimt tūkstančių karių ir joti į Matruchano dykumą, pas 
mūsų draugus ir brolius. Paklausysi manęs - išgelbėsi sultoną, 
jei jam gresia nelaimė, o nepaklausysi - mano sąžinė bus švari. 
Ir jeigu josi, tai skubinkis grįžti, nes protingas tas, kas būgštauja. 

Ir emyras neprieštaravo. Jis pasiėmė dvidešimt tūkstančių 
raitelių ir leidosi į Matruchano dykumą. O Zat ad Davachė, kai 
Dau al Makanas, Šar Kanas ir viziris Dandanas buvo paimti į 
nelaisvę, sėdo ant žirgo ir tarė netikėliams: 

— Aš joju pas musulmonų kariuomenę, kuri yra prie al 
Kustantynijos sienų, ir pasakysiu, kad jų sultonas su visais kariais 
žuvo, ir tada jų sąjunga iširs, pulkai išsisklaidys. Paskui aš nueisiu 
pas karalių Afridūną, al Kustantynijos valdovą, ir karalių Char- 
dubą, rumų valdovą, ir viską jiems papasakosiu. O tada jie puls 
musulmonus ir išpjaus visus iki vieno. 

Ir senė jojo kiaurą naktį, o rytą pamatė Bachramo ir Rus- 
tumo pulkus. Ji paslėpė arklį giraitėje, o pati paėjėjo pėsčia, 
sakydama sau: “Gal čia sumušta musulmonų kariuomenė grįžta 
namo nuo al Kustantynijos?" Bet priėjusi arčiau, ji pamatė, kad 
vėliavos nenuleistos, o tai rodė, jog kariuomenė visai nesumušta. 
Tada ji pasileido kiek kojos neša link jų šaukdama: 

— Skubėkite, skubėkite, islamo kariai, į kovą su šėtono 
gentimi! 

Pamatęs ją, Bachramas prijojo arčiau ir nušoko nuo žirgo: 

— O Alacho drauge, kokią žinią mums neši? 

— Geriau neklausinėk apie blogas naujienas ir visokius bai- 
sumus! Kai mūsų draugai paėmė Matruchano dykumos lobį ir 

ruošėsi keliauti į al Kustantyniją, užpuolė juos nelaimę lemianti 
netikėlių kariuomenė. 

Ir senė viską papasakojo, dar sutirštindama spalvas, kad 
įbaugintų musulmonus, ir pridūrė: 

— Jų beliko dvidešimt penki žmonės. 

— O maldininke, ar seniai juos palikai? — paklausė Bachra- 
mas. 

- Šią naktį", - atsakė ji. 

Ir Bachramas sušuko: 

— Tebūnie pagarbintas tas, kuris atsiuntė tave! - šoko ant 
žirgo, susikrimtęs dėl to, ką išgirdo iš melagės ir apgavikės, ir 
visa kariuomenė kiek leidžia jėgos nuskubėjo į pagalbą sultonui, 
o Bachramas vis kartojo: - Nėra jėgos ir galybės, didesnės už 
visagalį Alachą! Veltui mūsų vargai, veltui mūsų kova, mūsų 
sultonas ir visi, buvę su juo, paimti nelaisvėn! 

Jie jojo nesirinkdami kelio, nežiūrėdami laiko, saulei tekant 
pasiekė tarpeklį, ir čia pamatė Dau al Makaną ir Šar Kaną 
šaukiančius: “Nėra kito dievo, tik Alachas! Alachas didis!" 

Ir Bachramas su savo žmonėmis pasileido šuoliais ir apsupo 
netikėlius, kaip srovė apsupa išdžiūvusią stepę, ir sušuko taip, 
kad suskilo uolos ir išgriuvo stipriausi vyrai. Priešas buvo 
nugalėtas. Dau al Makanas ir Šar Kanas papasakojo visa, kas 
jiems buvo nutikę, ir tarė vienas kitam: 

— Skubėkime į al Kustantyniją, kur palikome savo karius. 

Ir jie paspartino žingsnį, tikėdamiesi Aukščiausiojo pagalbos, 
o Dau al Makanas stiprino musulmonų dvasią tokiomis eilėmis: 


Šlovė tau! Tu vertas didžios pagarbos, 
Padėjęs ir man mano žygiuos, darbuos. 


Išaugau šaly svetimoj, ir buvai 
Gynėjas, kad priešą įveikčiau lengvai. 


Davei man karališką valdžią, turtus 
Ir bergalės kardą davei man didus. 
* Musulmonams nauja diena prasideda saulei nusileidus. 
Sąvokos “diena" ir “naktis" arabų kalboje dažnai 


susilieja ir reiškia periodą nuo vieno 
saulėlydžio iki kito. 

Karališką globą pasiulei man Lu, 
Dosniausias buvai tarp galiunų kiltų. 


Kai lėmė didžiausias nelaimes dievai, 
Tu man patarėjas geriausias buvai. 


Tau padedant, priešus užpuoliau staiga, 
Su rūbais raudonais jie grįžo atgal. 


Lyg bėgti nusprendęs, ir aš sugrįžau, 
Bet vėlei juos puoliau už liūtą pikčiau. 


Ir guli jie ten, kur juos sbėjau paliest, 
Tarytum nuo vyno girti — nuo mirties. 


Nė vienas jų laivas negrįžo namo, 
Valdovai mes jūroje ir sausumoj. 


Sulaukėm tada maldininko garsaus, 
Dykynių ir miestų gynėjo šviesaus. 


Netikėliams žiauriai atkeršijom mes, 
+ Nustebinom žygiais toliausias žemes. 


Pražuvo nemaža ir mūsų karių, 
Jie rojuje džiaugias prie upių skaidrių. 


Tuo tarpu išaušo rytas, ir Šachrazada nutraukė pasakojimą. 
Šimtas pirmoji naktis 


Kai atėjo šimtas pirmoji naktis, Šachrazada tęsė: 

Pasakojama, o laimingasai karaliau, kad musulmonų ka- 
riuomenė su Dau al Makanu, Šar Kanu ir viziriu Dandanu 
nuskubėjo prie al Kustantynijos, kur jų nekantriai laukė karįjų 
pulkai. 

O Zat ad Davachė, prigąsdinusi Bachramą, grįžo į giraitę, 
sėdo ant savo žirgo ir kiek įkerta nušuoliavo pas musulmonų 
karius, apgulusius al Kustantyniją, ir pirmiausia įpuolė į dvariškio 
palapinę. Išpasakojusi šiurpą keliantį melą, ji pridūrė: 

— Aš bijau dėl emyrų Rustumo ir Bachramo. Su jais buvo 
dvidešimt tūkstančių raitelių, tačiau netikėlių yra kur kas dau- 
giau. Tučtuojau pasiųsk jiems į pagalbą būrį savo karių, antraip 
nė vienas jų neliks gyvas. Tik paskubėk! 

Išgirdus tai, dvariškio ryžtas susilpnėjo, jis net pravirko. O 
Žat ad Davachė tarė jiems: 

- Šaukitės Alacho pagalbos ir būkite tvirti! Tegu jūs visi 
žūsite, bet mirti už tikėjimą - garbė“?, ir Alachas jums skirs 
rojaus rūmus! 

Tada dvariškis pasišaukė emyro Bachramo brolį, karžygį 
Terkašą, išrinko jam dešimt tūkstančių raitelių, rūsčių narsuolių, 
ir liepė keliauti. Terkašas išjojo ieškoti musulmonų karių. 

O išaušus rytui, Šar Kanas pamatė dulkių debesį ir sušuko: 

- Ta kariuomenė, kurią mes matome, - musulmonų, o tai 
reiškia pergalę, bet jeigu tai netikėlių kariai - tebūnie, kas bus! 

Ir staiga jie pamatė islamo vėliavas, ant kurių buvo parašyta: 
“Nėra kito dievo, tik Alachas, o Mahometas - jo pranašas!" Šar 
Kanas sušuko: 

- Kaip sekasi musulmonams? 

Ir tie jam atsakė: 

- Neblogai! Mes atėjome čia, bijodami dėl jūsų. - Kariuo- 
menės vadas nušoko nuo žirgo, pabučiavo žemę prieš Šar Kaną 
ir paklausė: - O mano valdove, kaip laikosi sultonas, viziris 
Dandanas, Rustumas ir mano brolis Bachramas? Ar visi sveiki? 

- Viskas gerai, - atsakė Šar Kanas. - O kas papasakojo apie 
mus? 

Vadas atsakė: 

- Pasišventėlis. Jis sakė sutikęs Bachramą ir Rustumą ir 
pasiuntęs juos į pagalbą jums, sakė, kad netikėliai apsupo jus, 
0 priešų yra daug. Bet aš matau, kad viskas yra priešingai - 
jūs nugalėjot. 

- O kaip pasišventėlis pasiekė jus? - paklausė Terkašą. 

— Jis ėjo pėsčias, ir per dieną ir naktį nuėjo tokį atstumą, 
Kokį per dešimt dienų nukeliauja skubantis raitelis, - atsakė jis. 


3 Garbingiausia mirtis, musulmonų manymu, yra mirtis 
kovos lauke. Chadžuose (sakmės apie Mahometo darbus 
ir kalbas) pasakojama apie apdovanojimus, kuriuos 
už tai gauna kankiniai rojuje. 

— Nėra abejonių, kad tai Alacho draugas. Kurgi jis? — 
paklausė. Šar Kanas. 

— Mes palikome jį su viziriu Dandanu, raginantį kariauti su 
Alacho priešais, — išgirdo atsakymą Šar Kanas ir nudžiugo 
pamanęs, kad tai Alachas ištiesė jiems pagalbos ranką. 

Paskui jie skubiai iškeliavo ir staiga pamatė dulkių debesį, 
uždengusį visą dangų ir apniaukusį saulę. Šar Kanas pažvelgė 
į jį ir tarė: 

- Bijau, kad netikėliai bus palaužę islamo karius: dulkės 
uždengė rytus ir vakarus, apniaukė visą dangų iš abiejų pusių. 

O iš dulkių iškilo tamsus stulpas, tamsesnis už juodas dienas, 
ir jis vis artėjo. Raitieji ir pėstieji paskubėjo artyn, norėdami 
pamatyti pikta lemiančio dalyko priežastį, ir išvydo pasišventėlį. 
Visi puolė bučiuoti jam rankas, o jis šaukė: 

— O geriausiojo iš žmonių tauta! Netikėliai apgavo musul- 
monus! Skubėkite vytis ir gelbėkite juos iš priešo nagų: kai 
tikratikiai ramiai sau stovėjo, piktadariai užpuolė juos! 

Šar Kano širdis vos neiššoko iš krūtinės, išgirdus tokią baisią 
žinią. Jis nušoko nuo žirgo ir su Dau al Makanu išbučiavo 
pasišventėliui rankas ir kojas. Tik viziris Dandanas tebesėdėjo 
ant žirgo ir tarė: 

- Prisiekiu Alachu, mano širdis nelinksta prie šito pasišven- 
tėlio! Apie, itin dievobaimingus esu girdėjęs tik bloga. Palikite 
jį ramybėje ir vykitės savo draugus musulmonus, nes šis žmo- 
gus — vienas iš tų, kuriuos Alachas nuvijo nuo savo vartų! 

- Nedrįsk taip bjauriai apie jį manyti! - sušuko Šar Kanas. 
- Argi tu nematei, kaip šitas maldininkas ragino musulmonus 
kovoti, kai aplink jį švilpė strėlės ir švysčiojo kardai? Nešmeižk 
jo, nes pasaulio kūrėjas smerkia šmeižtą! Jei visagalis Alachas 
nemylėtų jo, nebūtų jam sutrumpinęs kelio į tolimas žemes, prieš 
tai pasiuntęs jam baisias kančias! | 

Paskui Šar Kanas liepė jam atvesti nubietišką mulą ir tarė: 

— Sėsk, pasišventėli, ir jok su mumis! 

Tačiau tas nesutiko, norėdamas pasirodyti esąs tikras asketas, 
kad galėtų pasiekti savo tikslą. Ir jie nežinojo, kad šis nedoras 
pasišventėlis yra toks, kaip pasakė poetas: 


Jis meldės ir pasninko laikės, kol pasiekė savo, 
0 savo pasiekęs, nei meldės jis, nei basninkavo. 

Ir ėjo jis pėsčias, ir šmižinėjo tarp raitųjų ir pėsčiųjų lyg lapė, 
ieškanti grobio, ir garsiai skaitė Koraną, ir garsino Aukščiausiąjį. 
"Taip prisiartino jie prie islamo kariuomenės, o netikėlių kardai 
švysčiojo lyg ugnies juostos... 

Tuo tarpu išaušo rytas, ir Šachrazada nutraukė pasakojimą. 


Šimtas antroji naktis 


Kai atėjo šimtas antroji naktis, Šachrazada tęsė: 

Pasakojama, o laimingasai karaliau, jog atvykęs Šar Kanas 
pamatė sumuštą savo kariuomenę. O šitaip atsitiko dėl to, kad 
prakeiktoji ŽZat ad Davachė, tikėjimo priešas, vos tik pamačiusi, 
kad Bachramas ir Rustumas su kariais iškeliavo pas Šar Kaną 
ir Dau al Makaną, nuvyko į islamo karių stovyklą ir dar pasiuntė 
emyrą Terkašą. Ji norėjo, kad musulmonų kariuomenė susilpnėtų. 
O paskui ji paslapčia priėjo prie al Kustantynijos sienų ir sušuko 
rumų patricijams: 

- Nuleiskite virvę! Aš pririšiu laišką, o jūs nunešite jį karaliui 
Afridūnui, kad jis ir mano sūnus, rumų karalius, perskaitytų jį 
ir padarytų taip, kaip ten parašyta. 

Jai buvo nuleista virvė, ir ji pririšo laišką, o jame buvo štai 
kas parašyta: “Nuo tikros bėdos ir didelės nelaimės Zat ad 
Davachės - karaliui Afridūnui. Aš sumaniau gudrybę, kaip 
pražudyti musulmonus, - būkite dėl šito ramūs! - ir paėmiau 
i nelaisvę jų sultoną ir vizirį. O paskui nuvykau pas jų karius 
ir papasakojau apie tai, ir jie neteko savo galios. Aš apgavau 
karius, apgulusius al Kustantyniją, ir išsiunčiau dvylika tūkstančių 
karių su emyru Terkašu, neskaičiuojant paimtųjų į nelaisvę, taigi 
musulmonų nedaug beliko. Jūs dabar išeikit iš tvirtovės su vi- 
sais kariais ir pulkite juos. Bet išeikite būtinai visi kartu ir 
išmuškite juos visus iki vieno. Mesijas atkreipė savo žvilgsnį į 
mus, ir mergelė mus palaiko, ir aš tikiuosi, kad mesijas nepamirš 
to, ką aš padariau". 

Karalius Afridūnas, perskaitęs šį laišką, baisiai apsidžiaugė 
ir tuojau pasiuntė pakviesti rumų karaliaus, Zat ad Davachės 
Sūnaus, ir perskaitė jam laišką, tas irgi labai nudžiugo ir sušuko: 

— Tik pažiūrėk, kokias klastas sumanė mano motina: jos 
išgelbės mus nuo baisiosios pralaimėjimo dienos! 

Ir karalius Afridūnas liepė patricijams rikiuoti karius. Ne- 
trukus krikščionių ir jų šalininkų kariuomenė, mojuodama 
apnuogintais kardais ir šaukdama eretiškus žodžius, išžygiavo pro 
vartus. Tai pamatęs, dvariškis sušuko: 

- Rumai žygiuoja į mus, jie žino, kad su mumis nėra sul- 
tono! Greičiausiai jie mus puls, o didžioji mūsų kariuomenės 
dalis išvyko gelbėti karaliaus Dau al Makano! - O į savo karius 
dvariškis kreipėsi tokiais žodžiais: - O musulmonų kariai ir 
tikrojo tikėjimo gynėjai, jei jūs pabėgsite — Žūsite, o jei stovėsite 
tvirtai — laimėsite. Žinokite, reikia būti narsiems, kad atsilaikytu- 
me, o Alachas atsiųs mums pagalbą. Telaimina jus Aukščiausiasis 
ir tesutvirtina jūsų ranką! 

Ir tada musulmonai sušuko: “Alachas didis!" Ir netikėliai 
sušuko visu balsu, ir tada karo girnapusės ėmė suktis, sušvytravo 
kardai ir ietys, slėniai ir lygumos nusidažė krauju. Šventikai ir 
vienuoliai ėmė laikyti mišias ir iškėlė aukštyn kryžius, o musul- 
monai garbino Alachą ir skaitė Koraną. Mielaširdingojo gentis 
susidūrė su šėtono gentimi, galvos ritosi nuo pečių, ir gerieji 
angelai apsupo išrinktojo pranašo tautą, ir kardai švytravo tol, 
kol atėjo tamsi naktis. Netikėliai apsupo musulmonus, įsitikinę, 
kad išvengė nešlovės. Kai patekėjo saulė, dvariškis su savo 
kariais šoko į balnus tikėdamiesi, kad Alachas jiems padės, ir 
viena tauta susimaišė su kita, ir karas vėl užvirė, ir krito gal- 
vos, ir narsuolis stovėjo tvirtai ir skynėsi kelią pirmyn, o bailys 
atsukęs nugarą bėgo, o mirties teisėjas teisė, kol narsuoliai buvo 
išmušti iš balnų ir pievas nuklojo užmuštaisiais. 

Musulmonai truputį atsitraukė atgal, rumai užgrobė dalį jų 
palapinių, ir tikratikiai jau nusprendė apsisukti ir bėgti. Tuomet 
netikėtai pasirodė Šar Kanas su kariuomene ir vėliavomis ir 
pasileido link klaidatikių, o jam iš paskos - Dau al Makanas, 
viziris Dandanas, deilemiečių emyras Rustumas, Bachramas ir 
jo brolis Terkašas. Juos pamatę, krikščionys visai pametė protą, 
ėmė šauktis savo mesijo ir kryžiaus - tebūnie jis prakeiktas! - 
pagalbos, ir jų rankos nekilo mūšiui. Karalius Afridūnas prijojo 
prie rumų karaliaus, o tarp jų buvo žymus karžygis, vardu 
Liavijas, ir jie išsirikiavo kautis, nors buvo išsigandę ir pasimetę. 
Ir musulmonai išsirikiavo kautis, ir Šar Kanas tarė Dau al 
Makanui: 

— O laiko valdove, jie ruošiasi kovoti, mes šito irgi labai 
trokštame. Tačiau priekyje aš norėčiau pastatyti pačius ryžtin- 
giausius karius, nes juk protingas sumanymas - pusė gyvenimo. 

— Ko gi tu nori, broli? - paklausė sultonas. 

Ir Šar Kanas atsakė: 

— Aš norėčiau stovėti per vidurį, kad viziris Dandanas būtų 
man iš kairės, o emyras Bachramas - iš dešinės. O tu, didysis 
karaliau, stovėsi po vėliavomis, nes tu mūsų ramstis, tavimi, po 
Alacho, mes labiausiai pasitikime ir todėl turime apsaugoti nuo 
viso, kas bloga. 

Dau al Makanas padėkojo jam, ir tada pasigirdo šūksniai, 
kariai išsitraukė kardus, tik staiga nuo rumų karių atsiskyrė 
raitelis ir pasuko link musulmonų. Jis sėdėjo ant mulo su balto 
šilko gūnia, o ant jos buvo kašmyrietiškas maldų kilimėlis. 
Raitelis buvo senas, visas žilas, didingas, dėvėjo baltą ašutinę. 
Jis vis ragino mulą ir, prijojęs prie musulmonų, tarė: 

- Aš esu pasiuntinys, turiu jums kai ką pasakyti. Ar jūs man 
nieko blogo nedarysit? 

- "Tu čia esi saugus, nesibijok nei kardo, nei ieties, - atsakė 
Šar Kanas, ir senis nulipo nuo mulo, žemai nusilenkė sultonui 
tarytum laukdamas malonės ir tarė: 

— Aš karaliaus Afridūno pasiuntinys. Aš įkalbinėjau jį pasi- 
gailėti Dievo kūrinių, aiškinau, kad verčiau ne lieti žmonių 
kraują, o surengti dviejų karžygių dvikovą, ir jis sutiko su manim, 
ir sako jums: “Aš savo siela išpirksiu savo kariuomenę. Tegu 
musulmonų karalius padaro kaip aš ir išperka savo karius 
gyvybe. Jei jis mane nukaus, krikščionys nebeteks stiprybės, jei 
aš jį — nusilps musulmonų kariai“. 

Šar Kanas sušuko: 

— O vienuoli, mes su džiaugsmu sutinkame, nes tai ir yra 
teisingumas, kuriam negalima prieštarauti. Aš stosiu į kovą su 
juo, nes aš karžygis tarp musulmonų, o jis karžygis tarp netikėlių. 
Jei jis nukaus mane, tai laimės pergalę, ir musulmonų kariams 
beliks tik bėgti. Grįžk pas jį, vienuoli, ir taip jam pasakyk: 
“Dvikova bus rytoj, nes mes šiandien esame pavargę po ke- 
lionės, o pailsėjus nebus nei priekaištų, nei skriaudos". 

Nudžiugęs vienuolis grįžo pas abudu karalius ir perdavė jiems 
Šar Kano žodžius. Karalius Afridūnas net nušvito iš džiaugsmo. 

“Be abejonės, - pamanė jis, - šitas Šar Kanas - narsiausias ir 
stipriausias vyras iš musulmonų, ir jei aš jį nukausiu, jo karių 
ryžtas išblės". Afridūnas buvo tikras karžygis, mokėjo kautis 
įvairiais būdais: laidyti akmenis ir strėles, mušti geležiniu strypu. 
Jis nebijojo kautynių, nes pasitikėjo savo jėgomis ir žinojo, kad 
niekas jo nenugalės. Netikėliai tą naktį praleido džiūgaudami, 
linksmindamiesi ir gerdami vyną. Rytą abi kariuomenės išsiri- 
kiavo, ir iš netikėlių eilių išjojo raitelis ant grynakraujo stiprių 
kojų žirgo, pasiruošusio kovai. Karžygis buvo apsivilkęs šarvinius 
marškinius, saugotus sunkiai kovai, ant krūtinės jam buvo veid- 
rodis iš brangiųjų akmenų, o rankoje jis laikė kardą ir klevo ietį, 
neregėtą frankų dirbinį. Karžygis atsidengė veidą ir tarė: 

- Kas pažįsta mane, pažįsta ir kietą mano ranką, o kas ne, 
tuoj pamatys, kas aš. Aš - Afridūnas, saugomas Zat ad Dava- 
chės palaiminimo. 

Dar jis nebaigė kalbėti, o jam priešais išjojo Šar Kanas ant 
bėro žirgo, kainavusio tūkstantį auksinių. Jis buvo užsidėjęs 
šarvus, puoštus perlais ir brangiaisiais akmenimis, apsijuosęs 
indišku kardu, visuomet padedančiu bėdoje. Ir kreipėsi jis į 
Afridūną: 

- Vargas tau, prakeiktasis! Ar tu manai, kad aš toks pat 
varguolis kaip tie riteriai, kuriuos tu nugalėjai kovoje? 

Ir jie pasileido vienas į kitą, sakytum du kainai susidūrė ar 
vandenynai susiliejo. Jie suartėdavo ir atsitraukdavo, puldavo 
vienas kitą ir išsilenkdavo smūgių. Kariai žiūrėjo į juos, vieni 
sakė, kad nugalės Šar Kanas, kiti - kad Afridūnas. Tr jie grūmėsi 
tol, kol nutilo visi žodžiai ir kalbos. O kai pakilo debesys dulkių, 
diena apsiniaukė ir saulė pagelto, karalius Afridūnas šūktelėjo 
Šar Kanui: 

- Prisiekiu mesiju ir tikruoju tikėjimu, tu atkaklus karžygis 
ir karingas narsuolis, bet esi apgavikas ir blogo būdo. Aš matau, 
kad elgiesi anaiptol ne pagirtinai, ir tavo kova - ne vado kova, 
ir tavo žmonės kildina tave iš vergų. Štai tau atveda kitą žirgą, 
ir tu vėl pulsi į kovą. O aš, prisiekiu savo tikėjimu, labai išvargau 
kaudamasis su tavim. Jei tu nori ir toliau grumtis su manim, 
nekeisk nei žirgo, nei šarvų — tegu karžygiai pamato tavo kil- 
numą ir mokėjimą kautis. 

Išgirdęs tai, Šar Kanas užsirūstino, kad jo žmonės kildinami 

iš vergų, ir atsigręžęs norėjo duoti ženklą, jog nereikia keisti jam 
žirgo ir šarvų, o Afridūnas staiga užsimojo ir paleido ietį į Šar 
Kaną. Kai tas atsigręžęs nieko nepamatė, iš karto suprato, kad 
tai buvo tik gudrybė, ir pasilenkė prie balno, norėdamas išvengti 
smūgio, tačiau ietis pataikė jam į krūtinę ir nubrozdino odą, ir 
Šar Kanas krito be sąmonės. 

Nudžiugo prakeiktasis Afridūnas supratęs, kad nukovė jį, ir 
sušuko visu balsu netikėliai, ir pravirko musulmonai. O Dau al 
Makanas, pamatęs, kad jo brolis palinko ir vos laikosi ant žirgo, 
pasiuntė karžygius, kad atvestų brolį pas jį, ir pirmasis, pribėgęs 
prie jo, buvo viziris Dandanas. Ir tada netikėliai puolė musul- 
monus, abi kariuomenės susimaišė, paleido į darbą aštrius 
kardus... 

Tuo tarpu išaušo rytas, ir Šachrazada nutraukė pasakojimą. 


Šimtas trečioji naktis 


Kai atėjo šimtas trečioji naktis, Šachrazada tęsė: 

Pasakojama, o laimingasai karaliau, kad prie Šar Kano, į kurį 
pataikė klastingojo Afridūno ietis, pirmieji pribėgo viziris Dan- 
danas, turkų emyras Bachramas ir deilemiečių emyras. Jie suspėjo 
prilaikyti jį, kad nenukristų nuo žirgo, nuvedė prie Dau al 
Makano, liepė tarnams juo rūpintis, o patys metėsi į kovą. 

Kova vis stiprėjo, visos kalbos nutilo, ietys lūžinėjo, kraujas 
upėmis tekėjo, galvos žemėn ritosi. Mūšis tęsėsi bemaž visą naktį, 
tada abu būriai pajuto nuovargį ir išsiskirstė. Karalius Afridūnas 
grįžo į al Kustantyniją ir sėdo į sostą, o visi dvasininkai ir vie- 
nuoliai ėmė sveikinti jį su pergale prieš Šar Kaną. Tada atėjo 
karalius Chardubas ir tarė: 

- "Tesustiprina mesijas tavo ranką, tepadeda tau visada ir 
teišklauso jis mano motiną Zat ad Davachę, kuri meldžiasi už 
tave. Žinok, kad musulmonai be Šar Kano neatsilaikys. 

— Rytoj, - tarė Afridūnas, - mūšis baigsis, kai aš iškviesiu 
į kovą Dau al Makaną ir nukausiu jį. Tada jo kariai atsuks 
mums nugaras ir pabėgs. 

O Dau al Makanas, kai tik mūšis pasibaigė, pirmiausia 
prisiminė brolį. Nuėjęs į palapinę, rado jį vis dar be sąmonės 
ir tada pakvietė vizirį Dandaną, Rustumą ir Bachramą pasitarti. 

Tie atėję nusprendė pakviesti gydytoją ir tarė: “Nėra kito to- 
kio kaip jis!“ 

Jie visą naktį be miego sėdėjo prie Šar Kano, o paryčiais 
verkdamas atėjo maldininkas, ranka paglostė žaizdą ir užkalbėjo 
ją Korano žodžiais. Ir išbuvo palapinėje iki ryto, ir tada Šar 
Kanas atsipeikėjo, atmerkė akis ir prakalbo. 

Sultonas Dau al Makanas labai nudžiugo ir sušuko: 

— Jį išgelbėjo pasišventėlio maldos! 

Šar Kanas tarė: 

— Garbė Alachui už pasveikimą! Dabar aš jau gerai jaučiuosi, 
o tas prakeiktasis apgavo mane, ir jei aš žaibo greitumu ne- 
būčiau pasilenkęs prie balno, ietis būtų pervėrusi mane. Tad 
garbė Alachui, kuris išgelbėjo mane. Kaip laikosi musulmonai? 

— Jie verkia tavęs, - atsakė Dau al Makanas. 

— Aš sveikas, - tarė Šar Kanas, - o kurgi pasišventėlis? 

— Aš tavo galvūgaly, - atsakė tas. 

— Pasimelsk už mane, - paprašė Šar Kanas, ir pasišventėlis 
ėmė melstis. 

O kai atėjo rytas ir nušvito aušra, musulmonai išsirikiavo 
mūšio lauke, apnuoginę kardus. Dau al Makanas ir Afridūnas 
norėjo pulti vienas kitą, bet viziris Dandanas, dvariškis ir Bach- 
ramas tarė Dau al Makanui: 

— Mes —- išpirka už tave! 

Ir jis sušuko: 

- Prisiekiu šventąja mečete, Zamzamu ir Ibrahimo Vieta!“ 
aš nė už ką neatsisakysiu kautis su tais šunimis! - Ir jis ėmė taip 
švaistytis ietimi ir kardu, kad nustebino karžygius ir tiesiog 
pribloškė abi kariuomenes. Jis nušuoliavo į dešinįjį sparną ir 
nukovė du patricijus, kairiajame irgi nukovė du patricijus ir, 
sustojęs vidury lauko, sušuko: 

- Kur Afridūnas? Aš priversiu jį išgerti pralaimėjimo taurę! 

O tas prakeiktasis jau norėjo pabūgęs sukti atgal, tačiau 
karalius Chardubas prijojo prie jo ir tarė: 


W Šventoji mečetė - mečetė Mekoje; Zamzamas - 
šventasis šaltinis; Ibrahimo Vieta - nedidelis pastatas, 
kur laikomas akmuo, ant kurio neva stovėjęs 
Ibrahimas, biblinis Abraomas. 

— O karaliau, vakar koveisi tu, o šiandien - aš, nors jis ir 
labai narsus! 

Ir jis išjojo į kovos lauką su aštriu kalaviju rankoje ant juodo 
juodutėlio žirgo, kaip pasakė poetas: 


Grynakraujis žirgas - žvilgsnį jis pralenkia, 
Net ir su lemtim jis lenktyniauti nevengia. 


O niuri atrodo oda jo juodžiausia - 
Kaip tamsa naktinė, kaip naktis nakčiausia. 


Žvengia taip, kad virpa girdinčių krūtinės, 
Lyg audros badangėj griaudėtų griaustinis. 


Jis, aplenkęs vėją, nulekia ber šalį, 
Netgi žaibo blyksnis jo ablenkt negali. 


Ir priešininkai puolė vienas kitą, kapodami, badydami, 
išsilenkdami smūgių ir rodydami kovos meno stebuklus. Taip 
jie kovėsi, kol išseko likimo kantrybė. Ir tada Dau al Makanas 
sušukęs puolė armėnų karalių Chardubą ir vienu smūgiu nukirto 
jam galvą. Tai pamatę, visi netikėliai puolė jį, o Dau al Makanas 
pasitiko juos pakeltu kardu, ir mūšis tęsėsi tol, kol pradėjo tekėti 
kraujo upės. Ir musulmonai ėmė šaukti: “Alachas didis! Nėra 
kito dievo, tik Alachas, teskamba plačiai malda, garbinanti jį!" 
Ir jie ryžtingai kovėsi su netikėliais, ir Alachas siuntė islamui 
pergales, o krikščionims - pralaimėjimus. Ir viziris Dandanas 
sušuko: 

- Atkeršykite už karalių Omarą ibn an Numaną ir jo sūnų 
Šar Kaną! 

Jis nusitraukė nuo galvos turbaną ir sušaukė turkus - o jų 
netoliese buvo daugiau nei dešimt tūkstančių, - ir visi kaip 
vienas su tokia jėga puolė netikėlius, kad tiems nebeliko nieko 
kito, tik bėgti, o tikratikių kardai vijosi juos ir išguldė apie pen- 
kiasdešimt tūkstančių raitelių, o į nelaisvę paėmė dar daugiau, 
ir galybė Žmonių žuvo spūstyje prie miesto vartų. O paskui 
rumai užrėmė vartus bijodami, kad musulmonų kariai įsiverš į 
miestą, ir tie grįžo į savo palapines. Karalius Dau al Makanas 
nuėjo pas savo brolį, rado jį pasveikusį ir garsiai ėmė dėkoti 
Alachui. O Šar Kanas atsakė jam: 

— Šitas pasišventėlis mus palaimino. Jūs laimėjote tik per jo 
maldas, nes jis visą laiką meldė Alachą pergalės musulmonams... 
Tuo tarpu išaušo rytas, ir Šachrazada nutraukė pasakojimą. 


Šimtas ketvirtoji naktis 


Kai atėjo šimtas ketvirtoji naktis, Šachrazada tęsė: 

Pasakojama, o laimingasai karaliau, kad Dau al Makanas, 
įėjęs į Šar Kano palapinę, rado jį sėdintį, ir tas tarė: 

— Jūs laimėjote tik per šito pasišventėlio maldas, nes jis 
visąlaik meldė Alachą pergalės musulmonams. Ir aš atgavau 
jėgas, tik išgirdęs jūsų pergalės šūksnį. Papasakok gi man, broli, 
kaip tau sekėsi. 

Ir Dau al Makanas apsakė savo kautynes su Chardubu ir 
kaip nukirto jam galvą. 

Kai Zat ad Davachė, apsimetusi pasišventėliu, išgirdo, kad 
jos sūnus, karalius Chardubas, nebegyvas, pravirko, o jos vei- 
das pagelto. Bet ji sugebėjo nuslėpti savo sielvartą, ir musulmonai 
pamanė, kad ji rauda iš džiaugsmo, o pati sau ji tarė: “Prisiekiu 
mesiju, mano gyvenimas nieko vertas, jei aš nesudeginsiu jo 
širdies, nužudžiusi jo brolį Šar Kaną, kaip kad jis sudegino 
manąją, nukovęs krikščionybės ramstį karalių Chardubą". 

Viziris Dandanas, karalius Dau al Makanas ir dvariškis liko 
prie Šar Kano, ruošė jam tepalus ir trauklapius, girdė vaistus, 
ir pamažu sveikata jam grįžo, o kariai sužinoję, kad jis rytoj jau 
sės ant žirgo ir eis į mūšį, ėmė džiūgauti. Paskui Šar Kanas tarė: 

- Jūs šiandien kovėtės ir esate nuvargę, tad eikite miegoti. 

Visi paklausė jo ir nuėjo ilsėtis, liko prie jo tik tarnai ir senė 
Zat ad Davachė. Šar Kanas šnektelėjo su ja, paskui užsnūdo, 
o tarnai irgi sumigo lyg užmušti. 

Štai kaip buvo Šar Kanui ir jo tarnams. O Zat ad Davachė, 
likusi palapinėje vienintelė nemieganti, pašoko, išsitraukė užnuo- 
dytą kinžalą, tokį, kuris ir akmenį išlydytų, jei prisiliestų, priėjo 
prie miegančio Šar Kano ir nupjovė jam galvą. 

Ji nugalabijo ir tarnus, kad tie nubudę nesukeltų triukšmo, 
o tada išėjo iš palapinės ir pasuko link sultono būsto. Tačiau 

ten tarnai nemiegojo, tad ji nuėjo pas vizirį Dandaną ir rado 
jį skaitantį Koraną. Pamatęs senę, jis tarė: 

- Būk pasveikintas, pasišventėli maldininke! 

Ji pajuto širdyje nerimą ir atsakė: 

— Aš todėl tokiu laiku užsukau pas tave, kad išgirdau vieno 
iš Alacho draugų balsą, šaukiantį mane, ir aš einu pas jį. 

Ir ji pasisuko eiti, o viziris Dandanas pamanė: “Vardan 
Alacho, aš paseksiu šią naktį šitą maldininką!" Ir kai prakeik- 
toji senė išgirdo žingsnius už savo nugaros, išsigandusi pamanė: 
“Jei nesigriebsiu gudrybės - galas man", tad atsigręžusi tarė 
viziriui: 

- Kai aš surasiu tą, kuris mane šaukia, pasiklausiu, ar gali 
ateiti ir tu, ir tada grįžusi tau pasakysiu. O jei tu eisi kartu su 
manim neatsiklausęs jo, jis supyks ant manęs. 

Susigėdo viziris ir grįžo į savo palapinę. Jis bandė užmigti, 
bet niekaip negalėjo, negera nuojauta spaudė jam širdį. Tad jis 
ir tarė sau: “Eisiu pas Šar Kaną ir pasikalbėsiu su juo lig ryto". 
Įėjęs į Šar Kano palapinę, jis pamatė kraujo upelius, negyvus 
tarnus ir baisiai suriko. Į riksmą subėgo žmonės, kilo triukšmas, 
pasigirdo raudos. Nubudo ir Dau al Makanas ir paklausė, kas 
gi atsitiko. Jam atsakė: 

- Tavo brolis Šar Kanas ir tarnai nužudyti. 

Jis greitai nuėjo į palapinę ir kai pamatė raudantį vizirį 
Dandaną ir brolį su nupjauta galva, apalpo. Kariai puolė jo 
gaivinti, tada Dau al Makanas atmerkė akis, pažvelgė į brolį ir 
garsiai pravirko, verkė ir visi susirinkusieji. 

- Ar nežinote, kas taip padarė su mano broliu ir kodėl nėra 
pasišventėlio, kuris sėdėjo prie jo? - paklausė Dau al Makanas. 

Ir viziris sušuko: 

- Kas gi daugiau užtraukė šitokią bėdą, jei ne tas šėtonas 
maldininkas? Prisiekiu Alachu, nelinko mano širdis į jį, nes žinau 
- tik klastingas ir negeras žmogus būna labai dievobaimingas. 
- Ir jis apsakė, kaip norėjęs sekti paskui maldininką ir kaip tas 
jam neleidęs. 

Paskui kariai pašarvojo Šar Kaną ir palaidojo ant kalvelės, 
minėdami jo šlovingus žygdarbius... 

Tuo tarpu išaušo rytas, ir Šachrazada nutraukė pasakojimą. 

Šimtas penktoji naktis 


Kai atėjo šimtas penktoji naktis, Šachrazada tęsė: 

Pasakojama, o laimingasai karaliau, kad žmonės palaidojo 
Šar Kaną ant kalvelės, minėdami jo šlovingus žygdarbius. O 
paskui jie ėmė laukti, kada bus atverti miesto vartai, bet jų 
niekas taip ir neatvėrė, prie sienų nebuvo matyti nė vieno žmo- 
gaus. Visi buvo labai nustebę, ir karalius Dau al Makanas 
sušuko: 

- Prisiekiu Alachu, aš nepasitrauksiu iš čia, kol neatkeršysiu 
už savo brolio mirtį ir nesugriausiu al Kustantynijos, nors tektų 
čia ir galvą paguldyti! 

Paskui jis liepė atnešti turtus, rastus Matruchano dykumoje, 
ir išdalino pinigus kariams, nepalikęs nė vieno neapdovanoto. 
O po to iš kiekvieno būrio pasikvietė po tris šimtus raitelių ir 
tarė jiems: 

— Pasiųskite užmokestį namo, nes aš liksiu prie šito miesto 
tol, kol atkeršysiu už brolio mirtį. Papasakokit visiems, kad mes 
apgulėm al Kustantyniją ir būsim čia tol, kol užimsim ir su- 
griausim ją. - Ir dar jis paliepė viziriui Dandanui parašyti laišką 
jo seseriai Nuzchat az Zamanei: - Pranešk jai, kas su mumis 
atsitiko ir kaip mums klojasi, - tarė jis, —- ir paprašyk, kad ji 
pasirūpintų mano sūnumi. Prieš man išvykstant, žmona jau 
ruošėsi gimdyti, ir dabar jau turėtų būti pagimdžiusi. Jei, kaip 
girdėjau, jai atsiųstas sūnus, te žygūnai kuo greičiau grįžta pas 
mane ir patvirtina šią džiugią Žinią. 

Kai žygūnai su pinigais ir laiškais iškeliavo, sultonas kreipėsi 
į vizirį Dandaną ir liepė jam pasiųsti žvalgus prie miesto sienų, 
tačiau tie nušliaužę nepamatė nė gyvos dvasios - nei sargybinių, 
nei gyventojų. Sultonas sunerimo, jo širdį slėgė liūdesys dėl Šar 
Kano mirties, jis nebežinojo, nė ką galvoti apie pasišventėlį. Taip 
jie praleido tris dienas, nepamatę nė vieno priešo. 

Štai kaip buvo musulmonams. O Zat ad Davachė, nužudžiusi 
Šar Kaną, kuo greičiausiai nubėgo prie miesto sienų ir šūktelėjo 
sargybiniams rumų kalba, kad nuleistų jai virvę. 

— Kas esi? — paklausė tie. 

— Aš Zat ad Davachė! 

Jai nuleido virvę ir užkėlė į viršų. Tada ji nuėjo pas karalių 

Afridūną ir paklausė: 

- Iš musulmonų girdėjau, kad karalius Chardubas negyvas. 
Ar tai tiesa? 

— Taip, tiesa, —- atsakė tas. 

Ir senė suriko, ėmė raudoti ir raudojo tol, kol pravirko ir 
Afridūnas su visais artimaisiais, o paskui ji pasipasakojo nužu- 
džiusi Šar Kaną ir trisdešimt tarnų. Afridūnas nudžiugęs puolė 
bučiuoti jai rankas. 

- Prisiekiu mesiju, - sušuko ji, - per maža yra užmušti vieną 
šunį iš musulmoniškos šunaujos, keršijant už didžiausio visų laikų 
karaliaus mirtį! Aš būtinai sugalvosiu kokias klastas, kad nužu- 
dyčiau ir sultoną Dau al Makaną, ir vizirį Dandaną, ir dvariškį, 
ir Rustumą, ir Bachramą, ir dešimt tūkstančių islamo karžygių. 
O dabar einu gedėti savo sūnaus. 

— Daryk, kaip nori, - atsakė Afridūnas, - bet kad ir kaip 
ilgai tu gedėtum, vis tiek bus maža laiko apverkti tokį karalių. 
O musulmonai, tegu ir šimtą metų laikytų mus apsupty, nieko 
nepasieks, tik vargs ir kamuosis! 

O prakeiktoji senė paėmė popieriaus, rašalo ir parašė tokį 
laišką: “Musulmonams nuo Šavachės Zat ad Davachės. Žinokite, 
kad aš vaikštinėjau po jūsų žemę ir į jūsų kilnumą įmaišiau savo 
bjaurysčių. Dar anksčiau aš nužudžiau jūsų karalių Omarą ibn 
an Numaną jo paties rūmuose, užmušiau galybę jūsų Žmonių 
per kautynes tarpeklyje ir prie olos, o paskutinis, kritęs nuo 
mano rankos, - Šar Kanas ir jo tarnai. Jei šėtonas ir toliau bus 
man paklusnus, aš nugaluosiu sultoną ir vizirį Dandaną. Jei 
norite likti gyvi - žygiuokite namo, jei liksite čia - pražus jūsų 
sielos. Ir net jei šimtą metų stovėsite prie mūsų miesto sienų, 
nieko nepasieksite. Ramybė jums!" 

Parašiusi laišką, ji tris dienas gedėjo sūnaus, o paskui pasi- 
kvietė vieną patricijų, įdavė jam tą laiškelį ir liepė, pririšus prie 
strėlės, nusiųsti musulmonams. O pati nuėjo į bažnyčią ir be- 
simelsdama prisiekė: “Būtinai nužudysiu Dau al Makaną ir visus 
islamo emyrus!“ 

O musulmonai ketvirtąją dieną pažvelgė į miesto sienas ir 
pamatė patricijų su medine strėle, o prie strėlės antgalio buvo 
pririštas laiškas. Patricijus paleido tą strėlę žemyn, ir Dau al 
Makanas paliepė viziriui garsiai perskaityti jį. Kai sultonas su- 

vokė to laiško prasmę, ašaros plūstelėjo jam iš akių, jis suriko, 
priblokštas senės klastingumo: 

— Kaip galėjo šita begėdė dukart mus apgauti! Tačiau pri- 
siekiu Alachu, aš nepajudėsiu iš šitos vietos, kol nepaimsiu jos 
į nelaisvę ir neuždarysiu narve tarytum paukščio, o paskui nu- 
kryžiuosiu ją ant miesto vartų! 

Klaidatikiai, sužinoję, kad Šar Kanas nebegyvas, nepaprastai 
apsidžiaugė. O musulmonų sultonas pažadėjo savo kariams, 
užkariavus al Kustantyniją, išdalinti prisiplėštą grobį visiems po 
lygiai. Bet sultonas vis negalėjo nurimti, vis verkė dėl brolio 
mirties, visai sulyso, skruostai įkrito, veidas pagelto. Viziris ir 
tarė jam: 

- Nurimk, tavo brolis mirė tada, kai atėjo skirtas laikas, ir 
iš tavo sielvarto nėra jokios naudos. Kaip puikiai pasakė poetas: 


Kas neįvyks - įvykt tam nepadėsi, 
O kas įvykt privalo, tą turėsi. 


Kas turi atsitikt, tas atsitinka, 
Tik neišmanėliui mintis ta nepatinka. 


Sutramdyk savo širdį, mus šaukia ginklas. 

- O viziri, man širdį spaudžia brolio mirtis, ir aš niekaip 
negaliu nurimti! — atsakė Dau al Makanas. 

Netrukus iš Bagdado atvyko emyras ir atnešė žinią, kad Dau 
al Makano žmona pagimdė sūnų, kad Nuzchat az Zamanė 
pavadino jį Kan Makanu ir kad jis bus didis vyras, nes jau dabar 
jis nepaprastas. Ir kad visi sveiki, derlius žada būti geras, kūrikas 
gyvena turtingai, turi tarnų, kurie rūpinasi juo, tik nežino, kaip 
sekasi sultonui. Ir Dau al Makanas sušuko: 

- Dabar mano nugara sustiprėjo, nes Alachas davė man 
sūnų, vardu Kan Makanas... 

Tuo tarpu išaušo rytas, ir Šachrazada nutraukė pasakojimą. 


Šimtas šeštoji naktis 


Kai atėjo šimtas šeštoji naktis, Šachrazada tęsė: 


Pasakojama, o laimingasai karaliau, kad Dau al Makanas 
sušuko: 

— Dabar mano nugara stipresnė, nes Alachas davė man 
sūnų, vardu Kan Makanas. Laikas pamiršti sielvartą. Aš noriu 
savo brolio atminimui skaityti Koraną ir daryti kitus gerus 
darbus! - Ir prie Šar Kano kapo susirinko visi, kurie skaito 
Koraną, o Dau al Makanas pravirko ir perskaitė tokias eiles: 


Kuną išnešė jo — ir kiekvienas pravirko 
Kaip Musa, kai tas kalnas didžiulis nuvirto. 


Mes atėjom brie kabo, ir atrodė: jo karstą 
Kiekvienoj širdyje Viešpats smėliu užžarsto. 


Nemaniau, kad išvysti teks man vaizdą panašų: 
Radvos kalną ant rankų žmonės laidoti neša. 


Kol buvai tu neužkastas į tą duobę, tą gilią, 
Nežinojau, kad žvaigždės bo žeme leidžias tyliai. 


0 tasai, kurs kape, - ar jis gali pakliūti 
Lyg į naują buveinę - vėl į švytinčią būtį? 


Juk ir maldos prikelti mus žadėjo nuo seno, 
Jis numiręs — ir tartum dar tarp mūsų gyvena. 


Baigęs eiles, Dau al Makanas vėl pravirko, o su juo kartu 
ir visi žmonės, o paskui jis priėjo prie kapo ir krito ant jo, o 
viziris Dandanas pasakė tokius poeto žodžius: 


Palikęs tuštybę, radai amžinybę, 
Taib daugelis rado jau savo ramybę. 


Šią laikiną žemę palikęs garbingai, 
Gyvenimą šitą užmirši laimingai. 


Mus gynei, kai puldavo priešas pašėlęs, 
Kai lėkdavo mūšy užnuodytos strėlės. 


Taip, viskas šioj žemėj - tuštybė, apgaulė! 
Laimingi, kas Viešpaties ieško bo saule! 


Te Viešpats tave įsileidžia į rojų 
Ir būstą tau duoda būty amžinojoj. 

Praradęs tave, aš akių nesumerkiu, 
Ir liūdi rytai, vakarai gailiai verkia. 


Ir viziris Dandanas, baigęs eiles, graudžiai pravirko, iš jo akių 
pasipylė ašaros lyg suverti perlai, o paskui žengtelėjo į priekį 
buvęs Šar Kano stalabendris ir ėmė taip verkti, jog atrodė, kad 
tuoj priverks pilnas marias, prisiminė jis kilnius Šar Kano poel- 
gius ir pasakė tokias eiles: 


Tavo ranka dosnioji guli dabar bo žeme, 
Ir kai nedorėliai skriaudžia, kas gi abgins mane? 


Kupranugarių varove, kur mes berasim džiaugsmų ? 
Ašaros sielvartą rašo ant mano skruostų liūdnų. 


Ar pastebėjai tu jas? Ar supranti, ką jaučiu? 
Regi Alachas, kad neišduosiu aš paslapčių. 


Vos tiktai tavo didybę paliečia mintis, 
Nebegaliu aš ištverti, ašaros temdo akis. 


O jei pažvelgti bandysiu aš kada nors į kitus, 
Tegu vėl vokus suvilgys sielvartas mano kartus. 


Paverkęs ir paaimanavęs, o drauge su juo raudojo ir visi 
kariai, Dau al Makanas ir viziris Dandanas nuėjo į savo palapinę 
ir ėmė tartis, kaip nukariauti al Kustantyniją. 

Ėjo dienos, bet sultonas niekaip negalėjo atgauti dvasios 
ramybės, ir kartą jis tarė: 

— Norėčiau išgirsti pasakojimų apie žmones, sakmių apie 
karalius, apysakų apie įsimylėjėlius - galbūt ašaros mano išdžiūtų 
ir siela nurimtų. 

Viziris atsakė: 

- Tai nesunkus dalykas, kad tik tau padėtų. Tavo velioniui 
tėvui gyvam esant, aš neturėjau kito užsiėmimo, tik pasakoti ir 
eiles deklamuoti. Šį vakarą aš papasakosiu tau apie mylintįjį ir 
mylimąjį. 

Dau al Makanas ėmė nekantriai laukti vakaro. Ir vos tik 
užsižiebė pirmoji žvaigždė, jis liepė uždegti žvakes ir žibintus, 


218 


106 naktis 


atnešti visokių valgymų ir pakviesti vizirį Dandaną, Bachramą, 
Rustumą, Terkašą ir dvariškį. Kai visi susirinko, sultonas tarė: 

- Žinok, o viziri, naktis jau išskleidė savo juodą maršką, ir 
mes norim, kad tu papasakotum, ką žadėjai. 

- Su mielu noru, - atsakė viziris... 

Tuo tarpu išaušo rytas, ir Šachrazada nutraukė pasakojimą. 


Šimtas septintoji naktis 


Kai atėjo šimtas septintoji naktis, Šachrazada tęsė: 

Pasakojama, o laimingasai karaliau, kad į Dau al Makano 
prašymą papasakoti, ką buvo žadėjęs, viziris Dandanas atsakė: 

— Su mielu noru. Žinok, o sultone, kad esu girdėjęs aš 
nuostabų pasakojimą apie mylintįjį ir mylimąjį. Klausykis. 


Pasakojimas 


apie Tadž al Muluką 


Senais laikais už Isfahano!?! kalnų buvo miestas, vadinamas 
Žaliuoju miestu, ir valdė jį karalius Suleimanšachas. Buvo jis 
dosnus, doras ir teisingas, atviraširdis, kilnus ir gailestingas. 
Keliauninkai iš visur plaukdavo pas jį, ir garsas apie dosnųjį 
valdovą sklido po visas šalis. Ilgus metus valdė jis, ramus ir 
didingas, tik neturėjo žmonos ir vaikų. Ir vieną dieną pasikvietė 
jis savo vizirį, tokį pat dosnų ir dorą kaip ir jis pats, ir tarė jam: 

- O viziri, liūdi mano širdis, išseko mano kantrybė ir ne- 
beliko stiprybės, nes neturiu žmonos nei vaikų. Kiekvienas - ir 
emyras, ir didžiausias vargeta — stiprina savo jėgą augindamas 
vaikus ir įpėdinius. Ką tu apie tai manai, viziri? Ką man patarsi? 

- Nusipirk vergę, — atsakė viziris. 

- Žinok, - tarė karalius, - kad pirkdamas vergę nežinai nei 
jos kilmės, nei genties; jei ji žemos kilmės, reikia atstumti, jei 
ji iš garbingos giminės - gali tapti karaliaus sugulove. juk vergė 
gali pastoti, ir iš žemakilmės moteries gims veidmainis, engėjas 
ir kraugerys. Tokia vergė - lyg pelkė: kad ir ką pasodintum, 


W! Isfahanas —- Vidurio Irano miestas ir provincija. 

kad ir kaip prižiūrėtum, išaugs menkas apkeriaužėlis. Jis nesielgs 
taip, kaip liepia aukščiausiasis valdovas, ir nevengs to, ką jis 
draudžia. Ne, aš neduosiu dingsties tokiam dalykui, nepirksiu 
vergės. Aš noriu, kad tu išpirštum man karaliaus dukrą, kurios 
kilmė būtų gerai žinoma, o grožis apdainuotas eilėmis. Jei tu 
nurodysi man kilmingą ir dorą merginą iš musulmonų valdovų 
šeimos, aš pasipiršiu ir paimsiu ją per žmoną liudininkų akyse, 
kad palaimintų mane Alachas. 

- Kalba žmonės, o laimingasai karaliau, - atsakė viziris, - 
kad karalius Zachršachas, Baltosios žemės valdovas, turi dukterį, 
tokią gražuolę, kad jos grožio jokiais žodžiais neapsakysi. Nėra 
kitos tokios visame pasaulyje - laibo liemens, juodų akių, ilgų 
plaukų, apvalių strėnų, prieidama ji gundo, o nusisukdama - 
užmuša. Ji pagrobia širdį ir žvilgsnį, kaip yra pasakęs poetas: 


Grakščioji! Liemuo jos lankstesnis nei gluosnio šaka. 
Nei saulė, nei pilnatis nebuna gražesnės už ją. 


Jos seilės - midaus su svaigiuoju vynu mišinys, 
Tarp lūpų jos švyti žemčiugų brangus vėrinys. 


Liemuo jos kaib hurijos rojuj - be galo grakštus, 
Ir tamsios jos didelės akys, ir veidas skaistus. 


O kiek jau pakliuvo, pražuvo, ilgėdamies jos! 
Kas myli ją, laukia kas dieną nelaimės baisios. 


Aš gyvas, 0 ji man mirtis, - tik sakyt nevalia! - 
Bet mirti be jos - dar nelaimingesnė dalia. 


Mano galva, o karaliau, reikia pas jos tėvą siųsti gudrų, 
nusimanantį tokiuose reikaluose pasiuntinį, kad jis parvežtų tau 
žmoną. Tau ji suteiks laimę, ir Alachas bus patenkintas, nes 
pranašas — telaimina jį Alachas! — pasakė: “Nėra islame vie- 
nuolystės". 

Nudžiugo karalius, lengviau atsikvėpė ir tarė: 

- Žinok, viziri, kad niekas geriau už tave neįvykdys šitos 
užduoties, nes esi protingas ir mandagus. Eik dabar, sutvarkyk 
savo reikalus ir susiruošk, kad rytoj pat galėtum leistis į kelią. 

Ir nedrįsk grįžti be jos! 

Viziris nuėjo namo ir ėmė ruošti karališkas dovanas: bran- 
giuosius akmenis, papuošalus ir visa kita, kas mažai sveria, bet 
daug kainuoja. Sukrovęs viską ant mulų ir kupranugarių, viziris 
susiruošė į kelią, o drauge su juo - šimtas baltųjų ir šimtas 
juodųjų vergų, šimtas vergių, o virš jų galvų plevėsavo vėliavos. 
Karalius liepė jam skubintis, nes jo širdį jau apėmė meilės 
liepsna, kuri kamavo jį dieną naktį. 

Viziris dieną naktį traukė per stepes ir dykumas, kol iki to 
miesto, kur jis skubėjo, beliko diena kelio. Tada jis sustojo ant 
upės kranto ir pasiuntė vieną saviškį, kad praneštų karaliui 
Zachršachui apie jo atvykimą. Ir kai tas pasiuntinys nuėjo į 
miestą, rado jis karalių Zachršachą sėdintį pasivaikščiojimų vietoje 
prie miesto vartų. Karalius, pamatęs pasiuntinį, suprato, jog tai 
svetimšalis, ir liepė jį pakviesti, o tas priėjęs papasakojo, kad 
atvyksta didžiojo karaliaus Suleimanšacho, Žaliosios žemės 
ir Isfahano kalnų valdovo, viziris. Zachršachas nudžiugo ir pa- 
klausė: 

— O kur tu palikai tą vizirį? 

- Palikau jį šįryt ant tokios ir tokios upės kranto, o rytoj jis 
atvyks pas tave, - atsakė pasiuntinys. 

"Tada karalius vienam iš savo vizirių liepė sukviesti karalystės 
dvariškius, vietininkus ir didikus ir eiti pasitikti atvykstančiojo, 
tuo pagerbiant karalių Suleimanšachą. 

Viziris išbuvo prie upės iki vidurnakčio, o paskui pajudėjo 
miesto link. Kai patekėjo aušra, kai saulė pakilo virš kalvų ir 
klonių, jį pasitiko Zachršacho dvariškiai per keletą farsachų nuo 
miesto. Viziris suprato, kad jo prašymas mielai išklausytas, ir 
pasveikino tuos, kurie pasitiko jį, ir visi patraukė į miestą, ir jojo 
tol, kol prijojo rūmus, kol pasiekė septintuosius vartus, o toliau 
jau raitiems nebuvo galima joti, nes karaliaus menės buvo 
nebetoli. Tad visi nušoko nuo žirgų ir ėjo pėsti iki aukšto 
portiko, o po juo, ant pakylos, stovėjo marmuro guolis, puoštas 
perlais ir brangiaisiais akmenimis, stovėjo jis ant keturių dramblio 
ilčių. Ant to guolio buvo žalio aksomo pagalvėlė, apsiūta rau- 
donuoju auksu, o virš guolio —- baldakimas, siuvinėtas perlais 
ir brangiaisiais akmenimis, ir karalius Zachršachas sėdėjo šitame 
guolyje, o didikai stovėjo aplinkui. 

Įėjęs viziris sukaupė visą savo dvasią ir atpalaidavo liežuvį, 
kreipdamasis į karalių pakiliais žodžiais... 
Tuo tarpu išaušo rytas, ir Šachrazada nutraukė pasakojimą. 


Šimtas aštuntoji naktis 


Kai atėjo šimtas aštuntoji naktis, Šachrazada tęsė: 

Pasakojama, o laimingasai karaliau, kad karaliaus Sulei- 
manšacho viziris kreipėsi į karalių Žachršachą pakiliais žodžiais 
ir pasakė tokias eiles: 


Pasitiko mus jisai jaunas, liemeningas 
Ir visus apdovanot teikės maloningai. 


Užburia kiekvieną jis, niekis tavo burtai 
Prieš. akių jo sbindesį - stebuklingą turtą. 


Nesibarkit! Pasakyki tiems, kas viską peikia, 
Nuo jaunystės myliu jį, kito man nereikia. 


Jam ištikima - ne man - net manoji siela, 
Ir naktis, mane atstumus, myli vien jį mielą. 


Vien tik tu, širdie, manęs iki šiol gailėjais, 
Bet palik mane vienatvėj, jį įsimylėjus. 


Jau girdėti nebenori nieko mano ausys: 
Tik kai giria šachą Zachrą, maloningai klauso. 


Tas karalius toks - gyvybę atiduot sutiktum 
Už vienintelį jo žvilgsnį ir laimingas liktum. 


Jei už jį bpradėtum melstis kur ant viešo tako, 
Tai išgirstum, kad kiekvienas "Amen!" tau atsako. 


O gyventojai jo krašto! Jūsų nelaikysiu 
Musulmonais, jei paliekant kraštą pamatysiu. 


Kai viziris baigė eiles, ŽZachršachas didžiai pagerbė jį, pasi- 
kviesdamas arčiau. Karalius pasisodino vizirį šalia, nusišypsojo 

jam ir, maloniai šnekučiuodamiesi, jie prasėdėjo iki ryto. Tada 
jiems atnešė valgyti, o kai išnešė indus, visi išėjo, liko tik pa- 
tys artimiausieji. Viziris atsistojo ir tarė: 

— O didysis karaliau ir rūstusis pone, aš atvykau tokiu 
reikalu, kuris suteiks tau ramybę, gausą ir laimę. Aš atvykau kaip 
pasiuntinys ir piršlys ir prašau tavo dukters rankos karaliui 
Suleimanšachui, teisingam, atviraširdžiam ir dosniam Žaliosios 
žemės ir Isfahano valdovui. Jis atsiuntė tau gausybę dovanų ir 
trokšta tapti tavo žentu. Ar tu sutinki? 

Ir jis nutilo laukdamas atsakymo. Karalius Zachršachas pakilo 
iš savo vietos ir pabučiavo žemę prie vizirio kojų, visi tik nustebo 
dėl tokio nuolankumo, kokį karalius parodė pasiuntiniui. O 
paskui karalius tebestovėdamas pagarbino Aukščiausiąjį ir tarė: 

— O didysis viziri ir kilnusis pone, paklausyk, ką pasakysiu. 
Mes - karaliaus Suleimanšacho valdiniai, ir susigiminiuoti su juo 
mums didelė garbė. Mano duktė - jo tarnaičių tarnaitė, ir pats 
didžiausias mano noras, kad jis būtų man parama nelaimėje. 

Tada jis pakvietė teisėjus ir liudininkus, ir tie paliudijo, kad 
karalius Suleimanšachas įgaliojo vizirį jo vardu sudaryti santuoką. 
O karalius Zachršachas labai patenkintas pasirašė savo dukters 
santuokos liudijimą. 

Tada viziris liepė atnešti visas atvežtas dovanas ir retenybes 
ir įteikė visa tai karaliui, o tas ėmė ruošti dukrai kraitį ir kas 
dieną vizirio garbei kėlė puotas, sukviesdamas ir turtingus, ir 
vargšus. 

Taip jis kėlė pokylius du mėnesius, nepamiršdamas nieko, 
kas džiugina širdį ir akį. Kai visi nuotakai reikalingi daiktai buvo 
paruošti, sukrovė juos į skrynias - audinius ir rūbus, papuošalus 
ir brangiuosius akmenis. Kartu su nuotaka susiruošė keliauti ir 
vergės rumės, ir tarnaitės turkės. Be to, karalius padarė jai 
neštuvus iš raudonojo aukso, puoštus perlais ir brangiaisiais 
akmenimis, ir paskyrė dvidešimt mulų, kad vežtų tuos neštuvus. 
Skrynias sukrovė ant mulų ir kupranugarių, ir karavanas pa- 
judėjo. Karalius Zachršachas palydėjo juos kokius tris farsachus, 
atsisveikino su viziriu ir jo palyda ir grįžo į gimtąjį miestą, ramus 
ir patenkintas. O viziris skubėjo kuo greičiau parvežti savo 
karaliui nuotaką... 

Tuo tarpu išaušo rytas, ir Šachrazada nutraukė pasakojimą. 

Šimtas devintoji naktis 


Kai atėjo šimtas devintoji naktis, Šachrazada tęsė: 

Pasakojama, o laimingasai karaliau, kad viziris skubėjo kuo 
greičiau parvežti savo karaliui nuotaką ir kai iki gimtojo miesto 
liko trys dienos kelio, pasiuntė žygūną pranešti karaliui, kad jie 
jau arti. Suleimanšachas nepaprastai nudžiugo, apdovanojo 
Žygūną ir liepė savo kariuomenei su puikiausiais rūbais, vėlia- 
vomis ir trimitais pasitikti nuotaką. 

Ir dar šauklys paskelbė karaliaus valią, kad mieste neliktų 
nei merginos, nei gerbiamos ponios, nei kretančios senės, kuri 
neišeitų pasveikinti karaliaus nuotakos. Ir visos miesto moterys 
išėjo pasitikti atvykstančiųjų, o kilmingiausios visaip stengėsi 
patarnauti būsimajai karalienei. Jos sutarė nuvesti ją nakčiai į 
karaliaus rūmus, o didikai ėmė puošti gatves, kuriomis bus 
nešami neštuvai, ir stovėjo, kol praėjo nuotaka, o priekyje jos 
traukė eunuchai ir vergės. Visas miestas pasipylė į gatves pažiū- 
rėti į nuotaką ir nulydėjo ją iki rūmų vartų, ir mušė būgnus, 
trimitavo trimitais, ir plevėsavo vėliavos, ir sklaidėsi smilkalų 
kvapai. 

Rūmai šviste nušvito nuo brangiųjų akmenų, kuriais buvo 
pasipuošusi karalaitė. O kai atėjo naktis, eunuchai atidarė įėjimą 
į palapinę ir sustojo aplink, o ji tarp vergių spindėjo tarytum 
mėnuo tarp žvaigždžių. 

Ji įėjo į palapinę ir atsisėdo guolyje, ir tada įėjo karalius, jos 
vyras, ir pamilo jis savo nuotaką iš pirmo žvilgsnio, ir atėmė 
jai nekaltybę, ir pranyko jo sielvartai. 

Karalius išbuvo su ja visą mėnesį, ir ji pastojo pačią pirmąją 
naktį, o po mėnesio karalius vėl sėdo į sostą ir teisingai valdė 
savo valdinius, kol pasibaigė jos mėnesiai. 

Paskutinę devintojo mėnesio dieną ją surėmė skausmai. 
Alachas palengvino jai kančias, ir į pasaulį atėjo berniukas, 
spindintis laimės ženklais. O karalius, išgirdęs apie sūnų, neap- 
sakomai nudžiugo ir tučtuojau nuėjo jo lankyti, pabučiavo jį į 
kaktą, gėrėdamasis nepaprastu kūdikio gražumu. Ir pavadino jis 
savo sūnų Tadž al Muluk Charanu!“?, 


102 Tadž al Mulukas - “karalių vainikas". Persiškas 
žodis “charan" išverstas iš arabų “budur", t.y. “pilna- 
tis", ir vartojamas kaip vardas. 

Bėgo dienos, ėjo metai, berniukui sukako septyneri, ir tada 
Suleimanšachas pakvietė mokslininkus ir išminčius, kad tie 
išmokytų sūnų rašto, išminties ir mokslų. Per keletą metų vai- 
kas išmoko visa, ko reikalavo tėvas. Tada karalius pakvietė kitą 
mokytoją — kad išmokytų sūnų jodinėti. Jaunuoliui tada sukako 
keturiolika metų. Kai jis išjodavo kokiais nors reikalais, visi jį 
pamatę susižavėdavo... 

Tuo tarpu išaušo rytas, ir Šachrazada nutraukė pasakojimą. 


Šimtas dešimtoji naktis 


Kai atėjo šimtas dešimtoji naktis, Šachrazada tęsė: 

Pasakojama, o laimingasai karaliau, kad Tadž al Muluk 
Charanas, Suleimanšacho sūnus, buvo puikus raitelis ir nuos- 
tabaus grožio jaunikaitis, ir kai išjodavo kokiais nors reikalais, 
visi jį pamatę susižavėdavo. Apie jį buvo rašomos eilės, kur tik 
jis ėjo, visi lydėdavo meiliais žvilgsniais - toks spinduliuojantis 
buvo jo grožis, kaip pasakė poetas: 


Mes karštai absikabinom, pajutau jo kvabą jauną: 
Šitaip vėjas iškvėpina jauno medžio šaką liauną. 


Tartum girtas aš, nors vyno burnoje net neturėjęs, 
Nuo svaiginančių jo seilių aš jaučiuosi apgirtėjęs. 


Jis pasauly žavingiausias, jis nepaprastas šaunuolis, 
Ir todėl kiekvieną širdį greit pavergia tas januolis. 


Alachu galiu prisiekti: jo bamiršti negalėsiu, 
Kol gyvybės bančius vilksiu, ir tada, kai mirt turėsiu. 


Kolei gyvas būsiu, tolei aš mylėsiu jį ir girsiu, 
O kai mirsiu, tai iš meilės - nuostabia mirtim numirsiu! 


Kai suėjo aštuoniolika metų, jo veidas buvo skaistus lyg 
pilnatis, ir juodas apgamas ant skruosto, tarytum ambros taškelis, 
dar tą skaistumą pabrėžė, jaunikaičiu žavėjosi visi iki vieno, o 
poetas apie jį pasakė: 

Tartum Juozapo gražumas neapsakomas jaunuolio, 
Mylintys netenka žado, vos pamato jį iš tolo. 


O palauki, bažiurėki — gal ir tavo akys mato: 
Ant jo skruosto vėliavėlė - juodas ženklas kalifato. 


Ir dar vienas: 


Gal nepamatysi tu nieko gražesnio 
Tarb mūsų pasaulio kerų visokių, 


Kaip tas abgamėlis ant skruosto dar jauno 
Šiek tiek žemėliau jo juodųjų akių. 


Sulaukus vyro amžiaus, jo grožis dar labiau pražydo. Jis 
turėjo daug draugų ir bičiulių, iš kurių kiekvienas tikėjosi, kad 
po tėvo mirties jaunuolis taps karaliumi, o tas, kas su juo 
bičiuliaujasi, - emyru. 

Tadž al Mulukas pamėgo medžioklę ir ištisas dienas praleis- 
davo vaikydamasis žvėris. Tėvas, būgštaudamas dėl dykumos 
klastų ir laukinių žvėrių, įkalbinėjo jį daugiau laiko praleisti 
rūmuose, bet sūnus neklausė. 

Sykį Tadž al Mulukas su visa svita išvyko medžioti. Jojo jie 
be poilsio keturias dienas ir prijojo žalią oazę, kur Žaidė Žvėrys, 
nokino vaisius medžiai, linksmai čiurleno upeliai. Ir Tadž al 
Mulukas tarė: 

— Ištieskite čia tinklus, ištieskite juos dideliu ratu, o susitik- 
sime visi rato pradžioje. 

Svita taip ir padarė, ir į tą ratą pakliuvo daugybė visokių 
žvėrių ir gazelių, visi jie blaškėsi ir bliovė iš nuogąsčio. Tada 
medžiotojai ant jų užsiundė šunis ir sakalus, ėmė laidyti strėles. 
Buvo sumedžiota gausybė žvėrių. 

Tadž al Mulukas nušoko nuo žirgo ir padalino grobį, ge- 
riausią mėsą nusiuntė tėvui, o likusią atidavė didikams. 

Ten jis ir liko nakvoti, o rytą atėjo didelis karavanas, kuriame 
keliavo pirkliai, tarnai ir vergai. Pamatęs keleivius, Tadž al 
Mulukas paliepė vienam savo draugui eiti ir paklausti, kas jie 
tokie ir ko čia sustojo. 

Tie paaiškino: 

— Mes esame pirkliai ir sustojome čia pailsėti, nes dar toli 

iki tos vietos, kur mes keliaujame. Ir mes žinome, kad visi, kas 
sustoja netoli karaliaus Suleimanšacho valdų, yra saugūs, nėra 
jiems ko bijoti. Jo sūnui mes vežame brangių audinių. 

Sužinojęs tai. karalaitis tarė: 

- Aš nepajudėsiu iš vietos, kol neapžiūrėsiu to, ką jie man 
veža! 

Jis sėdo ant žirgo ir nujojo pirklių link, o vergai prie kara- 
vano išskleidė raudono aksomo palapinę, siuvinėtą perlais, 
pastatė joje karališką krėslą, uždengtą šilkiniu kilimu, viduryje 
išsiuvinėtą smaragdais. Tadž al Mulukas atsisėdo ir pasiuntė 
atvesti pirklius su prekėmis. Atėję pirkliai pasveikino jį, palinkėjo 
sėkmės ir pergalių ir išdėliojo jam priešais prekes. Karalaitis 
atsirinko, kas jam krito į akį, ir dosniai sumokėjo. Tada jis sėdo 
ant žirgo ir jau norėjo joti, bet metęs žvilgsnį į karavaną, pamatė 
jaunikaitį, pačiame jaunystės žydėjime, švariai apsirengusį, gražų 
kaip mėnulis, tik išblyškusį po išsiskyrimo su mylimaisiais... 

Tuo tarpu išaušo rytas, ir .Šachrazada nutraukė pasakojimą. 


Šimtas vienuoliktoji naktis 


Kai atėjo šimtas vienuoliktoji naktis, Šachrazada tęsė: 

Pasakojama, o laimingasai karaliau, kad Tadž al Mulukas, 
metęs žvilgsnį į karavaną, pamatė nuostabaus grožio jaunikaitį, 
tik jis buvo išblyškęs po išsiskyrimo su mylimaisiais, iš krūtinės 
jam vis išsiverždavo sunkūs atodūsiai, skruostais ritosi ašaros, ir 
jis sakė tokias eiles: 


Seniai išsiskyrėm, ir tęsiasi ilgesio dienos, 
Ir ašaras lieju upeliais toks liudnas, toks vienas. 


Išsiskiriant širdį atidavė mano jaunaivė, 
Ir štai nei širdies, nei vilties — tik juodžiausia vienatvė. 


Tad leiskit, bičiuliai, dar sykį su ja atsisveikint, 
Su ta, kurios žodis ir kančią, ir ligą įveikia. 


Baigęs sakyti eiles, jaunikaitis ėmė lieti ašaras ir nualpo; Tadž 
al Mulukas labai stebėdamasis žiūrėjo į jį. Atsipeikėjęs jaunuolis 
drąsiai apsidairė ir pasakė tokias eiles: 

Jos akių bijokit - jų galia baisi: 
Jei basieks jų strėlės, žuvęs Tu esi. 


Akys, nors ir siunčia ilgesio žvilgsnius, 
Kerta baltus kardus aštriaašmenius. 


Ir nepatikėkit jos švelniom kalbom - 
Svaigulys nugirdo protą pbaskubom. 


O švelni! Jei šilkas liestų kūną jos, 
Tai jinai numirtų, skęsdama kraujuos. 


Nuo žieduotų kojų lig švelnių pečių 
Muskuso ar josios kvapesį jaučiu? 


Ir jaunikaitis suvaitojęs apalpo. Karalaitis sumišęs priėjo prie 
jo, o jaunuolis atsipeikėjo ir pamatęs, kas prie jo stovi, atsikėlė 
ir pabučiavo žemę prie jo kojų. . 

— Kodėl tu neparodai man savo prekių? - paklausė Tadž 
al Mulukas. 

- O valdove, mano prekės per menkos rodyti tavo palai- 
mintai didenybei. 

Bet karalaitis sušuko: 

- Būtinai man viską parodyk ir papasakok savo istoriją. Aš 
matau, kad tavo akys verkia, o širdis liūdi. Jei tave kas nu- 
skriaudė, mes atlyginsim tą skriaudą, jei turi skolų, mes jas 
sumokėsim. Kai išvydau tave, mano širdis suliepsnojo! 

Karalaitis liepė pastatyti du suoliukus, pakvietė tą jaunikaitį 
sėstis ir paprašė parodyti prekes. 

- O valdove, - atsakė tas, - tiesą sakau - mano prekės tau 
netiks. 

Bet Tadž al Mulukas vienam savo tarnui liepė atnešti tas 
prekes. Kai tas atnešė, jaunikaičiui iš akių pasipylė ašaros, jis 
ėmė dejuoti ir pasakė tokias eiles: 


Prisiekiu aš tavo akim, sbindėjimu žvilgsnio skaisčiu, 
Prisiekiu aš tavo pečiais ir liemeniu tavo lanksčiu, 


Prisiekiu aš lūpom saldžiom - svaigiausiu basauly vynu, 
Prisiekiu aš tavo širdim ir būdu tavuoju švelniu, - 

Jei tavo šešėlis šviesus šią naktį mane aplankys, 
Paliausiu iš baimės drebėt, su meile atmerksiu akis. 


Paskui jis ėmė vynioti prekes — atraižą po atraižos, daiktą 
po daikto. O kai išvyniojo aksominį drabužį, siuvinėtą auksu ir 
kainuojantį du tūkstančius dinarų, iškrito iš jo skiautė, jaunikaitis 
greit čiupo ją ir užsikišo už diržo. Jis pamiršo viską o viską ir 
pasakė tokias eiles: 


Kada tu paliausi kankint mano sielą, mieloji? 
Sietynas daug sykių arčiau negu meilė Lavoji. 


Iš liūdesio, ilgesio, meilės krūtinė man dūsta, 
Ir tęsias, ir tęsiasi tai, ir mano gyvenimas žūsta. 


Ne gyvastį žada man meilė, vienatvė - ne mirtį, 
Toli - netoli aš esu, bet džiaugsmo netenka patirti. 


Esi neteisinga, nemoki mylėt nei gailėtis, 
Manęs nepbaguosi - tai kur man pasaulyje dėtis? 


Nebėr jau kelių, kur galėtų tavęsb mane vesti, 
Ir nebežinau aš, kur eiti, kur meilę surasti. 


Tadž al Mulukas nepaprastai nustebo išgirdęs tokias eiles, 
nes nežinojo, kodėl taip yra, ir paklausė: 

- Kas tai per skiautė? 

— O valdove, - atsakė jaunikaitis, - aš nenorėjau rodyti 
prekių vien dėl šitos skiautės: negalima, kad tavo akys ją pama- 
tytų... 

Tuo tarpu išaušo rytas, ir Šachrazada nutraukė pasakojimą. 


Šimtas dvyliktoji naktis 


Kai atėjo šimtas dvyliktoji naktis, Šachrazada tęsė: 
Pasakojama, o laimingasai karaliau, kad jaunikaitis tarė Tadž 
al Mulukui: 


— Aš nenorėjau rodyti prekių vien dėl šitos skiautės: nega- 
lima, kad tavo akys ją pamatytų. | 


229 


112 naktis 


Bet karalaitis sušuko: 

— Aš būtinai noriu ją apžiūrėti! - ir supykęs ėmė reikalauti, 
ir jaunikaitis ištraukė skiautę, ir apsipylė ašaromis, ir ėmė de- 
juoti, skųstis likimu, ir pasakė tokias eiles: 


Geriau būlų mirtį sutikti, negu atsisveikint su ja. 
Jei būčiau aš jos nepraradęs, tai jausčiaus nelyg danguje. 


Aušra užu lango spindėjo, kai skyrėmės mes amžinai, 
Ir ašaros mano tekėjo, ir ašaras liejo finai. 


Prisiekti galiu Alachu aš, nėr melo šiuos žodžiuos sunkiuos, 
Nėra jau man kuo pbasiteisint, bet aš basiteisint tikiuos. 


Ir kinas manasis net guoly neranda ramybės nakcia, 
Ir ji nesuranda ramybės, - abu mus kamuoja kančia. 


Ranka biktavalio likimo užklubo abu nelauktai, 
Ji atėmė manąją laimę, ir laimės ji nedavė jai. 


Vien gėlą likimas mums liejo, kol tapo taurė kupina, 
Ir teko tą taurę man gerti, ir gėrė bičiulė liudna. 


Tada Tadž al Mulukas tarė: 

- Aš matau, kaip tau sunku. Pasakyk man, ko tu verki, 
pažvelgęs į šitą skiautę? 

- O valdove, mano, šitos skiautės ir tos, kuri išsiuvinėjo 
atvaizdus ant skiautės, istorija yra nepaprasta. 

Ir jis išvyniojo skiautę, ir karalaitis pamatė gazelės atvaizdą, 
išsiuvinėtą šilku ir papuoštą raudonuoju auksu, o priešais ją 
stovėjo kita gazelė, išsiuvinėta sidabru, o ant jos kaklo kabojo 
vėrinys iš raudonojo aukso su trim pailgais išskobtais topazais. 

Ir Tadž al Muluko širdyje kilo noras išgirsti šito jaunikaičio 
istoriją. 

- Papasakok man apie save ir tą, kuriai priklauso šita ga- 
zelė, - paprašė jis. 

Ir jaunikaitis pradėjo: 

Žinok, o valdove, kad mano tėvas buvo pirklys ir neturėjo 
daugiau vaikų, tik mane vieną. Aš turėjau pusseserę, dėdės 

dukrą, kuri augo kartu su manim, mūsų namuose, nes jos tėvas 
buvo miręs. O prieš mirtį jis sutarė su mano tėvu sutuokti mus; 
kai aš suaugau į vyrą, o ji į moterį, mūsų neatskyrė, mes su 
pussesere miegojome vienoje lovoje, bet nieko nežinojome apie 
tuos dalykus, nors ji nutuokė daugiau nei aš. O paskui tėvas 
pakalbėjo su motina ir nutarė, kad jau laikas kelti vestuves, ir 
ėmė kaupti maisto atsargas pokyliui. 

Pagaliau tėvas viską suruošė, beliko tik surašyti vedybų 
popierius. Jis nusprendė tai padaryti po penktadienio maldos ir 
sukvietė savo bičiulius pirklius ir visus kitus, o motina - savo 
drauges ir gimines. Penktadienį švariai išplovė ir papuošė kam- 
barį, kur turėjo rinktis svečiai, prigamino saldumynų, beliko tik 
pasirašyti popierius. 

O motina mane nusiuntė į pirtį, įdavusi man puikiausius 
drabužius, kokius tik rado mūsų namuose. Kai išėjau jais apsi- 
vilkęs, visoje gatvėje pasklido malonus aromatas. Aš ruošiausi 
eiti į mečetę, bet prisiminiau savo draugą ir grįžau jo ieškoti, 
kad pakviesčiau į pokylį, sakydamas sau: “Einu, surasiu jį, kol 
ateis laikas melstis". 

Ir aš įsukau į skersgatvį, kuriuo anksčiau nebuvau vaikščiojęs. 
Buvo labai karšta, prakaitas upeliais sruvo man per kūną, ir aš 
atsisėdau pailsėti, pasitiesęs skepetą. Norėjau nusibraukti nuo 
veido prakaitą, bet neturėjau kuo, nes ant skepetos sėdėjau. Ir 
jau pakėliau skverną, tik staiga nežinia iš kur nupleveno ant 
manęs balta skepetaitė. Ji buvo švelnesnė už vėjelį, mielesnė už 
sveikatą ligoniui, ir aš čiupau ją, ir pakėliau galvą pažiūrėti, kas 
ją metė. Ir mano žvilgsnis susitiko su. šitos gazelės šeimininkės 
akimis... 

Tuo tarpu išaušo rytas, ir Šachrazada nutraukė pasakojimą. 


Šimtas tryliktoji naktis 


Kai atėjo šimtas tryliktoji naktis, Šachrazada tęsė: 

Pasakojama, o laimingasai karaliau, kad jaunikaitis tęsė savo 
istoriją: 

Aš pakėliau galvą, ir mano žvilgsnis susitiko su šitos gazelės 
šeimininkės akimis. Staiga ji persisvėrė pro langą, o mano akys 
nebuvo regėjusios nieko gražesnio už ją, jos grožio neįmanoma 

apsakyti. Pamačiusi, kad aš žiūriu, ji įsikišo pirštą į burną, paskui 
sudėjo didįjį pirštą ir smilių, priglaudė juos prie kūno, tarp krūtų, 
tada uždarė langą ir pranyko. Mano širdyje tvykstelėjo liepsna, 
kraujas mušė į galvą, ir aš negirdėjau, ką ji pasakė, ir nesu- 
pratau, kokius ženklus man rodė. 

Dar sykį pakėliau akis į langą, bet jis buvo uždarytas, ir aš 
pralaukiau iki saulės laidos, bet neišgirdau nė garso ir nieko 
nepamačiau. Pagaliau atsikėlęs paėmiau jos skepetaitę, ir nuo 
jos padvelkė muskuso kvapas, ir apsvaigino mane, ir iš jos iškrito 
lapelis iškvėpinto popieriaus, o ant jo buvo parašytos tokios eilės: 


Aš laišką siunčiau jam, aš meilės prašiau, 
Dailiausiu braižu aš tą laišką rašiau. 


Paklausė mane jis: “Bičiule, kas tau? 
Toks braižas dailus, kad aš vos įskaitau". 


Tariau jam: “Ir aš sulysus visai: 
Kas myli, tam tinka tik braižas toksai!.." 


Kai perskaičiau, mano širdį apėmė meilės liepsna, aistra dar 
labiau padidėjo. Aš parsinešiau namo tą skepetaitę ir popierėlį, 
niekaip negalėdamas sugalvoti gudrybės, kaip susieiti su ja. 

Namo parėjau po vidurnakčio ir pusseserę, savo dėdės dukrą, 
radau sėdinčią ir verkiančią; pamačiusi mane, ji pribėgo ir 
paklausė, kodėl manęs nebuvo. Ir papasakojo štai ką: 

- Visi svečiai - emyrai, didikai, pirkliai - susirinko į mūsų 
namus, atėjo teisėjai ir liudininkai, vaišinosi ir linksminosi lauk- 
dami tavęs, o nesulaukę išsiskirstė namo. Tavo tėvas labai 
supyko ir prisiekė, kad surašys mus tik kitais metais, nes šitam 
pokyliui išleido daugybę pinigų. O kas gi tau atsitiko, kur tu 
taip ilgai užtrukai? - paklausė ji baigdama. 

Ir aš jai viską papasakojau, nieko neslėpdamas. Ji paėmė 
skepetaitę ir popierėlį, perskaitė, kas ten parašyta, jos skruostais 
nusirito ašaros. 

Paskui paklausė, kokius gi ženklus toji mergina rodė. Aš 
parodžiau jai ir pridūriau: 

- Ji pavergė mano širdį, ir aš sėdėjau prie jos namų lauk- 
damas, gal ji dar pasirodys, bet daugiau jos nebemačiau, tad 

parėjau namo. Štai kas man atsitiko, ir aš prašau tavo pagal- 
bos, gal tu ką sugalvosi. 

Aziza pakėlė galvą ir tarė: 

— O pusbroli, mano dėdės sūnau, jei tu pareikalautum mano 
akies, aš išlupčiau ją ir atiduočiau. Žinoma, aš padėsiu tau, 
padėsiu ir jai: juk ji įsimylėjusi tave taip pat kaip ir tu ją. 

- O kaip suprasti jos ženklus? - paklausiau aš. 

- Pirštas, įkištas į burną, reiškia, kad tu jai toks pat bran- 
gus kaip ir siela, esanti jos kūne, ir kad ji dantimis laikysis 
įsikabinusi tavęs. Skepetaite ji pasiuntė mylinčiosios linkėjimus 
mylimajam, popierėlis reiškia, kad ji visa siela prisirišusi prie 
tavęs, o dviem pirštais, priglaustais prie kūno, ji sako tau: po 
dviejų dienų ateik čia, ir išsklaidysi mano ilgesį. Ir žinok, pus- 
broli, kad ji tave myli ir pasitiki tavim; štai kaip aš aiškinu tuos 
ženklus. Ir jei galėčiau laisvai iš čia išeiti ir pareiti, tučtuojau 
suvesčiau judu ir dar pridengčiau savo skvernu nuo smalsių akių. 

Aš padėkojau Azizai ir nutariau kantriai laukti tas dvi dienas. 
Nė kojos nekėliau iš namų, nei valgiau, nei gėriau, 0 pusseserė 
guodė mane ir stiprino mano dvasią... 

Tuo tarpu išaušo rytas, ir Šachrazada nutraukė pasakojimą. 


Šimtas keturioliktoji naktis 


Kai atėjo šimtas keturioliktoji naktis, Šachrazada tęsė: 

Pasakojama, o laimingasai karaliau, kad jaunikaitis tęsė savo 
istoriją: 

Kai praėjo dvi dienos, pusseserė padavė man švarius rūbus, 
apsmilkė smilkalais ir tarė: 

— Jau laikas. Tenurimsta tavo širdis, eik pas moterį, kuri 
tavęs laukia. 

Aš nuėjau į tą skersgatvį ir truputį pasėdėjau ant suoliuko, 
tik staiga langas atsivėrė, ir aš pamačiau tą moterį. Nuo jos 
grožio man apsvaigo galva, bet suėmiau save į rankas, pažvelgiau 
į ją antrą kartą ir nualpau. Atsipeikėjęs pamačiau, kad ji rankoje 
laiko veidrodį ir raudoną skepetą. Įsitikinusi, kad aš žiūriu į ją, 
pasiraitojo rankoves, išskėtė pirštus ir sudavė visu delnu sau į 
krūtinę, paskui pakėlė rankas ir iškišo veidrodį pro langą, tada 
paėmė raudoną skepetą ir pasitraukė, o sugrįžusi triskart nuleido 

ją pro langą, paskui susuko tą skepetą ir palenkė galvą. Lan- 
gas užsidarė, moteris dingo, neištarusi man nė vieno žodžio, o 
aš likau sutrikęs, nes visiškai nesupratau, kokius ženklus ji man 
rodė. 

Šitaip aš prasėdėjau iki nakties, o parėjęs namo radau pus- 
seserę verkiančią. 

Man pasidarė visiškai liūdna, ir ji tuomet atsistojo, padėjo 
man nusirengti puošnius drabužius ir paklausė, kas man atsitiko. 
Aš jai viską papasakojau, ir ji tarė: 

— O pusbroli, penki išskėsti pirštai reiškia, kad ateitum po 
penkių dienų, o visi kiti ženklai štai ką: sėdėk prie dažytojo 
krautuvėlės, kol prie tavęs prieis mano siųstas Žmogus. 

Mano širdis vėl suliepsnojo, ir aš sušukau: 

— O Aziza, prisiekiu Alachu, tu teisingai išaiškinai! Tame 
skersgatvyje aš mačiau žydo dažytojo krautuvę! 

Ir aš pravirkau, o pusseserė tarė: 

— Nustok sielotis, nuramink savo širdį! Kiti kenčia ilgus 
metus, apimti aistros, o tu tik penkios dienos, kai įsimylėjęs. Tai 
ko gi sielvartauji ? 

Šitaip ji guodė ir ramino mane, atnešė man valgyti, bet aš 
negalėjau nuryti nė kąsnelio, negalėjau nė bluosto sudėti, ir 
raano veidas pagelto, grožis nublanko, nes meilės liepsna įsiveržė 
į mano širdį pirmą kartą gyvenime. Aš nusilpau, per mane 
nusilpo ir Aziza, ji kiekvieną naktį, kai aš negalėdavau užmigti, 
pasakodavo man apie mylinčiuosius ir mylimuosius, kol už- 
snūsdavau, ir kiekvieną kartą, kai pramerkdavau akis, rasdavau 
ją nemiegančią, ir jos skruostais vis ritosi ašaros. 

Taip praėjo penkios dienos. Tada Aziza išprausė mane, 
aprengė puošniais rūbais ir tarė: 

— Eik pas ją. Ir teišpildo Alachas karščiausią tavo troškimą, 
kad gautum iš savo mylimosios tai, ko nori! 

Buvo šeštadienis, ir dažytojo krautuvėlė nedirbo. Aš išsėdėjau 
prie jos kiaurą dieną, kol atėjo vakarinės maldos laikas, ir naktis 
jau užslinko, o aš taip ir nepamačiau tos moters, nebuvo jokio 
ženklo iš jos.. Svyrinėdamas tarytum girtas parėjau namo ir radau 
Azizą sielvartingai dūsaujančią ir sakančią eiles: 


Kas galėtų benamę beduinę paguosti? 
Ji sapnuoja Arabijos mirtą ir gluosnį. 

Meile laužą užkurus, ji keliautojus šildo, 
Savo ašarų ubėm burdiukus jų pripildo. 


Ir vis vien dar labiau mane meilė kankina, 
Nors dėl meilės mane nuodėminga vadina. 


Baigusi sakyti ji atsisuko ir pamatė mane. 

— O pusbroli, kodėl gi tu nepraleidai nakties su savo myli- 
mąja, kodėl su ja nepatenkinai savo troškimo? - paklausė ji. 

Aš supykau ir smarkiai pastūmiau ją, ji trenkėsi kakta į durų 
staktą, ir iš Žaizdos ėmė tekėti kraujas... 

Tuo tarpu išaušo rytas, ir Šachrazada nutraukė pasakojimą. 


Šimtas penkioliktoji naktis 


Kai atėjo šimtas penkioliktoji naktis, Šachrazada tęsė: 

Pasakojama, o laimingasai karaliau, kad jaunikaitis tęsė savo 
istoriją: 

Kai aš supykęs smarkiai ją pastūmiau, ji trenkėsi kakta į durų 
staktą, ir iš žaizdos ėmė tekėti kraujas. Ji nepasakė man nė vieno 
priekaištingo žodžio, tik nusišluostė kraują ir apsirišo žaizdą, o 
paskui nusišypsojo man ir švelniai tarė: 

— Prisiekiu Alachu, aš visai nenorėjau pasišaipyti iš tavęs ar 
iš jos! Mane kankino galvos skausmas, tad nutariau nuleisti 
kraujo, ir dabar man pasidarė geriau. Papasakok, kas tau šian- 
dien nutiko. 

Aš viską jai apsakiau ir net apsiverkiau iš širdgėlos, o Aziza 
tarė: 

— Džiaukis, nes sėkmė jau ant slenksčio, ir tavo viltys ne- 
trukus išsipildys! Tai buvo sutikimo ženklas. O ji todėl šiandien 
nepasirodė, kad norėjo išbandyti tave: atkaklus tu ar ne, myli 
ją iš tikrųjų ar ne. Rytoj eik į tą pačią vietą ir lauk, pažiūrėsim, 
kokį ženklą ji duos. Nusiramink, tavo laimės diena netrukus 
išauš! 

Ji guodė ir ramino mane, o aš vis labiau sielvartavau. Ir kai 
Aziza atnešė man vakarienę, aš spyriau į padėklą, net lėkštės 
išlakstė į šalis, ir sušukau: 

- Visi įsimylėjusieji yra apsėsti, jiems nerūpi nei valgis, nei 
miegas! | 

Ir ji atsakė: 

— O pusbroli, mano dėdės sūnau, tai tikros meilės ženklas, 
— ir pravirko. 

Paskui ji surinko šukes ir išdrabstytą valgį ir ėmė linksminti 
mane pasakojimais, o aš meldžiau Alachą, kad greičiau ateitų 
rytas. Kai patekėjo saulė, nedelsdamas nuėjau į tą skersgatvį ir 
atsisėdau ant suolelio. Staiga langas atsivėrė, ji nusišypsojo, mane 
pamačiusi, ir pasitraukė, bet tuoj grįžo su veidrodžiu, pinigine, 
vaza su gėlėmis ir žibintu. Pirmiausia ji paėmė veidrodį ir, įkišu- 
si į piniginę, numetė į kambarį, paskui užsileido plaukus ant 
veido ir akimirką prikišo žibintą prie gėlių viršūnių. O tada 
pasiėmė visa tai ir uždarė langą. Man širdis plyšte plyšo žiūrint 
į tuos paslaptingus ženklus, mano aistra ir beprotybė dar labiau 
išaugo. 

Aš grįžau ašarotom akim ir radau Azizą sielvartaujančią 
labiau negu aš. Jos širdis liepsnojo iš rūpesčio ir pavydo, o meilė 
man buvo surakinusi jos lūpas. Dabar ji buvo užsirišusi dar ir 
akį, nes nuo ilgo verkimo toji ėmė skaudėti. Jai buvo labai 
sunku, ji verkdama sakė tokias eiles: 


Alachu galiu prisiekti, nėr basauly lo išvis, 
Ką Alachas Leilai lėmė ir ką man žadėjo jis. 


Lėmė jis mylėt man Leilą, bet atidavė kitam, 
Tai kodėl mylėt ne kitą, o tik Leilą skirta man? 


Pamačiusi mane, ji pakilo pasitikti, bet iš didelio jaudinimosi 
negalėjo nė kalbėti. Ilgokai tylėjusi, ji paklausė: 

- O pusbroli, papasakok, kaip tau sekėsi šį sykį? - Ir kai 
išklausė mane, sušuko: - Atėjo tavo norų išsipildymo valanda! 
Parodžiusi tau veidrodį ir įdėjusi į piniginę, ji pasakė: kai nusileis 
saulė. O užsileidusi plaukus ant veido, paaiškino: kai juoda tamsa 
apgaubs žemę —- ateik. Vaza su gėlėmis reiškia, kad ateitum į 
sodą už skersgatvio, o žibintas reiškia štai ką: kai įeisi į sodą, 
suk prie degančio žibinto ir lauk manęs, nes meilė tau mane 
tiesiog žudo. 

Apimtas nepaprastos aistros, aš sušukau: 

— Kiek dar tu man žadėsi, kiek aš dar vaikščiosiu pas ją, 


236 


115 naktis 


nepasiekdamas tikslo? Tavo žodžiuose aš nematau jokios pras- 
mės! 

Aziza nusijuokė ir tarė: 

— Būk kantrus, kol baigsis diena ir ateis naktis, o tada jau 
pasieksi tikslą, - ir pasakė tokias eiles: 


Suvyniok dienų klostes - teišsivynioja, 
Juodo rūpesčio naman tenežengia koja. 


Daug dalykų, dėl kurių skaudžiai širdį gėle, 
Bet ateina juk bo jų laimės valandėlė. 


Ji priėjo prie manęs ir norėjo nuraminti mane pasakojimu, 
bet valgyti nebenešė, kad nesupykčiau. Aš nė nepažvelgiau į ją, 
tik maldavau Alachą, kad paskubintų naktį. O vakare, kai 
susiruošiau eiti, ji pravirko ir tarė: 

- O pusbroli, kai tu susitiksi su mylimąja ir patenkinsi savo 
aistrą, pasakyk jai tokį dvieilį: 


Alacho vardu prašau pasakyt atvirai: 
Ką veikia jaunuolis, kai valdo jį meilės kerai? 


Paskui ji pabučiavo mane ir privertė prisiekti, kad išeidamas 
iš tos moters būtinai pasakysiu tą dvieilį. Ir aš išėjau, ir suradau 
sodą, jo vartai buvo atkelti, ir įėjau, ir pasukau šviesos link. 
Priėjęs pamačiau skliautuotą rūmą, virš kurio stūksojo dramblio 
kaulo ir juodmedžio kupolas, o po juo kabojo žibintas. Patalpa 
buvo išklota šilko kilimais, siuvinėtais auksu ir sidabru, aukso 
žvakidėje degė didelė žvakė, viduryje tryško skaidraus vandens 
fontanas, o šalia jo buvo patiesta staltiesė, uždengta šilko skepeta, 
stovėjo didelis porceliano puodelis, sklidinas vyno, ir krištolinė 
auksu puošta taurė. O šalia viso to stovėjo uždengtas sidabro 
padėklas. Aš atidengiau jį ir pamačiau visokiausių vaisių: figų, 
granatų, vynuogių, apelsinų, citrinų, papuoštų visokiomis gėlėmis 
— rožėmis, jazminais, mirtomis, erškėtrožėmis ir narcizais. 

Išvydęs visa tai, tiesiog galvą pamečiau iš džiaugsmo, širdgėla 
ir liūdesys išnyko be pėdsako. Tik neradau aš ten nė gyvos 
dvasios... 

Tuo tarpu išaušo rytas, ir Šachrazada nutraukė pasakojimą. 

Šimtas šešioliktoji naktis 


Kai atėjo šimtas šešioliktoji naktis, Šachrazada tęsė: 

"Pasakojama, o laimingasai karaliau, kad jaunikaitis tęsė savo 
istoriją: 

Pamatęs visa tai, aš tiesiog pamečiau galvą iš džiaugsmo. Tik 
neradau aš ten nė gyvos dvasios - nei vergo, nei vergės, nieko, 
kas rūpintųsi ir saugotų tuos daiktus. Tad sėdžiu ir laukiu savo 
mylimosios. Praėjo ir pirma, ir antra, ir trečia valanda nakties 
- ojos vis nėra. Pasijutau labai išalkęs, nes jau daugybę dienų 
beveik nieko nebuvau burnoj turėjęs, o kai atėjęs čia supratau, 
jog mano pusseserė teisingai išaiškino visus ženklus ir netrukus 
pasieksiu savo tikslą, alkis ėmė negyvai kamuoti. Tad aš nu- 
traukiau skepetą nuo staltiesės ir pamačiau porceliano dubenį, 
kuriame gulėjo keturios apskrudintos vištos, apibarstytos prie- 
skoniais, aplink dubenį stovėjo keturios lėkštės su chalva, su 
granatų grūdeliais, su baklava!9? ir spurgomis. Aš ėmiau ragauti 
šio ir to, viskas buvo nepaprastai skaniai paruošta, ir nė pats 
nepajutau, kaip suvalgiau beveik viską, kas ten buvo. Tada mano 
sąnariai atsileido, raumenys suglebo, galva nulinko ant pagalvės, 
ir aš užmigau. Nubudau tik tuomet, kai saulė jau buvo aukštai 
pakilusi ir plieskė man į veidą - seniai bebuvau taip ramiai 
miegojęs. Pakėlęs galvą pamačiau ant savo pilvo druskos ir 
anglių, nustebęs nubraukiau viską ir apsidairiau, bet nepamačiau 
nė gyvos dvasios. Aš labai sumišau, akyse man aptemo, ir 
nuėjau namo. Aziza verkė raudojo, kaip lietus lijo, ir sakė to- 
kias eiles: 


Dvelkia lengvas vėjas iš gimtos šalies. 
Meilę jis bažadins, vos tik prisilies. 


O rytinis vėjau! Aplankyk mane. 
Mylintys juk tiki laime ir sėkme. 


O, kad as galėčiau nors tave priglausi 
Tarsi mielą brolį ir palaimą jaust! 


Jei nebematysiu brolio niekada, 
Tai būtis manoji taps graudžia rauda. 
'“ Baklava - rytietiški saldumynai. 

O! Jei aš žinočiau, kad ir jo dvasia 
Tirpsta kaib manoji meilės liepsnose! 


Pamačiusi mane, ji tarė: 

— O pusbroli, tu įsimylėjęs, ir tavo mylimoji šią naktį meiliai 
pasitiko tave, o aš raudu dėl mudviejų išsiskyrimo. Kas man gali 
priekaištauti ir kas gali pateisinti? - Aziza nusišypsojo, nuėmė 
man nuo pečių rūbus ir lankstydama juos tarė: - Prisiekiu 
Alachu, iš kvapo neatrodo, kad būtum visą naktį smaginęsis su 
mylimąja! Papasakok, kaip praleidai šią naktį? 

Išklausiusi mano pasakojimą, ji piktai sušuko: 

— Iš tikro mano širdis kupina skausmo! Ir nevalia gyventi 
tam, kuris skaudina tave! Ta moteris nešasi didžia, ir aš bijau, 
kad ji padarys tau ką pikta. Žinok, druska reiškia, kad užmigęs 
tu tapai panašus į neskanų valgį, kurį reikia pasūdyti, kad būtų 
galima nuryti nors kąsnelį. Tu rodeisi esąs kilnus įsimylėjėlis, 
o tokiems miegoti draudžiama, ir tavo noras mylėtis netikras. 
Bet netikra ir jos meilė tau, nes ji nepažadino tavęs, antraip 
būtum atmerkęs akis nuo jos švelnaus bučinio. O anglys reiškia, 
kad privalai išsitepti suodžiais veidą, jei melagingai pasivadinai 
mylinčiu, o iš tiesų esi vaikas, kuriam svarbiausia yra valgyti, 
gerti ir miegoti. Te Alachas apsaugo tave nuo jos! 

Aš sudaviau sau į krūtinę ir sušukau: 

— Prisiekiu Alachu, tai tikra tiesa! Aš pats save nuskriaudžiau, 
nes mylintis neužmiega laukdamas mylimosios. Kas dabar bus? 
O Aziza, patark man, ką. daryti, pasigailėk manęs - antraip aš 
mirsiu! 

O pusseserė mane nepaprastai mylėjo... 

Tuo tarpu išaušo rytas, ir Šachrazada nutraukė pasakojimą. 


Šimtas septynioliktoji naktis 


Kai atėjo šimtas septynioliktoji naktis, Šachrazada tęsė: 

Pasakojama, o laimingasai karaliau, kad jaunikaitis tęsė savo 
istoriją: 

Ir aš paprašiau savo pusseserę: 

— Patark, ką man dabar daryti, antraip aš mirsiu! 

O ji nepaprastai mane mylėjo ir atsakė: 

— Ne sykį tau sakiau - jei galėčiau vaikščioti kur noriu ir 
kada noriu, tučtuojau judu suvesčiau, ir vien dėl to, kad tu 
būtum patenkintas. Aš padarysiu viską, ką galiu, tik tu klausyk 
mano patarimų. Nueik šį vakarą ten pat ir lauk jos, tik jokiu 
būdu nevalgyk, nes sotus pilvas užtraukia miegą. Ji pasirodys 
tik praėjus ketvirčiui nakties, teapsaugo tave Alachas nuo jos 
klastų! Ir jei susitiksi su ja, išeidamas pasakyk tą dvieilį, kurį 
anąsyk liepiau. 

Ir aš vėl nuėjau į sodą ir radau viską taip kaip ir praeitą 
naktį. Gardus patiekalų kvapas žadino apetitą, aš ilgai kovojau 
su savim, bet galų gale neišlaikiau ir sočiai prisivalgiau. O paskui 
padėjau galvą ant pagalvėlės tikėdamasis, kad neužmigsiu, bet 
vokai patys sulipo. Nubudau, kai saulė jau buvo aukštai, ir ant 
pilvo radau žaidimo kauliuką, tabo žaidimo lazdelę, datulės 
kauliuką ir saldaus ragelio sėkliukę. 

Aš viską nubraukiau ant žemės, supykęs parėjau namo ir 
išgirdau Azizą sakant tokias eiles: 


Gelia širdį kasdien, jaunas kūnas sunyko, 
Vien tik ašaras liet dieną naktį man liko. 


Mylimasis tai traukia mane, tai baugina, 
Tai apkaltina jis, tai paguosti mėgina. 


Mano dėdės sūnau! Aš iš meilės tau raudu, — 
Mano akys nuo ašarų karčio įskaudo. 


Pamačiusi mano rūškaną veidą, ji paklausė: 

— O pusbroli, tu vėl užmigai šią naktį? 

— Taip, ir štai ką radau ant pilvo nubudęs. Paaiškink man, 
ką tai reiškia! — paprašiau aš. 

- Mielai, - tarė ji. - Tabo lazdele ji tau sako, kad tu atėjai, 
tačiau be širdies — argi tai meilė, tad nesakyk, kad myli. Datulės 
kauliukas reiškia štai ką: jei myli, tavo širdis liepsnotų, ir tu 
neieškotum miego saldybės, nes meilė saldesnė ir už datulę. O 
ragelio sėkliuke ji pasako, kad mylinti širdis nuvargo nesulauk- 
dama atsako. 

Mano širdis paplūdo krauju ir aš sušukau: 

- Alachas atsiuntė man miegą, nes neturiu laimės! O Aziza, 
sugalvok kokią gudrybę, kad galėčiau turėti ją! 

Ji pravirko ir atsakė: | 

- O Azizai, pusbroli mano, eik šiandien į tą pačią vietą ir 
stenkis neužmigti, tada tavo troškimas išsipildys. 

— Jei Alachas panorės, nebeužmigsiu daugiau ir padarysiu 
taip, kaip liepi, - atsakiau aš. 

O Aziza atnešė man valgyti ir tarė: 

- Pasisotink dabar, kad paskui nenorėtum. - Paskui atnešė 
man prašmatnius drabužius ir pareikalavo priesaikos, kad išei- 
damas pasakysiu tai moteriai dvieilį, ir dar sykį perspėjo 
nemiegoti. 

Aš vėl nuėjau į tą sodą ir radau viską taip pat kaip anąsyk. 
Kai atėjo naktis... 

Tuo tarpu išaušo rytas, ir Šachrazada nutraukė pasakojimą. 


Šimtas aštuonioliktoji naktis 


Kai atėjo šimtas aštuonioliktoji naktis, Šachrazada tęsė: 

Pasakojama, o laimingasai karaliau, kad jaunikaitis tęsė savo 
istoriją: 

Aš vėl nuėjau į tą sodą, ir kai stojo naktis, vaikštinėjau, kad 
neužmigčiau. Tik kuo toliau, tuo labiau kamavo alkis, ir aš 
nusprendžiau kiekvieno patiekalo paimti tik po mažą kąsnelį. 
Taip ir padariau, o paskui prisipyliau taurę vyno. Jis buvo 
nepaprastai gardus, tad išgėriau antrą, trečią, ketvirtą ir kritau 
žemėn kaip pakirstas. Nubudau saulei jau ridinėjantis dangumi, 
o ant pilvo radau aštrų peilį ir geležinį dirhemą. Išsigandęs 
nuskubėjau namo ir išgirdau pusseserę sakant: “Iš tikro vargšė 
ir nelaiminga aš šiuose namuose, ir nebus man kito pagalbininko, 
tik budelis!" | 

Peržengęs slenkstį, aš nualpau. Atsigavęs papasakojau Azizai 
viską, kaip buvo, ji labai susikrimto dėl manęs ir tarė: 

- Aš pavargau patarinėdama tau nemiegoti, o tu vis tiek 
neklausai. Ar Žinai, ką reiškia peilis? Ogi ji tau sako: jei dar 
kartą ateisi ir užmigsi, papjausiu tave šituo peiliu! O geležiniu 
dirhemu ji prisiekia, kad būtinai šitaip padarys. Aš bijau dėl 
tavęs, mano širdis sklidina sielvarto. Jei tu įsitikinęs, kad dau- 

giau nebeužmigsi, eik pas ją dar sykį ir pasieksi tai, ko nori. 
Bet jei nuėjęs ir vėl užmigsi — ji nužudys tave! 

Aš sušukau: 

— Ką gi man dabar daryti? Vardan Alacho, prašau, padėk 
man šią naktį! Prižadu, įvykdysiu visus tavo prisakymus! 

Tada ji paguldė mane į lovą ir trynė man kojas tol, kol 
mane apėmė miegas, paėmusi vėduoklę vėdavo mane iki pat 
vakaro ir taip verkė, kad net jos rūbai sudrėko. Kai nubudau, 
Aziza atnešė man valgyti, bet aš atsisakiau, o ji tarė: 

- Argi tu neprižadėjai manęs klausyti? 

Ir aš suvalgiau viską, ką ji buvo atnešusi, ir išgėriau jos 
paruošto nuoviro. Tada ji padėjo man apsirengti, apšlakstė rožių 
vandeniu ir tarė: 

- O pusbroli, eik ir saugokis, kad neužmigtum. Ji ateis tik 
baigiantis nakčiai, ir jei Alachas panorės, jūs susitiksit. Ir nepa- 
miršk mano prašymo - išeidamas pasakyk jai dvieilį. 

Džiugus aš vėl nuėjau į tą sodą ir ramiai laukiau ketvirtį 
nakties, bet paskui ji man prailgo lyg metai, ir gaidžiai nugiedojo 
tris ketvirčius nakties, bet niekas neatėjo. Aš pasijutau alkanas 
ir neišlaikiau nepavalgęs, o paskui mane ėmė marinti miegas, 
tik staiga regiu artėjančią šviesą, ir netrukus pasirodė ta moteris, 
apsupta dešimties merginų, o ji pati tarp jų - lyg mėnulis tarp 
žvaigždžių. Ji buvo apsirengusi žalio atlaso suknia, siuvinėta 
raudonuoju auksu, apie ją pasakė poetas: 


Didžiuojas prieš mylimą savo žaliai apsirengus, 
"Jos sąsagos atsegtos, blaukai palaidi tarsi bangos. 


“Tai kuo gi vardu tu?" - paklausiau. Ji kaklą apvijo: 
“Aš ta, kuri mylinčių širdis pridegins žarijom". 


Pradėjau aš guostis, nelaimių dienas prisiminti. 
O ji: “Nežinai, kad tu uolą bandai sugraudinti?" 


“Tegu tavo siela uola, - atsakiau prie jos lūpų, - 
Alachui įsakius, vanduo iš uolos juk bapliupo". 


Pamačiusi mane, ji nusijuokė ir sušuko: 
- Kaipgi tau pavyko neužmigti? Dabar žinau, kad myli, nes 

tik mylintys nemiega per naktį, kovodami su savo aistra. 
Tada ji liepė vergėms eiti, o pati prisiartino prie manęs, 
apkabino ir pabučiavo, o aš pabučiavau ją - ir tai buvo džiaugs- 
mo kupina naktis. 
Rytą, kai aš jau norėjau eiti, ji staiga sulaikė mane ir tarė: 
- Palauk, aš noriu tau kai ką pasakyti. 
Tuo tarpu išaušo rytas, ir Šachrazada nutraukė pasakojimą. 


Šimtas devynioliktoji naktis 


Kai atėjo šimtas devynioliktoji naktis, Šachrazada tęsė: 

Pasakojama, o laimingasai karaliau, kad jaunikaitis tęsė savo 
istoriją: 

Rytą, kai aš jau norėjau eiti, ji staiga sulaikė mane ir tarė: 

- Palauk, aš noriu tau kai ką papasakoti ir pamokyti. 

Ir ji atrišo skepetą, išėmė šitą skiautę su išsiuvinėta gazele 
ir padavė man sakydama: 

- Tai mano sesers darbas; saugok tą skiautę. 

— O kuo vardu tavo sesuo? - paklausiau aš. 

— Nur al Chuda. 

Mes susitarėme, kad aš kas naktį ateidinėsiu į šį sodą, ir 
grįžau namo nepaprastai laimingas, iš tos laimės net užmiršau 
dvieilį, kurį pasakyti buvo liepusi Aziza. Pamačiusi mane, ji 
nusibraukė ašaras ir paklausė: 

— Ar pasakei jai dvieilį? 

— Ne, užmiršau. Užmiršau pamatęs štai šitą gazelės atvaizdą, 
— atsakiau aš ir ištraukiau skiautę, 0 ji atsistojo ir vėl atsisėdo, 
nebegalėdama kentėti, ir verkdama pasakė tokias eiles: 


Palauk! Neskubėki balikt meilę jauną! 
Dažnai ir karščiausios glamonės apgauna. 


Palauk! Juk likimas nuo amžių beširdis: 
Kai baigias draugystė, visad reikia skirtis. 


Paskui paprašė padovanoti ją, tad aš ir atidaviau tą skiautę 
jai. O kai vakare vėl susiruošiau eiti, Aziza primygtinai prašė 
pasakyti tai moteriai dvieilį ir pakartojo jį, kad nepamirščiau. 

Ir aš nuėjau į sodą, toji moteris pasitiko mane bučiniu, mes 
pavalgėme, atsigėrėme ir patenkinome savo norus, o rytą aš jai 
pasakiau tą dvieilį: 


Alacho vardu prašau pasakyt atvirai: 
Ką veikia jaunuolis, kai valdo jį meilės kerai? 


Išklausiusi ji apsiverkė ir atsakė: 


Jis paslaptį saugo, nerodo savųjų jausmų, 
Romus ir kantrus jis gyvena su savo skausmu. 


Ir aš įsidėmėjau jį džiaugdamasis, kad įvykdžiau Azizos 
prašymą, o parėjęs namo radau ją gulinčią lovoje, mano mo- 
tina sėdėjo šalia ir verkė, kad toji susirgo. Motina tarė: 

— Kaip tau ne gėda! Tu palieki pusseserę, kai jai bloga, ir 
net nepaklausi apie ligą! 

O Aziza paklausė: 

— Na kaip, ar pasakei jai dvieilį? 

— Taip, ir ji pasakė man kitą dvieilį, o aš jį įsiminiau, — 
atsakiau. Išgirdusi jį, pusseserė pravirko ir pasakė du dvieilius: 


Bet ką gi jam saugot, kai meilė tarytum mirtis, 
Kai dieną ir naktį iš sielvarto blyšta širdis ? 


Jis romiai ir kantriai kentėjo diena bo dienos, 
Tačiau tiktai širdį skaudėjo nuo meilės liūdnos. 


Aš prižadėjau persakyti juos tai moteriai, o nuėjęs į sodą, 
taip ir padariau. Ji vėl pravirko išklausiusi ir pakartojo poeto 
žodžius: 


O jei nepajėgs jau išsaugoti jis paslapties, 
Belieka vienintelis kelias garbingas - mirties. 


Aš įsidėmėjau ir tas eiles. Parėjęs namo, radau pusseserę 
nualpusią, bet išgirdusi mano balsą, ji atsipeikėjo ir paklausė: 

- O Azizai, ar tu pasakei jai eiles? 

— Taip, o ji man pasakė štai tokias. 

Pusseserė nualpo antrą kartą, o atsigavusi pasakė tokius 
dvieilius: 

Girdžiu! Paklūstu! Aš mirsiu! Tiktai nuo manęs 
Pasveikinkit tą, kurs pražudė šviesias svajones. 


Tebūna laimingi, kas moka laimingai mylėt, 
O vargšei bedalei telieka tik ašaras liet. 


O nakt, kaip visuomet, aš nuėjau į sodą ir radau tą moterį 
nekantriai laukiančią manęs. Mes atlikome tai, ką atlikome, 
apsakyti viską nerandu žodžių, ir pakilęs eiti aš pakartojau jai 
Azizos eiles. Moteris sukliko: 

- Ach, toji, kuri pasakė šitas eiles, mirė! - Ir ji pravirko 
labai susikrimtusi, ir paklausė: - Vargas tau, ar pasakiusioji tas 
eiles — tavo giminaitė? 

- Taip, ji mano pusseserė. 

- Prisiekiu Alachu, tu meluoji! Jei ji būtų tavo pusseserė, 
tu ją mylėtum taip pat kaip ir ji tave! Tai tu ją nužudei! Jei 
būčiau žinojusi, kad turi pusseserę, nebūčiau nė artyn tavęs 
prileidusi prie savo namų. 

- Tai ji man aiškino visus ženklus, kuriuos tu man rodei, 
ji mokė, kaip man elgtis. Jei ne ji, nebūčiau suartėjęs su tavim, 
- pasakiau aš. 

— Argi ji žinojo apie mus? - paklausė moteris, ir aš atsa- 
kiau, jog žinojo. 

O ji sušuko: 

- Te Alachas pražudo tavo jaunystę, kaip kad tu pražudei 
jos! Eik dabar namo. 

Ir kai aš priėjau savo skersgatvį, jau iš tolo išgirdau raudą 
ir paklausiau, kas atsitiko. Motina atsakė: 

— Mes radome Azizą negyvą. Kaltė už jos mirtį tekrenta ant 
tavo sąžinės! Teneatleidžia Alachas tau už jos kraują... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimtoji naktis 


Kai atėjo šimtas dvidešimtoji naktis, Šachrazada tęsė: 

Pasakojama, o laimingasai karaliau, kad jaunasis Azizas tęsė 
savo istoriją: 

Ir motina tarė man: 

— Teneatleidžia tau Alachas už jos mirtį! 

Paskui atėjo mano tėvas, mes papuošėme Azizą ir palydė- 
jome į kapus, ir sėdėjome ten tris dienas skaitydami Koraną. 
Kai grįžome namo, motina pasikvietė mane ir paklausė: 

— Aš noriu žinoti, ką tu jai padarei, kad numirė. Aš klau- 
sinėjau, nuo ko ji susirgo, bet negavau atsakymo. Vardan 
Alacho, pasakyk man, ką tu jai padarei? 

— Aš nieko jai nepadariau, - atsakiau. 

Ir mano motina sušuko: 

— Teatkeršija tau Alachas! ji man nieko nepasakė, bet aš 
kalbėjau su ja tą naktį, kai ji mirė. Ir ji tarė: “O dėdiene, te 
Alachas nekaltina tavo sūnaus dėl mano mirties ir tenebaudžia 
jo už tai, ką jis man padarė! "Tu pasakyk jam štai ką. Kai nueis 
ten, kur eina kiekvieną dieną, tegu susiruošęs namo pasako: 
“Ištikimybė tyra, išdavystė bjauri". Šitais žodžiais aš apginsiu 
ji ir po savo mirties".' Paskui ji padavė man vieną daiktą ir 
privertė prisiekti, kad atiduosiu tau jį tik tada, kai pamatysiu tave 
raudant dėl jos mirties. 

Aš paprašiau: 

— Parodyk man tą daiktą. 

Bet motina nesutiko, o paskui aš ėmiau galvoti apie savo 
mylimąją ir užmiršau pusseserės mirtį, nes buvau lengvabūdis. 
Vos sulaukęs vakaro, nuskubėjau į sodą ir radau tą moterį, kuri 
išsiilgusi puolė man ant kaklo. Paskui ji paklausė apie mano 
pusseserę, ir aš atsakiau, kad ji jau palaidota. Tada moteris 
sušuko: 

— Ar aš nesakiau, kad tai tu padarei jai galą! Jei būtum man 
anksčiau papasakojęs apie ją, būčiau atsimokėjusi jai už tą 
malonę, kurią ji padarė man. Bijau, kad tave ištiks nelaimė kaip 
atpildas, kad blogai su ja pasielgei. 

— Ji prieš mirtį atleido man visą kaltę, - tariau aš ir per- 
pasakojau motinos Žodžius. 

— Vardan Alacho, - sušuko moteris, - sužinok iš motinos, 
kas tai per daiktas! 

— Ir dar motina sakė, kad pusseserė liepė man išeinant iš 
tavo namų pasakyti štai ką: “Ištikimybė tyra, išdavystė bjauri". 

Ir moteris sušuko: 

— Tepasigaili jos Alachas! Ji išgelbėjo tave nuo manęs, o juk 

aš buvau sugalvojusi tau pakenkti! 

Aš nustebęs paklausiau: 

— "Tu norėjai man pakenkti, nors mudu mylimės? 

Ir ji atsakė: 

- Tu įsimylėjęs mane, tačiau esi labai jaunas ir atviras, tavo 
širdy neslypi apgavystė, tu nežinai mūsų, moterų, klastų ir kėslų. 
Jei tavo pusseserė būtų gyva, ji pagelbėtų tau išvengti mūsų 
pinklių. O dabar aš duosiu tau patarimą: nepradėk kalbėti, nė 
nepažvelk nė į vieną iš mūsų, nei į seną, nei į jauną. Saugokis 
ir dar kartą saugokis: tu labai patiklus ir apgauti tave - vienas 
juokas. Ta, kuri aiškino tau mano ženklus, mirė, ir aš bijau, kad 
pakliūsi į bėdą ir nebus kas tau padeda... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt pirmoji naktis 


Kai atėjo šimtas dvidešimt pirmoji naktis, Šachrazada tęsė: 

Pasakojama, o laimingasai karaliau, kad jaunasis Azizas tęsė 
savo istoriją: 

Ir moteris tarė man: 

- Bijau, kad pakliūsi į bėdą ir nebus kas tau padeda. O, 
kad aš būčiau anksčiau žinojusi apie tavo pusseserę! Būčiau 
atsilyginusi jai už tai, ką ji gero man padarė. Aplankysiu jos 
kapą, teatlygina jai Alachas! Palydėk mane į kapines ir parodyk, 
kur ji palaidota. 

— Gerai, rytoj palydėsiu, - atsakiau aš, ir mudu ėmėme 
myluotis, o toji moteris vis prisimindavo Azizą ir atsidusdavo: 

- O, kad aš anksčiau būčiau žinojusi apie ją! 

— O ką reiškia jos pasakyti žodžiai: “Ištikimybė tyra, išda- 
vystė bjauri"? - paklausiau aš, bet ji nieko man neatsakė. 

O rytą moteris paėmė kapšį dinarų ir tarė: 

— Vesk mane prie jos kapo. Virš jo aš pastatysiu kupolą, kad 
Alachas būtų jai maloningas, ir išdalinsiu šituos pinigus kaip 
išmaldą už jos sielą. 

Mes išėjome, ir moteris visu keliu dalino pinigus sakydama: 

— Tai išmalda už Azizos sielą, kuri neišdavė nė žvilgsniu savo 
paslapties, kol neišgėrė mirties taurės, bet apie jos meilę nie- 
kas nesužinojo. 

Taip mes priėjome prie kapo, moteris išsiėmė plieno rėžtuvą 
ir plaktukėlį ir iškalė ant Azizos antkapio tokias eiles: 


Aš kapą apleistą išvydau sode, kur blatanai seni, 
Ant kapo žydėjo baltai anemonių žiedai septyni. 


Paklausiau: “Kieno gi čia kapas?" Atsakė man žemė šalta: 
“Pagerbk jį! Į smėlį čionai mylėjusi daug užkasta". 


Tariau: “Tegu saugo Alachas tave, auka meilės liūdnos, 
Te rojuje skiria tau vietą jaukiausią namuos amžinuos ". 


O tie, kuriuos meilė pražudė! Net antkapiai jų apleisti, 
Net čia viešpatauja niekšybė, net čia jie žmonių bamiršti. 


Aplink tavo kabą sodinčiau gražiausius basauly medžius 
Ir laistyčiau atžalas ašarom, kurios niekada neišdžius. 


Paskui ji verkdama pakilo, ir mes nuėjome. Kai atsidūrėme 
sode; ji tarė: 

— Vardan Alacho, niekados manęs nepalik! 

Aš jai pažadėjau ir uoliai ją lankiau, ir kiekvieną sykį ji 
meiliai mane pasitikdavo. Man patiko toks gyvenimas: gražiai 
rengiausi, skaniai valgiau ir gėriau, mylėjau nuostabią moterį. 
Aš sustorėjau, nes nebekankino jokie vargai ir rūpesčiai, o 
pusseserę visiškai pamiršau. 

Šitaip gyvenau ištisus metus. O paskui vieną dieną nuėjau 
į pirtį, išsimaudęs apsivilkau prašmatnius rūbus, išgėriau taurę 
vyno, ir man buvo lengva ant širdies, nes buvau pamiršęs, jog 
likimas permainingas. Ir vakare panorau nueiti pas tą moterį, 
bet buvau daug išgėręs, tad nuklydau į kitą skersgatvį, vadinamą 
Viršiausiojo gatvele. Staiga matau: eina senė ir vienoje rankoje 
neša degančią žvakę, o kitoje - susuktą laišką... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt antroji naktis 


Kai atėjo šimtas dvidešimt antroji naktis, Šachrazada tęsė: 
Pasakojama, o laimingasai karaliau, kad jaunikaitis Azizas tęsė 
savo istoriją: 

Įėjęs į Viršiausiojo skersgatvį, pamačiau senę, kuri vienoje 
rankoje nešėsi žvakę, o kitoje - susuktą laišką, ji verkė ir sakė 
tokias eiles: 


Pasiuntiny, įženk į mano būstą! 
Kaip man tavus žodžius girdėti miela! 


Tu atnešei man mylimojo laišką, 
Tegu Alachas sergsti tavo sielą! 


Pamačiusi mane ji paklausė: 

- O vaike mano, ar moki skaityti ? 

- Taip, tetule, - atsakiau aš. 

- Tai perskaityk man šitą laišką, - paprašė ji ir padavė man 
ritinėlį. Aš perskaičiau, o ten buvo negrįžtančiųjų linkėjimai 
mylimiesiems. 

Išgirdusi tai, senė nudžiugo ir pralinksmėjo, ėmė laiminti 
mane, paskui pasiėmusi laišką žengė kelis žingsnius, tačiau ir vėl 
grįžo, pasilenkusi pabučiavo man ranką ir paprašė: 

- O pone, gal galėtum paėjėti kelis žingsnius antai iki tų 
vartų ir dar kartą perskaityti laišką mano artimiesiems, nes bijau, 
kad jie nepatikės manim. 

- O kas čia per laiškas? - paklausiau aš. 

— Vaike mano, - atsakė senė, - jis nuo mano sūnaus, kurio 
nemačiau jau dešimt metų. Jis iškeliavo su prekėmis ir iki šiol 
neatsiuntė jokios Žinios apie save. Mes manėme, kad jo jau gyvo 
nebėr, ir jo sesuo nepatikės, kad šitam laiške jis praneša, jog 
yra gyvas ir sveikas, ji manys, kad aš noriu ją nuraminti, juk 
žinai, mylinčios širdys yra kupinos nepasitikėjimo. Padaryk 
malonę, eime su manim ir, stovėdamas už užuolaidos, perskaityk 
jai šitą laišką, Alachas atlygins tau už gerą darbą. 

Aš sutikau, ji patraukė pirma rodydama kelią, ir mes pri- 
ėjome gražaus, didelio namo vartus. Aš sustojau, o senė šūktelėjo 
kažką svetima kalba, ir į jos balsą atbėgo grakšti moteris, jos 
drabužis buvo pakaišytas iki kelių, ir aš pamačiau nepaprasto 
dailumo kojas. 

Jos kojos, tarytum ištekintos iš balto marmuro, buvo papuoš- 
tos aukso apyrankėmis, nubertomis brangiaisiais akmenimis. 

Mane apakino jos grožis lyg vidurdienio saulė, o ji tarė švelniu 
balsu, saldesnio už jį nebuvau girdėjęs: 

- O motule, ar tai jis perskaitys man laišką? 

- Taip, - atsakė senė. 

Mergina ištiesė man ranką su laišku ir, norėdamas jį paimti, 
beveik įėjau pro vartus, o tada senė stumtelėjo mane ir užtrenkė 
vartus man už nugaros. Aš atsidūriau kiemo viduryje... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt trečioji naktis 


Kai atėjo šimtas dvidešimt trečioji naktis, Šachrazada tęsė: 

Pasakojama, o laimingasai karaliau, kad jaunasis Azizas tęsė 
savo istoriją: 

Senė stumtelėjo mane ir užtrenkė vartus man už nugaros. 
Labai nustebęs aš atsidūriau kiemo viduryje. O ta moteris priėjo, 
apkabino mane, pargriovė ant žemės ir užsėdo ant manęs, net 
pajudėti negalėjau. O paskui jos nusivedė mane į vidų, į didelį 
kambarį su keturiais portikais, po kuriais raiteliai galėtų Žaisti 
kamuoliu, ir tik tada paleido. Kambario sienos buvo iš nuosta- 
biausio marmuro, grindys nuklotos šilku ir brokatu, ten stovėjo 
du geltonojo vario suoleliai ir raudonojo aukso guolis, puoštas 
perlais. Tai buvo labai prabangus būstas, vertas tik tokio kara- 
liaus kaip tu. 

- O Azizai, - kreipėsi į mane moteris, - kas tau mieliau 
- gyvenimas ar mirtis? 

- Gyvenimas, - atsakiau aš. 

- Jeigu šitaip, tai vesk mane. 

- Man bjauru imti į žmonas tokią kaip tu! - sušukau aš. 

— Jei vesi mane, išsigelbėsi nuo gudruolės Dalilos dukters. 

- O kas ta gudruolės Dalilos duktė? 

Ir ji juokdamasi atsakė: 

- Tai toji, pas kurią tu vaikštai štai jau daugiau kaip me- 
tai, tepražudo ją didysis Alachas! Nėra klastingesnės moters už 
ją! Kiek jau žmonių ji nužudė, kiek pikto pridarė. Nesuprantu, 
kaip tu, taip ilgai draugaudamas su ja, tebesi gyvas! 

Aš nepaprastai nustebau ir sušukau: 

- O ponia, iš kur tu žinai apie ją? 

- Aš pažįstu ją taip, kaip laikas pažįsta savo siunčiamas 
nelaimes, - atsakė ji, - bet norėčiau, kad tu man papasakotum, 
kaip ten jums buvo, tada žinočiau, kodėl tu išsigelbėjai. 

Ir aš apsakiau viską, kas buvo su ta moterim ir pussesere 
Aziza. Išgirdusi apie Azizos mirtį, moteris pravirko ir sušuko: 

- Prisiekiu Alachu, Azizai, tai ji išgelbėjo tave nuo gudruolės 
Dalilos dukters klastų! Antraip būtum pražuvęs. Aš bijau dėl 
tavęs, bet negaliu daugiau nieko pasakyti - mano burna už- 
rakinta. 

- O prieš mirtį ji liepė, kad pasakyčiau tai moteriai šiuos 
žodžius: “Ištikimybė tyra, išdavystė bjauri". 

Tada ji sušuko: 

- Nėra šioje Žemėje kitos tokios kaip ji! Prisiekiu Alachu, 
kaip tik šie žodžiai ir išgelbėjo tave nuo mirties! Dabar jau aš 
rami — ji nebedarys tau nieko blogo. Tavo pusseserė išgelbėjo 
tave ir po mirties. Prisiekiu Alachu, diena iš dienos aš troškau 
tavęs, bet negalėjau turėti tol, kol nesugalvojau gudrybės, ir toji 
pavyko. Tu naivuolis, nežinai moterų pinklių ir senių klastų! 

- Nežinau, prisiekiu Alachu! - sušukau aš. 

- Nieko! Esi gražus jaunikaitis, ir aš noriu turėti tave tik 
pagal Alacho ir jo pranašo nustatytus įstatymus. Tu turėsi visko, 
ko tik panorėsi, - pinigų, drabužių, duona visada pas mane 
iškepta, ąsotis visada sklidinas vandens. Tavęs neslėgs jokie 
rūpesčiai, aš noriu tik, kad darytum su manim tai, ką daro 
gaidys. 

— O ką jis daro? - paklausiau aš. 

Ji nusijuokė, pliaukštelėjo delnais ir sušuko: 

- O mano akių šviesa, argi tu nežinai gaidžio amato? 

— Prisiekiu Alachu, nežinau, - atsakiau aš. 

Ir ji paaiškino: 

- Štai koks gaidžio amatas: valgyk, gerk ir mylėk! 

Aš sumišau, o paskui paklausiau: 

— Ir tai viskas, ką turėsiu daryti? 

- Taip. Susiveržk stipriau diržą ir myluok mane kiek tik gali. 
— Tada ji vėl supliaukšėjo delnais ir sušuko: - O motule, atvesk 
tuos, kurie yra tavo kambaryje! 

Ir staiga pasirodė senė su keturiais liudininkais, uždegė žvakes 
ir susodino tuos žmones. Paskui moteris apsigobė apsiaustu ir 

įgaliojo vieną iš liudininkų surašyti vedybų popierius, o tada ji 
paliudijo gavusi iš manęs visą kraitį - dešimt tūkstančių dir- 
hemų... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt ketvirtoji naktis 


Kai atėjo šimtas dvidešimt ketvirtoji naktis, Šachrazada tęsė: 

Pasakojama, o laimingasai karaliau, kad jaunasis Azizas tęsė 
savo istoriją: 

Kai vedybų popieriai buvo surašyti, moteris paliudijo gavusi 
iš manęs visą kraitį - dešimt tūkstančių dirhemų, paskui ji 
sumokėjo liudininkams, ir tie išėjo. Tada ji nusivilko rūbus, liko 
tik su plonyčiais marškiniais, apvedžiotais aukso juosta, paėmė 
mane už rankos ir nusivedė į guolį sakydama: 

— Ne gėda daryti tai, kas leista. 

Rytą aš jau norėjau eiti, bet ji juokdamasi tarė: 

— Oi oi! Manai, įeinama į pirtį taip pat, kaip ir išeinama iš 
jos!**? Nemanyk, kad aš tokia pat kaip gudruolės Dalilos duktė! 
Tu juk mano vyras, o jei esi girtas, tai eik ir išsiblaivyk. Šitų 
namų vartai atsiveria tik kartą per metus. 

Aš pažvelgiau į vartus ir pamačiau, kad jie užkalti vinimis. 
Ir ji tarė: 

— O Azizai, mums daugelį metų užteks miltų, kruopų, vaisių, 
granatų, cukraus, avienos ir visko, ko tik panorėsime. Šie vartai 
atsivers lygiai po metų, skaičiuojant nuo šios minutės. 

- Nėra jėgos ir galybės, didesnės už visagalį Alachą! - 
sušukau aš. 

- Jei jau moki gaidžio amatą, nebus tau čia blogai, - nusi- 
"juokė ji. 

Nusijuokiau ir aš. Taip ir likau gyventi pas ją ir gyvenau kaip 
gaidys - valgiau, gėriau ir mylėjau, kol praėjo metai. O per tą 
laiką ji padovanojo man sūnų. 

Pasibaigus metams, išgirdau, kaip atsidarė vartai, ir žmonės 
įnešė miltų ir cukraus. Aš norėjau išeiti, bet ji sustabdė: 


184 Musulmoniškuose Rytuose už pirtį mokama išeinant iš 
jos, o ne įeinant. 

- Palauk iki vakaro - kaip atėjai, taip ir išeisi. Tik prisiek, 
kad grįši dar šią naktį, iki uždarant vartus. 

Aš sutikau ir prisiekiau kardu, šventaisiais raštais ir skyry- 
bomis!“?, jog sugrįšiu, o paskui išėjau ir kojos mane nunešė į 
tą sodą. Pamačiau, kad vartai atkelti, kaip visada, ir supykęs 
pamaniau sau: “Ištisus metus manęs nebuvo, atėjau netikėtai ir 
matau, kad vartai, kaip ir anksčiau, atkelti. Būtinai eisiu pažiūrėti, 
kaip čia yra, o pas motiną suspėsiu - dar tik vakaras". 

Ir aš įėjau į sodą... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt penktoji naktis 


Kai atėjo šimtas dvidešimt penktoji naktis, Šachrazada tęsė: 

Pasakojama, o laimingasai karaliau, kad jaunasis Azizas tęsė 
savo istoriją: 

Ir aš įžengiau į sodą, ir nuėjau į tą patalpą, ir pamačiau, kad 
gudruolės Dalilos duktė sėdi parėmusi galvą rankomis, o vei- 
das išblyškęs, akys įkritusios. Išvydusi mane, ji sušuko: 

- Garbė Alachui, kad išgelbėjo tave! - ir norėjo atsikelti, 
bet sukniubo iš didelio džiaugsmo, o aš susigėdęs nuleidau galvą. 

Priėjau, pabučiavau ją ir paklausiau: 

— Iš kur tu žinojai, kad aš ateisiu šįvakar? 

— Aš nežinojau, - atsakė ji. - Prisiekiu Alachu, štai jau 
metai, kai nežinau, kas yra miegas! Kiekvieną naktį laukiu, o 
tu taip ilgai negrįžai. Taip jau būna įsimylėjėliams. O dabar 
papasakok man, kur tu buvai visus metus prapuolęs. 

Aš jai viską papasakojau. Ir kai sužinojo, jog aš vedžiau, jos 
veidas pagelto, o paskui aš pridūriau: 

— Išeisiu iš tavęs anksčiau, nei patekės saulė. 

Ji sušuko: 

— Jai maža to, kad gudrumu prisiviliojo tave, per jėgą 
ištekėjo už tavęs ir visus metus neišleido iš savo namų - ji dar 
privertė tave prisiekti skyrybomis, jog sugrįši prieš rytą! Jai sunku 
vienintelę naktį praleisti be tavęs, o kaip turėjo kankintis ta, kurią 


106 Priesaiką skyrybomis musulmonai laiko viena iš 
tvirčiausių. 

palikai visiems metams, neįspėjęs nė vienu žodeliu, o juk aš 
pažinau tave anksčiau negu jinai. Na, bet tegu Alachas suteikia 
malonę tavo pusseserei Azizai! Jai atsitiko tai, ko dar niekam 
nebuvo atsitikę, ji iškentėjo tai, ko niekas nebuvo iškentėjęs, ir 
mirė, tavo nuskriausta. O juk tai ji apsaugojo tave nuo manęs. 
Aš maniau, kad tu myli mane, ir leidau-tau eiti kur nori, nors 
galėjau ir pražudyti tave, peniukšli! 

Ji net pravirko iš piktumo, pasišiaušė visa, tik akys žaibavo. 
Man iš baimės pakirto kojas, kai pamačiau ją tokią įniršusią. O 
paskui ji tarė: | 

- Nebėr jokios naudos iš tavęs, tu juk vedęs ir turi vaiką; 
tu netinki draugauti su manim, nes man reikia tik nevedusio. 
Tu pardavei mane už nusususių gėlių puokštelę! Prisiekiu Alachu, 
aš per tave atkeršysiu tai paleistuvei, tu nepriklausysi nei man, 
nei jai! 

Ji garsiai suriko, ir į tą riksmą atbėgo dešimt vergių, parmetė 
mane ant žemės, tada moteris atsistojo, paėmė peilį ir tarė: 

- Aš papjausiu tave kaip ožį, ir tai bus menkiausia bausmė 
tau už tai, ką padarei man ir savo pusseserei. 

Supratęs, kad niekaip negalėsiu ištrūkti iš vergių rankų, 
pamatęs galandant peilį, suvokiau, jog mirtis man ant nosies... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt šeštoji: naktis 


Kai atėjo šimtas dvidešimt šeštoji naktis, Šachrazada tęsė: 

Pasakojama, o laimingasai karaliau, kad viziris Dandanas 
kalbėjo Dau al Makanui: 

Jaunikaitis Azizas toliau sekė Tadž al Mulukui savo istoriją: 

Pamatęs, kad vergės tvirtai laiko mane ir galanda peilį, 
supratau, jog netrukus mirsiu, ir ėmiau maldauti pasigailėjimo, 
bet ta moteris liepė surišti mane ir mušti. Dvi vergės atsisėdo 
man ant kojų, dvi laikė už rankų, o ji su dviem vergėm ėmė 
mušti ir mušė tol, kol nusilpo mano balsas ir praradau sąmonę. 
Atsipeikėjęs tariau sau: “Jau geriau būtų, kad mane papjautų 
iš karto, nei šitaip muštų!“ Ir prisiminiau pusseserės žodžius: 
“Tesaugo tave Alachas nuo jos kėslų!" O tada moteris baigė 
galąsti peilį ir paliepė vergėms išrengti mane. 

Ir staiga Aukščiausiasis įdėjo į mano lūpas tuos žodžius, 
kuriuos pusseserė buvo liepusi pasakyti jai: 

— O ponia, - sušukau aš, - argi nežinai, kad ištikimybė tyra, 
o išdavystė bjauri? 

Ir ji sušuko: 

- Tepasigaili tavęs Alachas, o Aziza! Ji buvo tau naudinga, 
Azizai, gyva būdama, išgelbėjo šiais žodžiais ir po savo mirties 
iš mano nagų. Bet aš negaliu tavęs paleisti lyg niekur nieko, 
turiu palikti ant tavo kūno žymę, kad suteikčiau skausmo tai 
begėdei ir pasileidėlei, kuri paslėpė tave nuo manęs! 

Tada ji priėjo, praskleidė mano drabužius, perrišo mano 
įnagį virvėmis, du jų galus padavė vergėms ir paliepė: 

- Traukit tas virves! 

Jos truktelėjo, iš skausmo aš netekau sąmonės ir atsidūriau 
kitame, nežemiškame pasaulyje, o ji tuo metu iškastravo mane, 
ir aš tapau, galima sakyti, moterim. Paskui ji pridegino žaizdą, 
įtrynė ją tokiais milteliais, ir kai atsipeikėjau, kraujas jau ne- 
bebėgo. 

Moteris atrišo mane ir davė išgerti taurę vyno,4b tada tarė: 

- Eik dabar pas tą, kurią vedei ir kuri pagailėjo man tavęs 
vieną naktį! Tepasigaili Alachas tavo pusseserės, nes tik jos 
žodžių dėka likai gyvas - aš tikrai ketinau tave papjauti. O 
dabar eik pas ką nori! Man iš tavęs reikėjo tik to daikto, kurį 
nupjoviau, o dabar tu man nebereikalingas. Kelkis, susiglostyk 
plaukus ir eik sau! 

Ir ji paspyrė mane kaip šunį, aš atsikėliau, bet vos galėjau 
paeiti, ir slinkau žingsnis po žingsnio, kol priėjau namus. Pama- 
tęs, kad vartai dar atkelti, kritau prie jų nualpęs. Staiga atbėgo 
mano žmona, paėmusi mane nunešė į kambarius ir pamatė, kad 
aš, galima sakyti, moteris. Užmigau slogiu miegu, o nubudęs 
pamačiau, kad guliu numestas prie sodo vartų... 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt septintoji naktis 
Kai atėjo šimtas dvidešimt septintoji naktis, Šachrazada tęsė: 


Pasakojama, o laimingasai karaliau, kad jaunasis Azizas toliau 
tęsė savo istoriją: 

Nubudęs pamačiau, kad guliu numestas prie sodo vartų. 
Atsikėliau ir dejuodamas, aimanuodamas nuėjau į savo namus, 
radau ten motiną, kuri verkė dėl mano dingimo ir sakė: “ Ar 
sužinosiu kada, mano vaike, kokioje žemelėje tu guli?" Aš 
puoliau prie jos, o ji pažvelgė ir atpažino mane, nors buvau 
paliegęs ir pajuodusiu veidu. 

Aš prisiminiau savo pusseserę ir visą tą gera, ką ji buvo man 
padariusi, ir supratau, kaip ji mane mylėjo, ir pravirkau. 

— Mano vaike, jau dešimt dienų, kai mirė tavo tėvas, - tarė 
motina. 

Aš dar labiau susigraudinau, o pažvelgęs į tą vietą, kur 
mėgdavo sėdėti Aziza, ėmiau raudoti visu balsu ir tariau: 

- Niekada negalvosiu apie nieką kitą, tik apie savo pusseserę! 
Aš pelnytai nubaustas už tai, kad paniekinau ją, nors ji mane 
mylėjo! 

— O kaipgi tau buvo? - paklausė motina. Ir aš viską jai 
papasakojau. Išklausiusi ji sušuko: - Garbė Alachui, kad neatsi- 
tiko nieko blogiau! 

Ir ėmė ji mane gydyti, girdyti vaistais, kol aš visiškai pa- 
sveikau. Tada tarė: 

— O dabar, mano vaike, aš atnešiau tai, ką Aziza paliko man 
"saugoti. Tas daiktas priklauso tau, ir aš prižadėjau, kad atiduosiu 
jį tik tada, kai tu prisiminsi savo pusseserę, verksi jos ir nutrauksi 
ryšius su kita. Dabar matau, kad tos sąlygos įvykdytos. 

Ji atnešė skiautę su išsiuvinėta gazele (ją aš anksčiau buvau 
padovanojęs Azizai), ir paėmęs pamačiau, kad ten parašytos 
eilės: 


Kas privertė tave palikti mus, gražioji? 
Aš myliu iki šiol, aš vienas aimanuoju. 


O jeigu tu mane pamiršti jau suspėjai, 
Tai aš - Alachas regi! - tave kasdien minėjau. 


Tu kankini mane, bet negaliu aš pykti. 
Ar teks dar kada nors gyviems mums susitikti? 


Kol nemylėjau aš, iš tikro nežinojau, 
Kad meilė tai kančia, kad meilėj tiek pavojų. 

Tiktai kada aistra į širdį man įėjo, 
Tapau belaisviu aš, vos tu pasižiurėjai. 


Net liežuvautojai atleido mano meilei, 
O Hinde, vien tik tau manęs visai negaila. 


Prisiekiu Alachu, mieloji, tenumirsiu 
Iš meilės didelės — tavęs aš nepamiršiu! 


Aš pravirkau perskaitęs tas eiles, o kai išskleidžiau popierėlį, 
iš jo iškrito kitas laiškas, kuriame buvo štai kas parašyta: “Žinok, 
pusbroli, mano dėdės sūnau, kad aš atleidžiu tave nuo atsako- 
mybės už mano mirt ir tikiuosi, jog Alachas padės tau susijungti 
su mylimąja. Bet jei tau atsitiks kas nors per gudruolės Dalilos 
dukterį, neik daugiau pas ją nei pas jokią kitą moterį, iškentėk 
tą išsiskyrimą. Jei Alachas nebūtų tau skyręs ilgų gyvenimo metų, 
seniai jau būtumei nebegyvas. Linkiu tau kuo geriausios kloties. 
Saugok skiautę, kur išsiuvinėta gazelė, niekada nesiskirk su ja; 
šis atvaizdas išblaškydavo mano liūdesį, kai tavęs nebuvo šalia...? 

Tuo tarpu išaušo rytas, ir Šachrazada nutraukė pasakojimą. 


Šimtas dvidešimt aštuntoji naktis 


Kai atėjo šimtas dvidešimt aštuntoji naktis, Šachrazada tęsė: 

Pasakojama, o laimingasai karaliau, kad jaunasis Azizas tęsė 
savo istoriją: 

Aš skaičiau laišką, kurį pusseserė buvo parašiusi man prieš 
mirtį: “Saugok šitą skiautę, ji išblaškydavo man liūdesį, kai tavęs 
nebuvo šalia. Vardan Alacho, jei tu turėsi tą, kuri išsiuvinėjo 
šitą gazelę, laikykis atokiau nuo jos ir jokiu būdu jos nevesk. 
O jei ji tau neteks, jei nesugebėsi paimti jos, neik daugiau nė 
prie vienos moters. Žinok, kad ji išsiuvinėja vieną gazelę per 
metus ir išsiunčia siuvinį į tolimas šalis, kad pasklistų garsas apie 
ją ir jos nuostabų darbą. Tokiu būdu ši skiautė pateko ir pas 
tavo mylimąją, gudruolės Dalilos dukterį, ir ji ėmė stebinti ja 
žmones sakydama, jog tai išsiuvinėjusi jos sesuo. Bet ji meluoja. 

Štai koks mano paskutinis priesakas tau ir palieku tau jį tik 
todėl, jog žinau - po mano mirties ankšta tau bus šitame pa- 
saulyje. Galbūt tu išvyksi į svečias šalis ir išgirsi apie tą, kuri 

išsiuvinėjo šitą atvaizdą, ir tada tavo širdis panorės pažinti ją, 
ir tu prisiminsi mane, bet iš to nieko nebus, nes tik po mano 
mirties tu sužinosi, ko aš verta. Ir žinok, kad šitos gazelės 
savininkė —- Kamparo salų karaliaus duktė". 

Šitaip aš gyvenau savo namuose ištisus metus, bet sielvartauti 
nepalioviau, ir kai pažįstami pirkliai susiruošė į kelią (tai tie, su 
kuriais aš dabar keliauju), motina patarė man vykti kartu su jais: 
galbūt aš prasiblaškysiąs, praeisiąs liūdesys. Ir ji tol įkalbinėjo 
mane, kol aš susikroviau prekes ir leidausi į kelią su pirkliais. 

O per visą kelionę mano ašaros taip ir nenudžiūvo. Kai tik 
karavanas sustodavo, aš išsitraukdavau šitą skiautę ir prisimin- 
davau savo pusseserę. Ji mylėjo mane didžia meile ir numirė 
per mano kaltę, nes suteikiau jai šitiek skausmo, o ji man darė 
tik gera. Mano sielvartas dar labiau sustiprėjo nuo to laiko, kai 
prajojome pro Kamparo salas, o jų yra septynios, jas valdo 
karalius Šachramanas, kuris turi dukterį Dunją. Man buvo 
pasakyta: “Ji siuvinėja gazeles, ir toji gazelė, kurią tu turi, - jos 
rankų darbas". Kai aš sužinojau tai, nuskendau apmąstymų 
jūroje, deginamas ugnies, ir ėmiau raudoti, nes buvau, galima 
sakyti, moteris, ir nebeįstengiau sugalvoti jokios gudrybės, ka- 
dangi nebeturėjau tų reikmenų, kuriuos turi kiekvienas vyras. 
Ir nuo to laiko, kai palikome Kamparo salas, mano akys verkia, 
o širdis sielvartauja, ir nežinau, ar besugrįšiu namo, kad ramiai 
numirčiau ant savo motinos rankų. Aš jau sotus gyvenimo. 


Ir jaunikaitis suaimanavo, ir pažvelgė į gazelę, ir ašaros 
pabiro iš akių, ir jis pasakė tokias eiles: 


Man daugelis sakė: praeis sopulys. 
“Kada gi praeis jis?" - pradėjau aš pykti. 


Atsakė: “Kada nors“. “Tai laimė! — tariau. — 
Bet kaip iki tolei gyvam man išlikti?" 


- Štai mano istorija, o karaliau. Ar esi girdėjęs ką nors nuos- 
tabesnio? — užbaigė jaunikaitis, ir Tadž al Mulukas labai nustebo, 
išgirdęs tokius nutikimus, o jo širdis suliepsnojo sužinojus apie 
gražiąją Sit Dunją... 

Tuo tarpu išaušo rytas, ir Šachrazada nutraukė pasakojimą. 

Šimtas dvidešimt devintoji naktis 


Kai atėjo šimtas dvidešimt devintoji naktis, Šachrazada tęsė: 

Pasakojama, o laimingasai karaliau, kad viziris Dandanas tęsė: 

Išgirdęs jaunikaičio istoriją, Tadž al Mulukas nepaprastai 
nustebo, jo širdyje įsidegė liepsna, sužinojus apie gražiąją Sit 
Dunją ir jos mokėjimą siuvinėti. 

- Prisiekiu Alachu, - tarė jis Azizui, - tau atsitiko tai, ko 
niekam nėra atsitikę, bet tau duotas gyvenimas, ir turi jį nu- 
gyventi. O dabar pasakyk man, kaip tu pamatei tą moterį, kuri 
išsiuvinėjo gazelę? 

— O valdove, - atsakė jaunikaitis, - aš griebiausi gudrybės: 
kai nuvykau į jos miestą, kas dieną vaikštinėdavau po sodus, o 
jų sargas buvo senas senutėlis. Sykį aš jį paklausiau: 

- O seneli, kieno šitas sodas? 

- Jis priklauso karaliaus dukteriai Sit Dunjai. Kai ji užsimano 
pasivaikščioti, išeina iš savo rūmų pro slaptas dureles ir gėrisi 
gėlėmis, - atsakė jis. 

- Padaryk man malonę, leisk pasėdėti čia, gal man nusi- 
šypsos laimė, ir karalaitė praeis pro šalį. Aš labai noriu ją 
pamatyti. 

— Sėdėk, - atsakė senis. 

Ir aš daviau jam pinigų, kad nupirktų ko užvalgyti. Senis 
nudžiugo, nuvedė mane į tokią malonią vietelę ir tarė: 

- Pasėdėk čia, o aš einu atnešti vaisių. 

Kai jis grįžo ir mes pavalgėm, staiga atsivėrė durys, o se- 
nis tarė man: 

- Kelkis ir pasislėpk. 

Vos tik aš tai padariau, juodas eunuchas iškišo galvą ir 
paklausė: 

- Ei, seni, ar yra dar kas su tavim? 

— Ne, - atsakė tas. 

- Tai uždaryk sodo vartus, - paliepė eunuchas. 

Kai senis užrėmė vartus, staiga pro slaptas dureles išėjo Sit 
Dunja. Kai pamačiau ją, maniau, mėnulis patekėjo ir skaisčiai 
šviečia danguje. Aš pajutau tokį potraukį prie jos, kaip kad 
ištroškusį traukia prie vandens, o netrukus ji dingo rūmuose. 
Tada aš išėjau iš sodo ir patraukiau namo, ir žinojau, kad 

niekada jos neturėsiu, — dėl to, kad aš ne jos luomo, o ypač 
dėl to, kad nebeturiu vyriško įnagio. 

Kai mano bendrakeleiviai pardavė prekes, kurias norėjo 
parduoti, aš iškeliavau drauge su jais. O dabar mes sutikome 
tave, ir aš papasakojau tau savo istoriją. Tai ir viskas. 


Išgirdus šitą pasakojimą, Tadž al Muluko širdį ir protą 
užvaldė meilė Sit Dunjai, ir jis nebežinojo, ką daryti. Šoko ant 
žirgo, pasiėmė Azizą ir grįžo į savo tėvo miestą. Ten jis apgyven- 
dino jaunikaitį viename name, nusiuntė jam visokių valgių ir 
drabužių, o pats galvojo tik apie Sit Dunją, net ašaros jam 
riedėjo skruostais iš ilgesio. Netrukus karalius pamatė, kad jo 
sūnus susikrimtęs ir sulysęs, ir paklausė: 

- O sūnau, apsakyk man, kas gi tau atsitiko, kad tavo veidas 
pagelto, o kūnas sulyso? 

Ir karalaitis papasakojo jam viską, ką girdėjo iš Azizo, ir 
pasakė, kad jis iš pasakojimo pamilo Sit Dunją, nors savo akimis 
nėra jos matęs. Tėvas atsakė: 

— Mano vaike, ji karaliaus duktė, jų žemės toli nuo mūsų! 
Mesk visa tai iš galvos ir eik į savo motinos rūmus... 

Tuo tarpu išaušo rytas, ir Šachrazada nutraukė pasakojimą. 


Šimtas trisdešimtoji naktis 


Kai atėjo šimtas trisdešimtoji naktis, Šachrazada tęsė: 

Pasakojama, o laimingasai karaliau, kad viziris Dandanas 
kalbėjo Dau al Makanui: 

Ir Tadž al Muluko tėvas tarė: 

— Vaike mano, jos tėvas — karalius, jo žemės toli, tad mesk 
visa tai iš galvos ir eik į savo motinos rūmus - ten yra penki 
šimtai vergių, skaisčių lyg mėnulis, imk bet kurią iš jų, kuri tik 
patiks. Arba išpiršiu tau bet kurią karaliaus dukterį, daug 
puikesnę nei vergė. 

— O tėve, - atsakė Tadž al Mulukas, - aš nenoriu kitos! Toji 
išsiuvinėjo gazelę, kurią aš mačiau, ir negaliu tverti be jos, 
antraip išeisiu į stepes ir dykumas ir mirsiu ten! 

— Na ką gi, - atsakė tėvas, - tada duok man laiko, aš 
pasiųsiu vizirį pas jos tėvą ir įvykdysiu tavo norą. Pasikliauk 

Alacho pagalba, o jei jos tėvas nesutiks, mano kariuomenė 
sulygins jo karalystę su žeme. 

Paskui jis pasikvietė jaunikaitį Azizą ir paklausė: 

— Ar tu žinai kelią į Kamparo salas? 

- Taip, - atsakė tas. 

- Tai nuvesk ten mano vizirį, - paprašė karalius, o viziriui 
liepė sugalvoti ką nors, kaip parvežti Sit Dunją už žmoną Tadž 
al Mulukui. 

O karalaitis nuėjo į savo kambarius, ir užvaldė jį ilgesys, ir 
pasaulis tapo jam ankštas, ir pasakė jis tokias eiles: 


Vėl temsta, ir ašaros karčios man krinta, 
Ir meilės liebsna mano sieloj sušvinta. 


Paklauskit bičiulių - baliudys kiekvienas, 
Kad ilgesio pilnos kasnakt mėnesienos. 


Kas naktį ganyti žvaigždes nusibosta, 
Ir ašaros rieda ber manąjį skruostą. 


Aš vienišas žemėj, aš vienutėlaitis, 
Tarytum betėvis, tarytum našlaitis. 


Kitą rytą viziris ir Azizas iškeliavo ir pasiekė Kamparo salas. 
Jie atidavė karaliui atvežtąsias dovanas, svečiavosi pas jį tris 
dienas ir buvo laikomi didelėje pagarboje. O ketvirtą dieną 
viziris išdėstė reikalą, ko atvykęs. Karalius nežinojo, ką ir atsakyti, 
nes jo duktė nemėgo vyrų ir nenorėjo tekėti. Tad jis pasišaukė 
eunuchą ir tarė: 

- Eik pas savo ponią Sit Dunją ir pasakyk jai, ko atvyko šitas 
viziris. 

Netrukus eunuchas grįžo ir pasakė: 

- O valdove, kai aš nuėjau pas Sit Dunją ir apsakiau, ką 
čia girdėjau, ji labai supyko ir užsimojo man lazda. Jei nebūčiau 
pabėgęs, būtų praskėlusi man galvą. Ir ji pridūrė: “Jei tėvas 
privers mane ištekėti, aš nužudysiu savo vyrą". 

Tada karalius tarė viziriui ir Azizui: 

- Patys viską girdėjote - perduokite savo karaliui šiuos 
žodžius. Mano duktė nemėgsta vyrų ir nenori tekėti... 

Tuo tarpu išaušo rytas, ir Šachrazada nutraukė pasakojimą. 
Šimtas trisdešimt pirmoji naktis 


Kai atėjo šimtas trisdešimt pirmoji naktis, Šachrazada tęsė: 

Pasakojama, o laimingasai karaliau, kad karalius Šachramanas 
tarė viziriui ir Azizui: 

- Perduokit savo karaliui kuo nuoširdžiausius linkėjimus ir 
pasakykit, ką čia girdėjot - mano duktė nenori tekėti. 

Ir jie grįžo į savo kraštą, ir papasakojo viską karaliui. 

O tas supykęs jau liepė rinkti karius ir ruoštis karui, bet 
viziris tarė jam: 

- O karaliau, nedaryk šito - Šachramanas nekaltas. Kai jo 
duktė sužinojo, ko atvykome, pasakė: “Jei mano tėvas privers 
mane ištekėti, aš pirma nužudysiu savo vyrą, o paskui pakelsiu 
ranką ir prieš save". Tad atsisakė ji pati. 

Išgirdęs šiuos žodžius, karalius išsigando dėl sūnaus ir pa- 
manė: “Jei aš užkariausiu jų šalį ir karalaitę, 0 ji nusižudys, man 
iš to nebus jokios naudos". Ir tada jis viską papasakojo Tadž 
al Mulukui, ir tas tarė: 

— O tėve, negaliu gyventi be jos! Aš keliauju pas ją ir 
pasistengsiu jai patikti, ir niekas manęs neperkalbės, net jei tektų 
numirti! 

— O kaip tu manai ją pamatyti? 

- Persirengsiu pirkliu. 

Karalius prikrovė prekių už šimtą tūkstančių dinarų ir paliepė 
Azizą, bet akių taip ir nesumerkė, tik svajojo apie mylimąją, 
dūsavo ir prašė Alacho pagalbos. O paskui pasakė tokias eiles: 


Ar dar susitiksim? Po tolių toliausių, 
Po šitiekos metų ir vėl jums kartoju: 


“Tada jus prisiminiau, kai mėnesienoj 
Miegojo visi, vien tik aš nemiegojau". 


Ir gailiai pravirko, o Azizas, prisiminęs pusseserę, savo dėdės 
dukrą, irgi ėmė lieti ašaras, ir jie verkė iki pat ryto. Kai patekėjo 

saulė, Tadž al Mulukas, apsirengęs kelionės rūbais, nuėjo pas 
savo motiną. Kai ji paklausė, kas jam atsitiko, karalaitis papa- 
sakojo visą istoriją, ir motina atsisveikino su juo, palinkėjo 
laimingos kloties ir davė penkiasdešimt tūkstančių dinarų. Ir Tadž 
al Mulukas, gavęs tėvo sutikimą ir palaiminimą, iškeliavo. 

Karalaitis labai susidraugavo su Azizu ir sakydavo jam: 

— O broli, aš norėčiau niekada su tavim nesiskirti. 

Azizas atsakydavo: 

- Ir aš taip pat, norėčiau ir numirti prie tavo kojų, tik mano 
širdis ilgisi motinos. 

- Kai mano noras išsipildys, viskas bus gerai, pamatysi, — 
atsakė Tadž al Mulukas. 

Taip jie ir keliavo. Viziris mokė karalaitį būti ištvermingą, 
o Azizas linksmino jį sekdamas pasakas ir visokias istorijas. Jau 
praėjo du mėnesiai, ir tas laikas labai prailgo karalaičiui, nes 
liepsna jo širdį deginte degino, ir jis pasakė tokias eiles: 


Ilgas mano kelias, sielvartas kamuoja, 
Ir tik mano meilė dar skaisčiau liepsnoja. 


Aš galiu prisiekti tau, miela, iš naujo 
Tuo, kuris sukūrė mus iš tiršto kraujo, 


Sunkią meilės naštą tau nešu iš lėto, 
Jos pakelt net didis kalnas negalėtų. 


O valdove mano, meilė siūlo kapą, 
Aš lyg nebegyvas vos begaudau kvapą. 


Jei tave išvysti aš prarasčiau viltį, 
Tai nebeįstengčiau vėl į kelią kilti. 


Baigęs eiles, Tadž al Mulukas pravirko, Azizas pravirko kartu, 
nes ir jo širdis buvo sužeista, ir vizirio širdis suminkštėjo. 

- O pone, - tarė jis, - nurimk ir nusišluostyk ašaras — 
pamatysi, viskas baigsis gerai. 

- O viziri, - sušuko nekantraudamas Tadž al Mulukas, - 
ar tas kelias nuves mane kada nors į tikslą? 

— Jau nebedaug liko, - atsakė viziris. 

Ir vieną naktį karalaitis susapnavo, kad mylimoji su juo, jis 
apkabina ją ir glaudžia prie krūtinės. Išsigandęs nubudo ir ištarė: 


Bičiuliai, man protas pakriko, aš raudu, 
Ir myliu be galo, ir širdį man skauda. 


Lyg motina, vaiką praradus, dejuoju, 
Tarytum balandis bernakt aimanuoju. 


Tik vėjui badvelkus iš ten, kur esi Lu, 
Jaučiu gaivią vėsą ateinančio ryto. 


Sveika būk, mieloji, kol kregždės lakioja, 
Kol pučia tas vėjas, balandis burkuoja. 


O viziris išaiškino: 

- Džiaukis - tai geras ženklas! Tenurimsta tavo širdis, tu 
pasieksi tikslą. 

Ir vieną rytą, kai saulė pakilo į dangų, tolumoje kažkas 
subolavo. 

— Kas ten? - paklausė karalaitis Azizą. 

— O valdove, - atsakė tas, - tai boluoja tvirtovė, o ana ten 
- miestas, į kurį mes keliaujame. 

Ir Tadž al Mulukas labai nudžiugo, ir jie paskubino žingsnį, 
ir netrukus įžengė pro miesto vartus. Jie nujojo į didelį chaną, 
vadinamą Pirklių būstu, apsistojo ten, sukrovė į sandėlius savo 
prekes ir keturias dienas ilsėjosi. Tada viziris „patarė išsinuomoti 
didelį namą. Jie taip ir padarė, ir persikėlė ten, o viziris su Azizu 
vis laužė galvas, kaip čia pasiekus tai, ko jie atvyko, nes kara- 
laičio galva iš tos didelės meilės buvo visai susisukusi. 

Ir pagaliau viziris tarė Tadž al Mulukui: 

- Žinok, jei mes čia taip sėdėsim rankas sudėję, niekada 
nepasieksim trokštamo tikslo. Man šis tas atėjo į galvą, ir, Alacho 
padedami, įvykdysim, kas sumanyta. 

— Sakyk, kas tau atėjo į galvą? - paklausė karalaitis. 

Ir viziris tarė: 

— Reikia audinių turguje išsinuomoti krautuvėlę, kur tu 
sėdėtum ir prekiautum, nes visiems - ir turtingiems, ir vargšams 
- audiniai reikalingi. Tavo darbas - sėdėti krautuvėje, o Azi- 


265 


131 naktis 


zas tegu būna pardavėju ir padavinėja tau audinių atraižas. 

— Geras sumanymas! - sušuko Tadž al Mulukas. Jis apsivilko 
prabangiais pirklio rūbais, pasiėmė pinigų, kad galėtų gražiai 
įrengti krautuvę, ir nuėjo į prekyvietę. 

Pirkliai, pamatę Tadž al Muluką, jo jaunystę ir grožį, ėmė 
sakyti vienas kitam: “Turbūt Ridvanas !** atvėrė rojaus vartus ir 
pamiršo, o tas jaunuolis išėjo pro juos. Jis turbūt angelas". Jie 
parodė seniūno krautuvę, ir seniūnas, pamatęs vizirį, pasitiko juos 
labai pagarbiai: viziris buvo pagyvenęs ir garbingas vyras, o su 
juo du jaunuoliai - Tadž al Mulukas ir Azizas. Pirkliai, buvę 
kartu su seniūnu, sakė vienas kitam: “Šitas senis, be abejonės, 
tų dviejų jaunikaičių tėvas". Viziris pamatė, kad seniūnas - 
iškilnus, garbingas senis, turintis daug vergų, baltųjų ir juodųjų. 

Ir seniūnas paklausė: 

— Ar turit kokį norą, kurį mes galėtume patenkinti? 

— Taip, - atsakė viziris. - Aš jau senas žmogus, visur ke- 
liauju su šiais dviem jaunuoliais. Atvykęs į kokį nors miestą 
gyvenu ištisus metus, kad jie galėtų apžiūrėti jį ir susipažinti su 
to krašto papročiais. Ir šiame mieste aš norėčiau išsinuomoti 
krautuvę, pačią geriausią, kokia tik yra, kur galėčiau pasodinti 
juos prekiauti, kad susipažintų su papročiais, išmoktų parduoti 
ir pirkti, imti ir duoti. 

Seniūnas atsakė: 

— Nedidelė bėda. 

Ir meiliai žiūrėjo į tuos du jaunuolius, nes jis labiau mėgo 
vyrus nei moteris, buvo linkęs sueiti į meilės ryšius su vyrais. 
“Štai kur puikus grobis! Garbė tam, kuris sukūrė juos!" - 
pamanė seniūnas ir ėmė juos vaišinti ir patarnauti nelyg koks 
tarnas. O paskui paskyrė jiems krautuvę dengtos galerijos vidu- 
ryje, pačią geriausią ir prašmatniausią — erdvią, su dramblio 
kaulo ir juodmedžio lentynomis, ir padavė viziriui raktus. Tada 
jie nuėjo į chaną, kur buvo sukrautos jų prekės, ir liepė tarnams 
viską nunešti į tą krautuvę ir išdėlioti į lentynas... 

Tuo tarpu išaušo rytas, ir Šachrazada nutraukė pasakojimą. 


16 Ridvanas - angelas, saugantis rojaus vartus. Frazės 
prasmė tokia, kad Tadž al Mulukas jiems atrodė toks pat 
gražus kaip rojaus jaunikaičiai. 

Šimtas trisdešimt antroji naktis 


Kai atėjo šimtas trisdešimt antroji naktis, Šachrazada tęsė: 

Pasakojama, o laimingasai karaliau, kad viziris, Tadž al 
Mulukas ir Azizas, paėmę krautuvės raktą, liepė tarnams nunešti 
ten visas prekes, audinius ir retenybes. O kitą dieną viziris 
nuvedė abu jaunuolius į pirtį, ir išėjo jie iš ten spindintys, raus- 
vais skruostais ir šviečiančiomis akimis. O abu jaunikaičiai buvo 
nepaprasto grožio, būdami pirtyje jie pateisino tokius poeto 
žodžius: 


Kaip jie žengia per žemę, nelauktai pamačiau. 
Kad į mano akis jie įžengtų greičiau! 


O seniūnas sužinojo, kad jie nuėjo į pirtį, ir laukė jų prie 
durų. Jaunuolių grožis akinte akino jį, o tie mandagiai pasi- 
sveikino ir pasikvietė į savo krautuvę. Iš didelės pagarbos jie 
ėjo pirma jo, nes juk jis buvo prekyvietės seniūnas. Ir kai tas 
pamatė krutančias jaunuolių strėnas ir virpčiojančius sėdmenis, 
apėmė jį nenumaldoma aistra, jis tik pūkštė ir krenkštė, o 
negalėdamas daugiau kentėti, pasakė tokį dvieilį: 


Kaip jie žengia ber žemę, nelauktai bamačiau. 
Kad į mano akis jie įžengtų greičiau! 


Išgirdę tai, jaunuoliai ėmė prašyti, kad jis eitų su jais į pirtį 
vėl, ir seniūnas, negalėdamas patikėti savo laime, nuskubėjo į 
pirtį, o jaunuoliai - drauge su juo. Viziris tuo metu dar nebuvo 
išėjęs iš pirties. Išgirdęs seniūno balsą, jis išėjo jo pasitikti ir 
pakvietė pas save, bet tas atsisakė, ir tada Tadž al Mulukas 
paėmė jį už vienos rankos, Azizas —- už kitos ir nuvedė į atskirą 
kambarį. Ir šitas bjaurus senis pakluso jiems, jo aistra dar la- 
biau padidėjo, ir Tadž al Mulukas ėmė prisiekinėti, kad jis 
išprausiąs seniūną, o Azizas - kad tik jis pilsiąs ant jo vandenį. 

Senis atsisakinėjo, nors nepaprastai šito troško, ir viziris jam 
tarė: 

- Jie tavo vaikai, tad leisk jiems išmaudyti tave. 

— Te Alachas išsaugo tau juos! - sušuko seniūnas. - Iš tikro 
laimė ir palaiminimas drauge su jumis atėjo į mūsų miestą! 

Ir pasakė tokius du dvieilius: 


Pasirodei — ir žemė žalia, 
Ir aplink žydi gėlės spalvingos. 


Šaukia žemė ir žmonės visi: 
“O atvykėli, būki laimingas!" 


Jie padėkojo už tuos žodžius, ir Tadž al Mulukas visą laiką 
prausė jį, o Azizas pylė vandenį. Senis jautėsi tarytum rojuje. 
O paskui, kai išsiprausė, seniūnas atsisėdo prie vizirio neva 
pasikalbėti, o iš tiesų akių nenuleido nuo jaunuolių. Kai tie 
apsirengė ir išėjo iš pirties, viziris kreipėsi į seniūną: 

- O pone, iš tikro pirtis - gyvenimo labas! 

- Tesuteikia Alachas per ją sveikatos tau ir tavo vaikams ir 
teapsaugo juos nuo blogos akies! - sušuko seniūnas. — Gal jūs 
pamenat ką nors iš to, ką sakė iškalbingieji apie pirtį? 

- Aš žinau du dvieilius, — atsiliepė Tadž al Mulukas ir 
pasakė: 


Būtų gera gyvent chamame, 
Nepatinka tiktai jo ankštumas. 


Rojaus sodai ilgam - nuobodu, 
O šis pragaras - vien malonumas. 


Tada Azizas tarė: 
- Ir aš pamenu du dvieilius. Štai jie: 


O bustas, kur net akmenys žiedais pražysta! 


Žibintai šviečia aplink jį didžiuliai. 


Jį pragaru laikai, o jis juk rojaus sodas, 
Kur susitinka saulės ir mėnuliai. 


Seniūnui labai patiko tos eilės, ir jis sušuko: 
- Prisiekiu Alachu, jūs esate nepaprasto grožio ir iškalbos, 
bet paklausykite ir manęs! - Ir jis pasakė tokias eiles: 


Kokia puiki liebsna, kaib ji saldžiai kankina, 
Ir kuną prikelia, ir sielą atgaivina! 

Ar ne stebuklas tai, kad laimės žiedas žydi, 
Nors apačioj ugnis jį taikosi praryti? 


Kas čia apsilankys, tas amžiais bus laimingas, 
Dings tvenkiniuos bilnuos jo ašaros graudingos. 


Paskui jis paleido savo žvilgsnį ganytis jaunikaičių grožybių 
lankose. 

Tada seniūnas pakvietė juos į svečius, bet jie atsisakė ir nuėjo 
namo pailsėti po pirties karščio. Kai patekėjo saulė, jie atsibudo 
pailsėję ir džiugiai nusiteikę. Sukalbėję rytines maldas, nuėjo į 
krautuvę, kurią tarnai jau buvo išpuošę: iškloję šilko kilimais ir 
pagalvėlėmis, pastatę du suoliukus, kurie kainavo po šimtą 
dinarų, ir užkloję juos karališkais kilimais, apsiūtais aukso juosta. 
Tadž al Mulukas atsisėdo ant vieno suoliuko, Azizas — ant kito, 
viziris — krautuvės viduryje, o prieš juos. stovėjo tarnai. Ir prie 
krautuvės susirinko daugybė žmonių, susidomėjusių svetimšaliais, 
prabanga ir prekėmis, ir tą dieną nemažai buvo parduota, o per 
miestą nuvilnijo kalbos apie Tadž al Muluko grožį. 

Praėjo kelios dienos, ir kaskart vis daugiau žmonių ateidavo 
į krautuvę. Viziris patarė Tadž al Mulukui saugoti savo paslaptį, 
o pats nuėjo namo pagalvoti, kaip čia greičiau pasiekus tikslą. 
Ir Tadž al Mulukas, besikalbėdamas su Azizu, tarė: 

— Gal vieną gražią dieną ateis kas nors iš Sit Dunjos namų? 

Slinko dienos ir naktys, nerimas ir ilgesys vis labiau graužė 
karalaičio širdį, valgis ir miegas nebeteikė jokio džiaugsmo. Ir 
štai kartą sėdi Tadž al Mulukas nuliūdęs, tik staiga ateina senė... 

Tuo tarpu išaušo rytas, ir Šachrazada nutraukė pasakojimą. 


Šimtas trisdešimt trečioji naktis 


Kai atėjo šimtas trisdešimt trečioji naktis, Šachrazada tęsė: 

Pasakojama, o laimingasai karaliau, kad viziris Dandanas sekė 
Dau al Makanui istoriją: 

Ir štai sėdi kartą Tadž al Mulukas, tik staiga mato - eina 
senė, o jai iš paskos seka dvi vergės, sustoja jos prie karalaičio 
krautuvės. Senė, pamačiusi, koks jis lieknas, kokio skaistaus 
veido, koks žavus, taip apstulbo, kad net privarė į plačkelnes. 

O paskui, atidžiau įsižiūrėjusi, pamanė: “Tai ne žmogus, o 
angelas, nusileidęs iš aukštybių!" 

Ji priėjo arčiau ir pasisveikino su Tadž al Muluku, o tas 
atsistojo, atsakė į jos pasveikinimą ir nusišypsojo, ir visa tai darė, 
kumštelėtas Azizo. Paskui jis pasivadino senę arčiau ir ėmė 
vėduoti ją vėduokle, kol ta pamiršo gatvės karštį ir paklausė: 

- O vaike mano, ar tu iš mūsų žemių? 

— Prisiekiu Alachu, ponia, - atsakė Tadž al Mulukas skam- 
biu ir švelniu balsu, - anksčiau nebuvau čia kojos įkėlęs, o 
pasilikau todėl, kad labai patiko. 

- Terodo tau pagarbą visi atvykėliai! - sušuko senė. - O 
kokių audinių tu atsivežei? Parodyk man ką nors gražaus; juk 
nuostabūs Žmonės atveža nuostabių dalykų. 

Kai Tadž al Mulukas išgirdo šiuos Žodžius, širdis tik suvir- 
pėjo, ir jis nesuvokė jos žodžių prasmės, bet Azizas mirktelėjo 
jam ir parodė ženklą, tada Tadž al Mulukas atsakė: 

- Aš turiu visko, ko tik gali užsimanyti, turiu audinių, 
derančių tik karaliams ar jų dukterims. Sakyk, kam tu nori 
nupirkti prekių, kad galėčiau parodyti pačias tinkamiausias. 

- Aš noriu audinio Sit Dunjai, karaliaus Šachramano duk- 
teriai, — tarė senė. 

Išgirdęs savo mylimosios vardą, karalaitis net nukaito iš 
džiaugsmo ir paliepė Azizui: 

- Atnešk man tokius ir tokius rietimus! - Ir tas atnešė, o 
Tadž al Mulukas pats išvyniojo kiekvieną audinį ir kalbėjo: - 
Išrink tai, kas jai pritinka, tokių audinių pas kitus pirklius nerasi. 

Senė išsirinko audinių už tūkstantį dinarų ir paklausė: 

- Kiek aš skolinga? 

Ir Tadž al Mulukas atsakė: 

- Nesiderėsiu gi aš su tavim dėl tokios menkos sumos! 
Garbė Alachui, kuris leido man susipažinti su tavim! 

- Tesaugo Alachas tavo skaistų veidą ilgus metus! - sušuko 
senė. - Ir teišsaugo sveikatą tai, kuri miegos tavo glėbyje ir 
mėgausis tavo jaunyste, - ypač jei ji tokia pat graži kaip ir tu! 

Tadž al Mulukas ėmė taip juoktis, kad net parvirto aukš- 
tielninkas, ir sušuko: 

- O tu, tvarkantis reikalus pasileidusių senių rankomis! Tai 
jos viską padaro! 

- Vaike mano, kuo tu vardu? - paklausė senė. 

- Tadž al Mulukas. 

- Tai karaliaus arba jo vaikų vardas, o tu gi apsirengęs 
pirklio rūbais. 

Ir Azizas paaiškino: 

- Jo tėvai ir artimieji taip jį mylėjo ir brangino, kad pa- 
vadino tokiu vardu. | 

— Tu teisus, - sušuko senė, - tesaugo Alachas tave nuo 
blogos akies, nuo priešų kėslų ir pavyduolių, nors tavo grožis 
ir pervertų jų širdis! — Ji pasiėmė išsirinktus audinius ir išėjo, 
priblokšta jo grožio. 

Parėjusi tarė Sit Dunjai: 

— O ponia, aš atnešiau tau gražių audinių. 

— Parodyk, - tarė karalaitė, o kai pamatė juos, apstulbusi 
sušuko: - O, aukle! Kokie nuostabūs audiniai! Tokių aš dar nesu 
mačiusi mūsų mieste! 

- Ponia, o jų pardavėjas dar nuostabesnis. Matyt, Ridvanas 
atvėrė rojaus vartus ir pamiršo juos užverti, pro juos ir bus išėjęs 
nepaprasto grožio jaunikaitis - tas, kuris pardavė šiuos audinius. 
Aš noriu, kad šią naktį jis praleistų tavo guolyje, nes jis yra 
tikriausia pagunda kiekvienam, kas pasižiūri į jį. 

Sit Dunja nusijuokė ir sušuko: 

- Tesugėdina tave Alachas, bjauri sene! Tu nusišneki, nes 
į senatvę pametei protą. - Ir dar kartą apžiūrėjo audinius, dabar 
jie dar gražesni pasirodė, nes tokių gyvenime nebuvo mačiusi. 
- Puikūs audiniai, prisiekiu Alachu! - sušuko ji. 

— O kad tu pamatytum jų savininką, tai sakytum, kad jis 
puikiausias iš visų Žemės vyrų! 

- Ar tu nepaklausei, gal jam ko stinga? Tegu jis pasako, mes 
viską parūpinsime. 

Ir senė linguodama galvą atsakė: 

- Tu labai įžvalgi. Iš tikro jam kai ko stinga, nes nėra 
pasaulyje žmogaus, kuris turėtų visiškai viską. 

— Tai nueik pas jį, - tarė Sit Dunja, - ir pasakyk: “Atei- 
damas tu pagerbei mūsų žemę ir mūsų miestą. Pasakyk, gal ko 
nori - ir mes padarysime". 

Senė grįžo pas Tadž al Muluką, ir kai tik jis pamatė ją, 

begalinis džiaugsmas užliejo jam krūtinę. Kai senė persakė Sit 
Dunjos žodžius, karalaitis net apsvaigo iš laimės ir tarė: 

- Gal tu nuneštum jai mano laišką? 

Senė sutiko. Ir Tadž al Mulukas paėmė popieriaus ir plunks- 
ną ir parašė: “Tau rašo tas, kurį paėmė į nelaisvę ilgesys ir 
uždarė į troškimų kalėjimą, ir negalės jis išeiti tol, kol nesulauks 
susitikimo ir suartėjimo, nes jį kankina meilė ir išsiskyrimas su 
mylimąja". Jam iš akių pasipylė ašaros, ir jis prirašė tokias eiles: 


Aš rašau tau laišką, mano mylimoji, 
Apie tai, kaip širdį sielvartas kamuoja. 


Pirmoje eilutėj: kaib liebsnoja siela, 
Antroje eilutėj: kaib mylėti miela. 


O trečioj eilutėj: neviltis abniko, 
Ketvirtoj eilutėj: tik aistra išliko. 


O penktoj: ar teks dar mums drauge gyventi? 
Ir šeštoj eilutėj: tai kada ta šventė? 


Paskui jis sulankstė laišką ir padavė senei sakydamas: 

— Nunešk šitą laišką Sit Dunjai ir paimk iš manęs štai tūks- 
tantį dinarų kaip pagarbos ženklą. 

Ir senė išėjo. O Sit Dunja, perskaičiusi laišką ir suvokusi jo 
prasmę, sušuko: 

— Ach, kaip čia dabar yra, iki ko gi aš nusiritau, jei šitas 
pirklys siunčia man laišką ir prašo leidimo susitikti? Jei nebijočiau 
Alacho, tikriausiai užmuščiau jį ir nukryžiuočiau ant krautuvės 
durų! 

- O kas gi ten parašyta, tame laiške, kad taip sujaudino 
tave? — paklausė senė. - Ar jis skundžiasi dėl skriaudos, ar 
reikalauja pinigų už audinius? 

— Vargas tau, laiške tik aistringi meilės žodžiai! - sušuko 
karalaitė. — Ir tai tu kalta, nes iš kurgi tas šėtonas galėjo sužinoti 
apie mane? 

- O ponia, - atsakė senė, - tu sėdi savo rūmuose, ir netgi 
skrendantis paukštis nepasiekia tavęs. Ko tu bijai šuns lojimo, 
jei esi ponia, pono duktė? Nebausk manęs, kad atnešiau tau šį 

laišką nežinodama, kas jame parašyta. Tačiau geriausia būtų, kad 
tu parašytum jam ir uždraustum tokius dalykus daugiau kalbėti 
ir pagrasintum, kad nužudysi jį. 

- Bijau, kad jei parašysiu, jis pasigvieš manęs,- tarė Šit 
Dunja. 

Bet senė paprieštaravo: 

- Išgirdęs grasinimus ir gąsdinimus, jis pasitrauks. 

„- Paduokite man kuo rašyti, - sušuko karalaitė, ir kai viskas 
buvo atnešta, parašė tokias eiles: 


0 tu, kurs kartoji, kad meilė - žiauruolė, 
Kad mintys absunko, kad miegas prapuolė! 


Prašai, kad delčia prie tavęs priartėtų, 
Bet ar kas paklausia, ko delčiai reikėtų? 


Aš tau atsakau šitą sykį geruoju: 
Kuklus buk! Antraib neišvengsi pavojų. 


Jei šneką vėl kreibsi į savąją pusę, 
Prisiekiu tau, sielvartą didį bajusi. 


Prisiekiu mus kūrusiu iš kūno ir kraujo, 
Mėnuliais ir saulėm, ir smėlžemio sauja, - 


Jei valią liežuviui ir vėlei tu duosi, 
Ant palmės liemens aš tave nukryžiuosiu! 


Tada ji suvyniojo laišką ir padavė jį senei sakydama: 

- Perduok jam ir pasakyk: “Nustok šitaip kalbėti!" 

Ir senė kitą rytą nuskubėjo pas Tadž al Muluką, o tas jau 
nekantriai jos laukė ir labai nudžiugo, kai ji atėjo. Senė padavė 
jam laišką ir tarė: 

- Perskaityk, kas ten parašyta, - ir pridūrė: - Sit Dunja labai 
supyko perskaičiusi tavo laišką, bet aš sugebėjau nuraminti ją 
ir įkalbėjau parašyti tau. 

Tadž al Mulukas padėkojo jai ir liepė Azizui, kad duotų 
senei tūkstantį dinarų, o pats atplėšė laišką. Perskaitęs jį, karalaitis 
graudžiai pravirko. Senės širdis sugrudo, sunku jai buvo girdėti 
jo aimanas. 

— Vaike mano, - tarė ji, - kas gi parašyta laiške, kad tu taip 
raudi? 

- Ji grasina, - atsakė jis, - kad užmuš ir nukryžiuos mane, 
ji draudžia man daugiau rašyti jai, o jei negalėsiu rašyti - mirtis 
man mielesnė nei gyvenimas. Perduosiu jai per tave dar vieną 
laišką, ir tegu ji daro, ką nori. 

— Tesaugo Alachas tavo jaunystę! - sušuko senė. - Aš 
neišsigąsiu pavojaus, perduosiu laišką ir dar padėsiu tau pasiekti 
tikslą. 

— Aš atsilyginsiu tau už viską, ką dėl manęs padarysi, ir tavo 
darbai bus ant vienos svarstyklių lėkštės, o atlyginimas - ant 
kitos, - pasakė Tadž al Mulukas.- Tu nuovoki moteris ir pa- 
tyrusi, Žinai visas gudrybes, ir visa, kas yra sunku, tau lengva 
padaryti. 

Paskui jis paėmė popieriaus lapelį ir parašė tokias eiles: 


Mane nužudyti grasina jinai, 
Tačiau nebijau aš užmigt amžinai. 


Kai atstumia meilė, kai plyšta širdis, 
Verčiau negyventi, verčiau pražūtis. 


Ateikit, prašau jus Alacho vardu, 
Man, jūsų belaisviui ir vergui, skaudu. 


Valdove, atleiskit, kad myliu aš jus! 
Kas laisvą pamilsta, tas būna teisus. 


Parašęs giliai atsiduso ir pravirko, o senė paėmė iš jo laišką 
ir tarė: 

- Nusiramink! Pamatysi, aš tave nuvesiu pas Sit Dunją... 

Tuo tarpu išaušo rytas, ir Šachrazada nutraukė pasakojimą. 


Šimtas trisdešimt ketvirtoji naktis 


Kai atėjo šimtas trisdešimt ketvirtoji naktis, Šachrazada tęsė: 
Pasakojama, o laimingasai karaliau, kad senė tarė Tadž al 
Mulukui: 


- Nusiramink! Pamatysi, aš tave nuvesiu pas Sit Dunją. 

Ir, palikusi jį lyg ant ugnies, nuėjo pas karalaitę, o toji 
perskaičiusi laišką net išblyško iš įniršio. 

— Eik ir pasakyk jam, jei rašys man laiškus, aš nukirsiu jam 
galvą! — tarė karalaitė. 

O senė pasiūlė: 

- Parašyk jam tuos žodžius ant popieriaus, tai jis labiau 
išsigąs. 

Ir Sit Dunja parašė tokias eiles: 


O tu, kurs visad lengvabūdis buvai, 
Kurs meilės norėjai, tačiau negavai. 


Sieki tu apviltas žvaigždynų aukštų, 
Nors netgi mėnulio nepbasiekei tu. 


Nejaugi mums artimas būti vilies 
Ir liemenį mūsų laimingai paliest? 


Pamiršk tai - antraip as ateisiu rūsti 
Tą dieną, kai galvos bražyla anksti. 


Senė nuėjo pas Tadž al Muluką ir tarė: 

- Štai atsakymas į tavo laišką! 

Jaunuolis perskaitė jį ir sušuko: 

— Norėčiau, kad kas dabar padarytų man galą, bent pail- 
sėčiau. Iš tikro mirtis man saldesnė nei toks gyvenimas! - Ir jis 
parašė ant popieriaus lapelio: 


Brangioji! Nebuki žiauri, tolima! 
Ateiki pas mylintį nedelsdama. 


Gyventi baisu man, kai rūstauji tu, 
Gyvybę drauge su tavim prarandu. 


Jis padavė senei laišką ir pridėjo tūkstantį dinarų sakydamas: 

— Po šito laiško mes arba susitiksim, arba niekuomet dau- 
giau apie ją negirdėsiu. 

(O senė atsakė: 

- Vaike mano, aš noriu tau tik gero, noriu, kad ji atsidurtų 

tavo glėbyje, nes tu - skaisčiai šviečiantis mėnulis, o ji - tekanti 
saulė. Jei aš nesujungsiu jūsų, mano gyvenimas bus veltui nu- 
gyventas. Devyniasdešimt metų gyvenu apgaudinėdama ir 
klastaudama, tai negi man pritrūks jėgų suvesti judu drau- 
džiamam dalykui? 

Ir ji, nuraminusi tokiais žodžiais jo sielą, atsisveikino ir 
patraukė į rūmus. Karalaičio laiškelį ji įsikišo į plaukus ir nuėjo 
pas Sit Dunją. Atsisėdusi šalia jos, pasikasė galvą ir tarė: 

— O ponia, gal paieškotum man galvą, nes aš seniai bebuvau 
pirty. 

Sit Dunja išleido senės plaukus, ėmė juos sklaidyti, ir iškrito 
iš jų popieriaus lapelis. Karalaitė paklausė, kas čia, o senė at- 
sakė: 

- Turbūt kai aš sėdėjau to pirklio krautuvėje, prikibo tas 
popierėlis. Duokš, aš nunešiu jį atgal - gal čia kokia reikalinga 
sąskaita. 

Sit Dunja išlankstė lapelį ir perskaitė, o kai suprato jo 
prasmę, tarė senei: 

- Tai viena iš tavo gudrybių. Jei tu nebūtum mano auklė, 
tai gautum lupti. Alachas užsiundė ant manęs tą pirklį, ir visa 
tai tavo rankų darbas. Nežinau, iš kokio krašto atkeliavo tas 
pirklys, bet tik jis vienas drįsta šitaip elgtis. Bijau, kad galų gale 
viskas išaiškės, juo labiau kad jis ne mano luomo ir neprilyg- 
sta man. 

— Niekas nedrįsta sakyti tokių žodžių, nes bijo tavo įniršio 
ir gerbia tavo tėvą. Nieko blogo neatsitiks, jei tu jam parašysi, 
— tarė senė. 

— O aukle, - sušuko karalaitė, - kaip šitas kipšas drįsta man 
tokius žodžius rašyti ir nebijo karaliaus rūstybės? Nežinau, ką 
daryti: jei liepsiu jį nužudyti — tai bus neteisinga, jei paliksiu kaip 
yra - jis elgsis dar įžūliau. 

— Parašyk jam laišką, gal atsitrauks, - patarė senė, ir Sit 
Dunja parašė tokias eiles: 


Tu man priekaištauji? Visai bakvaišai, 
Kad laiškus eiliuotus kas dieną rašai? 


Draudimai tik didina tavo geismus, 
Jei paslaptį saugočiau, būtum ramus, 

Pats slėbk savo meilę, nerodyki jos, 
Vis tiek neklausysiu aš tavo raudos. 


O jeigu pradėsi vėl savo šnekas, 
Tave greitai paukštė žudikė suras. 


Beširdė mirtis basakys tau: “Eime!" 
Ir prieglobstį rasi giliai bo žeme. 


Savuosius liudėt palikai kitados, 
Dabar be tavęs lig mirties jie raudos. 


Kitą dieną senė nunešė tą laišką Tadž al Mulukui, ir kai tas 
ji perskaitė, suprato, jog karalaitė yra kietaširdė ir jis niekuomet 
o viziris tarė: 

- Žinok, kad tik vienas dalykas dabar gali būti naudingas: 
parašyk jai ir pagąsdink Alacho rūstybe. 

— Azizai, broli mano, parašyk jai už mane, kaip išmanai, — 
paprašė jaunikaitis. Ir Azizas parašė tokias eiles: 


Alache! Maldauju: išgelbėk mane 
Ir tą, kur kankina, baverski kilnia. 


Net oras nudegina tartum ugnis, - 
Kol ji bus žiauri man, tol skausmas nenyks. 


Kada aš paliausiu su ja but švelnus? 
Kada baigs ji aitrinti mano jausmus? 


Kenčiu aš, ir galo tai kančiai nėra. 
Aš vienas, tik Viešpats paguoda tikra. 


Kada aš bamiršiu, kad myliu karštai, 
Kai, valią praradęs, vis moku už tai? 


O tu, pagailėjus man meilės saldžios, 
Ar tu nebijai netekties, negandos ? 


Juk vien dėl tavęs išėjau iš namų 
Ir vienas dabar tarb žmonių svetimų. 

Tadž al Mulukui patiko toks Azizo laiškas, ir jis perdavė jį 
senei, kad nuneštų Sit Dunjai, o toji, perskaičiusi eiles, labai 
užsirūstino ir sušuko: 

— Visi nemalonumai per šitą bjaurią senę! Ei, vergės ir 
eunuchai, primuškite ją! - Ir visi puolė mušti ją, kol ta prarado 
sąmonę, o kai pagaliau atsigaivelėjo, karalaitė tarė: - O bjauri 
sene, jei nebijočiau visagalio Alacho, užmuščiau tave vietoj! 

Tada ji liepė nuvilkti senę ir išmesti už vartų. Vergės taip 
ir padarė, ir tada senė šiaip ne taip nuklibikščiavo iki savo namų, 
glostydamasi sudaužytus šonus. 

O rytą ji nuėjo pas Tadž al Muluką ir viską jam papasakojo. 
Karalaičiui pagailo senės, ir jis tarė: 

— Man skaudu, motinėle, kad per mane taip atsitiko, bet taip 
jau, matyt, buvo likimo lemta. 

— Nesikrimsk! Aš tol stengsiuos, kol suvesiu judu, kol nu- 
vesiu tave pas tą begėdę, kuri liepė primušti mane. 

- Papasakok man, kodėl ji nemėgsta vyrų, - paprašė Tadž 
al Mulukas. 

- Toji neapykanta atsirado dėl sapno. Ji sapnavo, kad 
medžiotojas ištiesė tinklus ir pabarstė kviečių, ir suskrido daugybė 
paukščių jų lesti. O tarp jų buvo du balandžiai, patinėlis ir 
patelė. Karalaitė susapnavo, kad balandžio kojelė įsipainiojo 
tinkle ir jis ėmė taip plakti sparnais, kad net visi paukščiai 
išsigandę nuskrido, tik balandėlė liko ir snapeliu baksnojo tinklo 
akutę tol, kol išlaisvino savo draugą, ir jie abu nuskrido. Po 
kurio laiko paukščiai vėl susirinko, ir dabar įstrigo balandėlė, 
o visi paukščiai nuskrido, balandis irgi, net nemėginęs išlaisvinti 
jos. Tada atėjo medžiotojas, sugavo balandėlę ir papjovė ją. 
Karalaitė nubudo ir išsigandusi sušuko: “Visi patinai tokie kaip 
tas balandis: iš jų nieko gero - bet kokiai moteriai nieko gero 
iš vyro!" 

Ir Tadž al Mulukas tarė: 

— Aš norėčiau nors kartelį pažvelgti į ją, o paskui tegu ir 
numirčiau! Sugalvok kokią nors gudrybę! 

- Žinok, - atsakė senė, - yra toks sodas prie rūmų, kur ji 
vaikštinėja, ir išeina ji vieną kartą per mėnesį, o po dešimties 
dienų kaip tik ateis laikas jai vaikštinėti po sodą. Aš pranešiu 
tau, kada ji susiruoš išeiti iš rūmų, o tu tada būk sode, galbūt 

pamačius tave, jos širdyje įsidegs meilė. O juk meilė - svarbiau- 
sia susijungimo priežastis. 

Tadž al Mulukui patiko jos pasiūlymas, ir jiedu su Azizu 
nusivedė senę į savo namus, kad toji žinotų, kur ieškoti kara- 
laičio. Tada Tadž al Mulukas tarė Azizui: 

- O broli mano, krautuvė man daugiau nereikalinga! Jau 
atsitiko tai, dėl ko aš ją atidariau, ir aš dovanoju tau ją su 
viskuo, kas ten yra, nes tu dėl manęs atkeliavai į šitą svečią 
kraštą, metęs savo reikalus. 

Azizas priėmė dovaną, tada jiedu nuėjo pas vizirį ir apsakė, 
ką nusprendę. 

- Eime į sodą, ten ir sugalvosim, ką toliau daryti, - pasiūlė 
viziris. 

Jie apsirengė gražiais drabužiais ir išėjo, o jiems iš paskos 
sekė trys vergai. Sode jie surado seną sodininką, ir viziris pa- 
davė jam šimtą dinarų sakydamas: 

- Nupirk mums ko nors valgyti. Mes svetimšaliai ir norėtume 
čia pailsėti. 

Ir sodininkas nuėjo į turgų, o viziris su jaunikaičiais įžengė 
į sodą. Ir jiems patiko ten. Kai sodininkas grįžo ir visi pavalgė, 
viziris paklausė: 

— Papasakok man apie šitą sodą: jis tavo ar tu jį nuomoji? 

- Sodas priklauso karaliaus dukteriai Sit Dunjai, - atsakė 
senis. 

— O kiek ji tau moka už tarnybą? - vėl paklausė viziris. 

- Vieną dinarą per mėnesį. 

Viziris apžvelgė sodą ir pamatė jo viduryje aukštus rūmus, 
tik jie buvo apšepę. 

— O seneli, - tarė jis, - aš noriu padaryti čia gerą darbą, 
kad tu mane ilgai prisimintum. Štai imk tris šimtus dinarų. 

Pamatęs auksą, sodininkas sušuko: 

- O pone, ką nori, tą daryk. 

Ir viziris su jaunikaičiais grįžo namo, o kitą rytą viziris 
nusamdė baltintojus, piešėją ir auksakalį, atnešė jiems visus 
reikiamus įrankius ir liepė nubaltinti tuos sodo rūmus ir išpuošti 
juos piešiniais. Paskui jis liepė atnešti aukso ir smėlio ir tarė 
piešėjui: 

— Vidury nubaltintos sienos nupiešk medžiotoją, kuris ištiesė 

tinklus, ir į juos įkliuvo balandėlė ir kiti paukščiai. O ant kitos 
sienos nupiešk medžiotoją, laikantį tą balandėlę rankoje ir 
prikišusį peilį jai prie kaklo. O dar toliau nupiešk didelį plėšrų 
paukštį, kuris pagavo balandį patinėlį ir suleido nagus į jo širdį. 

Kai viskas buvo padaryta taip, kaip norėjo viziris, jie parėjo 
namo ir ėmė laukti dienos, kada Sit Dunja išeis į sodą. Tadž 
al Mulukas tarė Azizui: 

- Broli mano, pasakyk man kokias nors eiles, gal tai iš- 
blaškys mano sielvartingas mintis. 

Ir Azizas pasakė: 


Kas nemyli balto veido ir kaitrių akių 
Ir tau sako, kad laimingas, - neklausyk tokių. 


Vien tik meilėj brasmę randam, žino tai tasai, 
Kas patyrė meilės jausmą kažkada balsai. 


0 Alache, man palik tą naštą ant pečių, 
Kol aš gyvas, neatimki nemigų saldžių! 


Paskui jis pravirko ir pasakė tokias eiles: 


Ibn Sina bylojo savo “Pagrinduos", 
Kad pamilus eilės gelbsti visados. 


Sakė, kad jei mielą geidžiam suturėl, 
Tinka saldus vaisiai ir pilna taurė. 


Pabandžiau aš elgtis taib, kaip sakė jis, 
Palanki, atrodo, buvo man lemtis. 


Bet, mielos atstumtas, supratau vėlai, 
Kad Ibn SŠinos vaistai - vien tik tauškalai. 


Nustebo karalaitis, kad Azizas taip iškalbingai ir gražiai 
pasakė, o viziris irgi panoro palinksminti savo poną ir tarė: 


Aš maniau, kad mielą sau palenkti galiu 
Dovanom rinktinėm, skambumu eilių. 


Aš maniau: nesunkiai gausiu, ko geidžiu, 
Nors esi bražudžius tu jau daug širdžių. 

Betgi supratau aš, kad bati renkies, 
Ką apdovanoti, kam suteikt vilties, 


Supratau, kad veltui bas tave einu. 
Prisidengęs galvą ilgesio sparnu, 


Aš lizde savajam gyvenu liūdnai, 
Vakare ir rytą vienas amžinai. 


Taip jie leido laiką, o senė grįžo į savo namus ir niekur nė 
kojos nekėlė. Karalaitė užsimanė pasivaikščioti po sodą (o ei- 
davo ji tik su sene) ir pasiuntė jos pakviesti. Senė pasiuntiniui 
tarė: | 

- Tuojau pat ateinu, tik apsirengiu tinkamais drabužiais ir 
susišukuoju plaukus. 

O pati pirmiausia nubėgo pas Tadž al Muluką ir tarė: 

— Pasipuošk gražiausiais rūbais, eik į sodą ir pasislėpk ten. 

— Klausau ir vykdau! - atsakė karalaitis, ir jie susitarė, kokį 
ženklą senė jam duos, kad jau gali išlįsti iš savo slėptuvės. 

Paskui ji nuėjo pas Sit Dunją, o viziris atnešė Tadž al 
Mulukui prašmatnius karališkus rūbus, kainavusius penkis tūks- 
tančius dinarų, apjuosė jį aukso diržu, išpuoštu brangiaisiais 
akmenimis, ir tada visi nuėjo į sodą ir surado sodininką, sėdintį 
prie vartų. Pamatęs karalaitį, senis atsistojo ir pagarbiai tarė: 

- Eik, pasivaikščiok po sodą, - mat jis nežinojo, kad ne- 
trukus išeis Sit Dunja. 

Neišbuvo jis ten nė valandos ir išgirdo triukšmą. Pro slap- 
tas dureles išėjo eunuchai ir vergės. Sodininkas prisiartino prie 
Tadž al Muluko ir tarė: 

- O valdove, ką dabar daryti? Atėjo karalaitė Sit Dunja. 

— Nebijok, aš pasislėpsiu kur nors. 

Tada sodininkas pasišalino. Ir karalaitė išėjo į sodą, o ją 
lydėjo eunuchai, vergės ir senė. Senė pamanė sau: “Su tokia 
didele palyda mes nieko nepasieksime!" Ir garsiai tarė: 

- O karalaite, eunuchai tau dabar nereikalingi, paleisk juos, 
tegu eina sau, nes tik trukdo gėrėtis gėlėmis. 

Sit Dunja taip ir padarė, ir jos abi vaikštinėjo po sodą, o 
Tadž al Mulukas iš savo slėptuvės gėrėjosi nepaprastu karalaitės 
grožiu, ir senė pamažu nuvedė ją prie išpieštų rūmų sienų. 

— Iš tikro čia nupiešta tai, ką aš sapnavau! - sušuko ka- 
ralaitė. Ir apžiūrėjo visus piešinius, gėrėdamasi jais, o paskui tarė: 
— O aukle, aš nekenčiau vyrų ir smerkiau juos, bet pažvelk, 
balandis norėjo grįžti ir išgelbėti savo draugę, tačiau jį sučiupo 
plėšrūnas ir sudraskė! 

Senė apsimetė nieko nežinanti ir lyg netyčiom nuvedė ją ten, 
kur slėpėsi Tadž al Mulukas, ir davė ženklą, kad pasirodytų. Sit 
Dunja po kurio laiko žvilgtelėjo ten ir pamatė jaunikaitį, liekną 
ir gražų kaip mėnulis. 

— O aukle, - sušuko ji, - iš kur atsirado šitas nuostabus 
jaunuolis? 

— Nežinau, bet manau, kad jis yra didžio karaliaus sūnus, 
nes nemačiau vyro, gražesnio už jį. 

Sit Dunja pametė galvą. Ji iš pirmo žvilgsnio įsimylėjo Tadž 
al Muluką, pamiršo visą neapykantą vyrams, nubudo joje aistra, 
ir ji tarė senei: * 

— O aukle, iš tikrųjų šitas jaunikaitis nepaprasto grožio! 

O toji atsakė: 

— Tavo tiesa, ponia! - ir davė karalaičiui ženklą, kad tas eitų 
namo. 

O jį, pamačius mylimąją ir jos grožį, užvaldė nepaprasta 
aistra, širdyje suliepsnojo meilė, kilo nenugalimas troškimas 
susijungti su mylimąja, tačiau jis pakluso senės įsakymui, nuėjo 
namo ir ėmė nekantriai laukti, kada gi ateis senė, o viziris su 
Azizu jį ramino, prašė pakentėti sakydami: 

- Ji žinojo, kad tau naudingiau grįžti namo, antraip nebūtų 
davusi ženklo. 

O karalaitė Sit Dunja, kurią degino meilės ir aistros liepsna, 
tarė senei: 

— Aš žinau, kad tik tu gali suvesti mane su tuo jaunikaičiu. 

- Pabėgusi nuo šėtono, apmėtyta akmenimis, kreipiuosi į 
Alachą! - sušuko senė. - Tu niekinai vyrus, kaipgi tave ištiko 
bėda - užvaldė meilė jam? Bet prisiekiu Alachu, niekas kitas 
tau netinka, tik jis. 

— O aukle, - tarė Sit Dunja, - padėk man susitikti su juo, 
aš tau duosiu tūkstantį dinarų ir drabužių už tūkstantį dinarų, 
o jei tu man nepadėsi, aš tikriausiai mirsiu. 

— Eik į savo kambarius, o aš pasistengsiu susitikti su juo ir 
būtinai padėsiu tau, - tarė senė ir nuskubėjo pas Tadž al 
Muluką. 

Tas pašoko jos pasitikti, nes nekantravo išgirsti, ką toji 
pasakys. Ir senė tarė: 

- Gudrybė pavyko! - ir papasakojo, kaip buvo su Sit Dunja. 

- Kada gi mes susitiksime? - paklausė jaunikaitis, ir senė 
atsakė, jog rytoj. Tadž al Mulukas davė jai tūkstantį dinarų ir 
rūbų už tūkstantį dinarų. 

Kai senė grįžo į rūmus, Sit Dunja paklausė: 

- O aukle, kokias naujienas parneši man apie mylimąjį? 

- Aš sužinojau, kur jis gyvena, ir rytoj jį atvesiu pas tave. 

Karalaitė be galo apsidžiaugė ir gausiai ją apdovanojo. O 
rytą senė nuėjo pas Tadž al Muluką, aprengė jį moteriškais 
rūbais ir tarė: 

- Eik paskui mane, tik neskubėk ir nieko neatsakyk tiems, 
kurie tave kalbins. | 

Ir jie išėjo, o senė mokė jį ir drąsino, taip jie pasiekė rūmų 
vartus, ir senė įėjo, o karalaitis — jai iš paskos, ir jie įėjo pro 
šešerias duris. O prie septintųjų senė tarė: 

- Na, būk ryžtingas, ir kai aš sušuksiu: “Na, mergaite, eik!" 
- tu nedelsdamas, bet ir neskubėdamas eik pro šitas duris, o 
ten pažvelk į kairę — ir pamatysi patalpą su daugybe durų. 
Atskaičiuok penkerias duris ir eik pro šeštąsias: tai, ko tu nori, 
bus už jų. 

— O tu kur eisi? - paklausė Tadž al Mulukas. 

- Aš niekur neisiu, galbūt mane sulaikys vyriausiasis eu- 
nuchas, ir turėsiu pasikalbėti su juo. 

Taip jie priėjo tas duris, kur sėdėjo eunuchas. Pamatęs senę 
su Tadž al Muluku, persirengusiu moterimi, jis paklausė: 

— Kokią vergę tu čia vedi? 

- Tai vergė, apie kurią karalaitė sužinojo, kad moka viską 
daryti, ir nori ją nusipirkti, - atsakė senė. 

Tačiau eunuchas sušuko: 

— Aš nieko nežinau, niekas neįeis pro šitas duris tol, kol aš 
neapieškosiu, taip man liepė karalius... 

Tuo tarpu išaušo rytas, ir Šachrazada nutraukė pasakojimą. 

Šimtas trisdešimt penktoji naktis 


Kai atėjo šimtas trisdešimt penktoji naktis, Šachrazada tęsė: 

Pasakojama, o laimingasai karaliau, kad eunuchas tarė se- 
nei: 

— Niekas nejeis pro šitas duris tol, kol aš neapieškosiu, taip 
man liepė karalius. 

Ir senė rūsčiai sušuko: 

- Žinau, esi protingas ir išauklėtas, bet jei staiga pasikeitei, 
aš pasiskųsiu karalaitei, kad tu neįleidai jos vergės. 

Ir tada šūktelėjo Tadž al Mulukui: 

— Eik, mergaite! 

Karalaitis atvėrė duris ir įėjo, o eunuchas daugiau nieko 
nesakė. 

Tadž al Mulukas atskaičiavo penkerias duris, įėjo pro šeš- 
tąsias ir pamatė Sit Dunją, kuri laukė jo. Karalaitė, pažinusi savo 
mylimąjį, apkabino jį, ir jis tvirtai priglaudė ją prie krūtinės. Tada 
įėjo senė ir surado priežastį išsiųsti visas verges, kad nebūtų 
gėdos. 

- Pasaugok duris, kad kas neįeitų, - paprašė Sit Dunja, ir 
jie abu pasišalino, ir glamonėjosi, glaudė vienas kitą prie krūtinės, 
čia supindavo kojas, čia vėl išpindavo - taip iki pat ryto. O kai 
patekėjo saulė, Sit Dunja užrakino to kambario duris, o pati 
nuėjo į kitą ir atsisėdo ten, kaip visada. Pas ją atėjo vergės, ji 
pasikalbėjo su jomis, įvykdė jų prašymus, o paskui tarė: 

- Eikite sau, aš noriu pabūti viena. 

Vergės pasišalino, o karalaitė nuėjo pas Tadž al Muluką, ir 
tada senė atnešė jiems valgyti, paskui jie mylavosi iki pat ryto, 
o senė buvo užrakinusi jų duris. Taip prabėgo mėnuo. 

O viziris ir Azizas laukė Tadž al Muluko visą mėnesį ir tada 
suprato, kad jis nebegrįš ir greičiausiai žus. Viziris nusprendė 
keliauti į savo kraštą ir viską papasakoti karaliui. 

Ir jie tą pat akimirką susiruošė į kelią ir nuskubėjo į Žaliąją 
žemę, pas karalių Suleimanšachą. Tik įžengę į rūmus, iš karto 
pranešė, kad po to, kai karalaitis nuėjo pas Sit Dunją, jie negavo 
iš jo jokios žinios. Ta diena karaliui buvo baisesnė už pasku- 
tiniojo teismo dieną, jis labai graužėsi išleidęs sūnų ir liepė 

tučtuojau sušaukti kariuomenę. Valdiniai mylėjo jį už teisingumą 
ir teikiamas malones, tad iš visų pusių suplaukė minios karių, 
ir Suleimanšachas nuvedė juos ieškoti Tadž al Muluko. 

O karalaitis ir Sit Dunja šitaip gyveno jau pusę metų, kas 
dieną vis labiau mylėdami vienas kitą, ir Tadž al Mulukas 
pasiryžo atskleisti tai, ką iki šiol slėpė. 

- Žinok, širdies ir sielos mylimoji, - tarė jis, - kad kuo 
ilgiau aš būnu su tavim, tuo stipresnė darosi mano meilė ir 
aistra, nes aš negavau visko, ko troškau. 

- O ko gi tu dar nori, mano akių šviesa? - paklausė Sit 
Dunja. - Jei tu nori ne tik apkabinti, prisiglausti prie manęs ir 
savo kojomis apglėbti manąsias - daryk, kaip tau patinka. 

— Ne šito aš noriu, - atsakė Tadž al Mulukas. - Noriu 
pasakyti tau, kas esu iš tikrųjų. Žinok, aš ne pirklys - aš karalius, 
karaliaus sūnus, mano tėvo vardas - didysis karalius Sulei- 
manšachas, kuris buvo pasiuntęs vizirį pas tavo tėvą, kad išpirštų 
tave man, bet tu atsisakei. Ir jis papasakojo jai visą istoriją ir 
pridūrė: - O dabar aš noriu grįžti pas savo tėvą, kad jis dar 
kartą pasiųstų vizirį čionai, ir aš galėčiau vesti tave, tik tada mes 
nurimsime. 

Sit Dunja neapsakomai nudžiugo, nes ir ji norėjo to paties, 
ir jie užmigo, sutarę taip padaryti. Bet likimas lėmė, kad jie 
miegojo tąsyk ilgiau nei paprastai ir nubudo, kai saulė jau buvo 
aukštai danguje. 

O tą rytą karalius Šachramanas sėdėjo savo soste, apsuptas 
emyrų ir dvariškių, ir atėjo juvelyras, didele skrynele nešinas. 
Jis priėjo arčiau, atidarė ją ir iš ten išėmė mažą dėžutę, kaina- 
vusią šimtą tūkstančių dinarų - ji buvo išpuošta perlais, 
smaragdais ir rubinais, tokios neturėjo joks karalius visoje žemėje. 
Karalius pasigėrėjo ta dėžute ir liepė vyriausiajam eunuchui 
nunešti ją Sit Dunjai. Tas nuėjo pas karalaitę ir rado jos duris 
užrakintas, o šalia jų miegančią senę. 

- Kiekgi galima miegoti! - sušuko eunuchas, ir senė, išgir- 
dusi jo balsą, nubudo ir baisiausiai išsigando. 

— Palauk, aš tuoj atnešiu raktą, - pasakė ji ir nubėgo, kur 
akys veda. 


Eunuchas pamatė, kad senė sumišo, tad išlaužė duris ir įėjo 

pas Sit Dunją, ir rado ją miegančią Tadž al Muluko glėbyje. Nuo 
triukšmo karalaitė nubudo ir pamatė eunuchą. Ji baisiai išblyško 
ir sušuko: 

- O Kafurai, nuslėpk tai, ką nuslėpė Alachas! 

Tačiau tas atsakė: 

- Nuo karaliaus aš nieko negaliu slėpti! 

Jis grįžo pas karalių ir atidavė jam dėžutę sakydamas: 

- Žinok, šalia Sit Dunjos aš mačiau gražų jaunikaitį, kuris 
miegojo su ja vienam patale ją apkabinęs. 

Karalius didžiai užsirūstino ir paliepė atvesti abu. Pamatęs 
juos, Šachramanas norėjo smogti Tadž al Mulukui, bet Sit Dunja 
metėsi prie tėvo ir sušuko: 

- Pirma užmušk mane! 

Karalius išbarė dukterį ir liepė nuvesti į jos kambarius, o 
paskui kreipėsi į Tadž al Muluką: 

- Vargas tau, iš kur tu esi ir kas tavo tėvas? Ir kaip tu drįsai 
kėsintis į mano dukterį? 

- Žinok, o karaliau, - atsakė karalaitis, — jei tu užmuši 
mane, pats irgi žūsi, tu ir visi tavo valdiniai. 

- Kodėl gi? 

— Žinok, kad aš esu karaliaus Suleimanšacho sūnus, ir tu nė 
apsidairyti nespėsi, o mano tėvo kariuomenė jau stovės prie tavo 
vartų, - atsakė jaunuolis. 

Išgirdęs šiuos žodžius, Šachramanas nusprendė kol kas 
nežudyti jo, o įkišti į kalėjimą ir patikrinti, teisybę jis sakė ar 
melavo. Tačiau viziris tarė jam: 

- O valdove, mano manymu, jam kuo greičiau reikia nuręsti 
galvą - kaip jis drįso kėsintis į karaliaus dukterį! 

Tada Šachramanas šūktelėjo budeliui: 

- Nukirsk jam galvą, tai apgavikas! 

Budelis surišo jį ir pakėlė rankas, šitaip klausdamas emyrų 
sutikimo, ir dar kartą jas pakėlė, nes norėjo kuo ilgiau uždelsti. 
O karalius kad užriks ant jo: 

- Kiekgi gali klausti sutikimo? Jei dar sykį paklausi - nulėks 
tavo paties galva nuo pečių! 

Ir budelis užsimojo kardu, net plaukai pažastyse pasimatė... 

Tuo tarpu išaušo rytas, ir Šachrazada nutraukė pasakojimą. 

Šimtas trisdešimt šeštoji naktis 


Kai atėjo šimtas trisdešimt šeštoji naktis, Šachrazada tęsė: 

Pasakojama, o laimingasai karaliau, kad budelis užsimojo 
kardu, net plaukai pažastyse pasimatė, tik staiga pasigirdo garsūs 
šauksmai, prekeiviai puolė uždarinėti krautuves. Tada karalius 
tarė budeliui: 

- Palauk, neskubėk! 

O pats pasiuntė žmogų pažiūrėti, kas atsitiko. Grįžęs pa- 
siuntinys tarė: 

- Aš mačiau kariuomenę, tarytum riaumojančią jūrą, o 
raiteliai šuoliuoja taip, kad net žemė dreba, ir aš nežinau, kas 
jie tokie. 

Karalius net sustingo iš baimės, kad atims iš jo karalystę, ir 
paklausė savo vizirį: 

— Negi niekas iš mūsų karių nestojo į kovą? - bet nespėjo 
jis užbaigti žodžio, ir įžengė į menę jo dvariškiai ir ateinančio 
karaliaus pasiuntiniai, o su jais ir viziris. Kai Šachramanas at- 
sistojo jų pasitikti, viziris tarė: 

- Žinok, kad tas, kuris įžengė į tavo žemę, - karalius, 
nepanašus į kitus pasaulio karalius ir sultonus. Jis yra teisingas 
ir atviraširdis, jį garbina ir liaupsina ir jo valdiniai, ir tie, ku- 
rie yra keliavę per jo žemes. Jis - karalius Suleimanšachas, 
Žaliosios žemės, Dviejų Stulpų ir Isfahano kalnų valdovas. Jis 
sako tau, kad jo sūnus yra tavo mieste. O tai paskutinis jo širdies 
atodūsis ir jo sielos vaisius. Jei jis sveikas ir gyvas — tai gerai, 
garbė tau ir mūsų padėka. O jei jis dingo iš tavo žemių ar jam 
kas nors atsitiko — tavo žemės bus suniokotos, tavo miestas taps 
dykuma, kur krankia varnos. Štai ką prašė perduoti mano val- 
dovas. 

Išgirdęs tokius žodžius, karalius Šachramanas sunerimo dėl 
savo valdžios. O Tadž al Mulukas buvo budelio rankose, ap- 
miręs iš baisaus išgąsčio. Čia pasiuntinys apsidairė ir pamatė savo 
valdovo sūnų, gulintį ant kruvino kilimo. Jis metėsi prie ka- 
ralaičio, o drauge su juo ir visi atėjusieji, atrišo jam virves ir 
ėmė bučiuoti rankas ir kojas. Tada Tadž al Mulukas atmerkė 
akis ir, atpažinęs savo tėvo vizirį ir Azizą, nualpo iš to didelio 
džiaugsmo. O karalius Šachramanas, įsitikinęs, kad toji milžiniška 

kariuomenė atėjo čia dėl jaunuolio, kurį jis liepė nukirsdinti, 
nepaprastai išsigando ir nebežinojo, nė ką daryti. Jis atsistojo, 
priėjo prie Tadž al Muluko ir pabučiavo jį į kaktą. 

- Vaike mano, - tarė jis,- atleisk man ir nebausk mano 
žilos galvos, nesugriauk karalystės! 

Tadž al Mulukas pabučiavo jam ranką ir atsakė: 

— Nieko blogo tau neatsitiks — juk tu man kaip tėvas, bet 
saugokis, jei mano mylimoji Sit Dunja verks. 

- O pone, - tarė karalius, - nesijaudink dėl jos! 

Ir ėmė atsiprašinėti, įkalbinėti jį ir vizirį nieko nesakyti 
karaliui Suleimanšachui. Paskui jis liepė savo didikams nuvesti 
Tadž al Muluką į pirtį ir aprengti pačiais prašmatniausiais 
drabužiais, kokie tik buvo rūmuose. O kai karalaitis grįžo į 
menę, Šachramanas liepė visiems savo karalystės didikams 
kas jam buvo atsitikę, tada viziris tarė: 

- O mes, nesulaukę tavęs, nukeliavome pas tavo tėvą ir 
papasakojome, kad tu įėjai į karalaitės rūmus ir nebeišėjai, ir 
mes nežinome, kas tau atsitiko. Tada jis surinko didelę kariauną 
ir atvyko čia, o mes kartu su juo, ir išgelbėjom tave nuo mirties. 

Karalius Šachramanas nuėjo pas savo dukterį ir pamatė, kad 
ji rauda dėl Tadž al Muluko. Sit Dunja paėmė kardą, įsmeigė 
jo rankeną į žemę, o smaigalį įrėmė sau į krūtinę sakydama: 

- Aš tikrai nusižudysiu, nes negaliu gyventi be mylimojo! 

Ir karalius sušuko: 

- Mano vaike, nedaryk šito, pasigailėk savo tėvo ir šito 
miesto gyventojų! - Ir papasakojo jai, kas atsitiko ir kad jos 
mylimasis, karaliaus Suleimanšacho sūnus, nori ją vesti. - Be- 
reikia tavo sutikimo, - pridūrė jis. 

Sit Dunja nusišypsojo ir atsakė: 

- Ar nesakiau tau, kad jis - karaliaus sūnus, ir aš priver- 
siu jį nukryžiuoti tave ant lentos, vertos dviejų dirhemų. 

- O mano vaike, pasigailėk manęs, ir tavęs pasigailės Ala- 
chas, —- paprašė karalius. 

- O dabar skubėk ir tučtuojau jį man atvesk! 

— Klausau ir vykdau! - atsakė karalius ir nedelsdamas 
sugrįžo kartu su Tadž al Muluku. 

Karalaitė apkabino jo kaklą tėvui matant ir pabučiavo saky- 
dama: 

— Privertei ilgėtis tavęs! 

O paskui ji tarė tėvui: 

— Ar esi matęs, kad kas būtų praradęs saiką girdamas jo 
grožį? Be to, jis karalius, karaliaus sūnus, taigi garbingas vyras. 

Ir tada karalius Šachramanas išėjo ir savo rankomis uždarė 
paskui save duris. Jis paprašė vizirį ir kitus pasiuntinius pranešti 
karaliui Suleimanšachui, kad jo sūnus sveikas gyvas ir mėgaujasi 
gyvenimu su savo mylimąja. Kai pasiuntiniai išėjo, jis liepė 
paruošti dovanas ir maisto visai atžygiavusiai kariuomenei, ir kai 
visa buvo padaryta, išrikiavo šimtą žirgų, šimtą kupranugarių, 
šimtą sugulovių, šimtą juodųjų vergų ir šimtą vergių ir nuvedė 
juos visus kaip dovaną Suleimanšachui, kuriam viziris jau buvo 
pranešęs džiugią žinią. Abu karaliai susitikę apsikabino, Sulei- 
manšachas pasisodino Šachramaną šalia savęs, ir jie ėmė 
maloniai šnekučiuotis. Po valandos atėjo prabangiai apsirengęs, 
spindintis iš laimės Tadž al Mulukas, ir tada Suleimanšachas tarė: 

- Aš noriu dabar, liudininkams matant, surašyti savo sūnaus 
ir tavo dukters vedybų popierius, kad žinia apie tai kuo plačiau 
pasklistų. 

Šachramanas atsakė sutinkąs ir pasiuntė pakviesti liudininkus 
ir teisėjus. Vedybų popieriai buvo surašyti, ir buvo ši diena 
didžios laimės ir linksmybės diena. 

Tadž al Mulukas tarė tėvui: 

- Jaunikaitis Azizas - kilnus žmogus, jis, metęs visus savo 
reikalus, rūpinosi manim ir suteikė man neįkainojamą pagalbą. 
Jis atvedė mane čionai, kentėjo kartu su manim ir įkalbinėjo 
mane pakentėti, kol pagaliau mano troškimas išsipildė. Jis jau 
dveji metai gyvena šalia manęs, tad aš norėčiau, kad mes čia 
suruoštume jam didelį prekių karavaną, ir jis iškeliautų pagijusia 
širdimi, o jo šalis yra netoliese. 

- Tu puikiai sugalvojai, - atsakė tėvas. 

Ir Azizui paruošė šimtą ryšulių pačių brangiausių ir nuosta- 
biausių audinių, o Tadž al Mulukas dar pridėjo krūvą pinigų 
sakydamas: 

- Broli ir drauge mano! Paimk iš manęs šitą dovaną kaip 

meilės ir padėkos ženklą. Linkiu tau sėkmingos kelionės! 

- Prisiekiu Alachu, o pone, - atsakė Azizas, - jei ne manęs 
laukianti motina, niekada tavęs nepalikčiau. Atsiųsk man bent 
retkarčiais žinią apie save! 

- Bus kaip tu nori! - tarė Tadž al Mulukas. 

Kai Azizas įėjo į savo namus, pirmiausia pamatė, kad jo 
motina vidury kiemo supylusi jam kapą, o pati sėdi prie jo 
išsileidusi plaukus ir verkauja: 


Nebijau aš vargų didelių, 
Bet vienatvės bakelt negaliu. 


Kas ją gali pakelti išties, 
Neliudėt dėl sunkios netekties ? 


Paskui ji giliai atsiduso ir pasakė: 


Tarb kapų savo mielą šaukiau raudomis, 
Bet kodėl gi iš karsto neatsiliepė jis? 


Tik pasakė: “O kaip atsiliebt aš galiu? 
Po sunkiais akmenim tarb smilčių aš guliu. 


Graužia smiltys mane, dingo brangūs veidai, 
Pamiršau aš visus, kur mylėjau kadai". 


Staiga ji pakėlė akis ir pamatė savo sūnų, stovintį tarpdu- 
ryje, ir iš džiaugsmo nualpo. Azizas apšlakstė jai veidą vandeniu, 
ji atsipeikėjo ir apkabino jį, ir prisiglaudė prie krūtinės, ir pa- 
klausė, kurgi jis taip ilgai buvo pradingęs. 

Azizas papasakojo jai viską ir parodė, kiek audinių ir pinigų 
davęs jam Tadž al Mulukas. Ir liko jis gyventi su motina gimta- 
jame mieste, tik sielvartavo dėl to, ką jam buvo padariusi 
gudruolės Dalilos duktė. 

O Tadž al Mulukas su tėvu ir žmona susikrovė visas dovanas 
ir iškeliavo į savo kraštą. Šachramanas iš didžios pagarbos tris 
dienas juos lydėjo. Ir gandas apie jų sugrįžimą nuskrido tolyn, 
ir juos pasitiko išpuoštas ir džiūgaujantis miestas... 

Tuo tarpu išaušo rytas, ir Šachrazada nutraukė pasakojimą. 

Šimtas trisdešimt septintoji naktis 


Kai atėjo šimtas trisdešimt septintoji naktis, Šachrazada tęsė: 

Pasakojama, o laimingasai karaliau, kad grįžtančius Suleiman- 
šachą, jo sūnų Tadž al Muluką su žmona Sit Dunja pasitiko 
išpuoštas ir džiūgaujantis miestas. Karalius surengė antras ves- 
tuves, ir Tadž al Mulukas apdovanojo visus savo valdinius, 
išleido visus iš kalėjimo, puota ir linksmybės truko visą mėnesį. 
Ir Tadž al Mulukas su Sit Dunja laimingai gyveno tol, kol atėjo 
pas juos Malonumų Griovėja. 

Ir Dau al Makanas tarė viziriui Dandanui: 

— Iš tikro tu moki pralinksminti nuliūdusią širdį! 

Ir jie ketverius metus laikė apgulę al Kustantyniją, kariai 
pasiilgo savo namų, jiems nusibodo nemiegoti per naktis ir 
kariauti. 

Dau al Makanas pasikvietė Bachramą, Rustumą ir Terkašą 
ir tarė jiems: 

- Žinokite, kad mes čia stovime jau ketverius metus ir 
nepasiekėme tikslo, netgi priešingai - turime daug vargų ir 
rūpesčių. Mes atėjome norėdami atkeršyti už karaliaus Omaro 
ibn an Numano mirtį, o kovoje praradome mano brolį Šar 
Kaną, ir vienas liūdesys tapo dviem. O viso to kaltininkė - senė 
Zat ad Davachė. Tai ji nužudė karalių jo paties rūmuose ir 
pagrobė jo žmoną, karalienę Sufiją, bet to jai pasirodė per maža, 
ji dar apgavo mus ir papjovė mano brolį. Aš prisiekiau, kad 
atkeršysiu. Ką jūs pasakysite? Patarkite man. 

Visi nulenkė galvas ir vienu balsu atsakė: 

- Teisingiausią nuomonę pareikš viziris Dandanas. 

Ir viziris tarė: 

- Žinok, o valdove, kad iš mūsų buvimo čia jokios naudos, 
geriausia būtų traukti namo ir pailsėti ten kurį laiką, o paskui 
grįšim ir užbaigsim, ką pradėję. 

- Gerai sakai, - atitarė Dau al Makanas, - kariai nori 
pamatyti savuosius, o ir mano širdį slegia rūpestis dėl sūnaus 
Kan Makano ir brolio dukters Kudy Fakanės. Ji dabar Damaske, 
ir aš nežinau, kaip ji laikosi. 

Kariai, išgirdę šią džiugią žinią, greitai išsirikiavo ir patraukė 
Bagdado link. Visi miesto gyventojai pasitiko juos su dideliu 

džiaugsmu, o karalius pirmiausia nuskubėjo aplankyti savo 
sūnaus, kuris buvo sulaukęs septynerių metų ir jau mokėsi 
jodinėti. Dau al Makanas, pailsėjęs po kelionės, sėdo į sostą, 
aplink jį susirinko visi emyrai ir didikai, ir tada karalius liepė 
atvesti kūriką, kuris anose klajonėse buvo jam tiek daug gero 
padaręs. Dau al Makanas papasakojo visiems susirinkusiems, kaip 
kūrikas išgelbėjo jį nuo mirties, ir kai tas atėjo, pasisodino jį šalia 
savęs ir maloniai pasveikino. O kūrikas nuo ramaus ir sotaus 
gyvenimo buvo sukvailėjęs, sustorėjęs, jo sprandas pasidaręs 
tarytum dramblio, o veidas - tarytum delfino pilvas, ir jis 
nepažino karaliaus. Tik tuomet, kai Dau al Makanas sušuko 
“Kaip greit tu mane užmiršai!" - kūrikas tarytum nubudo, 
įdėmiai apžvelgė jį ir pašokęs ant kojų šūktelėjo: 

— Bičiuli, kas tave padarė karaliumi? 

Karalius nusijuokė, o priėjęs viziris tarė kūrikui: 

- Jis buvo tavo brolis ir draugas, o dabar tapo valdovu. Tad 
kai jis pasakys tau: “Prašyk, ko nori!" - pareikalauk ko nors 
labai daug, jis įvykdys bet kokį tavo įgeidį. 

- Aš bijau, - paprieštaravo kūrikas, - kad paprašysiu ko 
nors tokio, ko jis negalės ar nenorės man duoti. 

- Nebijok ir prašyk, ko tik nori, - atsakė viziris, - net jeigu 
panorėtum tapti Damasko vietininku vietoj jo brolio, jis, be 
abejonės, sutiktų. 

Dau al Makanas davė ženklą kūrikui sėsti, bet tas sušuko: 

- Apsaugok Alachai! Praėjo tos dienos, kai aš sėdėjau kartu 
su tavim! 

— Ne, - atsakė karalius, - tos dienos nepraėjo. Tu išgelbėjai 
man gyvybę ir dabar gali prašyti manęs, ko tik nori. 

— O pone, aš bijau, - tarė kūrikas, - bijau paprašyti to, ko 
tu negalėsi man duoti. 

Karalius nusijuokė ir tarė: 

— Tai ko gi tu nori? Prisiekiu Alachu, net jei tu paprašytum 
pusės mano karalystės, aš pasidalinčiau su tavim. Na, sakyk! 

Ir kūrikas pasakė: 

— Prašau Alacho, o po to ir tavęs: padaryk mane Jeruzalės 
kūrikų viršiausiuoju. 

Visi nusijuokė ir tarė: 

— Prašyk ko kito! 

Kūrikas sušuko: 

— O pone, aš gi sakiau tau, kad bijau paprašyti ko nors 
tokio, ko tu negalėsi ar nenorėsi man duoti! 

Viziris niūktelėjo jam alkūne, ir kūrikas keletą kartų pradėjo: 
“Aš noriu...", bet pasakyti neįstengė. Karalius tarė: 

- Na, paskubėk gi! 

— Aš noriu tapti Jeruzalės arba Damasko šiukšliavežių viršiau- 
siuoju! - suriko kūrikas. 

Visi net išgriuvo iš juoko, o viziris puolė mušti kūriką, ir tas 
sušuko: 

— Kas tu toks, kad drįsti mane mušti, jei aš nekaltas? Juk 
tai tu liepei prašyti ko nors nepaprasto. 

Karalius suprato, jog kūrikas juokauja, ir tarė: 

- O broli, paprašyk didelio dalyko, verto mano užimamos 
padėties. 

- O valdove, - tarė kūrikas, - aš norėčiau būti Damasko 
vietininku vietoj tavo brolio. 

- Alachas išpildė tavo norą, - atsakė karalius. 

Dau al Makanas parašė įsakymą, uždėjo savo antspaudą ir 
padovanojo kūrikui prašmatnius vietininko drabužius. O paskui 
liepė viziriui Dandanui: 

- Palydėk jį į Damaską, o grįždamas atvežk mano brolio 
dukrą Kudy Fakanę. 

Karalius gausiai apdovanojo kūriką ir ėmė vadinti jį az 
Ziblikanu!“?, nors šiaip davė jam al Mudžahido vardą. Kai viskas 
buvo suruošta kelionei, az Ziblikanas ir viziris atėjo pas karalių 
atsisveikinti, ir Dau al Makanas liepė kūrikui būti gailestingam 
ir teisingam valdovui, o po dvejų metų susiruošti į karą. 

Ir az Ziblikanas ėmė valdyti Damaską - įsakinėjo emyrams, 
teisė Žmones, dalino išmaldą - ir jį pamilo visi gyventojai. 

Kai viziris Dandanas susiruošė keliauti atgal, az Ziblikanas 
norėjo duoti jam daugybę pinigų, bet tas atsakė: 

- Tu neseniai tapai karaliumi, ir pinigai tau greičiausiai 
reikalingi įsikurti, mes paskui paimsime duoklę šventajam karui 


“ Az Ziblikanas (nuo “zibl" - mėšlas) - pravardė, 
užuomina į kūriko profesiją (pirtys Rytuose kūrenamos 
džiovintu mėšlu). Al Mudžahidas pažodžiui - 
kovotojas už tikėjimą. 

ar kokiam kitam reikalui. 

Ir viziris su Kudy Fakane iškeliavo, o az Ziblikanas liko 
valdyti kraštą ir ruoštis karui. 

Dau al Makanas, išgirdęs, kad atvyko Kudy Fakanė, neap- 
sakomai nudžiugo ir išėjo jos aplankyti (o ji jau buvo aštuonerių 
metų), padovanojo daugybę papuošalų, rūbų, brangenybių ir 
liepė ją apgyvendinti kartu su Kan Makanu. 

Ir buvo jie abu protingiausi ir narsiausi žmonės, tik Kudy 
Fakanė buvo nuovoki, visada pagalvojanti apie savo elgesio 
pasekmes mergaitė, o Kan Makanas buvo dosnus ir kilniaširdis, 
pirma ką padarydavo, o tik paskui pagalvodavo. Jie abu jodi- 
nėdavo po dykumas ir stepes, mokėsi kirsti kardu ir smeigti 
ietimi - taip jiems sukako po dvylika metų. 

O paskui karalius ėmė ruoštis karui, ir kai visi pasiruošimai 
buvo baigti, jis pasikvietė vizirį Dandaną ir tarė jam: 

— Noriu pasitarti su tavim. Aš nusprendžiau perduoti kara- 
liaus valdžią savo sūnui Kan Makanui ir, kol dar gyvas esu, 
pasidžiaugti matydamas jį soste, eiti į karą dėl jo ir kautis, kol 
žūsiu. Kaip tau tas sumanymas? 

Viziris Dandanas atsakė: 

- Žinok, valdove, kad tu puikiai sugalvojai, tik tam dar 
neatėjo laikas dėl dviejų priežasčių: pirma - tavo sūnus dar labai 
jaunas, antra - kas gyvas būdamas atiduoda sūnui sostą, tas 
neilgai begyvena. 

— Kol sūnus užaugs, šalį valdys vyriausiasis dvariškis, kuris 
vedė mano seserį ir tapo man broliu, - tarė Dau al Makanas. 

Ir jis pasikvietė dvariškį ir visus karalystės didikus, ir pasakė 
jiems: 

- Štai mano sūnus Kan Makanas. Jis narsus ir protingas, tad 
aš paskyriau jį karaliumi, o vyriausiasis dvariškis, jo dėdė, globos 
jį. Ir aš noriu apvesdinti jį, kai ateis laikas, su Kudy Fakane. 

Jis visus susirinkusius paprašė būti to susitarimo liudininkais 
ir perdavė sūnui tokius turtus, kokių jokia plunksna neaprašysi. 
Tada karalius nuėjo pas savo seserį Nuzchat az Zamanę ir 
pranešė jai šitą naujieną. 

— Jie abu mano vaikai, - nudžiugusi sušuko ji, - teapsaugo 
tave Alachas! 

— Sese mano, - atsakė Dau al Makanas, - aš sutvarkiau 

visus reikalus taip, kaip liepė mano širdis, ir esu ramus dėl 
sūnaus, bet dabar tu turėsi rūpintis juo ir jo motina, nes jaučiu, 
kaip liga sekina mano jėgas - neilgai aš begyvensiu šiame 
pasaulyje. 

Dau al Makanas atgulė, o po metų pasikvietė savo sūnų ir 
vizirį Dandaną ir tarė: 

— Mano vaike, šitas viziris tau atstos tėvą, kai manęs nebe- 
bus. Žinok, netrukus aš persikraustysiu į amžinąjį prieglobstį. 
Gyvenime turėjau viską, ką norėjau, tik vienas neatliktas dar- 
bas slegia mano sielą. Aš mirsiu neatkeršijęs senei, vardu Zat 
ad Davachė, už tavo senelį Omarą ibn an Numaną ir dėdę Šar 
Kaną. Prašyk Alachą pagalbos, kad padėtų tau atkeršyti tai senei 
ir nuplauti gėdos dėmę, kurią užtėškė klaidatikiai. Saugokis senės 
klastos ir visuomet įdėmiai išklausyk vizirio Dandano žodžius, 
nes jis nuo seno yra mūsų karalystės ramstis. 

Dau al Makano liga sustiprėjo, ir karalystę ėmė valdyti 
dvariškis — jis teisė, leido, draudė ir įsakinėjo. Liga Dau al 
Makaną kankino ketverius metus, ir visą tą laiką dvariškis žiūrėjo 
karalystės reikalų, ir žmonės buvo juo patenkinti. 

O Kan Makanas nieko daugiau neveikė, tik jodinėjo, svaidė 
ietį ir laidė strėles, o su juo kartu ir Kudy Fakanė. Vakare ji 
eidavo pas savo motiną, o jis - pas savo, ir rasdavo ją sėdinčią 
ir verkiančią vyro galvūgaly. Ir Kan Makanas sėdėdavo per naktį 
prie tėvo ir patarnaudavo jam, o rytą vėl išjodavo su pussesere, 
savo dėdės dukra. Ilgai sirgo Dau al Makanas, daug kentėjo, 
dažnai verkdavo. 

Ir vieną naktį Dau al Makanas išgirdo per sapną balsą: 
“Džiaukis, tavo sūnus visą Žemę pripildys teisingumo, valdys ją, 
jam bus paklusnūs visi žmonės". Nubudo jis džiaugsmo kupina 
širdimi, o po kelių dienų į jo duris pasibeldė mirtis, ir visas 
Bagdadas raudojo, išgirdęs apie tai. 

Bet negailestingas laikas nutrynė jo vardą, tarytum jo nė 
nebuvo, ir pasikeitė Kan Makano gyvenimas: Bagdado gyven- 
tojai nuvertė jį ir pasodino su motina į kažkokį kambarį. Kan 
Makano motina pasijuto labai pažeminta ir įžeista ir nuėjo pas 
dvariškį, kuris dabar tapo karaliumi, ir, priėjusi prie jo žmonos 
Nuzchat az Zamanės, graudžiai pravirko: 

— Tikra teisybė, mirusieji nebeturi draugų! Teapsaugo tave 

Alachas nuo nepriteklių ir vargų! Tavo akys matė, kokie mes 
buvome galingi, gerbiami, šlovinami ir turtingi, bet pasisuko 
likimo ratas, ir atsidūrėme dugne. Aš atėjau prašyti tavo malonių, 
kurias kadaise pati teikiau, betgi kai miršta vyras, jo žmonos ir 
dukterys tampa nužemintos. - Ir dar pasakė tokias eiles: 


Negana, kad mirtį akys iš arti regėjo, — 
Juk ir mūsų šviesios dienos jau seniai praėjo. 


Mūs būtis — tiktai oazė bo ilgos kelionės, 
Bet ir čia vandens šaltiny netekimo skonis. 


0 sunkiausi netekimai tam, kurs didis buvo 
Ir kurį nelaimės baisios nelauktai užgriuvo. 


Nuzchat az Zamanė prisiminė brolį ir jo sūnų ir, apkabinusi 
jo motiną, tarė: 

— Aš dabar turtinga, o tu vargšė, ir prisiekiu Alachu, mes 
nėjome tavęs lankyti tik todėl, kad bijojome įžeisti tave, kad 
mūsų dovanos nepasirodytų tau išmalda. Bet juk visa mūsų 
gerovė iš tavęs ir tavo vyro, ir mūsų namai - tavo namai. 

Paskui padovanojo prašmatnius drabužius ir paskyrė jai 
kambarius šalia savųjų. Taip Kan Makanas ir jo motina gyveno 
ramūs, be rūpesčių. Po kurio laiko Nuzchat az Žamanė papasa- 
kojo apie juos savo vyrui, ir tas susigraudinęs sušuko: 

— Jei nori sužinoti, koks gyvenimas tau bus po manęs, 
pasižiūrėk, koks jis po kito! Elkis su ja kilniai... 

Tuo tarpu išaušo rytas, ir Šachrazada nutraukė pasakojimą. 


Šimtas trisdešimt aštuntoji naktis 


Kai atėjo šimtas trisdešimt aštuntoji naktis, Šachrazada tęsė: 

Pasakojama, o laimingasai karaliau, kad Nuzchat az Zamanė 
apsakė savo vyrui apie brolio žmoną, ir tas sušuko: 

- Garbingai priimk ją savo namuose ir jos skurdą paversk 
turtu! 

O Kan Makanas ir jo dėdės duktė Kudy Fakanė užaugę tapo 
panašūs į dvi vaismedžių šakas arba šviečiančius mėnulius. Kudy 

Fakanė buvo viena iš gražiausių Bagdado merginų: nuostabaus 
veido, apvalių skruostų, liekno liemens, plačių strėnų, aukšto 
ūgio, saldesnės už vyną burnos. 

Didysis Alachas apdovanojo ją visomis grožybėmis: jos lie- 
muo sugėdydavo lanksčias šakas, o rožės prašydavo pasigailėjimo 
jos skruostus; gražuolė kiekvienoj širdy sužadindavo džiaugsmą. 

Kan Makanas buvo reto vyriško grožio, mažai kas galėjo jam 
prilygti, jo akys švietė narsa, ir linko prie jo rūsčios širdys. Jo 
akys buvo juodos, ir tokie pat juodi buvo ką tik prasikalę ūsiu- 
kai. 

Atsitiko taip, kad šventės dieną Kudy Fakanė išsiruošė pas 
savo gimines. Ją supo vergės, ji švytėjo grožiu, jos skruostų rožės 
pavydėjo apgamėliui, o ant šviečiančių lūpų šypsojo ramunės. 
Kan Makanas ėmė vaikštinėti aplink, žvilgčioti į ją ir sukaupęs 
drąsą prabilo eilėmis: 


O kada išsiskyrimas mano širdį baigs kamuoti? 
O kada gi meilės lūpos vėl galės nusišypsoti ? 


Kad galėčiau su mieląja bpramiegot bent vieną naktį, 
Meilės džiugesiu dalintis, nebijoti jo netekti! 


Kudy Fakanė, išgirdusi tokias eiles, ėmė jam priekaištauti, 
tapo išdidi ir neprieinama ir supykusi tarė: 

— Tokiomis eilėmis tu nori padaryti man gėdą! Prisiekiu 
Alachu, jei ir toliau taip kalbėsi, aš pasiskųsiu savo tėvui, 
Chorasano ir Bagdado sultonui, kad jis tave sugėdytų ir pa- 
žemintų. 

Kan Makanas supykęs nutylėjo, o Kudy Fakanė grįžusi namo 
pasiskundė motinai. Toji tarė: 

— Dukra mano, jis galbūt nemanė nieko blogo tai saky- 
damas, be to, jis gi našlaitis! O ir nesuteršė jis tavo gero vardo. 
Saugokis prasitarti kam nors apie tai: jei sužinos karalius, 
sutrumpins jam gyvenimą ir užpūs kitų prisiminimą apie jį, ir 
bus tavo pusbrolis, tavo dėdės sūnus, tarytum vakarykštė diena, 
visų užmiršta. 

O per Bagdadą nuvilnijo kalbos apie Kan Makano meilę 
Kudy Fakanei. Meilė suspaudė Kan Makanui krūtinę, seko jo 

kantrybė, maža beliko narsumo. Jis neslėpė nuo žmonių, kas jam 
darosi, ir norėjo apsakyti Kudy Fakanei, kaip kenčia jo širdis 
po išsiskyrimo, bet bijojo jos priekaištų ir pykčio. Ir jis pasakė: 


O jeigu bijočiau aš priekaištų tosios, 
Kurios tyrą širdį šešėliai užkrito, 


Kentėčiau tylom aš, kaip kenčia ligonis, 
Kai žaizdą pridegina, kad ji užgytų... 


Tuo tarpu išaušo rytas, ir Šachrazada nutraukė pasakojimą. 


Šimtas trisdešimt devintoji naktis 


Kai atėjo šimtas trisdešimt devintoji naktis, Šachrazada tęsė: 

Pasakojama, o laimingasai karaliau, kad dvariškis, tapęs 
sultonu, pasivadino karaliumi Sasanu ir teisingai valdė šalį. Ir 
štai jis, sužinojęs apie Kan Makano pasakytas eiles, nuėjo pas 
Nuzchat az Zamanę ir tarė: 

— Pavojinga yra sujungti žolę ir ugnį, ir vyras neturi pasi- 
kliauti moterimi, kol mato akys. Tavo brolio sūnus, Kan 
Makanas, suaugo į vyrą, ir nedera jam užeidinėti pas tas, ku- 
rios nešioja ant kojų apyrankes. Reikia uždrausti mūsų dukrai 
matytis su vyrais, tokias kaip ji reikia atskirti nuo jų. 

- Tu teisus, protingasai karaliau, - atsakė Nuzchat az Za- 
manė. 

O kitą dieną, kaip paprastai, Kan Makanas atėjo pas savo 
tetą, O ji, atsakiusi į jo pasveikinimą, tarė: 

- Vaike mano, aš privalau tau pasakyti žodžius, kurių neno- 
rėčiau ištarti, bet turėsiu tai padaryti prieš savo valią. Karalius, 
Kudy Fakanės tėvas, sužinojo, kokias tu pasakei apie ją eiles, 
ir įsakė atskirti judu. Ir jeigu tau, vaike mano, ko nors iš manęs 
reikės, aš paduosiu tau pro duris. Nežiūrėk daugiau į Kudy 
Fakanę ir nebeateik čia daugiau. 

Kan Makanas išėjo netaręs nė žodžio. Jis viską apsakė savo 
motinai, ir toji tarė: 


— Taip atsitiko todėl, kad tu per daug kalbi! Juk žinai, kad 

jau pasklido gandas apie tavo meilę Kudy Fakanei. Kaipgi tu 
gali - valgai jų duoną, o paskui įsimyli jų dukterį! 

— O kam gi daugiau ji priklauso, jei ne man, juk ji mano 
pusseserė, ir aš turiu daugiausia teisių į ją? 

- Niekada daugiau nesakyk tokių žodžių, kad nenugirstų jų 
karalius Sasanas! Tada tu ir ją galutinai prarasi, ir pats pražūsi, 
išgėręs liūdesio taurę. Šį vakarą mums vakarienei nieko nebe- 
atsiuntė, mirsime dabar iš bado. O jei gyventume kitame mieste, 
tikriausiai mirtume iš bado ar iš gėdos elgetauti. 

Išgirdęs motinos žodžius, Kan Makanas pravirko ir sudejavo. 

Paskui tarė: “Nėra daugiau man vietos čia, pas šituos žmo- 
nes! Paliksiu rūmus ir apsigyvensiu miesto pakraštyje. 

Motina išėjo kartu su juo ir apsigyveno lūšnelėje drauge su 
elgetomis. Ji kasdien eidavo į Sasano rūmus ir atsinešdavo 
valgyti. Taip jie ir gyveno. 

Sykį Kan Makano motina ir Kudy Fakanė liko dviese, ir 
mergina paklausė: 

- O tetule, kaip gyvena tavo sūnus? 

- Dukra mano, jo akys verkia, nes širdis liūdi: jis pakliuvo 
į meilės tinklus! 

Kudy Fakanė pravirko ir sušuko: 

- Prisiekiu Alachu, aš supykau ant jo ne dėl tų eilių ir ne 
iš neapykantos. Aš bijojau, kad priešai gali padaryti jam ką pikta. 
Ir pati jo ilgiuosi kur kas labiau nei jis manęs, nė nerandu 
žodžių, kuriais galėčiau apsakyti savo ilgesį. Jei ne jo sielos virp- 
telėjimas ir plepumas, tėvas nebūtų mudviejų išskyręs, ir dabar 
jam nereikėtų kęsti nepriteklių. Bet likimas permainingas, o 
kantrybė visada ir visur nuostabus dalykas. Galbūt tas, kuris 
lėmė mums persiskyrimą, padovanos ir susitikimą! - Ir ji pasakė 
tokias eiles: 


Sūnau mano dėdės, taib bat kaip ir tu 
Aistringai geidžiu aš mylėti. 


Tačiau nuo žmonių savo meilę slepiu, 
O tu nemokėjai tylėti. 


Kan Makano motina persakė tuos žodžius sūnui, ir jis dar 
labiau ėmė trokšti merginos, o jo siela atgijo ir uždainavo pirmą 

kartą po to, kai prarado viltį. “Prisiekiu Alachu, aš noriu tik 
jos, daugiau nieko". Ir pasakė tokias eiles: 


Paliauk priekaištauti - vis tiek neklausysiu, 
Nors paslaptį išdavė mano širdis. 


Dabar jau tolybėje ta, kur mylėjau. 
Ji miega, o aš vis atmerkęs akis. 


Ėjo dienos ir naktys, o Kan Makanas gyveno tartum ant 
žarijų - taip ir sulaukė jis septyniolikos metų. Visi sakė, kad jis 
tobulo grožio jaunikaitis. Kartą nakčia jis negalėjo užmigti ir 
šitaip sakė sau: “Negaliu ilgiau tylėti apie savo meilę, antraip 
ištirpsiu, nematydamas savo mylimosios. Prisiekiu Alachu, 
iškeliausiu iš šitos šalies ir apsigyvensiu dykumoj! Tikra kankynė 
būtų dar nors dieną išbūti šiame mieste, o svetimame krašte 
mano širdis gal nurims, gal numirsiu ir išsivaduosiu nuo šitų 
pažeminimų ir likimo smūgių". - Ir jis pasakė tokias eiles: 


Teliebsnoja man siela - ją bamiršk amžinai! 
Nesvarbu, kad pažeminta šiandien jinai. 


Mano siela - lyg rankraštis knygos naujos, 
Mano ašaros karštos - pavadinimas jos. 


Štai sesuo tartum Aurija širdį užgaus, — 
Jai Ridvanas nedraudžia nusileist iš dangaus. 


Kas išdrįs nebijot jos akių it kardų, 
Žiauriai žudančių, tas neišvengs jau bėdų. 


Jos išvytas, keliausiu be nuovargio as 
Per Alacho žemes, ber kaitriąsias dykras. 


Nusiminęs keliausiu tolių tolin liūdnai 
Ir kitokią balaimą susirasiu tenai. 


Ir sugrįšiu laimingas aš su turtais didžiais, 
Ir kovosiu už meilę su narsiais karžygiais. 


Parsivešiu greit grobį ir užbulsiu staiga 
Savo priešus biktuosius, kiek tik leidžia jėga. 

O paskui Kan Makanas išėjo basas, nudriskusiais marškiniais, 
su sena kepure ant galvos, pasiėmęs sausą trijų dienų senumo 
paplotėlį. Kai jis priėjo prie Bagdado al Azadžo vartų, buvo dar 
tamsu, o kai nušvito rytas ir miesto vartai atsivėrė, pirmasis, kuris 
išėjo pro juos, buvo Kan Makanas. 

Rytą motina puolė jo ieškoti, bet niekur nerado, ir akyse jai 
aptemo, ir niekas daugiau nebedžiugino jos. Ji laukė sūnaus 
vieną dieną, antrą, trečią, kol praėjo dešimt dienų, bet negavo 
iš jo nė jokios žinutės. Ir tada ji ėmė raudoti ir šaukti: “O mano 
vaike, kad tu žinotum, kaip aš liūdžiu! Aš pernelyg daug išgyve- 
nau, todėl ir pasitraukiau nuo gyvenimo sumaišties. Bet tau 
išėjus, aš nebenoriu nei valgyti, nei miegoti. Dabar man beliko 
tik ašaros! O mano vaike, iš kokių kraštų man šaukti tave, koks 
miestas tave priglaudė?" Ji giliai atsiduso ir pasakė tokias eiles: 


Žinojom, kad išvyksi, nebus tavęs Čia vėlei. 
Išsiskyrimo lankas į mus nutaikė strėlę. 


Pasibalnojęs žirgą, jisai mane paliko, 
Kad mirtimi vaduočiaus, kol jis ant lauko pliko. 


Balandis puošniakaklis vidurnaktį dejuoja 
Tolybėje. “Tyliau tu!" - širdis suaimanuoja. 


Jei būtų taip kaip aš jis to sielvarto bijojęs, 
Tai kam gi puoštis kaklą, tai kam dažytis kojas? 


Jisai mane paliko liūdėti ir kentėti, 
Tarb rūpesčių ir skausmo ramybės neturėti. 


Ir ji nustojo valgyti ir gerti, tik raudojo ir šaukė sūnų, net 
visas Bagdadas ėmė ašaroti. Ir žmonės kalbėjo: “Kur tavo akys, 
Dau al Makanai?" Ir gailavo dėl likimo smūgių, ir sakė: “Įdo- 
mu, kas atsitiko Kan Makanui, kodėl jis paliko tėvynę, kodėl 
jį išvarė iš čia, nors jo tėvas visuomet pamaitindavo alkanus ir 
buvo teisingas". 

Ji vis verkė ir aimanavo, ir žinia apie tai pasiekė karalių 
Sasaną... 

Tuo tarpu išaušo rytas, ir Šachrazada nutraukė pasakojimą. 

Šimtas keturiasdešimtoji naktis 


Kai atėjo šimtas keturiasdešimtoji naktis, Šachrazada tęsė: 

Pasakojama, o laimingasai karaliau, kad emyrai pranešė 
karaliui Sasanui, jog karaliaus Omaro ibn an Numano palikuonis 
Kan Makanas palikęs jų žemes ir išvykęs į svečias šalis. Sasa- 
nas užsirūstino ant emyrų, tai išgirdęs, ir liepė pakarti vieną, o 
kiti tada nutilo ir neištarė daugiau nė žodžio. Bet paskui Sasanas 
prisiminė, koks maloningas buvo jam Dau al Makanas ir kaip 
prašė pasirūpinti jo sūnumi, tad nuliūdo dėl Kan Makano ir 
liepė ieškoti jo po visas svetimas žemes ir būtinai surasti. 

Sasanas pasikvietė Terkašą, prisakė jam pasiimti šimtą raitelių 
ir eiti ieškoti Kan Makano. Terkašas ieškojo dešimt dienų, o 
grįžęs pasakė neturįs apie jį jokių žinių, nesuradęs jo pėdsakų, 
nė vienas žmogus jo nematęs. Ir karalius Sasanas susigraužė, kad 
per jo kaltę taip atsitiko su Kan Makanu. O karalaičio motina 
vis verkė, negalėjo nurimti ir nebeteko kantrybės laukti žinių apie 
sūnų. 

O Kan Makanas, išėjęs pro Bagdado vartus, sutriko ir ne- 
žinojo, į kurią pusę sukti. Ir patraukė jis per tyrus, ir tris dienas 
ėjo vienas, nesutikdamas nė gyvos dvasios, o miegas taip ir 
negrįžo jam, per naktis jis mąstė apie paliktą tėvynę ir mylimąją. 
Ketvirtą dieną priėjo žemę, kur slėniai buvo apaugę šviežia žole, 
šlaitai nepaprasto grožio, nes žemė šita buvo atsigėrusi iš debesų 
taurės, griaudžiant perkūnui ir klykiant balandžiams. 

Čia Kan Makanas prisiminė Bagdadą, savo tėvo miestą, ir 
su ilgesiu pasakė: 


Aš išėjau, namo sugrįžti pažadėjęs, 
Bet nežinau, kada sugrįšiu iš toli, 


Pabėgau iš namų aš, ją įsimylėjęs, 
Kai nieko jau pakeist pasauly negali. 


Ir visą dieną Kan Makanas ilsėjosi toje vietoje. Surado jis 
valgomų žolių, pasimeldė Alachui už visas praleistas dienas. O 
vakare atgulė ir užmigo, bet vidurnaktį jį pažadino žmogaus 
balsas, sakantis eiles: 

Gyvenimas juk tam, kad šypseną regėtum 
Ant lubų mylimosios ir džiaugsmą jos veide. 


Prieš ją ir vyskupai aukštoj bažnyčioj lenkias, 
Ir šlovina tik ją karšta žmonių malda. 


Verčiau išsyk numirt, ne su mieląja skirtis, 
Kurios netgi šešėlio nesugrąžins naktis. 


Tačiau ir vėl iškels bičiuliai linksmą puotą, 
Ir mylimieji ten iš naujo susitiks. 


Pavasaris ateis, žiedų žiedais bražydęs, 
Ir tau padovanos, ko laukei tu seniai. 


Pakelkite taures! Te auksu žėri vynas! 
Palaimos žemė čia ir skambūs vandenai. 


Kan Makanas pravirko, išgirdęs jas, jo širdyje plykstelėjo 
prisiminimų liepsna. Jis apsidairė norėdamas pamatyti tą žmogų, 
bet tirštoje tamsoje nieko neįžiūrėjo. Ir jis nusileido į slėnį, ir 
patraukė paupiu, ir išgirdo, kaip tas balsas, sunkiai atsidusęs, 
sako tokias eiles: 


Jei slėbei nuo mylimosios sielvartą iš baimės, 
Tai dabar, kai skirtis reikia, imk raudot iš laimės. 


Mes su savo mylimąja sutarėm mylėti, 
Ir todėl as nepaliausiu ją minty turėti. 


Nuolatos širdis jos ilgis, ir aistra vėl gundo, 
Kai gaivus naktinis vėjas dykumoj pabunda. 


0 Sada, gražuolė mano su ranka žieduota, 
Ar prisimena tolybėj priesaiką, man duotą? 


Ar sugrįš kada tos mielos artimumo dienos, 
Ar išreikšim, ką vienatvėj jautėme kiekvienas ? 


Ji paklausė: “Mano meilė žudo?“ — Aš paklausiau: 
“O kelis tu, - sergėk Dieve, - nužudei, mieliausia?" 

Viešpatie, neduok išvysti akiai jos grožybę, 
Jei be jos bent vienai nakčiai surandi ramybę! 


O, gyvatė sieloj! Gelbsti tik stebuklas didis: 
Suartėjimas ir karštos lubos ją išgydys. 


Ir tada Kan Makanas suprato, jog tai įsimylėjėlis, toks kaip 
ir jis, taip pat atskirtas nuo mylimosios. “Šitas gali padėti savo 
galvą greta manosios, tebus jisai mano draugas čia, svetimoje 
šalyje!" - pamanė jaunikaitis. Ir jis šūktelėjo: 

- O tu, kuris eini tamsią naktų! Eikš čionai ir papasakok man 
savo istoriją: bene būsi suradęs pagalbininką, kuris padės tau 
kentėti likimo išbandymus? 

Balsas atsakė: 

- O tu, kuris atsakei į mano kvietimą, kas tu esi - žmogus 
ar džinas? Paskubėk atsakyti, kol gyvas, nes štai jau dvidešimt 
dienų aš einu per šituos tyrus ir nesutinku jokio žmogaus, 
negirdžiu jokio balso, tik savąjį! 

Kan Makanas tarė sau: “Šito žmogaus istorija panaši į 
manąją, aš irgi jau dvidešimt dienų nieko nesutinku ir negirdžiu 
jokio balso. Neatsiliepsiu, kol neišauš diena". 

O balsas šūktelėjo: 

- Jei tu esi džinas, tai eik savo keliais, o jei žmogus, tai 
palauk, kol patekės aušra. 

Ir jie abu liko stovėti kur stovėję, sakė vienas kitam eiles ir 
liejo ašaras. O rytą Kan Makanas pamatė, kad tai dykumų 
arabas, dar visai jaunas, apsivilkęs padėvėtais drabužiais ir 
susijuosęs kardu, kuris buvo surūdijęs makštyje. Beduinas atsakė 
į Kan Makano pasveikinimą ir, pažvelgęs į jo drabužius, nus- 
prendė, kad tai paskutinis vargšas, tad kreipėsi: 

— O jaunikaiti, iš kokios tu genties? Kokia bėda tave ištiko, 
kad vaikštai naktimis, juk taip daro tik narsuoliai? Naktį tu tarei 
žodžius, kuriuos gali sakyti tik kilmingas karžygis ir bebaimis 
narsuolis, o dabar tavo gyvybė mano rankose. Bet aš pasigailėsiu 
tavo jaunos galvos, būk mano draugas ir tarnauk man. 

Išgirdęs, kaip šiurkščiai jis kalba, nors naktį parodė, kad 
moka sudėti eiles, Kan Makanas suprato, jog beduinas jį niekina, 
tad meiliai tarė: 

— Nekalbėkim kol kas apie mano jaunus metus. Geriau 
papasakok, kodėl tu naktį tyruose sakai eiles ir kodėl aš turėčiau 
tau tarnauti. 

— Aš esu Sabachas ibn Ramachas ibn Chimamas, - atsakė 
beduinas, - aš iš Sirijos arabų ir turiu pusseserę, vardu Nedžma, 
- kieno akys regėjo ją, tas patyrė laimę. Mano tėvas mirė, ir 
aš augau dėdės namuose. Kai mudu su Nedžma užaugome, 
dėdė mus išskyrė, nes esu neturtingas. Tada aš pasiskundžiau 
genčių vadams, ir dėdė susigėdęs sutiko atiduoti ją man į 
žmonas, bet pareikalavo didžiulės išpirkos: penkiasdešimties žirgų, 
penkiasdešimties kupranugarių, apkrautų kviečiais, penkiasdešim- 
ties, apkrautų miežiais, dešimties vergų ir dešimties vergių. Ir 
aš nusprendžiau traukti į Bagdadą ir palaukti prie vartų, o kai 
išeis turtingi miestelėnai ar pirkliai, pagrobsiu jų turtą. O tu kas 
toks esi? 

— Tavo istorija panaši į manąją, - atsakė Kan Makanas, - 
tik mano mergelė pavojingesnė nei tavo, nes mano pusseserė 
— karaliaus duktė. Jos tėvas nepasitenkins išpirka, nieko jiems 
nereikia! 

- Tu turbūt pamišęs! - sušuko Sabachas. - Kaip tavo 
pusseserė gali būti karalaitė, jei tu visai nepanašus į karalių 
palikuonį? Tu paprastas elgeta! 

— O arabų vade, - tarė Kan Makarmas, - nesistebėk! Liki- 
mas juk permainingas. Jei nori žinoti, aš esu Kan Makanas, 
karaliaus Dau al Makano sūnus, karaliaus Omaro ibn an Nu- 
mano vaikaitis. Likimas nebuvo man maloningas: tėvas numirė, 
o karaliumi tapo Sasanas. Aš paslapčiom pabėgau iš Bagdado, 
kad niekas negalėtų manęs sulaikyti. Ir štai jau dvidešimt dienų, 
kaip ir tu, nesutinku nė vieno žmogaus! 

Išgirdęs tai, Sabachas sušuko: 

- O džiaugsme! Aš pasiekiau savo tikslą! Tu - geriausias 
grobis, nes esi karalių palikuonis, tegu atrodai elgeta. Tavo 
giminės ieškos tavęs ir suradę panorės išpirkti, tegu ir už labai 
didelius pinigus. Nuo šios akimirkos tu mano vergas! 

- Neverta! - atsakė Kan Makanas. - Mano giminės neturi 
nei aukso, nei sidabro, nė varinio dirhemo neturi ir negalės 
manęs išpirkti. Būk geriau mano draugas - keliausim mudu iš 
vieno krašto į kitą ir, jei padės Alachas, gausim pinigų tavo 

pusseserei išpirkti. 

Sabachas įširdęs sušuko: 

- Vargas tau! Kaip tu drįsti šitaip atsakyti man! O nususęs 
šunie, apsisuk ir eik pirma manęs, antraip bus blogai! 

Tačiau Kan Makanas nusišypsojo ir tarė: 

- Kaipgi aš galiu atsukti tau nugarą! Negi nežinai, kas yra 
teisingumas, jei nori paimti mane į nelaisvę, neišbandęs pirma 
kovos lauke! 

Sabachas nusijuokė ir sušuko: 

— Pagal metus tu beveik dar vaikas, bet iš kalbos - senas 
išminčius. Kokio gi teisingumo tu nori? 

- Jei trokšti, kad aš būčiau tavo vergas, - atsakė Kan 
Makanas, - mesk savo ginklus ir eime imtynių. Katras nuga- 
lėsime, tas darysime su nugalėtuoju, ką panorėsime. 

- Tavo plepumas, - nusijuokė Sabachas, - rodo, kad ne- 
trukus prakiši. 

Ir jis atsistojo, metė ginklus, pasikaišė skvernus ir priėjo prie 
Kan Makano. Imtynėms prasidėjus, Sabachas pamatė, kad per- 
svara karalaičio pusėje. Jis žvilgtelėjo, ar tvirtai remiasi į žemę 
jo kojos, ir pamatė, kad jos tarytum du įkasti minaretai arba du 
įaugę į Žemę kalnai, bet pastebėjo, kad jo rankos per trumpos, 
ir tarė sau: “O, kodėl aš nesikoviau su juo ginklais!" 

O tada Kan Makanas tvirtai jį čiupo ir pakratė, beduinas net 
pajuto, kad žarnos trūkinėja, ir pakilęs nuo žemės pasuko upės 
link. 

Beduinas sušuko: 

— O narsuoli, ką tu ruošiesi daryti? 

— Noriu įmesti tave į šią upę: ji nuneš tave į Tigrą, tas — 
į Isos kanalą, iš ten nuplauksi į Eufratą, o tas jau nuplukdys į 
gimtąsias vietas, kur tave pažins giminės ir įsitikins, kad esi 
drąsus ir nuoširdus. 

- O lygumų didvyri, - sušuko Sabachas, - nedaryk šito! 
Paleisk mane, vardan savo pusseserės! 

Kan Makanas paguldė jį ant žemės, beduinas nubėgo prie 
savo kardo ir skydo ir ilgai ten sėdėjo, tardamasis pats su savimi, 
kaip čia apgavus Kan Makaną ir užpuolus jį. Karalaitis iš jo akių 
viską suprato ir riktelėjo: 

- Aš Žinau, kokios mintys gimė tavo širdy! Tad leidžiu tau 

pasirinkti, kad nepeiktum manęs. Jei nori, duok man skydą, o 
tu pulk su kalaviju - arba tu užmuši mane, arba aš tave. 

Beduinas mestelėjo jam skydą, o pats puolė su kalaviju, ir 
sulig kiekvienu smūgiu kartojo: “Tai paskutinis kirtis!“ Bet Kan 
Makanas atmušdavo jį skydu, o pats neturėjo kuo kirsti, ir 
Sabachas tol mojavo kardu, kol jo ranka pavargo. Karalaitis, šitą 
supratęs, tuoj puolė, parvertė jį ir surišo perpetiniu diržu, o 
paskui paėmęs už kojų ėmė tempti prie upės. Sabachas sušuko: 

- Ką tu ruošiesi man daryti, neregėtas narsuoli? 

- Aš gi sakiau - įmesiu tave į upę, kad nepavėluotum į savo 
pusseserės vestuves, - atsakė Kan Makanas. 

Beduinas ėmė prašyti, kad jį paleistų, ir maldauti, ir aima- 
nuoti, ir prisiekinėti amžiną draugystę, ir pasakė tokias eiles: 


Palikau aš artimuosius, ir nuo šiolei vienas būsiu. 
O kad kas man pasakytų, ar svečioj šaly bražūsiu! 


Mirsiu, ir mielieji mano nežinos, kur aš barkritęs, 
Svetimam krašte bražūsiu, artimųjų neišvydęs. 


Ir Kan Makanas jį paleido. Sabachas puolė bučiuoti kara- 
laičiui rankas, bet tas nedavė, tada beduinas išsitraukė keletą 
paplotėlių, ir jiedu sėdo valgyti, kalbėdamiesi, ką turėjo iškentėti 
per savo meilę ir artimuosius. 

— Kur dabar eisi? — paklausė Kan Makanas, ir Sabachas 
atsakė: 

- Eisiu į Bagdadą, į tavo miestą, ir liksiu ten, kol Alachas 
atsiųs man kraitį. 

- Štai kelias tau prieš akis, o aš lieku čia, - tarė Kan 
Makanas. 

Tad beduinas atsisveikino ir nuėjo Bagdado keliu, o Kan 
Makanas pasuko link upės, atsisėdęs ten pasimeldė ir staiga mato 
- joja artyn raitelis, susikūprinęs ir paleidęs pavadžius. Kai raitelis 
priartėjo, Kan Makanas pamatė, kad jis sunkiai sužeistas ir vos 
benusėdi balne. 

— O arabų vade, - tarė raitelis Kan Makanui, - imk mane 
į draugus, kol aš gyvas, ir atnešk man vandens troškuliui nu- 
malšinti, nors ir nereikėtų gerti sužeistam, su kraujuojančia 
žaizda. Jei liksiu gyvas, atsimokėsiu tau dosniai, o jei mirsiu - 

būsi padaręs Alacho akyse gerą darbą. 

O tas raitelis sėdėjo ant grynakraujo žirgo, kurio žodžiais 
apsakyti neįmanoma, jo kojos buvo tarytum marmuro kolonos, 
ir Kan Makanas tarė sau: “Iš tikro šiais laikais sunku rasti žirgą, 
panašų į šitą!" Paskui jis padėjo raiteliui nulipti, maloniai su juo 
elgėsi, davė vandens atsigerti, o tada, pamatęs, kad tas kiek 
atsigavo, paklausė: 

— Kas gi tau atsitiko? 

— Papasakosiu tau teisybę, - atsakė raitelis. - Aš esu arklia- 
vagis ir plėšikas, vardu Hasanas. Išgirdau aš apie šitą Žirgą, esantį 
rumų žemėje pas karalių Afridūną (o jis davė žirgui al Katu- 
lio'* vardą), ir nukeliavau į al Kustantyniją, ir ėmiau žvalgytis. 
O kai aš vaikštinėjau aplink rūmus, staiga išėjo senė, kurią rumai 
gerbia ir vykdo jos įsakymus, vardu ji Šavachė Zat ad Davachė, 
baisi klastininkė ir sukčiuvienė. O su ja buvo šitas žirgas ir 
dešimt vergų, lydinčių ją pas karalių Sasaną, Bagdado ir Cho- 
rasano valdovą. ji keliavo su dovanomis prašyti taikos ir 
saugumo. 

Ir aš leidausi jiems iš paskos, bet niekaip negalėjau prieiti 
prie žirgo, nes jis buvo labai saugomas. Ir pagaliau mes pa- 
siekėme šias žemes, o aš vis svarsčiau, kaip man pagrobti žirgą, 
tik staiga pakilo dulkių debesis, o kai jis nusėdo, pasirodė 
penkiasdešimt raitelių. Tai buvo plėšikai, grobiantys keliaujančių 
pirklių turtą. O jiems vadovavo drąsuolis Kachrdašas, kuris 
mūšyje išvaiko vyrus tarytum drugelius... 

Tuo tarpu išaušo rytas, ir Šachrazada nutraukė pasakojimą. 


Šimtas keturiasdešimt pirmoji naktis 


Kai atėjo šimtas keturiasdešimt pirmoji naktis, Šachrazada 
tęsė: 

Pasakojama, o laimingasai karaliau, kad sužeistasis tęsė savo 
istoriją: 

- Kachrdašas užpuolė senę su palydovais, mikliai juos surišo, 
pasiėmė žirgą ir nujojo sau laimingas, o aš pamaniau: “Visas 
mano vargas nuėjo perniek". 


W6 Al Katulis reiškia “užmušantis". 

Bet aš sekiau juos norėdamas pažiūrėti, kas gi toliau bus. 
Ir senė ėmė verkti: 

— O kilnusis karžygi ir narsusis liūte, ką gi tu veiksi su sene 
ir vergais? Juk tavo didžiausias grobis - žirgas. 

Ji prižadėjo jam visokių dovanų ir tol suokė, kol plėšikas ją 
ir vergus paleido. O aš toliau sekiau plėšikus ir nutaikęs progą 
pagrobiau žirgą, šokau ant jo ir nujojau. Mane vijosi, bet šitas 
nuostabus žirgas išnešė mane iš visų pavojų, bet, deja, esu 
sunkiai sužeistas, ir štai jau trys dienos, kai aš ant žirgo nugaros 
nesu sudėjęs akių ir nė aguonos grūdo burnoj neturėjau. Mano 
jėgos išseko, gyvenimas manęs nebevilioja, tu pagailėjai manęs 
ir buvai man malonus. Tu, matau, elgetiškai apsirengęs, bet 
kilnaus veido. Kas gi esi, iš kur ir ko keliauji? 

Karalaitis atsakė: 

- Aš esu Kan Makanas, karaliaus Dau al Makano sūnus, 
Omaro ibn an Numano vaikaitis. 

Ir papasakojo visą savo istoriją, o arkliavagis sušuko: 

- Prisiekiu Alachu, tu labai kilmingas ir dar atliksi daugybę 
garsių žygdarbių! Jei tu dabar galėtum pasodinti mane ant žirgo 
ir nuvežti į tėvynę, garbė tau būtų šitame gyvenime ir atlyginta 
aname! O jei man nelemta džiaugtis ilgiau saulės šviesa, tau 
labiau nei kam kitam pritinka turėti šitą Žirgą. 

— Jei tik būtų įmanoma, - atsakė Kan Makanas, - aš ir be 
žirgo nuneščiau tave ir pasidalinčiau su tavim gyvybe. Tad 
ruoškis į kelią ir prašyk visagalio Alacho malonės. 

Ir jis norėjo pakelti arkliavagį, tačiau tas sušuko: 

— Luktelėk valandėlę! - ir, pakėlęs rankas į dangų, tarė: - 
Liudiju, kad nėra kito dievo, tik Alachas, o Mahometas - jo 
pranašas! 

Ir jis pasiruošė mirti, ir pasakė tokias eiles: 


Ne sykį šioj žemėj vergus kamavau 
Ir girtas ne sykį šioj žemėj buvau. 


Ir vogdavau arklius žaliuos baupiuos, 
Ir tartum beprotis nudobdavau juos. 


Daug nuodėmių mano, sunkiausių kalčių, 
Katulį bavogt - paskutinė iš jų. 

Mieliausia pasauly man buvo vis tiek 
Vogt arklius, nors džiaugsmo iš to ne kažkiek. 


Gyvenimą visą — arkliai svetimi, 
Ir baudžia Alachas už tai mirtimi. 


Tad šitaib aš kelią vargingą baigiu: 
Beturtis, beglobis į kapą žengiu. 


Tada užmerkė akis ir, garsiai surikęs, atsisveikino su šiuo 
pasauliu. Kan Makanas iškasė duobę ir palaidojo arkliavagį, o 
paskui priėjo prie žirgo ir pabučiavo jį tardamas: “Niekas ne- 
turi tokio žirgo, netgi karalius Sasanas!" 

Štai kaip buvo Kan Makanui. O karalius Sasanas sužinojo, 
kad viziris Dandanas su puse kariuomenės atsisakė jam tarnauti 
ir prisiekė, kad jie paklus tik karaliui Kan Makanui. Kariuomenė 
nukeliavo į Indijos salas ir pas berberus!“?, surinko ten didžiulę 
kariauną ir patraukė link Bagdado, norėdami grąžinti sostą Kan 
Makanui. Karalius Sasanas labai susirūpino. Jis suprato, kad 
viskas pasisuko prieš jį, ir nebežinojo, ką daryti. Labiausiai jis 
troško, kad grįžtų Kan Makanas, kurį jis apipiltų malonėmis ir 
paskirtų emyru. 

O Kan Makanas, iš pirklių sužinojęs šitas naujienas, sėdo ant 
savo žirgo ir grįžo į Bagdadą. Visi kariai ir didikai išėjo jo 
pasitikti ir džiūgaudami nulydėjo iki Sasano rūmų. Kan Makanas 
mandagiai pasveikino savo dėdę ir padovanojo jam žirgą. 

- Džiaugiuosi tave matydamas! - sušuko Sasanas. - Prisiekiu 
Alachu, tau išvykus, nemielas man tapo pasaulis! Garbė Aukš- 
čiausiajam už tavo išgelbėjimą! - O paskui jis pažvelgė į žirgą, 
pavadintą Katuliu, ir pažino, jog tai tas pats žirgas, kurį jis matė 
kažkada, per al Kustantynijos apgultį. - Aš priimu šitą žirgą, -. 
tarė Sasanas, - ir dovanoju jį tau, nes karžygių ponui labiau- 
siai dera juo jodinėti. 

Paskui jis gausiai apdovanojo Kan Makaną, paskyrė jam 
prabangius kambarius ir rodė visokeriopą pagarbą, nes bijojo 
vizirio Dandano. 


W Berberai - šiaurės Afrikos gyventojai, kuriuos 


nukariavo arabai. Vėliau berberai perėmė arabų 
kalbą ir tikėjimą. 

Karalaitis nudžiugo, kad baigėsi jo nešlovės dienos. Jis nuėjo 
pas motiną ir paklausė: 

— Kaip laikosi mano pusseserė? 

— Vaike mano, kol tavęs nebuvo, aš visus pamiršau, netgi 
tavo mylimąją, tuo labiau kad ji yra mūsų išsiskyrimo kaltininkė. 

Kan Makanas paprašė: 

— Nueik pas ją, gal ji padovanos man vieną žvilgsnį, kad 
pralinksmėtų mano širdis. 

Bet motina atsakė: 

— Pamiršk apie tai, antraip turėsi bėdos! Neisiu pas ją nei 
dabar, nei kada vėliau. 

Tada Kan Makanas pasakė motinai, jog jis sužinojęs, kad 
senė Zat ad Davachė yra šiuose kraštuose ir ruošiasi ateiti į 
Bagdadą, ir pridūrė: 

— Tai ji nužudė mano senelį ir dėdę. Aš privalau atkeršyti 
ir nuplauti gėdos dėmę. 

O paskui jis nuėjo pas vieną senę, bjaurią ir pasileidusią, 
godžią pinigų ir gudrią kaip lapė, vardu Sadana, papasakojo jai 
apie savo meilę Kudy Fakanei ir paprašė nueiti pas merginą ir 
pasikalbėti su ja. Senė su mielu noru nuėjo ir grįžusi tarė: 

- Kudy Fakanė pažadėjo vidurnaktį ateiti pas tave... 

Tuo tarpu išaušo rytas, ir Šachrazada nutraukė pasakojimą. 


Šimtas keturiasdešimt antroji 
naktis 


Kai atėjo šimtas keturiasdešimt antroji naktis, Šachrazada tęsė: 

Pasakojama, o laimingasai karaliau, kad senė perdavė Kan 
Makanui Kudy Fakanės žodžius, jog vidurnaktį ji ateisianti pas 
Ji. 

Kan Makanas laimingas sėdo laukti jos. Vos išmušė vidur- 
naktį, ir ji atėjo, užsimetusi juodą apsiaustą, ir pažadino karalaitį 
sakydama: 

— Tu tvirtini, kad myli mane, o pats kuo ramiausiai miegi, 
užuot nekantravęs. 

- Aš tik norėjau, kad tavo atvaizdas aplankytų mane sapne! 
— atsakė Kan Makanas. 

Ji ėmė švelniai jam priekaištauti ir pasakė tokias eiles: 

Jeigu iš tikrųjų mane tu mylėtum, 
Tai, laukdamas meilės, užmigt negalėtum. 


Tu tvirtini man, kad esi jau mylėjęs, 
Kad meilės ir sielvarto kelią nuėjęs. 


O dėdės sinau, te Alachas pasmerkia: 
Kas myli karštai, tas akių nesumerkia! 


Kan Makanas ėmė teisintis, o paskui jie apsikabino ir ėmė 
pasakoti apie savo meilę ir ilgesį. Kai aušra rausvai nudažė visą 
dangų, Kudy Fakanė susiruošė eiti, o Kan Makanas pravirko ir 
sunkiai dūsaudamas pasakė tokias eiles: 


O tu, kurią mano vienatvė regėjo, 
Man perlai tavyjų dantų suspbindėjo. 


Atrodo, lig šiol tavo liemenį glostau, 
Lig šiolei jaučiu tavo skruostą prie skruosto. 


Bet, aušrai išaušus, mus išskiria rytas, 
Kaip kardas aštrus netikėtai sušvilęs. 


Tada, atsisveikinusi su juo, Kudy Fakanė grįžo į rūmus ir 
kai kurioms vergėms išpasakojo savo paslaptį, o viena iš jų 
tuojau pat nubėgo pas karalių Sasaną. Tas didžiai įniršęs išsi- 
traukė kardą ir nuėjo pas dukterį, norėdamas ją nužudyti. Bet 
jos motina Nuzchat az Žamanė stojo tarp jų ir tarė: 

—- Užkeikiu tave Alacho vardu, nedaryk jai nieko blogo, 
antraip ta žinia greitai pasklis, ir tu užsitrauksi nešlovę. Žinok, 
kad Kan Makanas - ne svetimavimo vaisius, jis augo rūmuose, 
yra garbingas ir niekada nepasielgs negražiai. Neskubėk gi! Po 
Bagdadą sklando girdas, jog viziris Dandanas surinko kariuomenę 
iš viso pasaulio ir eina čia, kad pasodintų į sostą Kan Makaną. 

- Prisiekiu Alachu! - sušuko karalius, - aš būtinai atkeršysiu 
Kan Makanui! Maloningai su juo elgiausi vien iš baimės netekti 
sosto, o dabar tu pamatysi, kas bus! 

O Kan Makanas kitą dieną tarė savo motinai: 

— Aš nusprendžiau eiti plėšikauti - grobsiu žirgus, galvijus, 
vergus, o kai tapsiu turtingas, pasipiršiu Kudy Fakanei. 

Veltui motina stengėsi jį atkalbėti, Kan Makanas nė girdėti 
nieko nenorėjo, nes nežinojo, kaip kitaip galėtų gauti Kudy 
Fakanę. Ir jis pasiuntė senę Sadaną pas pusseserę, kad praneštų, 
jog jis keliauja ieškoti tinkamo jai kraičio. Grįžusi senė pasakė, 
jog vidurnaktį mergina ateisianti pas jį. 

Kudy Fakanė irgi bandė atkalbėti jį nuo to sumanymo, bet 
veltui. Kan Makanas tepasakė: 

— Neverk, aš prašysiu to, kuris išskyrė mudu, pagalbos ir 
greito pasimatymo su tavim! 

O paskui Kan Makanas atsisveikino su motina, pasirišo 
kardą, užsimovė turbaną su antveidžiu ir sėdo ant savo žirgo 
Katulio. Jau jojo pro Bagdado vartus, tik staiga mato - eina į 
tą pačią pusę ir Sabachas ibn Ramachas. Pamatęs karalaitį, 
Sabachas priėjo ir klausia: 

— Broli mano, iš kur tu gavai šitą žirgą, kardą ir rūbus? Aš 
visiškai nieko nejįsigijau. | 

— Medžiotojas grįžta namo su tokiu grobiu, kokio norėjo, 
- atsakė Kan Makanas. — Kai išsiskyrėm, po valandos man 
nusišypsojo laimė. Ar nenori eiti su manim? 

— Prisiekiu Kaabos ponu, dabar aš tave vadinsiu tik valdovu! 
- sušuko Sabachas ir nubėgo priekyje, o Kan Makanas jojo jam 
iš paskos. 

Keliavo jie per tyrus keturias dienas, o penktą pamatė didelį 
kalną, kurio papėdėje žaliavo pieva ir tyvuliavo ežeras, ten ganėsi 
daugybė kupranugarių, karvių, avių ir arklių. Kan Makanas labai 
nudžiugo ir ėmė ruoštis pagrobti galvijus. 

— Užpulsim juos, o tu kaukis šalia manęs, kad gautum savo 
dalį, — tarė jis Sabachui. 

- O valdove, galvijus saugo daugybė vergų, jei mes imsimės 
šito pavojingo dalyko, negrįšime gyvi namo, ir liks mūsų pus- 
seserės vienišos. 

Nusijuokė Kan Makanas supratęs, kad Sabachas yra bailys. 
Tad paliko jį ramybėje, o pats garsiai sušuko ir pasakė tokias 
eiles: 


Prisiekiu Numano šeima, mes šauniūs, 
Iš tų, kurie negailestingai kaunas. 


Ir, priešams žemę gimtąją užpuolus, 
Kovos lauke mes stovime kaip uolos. 

Neturtingieji mūsų ramūs miega, — 
Ir jiems šis tas nuo mūsų stalo lieka. 


Tikiu, padės man mušy užtarėjas, 
Visos žmonijos didis Sutvėrėjas. 


Tada jis puolė kaimenę kupranugarių ir ėmė juos ginti šalin. 
Ir atskubėjo vergai su žvilgančiais kardais ir ilgomis ietimis, o 
vedė juos turkas, stiprus ir bebaimis, žinantis, kaip kirsti ir 
smeigti. Ir sušuko jis Kan Makanui: 

- Prisiekiu Alachu, jei tu žinotum, kieno čia galvijai, tuo- 
jau pat pasuktum atgal! Žinok, jie priklauso būriui rumų, jūros 
drąsuolių, ir pulkui čerkesų!!?, rūsčių karžygių, iš viso jų yra 
šimtas raitelių, nepaklūstančių jokiam sultonui. Jiems pavogtas 
žirgas, ir jie prisiekė, kad negrįš be jo. 

Kan Makanas sušuko: 

- O niekšai! Štai jis, tas žirgas, apie kurį jūs kalbate ir kurio 
ieškote! Na, pulkite gi visi, jei nugalėsit - galit daryti su manim, 
ką norit! 

Ir jis, prigulęs prie Katulio sprando, tarytum viesulas puolė 
juos. Vieną persmeigė ietimi, nurito nuo žirgo antrą, paskui 
trečią, paskui ketvirtą. Ir tada vergai išsigando, o jis šūktelėjo: 

- O paleistuvių vaikai, ginkite šen galvijus ir arklius, jei ne 
- savo ieties galą pamirkysiu jūsų kraujyje! 

Ir vergai nuginė galvijus, ir čia nuo kalvos nusileido Saba- 
chas, garsiai rėkaudamas iš džiaugsmo, tik staiga pakilo dulkių 
debesys, o kai dulkės nusėdo, išniro šimtas raitelių tarytum 
rūsčių liūtų. Sabachas vėl užbėgo į kalvos viršūnę ir iš ten 
žiūrėjo, kas bus toliau, sakydamas: “Aš karžygis tik pramogos 
dėlei!" 

O šimtas raitelių apsupo Kan Makaną iš visų pusių, ir vienas 
jų paklausė: 

- Kur keliauji su tais gyvuliais? 

- Aš pasiėmiau. juos, o tu praradai, - atsakė Kan Makanas. 


N0 Rytuose “čerkesais" vadinti visi Kaukazo ir pietinės 
Rusijos gyventojai. Arabų Egipto istorijoje čerkesai 
suvaidino didelį vaidmenį. Iš jų kilo pirmieji 
vadinamosios čerkesiškosios Mameliukų 
dinastijos atstovai. 

— Jei nori, kaukis su manim, bet žinok, kad mano rankoje toks 
kardas, kuris kerta viską, kas tik pasitaiko kely. 

Išgirdęs tokius žodžius, raitelis įdėmiai pažvelgė į Kan 
Makaną ir pamatė, kad jis panašus į bebaimį liūtą, tačiau jo 
veidas tarytum tekantis mėnulis. O tas raitelis buvo vardu 
Kachrdašas, ir jis pamatė, kad jo priešininkas ne tik narsus, bet 
ir gražus — toks kaip jo mylimoji Fatina. Toji Fatina buvo 
nepaprasto grožio ir narsumo mergina. Ji prisiekė, kad ištekės 
tik už to, kuris ją nugalės kovoje. Ir Kachrdašas jai piršosi, bet 
gavo tokį pat atsakymą kaip ir visi kiti, o stoti į kovą su ja 
nedrįso, nes bijojo gėdos, jei kartais pralaimėtų. Kažkas iš jo 
draugų patarė: “Jei jūs susiimtumėt, ir ji pasirodytų esanti stip- 
resnė, tu vis tiek nugalėtum: pamačiusi tavo grožį, ji pati atbėgtų 
priešais. Tu gi žinai, kad moteris visada nori vyro". Bet 
Kachrdašas nesutiko kautis. Ir dabar, pamatęs Kan Makaną, 
palaikė jį Fatina. Priėjęs arčiau, jis sušuko: 

— Vargas tau, Fatina! Tu atėjai, kad parodytum man savo 
narsą, tad lipk nuo žirgo, pirma pasikalbėkim. Aš grobiau galvi- 
jus ir apiplėšinėjau pirklius - ir vis dėl tavo grožio, kuriam nėra 
lygaus. Tekėk už manęs, ir tau tarnaus karalių dukterys, tu tapsi 
žemės karaliene. 

Užsidegė rūstybe Kan Makano žvilgsnis, išgirdus tokius 
žodžius, ir jis sušuko: 

— Vargas tau, svetimšalių šunie! Užmiršk Fatiną ir stok į 
kovą. Netrukus tu gulėsi dulkėse! 

Kachrdašas suprato apsirikęs, bet, matydamas jo veidą pul- 
suojant ryžtu, išsigando stoti į kovą ir tarė savo draugams: 

- Te kas nors iš jūsų puola jį ir parodo savo kardo aštrumą! 
Žinokite, kad visu būriu pulti vieną - gėda, tegu tai būtų ir 
narsiausias karžygis! 

Ir tada išjojo vienas vyras, tarytum liūtas, ant juodo žirgo 
su baltomis kojomis ir žvaigžde kaktoje. Ir jis puolė Kan Ma- 
kaną. Prasidėjo kautynės, stulbinančios protą ir akinančios 
žvilgsnį. Ir Kan Makanas aplenkė jį, ir pirmas smogė narsuo- 
liui ietimi, ir tas nuslydo nuo žirgo. Tada jį puolė antras vyras, 
trečias, ketvirtas, penktas, o Kan Makanas visus juos nukovė, ir 
metėsi ant jo visi likusieji, tačiau nepraėjo nė valanda, ir visi 
jau buvo paragavę karalaičio ieties. 

Kachrdašas, tai pamatęs, išsigando dėl savo gyvybės ir su- 
prato, kad Kan Makanas tvirtos dvasios, tad tarė: 

— Aš padovanojau tau savo draugų kraują, dabar imk galvijų, 
kiek tik nori, ir eik savo keliu. Aš pasigailėjau tavęs dėl nepa- 
prasto tavo narsumo. 

— Būk ir toliau toks kilniaširdis, - sušuko Kan Makanas, - 
bet nustok paistęs niekus! Gelbėk savo sielą ir nebandyk atimti 
mano grobio. 

Kachrdašas įširdo. 

- Vargas tau! - sušuko jis. - Tu nesakytum tokių žodžių, 
jei žinotum, kas aš toks! Aš - liūtas, vardu Kachrdašas, kuris 
plėšė didžiuosius karalius, pastodavo kelią visiems keliauninkams 
ir atimdavo pirklių turtą. Tas žirgas, ant kurio tu sėdi, priklauso 
man, ir aš norėčiau sužinoti, kaip jis atsidūrė tavo rankose. 

- Žinok, - atsakė jam Kan Makanas, - kad šitas žirgas buvo 
vedamas mano dėdei, karaliui Sasanui. Ir vedė jį viena senė ir 
dešimt vergų, o tu užpuolei ir pagrobei žirgą. O aš turiu jai 
atkeršyti už savo senelį, karalių Omarą ibn an Numaną, ir dėdę 
Šar Kaną. 

- Vargas tau, o kas tavo tėvas ir ar turi tu motiną? - sušuko 
Kachrdašas. 

- Žinok, kad aš - Kan Makanas, karaliaus Dau al Makano 
sūnus. 

- Nenuostabu, kad tu esi tobulas, turi po lygiai grožio ir 
narsos! - nustebo Kachrdašas. - Tad keliauk sau ramiai: tavo 
tėvas buvo geras mums. 

Tačiau Kan Makanas sušuko: 

- Prisiekiu Alachu, niekingasai, aš negerbsiu tavęs, kol 
nenugalėsiu įnirtingoje kovoje! 

Beduinas irgi supyko, ir jie puolė vienas kitą, ir grūmėsi tol, 
kol abiem pasirodė, jog dangus įskilo. Ir Kachrdašas užsimojo 
ietimi, tačiau Kan Makanas išsilenkė, o paskui apsisuko ir 
įsmeigė ietį beduinui į krūtinę taip, kad toji išlindo per nugarą. 

Tada Kan Makanas liepė vergams: 

- Suginkite visus galvijus į vieną vietą! 

Ir čia nuo kalvos nusileido Sabachas šaukdamas: 

- "Tu pasižymėjai kovoje, karžygi! Aš meldžiau Alachą, kad 
siųstų tau pergalę, ir jis išklausė manęs! 

Tik nusišypsojo karalaitis, išgirdęs tokius žodžius, o Sabachas 
pridūrė: 

— Nepamiršk atiduoti manąją grobio dalį: gal man jos užteks 
išpirkti Nedžmą. 

— Tu būtinai gausi savo dalį, - atsakė Kan Makanas, - bet 
dabar saugok grobį ir žiūrėk vergų. 

Ir Kan Makanas nukeliavo į Bagdadą. Kariuomenė pažino 
jį ir pamatė, kokį didžiulį grobį jis atsiveda, o Sabachas dar nešė 
pamautą ant ieties Kachrdašo galvą. Pirkliai puolė jam dėkoti, 
kad išvadavo juos nuo to baisaus plėšiko, klausinėjo, kaip ten 
viskas buvo. O kai jis viską papasakojo, net didžiausi narsuo- 
liai ėmė jo bijoti. Kan Makanas paskyrė dalį Sabachui, likusį 
grobį išdalino visiems Bagdado gyventojams, o tada nuėjo pas 
motiną. 

Karalius Sasanas, sužinojęs apie Kan Makano sėkmę, 
pasikvietė pačius artimiausius žmones ir tarė jiems: 

- Noriu pasakyti štai ką: per Kan Makaną mes būsime 
išvaryti iš šitų Žemių, nes jis užmušė Kachrdašą, kurio klausė 
kurdų ir turkų būriai, ir mūsų reikalas žlugs, nes dauguma karių 
ištikimi Kan Makanui. Jūs žinote, ką padarė viziris Dandanas, 
o dabar jis žygiuoja čionai, kad pasodintų Kan Makaną į sostą, 
nes jo ir tėvas, ir senelis buvo sultonai. 

Artimieji jam taip atsakė: 

— O karaliau, Kan Makanas pernelyg niekingas, ir jei mes 
nežinotume, kad jis tavo augintinis, nė pažvelgti į jį 
nepažvelgtume. Tu esi mūsų ponas ir jei nori jį užmušti, mes 
užmušime, jei nori jį išvaryti, mes išvarysime. 

Ir karalius sušuko: 

- Užmušti, tik užmušti! Taip bus geriausia, tik jūs turite 
tvirtai prisiekti man ištikimybę! 

Ir jie prisiekė, kad būtinai užmuš Kan Makaną, o kai sužinos 
apie tai viziris Dandanas, jo jėgos nusilps ir nebegalės jis įvykdyti 
to, ką ketino. 

Ir jie visi išėjo, o kariai pajuto kažką negera vykstant, tad 
nusprendė nenulipti nuo žirgų ir nesėsti ant jų tol, kol viskas 
paaiškės. O paskui ir Kudy Fakanė nugirdo gandus, sklandančius 
po rūmus, ir labai susikrimto. Pasikvietė ji senę, kuri paprastai 
atnešdavo jai Žinių apie pusbrolį, liepė jai nueiti pas Kan Makaną 

ir viską jam papasakoti. O Kan Makanas taip atsakė senei: . 

— Pasveikink nuo manęs pusseserę ir pasakyk jai: “Žemė 
priklauso visagaliui Alachui, jis duoda ją tam savo vergui, kuriam 
nori". 

O karalius Sasanas ėmė laukti, kada Kan Makanas išvyks iš 
Bagdado, kad pasiųstų ką nors jį nužudyti. Ir atsitiko, kad 
karalaitis išvyko į medžioklę, o kartu su juo ir Sabachas, nes 
jie nesiskyrė nei dieną, nei naktį. Ir Kan Makanas pagavo dešimt 
gazelių, o tarp jų buvo juodaakė gazelė, kuri vis sukiojo galvą 
į visas puses, ir Kan Makanas paleido ją. 

— Kodėl tu taip padarei? - paklausė Sabachas, o karalaitis 
nusijuokęs paleido ir visas kitas. 

- Kilnu paleisti gazeles, kurios turi jauniklių, ir šitoji vis 
sukiojo galvą, nes yra palikusi savo vaikus, o kitas paleidau iš 
pagarbos jai. 

Tik staiga pakilo dulkių debesis ir pasirodė būrys narsuolių. 
O tai buvo deilemiečių emyras Džamis su dvidešimčia vyrų, 
kuriuos pasiuntė karalius Sasanas, o pats paslapčia jojo jiems iš 
paskos, norėdamas pamatyti, kaip čia viskas bus. Ir tie vyrai 
puolė Kan Makaną, bet šis be jokio vargo išmušė juos visus. 
O Sasanas, tai pamatęs, didžiai nustebo ir grįžo atgal, tik staiga 
miesto gyventojai jį sučiupo ir tvirtai surišo. 

O Kan Makanas su Sabachu nujojo toliau ir prijojo trobelę, 
ant kuriuos slenksčio sėdėjo jaunuolis. Kan Makanas pasveikino 
jį, tas atsakė į pasveikinimą, įėjo į trobelę ir netrukus grįžo su 
dviem dubenėliais: viename buvo pienas, kitame - riebi sriuba. 

- Pasivaišink, padaryk man malonę, - kreipėsi jaunuolis į 
Kan Makaną. 

- Negaliu, esu davęs įžadą. 

- Kokį? - paklausė jaunuolis. 

- Žinok, kad karalius Sasanas neteisingai, per jėgą atėmė iš 
manęs karalystę, nors ji anksčiau priklausė mano tėvui ir seneliui. 
Kai jis taip padarė, aš buvau per mažas, kad atkeršyčiau jam, 
ir daviau įžadą, kad nevalgysiu niekieno maisto tol, kol skriau- 
dėjas nebus nubaustas. 

- Džiaukis! - sušuko jaunuolis. - Alachas tau padėjo! Žinok, 
karalius Sasanas sugautas ir uždarytas; manau, kad netrukus jo 


nebebus gyvo. 

- O kur jis uždarytas? - paklausė karalaitis. 

- Tame aukštame rūme su kupolu, - atsakė jaunuolis. 

Kan. Makanas nuėjo iki to rūmo ir pažiūrėjo, kas ten yra, 
paskui grįžęs truputį užvalgė, o likusią mėsą įsidėjo į krepšį. 
Sutemus karalaitis nuėjo ten, kur buvo Sasanas. Aplink lakstė 
daugybė šunų, jis pamėtėjo jiems mėsos iš krepšio ir taip nusi- 
gavo iki karaliaus. Kan Makanas uždėjo jam ranką ant galvos, 
o tas paklausė: 

- Kas tu? 

- Aš - Kan Makanas, kurį tu norėjai užmušti, tačiau šitą 
blogį Alachas nukreipė į tave patį. Tau nebuvo gana, kad 
užvaldei mano karalystę, dar stengeisi ir nužudyti? 

Ir Sasanas ėmė melagingai prisiekinėti, kad tai netiesa, tada 
Kan Makanas atleido jam ir tarė: 

- Eik paskui mane! 

Bet tas atsakė: 

- Aš taip primuštas, kad negaliu nė žingsnio žengti. 

Ir karalaitis atvedė žirgus, ir jie nujojo į tyrus. Kai pasimeldė 
ir pailsėjo, Kan Makanas paklausė: 

- Ar liko tavo širdyje nuoskauda, gal aš padariau ką ne taip? 

- O ne, prisiekiu Alachu! - sušuko Sasanas, ir tada jiedu 
nusprendė grįžti į Bagdadą, o Sabachas nuskubėjo pirmasis, kad 
praneštų miesto gyventojams. 

Ir visi išėjo jų pasitikti, mušė būgnus ir grojo fleitomis, o 
priekyje jojo Kudy Fakanė, švytinti tarytum mėnulis tamsią naktį. 
Kai Kan Makanas ją pamatė, jo siela prigludo prie jos sielos, 
o kūnas užgiedojo ilgesio giesmę. Visi žmonės tik ir kalbėjo apie 
jo dosnumą ir narsą ir sakė: “Mes nenorim kito karaliaus, tik 
jo; teisybė reikalauja, kad valdžia grįžtų jam!" 

O Sasanas nuėjo pas savo žmoną Nuzchat az Zamanę, ir toji 
tarė: 

- Žmonės kalba tik apie Kan Makaną, apie jo nepaprastas 
savybes. 

- Girdėti - tai ne matyti, - atsakė Sasanas. - Aš mačiau 
ji, bet nepastebėjau nieko tobulo, nieko nepaprasto. Tačiau 
žmonės mano kitaip, jų širdys linksta prie jo. O viziris Dandanas, 
tas išdavikas ir sukčius, surinko savo kariuomenę, tačiau kas gi 
klausys valdovo našlaičio, neturinčio sosto? 

— Ir ką gi tu manai daryti? - paklausė Nuzchat az Žamanė. 

— Aš noriu užmušti jį, ir viziris Dandanas liks it musę 
kandęs, tada jam nebeliks nieko kito, tik ištikimai man tarnauti. 

— Negerai yra apgaudinėti netgi svetimus, o jau apie artimuo- 
sius ir kalbėti nėra ko, - tarė Nuzchat az Žamanė. 

— Teisingiausia būtų ištekinti už jo Kudy Fakanę. Pasiklausyk, 
kaip buvo sakoma senovėje: 


Jeigu virš tavęs iškėlė kitą mus lemtis 
Ir manai, kad protingesnis tu esi nei fis, — 


Kas priklauso bagal rangą, atiduoki jam, 
Gal ir jis nepagailės tau, nors ne artimam. 


Nesakyk kitiems, ką blogo apie fį žinai, 
Kad nebūtum tas, kurs smerkia kitą amžinai. 


Štai už nuotaką gražesnės — jų čia per akis, 
O tik nuotakai šį sykį balanki lemtis. 


Užsirūstino Sasanas ir sušuko: 

— Užmuščiau tave vietoj už tokius žodžius, bet negarbė kris 
ant mano galvos! 

— Jei tu šitaip rūstauji, tai žinok - aš tik pajuokavau. Teisinga 
tai, ką tu sakei, ir mudu tuoj sugalvosim gudrybę, kaip jam 
padaryti galą. 

Nudžiugo Sasanas ir tarė: 

— Na, tai sakyk! 

— Mums padės vergė, vardu Bakunė. Ji labai klastinga ir 
gudri, ji išaugino Kan Makaną ir Kudy Fakanę, o tas labai 
mylėjo ją ir miegodavo prie jos kojų. 

Ir Sasanas čia pat pasiuntė pakviesti vergę Bakunę, papasa- 
kojo viską, kaip buvo, ir paprašė nugaluoti Kan Makaną, pasiūlęs 
už tai daugybę dovanų. Senė tarė: 

- Klausau tavo įsakymo, tik duok man kinžalą, pagirdytą 
prapulties vandeniu, ir aš nedelsdama viską padarysiu. 

Sasanas davė jai tokį kinžalą, ir ji išėjo sukdama galvą, kaip 
čia viską gudriau padarius. 

Ir vėlų vakarą, kai Kan Makanas sėdėjo ir svajojo apie Kudy 

Fakanę, atėjo pas jį vergė Bakunė ir tarė: 

- Baigėsi išsiskyrimo dienos, tuoj nušvis laimės žvaigždė! 

Išgirdęs tai, Kan Makanas paklausė: 

- Kaip laikosi Kudy Fakanė? 

— Ji dega meile tau, - atsakė toji. - Karalaitis apdovanojo 
ją už tuos džiugius žodžius, o senė pridūrė: - Jei nori, aš 
pasėdėsiu su tavim ir papasakosiu visokių istorijų, gal pra- 
linksmėsi. 

Kan Makanas su džiaugsmu sutiko, Bakunė atsisėdo šalia jo 
(o kinžalą ji buvo pasislėpusi drabužiuose) ir pradėjo pasakoti. 


Pasakojimas 
apie hašišo mėgėją 


Vienas žmogus labai mylėjo gražias moteris ir švaistė pinigus, 
tenkindamas jų įgeidžius, kol galų gale visai nusigyveno. Ir ėmė 
jis vaikštinėti po prekyvietes ieškodamas, kaip prasimanyti pinigų, 
o sykį užmynė ant vinies ir įsidūrė kojos pirštą. Apsirišęs žaizdą 
patraukė toliau ir priėjo pirtį, tad užsuko ten, atsisėdo prie 
baseino ir liejo sau ant galvos vandenį, kol rankos nuvargo... 

Tuo tarpu išaušo rytas, ir Šachrazada nutraukė pasakojimą. 


Šimtas keturiasdešimt trečioji naktis 


Kai atėjo šimtas keturiasdešimt trečioji naktis, Šachrazada 
tęsė: 

Pasakojama, o laimingasai karaliau, kad neturtėlis apsiliejo 
vandeniu, o paskui nuėjo prie šalto vandens baseino, bet nieko 
ten nerado, tad, būdamas vienas, išsitraukė gabalą hašišo ir 
nurijo. 

Kai hašišas išsisklaidė galvoje, jis nusirito ant marmurinių 
grindų, ir jam pasirodė, kad didelis viršininkas trina jam kojas, 
o du vergai stovi prie jo galvos laikydami rankoje visokius pirties 
reikmenis. Ir neturtėlis pamanė: “Šitie žmonės, ko gero, palaikė 
mane kuo kitu arba, kaip ir aš, apsirijo hašišo". 

O paskui jam pasirodė, kad pirtininkas sako jam: “O pone, 

laikas keltis: šiandien tavo eilė". Ir varguolis nusijuokė sau: “O 
hašiše, ko Alachas panori, tas ir būna!“ Pirtininkas apjuosė jį 
juoda šilkine skepeta, paėmęs už rankos nuvedė į atskirą kambarį 
ir uždegė ten smilkalus. 

Jis pamatė, kad kambarys pilnas gėlių ir vaisių. Jam prapjo- 
vė arbūzą ir pasodino ant juodmedžio suoliuko, ir pirtininkas 
prausė jį, o vergai pylė vandenį. Paskui jie išėjo, o vargdienis 
ėmė juoktis sakydamas sau: “Kodėl jie kreipiasi į mane kaip į 
kokį vizirį ir sako - o valdove, o pone? Greičiausiai jie kažką 
supainiojo, o rytoj apsižiūrėję prilups mane!" 

Paskui jam pasirodė, kad pas jį atėjo eunuchas ir vergas su 
ryšuliu. Vergas ištraukė iš jo tris šilkines skepetaites, vieną 
užmetė skurdžiui ant galvos, kitą - ant pečių, trečia apjuosė jį. 
Eunuchas apavė jį kurpėmis ir nuvedė prie portiko, o eidamas 
jis visą laiką juokėsi. Ten pamatė jis nepaprastą prabangą, 
tinkančią nebent karaliams, atskubėję tarnai pasodino jį ant suolo 
ir tol trynė jam kojas, kol jis užmigo. 

(O užmigęs pajuto savo glėbyje merginą ir pabučiavo ją. ir 
pasiguldė ant savęs, ir atsisėdo su ja, kaip vyras sėdasi su 
moteria, ir paėmęs į saują savąjį ietigalį, prisittaukė merginą ir 
užgriuvo ant jos... 

Tik staiga kažkas jam sako: “Nubusk, skarmaliau, jau vidur- 
dienis, o tu vis miegi!" Ir jis atsimerkė, ir pamatė, kad guli prie 
šalto vandens baseino, o susirinkę žmonės juokiasi iš jo, o jo 
įnagis atsistojęs stulpu. "T'ada jis suprato, kad tai buvo tik hašišo 
sukelti vaizdiniai. Jis susikrimto ir, pažvelgęs į tą, kuris pažadino 
ji, tarė: “Bent būtumei palaukęs, kol įkišiu". Žmonės ėmė jį 
gėdyti ir mušti, o jis laimingas buvo tik sapne. 


Kan Makanas, išklausęs šitą istoriją, net ašaroti ėmė iš juoko 
ir tarė Bakunei: 

- O aukle, tai nuostabus pasakojimas! Gal dar atsimeni tokių 
pat? 

Ir vergė ėmė pasakoti visokiausias istorijas ir juokingus 
nutikimus, pagaliau miegas sumerkė jam akis, o ji sėdėjo jo 
galvūgaly ir laukė, kol tas gerai įmigo. 

Tada ji tarė sau: “Pats laikas!" Ir atsistojusi išsitraukė kinžalą, 
prišoko prie Kan Makano, tik staiga atsidarė durys ir įėjo 


324 


143 naktis 


karalaičio motina. Bakunė taip išsigando, kad ėmė visa virpėti 
tarytum drugio krečiama. 

O motina atėjo todėl, kad Kudy Fakanė nuklausė pokalbį, 
kai buvo tariamasi užmušti Kan Makaną, ir viską jai papasakojo. 
Motina pažadino sūnų, ir tas tarė: 

- Tu atėjai gerą valandą, štai ir auklė Bakunė sėdi pas 
mane. - Ir, pasisukęs į ją, paklausė: - Gal tu atsimeni dar 
įdomesnių pasakojimų? 

Vergė atsakė: 

— Taip, bet gal kitą sykį papasakosiu. Ar galiu eiti? 

- Eik, - atsakė Kan Makanas, ir toji išskubėjo, vos begalė- 
dama patikėti, kad išsigelbėjo, nes suprato, kad karalaičio motina 
viską žino. 

Kai Bakunė išėjo, motina pasakė, ko atėjusi, ir Kan Makanas 
sušuko: 

— O motute, nėra žudiko tam, kam lemta gyventi! Bet iš 
atsargumo mums reikia eiti iš čia, o Alachas padarys, kaip norės. 

Rytą Kan Makanas išėjo iš miesto ir susitiko su viziriu 
Dandanu. O karalius Sasanas po nepavykusio pasikėsinimo 
susipyko su Nuzchat az Zamane, ir toji irgi iškeliavo iš miesto. 
Ji susitiko su Kan Makanu, o aplink juos susibūrė didikai, 
nepaklusę Sasanui, ir jie visi ėmė svarstyti, ką gi daryti toliau. 
Pagaliau nusprendė keliauti su visa kariuomene ir atkeršyti rumų 
karaliui. 

Ir jie iškeliavo, ir po visokių nutikimų - viską pasakoti truktų 
labai ilgai — pakliuvo į rumų karaliaus Rumzano nelaisvę. Ir 
vieną rytą Rumzanas įsakė atvesti Kan Makaną ir vizirį Dandaną 
su jų žmonėmis, pasodino juos prie stalo, nukrauto valgymais 
ir gėrimais, ir atsisėdo pats. Atvestieji neskubėdami pavalgė, nors 
buvo įsitikinę, kad netrukus mirs, nes kam gi daugiau juos galėjo 
kviesti. 

Ir karalius tarė jiems: 

—- Aš sapnavau sapną ir papasakojau jį vienuoliams, o jie 
man pasakė, kad tik viziris Dandanas gali jį išaiškinti. 

- Kokį gi sapną tu sapnavai, valdove? - paklausė Dandanas. 

— O štai kokį, - atsakė karalius. - Sapnavau, kad esu gi- 
lioj juodoj dubbėj, žmonės kankina mane, o aš noriu pabėgti, 
bet negaliu nė atsistoti. Paskui pasuku galvą ir pamatau aukso 

diržą. Ištiesęs ranką paimu tą diržą ir tada regiu, kad tai du 
diržai, o kai aš apsijuosiau jais, jie vėl tapo vienu diržu. Kaip 
tu, viziri, išaiškintum jį? 

- Žinok, valdove, - tarė viziris, — sapnas rodo, kad turi 
brolį, pusbrolį ar sūnėną - artimą giminaitį, o jis irgi garsus 
žmogus. 

Tada karalius Rumzanas apžvelgė Kan Makaną, Nuzchat az 
Zamanę, Kudy Fakanę, vizirį Dandaną ir visus kitus belaisvius 
ir pamanė: “Kai jiems nukirsdinsiu galvas, jų karių tvirtybė palūš, 
o aš galėsiu grįžti namo ir toliau valdyti savo šalį". Ir pakvietė 
jis budelį, ir liepė tučtuojau nukirsti Kan Makanui galvą, tik 
staiga įėjo Rumzano auklė ir paklausė: 

- O karaliau, ką tu ruošiesi daryti? 

- Pirma nužudysiu šituos belaisvius ir numesiu jų galvas jų 
draugams, paskui pulsiu priešus ir išmušiu juos, o kas liks gyvas, 
tas pabėgs, - tada jau galėsiu grįžti į savo sostinę. 

Išgirdusi šiuos žodžius, auklė taip pasakė karaliui: 

- Kaip tu gali užmušti savo brolio sūnų, savo seserį ir savo 
sesers dukterį? 

Rumzanas labai supyko ir tarė: 

- O prakeiktoji, argi nežinai, kad mano tėvas nunuodytas, 
motina užmušta, o tu davei man akmenį ir tarei: “Jis priklausė 
tavo tėvui". Kodėl tu nepasakei man tiesos? 

- Viskas, ką aš sakiau, gryna tiesa, - atsakė senė, - tik mūsų 
istorija labai jau nepaprasta. 

Aš vardu Mardžana, o tavo motinos vardas - Abriza, ji buvo 
nepaprastai graži, o apie jos narsumą sklinda legendos. Tavo 
tėvas —- karalius Omaras ibn an Numanas, ir tas nekelia jokių 
abejonių. Jis pasiuntė savo sūnų Šar Kaną į žygį, o tas kelionėje 
paliko savo karius ir nujojo tolyn, ir atsidūrė pas tavo motiną 
Abrizą jos rūmuose. Mes buvome nuėjusios į nuošalią vietą 
imtynėms, ir tada pasirodė jis, ir stojo imtis su tavo motina, ir 
ji nugalėjo jį savo grožiu ir narsa. Ir Šar Kanas penkias dienas 
svečiavosi tavo motinos rūmuose. Bet jos tėvui apie tai pranešė 
jo motina, senė Šavachė, praminta Zat ad Davache. 

O tavo motina dėl Šar Kano priėmė islamą, ir jis paslapčia 
nusigabeno ją į Bagdadą, o aš su Reichana ir dar dvidešimčia 
vergių buvome kartu ir taip pat priėmėme islamą. Mus pasikvietė 

karalius Omaras ibn an Numanas ir kai pamatė tavo motiną, 
karalaitę Abrizą, karšta meilė suliepsnojo jo širdyje, ir sykį, kai 
jis atėjo jos aplankyti, jie pasiliko vienudu ir pradėjo tave. 

Kai gimdymas buvo nebetoli, tavo motina pasiilgo artimųjų 
ir nutarė paslapčiom keliauti namo. Ji pasikvietė juodąjį vergą, 
vardu al Gadbanas, ir šis sutiko lydėti mus. Mes iškeliavome, 
o kai jau mūsų žemės buvo visai arti, tavo motinai prasidėjo 
sąrėmiai. O čia vergo siela pakuždėjo jam nedorą dalyką, ir jis 
priėjęs ėmė įkalbinėti karalaitę pergulėti su juo. Ji sukliko ne- 
savu balsu ir iš nuogąsčio tą pačią akimirką pagimdė tave. 

O tuo metu dykumoje, mūsų žemių pusėje, pakilo didžiulis 
dulkių debesis, užklojęs pusę dangaus, ir vergas išsigando, kirto 
tavo motinai kardu ir pabėgo į kalnus. 

Dulkėms nusėdus, prijojo tavo senelis, rumų karalius Char- 
dubas, ir pamatė savo dukterį nebegyvą. Aš jam papasakojau 
viską, kaip buvo, ir mes palaidojom karalaitę, o tave aš užau- 
ginau ir užkabinau tau ant kaklo tą brangųjį akmenį, kurį turėjo 
Abriza. 

Kai tu užaugai, aš negalėjau tau papasakoti visos teisybės, 
nes greičiausiai būtų kilę dideli karai. Ir tavo senelis liepė man 
tylėti. Tik kai tu tapai valdovu, aš šį tą tau pasakiau, o dabar 
jau galiu iškloti visą teisybę: tavo tėvas — Bagdado karalius 
Omaras ibn an Numanas. Dabar elkis, kaip išmanai. 

Belaisviai girdėjo auklės Mardžanos pasakojimą, ir Nuzchat 
az Žamanė sušuko: 

- Šitas karalius Rumzanas - mano brolis, mudu vieno tėvo, 
Omaro ibn an Numano, jo motina - karalaitė Abriza, o šitą 
vergę Mardžaną aš gerai pamenu! 

Išgirdęs tai, karalius Rumzanas įniršo ir nežinojo, kaip čia 
jam pasielgus, bet paskui viršų paėmė kraujo balsas, jis pasikvietė 
savo seserį Nuzchat az Žamanę, ir ji papasakojo savo istoriją, 
kuri sutapo su Mardžanos žodžiais. Ir jis įsitikino, kad tikrai jis 
yra Omaro ibn an Numano sūnus, ir jo širdį užliejo broliškas 
švelnumas, jis apkabino Nuzchat az Zamanę ir pažvelgė į Kan 
Makaną. Vergė Mardžana pridūrė: 

— Žinok, o karaliau, kad šitas senolis, viziris Dandanas, 
geriausiai paliudys mano žodžių teisingumą, nes viską puikiai 
žino. 

Viziris Dandanas ir kiti belaisviai patvirtino, kad visa, ką sakė 
vergė, gryna teisybė. Tada Rumzanas atsistojo ir nupjovė visiems 
virves, o išlaisvinęs pasveikino juos maloniais žodžiais. 

Tik staiga vergė Mardžana kad sukliks, mat ji ant Kan 
Makano kaklo pamatė brangųjį akmenį, tokį pat kaip tie, kuriuos 
turėjo karalaitė Abriza. Kan Makanas nusiėmė ir padavė Rumza- 
nui tą akmenį, o paskui tą patį padarė ir Nuzchat az Zamanė. 
Ir dabar jau nebegalėjo būti jokių abejonių, tai buvo geriausias 
ir tikriausias įrodymas, kad jie visi - artimi giminės. 

Tada karalius Rumzanas apkabino vizirį Dandaną ir sultoną 
Kan Makaną, ir pasigirdo džiaugsmo šūksniai, ir džiugi žinia 
plačiai pasklido, ir prasidėjo linksmybės. 

O Irako ir Sirijos kariai nugirdo, kad rumai džiaugsmingai 
šūkčioja, ir visi kaip vienas sėdo ant žirgų, karalius az Ziblikanas 
irgi, sakydamas sau: “Nagi pažiūrėsiu, ko jie taip džiūgauja!" 
Islamo kariuomenė pasiruošė mūšiui, išsirikiavo kovos lauke ir 
pajudėjo į priekį. Kai karalius Rumzanas šitai pamatė, tučtuojau 
suprato, koks čia reikalas. Tada jis liepė Kudy Fakanei, savo 
brolio Šar Kano dukteriai, tučtuojau vykti pas islamo karius ir 
pasakyti, kad reikalas baigėsi taikingu susitarimu, nes paaiškėjo, 
kad karalius Rumzanas - sultono Kan Makano dėdė. 

Kudy Fakanė nuskubėjo pas karalių az Ziblikaną ir rado jį 
ašarojantį iš nerimo dėl islamo kariuomenės ir didikų. O su- 
žinojęs iš karalaitės visą istoriją, jis labai nudžiugo ir, pasikvietęs 
emyrus ir didžiūnus, Kudy Fakanės vedamas, nuskubėjo pas Kan 
Makaną ir rado jį besišnekučiuojantį su karalium Rumzanu, ką 
daryti su az ZŽiblikanu, ir nusprendė jie, kad jis ir toliau liks 
Sirijos Damasko vietininku, o jiedu iškeliaus į Irako žemę. 

Ir abi kariuomenės draugiškai susirinko į vieną vietą, o 
karaliai tarė vienas kitam: “Mūsų širdys nurims ir rūstybė atvės 
tik tuomet, kai nusiplausim gėdos dėmę, atkeršysim senei Šava- 
chei Zat ad Davachei". 

Jie iškeliavo į Bagdadą ir keliaudami vis prašė Alacho palai- 
minimo vergei Mardžanai, per kurią jiedu susitiko. Sužinojęs juos 
atvykstant, dvariškis Sasanas išėjo pasitikti ir pabučiavo Rumzanui 
ranką. 

O paskui karalius Rumzanas sėdo į sostą ir pasisodino šalia 
savo brolio sūnų, karalių Kan Makaną, ir tas tarė savo dėdei: 

— Tik tu valdysi šitą karalystę! 

Bet Rumzanas atsakė: 

— Apsaugok Alachai, kad aš varžyčiausi su tavim dėl val- 
džios! 

Ir tada viziris Dandanas patarė jiems valdyti šalį keičiantis 
padieniui, ir jie su džiaugsmu sutiko... 

Tuo tarpu išaušo rytas, ir Šachrazada nutraukė pasakojimą. 


Šimtas keturiasdešimt ketvirtoji 
naktis 


Kai atėjo šimtas keturiasdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad Rumzanas ir Kan 
Makanas susitarė valdyti šalį padieniui, o paskui jie iškėlė puotą, 
ir džiaugsmas apėmė visą miestą. Taip jie ir gyveno kurį laiką, 
ir kiekvieną naktį Kan Makanas praleisdavo pas savo pusseserę 
Kudy Fakanę. 

Tik staiga atskubėjo pas juos vienas pirklys, šaukdamasis 
pagalbos, ir tarė: 

— O karaliai, netikėlių kraštuose manęs niekas neskriaudė, 
o jūsų šalyje mane apiplėšė, nors joje klesti teisingumas ir nėra 
pavojų. 

Rumzanas paprašė papasakoti, kas gi atsitiko, ir pirklys 
pradėjo: 

- Aš nuo pat jaunystės esu pirklys ir jau dvidešimt metų 
keliauju po svečias šalis. "Turiu laišką iš Damasko miesto, kurį 
parašė velionis karalius Šar Kanas, nes aš jam padovanojau 
vergę. Ir kai aš atkeliavau čia, turėjau šimtą ryšulių, kuriuose 
buvo visokios retenybės iš Indijos, ir vežiau jas į Bagdadą, tačiau 
užpuolė mane arabai klajokliai, o su jais buvo kurdai, susirinkę 
iš visų kraštų, jie išmušė mano žmones ir pagrobė visą turtą. 

Ir pirklys pravirko, o karaliams taip pagailo vargšo, kad 
pažadėjo nubausti plėšikus. 

Pasiėmę šimtą raitelių, kurių kiekvienas atstojo tūkstantį karių, 
jie išjojo, o pirklys rodė kelią. Ir prijojo jie puikų slėnį, kur 
tekėjo sraunios upės ir augo dideli medžiai, o plėšikai ilsėjosi 
ten išsibarstę po visą slėnį. Dalį grobio jie buvo pasidalinę, bet 

dar daug ryšulių gulėjo neliesti. Tie raiteliai apsupo slėnį iš visų 
pusių ir puolė plėšikus. Nepraėjo nė valanda, ir visi jau buvo 
išgaudyti, o buvo jų apie tris šimtus, ir nusivarė juos į Bagdadą. 
Tada Rumzanas ir Kan Makanas sėdo į sostą, išrikiavo priešais 
tuos plėšikus ir paklausė, kas jų vyriausias. Beduinai atsakė: 

— Mes turime tris vadus, kurie mus surinko iš visų pašalių. 
- Ir parodė tuos tris. 

Abu karaliai surišo juos, o kitus paleido, atėmę iš jų visą 
grobį. Pirklys viską apžiūrėjo ir pamatė, kad ketvirta dalis jo 
prekių dingusi, bet jam buvo pažadėta atlyginti už prapuolusį 
turtą. 

Tada pirklys išsitraukė du laiškus. Vienas jų buvo parašytas 
Šar Kano ranka, kitas - Nuzchat az Zamanės (tas pirklys buvo 
nupirkęs ją iš beduino, o vėliau pardavė Šar Kanui). Kan 
Makanas pažino jų rašyseną ir nunešė laiškus savo tetai Nuz- 
chat az Žamanei, ir papasakojo visa, kaip čia buvo. Nuzchat az 
Žamanė pažino savo laišką, prisiminė, kas jai buvo atsitikę, ir 
pasikvietė tą pirklį, pavaišino jį, gausiai apdovanojo ir pasakė, 
kad ji - karaliaus Omaro ibn an Numano duktė, kad karalius 
Rumzanas - jos brolis, o karalius Kan Makanas - brolio sūnus. 
Pirklys nudžiugo, kad viskas jai taip sėkmingai susiklostė, pa- 
viešėjo dar tris dienas ir iškeliavo į Sirijos žemes. 

O paskui karaliai liepė atvesti tuos tris plėšikų vadus ir 
paklausė, kas jie tokie. Vienas iš jų žengė į priekį ir tarė: 

— Aš esu beduinas ir stoviu ant kelio, tykodamas pagrobti 
vaikus ir nekaltas mergeles, o paskui parduodu juos. Jau seniai 
tuo verčiuosi, bet šėtonas sugundė mane, ir aš susidėjau su šitais 
nelaimingaisiais ir surinkau visokius valkatas, kad plėščiau tur- 
tingus pirklius. 

- Papasakok mums patį nuostabiausią nutikimą iš tų laikų, 
kai tu grobei vaikus ir mergeles. 

Ir beduinas pradėjo: 

- Prieš dvidešimt dvejus metus aš pavogiau Jeruzalėje vieną 
merginą. Ji buvo nepaprastai graži, tačiau tik tarnaitė, nes vilkėjo 
suplyšusiais drabužiais, o ant galvos jai tebuvo apsiausto gabalas. 
Aš pamačiau, kaip ji išeina iš chano ir gudrumu išviliojau iš 
miesto. Maniau ją nuvežti pas savo gimines į dykumą ir palikti 
ten, kad ganytų kupranugarius ir rinktų slėnyje mėšlą. Ji grau- 
džiai verkė, todėl aš skaudžiai primušiau ją ir nuvežiau į 

Damaską. Ten ją pamatė vienas pirklys, ir net protas jam aptemo 
nuo jos grožio, patiko ir jos iškalba, tad jis užsimanė pirkti ją 
ir visą laiką kėlė kainą, ir aš pagaliau pardaviau ją už šimtą 
tūkstančių dirhemų. Aš sužinojau, kad pirklys papuošė ją ir 
pasiūlė Damasko valdovui, o tas davė pirkliui dukart tiek, kiek 
tas buvo mokėjęs man. 

Nustebo karaliai, išgirdę šią istoriją, o Nuzchat az Zamanė 
sušuko savo broliui Rumzanui: 

- Čia tikrai tas pats beduinas, kuris pagrobė mane Jeruzalėje! 
Pagaliau aš galiu jam atkeršyti! 

Ji išsitraukė kardą ir priėjo prie beduino, tačiau tas sušuko: 

- O karaliai, neleiskit manęs užmušti, kol nepapasakojau 
jums dar vienos nuostabios istorijos! 

- O tetule, - kreipėsi Kan Makanas, - tegu jis papasakoja, 
paskui daryk su juo, ką nori. 

Nuzchat az Zamanė atsisėdo į savo vietą, o karaliai tarė: 

- Na, klok savo istoriją. 

— O ar jūs pasigailėsit manęs, kai papasakosiu? - paklausė 
beduinas. 

- "Taip, - pažadėjo karaliai. 


Beduino Chamado pasakojimas 


Žinokite, kad ne taip seniai aš vieną naktį negalėjau užmigti 
ir jau netikėjau, jog kada nors išauš rytas. O kai pagaliau 
prašvito, sėdau ant arklio, nusprendęs pamedžioti. Jodamas 
sutikau būrį žmonių, ir jie paklausė, kur aš keliauju. Kai pasa- 
kiau, jie sušuko: “Mes irgi!" Traukėme visi kartu ir staiga 
pamatėme strutį. 

Pasukome link jo, bet tas nubėgo, o mes puolėme vytis, 
vijomės pusę dienos ir atsidūrėme dykumoje, kur nebuvo nei 
vandens, nei augalo jokio, tik girdėjosi gyvačių šnypštimas ir 
džinų staugimas. Strutis staiga pradingo, ir mes nežinojome, ar 
jis pakilo į dangų, ar skradžiai žemę prasmego. 

Karštis vis stiprėjo, saulė negailestingai plieskė, tiesiog nebuvo 
jėgų pajudėti iš vietos. Mes užsimanėme gerti, arkliai sustojo, 
jau atrodė, kad teks čia ir mirti. Tik staiga tolumoje pamatėme 

didelę pievą, kur ganėsi gazelės, o ten stovėjo palapinė, prie 
palapinės buvo pririštas arklys, žibėjo įsmeigtos kotu į žemę ieties 
smaigalys. 

Pralinksmėję ir atgavę viltį nuskubėjome į tą pusę ir netrukus 
jau gėrėme skaidrų vandenį. Mane apėmė kvailas noras sužinoti, 
kas toje palapinėje, ir įėjęs pamačiau beūsį jaunuolį, panašų į 
mėnulį, o jam iš dešinės sėdėjo mergina, grakšti tarytum gluosnio 
šakelė. Kai tik aš ją išvydau, mano širdy įsiliepsnojo meilė. 

Aš pasveikinau jį ir klausiu: 

- O arabų broli, papasakok man, kas tu esi ir kas šita 
mergina šalia tavęs? 

Jaunuolis nuleido galvą, o paskui atsakė: 

— Pirmiausia tu pasakyk, kas tu ir kas tie raiteliai. 

—- Aš Chamadas ibn al Fazaris al Farisis, garsus karžygis, 
arabai sako, kad aš atstoju penkiasdešimt vyrų. Mes susiruošėme 
į medžioklę ir užsinorėjome gerti, tad atėjau čia, tikėdamasis rasti 
gurkšnelį vandens. | 

Tada jaunuolis pasisuko į merginą ir tarė: 

- Atnešk šitam žmogui vandens ir ką nors užvalgyti. 

Mergina atsistojo, ir suskambo apyrankės ant jos kojų, ir ji 
eidama vis klupčiojo, užmynusi savo plaukus. Ji atnešė sidab- 
rinį indą, sklidiną šalto vandens, ir dubenėlį su finikais, pienu 
ir mėsa. 

Aš taip karštai ją pamilau, kad negalėjau nė paimti iš jos 
rankų valgio nei gėrimo, ir ištariau tokias eiles: 


Atrodo, dažai ant jos pirštų dailių - 
Tarytumei varnas, kurs stovi ant sniego. 


Už saulę ir mėnesį gražesnė juk ji - 
Ir saulė aptemo, ir mėnuo pabėgo. 


Pavalgęs ir atsigėręs tariau: 

- O jaunuoli, aš pasakiau apie save visą tiesą ir noriu da- 
bar išgirsti, kas esi tu. 

- Šita mergina yra mano sesuo, - atsakė jis. 

- Geruoju atiduok man ją į žmonas, o jei ne - užmušiu tave 
ir paimsiu ją jėga. 

Jaunuolis vėl nuleido galvą, o pakėlęs akis tarė: 

— Tu teisus sakydamas, kad esi garsus karžygis, didis nar- 
suolis ir dykumų liūtas, bet jei jūs klastingai užpuolę mane 
nužudysite ir paimsite mano seserį, tai užsitrauksite gėdą. Ir jei 
jūs iš tikro karžygiai, leiskite man užsidėti šarvus, paimti į rankas 
ginklus ir sėsti ant žirgo. Ir mes stosim į kovą; jei aš jus nu- 
galėsiu, išmušiu visus iki vieno, o jei jūs mane - šita mergina, 
mano sesuo, bus jūsų. 

— Teisingai nusprendei, - pasakiau aš ir, tiesiog protą 
pametęs iš meilės, nuėjau pas savo žmones. Papasakojau jiems 
apie gražiąją merginą ir narsųjį vaikiną, kuris sutinka kautis su 
tūkstančiu raitelių iškart, papasakojau apie turtus ir retenybes, 
kurias mačiau palapinėje, ir pridūriau: 

— Jis narsus ir tvirtas jaunuolis, bet tam iš jūsų, kuris jį 
nukaus, atiteks jo sesuo. 

— Mes sutinkame, - atsakė jie ir nuėjo ruoštis kovai. 

Jaunuolis apsišarvavęs jau sėdėjo ant žirgo. Prišoko sesuo, 
įsikibo į balnakilpę, raudodama iš baimės dėl brolio, ir pasakė 
tokias eiles: 


Te Alachas badės baisioje bėdoje, - 
Galgi jo išsigąs ta plėšikų gauja. 


Broli, tavo mirties jie ištroškę visi, 
Nors ir niekuo tu jiems nusikaltęs nesi. 


Tu narsus karžygys, be dėmės, be klastos, 
Kito tokio nėra vakaruos nei rytuos. 


Saugai seserį tu, tau šlovė jos brangi, 
Ir tiktai už tave meldžias Viešpačiui ji. 


Tad neleiski tu jiems šlykščią pergalę švęst, 
Pasigrobti mane, į nelaisvę išvest. 


Ir prisiekti galiu, kad aš neisiu tenai, 
Kur nebūsim drauge, nors ten lobių kalnai. 


Nusidursiu balti dėl tavęs aš, brangus, 
Ir gulėsiu kape, smėlis batalu bus. 


Brolis, išgirdęs tai, graudžiai pravirko ir atsakė į jos eiles: 

Tik bažvelk - ir širdis manimi patikės, 
Aš sutriuškinsiu juos, jeigu kautis reikės. 


Teišeis prieš mane vyras liūto krauju, 
Pats narsiausias iš jų, galingiausias iš jų. 


Mano kardas nukris ant galvos nedoros, 
Ir tarp šonkaulių jo mano ietis styros. 


O jei, sese mana, neapginsiu tavęs, 
Te mane jie nudobs, te varnai kūną les. 


Kiek turėsiu jėgų, aš kovosiu nuožmus, 
Ir knygas kada nors barašys apie mus. 


Ir pridūrė: 

— O sese, paklausyk, ką tau prisakysiu: jei žūsiu, ir tu liksi 
viena, nesileisk niekieno paimama. 

Ji ėmė mušti sau per veidą ir sušuko: 

— Apsaugok Alachai, kad aš pamatyčiau tave nugalėtą, broli, 
ir leisčiausi priešų paimama! 

Tada jaunuolis ištiesė ranką ir atidengė jos veidą, ir švys- 
telėjo jos grožis lyg saulė, ir pabučiavo ją į kaktą, o paskui 
pasisuko į mus ir sušuko: 

- O karžygiai, ar jūs mano svečiai, ar norite kautis su 
manim? Jei svečiai, tai jus pavaišinsiu, o jei priešai, tai eikšekit 
po vieną į mūšio lauką! 

Iš mūsų gretų išėjo vienas karžygis, ir jaunuolis paklausė: 

—- Kuo vardu tu ir tavo tėvas? Prisiekiu, neužmušiu to, kurio 
vardas sutampa su manuoju ir kurio tėvo vardas toks pat kaip 
manojo! Jeigu tu toks, aš atiduosiu tau merginą! 

Karžygis tarė: 

— Mano vardas Bilialis!!!. 

Jaunuolis jam atsakė tokiais žodžiais: 


Melavai ištaręs: “Aš esu Bilialis“. 
Ar iš tokio melo gali būti pelnas? 


"! Bilialis - musulmonų bendruomenės pirmojo 
muedzino vardas. Tai buvo abisinietis vergas, 
tapęs Mahometo sekėju. 

Jei turi kiek proto, baklausyk manęs tu: 
“Šauniai priešus kerta kietas mano delnas, 


Kietas mano kardas, lenktas lyg mėnulis. 
Atlaikyk tą smūgį, kuris verčia kalnus". 


Jie pasileido vienas prie kito, ir jaunuolis persmeigė jį ietimi. 
Tada prieš jį stojo kitas karys, o jaunuolis pasakė: 


O šunie niekingas, purvina šlykštyne, 
Ar galiu vertingo nuo bigaus neskirti ? 


Tas drąsus kaip liūtas, tas išties kilmingas, 
Kas kovoj garbingoj nebabūgsta mirti. 


Ir jaunuolis, nedavęs priešininkui nė apsidairyti, paliko jį 
paskendusį savo paties kraujyje ir sušuko: 

- Ar atsiras dar vienas priešininkas? 

Prieš jį išjojo dar vienas karys ir puolė jaunuolį sakydamas: 


Prieš tave einu aš — ir širdis liepsnoja, 
Savo bičiulius aš greit kovon pakviesiu. 


Arabus kilmingus šiandien tu nukovei, 
Bet tavęs išpirkti šiandien nereikės jau. 


O jaunuolis taip jam atsakė: 


Netiesa, bjauriausias iš visų šaitanų! 
Kaip drįsti šnekėti šitaib melagingai! 


Šiandien paragausi tu narsuolio ieties, 
Po trumpų grumtynių žūsi negarbingai. 


Nukovęs ir šitą priešininką, jaunuolis vėl sušuko: 

- Ar atsiras dar vienas priešininkas? — o pamatęs ateinantį 
ketvirtą karį, paklausė: - Kuo tu vardu? 

- Chilialis"'?, - atsakė tas, o tada jaunikaitis pasakė tokias 
eiles: 


"2 Chilialis - jaunas mėnuo, pusmėnulis. 

Tu labai suklydai, mano juron žengęs, 
Ir apbsimelavęs tu gėdingai busi. 


Ir eiles manąsias tuojau bal išgirsi, 
Kai išmušiu dvasią, tu net nepajusi. 


Jie pasileido vienas prie kito ir kirto po du smūgius, bet 
jaunuolio smūgiai buvo greitesni, ir karys krito, o po jo ir kiek- 
vienas, kuris tik stodavo į kovą. 

Taip jis išmušė visus vyrus, likau aš vienas ir tariau sau: “Jei 
stosiu su juo į kovą, pralaimėsiu, o jei pabėgsiu nuo jo - apie 
mano gėdą sužinos visi arabai". O jaunuolis, neleidęs nė pa- 
galvoti, ką dabar daryti, puolė mane ir išmušė iš balno, o tada 
užsimojo kardu ir norėjo nukirsti galvą, tačiau aš įsikibau jam 
į ranką, ir jis nunešė mane nelyginant žvirblį. 

Sesuo, pamačiusi, kad priešų daugiau nėra, puolė prie brolio 
ir pabučiavo jį į kaktą, o šis perdavė mane jai, mergina stvėrė 
mane už apykaklės ir nusivedė tarytum šunį. Paskui ji nuėmė 
broliui šarvus, aprengė jį ir pastatė jam dramblio kaulo suolelį. 

- Teapsaugo Alachas tavo gerą vardą ir tepadaro tave 
gynėju nuo likimo permainingumų, - tarė sesuo, o brolis jai 
atsakė tokiomis eilėmis: 


Sesuo pasakė tai, stovėjo ji greta, 
Kai švietė kovoje mana balta kakta: 


“Alacho vertas tu, o karžygy, buvai, 
Kai liūtus dykumų čia įveikei lengvai". 


Ir aš jai atsakiau: “Paklausk apie mane, 
Kai bėga klubdama ginkluota kariauna. 


Laimingas aš esu, galingas aš esu, 
Ir brotas anasai aukštai virš debesų! 


Su liūtu koveis tu, Chamadai, ir gana, 
Kad tykojo mirtis tarytum echidna". 


Kai suvokiau, jog esu belaisvis, saulės šviesa man aptemo, 
o paskui pažvelgiau į merginą, pasigėrėjau jos grožiu ir tariau 

sau: “Štai visų nelaimių priežastis!" Ašaros ėmė ristis mano 
skruostais, ir aš tariau: 


Bičiuli, tik neimki priekaištauti, 
Joks priekaištas Cionai nereikalingas. 


Aš, vos pamatęs, ją įsimylėjau, 
Užklubo meilės jausmas stebuklingas. 


O brolis jos globoja mūsų meilę, 
Mačiau, koks jis ryžtingas ir galingas. 


Paskui mergina atnešė broliui valgyti, o tas pasikvietė ir 
mane, ir aš: supratau, kad mirtis man negresia. Paskui ji atnešė 
vyno, ir jaunuolis gėrė, kol galva jam apsvaigo ir veidas pa- 
raudo. Jis pasisuko į mane ir paklausė: 

- O Chamadai, ar tu žinai, kas aš toks? 

- Prisiekiu, dabar aš dar mažiau žinau nei anksčiau! 

- Aš - Abadas ibn Tamimas ibn Salabas. Alachas pado- 
vanojo man tavo sielą ir išsaugojo tave vestuvėms. 

Ir jis pakėlė taurę vyno į mano sveikatą, ir aš ją išgėriau, 
o paskui ir antrą, ir trečią, ir ketvirtą, ir jis išgėrė kartu su 
manim, ir pareikalavo prisiekti, kad neapgausiu jo. Aš prisiekiau 
tūkstantį penkis šimtus kartų, kad niekada neapgausiu jo, o tik 
būsiu pagalbininkas. 

Tada jis liepė seseriai atnešti dešimt šilko rūbų, ir ji atnešė, 
ir apvilko mane, štai aš ir dabar dėviu vieną iš jų. Jis gausiai 
mane apdovanojo, ir tris dienas sėdėjome valgydami ir gerdami, 
o tai, ką jis man padovanojo, aš ir dabar tebeturiu. O po trijų 
dienų jis tarė man: | 

- O Chamadai, broli mano, aš einu miegoti ir patikiu tau 
savo gyvybę. Jei tu pamatysi atlekiančius raitelius, nebijok - tai 
Benu Salabos genties žmonės, kurie nori kautis su manim. - Ir 
jis, vietoj pagalvės pasidėjęs po galva kardą, užmigo. 

Kai jis giliai įmigo, Iblis pakuždėjo man užmušti jį. Aš greit 
atsikėliau, ištraukiau iš po galvos kardą ir nukirtau jam galvą. 
Čia įbėgo sesuo ir metėsi raudodama ant savo brolio kūno, ir 
pasakė tokias eiles: 

Perduok žinią nelaimingą artimiesiems mano, — 
Neišvengsi to,. kuo Viešpats mus nubausti sumano. 


Štai ir tu, o mielas broli, smėlin jau altgulęs, 
Tavo baltas veidas šviečia tartumei mėnulis. 


Kai sutikom juos, diena mums, rods, baliovė Svietus, 
Šitiek priešų nugalėjus, lūžo tavo ietis. 


Nužudytas tu, lyg žirgas o tavim parbuolė. 
Moteris nepagimdys jau šitokio narsuolio. 


O dabar tave Chamadas amžinai užmigdė, 
Priesaiką jisai sulaužė, pažado nevykdė. 


Jis mane norėjo gauti, biktą kėslą slėpė. 
Bet apgavo jį šėtonas, kai daryt tai liepė. 


Tada ji sušuko: 

- O prakeiktasai iš prakeiktos giminės! Kodėl tu užmušei 
mano brolį, kodėl apgavai jį? Jis norėjo, gausiai apdovanojęs, 
išleisti tave į tėvynę, ir dar norėjo mėnesio pradžioje atiduoti 
mane tau į žmonas. - Ir, išsitraukusi kardą, ji rankeną atrėmė 
į žemę, smaigalį prisidėjo prie krūtinės ir krito ant jo - kardas 
pervėrė ją kiaurai. 

Aš susikrimtau, ėmiau apgailestauti dėl savo poelgio, bet jau 
buvo per vėlu, ir verkiau, o paskui greitai nuėjau į palapinę, 
paėmiau tai, kas lengva nešti, bet brangiai kainuoja, ir patraukiau 
savo keliais. Iš baimės ir skubos nepagalvojau apie savo draugus, 
nepalaidojau nei jaunuolio, nei merginos. Ši istorija kur kas 
nuostabesnė už pirmąją. 

Kai Nuzchat az Zamanė išklausė pasakojimą, iš pasipiktinimo 
akyse jai aptemo... 

Tuo tarpu išaušo rytas, ir Šachrazada nutraukė pasakojimą. 


Šimtas keturiasdešimt penktoji 
naktis 


Kai atėjo šimtas keturiasdešimt penktoji naktis, Šachrazada 
tęsė: 

Pasakojama, o laimingasai karaliau, kad Nuzchat az Zamanė, 
išklausiusi beduino pasakojimą, tučtuojau atsistojo ir išsitraukusi 
kardą kirto jam. Susirinkę žmonės paklausė: 

- Kodėl tu paskubėjai užmušti jį? 

— Garbė Alachui, - sušuko ji, - kuris leido man gyventi iki 
šiol ir savo ranka atkeršyti jam! — Ji liepė vergams išvilkti už 
kojų beduino kūną ir numesti šunims. 

Tada karaliai kreipėsi į kitą iš likusių dviejų plėšikų, juodąjį 
vergą, ir paklausė: 

- O tu kas toks ir kokia tavo istorija? 

- Aš vardu al Gadbanas, - atsakė tas ir papasakojo, kaip 
jam buvo su karalaite Abriza, karaliaus Chardubo dukteria, kaip 
jis užmušė ją ir pabėgo. Dar vergas nebaigė pasakoti, o kara- 
lius Rumzanas prišoko ir nukirto jam galvą šaukdamas: “Garbė 
Alachui, kuris išsaugojo man gyvybę, kad atkeršyčiau už savo 
motiną!" 

O paskui jie kreipėsi į trečiąjį, ir tas papasakojo, kaip sykį 
Jeruzalės gyventojai surinko pinigus ir paprašė, kad nuvežtų 
sergantį jaunikaitį į Damasko ligoninę, o jis, paėmęs pinigus, 
numetė tą jaunikaitį ant mėšlo krūvos prie pirties ir pabėgo. Dar 
nebaigė jis pasakoti, o Kan Makanas prišoko prie jo ir nukirto 
jam galvą šaukdamas: “Garbė Alachui, kuris išsaugojo man 
gyvybę, kad atkeršyčiau tam apgavikui už savo tėvą! Aš girdėjau 
tą patį pasakojimą iš tėvo lūpų!“ 

O paskui karaliai tarė vienas kitam: 

- Mums beliko atkeršyti senei ŽZat ad Davachei - tai ji visų 
nelaimių ir išbandymų kaltininkė. Kas padės mums atkeršyti ir 
nusiplauti gėdos dėmę? 

Ir Rumzanas, karaliaus Kan Makano dėdė, sugalvojo, ką 
daryti. Jis tučtuojau parašė laišką ir išsiuntė jį savo prosenelei, 
senei Šavachei, pramintai Zat ad Davache. O tame laiške buvo 
parašyta, kad jis nukariavo Damasko, Mosulo ir Irako karalystes, 
sumušė jų kariuomenes ir paėmė į nelaisvę jų valdovus. “Ir 
noriu, - rašė jis, - kad tu būtinai atkeliautum pas mane su 
karaliene Sufija, karaliaus Afridūno dukteria, ir krikščionių di- 
dikais, tačiau be kariuomenės, nes dabar čia pavojaus nėra, šitie 
kraštai pavaldūs man“. 

Senė, gavusi šį laišką ir atpažinusi Rumzano rašyseną, ne- 

paprastai nudžiugo ir tą pačią akimirką susiruošė į kelią su 
karaliene Sufija ir didikais. Kai jie priartėjo prie Bagdado, 
žygūnas nuskubėjo pranešti apie jų atvykimą. 

Ir Rumzanas tarė: 

- Mums reikėtų pasitikti senę persirengus frankų drabužiais: 
taip mes apsisaugosim nuo jos klastų ir apgaulių. 

Visi sutiko, kad teisybę karalius sako, ir persirengę patraukė 
jos pasitikti. Rumzanas ėjo pirmasis, ir kai jo žvilgsnis susitiko 
su senės žvilgsniu, karalius nušoko nuo žirgo ir nuskubėjo prie 
jos, o senė irgi nulipo nuo žirgo, ir jie apsikabino. Rumzanas 
taip suspaudė jai šonkaulius, kad vos nesulaužė, ir senė paklausė: 

- Ką gi tai reiškia, mano vaike? 

Tik staiga pasirodė Kan Makanas ir viziris Dandanas, ir kariai 
apsupo senės tarnus ir verges, ir visi įjojo į Bagdadą. 

Karalius Rumzanas liepė papuošti miestą, o paskui išvedė 
senę Šavachę, pramintą Zat ad Davache, ir ant galvos jai buvo 
užmautas raudonas gobtuvas iš lapų, ištepliotas asilų mėšlu; o 
priekyje ėjo šauklys skelbdamas: 

- Štai atlygis tam, kas kėsinasi į karalių ir jų vaikų gyvybę! 

Paskui ją nukryžiavo ant Bagdado vartų, ir kai jos žmonės 
pamatė, kaip jai atsitiko, visi priėmė islamą. O Kan Makanas, 
jo dėdė Rumzanas, Nuzchat az Zamanė ir viziris Dandanas 
nusistebėjo tokia nepaprasta istorija ir liepė raštininkams surašyti 
ją į knygas, kad galėtų paskaityti ir tie, kurie ateis po jų. O 
paskui jie ilgai ir laimingai gyveno iki paskutinių savo dienų. 

Štai ir visa istorija apie likimo permainingumus, ištikusius 
karalių Omarą ibn an Numaną, jo sūnus Šar Kaną ir Dau al 
Makaną, dukterį Nuzchat az Zamanę, vaikaičius Kan Makaną 
ir Kudy Fakanę. 

